
Előszó 


Taxil Léo (1854-1907) marseille-i francia író, újságíró, a régi francia ateista 
hagyományok, a nagy felvilágosítók "méltó örököse. Már fiatalon 
bekapcsolódott az ateista mozgalomba. XIII. Leó pápa egyik körlevele után 
nyilvános "bűnbocsánat"-ot tartott és visszatért a katolikus egyházba. Ekkor 
"Diana Vaugham" címen a szabadgondolkodókat támadó könyvet írt. XIII. 
Leó pápa személyes magánkihallgatáson is fogadta. 1897 tavaszán jelentette 
be, hogy "megtérése" nem volt őszinte, 12 éven keresztül csapta be az 
egyházat és a pápát, akinek csalhatatlanság a 1870 óta elfogadott hittétel. 1897 
nyarán adta ki a "Szórakoztató bibliá"-t, ezt a szellemes olvasmányt, amit 
ezúton nyújtunk át a magyar olvasóközönségnek. 


A KIADÓ 


Ajánlás a csalatkozhatatlan szentatyának 
LEGSZENTEBB ATYÁM! 


Úgy hírlik, ön elégedetlen ez év április 19-e óta, dicsőséges 
főpásztorkodásának huszadik esztendejében. Vidám, derűs bolondozásom 
gyümölcse, a sajtóban megjelent nyilatkozatom — mint állítják — roppant 
haragra gerjesztette önt, akárcsak valami egyszerű nyárspolgárt. Módfelett 
kellemetlen ugyanis az a tudat, hogy valakit tizenkét éven át lóvá tett egy 





1 XIII. Leo pápáról van szó (1810-1903), 1878 óta volt pápa. Eredeti neve: Gioacchino 
Pecci. — Szerk. 


szkeptikus szabadgondolkodó, különösen akkor, ha ez a valaki a szentlélek 
letéteményese, s közvetlenül, állandóan az isteni galamb sugallatát követi. Az 
a tudat pedig, hogy e nevetséges helyzet világszerte ismeretessé vált — a 
bosszúság netovábbja. Ó, pápa atyám, minő "betetőzése" ez az ön 
csalhatatlansági dogmájának! .. . 

Egy marseille-i élcfaragó gúnyt űzött az ön tiszteletre méltó személyéből — 
szörnyűség! És gondoskodott róla, hogy elménckedése végül is olyan zajt 
csapjon, mint a bombarobbanás, és lármája visszhangra leljen mindkét félteke 
sajtójában — ezer átok! 

Joachim, kedves öreg Joachim," én megértem az ön szent haragját. 

Szinte látom, hogy elfintorítja az arcát, amikor olvassa a szórakoztató 
cikket, amelyben Henri Rochefort?" oly találóan foglalja össze a helyzetet: "A 
legszentebb atya, aki magánkihallgatáson fogadta az élcfaragót, nem 
tagadhatja, hogy egy húron pendül vele; különben azonnyomban 
szertefoszlana a csalhatatlansága, amelyből dogmát faragott. Mivel nem vette 
észre, milyen tréfát akar űzni vele látogatója, ugyan hová lett az a mennyei 
világosság, amelyen — a katolicizmus agyalágyult hívei szerint — Szent Péter 
utódainak hatalma nyugszik? 

Léo Taxil fittyet hányt neki, ő azonban fittyet hányt nekünk; s míg az 
előbbi tizenkét éven át bolondította a püspököket, az utóbbi tizenkét század 
óta töm bennünket a maga badarságaival. 

Vagy a nevezett Pecci sem csalhatatlanabb, mint önök vagy jómagam, és 
akkor nincs más választása, mint hogy haladéktalanul lemondjon arról, hogy 
egy olyan istennek legyen képviselője, amelyet semmiképp sem képvisel; 

Vagy csalhatatlan létére társául szegődött egy tréfacsinálónak, S arra 
használja, hogy pénzt csaljon ki a szabadkőművesség ellenfeleiből; ez esetben 
pedig nincs más teendő, mint utasítást adni a csendőröknek, hogy szálljanak ki 
palotájába és tartóztassák le, bizalommal való visszaélés és fondorlatos 
sikkasztás miatt." 

Sajna, de való! Jó öreg Joachim, íme, ez a dilemma, amelyet egy jeles 
pamfletíró önnek szegezett, a karzat éljenzése közepette. És a világsajtó 
Párizstól New Yorkig, Londontól Montevideóig felkapta ezt a dilemmát; s 
mindenütt tapsvihar dübörgött, mindenütt hahotáztak az ön szégyenén, és 
mindenfelől gúnyos szamárfület mutogattak az ön hármas koronája felé. És ön 
azon tűnődik, Szent Leók között a tizenharmadik, vajon nem lidércnyomás ez 
az egész!... 





2 Gioacchino — magyarul Joachim. — Szerk. 

3 Henri Rochefort (1830-1913) francia politikus, újságíró. Napóleon uralmát támadja. 
1870-ben részt vesz a köztársasági kormányban. 1871-ben a párizsi kommünben. 
Száműzik. Hazatérése után jobboldali csoporthoz csatlakozik. — Szerk. 


Szó sincs lidérces álomról. Ön kétségtelenül ébren van, és a hatalmas 
kacaj, amely megrázta a földgolyót, bosszantó valóság volt. 

Szentatyám, meg kell vigasztalnom önt. 

Az istentelenség hulláma napról napra nő: 

valóságos dagály ez, amely szüntelenül emelkedik. A kedves 
Franciaországban, amely az egyház idősebbik leánya, az oktatás már jó 
néhány éve világi lett; úgyhogy az állami iskolákban nevelkedő új 
nemzedékek nem ismerik a szentírásnak még az első szavát sem. 

Több alkalommal kimondhatatlan fájdalommal állapítottam meg, hogy a 
fiataloknak fogalmuk sincs Ábrahám, Izsák, Jákób, József, Mózes, Józsué, 
Gideon, Sámson, Sámuel, Boáz, Saul, Dávid, Salamon, Éliás, Elizeus, Jónás, 
Ezékiel, Eszter, Tóbiás, Judit, Dániel és mások épületes kalandjairól. E híres 
és tiszteletre méltó nevekről legfeljebb halvány sejtelmük van. Amikor a 
minap egy derék pap megkérdezte: "Ismeri-e a Makkabeusokat?" — ezt a 
választ kapta: "Futólag, csak kétszer jártam a hullaházban." Ez a helyzet igen 
kínos. Hová jutnánk — ó egek! —, ha a biblia jámbor történeteinek ismerete 
elenyészik, ha a hajdan az isteni galambtól sugallt írások feledésbe merülnek? 
. . Legfőbb ideje, hogy cselekedjünk, szentatyám. 

Ezért látok neki, hogy újra közzétegyem a szentírást. Nem hagyok ki 
semmit, s igyekezem a lehető legvonzóbb olvasmánnyá tenni. Majd meglátja. 
Legközelebbi római utam alkalmával pedig különleges áldásért folyamodom 
szentséges kezéből, becses gyűjteményem gyarapítására. 

Ha azonban rám bízza a döntést, s látogatásomat meg sem várva, arra 
méltat, hogy elküldi nekem kivételes áldását — akkor csak ne zavartassa 
magát, szentatyám. 

Örömöm, hogy bolonddá tettem önt, egy cseppet sem csökkenti 
buzgalmamat azon örök, nagy igazságok terjesztése iránt, amelyeken az a 
fenséges vallás alapszik, melynek ön a legfőbb főpapja. Nem mondom, hogy 
"A szórakoztató biblia" nagymértékben elősegíti a hit megszilárdítását. Egy 
vitathatatlan előnye lesz: eljut az iskolák államosításának áldozatai közé, s 
azok fogják olvasni, akik jelenleg egyáltalán nem ismerik mindezeket a 
nagyszerű dolgokat, vagy csak halvány fogalmuk van róluk. Ezáltal feltárja 
előttük, hogy hinni kell ahhoz, hogy valaki a katolikus, apostoli, római egyház 
fiának nevezhesse magát. 

Ha pedig ezek után egyesek hajlandók elismerni, hogy egy ember három 
napig cethal gyomrában élhet, nem beszélve a többi bibliai csodáról, akkor ön 
forró hálával tartozik nekem, öreg Joachim, mert nem remélt újoncokat 
szereztem önnek. 

Nos, ugye nem haragszik, amiért bolonddá tettem, nemde?... Ez a könyv 
bizonyára meg fogja vigasztalni, és megint jó barátok leszünk, mint április 19- 


e előtt voltunk. 

Ugyan, ne kéresd magad, Leó! Küldj nekem egy kis áldáselőleget, 
postafordultával! 

Párizs, 1897. június 20. 


LÉO TAXIL 


ELSŐ FEJEZET 


A teremtés és a földi paradicsom 


Tudják meg mindenekelőtt, mit sugallt isten lelke Mózesnek, az állítólagos 
szent szerzőnek, akinek a papok, a teológusok és a hivők a szentírás első 
kötetét tulajdonítják. Sakkor lépten-nyomon megállapíthatják, hogy isten lelke 
— hacsak nem rútul tudatlan — valójában hazudozó, sokkal inkább az, mint 
"Diana Vaughan" szabadkőműves nagymesternő kieszelője. 

Isten örökké való; az idők kezdetén azonban egyedül volt a semmiben. 
Nem létezett semmi, csak ő, akit akkor Elohimnak hívtak. Ezzel a héber 
névvel jelöli a biblia első sora. Ez a név többes számban van, ami 
meglehetősen egyedülálló jelenség egy teljesen egyedül levő úriembernél. 

Elohim tehát — aki egyúttal Jehova, Zebaoth, Adonaj, mint ezt később látni 
fogjuk — keservesen unatkozott (vagy unatkoztak) a káosz közepette; az erre 
vonatkozó "tohuvabohu" bibliai kifejezés összevisszaságot jelent. 

Mivel az örökkévalóság mérhetetlenül hosszú, Elohim mester sok milliárd 
évszázadon át unatkozott. Végül egy ötlete támadt: lévén isten, azaz 
mindenható, úgy vélte, ha mindig unatkozik és semmit sem csinál, ez az 
ostobaság netovábbja lenne, s elhatározta, hogy teremteni fog. 

Egyszerre is megteremthetett volna mindent. De nem; úgy gondolta, jobb, 
ha nem siet. És megalkotta az eget és a földet, vagy — helyesebben szólva — 
akaratának puszta kifejezésére megjelent az anyag: alaktalan, üres, zavaros 
anyag, még teljesen "tohuvabohu", és csupa nedvesség. "Isten Lelke lebeg 
vala a vizek felett"; így áll ez szó szerint, az olvasó nem köteles megérteni. 

A hibák elkerülése végett elsősorban arra volt szükség, hogy világosan 
lásson; így joggal állapítható meg, hogy az előző évmilliárdok alatt a szegény 
jóisten a legteljesebb sötétségben volt. 

Szerencsére soha nem ütötte semmibe az orrát, mert egyáltalán semmi sem 
volt. 

— Legyen világosság! — parancsolta az "örökkévaló". 


És lőn világosság. 

Milyen volt ez a világosság? A biblia nem mondja meg; beéri azzal, hogy a 
következőt közli velünk: "És látá Isten, hogy jó a világosság."" Tehát elégedett 
volt vele. Első gondja az volt, hogy "elválassza a világosságot a setétségtől"; 
ezt is haszontalanság volna megérteni. "És nevezé Isten a világosságot 
nappalnak, és a setétséget nevezé éjszakának; és lőn este és lőn reggel." 
(Mózes első könyve, 1, 4—5.) Így festett a teremtés első napja. 

Ezután a jóisten azzal foglalkozott, hogy megteremtse. . . találják ki, mit? . . . 
a mennyezetet, vagy ha jobban tetszik: a teret. Bármily keveset is 
gondolkozzék ezen valaki, világos, hogy a tér mindenkor létezett, még ha 
feltételezünk egy olyan kort is, amikor nem volt benne semmilyen csillag, sem 
bolygó. A "mennyezet" azonban a világosság után teremtődött, bár a 
"teremtődött" helytelen kifejezés itt. A biblia, amelynek első fejezete igen 
zavaros, arra tanít bennünket — mint az imént láttuk —, hogy a teremtés 
kezdetekor Elohim összevisszaságban alkotta meg a földet és az eget, 
alaktalan anyaggal és kusza víztömegekkel, amelyek fölött az isten lelke 
lebegett; s ezt a második műveletet, a térség kialakítását, a következőképpen 
magyarázza a szent könyv: "Teremté tehát Isten a mennyezetet, és elválasztá a 
mennyezet alatt való vizeket, a mennyezet felett való vizektől. És úgy lőn." (1, 
7.) Egyes magyarázók szerint itt a légkörről van szó. Mindenesetre, a 
nyolcadik versben ez olvasható: "És nevezé Isten a mennyezetet égnek: és lőn 
este, és lőn reggel, második nap." 

Bármint legyen is, ebből kiderül, hogy a szentlélek remek tréfát űzött a 
teremtővel, s visszaélt naivságával. Ez a mese a fenti és a lenti vizekről a 
primitív népek egyik vaskos tévedését tükrözi. A régiek valóban mind azt 
hitték, hogy az ég kemény, szilárd valami — innen ered a "firmamentum""§ 
elnevezés — sőt, kristályból képzelték, minthogy azon áthatol a fény; és úgy 
vélték, óriási víztartály terül el a kemény réteg, a firmamentum fölött. Ma 
tudjuk, hogy az eső a nap által felszívott, felszivattyúzott nedvesség, amely 
párává, felhővé változott, s azután visszahull a földre; hajdan azonban azt 
hitték, hogy az eső a nagy felső víztartályból ered; azt képzelték, különböző 
ablakok nyitódnak és csukódnak a firmamentum szintjén, s ezáltal keletkezik 
az eső. Ez a vélemény — amelyen manapság nevetünk — igen sokáig közkeletű 
volt; ezt vallotta Origenész, Ágoston, Cirill, Ambrus és az egyházatyák java 
része. A lódító szentlélek gúnyt űzött belőlük. 

Menjünk tovább. A harmadik napot a jóisten olyan munkára használta, 
amelynek eredménye jelentősebb, mint az előzőké. Letekintett az alanti 





4 A bibliai idézeteket Károli Gáspár fordítása alapján adjuk meg. — Az egyes idézetek 
számai a megfelelő fejezetet, illetőleg verset jelölik. — Szerk. 
5 Latin kifejezés — magyarul szilárdság, támasz. — Ford. 


vizekre, s azt gondolta magában, hasznos volna összegyűjteni őket, hogy 
száraz részek, más szóval szárazföldek keletkezzenek. 

Akkor az akaratának mindenben engedelmeskedő vizek külön egyesültek, s 
mélyedések vájódtak részükre; másrészt pedig magaslatok alakultak, s 
hegyekkel tűzdelték tele a szilárd anyag felszínét, míg a nedvesség lassú 
hullámokban hömpölygött vagy új szakadékok felé zúdult. "És nevezé Isten a 
szárazat földnek; az egybegyűlt vizeket pedig tengernek nevezé. És látá Isten, 
hogy jó." (1, 10.) 

Említést érdemel, hogy a jóisten legtöbbnyire elégedett volt a munkájával. 
— A teremburáját! — mondta bizonyára magában. — Micsoda tökfilkó voltam, 
hogy nem teremtettem meg előbb mindezt! 

Ezen a napon annyira elégedett volt szárazföldjeivel és tengereivel, hogy az 
éj leszállta előtt még tenni akart valamit. 

"Azután mondta Isten: Hajtson a föld gyenge füvet, maghozó füvet, 
gyümölcsfát, amely gyümölcsöt hozzon az ő neme szerint, amelyben legyen 
néki magva e földön. És úgy lőn." (1, 11.) 

Nem lehet kellőképp csodálni a teremtő e gondos figyelmét. Lehetetlen 
elővigyázatosabban eljárni, mint ő tette. Valóban rejtély, mivé lenne a föld, ha 
isten olyan gyümölcsfákat ültetett volna, amelyek más gyümölcsöt teremnek, 
mint amilyen neműek. Mondjunk köszönetet a jóságos Elohimnak, amiért nem 
adott nekünk narancsot termő kajszibarackfákat, almát termő narancsfákat, 
ribiszkét termő almafákat, satöbbi; akkor aztán senki sem igazodnék el. Ah! 
mondjunk hát köszönetet istennek, amiért ilyen előrelátó jó atya! ... 

Miután a föld engedelmeskedett és a kajszibarackfák kihajtottak és 
kajszibarackot termettek, megint "látá Isten, hogy jó. 

És lőn este és lőn reggel, harmadik nap." 

Ez aztán már fura história! Három nap már eltelt, s a mindjárt kezdetben 
megteremtett világosság folytán este és reggel is volt: csupán az különös, hogy 
ez a világosság, amely eltűnt a nap végén, hogy átadja helyét az éj 
homályának - ez a világosság egy fényforrás nélküli, születő világot ragyogott 
be; annyi napsugár sem volt, mint egy szénbánya mélyén. Ez a furcsaság 
megérdemli, hogy szó szerint idézzük a bibliát: 

"És mondá Isten: Legyenek világító testek az ég mennyezetén, hogy 
elválasszák a nappalt az éjszakától, és legyenek jelek, és meghatározói 
ünnepeknek, napoknak és esztendőknek. 

És legyenek világítókul az ég mennyezetén, hogy világítsanak a földre. És 
úgy lőn. 

Teremté tehát Isten a két nagy világító testet: a nagyobbik világító testet, 
hogy uralkodjék nappal és a kisebbik világító testet, hogy uralkodjék éjjel; és 
a csillagokat. 


És helyezteté Isten azokat az ég mennyezetére, hogy világítsanak a földre. 

És hogy uralkodjanak a nappalon és az éjszakán, és elválasszák a 
világosságot a setétségtől. És látá Isten, hogy jó. 

És lőn este és lőn reggel, negyedik nap." (1, 15—19.) 

Nincs itt semmilyen tévedés, ugyebár? Bizonyára a Napról és a Holdról 
van szó. Ennélfogva — a szentlélek szerint — a Nap teremtése négy nappal a 
világosság teremtése után következett! A szentlélek mindent tud, ez 
nyilvánvaló; másként nem volna szentlélek, hanem közönséges bolond. 
Valahányszor a tudomány felfedezést tesz, a szentlélek bizonyára nevetgél, s 
ezt mormolja magában: "Én öröktől fogva tudom ezt; ezek a szegény törpe 
emberek meg mit vesződnek, hogy kiderítsék!" De akkor a szentlélek miért 
sugallta Mózesnek ezt a hajmeresztő badarságot a világosságról meg a 
Napról?... Igazán, micsoda szédítés! ... 

A XVII. században élt Olaf Römer koppenhágai csillagász (1644-1710) 
előtt csakugyan azt hitték, hogy a Nap nem áraszt világosságot, hanem az a 
térben létezik, s a Nap csupán arra szolgál, hogy "terjessze"; ezt a hamis 
fizikai nézetet vallotta tévesen Descartes is. A tudomány Römernek 
tulajdonítja e fontos igazság  bebizonyítását, amely homlokegyenest 
ellentmond a bibliai kinyilatkoztatásnak, vagyis: a világunkat beragyogó fény 
a Napból ered, és terjedése nem pillanatnyi jelenség. A nagy dán csillagásznak 
sikerült pontosan meghatároznia a Nap fényének sebességét is. Megállapította 
ami manapság ezerszeresen bebizonyosodott —, hogy ez a fény nyolc perc és 
tizennyolc másodperc alatt jut el hozzánk a forrásául szolgáló égitestről, ami 
másodpercenként 308 000 km-es sebességnek felel meg. Tudjuk, Römer úgy 
jutott el ehhez a nagy felfedezéshez, hogy megfigyelte a Naprendszerünkhöz 
tartozó Jupiter bolygó holdjainak  fényváltozásait. Römer akkoriban 
Franciaországban tartózkodott és 1675. november 22-án ismertette 
felfedezését az Akadémián. 

Hozzátehetjük még Voltaire szavaival: "Ha Isten mindjárt kezdetben a nap 
létezése előtt szétárasztotta a világosságot a légben, hogy azután terjedjen a 
nap által s beragyogja a mindenséget, akkor nem terjedhetett, nem világíthatott 
volna és a sötétségtől sem válhatott volna külön, s nem is lehetett volna estétől 
reggelig tartó napszak; ez az elmélet teljesen ellentmond a fizikának és a józan 
észnek." 

Mózesnek fogalma sem volt a csillagászatról, tehát bedőlt a szentléleknek, 
mivel az isteni galamb már Mózes első könyvének keletkezése idején tudta 
azt, amit Römer 1675-ben fog felfedezni. 

Az is említést érdemel, hogy a biblia milyen csekély fontosságot tulajdonít 
a csillagoknak a teremtésben. A "két nagy égitest" a Nap és a Hold; az a Hold, 
amely földünknek csupán mellékbolygója! A tudatlan Mózes első könyve egy 


cseppet sem sejti azt, hogy a Hold, a Föld, sőt még a Nap is igen csekély 
valami a világegyetemben; hogy ragyogó Napunk, az általunk lakott világ 
központi égiteste, csupán szerény csillag, a tejút számtalan csillagának egyike. 

Ah! Bezzeg elképedne a szerencsétlen Mózes, ha napjainkban feltámadna. 
Képzelem, milyen arcot vágna, ha beállítana bármelyik európai vagy amerikai 
csillagvizsgálóba, és ott megtudná például, mi a Sirius, ez az elsőrangú csillag: 
az ég legszebb és legfényesebb csillaga, amelyet a szentlélek nem méltatott 
figyelemre; a Sirius, amelynek fénye kis híján nyolc teljes év alatt jut el 
hozzánk, mivel nagyon-nagyon sok millió mérföldre" van a földtől, több mint 
540 000-szer messzebbre, mint a Nap. Mit szólna szegény Mózes, amikor 
feltárnák előtte, hogy milyen roppant jelentőségük van a világegyetemben a 
más naprendszereknek, amelyeknek létezését nem is sejtette? 

Tegyük fel, a professzor egyszerűen így oktatja Mózest Humboldt nyomán: 

— Sirius és a Napunk, bár igen nagy távolságra van egymástól, ugyanahhoz 
a csillagréteghez tartozik, amely elszigetelten fekszik az űrben, csillag sziget a 
világegyetemben; s ennek a több világból és napból álló lapos, lencse alakú 
szigetnek a nagytengelye nyolcszázszor hosszabb, mint a Sirius földtávolsága; 
s ez mégis csupán egy kicsiny, rendkívül vékony réteg, a sűrű és mély, 
nagyobb rétegekhez képest, amelyek összehasonlíthatatlanul gazdagabbak 
csillagokban és napokban. 

Mózes, aki önként elhitte, hogy a Föld az isten alkotta világegyetem 
központja, megbolondulna ettől. 

Térjünk vissza a teremtéshez, ahogyan a bibliában áll: 

"És mondta Isten: Pezsdüljenek a vizek élő állatok nyüzsgésétől: és 
madarak repdessenek a föld felett, az ég mennyezetének színén. 

És teremté Isten a nagy vízi állatokat, és mindazokat a csúszó-mászó 
állatokat, amelyek nyüzsögnek a vizekben, az ő nemök szerint, és mindenféle 
szárnyas repdesőt az ő neme szerint. És látá Isten, hogy jó. 

És megáldá azokat Isten, mondván: Szaporodjatok, és sokasodjatok, és 
töltsétek be a tenger vizeit, a madár is sokasodjék a földön. 

És lőn este és lőn reggel, ötödik nap. 

Azután mondá az Isten: Hozzon a fold élő állatokat nemök szerint: 
barmokat, csúszómászó állatokat és szárazföldi vadakat nemök szerint. És úgy 
lőn. 

Teremté tehát Isten a szárazföldi vadakat nemök szerint, a barmokat nemök 
szerint, és a földön csúszó-mászó mindenféle állatokat nemök szerint. És látá 
Isten, hogy jó." (1, 2—25.) 

Hát persze, mindez jó volt, és Elohim mester, akinek keze is van, 

elégedetten dörzsölgette azt. De még különbet is kellett teremtenie! 

— Az állatok közül egyetlenegy sem hasonlít rám, milyen kár! — gondolta. — 
Pedig nekem szép fejem, éles fülem, eleven szemem, szellemes orrom és 
pompás fogam van! Igazán teremthetnék egy tükröt, hogy nézegessem magam 
benne; de úgy hiszem, jobb, ha a hasonmásomat nézve szemlélem saját 
magam... Rajta hát; feltétlenül szükséges, hogy hozzám hasonló állat legyen a 
földön. 

Míg a jóisten efféleképpen okoskodott, valószínűleg különféle, újonnan 
teremtett majmok ugrándoztak körülötte. 

— Van valami bennük énbelőlem — tűnődött magában —, de hát nem az 
igazi. Ezek a majmok mind farokkal ékeskednek, nekem pedig nincs. Ami 
pedig azokat illeti, akik nincsenek ellátva ilyen nyúlvánnyal... nem, ez sem az 
igazi! 

S a majmok fintorogtak és tovább szaporázták hajmeresztő ugrásaikat. 

Akkor a jóisten fogott egy darab nedves földet, és "megmintázta". Állítsa 
valaki ezek után, hogy isten tiszta lélek, és nincs keze! A biblia azt is közli, 
hogy isten az ember megalkotása után "lehellett vala az ő orrába életnek 
lehelletét". Tehát így jött létre az első ember, s azután derekas szuszogás árán 
életet kapott. "Így lőn az ember élő lélekké." 

Van Mózes első könyvének első fejezetében egy homályos rész, mégpedig 
a 27. vers. Ez azt a feltevést sugallta egyes okkultista magyarázóknak, hogy az 
ember kezdetben hermafroditának teremtődött, isten azonban később 
meggondolta magát. Valóban, csak a második fejezet végén esik szó a nő 
teremtéséről; huszonöt sorral előbb a biblia világosan kimondja: "Teremté 
tehát az Isten az embert az ő képére, Isten képére teremté őt: férfiúvá és 
asszonnyá teremté őket." (1, 27.) Ez a héber szöveg szó szerinti fordítása, s 
ebből fakadt a kétnemű isten legendája, amely igen elterjedt a különféle okkult 
iskoláknál; ez nagyon kellemetlen volt, s ezért a keresztény fordítók mindig 
gondosan meghamisították. Helytelen volna túlzott jelentőséget tulajdonítani 
ennek a bibliai mesének. Akad ott néhány részlet, amely még kevésbé érthető! 

Lássuk inkább azt, amit általánosan elfogadnak. 

A jóisten, mihelyt megalkotta az embert, legott a teremtés koronájának 
nyilvánította. Azonnal felvonultatta előtte az állatokat. "És formált vala az Úr 
Isten a földből mindenféle mezei vadat, és mindenféle égi madarat, és elvivé 
az emberhez, hogy lássa, minek nevezze azokat; mert a mely nevet adott az 
ember az élő állatnak, az annak neve." (2, 19.) 

Micsoda díszfelvonulás lehetett; Buffon" is kétségtelenül megirigyelné 
Ádám helyét! 





7 Georges Louis Leclerc Buffon (1707-1788) híres francia természettudós. A nagy francia 
enciklopédia egyik munkatársa. — Szerk. 


"Szaporodjatok és sokasodjatok, és töltsétek be a földet és hajtsátok 
birodalmatok alá — mondotta isten Ádámnak —; és uralkodjatok a tenger 
halain, az ég madarain, és a földön csúszó-mászó mindenféle állatokon." (1, 
28.) 

Az ember, bár a teremtés koronája, nincs mindig fölényben, amikor például 
oroszlánnal, medvével, krokodilussal kerül szembe — ezt felelhetjük erre. S 
nemcsak a vadállatok falnak fel bennünket: az emberiség ezernyi kellemetlen 
rovar, poloska, skorpió prédája, a jezsuitákról és egyéb férgekről nem is 
beszélve. 

Isten egyébként, aki megteremtette az  ember-pecsenyét lakmározó 
vadállatokat, az embernek azt parancsolta, hogy növényevő legyen. 

"Ímé nektek adok minden maghozó füvet az egész föld színén, és minden 
fát, a melyen maghozó gyümölcs van; az legyen néktek eledelül." (1, 29.) 

A hatodik nap estéjén végül már minden teljesen vagy többé-kevésbé 
készen állt. A jóisten, aki boldog volt s egyre elégedettebb művével és talán 
kissé fáradt is — feltalálta a sziesztát. Példát adott az embereknek a pihenésre, 
amennyiben maga is lepihent, mint egy jóságos járadékos, aki szükségét érzi, 
hogy ne csináljon többé semmit. 

"És ülteté az Úr Isten egy kertet Édenben, napkelet felől, és abba helyezteté 
az embert, a kit formált vala. 

Folyóvíz jő vala pedig ki Édenből a kert megöntözésére; és onnét elágazik 
és négy főágra szakad vala. 

Az elsőnek neve Pison, ez az, amely megkerüli Havilah egész földet, ahol 
az arany terem. 

És annak a földnek aranya igen jó; ott van a Bdelliom és az Onix-kő. 

A második folyóvíz neve pedig Gihon; ez az, amely megkerüli az egész 
Khús földét. 

És a harmadik folyóvíz neve Hiddekel (Tigris); ez az, amely Assiria 
hosszában foly. 

A negyedik folyóvíz pedig az Eufrátes." (2, 8. és 10-14.) 

E mű szerzője azért bocsátkozott e részletekbe, hogy hozzávetőlegesen 
fogalmat nyújtson a csodálatos paradicsom fekvéséről. 

De sokkal jobban tette volna, ha nem mond semmit; mert ennél ostobább 
módon senki sem leplezhetné le a saját lódításait. 

Minden magyarázó valóban egyetért abban, hogy a Pison és a Pas folyó, 
amelyet később Araksznak neveztek el, Mingréliában van, és a Kaukázus 
egyik legjárhatatlanabb nyúlványán ered, s ha arany és onix akad is ezen a 
vidéken, viszont soha senki nem tudott rájönni arra, mi fán terem a bdelliom. 
Másrészt, semmiféle tévedés nem lehet a harmadik és a negyedik folyóval, a 
Tigrissel és az Eufrátesszel kapcsolatban; ebből világosan az következik, hogy 


Mózes első könyve szerint a földi paradicsom Ázsiában volt, az Ararát 
hegytömb vidékén, tehát Örményországban; noha (s ez a szent szerző első 
baklövése) az Araksz, a Tigris és az Eufrátesz forrásai elhatárolódnak 
egymástól, bár viszonylag közel esnek. Az Araksz egyáltalán nem egy másik 
folyóból ered, hanem a Bingöl Daglari tűzhányó oldalán fakad, innen folyik a 
Kaspi-tenger felé. Ami a Tigrist és az Eufráteszt illeti, ezek nemcsak hogy 
nem ugyanazon folyóból erednek, hanem éppenséggel találkoznak OXurnánál 
és Shatt al-Arab néven együtt ömlenek a Perzsa-öbölbe. 

A második folyóval kapcsolatban, amelyet Mózes első könyve Gihonnak 
nevez, a szent szerző valósággal fantasztikus baklövést követ el. "Ez a Khús 
földének folyója", mondja. A Septuaginta," sőt a Vulgata? szerint pedig Khús 
országa (Khús Khám fia és Nimród apja) nem más, mint Etiópia; ennélfogva a 
Gihon a Nílus, amely nem Ázsiában, hanem Afrikában folyik, mégpedig 
pontosan ellenkező irányban, mint az Araksz, a Tigris és az Eufrátesz: a nagy 
afrikai folyam pályája délről északra tart. Ha a Nílus forrását a Victoria-tóhoz 
tesszük, elismerve ennek helyességét, hogy ne kelljen tovább mennünk, akkor 
is legalább ezernyolcszáz mérföld választja el az első és a második folyó 
forrásvidékét; ezekről pedig azt írja Mózes első könyve, hogy ugyanazt a 
paradicsomkertet öntözik! A két másik folyó forrásai ugyancsak hatvan 
mérföldre esnek egymástól; ez már lehetséges egy kertnél. De hát kertnek 
nevezhető-e ez a hatalmas terület, amelyet a legmeredekebb csúcsok 
tűzdelnek, s amely a földgolyó egyik legzordabb vidékén fekszik? .. . 

Végül lássuk a harmadik baklövést, amely így is nevezhető: botfülűség. 

A papok köztudomásúan azt állítják, hogy Mózes műve a Pentateuch, azaz 
a biblia első öt könyve: a Teremtésről, a zsidóknak Egyiptomból kijöveteléről, 
a Léviták egyházi szolgálatáról, az Izraeliták megszámlálásáról, és a Törvény 
summája. A hálátlan tudósok azonban kutatásokat végeztek, s arra az általános 
véleményre jutottak, hogy ezeket a könyveket Ezsdrás koholta, a babiloni 
fogságból való visszatéréskor, az időszámítás előtti ötödik században; Mózes 
pedig — feltéve, hogy létezett, s — feltételesen elismerve a rá vonatkozó 
évszámokat — ezer évvel korábban élt: időszámításunk előtt 1571-ben született 
Egyiptomban, Gesszen, földjén, és 1451-ben halt meg Arábiában, a, Nébo- 
hegyen. 

Bossuet" felháborodott Hobbes, Spinoza és Richard Simon művein, 
amelyek kétségbevonják Mózes könyveinek hitelességét; a heves püspök 





8 A Septuaginta a biblia egyik legrégibb és hitelesnek elismert görög nyelvű fordítása. 

10 Jacgues Bénigne Bossuet (1627-1704) — francia püspök, híres szónok. — Ford. 


szerint istenkáromlás azt állítani, hogy a Pentateuch valódi szerzője Ezsdrás: 
"Mit lehet kifogásolni egy háromezer éves szájhagyományon — kiált fel 
y Világtörténelmi értekezéséx-ben -—, melyet saját ereje és az események 
láncolata egyaránt alátámaszt? Nincs ellene semmilyen logikus, semmilyen 
pozitív, semmilyen nyomós érv!" 

Ne vegyen zokon Bossuet, Mózes első könyve 2. fejezetének 14. verse 
azonban más példákkal egyetemben — pompás bizonyítékot nyújt erről az 
irodalmi és vallási szédelgésről, s kimutatja — világosan, mint a kétszer kettő 
négy —, hogy az említett Teremtés könyve nem származhat Mózestől. 

Ebben a sorban ugyanis ez áll: "És a harmadik folyóvíz neve Hiddekel 
(Tigris); ez az; amely — Asszíria hosszában foly." Így van, szóról szóra. 
Néhány fordító ezt a kitételt a "Kelet-Asszíria felé" szavakkal helyettesítette; 
ez azonban nem változtat semmit. 

A kérdés a következő: Mózes, aki időszámítás előtt 1451-ben halt meg, 
nem használhatta az asszírok kifejezést: azon nyomós ok miatt, mert az asszír 
birodalom, amely egy időben Ninivét és Babilont magába foglalta, s az 
időszámításunk előtti nyolcadik századig, állt fenn, legfeljebb 1300-ban jött 
létre, Hérodotosz és a kaldeus Bérozosz egyértelműen erről tanúskodik s 
megerősítik ezt az írásos emlékek is. 

Azok a fontos felfedezések, amelyeket századunk eleje óta tettek az ókori 
keleti népek történelméről, a hieroglifa és ékírásos feliratok megfejtése révén, 
lehetetlenné teszik, hogy manapság akár a legelemibb könyvek is a bibliának 
az emberi nem őstörténetéről szóló badarságait szajkózzák. Champollion, de 
Rougé, de Saulcy, Mariette, Oppert, Rawlinson, Lepsius, Brugsch stb. 
eredményei olyan fénnyel világítják meg az ókori történetet, amely sokkal 
hitelesebb, mint a szélhámos Ezsdrás által összeszedett szájhagyomány. 

Megállapították, hogy az asszír birodalom alapítója az írásos emlékeken 
Ninippalukin néven szereplő herceg volt, aki százötven évvel Mózes után élt. 
Másrészt az Asszíriának nevezett vidék Mózes kora óta a, rotennuk birodalma 
néven szerepelt, mint ez az Oppert és más tudósok által említett egyiptomi 
kútfőkből kitűnik; a különböző egyiptomi feliratokból csakugyan azt látjuk, 
hogy az egyiptomi tizennyolcadik dinasztia királyai — Mózes kortársai — 
meghódították Babiloniát és adófizetésre kényszerítették a rotennukat, akik 
Mezopotámiában uralkodtak, ugyanabban az országban, ahol a Tigris és az 
Eufrátesz folyt. Ha Mózes volna a Teremtés könyvének igazi szerzője, akkor 
ezt írta volna: "A Tigris folyó, mely a rotennuk országán át folyik." — A 
klerikálisok ugyan még mindig ezt felelhetik nekünk: 

— Mózes első könyvének igazi szerzője éppúgy nem Ezsdrás, mint Mózes, 
hanem a szentlélek! Ennélfogva, ha még Szentpétervár és New York is 
szerepelne a bibliában, akkor sem szabad következetlennek tűnnie előttünk, és 


semmiképpen sem lephet meg. 

Hajoljunk meg tehát ez előtt, s folytassuk víg nevetéssel a szent történetet; 
mivel Mózes épületes első könyvéből valóban nem hiányzik a vidámság. 

Ha az olvasónak úgy tetszik, gondolatban elröppenünk ebbe a csodálatos 
paradicsomkertbe, ahol négy, közös forrásból eredő, nagy folyó hömpölygeti 
habjait. Szemünkbe ötlik Ádám, aki birodalmában sétálgat az édes 
semmittevés gyönyöreinek hódolva. 

Íme, így cseveghet magában: 

— Én vagyok az ember, s nevem Ádám; ami valószínűleg "vörös földet" 
jelent, mivel engem agyagból gyúrtak, mint valami közönséges edényt... 
Milyen idős vagyok?... Öt napja születtem. A régi közmondás szerint azonban 
mindenki olyan idős, amennyinek látszik. Ezért mondhatom, hogy valójában 
huszonnyolc éves koromban születtem, az összes foggal együtt... De nem: 
nincs meg minden fogam... A bölcsességfogaim még hiányzanak. .. 

— Daliás legény vagyok, mi?... Hát persze! Hogyne volnék jóvágású, 
hiszen a kortól és a szakálltól eltekintve, Jehova úristen hű másolata vagyok, 
aki pedig a legelegánsabb lény az egész világmindenségben?... Látják ezt a 
vasegészséges szervezetet, ezt az izmos kart, ezt az acélos lábat, ezeket a 
pompás idegeket, és ráadásul az üde arcszínemet... Egy cseppet sem vagyok 
reumás... Fittyet hányok a betegségeknek... Még a himlőtől sem kel! félnem; 
a jóisten beoltva teremtett. .. Mennyire beképzelt vagyok! ... de hát joggal. . . 

— Élem világomat ezen az elbűvölő helyen... nincs házmester, még cseléd 
sem. ...Micsoda boldog élet!... Jövök-megyek, szedegetem a zamatos 
gyümölcsöket, telerakom a bendőmet kedvem szerint, s nem kell hasmenéstől 
félnem... Nem érzek semmilyen fáradtságot, bármennyit sétálok. 

— A minap a szeretetre méltó Jehova úr olyan szórakozásban részesített, 
amelynek szívderítő emlékét egész életemben megőrzöm... A teremtés 
valamennyi állata elvonult előttem: "Amely nevet adsz minden élő állatnak, az 
annak neve" — mondotta nekem az öreg örökkévaló... Micsoda kedves 
figyelem! ... 

— Hallatlan, hogy mennyi állat vonult fel!... Sohasem hittem volna, hogy 
ilyen sok élőlény legyen... Nem jöttem zavarba, amikor neveket kellett adnom 
nekik; mert a nyelv, amelyet könnyedén beszélek — bár sohasem jártam 
iskolába -, rendkívül gazdag s bővelkedik kifejezésekben, se szeri, se 
számuk... Így keresgélés nélkül, egy pillanat alatt, puszta nézésre felismertem 
mindegyik állat sajátosságait, s egyetlen szóval kifejeztem mindegyik fajta 
valamennyi tulajdonságát, úgy, hogy minden név, amelyet adtam, egyúttal 
teljes és tökéletes meghatározás... Vegyük például azt az állatot, amelyet 
később latinul eguusnak, franciául chevalnak, angolul horse-nak" fognak 

nevezni. Nos, én olyan nevet akasztottam rá, amely illik erre a négylábúra, 
találóan kifejezi sörényével, farkával, nyakával, gyorsaságával, erejével 
együtt... És itt a madár, melyet az elkövetkező századokban latinul bulbónak, 
franciául hibou-nak, angolul owlnak? stb. fognak nevezni: mindezek a 
jövőbeli nevek nem érnek fel azzal, amelyet én gondoltam ki; ez híven 
jellemzi az éjszakai ragadozó madarat, a homloka fölött táncoló két bóbitát, a 
rövid, horgas csőrét, a busa fejét, a merev tollgyűrűvel körülvett, nagy, kerek 
szemét, a karmaiig tollal borított lábát, valamint a rideg, vad természetét, 
egyhangú, gyászos rikoltozását, a fénytől való irtózását... S így tovább, 
minden élő állat számára... Ah! Páratlan az a nyelv, amelyet én beszélek, s 
milyen szomorú arra gondolni, hogy egy napon teljesen és örökre elvész!... 
Ez a gondolat az én egyetlen bánatom... Űzzük el hamar, és ne legyen 
semmilyen gondunk. 

— Oh! Milyen pompás volt az élő világ díszfelvonulása... Pompás, de ez 
még nem minden; szerepelt ugyanis egy mulatságos műsorszám az ünnepi 
programban: a halak megjelenése... Gondolják csak el! Ez a kert a szárazföld 
kellős közepén fekszik, nincs tengerpartja, csak folyói vannak, vagyis 
édesvíz... Képzelhetik, hogy fintoroghattak a tengeri halak, amikor felfelé 
úsztak a Tigrisen és az Eufráteszen, hogy eljussanak hozzám; kikerültek a 
megszokott sósvízből, s ez kínos volt számukra!... Igazán gurultam a 
nevetéstől... Hát még a nagy cetfélék, azok micsoda kátyúba kerültek! . . . 

Szerencsére a jóisten kivételes módon erre a napra kiszélesítette a kertem 
folyóit; másként sohasem juthattak volna át a bálnafajták... Mihelyt nevet 
adtam nekik, azon nyomban megfordultak, és jókora uszonycsapásokkal 
iparkodtak, hogy mielőbb visszatérjenek az óceánjukba... Még most is 
nevetek rajta! . . 

— Talán akadnak olyanok, akik nem hiszik el ezt a történetet... Az 
istentelenek tagadni fogják, hogy a fókák az Északi-sarkról eljöhettek egészen 
Örményországba, a Tigris és az Eufrátesz felső szakaszára, mégpedig egyetlen 
nap alatt, leúszva az Atlanti-óceánon és megkerülve egész Afrikát; azt fogják 
mondani, hogy ezek az érdekes tengeri emlősök, a Jeges-tenger lakói, 
belehaltak volna a környezetváltozásba... Eh! Mit számít a kritika!... 
Becsületszavamra, én itt, ebben az édenkertben, e viszonyok között, fókákat és 
bálnákat láttam, s hozzátehetem, hogy a fókák roppant elégedettek voltak, 
mert nevet kaptak tőlem, s így mondtak köszönetet: papa! mama! ... 

— A szőrszálhasogató elmék ellenvetést tehetnek: "Hát a tavi halak milyen 
úton kerültek ide?..." Hátha célzást ejtenek a pisztrángról, a Bourget-tó e 
felséges haláról, amelyet váltig magasztalnak Aix-les-Bains lakói?... És a 
fehér maréna, amely kizárólag a Genfi-tóban él, s nyomban elpusztul, mihelyt 

más vízbe, akár édesvízbe jut, és nem él meg a Rhone-ban sem, a Genfi-tavon 
innen vagy túl?...? Tudják meg hát: a pisztráng és a fehér maréna különleges 
engedélyt kapott istentől; ez a két tavi hal légi úton érkezett az édenbe, hogy 
meglátogasson... Íme! Átok a hitetlenekre, akik nem érik be ezzel a 
magyarázattal! . . . 

— Hát aztán, a teringettét! elég ostoba vagyok, amiért vitázni kezdek 
ilyesmiről... 

Az ő bajuk, akik nem hisznek nekem, amikor azt állítom, hogy láttam 
valamennyi állatot:  gerinceseket, gyűrűs férgeket, puhatestűeket, 
virágállatokat!... Egyetlen rovar sincs, amelynek ne én adtam volna nevet. . . 
Legjobban azonban egy nagy, hosszú, lapos, fehér férgen ámultam el, amely 
szép csendesen belőlem osont ki, egy csúnya férgen, amelyet a jövendő 
természettudósok galandféregnek vagy az ember gilisztájának neveznek majd, 
s amely nem hasonlít a sertések vagy a juhok galandférgéhez; ez az átkozott, 
nagy emberi giliszta, mihelyt kibújt, mélyen meghajolt előttem; én nevet 
adtam neki, mire ő visszasompolygott belém a végbélnyílásomon át, s 
elfoglalta lakóhelyét becses személyemben... Ha beszélek róla, csak azért 
teszem, hogy semmit se hagyjak ki; mivel nem tudtam, hogy laknak bennem. 
Lakóm egyébként cseppet sem zavar... Semmi sem háborítja ezt az idilli 
életet, amelyet immár öt napja folytatok. . . 

Ádám nézegeti magát a kristálytiszta forrásvízben, ahonnan négy nagy 
folyam ered; majd megpillant egy pázsitot, és tunyán leheveredik. 

Ó! Milyen szép ez az élet — mormolja. 

De íme, máris ásít... nyújtózkodik... ismeretlen bágyadtság keríti 
mindjobban hatalmába... Ez aztán furcsa, igazán!... Pedig nem érez 
semmiféle fáradtságot... Hát ez micsoda? ... 

Egyáltalán nem érti a dolgot. Titokzatos, ellenállhatatlan erő ömlik el rajta. 
Szemhéja lecsukódik. Ádám alszik. Ez az ember első álma. 

Miközben Ádám úgy horkol, mint a gőzgép, a jóisten leszáll a földre. 

Mindenekelőtt hosszasan az álom szuszékra szegezi a tekintetét. 

— Mégiscsak derekasan dolgozom, ha egyszer nekifogok! — állapítja meg 
elégtétellel. — Izmos testalkatú fickó; esküdni lehetne rá, hogy én vagyok... 
persze amikor néhány milliárd évszázaddal fiatalabb voltam. 

Lehajol és megcsípi Ádám lábikráját. Erre az isteni tréfára Ádám még 
harsányabb horkolással felel. 

- Pompás! - folytatja Elohim mester. — Nem lesz szükségem 
érzéstelenítésre, hogy biztosítsam sebészi képességeim sikerét... Látom, hogy 
az álom, amelyet szeretett ifjú Ádámomra küldtem, tökéletes; ágyút lehetne 
sütögetni mellette, akkor sem ébredne fel... Most azonban munkához kell 

látnom; mert azért jöttem, hogy egy rendkívül fontos operációt hajtsak 
végre... Amíg senki sem hallja, egy vallomást kell tennem: ma reggel 
észrevettem, hogy néha egy kissé ostoba vagyok. Hová tettem a fejem, amikor 
pár nélkül teremtettem az embert?... Mindegyik állatnak nőstényt adtam; 
legalábbis csak kevés kivétel akad e szabály alól. A gilisztát kétivarúnak 
teremtettem, s ez természetes, mert ha párosával költözött volna a belekbe, 
akkor már nem volna igazi giliszta"... Az ember azonban nem galandféreg, 
mordizomadta!... Tehát társnőt kell alkotnom számára, s úgy határoztam, 
hogy a saját húsából csinálom. . . 

A jóisten egy pillanatig Ádám körül forgolódott; megtapogatta, s közben 
fennhangon közölte észrevételeit. 

— Meghánytam-vetettem az ügyet a galambbal — folytatta —, és jól tettem, 
mert ő ravaszabb nálam... Először arra gondoltam, hogy kivágom a drágalátos 
Ádám egyik tyúkszemét, s abból formálok egy kis asszonykát... A galamb 
azonban nem helyeselte, szerinte egy tyúkszem túlságosan közönséges lenne, 
és az istentelenek ürügyet találhatnának, hogy azt állítsák, a nő alacsony 
származású... Bordából fogom megalkotni a második emberi lényt... Rajta! 
Itt a pillanat, az alkalom; legyünk gyorsak és ügyesek, mint a fogorvos, aki a 
húszezredik műtétnél tart. 

E szavakkal a jóisten "kivőn egyet annak oldalbordái közül, és hússal tölté 
be annak helyét". (2, 21.) "És alkotá az Úr Isten azt az oldalbordát, amelyet 
kivett vala az emberből, asszonnyá, és vivé az emberhez." (2, 22.) 

Szinte hallom az ember kiáltását amint felriadt: 

— Jaj! Jaj!... Hajjaj!... Elrabolták az egyik karajomat! 

És mennyire meglepődött, amikor egy csinos, élő babát látott: 

— Hát ez meg micsoda? 

— Ez? A te feleséged, bemutatom neked — válaszol Jehova. — Merd csak azt 
mondani, hogy én semmiféle kellemes ajándékkal nem szolgálok neked!... 

— Valóban csinos... 

— Ennivaló!... Szerencsés fickó vagy, igazán!... És nincs anyósod!... 
Eldicsekedhetsz vele, hogy minden esélyed megvan, fiam. 

A biblia elbeszélése szerint Ádám így kiáltott fel: 

"Ez már csontomból való csont, és testemből való test: ez 
asszonyembernek neveztessék, mert emberből vétetett. 

Annak okáért elhagyja a férfiú az ő atyját és az ő anyját, és ragaszkodik 
feleségéhez: és lesznek egy testté." (2, 23—24.) 

Fölösleges magyarázatokat fűzni a fiatal házas Ádám e felkiáltásához; Ah! 
milyen kecses szavakba öntötte e tényt! . . 

Ami a kivett bordát illeti, helyén való megemlíteni, hogy Ágoston 

egyházatya szerint, isten egyáltalán nem adta vissza Ádámnak. Ennélfogva 
egy bordával kevesebbel él. "Nyilván az egyik álbordája volt — állapította meg 
Voltaire —, mert egy főborda hiánya túlságosan veszélyes lett volna." 

Mózes első könyve még ezt mondja nekünk: "Valának pedig mindketten 
mezítelenek, az ember és az ő felesége, és nem szégyenlik vala." (2, 25.) 

A jámbor magyarázatok azt állítják, hogy ez a szégyenkezésmentes 
meztelenség ősszüleink ártatlanságát bizonyítja. Ha mindig kitartottak volna e 
nézet mellett, hogy semmi szemérmetlenség nincs abban, ha valaki anyaszült 
meztelenül sétál — ez a szüntelen tökéletesedés jele lett volna. E bibliai érvelés 
alapján tökéletesnek lehetne tartani azokat a vad néptörzseket, amelyek nem 
viselnek semmilyen ruhát — még akadnak ilyenek. Amerika felfedezésekor a 
fanatikus katolikus spanyolok mégis tömegesen mészárolták le a gyönyörű 
ártatlanságban élő bennszülött törzseket, a papok pedig áldásukat adták a 
gyilkosokra. A ruha feltalálása egyébként nyilvánvalóan a hidegnek 
tulajdonítható; a meztelen népek ugyanis a legmelegebb vidékeken élnek. 
Amikor mindenki csupasz, senki sem szégyelli: csak hiúságból szoktak 
pirulni, amikor attól fél valaki, hogy valami testi fogyatékosságot árul el, 
amely másoknál nincs. 

Elérkeztünk a nagy eseményhez, a csodálatos kalandhoz, amely — sajnos! — 
véget vetett Ádám és hitvese boldogságának. 

"És nevele az Úr Isten a földből mindenféle fát, tekintetre kedvest és 
eledelre jót, az élet fáját is, a kertnek közepette, és a jó és gonosz tudásának 
fáját." (2, 9.) "És parancsola az Úr Isten az embernek, mondván: A kert 
minden fájáról bátran egyél. 

De a jó és gonosz tudásának fájáról, arról ne egyél; mert amely napon 
ejéndel arról, bizony meghalsz." (2, 16—17.) 

Helyénvaló megjegyezni, hogy a papok a biblia összefoglalásának 
ürügyén, a hívek használatára bizonyos kis kézikönyveket szerkesztettek 
"Szentírás" címmel, amelyekből gondosan kihagyták az isteni tanítás 
számukra túlságos, kellemetlen részeit. Így általában nem beszélnek egyébről 
a hivőknek, mint a híres tudás fájáról; mindjárt meglátjuk, miért nem ejtenek a 
papok egyetlen szót sem az élet fájáról, amely teljesen különálló a másiktól; 
idézni fogjuk a 3. fejezet 22. versét, amely mindig kimarad a naiv hívőknek 
szánt könyvekből. 

Egyelőre foglalkozzunk csak azzal a fával, amelynek gyümölcse az ember 
bukását okozta. Megemlithetjük, hogy Julianus császár," akinek emlékezete 
oly gyűlöletes az egyházi emberek számára, néhány józan megjegyzést tett 

erről a csodálatos fáról. Úgy véljük — írja —, az úristen éppen ellenkezőleg, 
alighanem azt parancsolta teremtményének, az embernek, hogy sokat egyék a 
jó és a gonosz tudásának fájáról. Isten gondolkodó elmét adott, amelyet 
szükségszerűen művelni kell. Fontos megismertetni az emberrel a jót és a 
rosszat, hogy teljesíthesse kötelességeit. A tilalom zsarnoki és képtelen volt, 
százszorta rosszabb, mintha olyan gyomrot kapott volna, amely nem fogadja 
be az ételt. 

Egy másik megjegyzés, amely önkéntelenül tollhegyre kívánkozik: e kis 
történet kezdete azt bizonyítja, hogy Jehova úristennek volt egy 
mellékgondolata, s valójában örült az ember bűnbeesésének. Végtére Ádám 
joggal mondhatta volna neki: 

— Kedves Elohim atyám, ha nem tévedek, a jó az, ami erkölcsileg helyes, 
ami önnek tetszik, a rossz viszont az, ami helytelen, ami önnek nem tetszik. . . 
Így van? 

— Tökéletesen, fiacskám — válaszolta volna a teremtő. 

— Hadd tanuljam meg, mi a rossz — folytatni Ádám, hogy kerüljem. 
Különben miért helyezte ide ezt a fát, ha nem szabad hozzányúlnom? ... 

A különös jóisten helyett papjai vállalkoznak arra, hogy megfeleljenek. 

— Isten próbára tette a születő emberiséget — mondják. — Meg akarta tudni, 
vajon Ádám engedelmeskedik-e neki, amikor csupán egyetlen, jelentéktelen 
önmegtartóztatást kért tőle. 

De könnyű válaszolni erre a válaszra! A papok szerint isten ismerte a jövőt: 
tehát előre látta, mi fog bekövetkezni. Mivel semmi sem történik akarata 
nélkül, tökéletesen tudta, hogy az ember enni fog a kérdéses fa gyümölcséből. 
Tehát ősszüleink bukását akarta, ehhez nem fér kétség. 

A történet folytatása Jehova ellen fordul. 

Nézzük csak, miként zajlottak le az események Mózes első könyvének 
harmadik fejezete szerint. 

"A kígyó pedig ravaszabb vala minden mezei vadnál, melyet az Úr Isten 
teremtett vala, és monda az asszonynak: Csakugyan azt mondta az Isten, hogy 
a kertnek egy fájáról se egyetek? 

És monda az asszony a kígyónak: A kert fáinak gyümölcséből ehetünk; 

De annak a fának gyümölcséből, mely a kertnek közepette van, azt mondá 
Isten: abból ne egyetek, azt meg se illessétek, hogy meg ne haljatok. 

És monda a kígyó az asszonynak: Bizony nem haltok meg. 

Hanem tudja az Isten, hogy amely napon ejéndetek abból, megnyilatkoznak 
a ti szemeitek, és olyanok lésztek mint az Isten: jónak és gonosznak tudói. 

És látá az asszony, hogy jó az a fa eledelre s hogy kedves a szemnek, és 
kívánatos az a fa a bölcsességért: szakaszta azért annak gyümölcséből, és 
evék, és ada vele levő férjének is, és az is evék." (3, 1-6.) 


Ebben az elbeszélésben mindenekelőtt az tűnik fel, hogy a kígyó beszédét, 
a nővel való társalgását, azt a puszta tényt, hogy beszélni tud és ugyanazon a 
nyelven fejezi ki magát, mint ősszüleink — a "szent" szerző nem tekinti 
természetfölötti, csodás dolognak, sem pedig allegóriának. Bizonyára magát a 
kígyót mutatja be Mózes első könyve; 

Ez a rosszindulatú és furfangos állat szerepét játszó csúszó-mászó válik a 
nő csábítójává, s olyan könnyed ékesszólással cseveg, hogy egy papagáj is 
megirigyelné. 

A kígyó ábrázolása annyira természethű, hogy később a papok 
valószínűtlennek találták a történet e változatát, és szükségesnek vélték egy 
módosítás beiktatását, amely mindent megváltoztat, de ellentétben van a biblia 
e fejezetének egész szövegével. A módosítók szerint, akik éppoly ravaszak, 
mint jámborok, az ördög öltötte fel a kígyó alakját, s e fortély segítségével 
kísértette meg Ádámné asszonyt. Így dolgozták fel a papok ezt az esetet, s így 
tanítják ma is. 

Ez a változat Mózes első könyvének nyilvánvaló meghamisítása. Először 
is, a szentírás szövegében egyetlen szó sem ad tápot ilyen tolmácsolásra. 
Másodszor, a bibliát alkotó könyvek szerzői között mindössze kettő akad, aki 
említést tesz az ördögről: Jób könyvének szerzője, aki szerint egy szép napon 
az ördög istennel vitázik az égben; és Tóbiás könyvének" szerzője, aki egy 
bizonyos Ásmodeus nevű démont idéz, aki egy Sára nevezetű nőszemélybe 
szerelmes, és sorra megfojtja hét férjét. Mindkét könyv a biblia legvégén 
szerepel, és — akárcsak a többiben — nem esik szó bennük Lucifer-Sátánról, 
akit a katolikusok unos-untalan beiktatnak, hogy felcsigázzák az érdeklődést 
legendáik iránt. Sehol sem található meg, hogy Lucifer fellázadt Isten ellen, de 
Mihály arkangyal legyőzte. Ezt — akárcsak az ördögről szóló többi részt — 
utólag találták ki, nemcsak hogy jóval Mózes után, hanem még Ezsdrásnál is 
később. 

Egyes víg kedélyű magyarázók, valójában szkeptikus filozófusok pedig 
mulatságból egy kissé sikamlós szimbolizmussal — almafává alakították át a jó 
és a gonosz tudásának fáját; feltevésük szerint ez az epizód burkolt szavakkal 
azt jelenti, hogy a szerelmet nem ismerő Ádámné az első leckét egy csábító 
ördögtől vette, aki az alkalomra kígyóvá változott át. . . 

Bár jót nevetünk ezen a tréfán, amely nem rosszabb a többi változatnál, 
ugyanolyan, mint a papok által koholt, többi hamis bibliaszöveg. Úgy kell 
vennünk a bibliát, amilyen, ha komolyan akarjuk vizsgálni. A jelenleg 
bennünket érdeklő kis történetben bizonyára a kígyó szerepel, nem pedig 
valamilyen ördög. A zsidó mitológiában ugyanis nem voltak ördögök az előtt 
a kor előtt, amikor Jób és Tóbiás könyve íródott. Ami pedig a csábító 

kígyónak alaptalanul tulajdonított szerelmi célzásokat illeti, ezeket lehetetlen 
felfedezni Mózes első könyvének szövegében. 

Valóban itt a kígyó szerepel. A "szent" szerző ugyanis különféle vallású 
kortársainak szemével szemléli ezt az állatot. Az ókorban a kígyót igen ravasz, 
nagyon eszes, és roppant rosszindulatú állatnak tartották. Számos afrikai nép 
imádta. A beszélő kígyó esete pedig — amelyet Mózes első könyve nem tekint 
csodának — elterjedt a keleti irodalomban. Valamennyi ázsiai mitológia 
bővelkedik beszélő állatokban. A kaldeusoknál az Oannész hal mindennap 
kidugta fejét az Eufrátesz vizéből, s órák hosszat prédikált a parton 
összesereglett népnek, jó tanácsokat adott, s egyúttal költészetet és 
földművelést tanított. Azok az idők, amikor az állatok beszélni tudtak, rég 
letűntek; ez azonban nem volt egyetlen keleti vallás kiváltsága. A bibliai kígyó 
tehát beszélt, s nem volt szüksége arra, hogy ördögfióka lakjék bensejében. 

A kígyó egyébként, ilyen körülmények között, kevésbé volt ravasz, mint 
amilyennek látszott. A szentírás  dőreségei rendkívül naivak, és 
ellentmondásoktól hemzsegnek. 

Így sokat tűnődtek azon, mit akart a kígyó ezzel mondani: "Olyanok 
lésztek mint az istenek." Ez a kifejezés, amely a többistenhitre utal, nemcsak 
Mózes első könyvének e helyén fordul elő. Később látni fogjuk, hogy Jehova 
úristen, önmagáról szólva, nem tekinti magát egyetlen istennek. A katolikus 
magyarázók, akiket zavart a kígyónak ez a megjegyzése, azt állították, hogy a 
csúszómászó angyalokat értett az isteneken. Mire mások azt felelték, hogy egy 
kígyó nem ismerhette az angyalokat, de nem ismerhette az isteneket sem. 
Naivság, ellentmondás, zagyvaság — íme, ez a biblia. 

Nem, ez a kígyó mégsem ennyire ravasz! ... Tanácsai nagyon is hiányosak 
voltak. Egy igazán rosszindulatú kígyó ezt mondta volna a nőnek: 

— Előbb egyél a tiltott gyümölcsből, nyomban utána pedig ne mulassz el 
enni az élet fájának gyümölcséből, ami egyébként meg van engedve számodra. 

S vajon nem Jehova volt a kísértés ősoka? 

Miért ruházta fel a kígyót a beszéd képességével? E tehetség nélkül ez 
sohasem érthetett volna szót a nővel. 

A biblia nem közli azt a beszélgetést, amelynek során Ádámné asszony 
rávette férjét, hogy vele együtt egyék a tiltott gyümölcsből. A szent szerző e 
mulasztása szerencsére könnyen pótolható. 

Látjuk, amint az első nő, akinek kíváncsiságát felcsigázta a kígyó, 
közeledik a tudás fájához, mely a kert közepén áll, az élet fája mellett. 
Hosszasan nézegeti, s némi kétségei vannak. 

— Nem valami csinos ez a kígyó mondja -, aki az imént beszélt velem; de 
hitemre mondom, a modora igen választékos, a szava elbűvölő... Úgy vélem, 
követnem kell a tanácsát. Igazán nagyon bosszantó, ha valaki nem tud 


semmit... Mi ketten, Ádám és én, olyanok vagyunk, mint a szamarak, pedig 
olyanok is lehetnénk, mint az istenek!... Aztán meg csábító ez a gyümölcs. . . 
Nincs szebb az egész kertben... Mégis, ha lóvá tett a kígyó, ez aztán csúnya 
dolog volna!... Olyan kellemes az élet!... Nagy kedvem van majszolni ezt a 
gyümölcsöt; de hátha a torkosságom miatt meg kell halnom?... Ez bizony 
egyáltalán nem vidám kilátás. . . 

A fa körül jár-kel, a kígyó pedig egy bokor mögé bújva, távolról figyeli a 
mozdulatait. 

— Hát nem, lehetetlen, hogy meghaljunk ilyen csekélység miatt... Jehova 
papa rászedett bennünket!... Először is, ha jól meggondolom, ennek a 
vénembernek eléggé furfangos képe van... a kígyónak meg... jó órában 
legyen mondva... bájos kis feje, s valami jópofa arckifejezése, a szeméből 
pedig sugárzik az ész... Aztán pedig lenyűgöző logika árad minden 
szavából... Jehova papának persze fontos, hogy mi ne tudjuk meg azokat a 
szép dolgokat, amelyek az istenek kiváltságai... Fenyegetésével bizonyára azt 
kívánta elérni, hogy megrémítsen bennünket... Nem akarja, hogy mindenfélét 
tudjunk... Ó, ezek az öregek! Valamennyien egyformák... ravaszak... 
badarságokat beszélnek... Nem kell hinni nekik. . . 

Az asszonya fa mellé húzza az egyik kerti padot, feláll rá, s letép egy 
gyümölcsöt. 

Tegyük fel, hogy alma, mivel a biblia nem nyilatkozik bővebben erről, s 
egyébként sem nagyon fontos, minek nevezzük ezt a gyümölcsöt. 

Nézegeti az almát, és közben az ajkát nyalogatja. A kígyó, aki mindent 
látott, a bokor mögött farkára támaszkodva felegyenesedik, és vidám táncba 
fog. 

Ádámné asszony szájához emeli az almát. 

— Tulajdonképpen hogyan eszik ezt a gyümölcsöt?... Hámozzam meg, 
vagy mindjárt harapjak belé?... Akár így, akár úgy, biztosan jó... 

Egy kicsit még habozik. 

— Mindent tudni, vagy semmit sem tudni — micsoda választás! ... Amikor 
Ádámmal bújócskát játszunk. Jó ez vagy rossz?... Kegyetlen talány!... Meg 
kell nyírni bárányainkat, hogy jót cselekedjünk? Vagy rosszat követünk el, ha 
nem hagyjuk hátukon a gyapjút?... Ebbe bele lehet bolondulni... Hát Ádám, 
aki minduntalan az orrában vájkál, jól cselekszik vagy rosszul?... Igazán nem 
élet ez, ha nem tudjuk mindezt! . . . 

Végleg elszánja magát, s elszántan beleharap az almába. 

— Teringettét! Milyen jó!... 

Újabb harapás, még határozottabb, mint az előbbi. 

— Azt a kutyafáját! Milyen jó!... Felséges íze van!... A vén zsivány bezzeg 
eltiltott ettől a csemegétől!. . . 


Az asszony lefekszik a padra, kinyújtózik, és szemlátomást még jobban 
élvezi a gyümölcsöt. 

Odajön Ádám, s magában beszél: 

— Időtöltésül az imént halpecsenyét fogtam a Tigrisből... Minthogy 
azonban növényevő vagyok, mihelyt kifogtam, nyomban beledobtam az 
Eufráteszbe... 

Észreveszi hitvesét. 

— Hé! Asszonyka, mit majszolsz? 

Ádámné asszony fektében hirtelen felül: 

— Ó! Ne szidj meg!... Ez a gyümölcs... arról a fáról van... hiszen tudod. .. 
az egyik a két fa közül, amelyik a kert közepén áll... 

— Látom én, azt a nemjóját!... Ez éppen annak a fának a gyümölcse, 
amelyhez tilos hozzányúlnunk... Nahát! Megbolondultál, kis feleségem? ... 
Hát az öreg figyelmeztetése? . . . 

— Jehova papa?... Az ünneprontó?... Csak beszéljünk róla! Igen!... 
Kegyetlen gúnyt űzött belőlünk, a vén majom! ... 

— Mit zagyválsz itt? ... 

— Hát amikor halállal fenyegetett. .. Emlékszel, ugye? .. . 

— Szentigaz!... Most is borsózik a hátam. 

— Hahaha! Még mit nem!... Ez a fenyegetés furfang volt, kedvesem... 

— Látom, egészen megkergültél, elment az eszed! 

— Furfang ez, ha mondom... Bizonyíték rá, hogy máris temérdek dolgot 
tudok, mióta beleharaptam az almába... 

— Tudod, mi jó és mi rossz?... Tudod, mit kell tenni, és mit nem kell tenni? 
. .. Tudod, minden hogyan és miért van?... 

— Igen, már konyítok hozzá, aranyom... Lám, már azt is tudom, hogy szem 
sót kell hinteni a tojásba. 

— Lehetetlen! 

— Tudom, miért hunyják le a szemüket a kakasok, amikor kukorékolnak. . . 

— Megáll az ész!... És a békáknak miért nincsen farkuk, ezt is tudod? 

— Éppen az imént tudtam meg... 

— Mondd el, hadd tanuljak. . . 

— Mert zavarná őket ülés közben. 

— Ejha!... Megdöbbentesz... 

— Ez még nem minden... Nos, azt is tudom, sőt bizonyos vagyok benne — 
hallod —, hogy te rendes kis férj vagy, és sohasem csaltál meg... 

Ádám elképed. 

— Ezer mennykő! Milyen tudós lett egyszerre az én feleségem!... Az 
azonban igaz, hogy sohasem csaltam meg... Ebugatta! Hát ez bámulatos! ... 
És ha te megcsalnál, ez rossz volna vagy jó?... 


— Rossz volna, uracskám!... nagyon rossz! ... 

Magához vonja Ádámot, a pad szélére. 

— Azonkívül, drága Ádámom, csak rajtad áll, hogy ugyanolyan művelt 
légy, mint én, és ugyanolyan gyorsan és olcsón... Harapj bele az almába... 

Férjének nyújtja az almát. 

— Nekem is kedvem van hozzá, édes kis feleségem; de hát mire volna jó, ha 
olyan tudósok lennénk, mint az akadémikusok, ha mindjárt belehalunk... 
Végtére is gondolkozzunk: ezer év múlva meghalni, ha nagyon kell — ez még 
hagyján; de még ma fűbe harapni, hát ez mégiscsak roppant ostobaság lenne. .. 

Ádámné asszony vállat von. 

— Úgy látszik, nem hiszel nekem; aranyom... Én azonban jól tudom, mit 
mondott nekem az öreg jóisten papa; velem beszélt és biztosíthatlak, hogy 
nagyon határozott volt... Engedelmeddel szó szerint idézem a szavait: "De a jó 
és gonosz tudásának fájáról, arról ne egyél; mert amely napon ejéndel arról, 
bizony meghalsz"... Láthatod, itt nem lehet csűrni-csavarni; én féltem a 
bőrömet, ha te nem is félted a magadét. . . 

— Ádám, Ádám, nevetnem kell rajtad... 

Mondd, hát meghaltam én? 

— Nem, nagyon is élsz... Csakhogy a nap még nem ért véget; vigyázz, még 
jön a feketeleves! 

— Milyen makacsok a férfiak!... Büszke lehetsz, kedvesem: csudára konok 
vagy!... Esztelenség, hogy nem akarod megérteni, a vén salabakter csúfot 
űzött belőlünk... Lám, az előbb az akadémikusokat említetted... 

— Hát aztán? 

— Az akadémikusok... a tudás tárházai, ugye? 

— Bizonyára. 

— Nos, a tudás tárházai, éppen ezért halhatatlanok... 

Ez az érv meghökkenti Ádámot. Hitvese hízelgésre fogja a dolgot. 

— No, pusztán az én kedvemért, harapj az almába, drága kis férjecském. .. 
Ha te is megkóstolod, mind a ketten olyanok leszünk, mint az istenek... 

— Mint az istenek? ... 

— Ne faggass annyit... A kígyó mondta... 

Ádám elszánja magát. 

— Hát mert a kígyó mondta... Add már ide azt az almát... 

Mohón rágja az almát. 

Néhány pillanat csendben telik el. Ádám hirtelen felkiált: beléköltözött a 
tudás. 

— Mordizomadta! Olyan csupaszok vagyunk, mint a kukacok! Ki látott 
ilyet! ... 

— A pilátusát! — csattant fel az asszony is. — Még harisnyakötőm sincs!... Ez 


nem való!... 

— Este pedig az orángután-bálra vagyunk hivatalosak!... Lehetetlen, hogy 
ilyen hanyag öltözékben jelenjünk meg a társaság előtt!... 

— Hamar, hamar, öltözzünk fel!... 

"És megnyilatkozának mindkettőjöknek szemei s észrevevék, hogy 
mezítelenek; fügefa leveleket aggatának azért össze, és  körülkötőket 
csinálának magoknak." (3, 7.) 

Jegyezzük meg jól, hogy az első emberi ruha nem szőlőlevélből volt; a 
szőlő felfedezésének dicsősége Noé pátriárkának jutott. 

Miután így felöltöztek, a házastársak szemügyre veszik egymást. 

— Nem is festünk olyan rosszul ebben a maskarában! — jegyzi meg a férj. 

— Nekem pompásan áll a fügefalevél feleli az asszony. — De talán kissé 
porosak ezek a ruhák: a tavalyi szezon óta nem verték ki őket... Kefélj le egy 
kicsit, Ádám... 

Örömük azonban nem tarthatott soká. 

"És meghallák az Úr Isten szavát, aki hűvös alkonyatkor a kertben jár vala 
(!) és elrejtőzék az ember és az ő felesége az Úr Isten elől a kert fái között." 
(3, 8.) 

Ez a Jehova, mint ebből is kitűnik, egészen testi isten: jár-kel, beszél; 
láthattuk, hogy alakot formál és életet lehel. Mózes első könyve tehát a többi 
mitológia mintájára ábrázolja istenét. Az ókori népeknek valóban nem volt 
másféle fogalmuk az istenségről. Platón az első, aki többé-kevésbé légnemű 
szubsztanciává tette istent, akinek egyáltalán nem volt teste. 

A kritikusok azon tanakodnak, vajon milyen alakban jelent meg isten 
Ádámnak és később Káinnak, a pátriárkának, a prófétáknak, mindazoknak, 
akikhez saját szájával beszélt. A papok azt válaszolják, hogy emberi alakja 
volt, s nem tudta másként megismertetni magát, hiszen saját képmására 
teremtette az embert. Erre azt az ellenvetést teszik, hogy akkor az izraelita 
vallás e tekintetben nagyon is hasonlít valamennyi többi valláshoz, amelyet a 
katolikus papok a pogány névvel bélyegeznek meg. A régi rómaiak, akik 
átvették a régi görögök hitét, szintén emberi külsőben képzelték el az 
istenséget. Fel kell vetnünk: nem inkább az ember képzelte el istent a saját 
képmására, mintsem hogy isten teremtette volna őt saját hasonlatosságára? De 
ne kardoskodjunk emellett; 

hiszen aki ilyen nézetet melenget agyában, az a pokollángjaira kárhoztatja 
magát. Csak említsük meg egy filozófus rosszmájú megjegyzését: ha a 
macskák isteneket csináltak volna maguknak, akkor egerek után szalajtatnák 
őket. 

Az olyan részletek, mint isten sétája a paradicsomkertben, döntően 
bizonyítják, hogy nem misztikus allegóriáról van szó. A kegyes szerző egész 


elbeszélése mindvégig az igaz történet stílusában folyik. 

"Szólítá ugyanis az Úr Isten az embert és mondá néki: Hol vagy?" (3, 9.) 

Szánalmas és zavart volt Ádám úr, és felesége sem festett különbül. 
Megpróbáltak kereket oldani, elbújtak; de hiába! Hogyan lehet elrejtőzni az 
isteni tekintet elől, amely ott lebeg minden fölött? ... Hasztalanul iparkodnak a 
szerencsétlenek eltitkolni személyüket a mindenható tekintete elől; mögöttük 
mindenütt az úristen fenyegető hívása visszhangzik, aki hatalmas, szigorú 
úrként beszél hozzájuk, s arra készül, hogy megbüntesse engedetlen szolgáját, 
rabját. 

Nincs módjuk, hogy kilábaljanak a bajból; rajtakapták őket, s be kell 
vallaniuk vétküket. Zavarukban ügyetlen kifogásokat hebegnek. 

"És monda: Szavadat hallám a kertben, és megfélemlém, mivelhogy 
mezítelen vagyok, és elrejtezém." (3, 10.) Itt állanak tehát főnökük, az isten 
előtt, aki ismeri a jövőt, aki előre látta a kígyó és az alma esetét, s 
bosszankodik: mintha ő semmit sem sejtett volna, és az iménti események 
nem az ő mindenható akaratából történtek volna. Ádám és felesége 
izgalmában nem is gondol erre; a rajtacsípett didjáíkok modorában beszélnek: 

— Tanár úr, nem én kezdtem, ő volt az! 

— Tanár úr, nem teszem többé, nagyon sajnálom... Ó! semmi szín alatt nem 
csinálom megint, mérget vehet rá!... 

"És monda Ő: Ki mondá néked, hogy mezítelen vagy? A vagy talán ettél a 
fáról, melytől tiltottalak, hogy arról ne egyél? 

És monda az ember: Az asszony, akit mellém adtál vala, ő ada nékem arról 
a fáról, úgy evém. 

És monda az Úr Isten az asszonynak: Mit cselekedtél? Az asszony pedig 
monda: A kígyó ámított el engem, úgy evém." (3, 11—13.) 

Elohim mester most büntetést fog osztani. 

Sorjában halad, s az első bűnös kapja meg először a magáét. Figyelem! 

"És monda az Úr Isten a kígyónak: Mivelhogy ezt cselekedted, átkozott 
légy minden barom és minden mezei vad között; hasadon járj, és port egyél 
életed minden napjaiban. 

És ellenségeskedést szerzek közötted és az asszony között, a te magod 
között, és az ő magva között: az neked fejedre tapos, te pedig annak sarkát 
mardosod." (3, 14-15.) 

A kígyóra mért büntetés cáfolhatatlanul bizonyítja, hogy a papok lódítanak, 
amikor ördögkeresési mániájukban a nő megkísértését az ez alkalomra 
csúszómászóvá változott, gonosz léleknek tulajdonítják, ennek a Sátán- 
Lucifernek, akinek állítólagos lázadása és veresége a biblia egyetlen 
könyvében sem szerepel. Ha a sátán volna a vétkes, az isten bizonyára legott 
visszaparancsolta volna pokoli hajlékába, s újabb kínokkal jutalmazta volna a 


sötétség birodalmában. 

A kísértésért viszont egyedül és kizárólag a kígyót éri büntetés, mint 
barmot és mezei vadat. A 3. fejezet 14. verse szerint ez az álnok tanácsadó 
azelőtt feltehetően lábakkal ellátott állat lehetett, s éppen neki koppintott a 
körmére az isten ezen a napon, úgyhogy a lábát is levágta, minthogy örökös 
csúszkálásra ítélte — ami a legigazságtalanabb büntetés volna, ha ez az állat 
nem ludas a dologban. Tegyük fel, hogy egy szép napon Garnier abbé 
tisztességes embernek álcázza magát, felölti az emberbarát Ruel papa ruháját 
és alakját, s aztán ezen a néven követ el szélhámosságot; mi történnék, amikor 
végre lefülelik, leleplezik, a bíróság elé állítják? 

A törvényszék talán a derék Ruel apót ítélné pénzbírságra és börtönre? 
Bizonyára nem! Hanem a valódi szélhámost marasztalná el, s döntését, 
Garnier-val szemben alkalmazná, ez világos. 

Az egyházi írók tehát jól tennék, ha lemondanának arról a dajkameséjükről, 
amely szerint Lucifer csábította el az első nőt; ez a lódítás nem állja meg a 
helyét. Különben, a szentírás szövege alapján — ha mégis ragaszkodnak hozzá 
— ki kell jelenteni, hogy az ördög túljárt Jehova isten eszén; ez pedig annyira 
elaggott, hogy csak a kígyót látta az egész históriában, s nem vette észre 
Lucifer szarvának csücskét sem, és megfosztotta lábától az ártatlan kígyót. 
Öreg barátom, XIII. Leó, tartsd távol magad ettől az ügytől! 

Az igazat megvallva, bármilyen szempontból vizsgáljuk is ezt a fura esetet, 
el kell ismerni, hogy a csintalan szentlélek megint csak csúfot űzött a jámbor 
szerzőből, aki az ő tollbamondása nyomán írt. Az igaz, hogy az asszony 
gyermekei, az emberi lények általában utálják a kígyókat, s ha találkoznak 
velük, egyesek szíves-örömest iparkodnak széttiporni ez utóbbiak fejét. Azok 
viszont védekeznek vagy támadnak, igyekeznek megharapni az előbbiek lába 
fejét vagy lába szárát. Van ellenben egy büntetés, melyet isten szabott a 
kígyókra, de mégsem került végrehajtásra: a kígyók ugyanis sohasem 
táplálkoznak földdel. Ezt az ítéletet tehát kijátszották, hacsak Jehova nem 
jelentette ki, hogy a Bérenger-féle" törvényt kell alkalmazni erre az esetre; 
akkor viszont a biblia elfelejtette megemlíteni a határozatlan időre szóló 
felfüggesztést. 

De ha élvezni akarjuk, miként szedte rá a vidám, csúfolkodó szentlélek a 
hiszékeny ájtatosokat, tekintetbe kell venni a kígyóra mért büntetés roppant 
arányát. Milyen volt pontosan a csábító csúszómászó? A biblia nem határozza 
meg; de ez édeskeveset számít: nyilván nem lehetett egyszerre vipera és sikló, 
vagy óriás- és csörgőkígyó. A földünkön élő kígyófajták igen változatosak. 

Tegyük fel, hogy egy sikló bujtotta bűnre Ádámné asszonyt; tegyük fel azt 





17 Thomas Bérenger — híres francia büntetőjogász (1785-1866), a felfüggesztett 
szabadságvesztés bevezetésének kezdeményezője. — Ford. 


is — ha úgy tetszik —, hogy a sikló büntetése ésszerűen kiterjed e fajta utódaira, 
és ezentúl minden sikló nélkülözni kénytelen a lábakat, hogy jóvátegye 
édenkertbeli ősének vétkét... Tehát ha az asszonynak nem sikerült volna 
engedetlenségre ragadni a férfit, akkor egyedül ő kapott volna büntetést, 
nemde?... Nos, szegény kígyók! Egyedül a sikló vétkezett, de lám, egyúttal az 
áspis, a naja, a csörgőkígyó, a lábatlan gyík, a vipera, a python, a kobra, a 
pápaszemes kígyó, a patkányevő kígyó, a boa constrictor és ivadékaik is 
elveszítették lábaikat, s csúszni fognak, ártatlanságuk ellenére! .. . 

"Az asszonynak monda: Felette igen megsokasítom  viselősséged 
fájdalmait, fájdalommal szülsz magzatokat; és epekedel a te férjed után, ő 
pedig uralkodik te rajtad." (3, 16.) 

A magyarázók egyhangúan úgy vélik, hogy ennek az ítéletnek a kínos 
következményei nemcsak  Ádámné asszonyra vonatkoznak, hanem 
valamennyi nőre az egész világon. 

Nem térünk ki arra, mennyire igazságtalan ez a rendszer, vagy pedig egy 
meglehetősen hóbortos istenre vall. Mindenekelőtt megjegyezzük, hogy az 
első nő nem szült volna kínok között, ha ellenáll a kígyó csábításának. E nap 
előtt tehát egészen más alkatú volt, mint első szülése idején. Ennélfogva isten 
egyetlen másodperc alatt, vagyis ítélete meghozatalának pillanatában 
fenekestül felforgatta a nő szervezetét. Látható, hogy amikor az isten 
beavatkozik, bizony csodálatos dolgokat művel. 

Másodsorban említést érdemel, hogy e mindenhatóság ellenére sem sikerült 
Jehovának általánosítani a női nem ellen rendelt büntetést: egyrészt, sok nő 
fájdalom nélkül szül, másrészt pedig minden társadalmi osztályban temérdek 
olyan nő akad, aki odahaza maga viseli a nadrágot és orránál fogva vezeti a 
férjét, ahelyett hogy uralma alatt volna. 

"Az embernek pedig monda: Mivelhogy hallgattál a te feleséged szavára, 
és ettél arról a fáról, amelyről azt parancsoltam, hogy ne egyél arról: Átkozott 
legyen a föld te miattad, fáradságos munkával élj belőle életednek minden 
napjaiban. 

Töviset és bogáncskórót teremjen tenéked; s egyed a mezőnek füvét. 

Orcád verítékével egyed a te kenyeredet, míglen visszatérsz a földbe, mert 
abból vétettél: mert por vagy te s ismét porrá leszesz." (3, 17—19.) 

A fenti megjegyzés erre is vonatkozik: Ádám büntetésének éppúgy 
valamennyi férfit sújtania kell; a teológusok teljes egyetértésben vannak 
Mózes első könyvének e három sorának értelmezése tekintetében. 

Az ítélet legszörnyűbb része a halállal való sújtás. Igaz ugyan, a páratlan 
Jehova elfelejti, amit előzőleg rendelt: vagyis hogy a tiltott gyümölcs 
fogyasztása esetén az ember még aznap halállal lakol. (2, 17.) A jóistennek — 
úgy látszik — rossz volt az emlékezete. Ezért a valóságban — ha hinni lehet a 


bibliának — Ádám még. .. kilencszázharminc esztendeig élt. (5, 5.) 

De ha Ádám nem evett volna almát, sohasem halt volna meg, s mi egytől 
egyig halhatatlanok volnánk. A kíváncsiak felteszik a kérdést: Akkor mitévők 
lennének az emberek azon a napon, amikor már nem férnek el a földön? Mert 
Ádám és felesége teremtésükkor megkapta a szaporodás képességét, s így 
szükségképpen elérkezett volna a pillanat, amikor gyermekeik és unokáik 
túlnépesedést idéznek elő a földön. 

Ez a probléma nyilvánvalóan megoldhatatlan. S így istennek szinte kapóra 
jött, hogy Ádám bűnt követett el: a halál szükségszerűnek látszik; isten 
azonban ragaszkodott hozzá, hogy az ember hibásnak tartsa magát, s ezért 
állította ősszüleinknek az alma csapdáját, ruházta fel a beszéd képességévei a 
kígyót, amelyet alkalmasnak tartott a kísértésre. Ha isten valóban olyan, 
amilyennek a biblia ábrázolja, akkor nagyon jó, hogy a kígyó azóta néma 
maradt, bár a szótlanság nem szerepel a reá rótt büntetések között. 

Önként kínálkozik még egy megjegyzés, éspedig a kenyérről, amelyhez 
Ádámnak és ivadékainak — az ítélet szerint — verejtékük árán kell 
hozzájutniuk. Valószínű, hogy az ősidőkben nem is volt kenyér, s az emberek 
úgy táplálkoztak, mint a még nem létező vad törzsek. De ne kössünk bele egy 
ilyen apróságba, s tegyük fel, hogy Jehova a jövőről beszélt. A zsidók, akik 
számára a biblia íródott, valóban ettek kenyeret. Most azt mondják a papok, 
hogy ez a könyv nem kizárólag a zsidóknak szól, és a szentlélek 
megbízásából, az egész világ vallási törvényének készült. Ez esetben 
kénytelenek vagyunk elismerni, hogy csak azokban az országokban esznek 
kenyeret, ahol gabona terem: a rénszarvastenyésztő és fókahalász lappoknak s 
általában a sarkvidéken lakó népeknek fogalmuk sincs a liszt létezéséről; 
India, Amerika, Közép- és Dél-Afrika számos vidékén gyümölcsből és 
vadászzsákmányból élnek. Lehet-e azt mondani, hogy a kenyér szót isten 
képletes értelemben használta, és mindenféle táplálékot jelöl? Azt 
válaszolhatjuk erre, hogy a büntetés sem általános: míg a munkások 
robotolnak megélhetésükért, míg Ádám vétkének következménye sújtja a 
dolgozókat, mindez nem vonatkozik az élet élvezőire, akik gazdagon, milliós 
vagyonnal születnek. Hát a kövér kanonokok! Ők bizony csak nyáron 
izzadnak a hájuktól; nem a munkájuk miatt öntözik verejtékkel mindennapi 
kenyerüket! 

A 18. vers különösen rosszindulatú az emberi nemmel szemben. Az ember 
arra ítéltetik, hogy a kenyéren kívül csak a mezőknek füvét egye, akár az 
állatok; s mit terem neki a föld? Tövist és bogáncsot. A galamb ugyan jól 
rászedett bennünket! Az emberek azonban, isten akarata ellenére, mást is 
esznek, nemcsak kenyeret és füvet. Kérdezzék meg Lucullustól. Vagy pedig 
Jehova miért nem pusztítja el villámcsapással azokat a vendéglőket, amelyek 


húsételeket hirdetnek étlapjukon? De ne kössük az ebet a karóhoz. 

Most aztán el lehet mondani, hogy Ádám jól tette volna, ha a pokolba küldi 
a "jóságos" istent, hiszen Jehova kedvelte a sétát. 

Mi történt az ítélet kihirdetése után? 

"Nevezte vala pedig Ádám az ő feleségét Évának, mivelhogy ő lett anyja 
minden élőnek." (3, 20.) 

A jó lélek eddig még nem gondolt arra, hogy nevet adjon társnőjének ; 
beérte azzal, hogy asszonyembernek nevezze, mint ez a 2. fejezet 23. verséből 
kitűnik. Érdekes azonban, hogy Ádám éppenséggel héber nevet adott nejének: 
Hevah ugyanis "élet"-et jelent. Ennélfogva joggal tehető fel a kérdés a "szent" 
szerzőnek. Ősszüleink nyelve héber volt, s akkor el kell vetni a Bábel 
tornyának történetét, hiszen e nyelv nem veszett ki; vagy pedig Ádám olyan 
nevet adott hitvesének, amely a manapság kiveszett, híres ősnyelvből 
származik — s akkor a szent szerző baklövést követett el. Mind a két esetben 
megint csak a galamb űzött csúfot az íróból. 

Mindjárt meglátjuk, hogy Jehova — az elterjedt véleménnyel szemben — 
nem űzte ki azonnal Ádámot és Évát a földi paradicsomból. A jóisten először 
beállt szabónak, mert túlságosan kurtának találta fügefalevél-öltözéküket. 

"És csinála az Úr Isten Ádámnak és az ő feleségének bőr ruhákat, és 
felöltözteté őket." (3, 21.) 

E ruhák elkészítéséhez ártatlan állatok lemészárlására volt szükség. A 
vágóhidat Elohim személyesen avatta fel. Ezek után hogyne gondoltak volna 
mindjárt arra ősszüleink, hogy eledelül használják fel az oly készségesen leölt 
és megnyúzott állatok húsát? Vesszen a kenyér- és fű-diéta! — mondták 
bizonyára maguknak. 

És Jehova úristen bizonyára mindhalálig az édenkertben hagyta volna 
Ádámot és Évát, ha felöltöztetésük után nemsokára eszébe nem jut ez a 
csodálatos "életfája", amelynek gyümölcsét a férfi és a nő nem merte 
megízlelni. 

"És monda az Úr Isten: Ímé az ember olyanná lett, mint mi közülünk egy 
(!), jót és gonoszt tudván. Most tehát, hogy ki ne nyújtsa kezét, hogy 
szakasszon az élet fájáról is, hogy egyék, s örökké éljen." (3, 22.) 

Így hangzik a 22. vers, amelyet az egyházi emberek okkal hagynak ki a 
bibliából készített összefoglalóikból. 

Tehát világos az ügy: Ádám és Éva, ez a két mamlasz, ostobán 
elmulasztotta az élet fája gyümölcsének megízlelését, noha ez nem volt tilos 
számukra. S ha valamilyen szerencsés sugallatra a férfi és nő ráveti magát a 
csodálatos gyümölcsök egyikére és gyorsan lenyeli, miközben Jehova az ő 
bőrköntösük szabásával foglalatoskodik — akkor hoppon marad a dühös vén 
bíró!... Hipp-hopp! Ítélete akkor egy csapásra végrehajthatatlanná vált volna. 


Hát nem mulatságos ez a szent biblia, ha alaposan szemügyre vesszük? ... 
Nemcsak bakot lő ez az egyetlen isten, aki kikottyantja, hogy több isten 
létezik; hanem állítólagos mindenható létére még azt is együgyűen bevallja, 
hogy képtelen végrehajtani halálos ítéletét. Mi az oka ennek? Hiszen némi 
lélekjelenléttel Ádám és Éva isten akarata ellenére halhatatlan lehetett volna!!! 

Az öreg Jehova gratulálhatott önmagának, amiért végül eszébe jutott ez a 
gaz élet fája!... Nem, ez még semmi... Bizonyára csomót kötött a 
zsebkendőjére... 

"Kiküldé őt az Úr Isten az Éden kertjéből, hogy mívelje a földet, amelyből 
vétetett vala. 

És kiűzé az embert, és oda helyezteté az Éden kertjének keleti oldala felől a 
kerubokat és a villogó pallos lángját, hogy őrizzék az élet fájának útját." (3, 
23—24.) 

Nincs itt tévedés, ugye?... Biztosan ez a szerencsétlen élet fája aggasztotta 
leginkább Elohim mestert. Ádámnak és Évának semmi esetre sem szabad 
visszatérnie. De milyen gyatra ötlet volt a jóistentől, hogy megteremtette ezt a 
fát!... Elvégre ismerte a jövőt, így biztosan tudta, hogy ősszüleink vétkezni 
fognak, és ő halálra ítéli őket az egész emberi nemmel együtt. Akkor pedig ez 
a fa csak galibát okozhatott neki. Egyszerűen nem kellett volna ezt 
megteremtenie!... A szent Jehova meg nem tenné rosszul, ha zuhanykúrát 
kezdene. Vagy lehet, hogy nincs vízgyógyintézet az égben, bár Mózes első 
könyvének eleje "mennyezet-feletti vizeket" említ, amelyek a csillagok 
pályája fölött vannak... Végül pedig a paradicsom kapuja elé állítani egy 
kerubot lángpallossal — ez aztán igazán bolond ötlet!... 

Isten egyetlen szóval, puszta akaratnyilvánítással megsemmisíthette volna 
a bosszantó élet fáját, amely immár elveszítette létjogosultságát. A 
mindenható nem is gondolt erre!... 

Végül itt van a kerub, ez az őrház nélküli silbak! Ez a kerub becses küldönc 
lehet, ha a paradicsom felfedezése valamilyen új Kolumbus Kristófot 
csábítana. 

Önkéntes kutatóra van szükség. Olvasóink közül akad jelentkező?... Mivel 
a jóisten nem restellte a fáradságot és őriztette a paradicsom kapuját, hogy 
örökre megakadályozza az emberiséget az élet fája megközelítésében — a földi 
paradicsom és a csodálatos fa még létezik valahol. Ha a Tigris és az Eufrátesz 
forrásvidékét kutatva egy úton, egy kapu előtt tüzes pallossal hadonászó 
kerubot pillantunk meg, akkor kétségtelenül elmondhatjuk: Megérkeztünk! 
Helyben vagyunk! 

Százezer frank jutalom annak, aki megleli a kerubot! 

Először is miféle szerzet ez?... A "kerub" szó szerepel Mózes első 
könyvének héber szövegében; "ökröt" jelent, a karab "megművelni" — szóból 


származik. A zsidók csakugyan sok emléket őriztek egyiptomi rabságukból. 
Híven utánozták az egyiptomiak számos szokását, még a vallási kultusz apró 
mozzanatait is. Otromba ökröket faragtak, amelyekből valami szfinxfélét, 
felemás állatokat csináltak, és szentélyeikben helyezték el. Ezeknek a 
figuráknak két arcuk volt: az egyik emberi, a másik ökör-arc, és szárnyaik, 
valamint emberlábszáruk és ökör-lábuk. Manapság a papok mindent 
megváltoztattak: a Kerubból kerubin lett, s az új vallás kerubinjai pufók, de 
testetlen ifjú angyalok, akiknek csak gyermekfejük és két kis szárnyuk van; 
temérdek egyházi képen látható ilyen fura angyal... A földi paradicsom 
angyali portása valószínűleg nem felel meg ez utóbbi személyleírásnak, 
ellenkezőleg héber divat szerinti kerub: két arca van, s az egyik ökör-ábrázat; 
kutatónk így messziről felismerheti. Ha katolikus-módi kerub, és nincs teste, 
sem keze, akkor a foga között kell tartania lángpallosát, és ily módon még 
kevésbé maradhat észrevétlen. Én azonban a félig emberi, félig ökör-fejű 
kapus mellett vagyok. 

Rajta hát, a paradicsom keresésére! Figyelem, önként jelentkezők!... 
Mégha nem sikerül bejutnunk, akkor is érdekes lesz a kirándulás; legalább 
körbejárjuk a kertet, és pontosan feltérképezzük, mivel enélkül a térképek 
mégiscsak hiányosak lennének. 

Addig is nézzük meg most, mit cselekedett Ádám és Éva, amint kikerült a 
földi paradicsomból, és teljesen megismerte a jót és a rosszat, minden bajt... 


MÁSODIK FEJEZET 


Az első emberek rövid története 


A szentírás nem bővelkedik az első emberekről szóló életrajzi részletekben. 

Mózes első könyvének negyedik fejezete — amely az első emberekről szól — 
eleve megcáfolja a kedélyes magyarázók feltevését, akik az alma-ügyben a 
szerelem művét akarták látni. Ősszüleink csak a paradicsomból való 
kiűzetésük után láttak hozzá, hogy utódokról gondoskodjanak. 

"Azután ismeré Ádám az ő feleségét Évát, aki fogad vala méhében és szüli 
vala Káint, és monda: Nyertem férfiat az Úrtól. 

És ismét szülé annak atyjafiát, Ábelt. És Ábel juhok pásztora lőn, Káin 
pedig földmívelő." (4, 1—2.) 

Azok, akik nem tanulmányozták tüzetesen a teológiát és a teológusokat, 
egyáltalán nem sejtik, milyen különös vitákat szított az első csecsemő 
fogantatása a zsidó és a keresztény magyarázók között. A fenti szöveg ellenére 


egyesek — akik nem tartják eléggé világosnak — mégis úgy vélekednek, hogy 
az első emberpár szerelme a paradicsomban teljesedett be, s azt a nézetet 
hangoztatják, hogy Éva teremtése után máris elveszítette szüzességét; 
megkísértésére azt az alkalmat használta fel a kígyó, amikor Ádám házastársi 
fáradalmait pihenve, elszunnyadt. Mások — élükön Jeromos egyházatyával, aki 
közvetlenül héberből fordította a Vulgatát —, azon a véleményen vannak, hogy 
Mózes első könyvének 4. fejezete 1. versének bizonysága szerint Ádám 
sohasem gondolt Éva megismerésére, mielőtt kiűzték őket a paradicsomból. 

A nézeteltérések nem korlátozódtak csupán erre... Azok a teológusok, akik 
Jeromos nézőpontját fogadták el, szintén megoszlottak, mégpedig a következő 
pompás okoskodás miatt: ha elismerjük, hogy a házassági aktus teljesítése a 
paradicsom elhagyása után ment végbe, nincs semmi indok amellett, hogy ez 
nyomban, azonnal bekövetkezett; tehát mikor? milyen időpontban?... Ha 
valaki teológus, mindent ki akar kutatni. Ezek az emberek elképzelhetetlenül 
kíváncsiak, főként az ilyen természetű kérdésekben. Akadtak hát olyanok, 
akik azt híresztelték, hogy Ádám tizenöt, sőt harminc évig halogatta a döntő 
lépést. 

Mások még jobban eltúlozzák a dolgot, s komolyan azt állítják, hogy Ádám 
és Éva közös elhatározás alapján és bűnük levezeklése céljából, csak... száz 
év elteltével vetettek véget önmegtartóztatásuknak! 

Azt hiszik, ezzel már vége?... Ó, milyen kevéssé ismerik a teológusokat! 
Egyesek közülük kiástak valamilyen legendát, amely szerint Ádám százötven 
évig ki volt átkozva a tiltott gyümölcs fogyasztása miatt, s ez idő alatt együtt 
élt egy nővel, aki szintén földből lett, mint jómaga, s Liliának nevezik; 
hozzáfűzik azt is, hogy Ádám ördögöket nemzett e kapcsolatában, végül pedig 
kiátkozása megszűntével, feleségül vette Évát, és akkor embereket nemzett a 
világra. Ez a vélemény nem diadalmaskodott. Más magyarázók, akiket szintén 
eretnekeknek minősítenek és szent Epiphanius idézi őket, azt állították, hogy 
az ördögnek még a paradicsomból való távozás után is viszonya volt Évával, s 
ebből született Káin és Ábel. Íme, a kárpótlás: Ádám elhagyja Évát, hogy egy 
másik nővel ördögöket hozzon világra, az ördög pedig összeáll Évával és 
embereket nemz. 

Hát Éva szülésének kérdése?... A kedves teológusok ebben is 
kimeríthetetlen  vitaforrást találtak. Ez azonban túl messzire vezetne 
bennünket. Utoljára említsük meg a német Reinhardt híres, tudós értekezését, 
amely azt a kérdést feszegeti, vajon Ádámnak és Évának volt-e köldöke avagy 
sem!... 

Mindez ostobaság. Térjünk át a komoly dolgokra, feltéve, hogy a biblia 
komoly részei nem kevésbé kacagtatóak. 

Ábel tehát pásztor volt, Káin pedig földműves; és mindjárt látni fogjuk, 


hogy a totyakos vén Jehova jobban szerette Ábelt, mint Káint. Most arra 
kérem olvasóimat, egy pillanatra vegyék fontolóra: Ádám két fia közül, 
kérném szépen, melyik engedelmeskedett istennek a pályaválasztás dolgában? 
Hát Káin, a teringettét! Az örökkévaló ugyanis azt parancsolta az 
emberiségnek, hogy a földet művelje és kizárólag a mezők termékeivel 
táplálkozzék, azzal a fenntartással, hogy a gabonából kenyeret készítsen. 

Ábel pedig pásztor lesz; s bizonyára nem azért őrzött és nevelt juhnyájakat, 
hogy gyönyörködjék a legelésző állatokban s közben a napot lopja; hanem 
azért, mivel a juhot főként combjáért és karajáért becsülte, amelyből szívesen 
lakmározott! — ez magától értetődik. Ábel tehát nyíltan megszegte a legújabb, 
határozott isteni utasításokat és mégis ő volt Jehova úristen kis kedvence!... 

Ó, drágalátos tisztelendő urak, igazán nem a szentségtartóban kell őrizni a 
kedves jóisten papát, hanem az őrültek házának valamelyik cellájában. 

"Lőn pedig idő múltával, hogy Kain ajándékot vive az Úrnak a föld 
gyümölcséből. 

És Ábel is vivé az ő juhainak első fajzásából és azoknak kövérségéből. És 
tekinte az Úr Ábelre és az ő ajándékára. 

Kainra pedig és az ő ajándékára nem tekinte, miért is Kain haragra gerjede 
és fejét lecsüggeszté." (4, 3—5.) 

Valóban oka volt rá, hogy zokon vegye. 

"És monda az Úr Kainnak: Miért gerjedél haragra? és miért csüggesztéd le 
fejedet? 

Hiszen, ha jól cselekszel, emelt fővel járhatsz; ha pedig nem jól cselekszel, 
a bűn az ajtó előtt leselkedik, és reád van vágyódása; de te uralkodjál rajta." 
(4, 6—7.) 

A biblia nem tesz említést arról, mit válaszolt Káin az Istennek. Bevallom, 
ha én vagyok a helyében, teljesen elkábított volna a 7. vers képtelen 
zagyvasága. 

Káin nem volt próféta. Különben — nem törődve az említett zagyvasággal — 
így felelhetett volna beszélgető társának: 

— Tehát ön a húsáldozatot kedveli, öreg Jehova barátom?... Nos hát, ön 
olyan példát nyújt, amelyet a pogány áldozópapok fognak követni... Önnek 
szakasztott ugyanaz az ízlése, mint amilyen a bálványoké lesz, s ezt az ízlést 
később otrombának és az istenséghez méltatlannak fogják nyilvánítani... 
ugyan kik?... maguk a katolikus papok. 

Káin azonban nem válaszolt semmit. Ez az ember, aki annyit fáradozott, 
hogy sikeresen tenyéssze dinnyéit, aki legzamatosabb gyümölcseit ajánlotta 
fel az úrnak, de kosarat kapott — ez az ember megértette, hogy isten fütyül rá, s 
annyira bosszankodott ezen, hogy egy pillanatra elveszítette a fejét. Ahelyett, 
hogy a szeszélyes és udvariatlan Jehovára haragudott volna, azt a hibát követte 


el, hogy öccsét tette felelőssé. 

"És szól s beszél vala Kain Ábellel, az ő atyjafiával. És lőn, mikor a mezőn 
valának, támada Kain Ábelre az ő atyjafiára, és megölé őt." (4, 8.) 

Nem sokáig halogatta, mint láthatjuk; Káin gyors kezű; határozott legény 
volt. Meghívja öccsét egy kis sétára a szabadban. Valamilyen ürüggyel 
kicipeli a mezőre, például, hogy bogarakat szedjenek. Mihelyt kiérnek, gyors 
civakodás következik, valami semmiség miatt. Azután egy derekas 
csákányütés a koponyájára. Hipp-hopp! már kész is. És éppen a jóisten 
kedvence volt az első az emberek között, aki meghonosította a halált. 

Ezután vajon mi megy végbe Káin kobakjában? Lesújtja-e bűntettének 
látványa?... 

Szó sincs róla. Egy csapásra megrögzött gonosztevővé, börtöntöltelékké 
változik. A legcsekélyebb lelkiismeretfurdalása sincs. 

Míg nemrég annyira csüggedt volt, most arcátlanul viselkedik Jehova 
úristennel szemben, akitől egy cseppet sem fél. 

"És monda az Úr Kainnak: Hol van Ábel a te atyádfia.? Ő pedig monda: 
Nem tudom, avagy őrizője vagyok-é én az én atyámfiának?" (4, 9.) 

Szinte látja az ember a képet: a jóisten megjelenik egy felhő zugában és 
kérdőre vonja a gyilkost, Káin pedig a hivatásos bűnöző háborítatlan 
nyugalmával felel vissza, valami ilyet: Lárifári! — s azt hiszi, hogy a 
gyilkosság minden nyomát eltüntette és lóvá tette a csendőröket. Jehova 
azonban nem mulasztotta el a dráma egyetlen részletét sem, isteni szeme nem 
tévedett. 

"Monda pedig az Úr: Mit cselekedtél? A te atyádfiának vére kiált 
énhozzám a földről." (4, 10.) 

Világos, hogy ekkora gazságot és arcátlanságot szörnyű büntetés fog 
sújtani. 

Lássuk hát Jehova szózatának folytatását: 

"Mostan azért átkozott légy e földön, amely megnyitotta az ő száját, hogy 
befogadja a te atyádfiának vérét, a te kezedből. 

Mikor a földet míveled, ne adja az többé néked az ő termő erejét, bujdosó 
és vándorló légy a földön." (4, 11—12.) 

Káin bujdosásra van ítélve, kivert kutya lesz, örökké vándorol, nem 
pihenhet meg sehol — a legendás bolygó zsidó előfutára. De ha nyughatatlan 
kóbor életre kell adnia magát, akkor nem lehet egyúttal földműves, ami 
természeténél fogva megtelepedett életmóddal járó foglalkozás; hogyan 
művelheti így a földet, akár eredménytelenül is? Ha egy csavargással vádolt 
egyén bebizonyítja a bíróságon, hogy földművelő, ha kimutatja, hogy van 
telke, s megműveli azt, akkor bizonyára felmentik. A vád összeomlott, nem 
csavargó az illető. 


Káin erre megretten, olyannyira, hogy megfeledkezik róla: az emberiség 
összesen három személyből áll — apjából, anyjából és jómagából. Azt képzeli, 
őt is megölhetik más emberek — akik nem is léteznek. Ez aztán valóságos 
elmezavar! Nos, szóról szóra így áll a bibliában. 

"Akkor monda Kain az Úrnak: Nagyobb az én büntetésem, hogysem 
elhordozhatnám. Ímé elűzöl engem ma e földnek színéről, és a te színed elől el 
kell rejtőznöm; bujdosó és vándorló leszek a földön, és akkor akárki talál 
reám, megöl engemet." (4, 13—14.) 

Az öreg Jehova dühe hirtelen lecsillapodik. Nem engedi el Káinnak 
kegyelemből az örökös csavargásra vonatkozó ítéletét; viszont minden 
valóságérzékét elveszítve, nem kívánja büntetésének súlyosbítását. Ezért 
védelmébe veszi Káint a nem létező gyilkosokkal szemben. Ha ez nem őrület, 
akkor ugyan mi, kérdem én! 

"És monda néki az Úr: Sőt inkább, aki megöléndi Kaint, hétszerte 
megbüntettetik. 

És megbélyegzé az Úr Kaint, hogy senki meg ne ölje, aki rátalál." (4, 15.) 

Most azt várná az olvasó, hogy Káin kóborlásairól halljon egyet-mást. De 
nem, szó sincs róla! Nem akadt még egy olyan otthonülő, mint ez a csavargó. 

"És elméne Kain az Úr színe elől, és letelepedék Nód földén, Édentől 
keletre. 

És ismeré Kain az ő feleségét, az pedig fogada méhében, és szülé 
Hánókhot. És építe várost, és nevezé azt az ő fiának nevéről Hánókhnak." (4, 
16-17.) 

Megtudjuk ebből, hogy Káin megházasodott: hogy kit vett el, nem említi a 
szerző. Tiszta sor, hogy Ádámnak és Évának leányai is voltak, akiket a biblia 
nem méltatott említésre, s Káin az egyik nővérét vette el. Ne rójuk fel bűnéül; 
a vérfertőzés kötelező volt az emberiség őskorában. 

Arra azonban már meglepetéssel ugrunk fel, hogy Káin várost alapított. Ez 
már sok, hogy egy csavargó várost építsen! Ugyan milyen munkások álltak a 
szolgálatában? Miféle eszközöket használt a házépítéshez? 

S végül hol toborozta Káin a lakókat, Hánókh városának benépesítésére?... 
S a szélhámos szentlélek, aki a bibliát sugallta, ezt a balga históriát is elhitette 
a jámbor szerzővel!... 

A következő sorok Káin leszármazottairól szólnak... Hánókh Irádot 
nemzette, Irád  Mekhujáelt, Mekhujáel pedig  Methusáelt. Ezekről a 
személyekről nem tudunk semmit, csak a puszta nevüket. Methusáel egy 
bizonyos Lámekhet nemzett, aki nemes őseinél nagyobb ínyenc volt a 
házasság dolgában. A tiszteletre méltó Lámekh valójában a többnejűség 
feltalálója: két feleséget szerzett, ami azt bizonyítja, hogy ez a cikk már nem 
volt annyira ritkaság. Háda nevű feleségétől két fia volt, Jábál és Jubál; 


Czillától pedig egy fia, Tubálkain, és egy leánya, Naháma. 

Úgy látszik, Jábál fiai jobban szerették a vidéket, mint a Káin ősapjuk 
építette várost; ők voltak ugyanis az elsők a földön, akik sátrakban laktak. (20. 
vers.) Ami Jubál fiait illeti, nekik viszont tetszett a város, s ők voltak a 
legvidámabbak a családban; szerették a zenét. "Jubál volt atyja minden 
lantosnak és síposnak." (21. vers.) Tubálkain pedig a bibliai Vulcanus: 
"mindenféle réz- és vasszerszámok kovácsolója". (22. vers.) 

A többnejű Lámekhnek nyilván hiányzott néhány kereke; Mózes első 
könyve ugyanis egy olyan szónoklatot idéz tőle, amelynek megvan az a kiváló 
tulajdonsága, hogy rövid, de soha egyetlen magyarázó sem tudta megérteni. 

"Akkor monda Lámekh az ő feleségeinek: Óh Háda és Czilla, hallgassatok 
szómra, Lámekh feleségei, halljátok beszédem: embert öltem, mert 
megsebzett; ifjat öltem, mert megütött. 

Ha hétszeres a bosszú Kainért, hetvenhétszeres az Lámekhért." (4, 23—24.) 
Ez a beszéd roppantul meghökkentette Háda és Czilla úrhölgyeket, 
kétségtelenül valósággal kővé meredtek, és a legcsekélyebb magyarázatot sem 
kérték. A szentírás nyomban rátér Ádám harmadik fia, Séth születésének 
közlésére. 

"Ádám pedig ismét ismeré az ő feleségét, és az szüle néki fiat, és nevezé 
annak nevét Séthnek; mert adott úgymond, énnékem az Isten más magot Ábel 
helyett, kit megöle Káin. 

Séthnek is született fia, és nevezé annak nevét Énósnak. Akkor kezdték 
segítségül hívni az Úrnak nevét." (4, 25—26.) Mózes első könyvének ötödik 
fejezete kizárólag Noé családfájával foglalkozik, aki Séth ágán Ádám ivadéka. 
Káin ivadékaival nem törődik többé a szent szerző. 

A következő leszármazási táblázatot találjuk, amelyben csak a legidősebb 
fiúk szerepelnek: Séth, Énós, Kénán, Mahalálél, Járed, Énókh, Methusélah, 
Lámekh, Noé. E fejezet legérdekesebb része azonban a pátriárkák magas 
korának hangoztatása. Ádám százharminc éves volt, amikor Séth született, s 
ezután még nyolcszáz évig élt. Séth kilencszáztizenkét esztendős korában halt 
meg. Énós kilencszázöt, Kénán kilencszáztíz éves korában. Legkorábban 
Lámekbh, Noé atyja hunyt el; ez a Lámekh, akit nem szabad összetéveszteni a 
múltkori totyakos öreg bigámista névrokonával, a hétszázhetvenhetedik 
tavaszán távozott el. 

Énókh, Járed fia, ravaszabb volt a többieknél: egyszerűen meg sem halt. 

"Éle pedig Énókh hatvanöt esztendőt, és nemzé Methuséláht. 

És járt Énókh az Istennel, minekutána Methuséláht nemzettem háromszáz 
esztendeig; és nemze fiakat és leányokat. 

És lőn Énókh egész életének ideje háromszázhatvanöt esztendő. 

És mivel Énókh Istennel járt vala; eltűnék, mert Isten magához vevé." (5, 


21-24.) 

Ez az epizód túlontúl szép; bármilyen magyarázat csak rontana rajta. 
Csodáljuk hát! 

Ami Methuséláhot illeti, életkor dolgában ő vitte el a pálmát. Igazán szívós 
legény volt; lássuk csak. Száznyolcvanhét éves koráig önmegtartóztatásban 
élt, és ebben a boldog korban megengedhette magának azt a fényűzést, hogy 
egy lurkó apja legyen; s az ifjú II. Lámekh születése után még képes volt 
hétszáznyolcvankét esztendeig éldegélni, s mindvégig újra meg újra 
bizonyságot szolgáltatott férfiúi erejéről. 

"És éle Methusélah, minekutánna Lámekhet nemzette, hétszáznyolcvankét 
esztendőt; és nemze fiakat és leányokat." (5, 26.) (Szó szerint!) 

Összesen kilencszázhatvankilenc évet élt. 

Alább nem is adta!... Hej, de nehéz lehetett az élet akkoriban. 

Hát Noé atyánk? ... 

"Éle pedig Lámekh száznyolcvankét esztendőt, és nemze fiat. 

És nevezé azt Noénak, mondván: Ez vigasztal meg minket 
munkálkodásunkban s kezünk terhes fáradozásában e földön melyet 
megátkozott az Úr. 

És mikor Noé ötszáz esztendős volt, nemzé Noé Sémet, Khámot és 
Jáfetet." (5, 28—29., 32.) Ötszáz éves valaki, és csak akkor kezdi el babusgatni 
a drága kis feleségét?... Jobb későn, mint soha!... 

Sok tintát pocsékoltak, hogy megmagyarázzák, miért voltak Mózes első 
könyvében szereplő pátriárkák ilyen hihetetlenül hosszú életűek. Egyes 
katolikus hittudósok — akik érezték, milyen nehezen emészthetők ezek a 
képtelenségek - megpróbálták a szentlélek meséit megmenteni a 
nevetségességtől. Azzal álltak elő, hogy az éveken talán holdfordulatokat kell 
érteni, elhitetve, hogy akkoriban bizonyára hónapokban számították az időt. 
Eszerint Methusélah alig nyolcvanéves korában halt volna meg. Ezeket a 
szolgálatkész magyarázókat azonban alaposan ledorongolták a fanatikusok, 
akik ragaszkodnak ahhoz, hogy az első emberek csodálatosan hosszú ideig 
éltek. 

Rohrbacher kanonok például "Egyetemes Egyháztörténeté"-ben kijelenti, 
hogy minden bizonnyal tizenkét hónapból álló évekről van szó. Ábrahámra 
hivatkozik, akinek — Mózes első könyve szerint "élete esztendeinek napjai... 
százhetvenöt esztendő. És kimúlék és meghala Ábrahám, jó vénségben, 
öregen és betelve az élettel". (25, 7-8.) Ha holdfordulók szerint kellene 
számolni, akkor Ábrahám csupán tizennégy évig és hét hónapig élt volna, ez 
pedig nem egyezik a szent szerző közléseivel. Ugyanez a teológus, hogy 
bebizonyítsa, Mózes első könyvében szereplő évek valóban tizenkét 
hónaposak — még több személyt idéz, akinek korát elsőszülöttének világra 


jövetele idején közli a szentírás : Énós, Kénán, Mahalálél kilencven-, hetven-, 
illetve hatvanöt éves fejjel nemzett utódot; ha holdfordulatok szerint 
számítjuk, állapítja meg Rohrbacher, akkor el kellene fogadni, hogy hét és fél 
éves, ötéves és tíz hónapos, illetve ötéves és öt hónapos korukban gyermekük 
volt! És Nákhor, aki a biblia szövege szerint huszonkilenc éves korában 
nemzett utódot? 

Feltehető-e józan ésszel — kiált fel a tudós kanonok —, hogy ez azt jelenti, 
hogy a valóságban kétéves és öt hónapos volt, amikor első gyermeke 
született? ... 

Derék Rohrbacher, önnek van igaza: 

Mózes első könyvében szereplő évek vitathatatlanul tizenkét hónaposak. 
Ezért oly roppant mulatságos a jámbor Noé esete, aki megvárta, míg betölti 
ötszázadik évét, s csak aztán látott neki a menyecskézésnek. 


HARMADIK FEJEZET 


Angyalok földi szerelmei 


Most elérkeztünk a biblia egyik legérdekesebb részéhez, amely kimaradt az 
egyház által kiadott vallástörténeti kézikönyvekből. 

Ez mutatja legjobban, milyen gátlástalan furfanggal jártak el a papok a 
dogmák gyártásában és kiforgatásában. 

Egyes ravaszkodók azt szajkózzák únos-untalan híveiknek, hogy a biblia 
isteni mű, a szentlélek közvetlen sugalmazására íródott, minden szava merő 
igazság, a legtökéletesebb, színtiszta igazság, és a szó szoros értelmében 
tiszteletre méltó könyv. Ha egyházi embereink hinnék is, amit mondanak, 
akkor a biblia iránti tisztelettől eltelve, kötelességük volna teljesen 
megismertetni ezt a művet híveikkel, egyetlen sor elhallgatás a nélkül. Vallási 
hit dolgában úgy kell elfogadni a szent könyvet, amilyen. Ha pedig 
eltávolítanak belőle egy bizonyos részt, mert ellentmond a hittudomány egyes 
tételeinek, amelyeket hitcikkelynek nyilvánítottak — akkor az egész könyvet el 
kell vetni, már nem szent könyv, hanem megvetést érdemel. Egyetlen hamis 
tény valamilyen fejezetben elegendő arra, hogy megcáfolja azt a dogmát, 
amely szerint az egész mű isten sugalmazására készült. 

A papok, mihelyt megemlítik Noét, minden átmenet nélkül rátérnek az 
özönvíz történetére. Kurtán kijelentik, hogy az emberek romlottsága láttán 
isten haragra gerjedt, s elhatározta az általános vízbe ölést, és ez alól csak 
egyetlen család volt kivétel, amelynek feje igaz ember maradt. 


Ez nem a biblia, nem bizony!... A biblia mást mond: négy sorban kifejti az 
emberek romlásának alap okát. Tisztelendő urak, önöknek nincs joguk suba 
alá rejteni szentírásuknak ezt a fontos részletét. Ha manapság zavarban vannak 
miatta, az önök baja! 

A szentléleknek nem kellett volna egyebet tennie, mint hogy ne sugallja ezt 
a "szent" szerzőnek!... A pilula bizonyára keserű. Jeromos és az egyházatyák 
hajdan lenyelték, így nyeljék le önök is, kedves tisztelendő uraim. 

A keserű pilula — amelyet a mai katolikus hittudósok igyekeznek zajtalanul 
kiköpni, és szeretnék, ha semmi nyoma nem maradna — Mózes első könyve 
hatodik fejezetének négy első verse: 

"Lőn pedig, hogy az emberek sokasodni kezdének a föld színén, és 
leányaik születének. 

És láták az Istennek angyalai (szó szerint: az Istennek fiai) az emberek 
leányait, hogy szépek azok, és vevének magoknak feleségeket, mindazok 
közül, kiket megkedvelnek vala. 

És monda az Úr: Ne maradjon az én lelkem örökké az emberben, 
mivelhogy ő test; legyen életének ideje százhúsz esztendő. 

Az óriások valának a földön abban az időben, sőt még azután is, mikor az 
Isten fiai bémenének az emberek leányaihoz, és azok gyermeket szülének 
nékik. Ezek ama hatalmasok, kik eleitől fogva híres-neves emberek voltak." 

Mózes első könyve ugyan nem beszélte el nekünk az angyalok 
teremtésének történetét, mégis másodszor említi ezeket a természetfeletti 
lényeket. Először a paradicsom kapuja elé állított kerubbal kapcsolatban esik 
szó róluk. Célszerű tehát, ha elmondunk egyet-mást a zsidók angyal-hitéről. 

A keresztények, hogy beillesszék hitüket az izraelita vallásba, olyan 
hittételeket koholtak, amelyeknek semmi nyomuk a bibliában; így eszelték ki, 
az első betűtől az utolsóig, jóval a jézus Krisztus életének állítólagos időszaka 
után, a sátán lázadását és Mihály arkangyal által történt legyőzetését. 

Minthogy a bibliát főként a katolikus vallás szemszögéből vizsgáljuk, 
helyénvalónak tartjuk, hogy itt foglalkozzunk ezzel a pótlással. 

Valamikor hajdanában rájött tehát Jehova mester, hogy a magafajta 
mindenhatónak nem elegendő, hogy eget és földet teremtett. Mivel a földet 
benépesítette, miért ne népesítse be az eget is? Unatkozott a káoszban; s annál 
jobban unatkozott egyes-egyedül a paradicsomban. Minthogy a semmiből 
temérdek tárgyat és élőlényt tudott létrehozni, angyalokat is teremtett, akiknek 
az a szerep jutott, hogy kellemes társaságul szolgáljanak neki. Ezután szerzett 
egy szép, monogramos karosszéket, hogy megfelelőképpen elnökölhessen az 
égi gyülekezeten. Szórakoztatására pedig állandóan énekeltek az angyalok. 
Természetfölötti lények lévén, sohasem fáradtak el. 

Egyszer azonban a legszebb angyal, az a kemény legény, akinek a papok a 


Lucifer nevet adták, szeme sarkából a mindenható trónusára sandított, és 
vakmerő ábránd fogant benne: teremtőjének helyébe lép, és ő lesz a 
paradicsom elnöke. Bűnös kísérletét remek tréfának vélték egyes angyalok, 
akik megunták az énekgyakorlatot, és csatlakoztak a lázadóhoz; többségük 
azonban szerfelett megbotránkozott rajta. 

Ekkor Mihály, a hűséges angyal, a ragaszkodás példaképe vállalta, hogy 
diadalra juttatja isten agyét: szörnyű csihipuhit rendezett. A lázadó angyalt a 
pokolba taszította, amely legott, az ő tiszteletére teremtődött. Bűntársai is 
lebukfenceztek oda. Jehova papa visszahelyezhette habtestét az elnöki 
karosszékbe. 

Röviden így hangzik a legenda, amelyből a katolikus papok dogmát 
faragtak reszkető bárányaik számára. Ez az epizód ugyanis főként arra szolgál, 
hogy rémülettel töltse el mindkét nembeli híveket. Vigyázzatok, jámbor 
báránykák! Ha nem engedelmeskedtek a pap uraknak, akkor ti is repültök a 
gonosz angyalok után a pokol legmélyére. 

A héber bibliában — amelynek könyvei vitathatatlanul a babiloni fogság 
után íródtak (ezer évvel Mózes halála után) — valahányszor ördögökről esik 
szó, e démonok közül a legfontosabb a sátán néven szerepel. 

Ezek az ördögök azonban gonosz szellemek, bővebb magyarázat nélkül. 
Nem úgy ábrázolja őket a biblia, mint a mennyei paradicsomból kiűzött és a 
tüzes pokolban bilincsbe vert lázadókat. A Jób-legendában például sátán, a 
gonosz szellem, sétál az égben, úgy jár-kel, mintha otthon lenne, s vitatkozik 
Jehovával. A biblia utolsó könyveiben az ördögök igen jól érzik magukat és 
nem szenvednek semmilyen kínt. Meg is jegyezték a kritikusok, hogy ez 
pontosan megfelel a kaldeusok, a perzsák hitének, akiknek szent könyvei még 
régebbi keletűek, mint a zsidóké. Arra a következtetésre jutottak, hogy a 
hosszú babiloni fogság alatt az izraeliták hozzáadtak vallásukhoz egyet-mást 
azoknak a népeknek a hitéből, amelyekkel érintkezésbe kerültek. Egyébként a 
név is, amelyet a zsidók akkoriban a főördög jelölésére alkalmaztak, elárulja, 
hogy Kaldea vagy Babilon vallásából ered: sátán ugyanis nem héber szó, 
hanem kaldeus kifejezés és "gyűlöletet" jelent. 

A szentlélek tehát nemcsak néhány angyal lázadásának történetét titkolta el 
isten népe elől, hanem még a főördög igazi nevét is, mivel ez utóbbit a biblia 
sohasem nevezi Lucifernek. A keresztények találták ki ezt az, az egészet. 

Az egyházatyák azonban mindent elkövettek, hogy említést találjanak az 
ószövetségben Luciferről. Ezért furfanghoz folyamodtak, amely eléggé 
ügyesen megtéveszti a jámbor híveket, akik hisznek puszta szavukban s csak 
azt olvassák a bibliából, amit elébük adnak. Ez a ravasz furfang megérdemli, 
hogy leleplezzék, és elnézést kérek az olvasótól e kis kitérőért, de szükséges. 

Ésaiás jövendöléseiben — 14: fejezet, 12. vers — a papok szerint a saját 


nevén szerepel Lucifer, és a papok idézik is a sor elejét, de Jeromos 
Vulgatának nevezett latin fordítása által meghamisítják. 

Íme, a kérdéses részlet. A 14. fejezetben Ésaiás, aki jó zsidó módjára 
dühtől lángol, amiért nemzete oly sokáig sínylődött babiloni fogságban, kiönti 
hazafiúi haragját, s kijelenti a babiloni királynak, hogy az ő országa is 
hanyatlásnak indul és porba hull. 

"Mert könyörül az Úr Jákóbon — kiált fel Ésaiás — és ismét elválasztja 
Izráelt, és megnyugotja őket földjükön... E gúnydalt mondod Babilon királya 
felett, és szólsz: Miként lőn vége a nyomorgatónak, a szolgaság házának vége 
lőn! Eltörte az Úr a gonoszok pálcáját, az uralkodóknak vesszejét... 

. . Miattad felriasztja árnyait, a föld minden hatalmasit, felkölti székeikről a 
népek minden királyait; 

Mind megszólalnak, és ezt mondják néked: Erőtlenné lettél te is, miként 
mi; hozzánk hasonlatos levél! 

Kevélységed és lantjaid zengése a sírba szállt; fekvő ágyad férgek, és 
takaró lepled pondrók!" (1, 4, 5, 9-11. vers.) "Miként estél alá az égről, 
Hélel," fényes csillag, hajnal fia!? Levágattál a földre, a ki népeken tapostál! 

Holott te ezt mondád szívedben: Az égbe megyek fel, az Isten csillagai fölé 
helyezem ülőszékemet, és lakom a gyülekezet hegyén messze északon... 

Pedig a sírba szállsz alá, sírgödör mélységébe! 

Akik látnak, rád tekintenek, és elgondolják: Ez-é a föld ama háborgatója, 
aki királyságokat rendített meg? 

Aki a föld kerekségét pusztasággá tette, városait lerontá, és foglyait nem 
bocsátá haza! 

A népeknek minden királyai dicsőségben nyugosznak, ki-ki az ő sírjában. 

Te pedig messze vettetel sírodtól, mint valami hitvány gally, takarva 
megölettekkel, fegyverrel átverettekkel, sziklasírba leszállókkal, mint valami 
eltapodott holttest!" (12, 13, 15—19. vers.) 

Valóban papi arcátlanság szükséges, hogy azt állítsa valaki, Ésaiás a 14. 
fejezetben Lucifer-Sátánról beszélt. A babiloni királyról van szó. A harag 
áradata, a fenyegetés özöne kizárólag a babiloni királynak szól. 

Hogyan hamisította meg a szöveget Jeromos?... Mivel zavarta a 
Septuaginta görög változata, latinra fordította a bibliát. 

Felhasználva azt a körülményt, hogy Ésaiás a babiloni királyt történetesen 
hajnalcsillaghoz hasonlítja, amelyet a zsidók Hélelnek (hajnal), a rómaiak 
pedig Lucifernek (fényt hozó) neveznek, ezt írta a 12. sor első részében: 
"OAuomomao cecidisti de coelo, Lucifer, gui mane oriebaris?" "Hogyan estél le 
az égből, Lucifer, ki reggel felkeltél." 

S a mi papjaink elfogadják ezt a pontatlan fordítást, s óvakodnak 


18 A Hélel szó a biblia francia szövegében szerepel. — Szerk. 


megmondani híveiknek, hogy az eredeti héber szövegben Hélel áll, és a 
babiloni királyról van szó, akit a Venushoz, a hajnalcsillaghoz hasonlít. 
Papjaink viszont ügyelnek arra, hogy a fejezet többi része ne kerüljön a 
hiszékenyek szeme elé, akiket kiforgatnak kis vagyonkájukból — és diadalmas 
ábrázattal így kiáltanak fel: — Lucifer bukása benne van a bibliában! Ésaiás 
szólt róla! 

Ez aztán a merészség... Ugyanebben a fejezetben, a 28. versben Ésaiás 
kijelenti, hogy "A mely esztendőben meghalt Akház király, akkor lőn e 
jövendölés", vagyis időszámítás előtt 723-ban. Ha fel is tételezzük, hogy 
Ésaiás nem utólag írta a jövendölését, akkor is el kell ismerni, hogy a szerző 
az első sortól az utolsóig jövőben beszél. Ha tehát ez az égből való lezuhanás 
Lucifer-Sátánra vonatkoznék, akkor ez Akház király halála után történt volna! 
A katolikus papok pedig másutt azt mondják, hogy ez ugyanaz a Lucifer, aki 
ördöggé válva kígyó alakjában megkísértette Évát! Az ellentmondások 
micsoda zagyva tömkelege!... 

Íme, egy újabb katolikus ámítás, amelyet végleg megcáfolhatunk. Ebből a 
kitérőből döntő bizonyosságot szerezhet arról az olvasó, hogy a zsidók szent 
könyveiből teljesen hiányzik a fellázadt és legyőzött Lucifer legendája. 

Visszatérünk tehát Mózes első könyve 6. fejezetének angyalaihoz, és a 
legszentebb kútfőkhöz folyamodunk, hogy részleteket merítsünk belőlük e 
derék angyaloknak és az emberek szép leányainak viszonyáról. 

Az egyszerű hívek használatára szánt szentírás-kézikönyvek természetesen 
semmilyen célzást sem ejtenek arról a kalandról, amelyet az imént idézett 
négy vers árul el; ezek a sorok azonban nem hiányzanak a papok számára 
készült bibliakiadásokból. Ez még nem minden: az egyháziaknak van egy 
másik könyvük, saját maguk számára, amelyet nagy tisztelettel öveznek, de 
nem terjesztenek a nyilvánosság előtt. Ennek Énókh könyve a neve. 

Énókh -— az olvasó bizonyára nem felejtette el — az a háromszázhatvanöt 
éves pátriárka, akiért Jehova bolondult és elragadott az égbe; de nem lélek- 
állapotban ragadta el, hanem mint hús-vér embert, ahogyan Jupiter tette 
Ganimedésszel, akiért ő bolondult. 

A hagyomány szerint Énókh könyvet írt, amelyet szerencsére nem vitt 
magával a paradicsomba. Fiára, Methuséláhra hagyta, s Noé állítólag betette a 
bárkába. Mégis sokáig elveszettnek hitték, Az apostolok korában állítólag még 
megvolt — csak persze nem tudni, hol. Bizonyítékot erre az újszövetségben 
találni. Júdás apostol levelének 14-15. versében ugyanis ez áll: "Ezekről is (az 
istentelenekről) prófétált pedig Énókh, aki Ádámtól fogva a hetedik volt, 
mondván: Ímé eljött az Úr ő sok ezer szentjével, hogy ítéletet tartson 
mindenek felett, és feddőzzék mindazok ellen, akik közöttök istentelenek." 
Mivel Júdás apostol idézte e könyvek tételét, bizonyára ismerte, a teringettét! 


És a teológusok századokon át tűnődtek magukban: Hová lett Énókh könyve? 

Végül egy meglehetősen híres utazó, a skót James Bruce (1730-1794), 
megtalálta Abesszíniában a híres könyvet. Az igazat megvallva, egy abesszin 
változatot sikerült szereznie. Nem valószínű, hogy Énókh Menelik négus 
nyelvén írta volna épületes históriáit... Mégis, lássuk csak, mennyire hasznos a 
gondviselés, ha valaki teológus! 

E csodálatos könyv, amelyet Énókh a Bábel-tornya előtt uralkodó nyelven, 
írt, szerencsés módon — jóllehet az ősnyelv végképp kiveszett — héber fordítóra 
lelt; azután ez a héber fordítás, amelyet ismertek az apostolok és az első 
egyházatyák, úgy eltűnt, mint a kámfor. Puff! egyszerre csak, a XVIII. század 
vége felé egy skót felfedez egy teljes abesszin változatot Menelik őseinél. 
Köszönet az isteni gondviselésnek! 

Bruce barátunk leletét elvitte az oxfordi Bodley-könyvtárba. A teológusok 
roppant örömmel fogadták. Új fordítások születtek, az első 1838-ban jelent 
meg angolul, és készítője Richard Laurence, az írországi Casel püspöke. 

Énókh könyve tizenegy fejezetre oszlik. 

A 2. fejezetben esik szó az angyaloknak és az emberek leányainak 
szerelméről. 

"Az emberek száma igencsak megnövekedék, és nagyon szép leányaik 
valának. 

A legjelesebb angyalok beléjük szerettek, és emiatt sok tévelygésbe esének. 

Felhevülve mondák maguknak: Menjünk a földre, és válasszunk feleséget 
az emberek legszebb leányai közül. 

Akkor Szemiazas, kit Isten a legjelesebb angyalok fejedelmévé tőn, mondá 
nékik: Kiváló tervez; de én attól félek, nem merészelitek végrehajtani, és én 
lészek egyetlen közülünk, ki gyermeket nemz az emberek szép leányainak. 

Így felelének valamennyien: Esküvel fogadjuk, hogy valóra váltjuk 
tervünket, és átok sújtson bennünket, ha megszegjük. 

Tehát esküvel szövetkezének és átkot mondtak. Eleinte kétszázan valának. 
Ez abban az időben vala, mikor élt Járed (Énókh atyja). Együtt indulának 
útnak, leszállának az égből, s a Hermon-hegyre, azaz eskük hegyére érének... 

Íme, húsz főemberüknek neve: Szemiazas, Atarkuph, Arasiel, Khobabiel, 
Horammam, Ramiel, Szampsich, Zakiel, Balkiel, Azakiel, Pharmarus, 
Amariel, Anagemas, Thausael, Számiel, Szárinas, Eumiel, Tyriel, Jumiel, 
Száriel. 

Ők és még mások a világ teremtése utáni ezerszázhetvenedik esztendőben 
megházasodtak. E házasságból óriások születének stb." 

Látnivaló, hogy egyáltalán szó sincs isten elleni lázadásról : a legdaliásabb 
angyalok élükön Szemiazas herceggel, aki sem Lucifer, sem nem sátán — 
kéjutazásra indulnak a földre, ennyi az egész. 


Igaz, hogy amikor példájukat sokan mások is követték, Jehova magára 
maradva zsörtölődni kezdett. Mégis sokáig tartott, míg igazán megneheztelt, 
végső nagy haragjának okáról azonban Énókh könyve és Mózes első könyve 
nem nyilatkozik teljesen egyértelműen. Ez az az eset, amikor bízvást el lehet 
mondani: valami suskus van benne. Mindjárt meg is látják. 

Mózes első könyve szerint: az angyalok és a szép leányok kapcsolata 
következtében az emberek túlságosan érzékiekké váltak. Ez a kérdés teológus 
toll ára való. Csakugyan mondaná -, ha a szép leányok rákaptak a kaland 
ízére, és telhetetleneknek mutatkoztak, az angyalok pedig képesek voltak 
kielégíteni őket, ez bizonyára féltékenységet keltett vetélytársaikban, az 
egyszerű emberekben. De mi köze ehhez a jóistennek? — feleljük mi. Hát nem 
ő ajánlotta az emberiségnek, hogy gyarapodjék és sokasodjék? ... 

Énókh könyve más megvilágításban mutatja be a tényeket. Az angyalok, 
mihelyt papák lettek, érdeklődést tanúsítottak gyermekeik iránt és zseniális 
tanítómesterei voltak az óriásoknak. Nemcsak ékszerek és drágakövek (sic!) 
készítésére tanították őket, hanem mágiára, csillagjóslás művészetére is. 

Azonkívül beavatták ágyasaikat a nagy titokba. Így érthető a 
következmény: az angyal-szerető kisasszonyok és óriás fattyaik hamarosan 
felülmúlták a többi embert; micsoda csínyeket űzhettek kortársaikkal ezek a 
varázslók!... "A föld zokogott és fájdalom kiáltásaitól visszhangzott." 

A föld fájdalmán megindulva, a négy békeszerető angyal kérte istentől, 
hogy vessen véget e bajoknak. Ezalatt Azazel úr, az egyik angyal, aki földi 
leányokkal hált, belekötött Szemiazasba, alaposan helybenhagyta és ő lett a 
földi dorbézolók vezére. Isten erre Rafael angyalt küldte, hogy harcba szálljon 
Azazellel; le is győzte és bezárta Azazel barátunkat egy barlangba, a Dodoel- 
sivatagban. 

Másrészt viszont isten szükségesnek találta, hogy özönvizet küldjön a 
földre. 

Azért, hogy gátat vessen az óriások bűvös mesterkedésének, az egész 
világot vízbe akarta fojtani, még a varázslóktól szenvedő, egyszerű embereket 
is. Az angyaloknak pedig, akik földre szálltak és itt dorbézoltak, vissza kellett 
térniük az égbe, s ezentúl erkölcsösen élniük. 

Bizonyára ezóta nem nélküliek az angyalok. Jehova papa ugyanis, hogy 
biztosítsa magát az újabb kiruccanásokkal szemben, kénytelen volt óvadékot 
letétetni velük, mint ezt a pasák teszik a háremükben állásra pályázó urakkal. 
A papok tehát igen rosszul teszik, hogy kihagyják ezt az epizódot a szentírást 
tartalmazó kézikönyveikből; legalább tudnák az emberek, miért eunuchok az 
angyalok! 

Szükséges-e hozzátenni, hogy Azazel angyal, ez a szerencsétlen flótás, akit 
ott felejtettek a barlangban, ahová Rafael zárta természetesen megfulladt a 


világra zúduló vízözönben?... Ejtsünk könnyet szomorú sorsán. 

Mondja bárki ezek után, hogy nem a gondviselés műve Énókh könyvének 
megtalálása!... Végtére is nem zavarta az első keresztényeket, hiszen Júdás 
apostol kifejezetten idézi; több egyházatya sem mulasztotta el, hogy úgy 
beszéljen róla, mint közismert könyvről: Origenész, akit Jeromos az egyházak 
tanítómesterének nevezett, e mű tekintélyére hivatkozott; Tertullianus is nagy 
tisztelettel említi "Értekezés a pogányságról" című írásában. Énókh könyve 
tehát tiszteletnek örvendett a katolikus világban, egészen a IV. századig. 
Később a papoknak eszükbe jutott, hogy ez csak a 6. fejezet első négy, 
kellemetlen versét erősíti meg, s eltüntették. Egyes töredékei azonban 
fennmaradtak, és idézte is őket Scaliger, Semler és Fabricius. Végül köszönet 
illeti Laurence érseket, aki lefordította a James Bruce által hozott abesszin 
változatot. 

Láthatjuk, milyen fogalmaik voltak a zsidóknak az angyalokról, s így 
megállapíthatjuk, hogy manapság a katolikusok mindezt megváltoztatták. 
Azonban mégis kijelentik, hogy a zsidó nép isten népe volt, és vallási 
könyveiket isteni sugalmazásúaknak ismerik el. 

A zsidók tíz fokozatú rangsorba osztották az angyalokat: 1. kadosimok 
vagy legszentebbek; 2. ofamimok vagy sebesek; 3. oralimok vagy erősek; 4. 
khaszmalimok vagy láng-angyalok; 5. szeráfok vagy szikra-angyalok; 6. 
malahimok vagy hírnökök; 7. elohimok vagy isteniek; 8. benelohimok vagy 
isten gyermekei; 9. kerubok vagy ökör-angyalok; 10. isimek vagy elevenek. I. 
Gergely pápa azonban úgy vélekedett, hogy egészen másként kell felosztani 
az angyalokat. Azóta a következő osztályozás van érvényben. Mindhárom 
rangfok három karból áll: első rangfok — szeráfok, kerubok és trónusok; 
második rangfok — uralkodók, erények és hatalmasok; harmadik rangfok — 
fejedelmek, arkangyalok és közönséges angyalok. Láthatjuk ebből, milyen 
nagy hatalom a pápa: joga van szabályozni az égi rangokat — s ez nem 
csekélység! ... 

A katolikus papok tehát azt hangoztatták jámbor nyájuk előtt, hogy a 
zsidóknak fogalmuk sem volt a saját szent könyveikről, nem értették meg a 
vallásukat. Gondolkozzunk csak! Ezek az ostoba zsidók sohasem találták ki, 
hogy Ésaiásuk, amikor ellenségüknek nevezte a babiloniai királyt és 
megjósolta uralmának összeomlását — nem e király elkövetkező bukásáról 
akart beszélni, hanem valójában Lucifernek isten elleni, ősi lázadásáról, 
hanyatlásáról és sátánná változásáról. Ugyancsak nehézfejűek lehettek a 
rabbik, ha nem tudtak a sorok között olvasni! . . . 

Akad még jó néhány más dolog is mondják a papok -, amit az izraeliták 
nem is sejtettek a saját bibliájukban. 

Itt van például a háromság. Próbálja megértetni valaki egy zsidóval, hogy ő 


háromszemélyű istent imád. Kár az időért, az arcába fog nevetni. Azt 
válaszolja, hogy ha a jóisten hármas volna, akkor megmondta volna ezt 
Mózesnek, a pátriákáknak, a prófétáknak. Kezébe veszi a bibliát és kimutatja, 
hogy ebben a könyvben egyetlen szó említés sincs erről az egyébként 
érthetetlen háromságról. Ellenkezőleg: a szentírás elejétől végéig Jehova egy 
és oszthatatlan személyiségét bizonyítja. 

Ilyen tompaagyúság láttán a katolikus teológus szánakozva mosolyog, 
vállát vonogatja. 

Hiszen Mózes első könyvének két első verse elegendő számára, hogy 
kimutassa: az isteni háromság minden időben létezett — ez teljesen világos! 
Diadalmasan idézi az első két verset: 

"Kezdetben teremté Isten az eget és a földet. 

A föld pedig kietlen és puszta vala, és setétség vala a mélység színén, és az 
Isten Lelke lebeg vala a vizek felett." 

Így hangzik a héber szöveg szó szerinti fordítása: az Elohim — isten — és a 
tohuvabohu -— összevisszaság, üresség — szavak más nyelvekbe is átkerültek. 

Hát nem látják ebben az atyaistent, a fiúistent és a szentlélek istent?... Első 
pillantásra valóban nemigen lehet észrevenni; de tegyenek fel szemüveget, s 
akkor nagyon jól kivehető a háromság. A mi szemüvegünk — szíves 
engedelmükkel — Ágoston okfejtése lesz, "De can ti co novo" (Új énekről) 
című szép könyvének hetedik fejezetéből. Nincs meggyőzőbb érv, mint a 
hippói püspök okoskodása; az egyház és valamennyi teológusa kristály 
tisztának nyilvánítja. 

"Kezdetben" — ez az idők vagy a dolgok kezdete, s ez egyértelmű az 
"eleitől fogva" kifejezéssel. De hát mi az "eleje", ha nem az ige, vagyis a 
fiúisten?... Óhajtanak bizonyítékot? Ám legyen. Üssék fel János Jelenések 
könyvét a 3. fejezetnél; itt Krisztus "az Isten teremtésének kezdeté"-nek 
nevezi magát. (14. vers.) Most nyissák ki ugyan ennek a János apostolnak az 
evangéliumát, a 8. fejezetnél. "Mondának azért néki (a zsidók): Ki vagy te? És 
monda nékik Jézus: A mit eleitől fogva mondok is néktek." (25. vers.) 
Ennélfogva Mózes első könyvének első sora ekként olvasandó: "A 
fiúistenben, aki az eleje, teremté az Atyaisten az eget és a földet." 

Ennyi nem elég?... Az imént láthatták a háromság két első személyét; de 
még nem ismerik fel a harmadikat. Kis türelmet; tegyék fel újra Ágoston 
szemüvegét. A harmadik személy, szentlélek isten, ott van a második sor 
végén. "És az Isten Lelke lebeg vala a vizek felett..." Ez a lebegő lélek nem 
mond semmit?... Hiszen ez a szentlélek isten. 

A héber szöveg helyes fordítása tehát így hangzik: "A Fiúistenben, minden 
dolgok elejében, teremté az Atyaisten az eget és a földet; a föld pedig kietlen 
és puszta vala, és setétség vala a mélység színén, és a Szentlélek Isten lebeg 


vala a vizek felett." Most aztán megvan... És a zsidók sohasem voltak képesek 
észrevenni ezt Mózes első könyvének első két versében!... Ez aztán csakugyan 
rendkívüli vakságra vall. 

Ami engem illet, kedves olvasóim, bizonyára elismerik, hogy hasznomra 
vált az a tizenkét esztendő, amelyet az egyház lobogója alatt töltöttem — az 
önök javára. Megtanultam a hittudomány színét-javát, s most feltálalom 
önöknek. 

Csodálják hát velem együtt a szentlélek istent, aki a kietlenség és a 
pusztaság korában minden idejét arra fordította, hogy a vizek felett lebegjen. 
Nosza, hol a puskám?... Végtére is egy gondolat motoszkál az agyamban: ha 
a szentlélek nem galamb, akkor micsoda?... Kacsa!!! 


NEGYEDIK FEJEZET 


Az emberiség egyetemes vízbefúlása 


Mózes első könyve kevés részletet tartalmaz azokról a vétkekről, amelyeket 
Ádám ivadékai az angyalokkal való viszony óta eltelt elég hosszú időben 
követtek el. Csak ennyit mond róla: 

"És látá az Úr, hogy megsokasult az ember gonoszsága a földön, és hogy 
szíve gondolatának minden alkotása szüntelen csak gonosz." (6, 5.) 

Mondjuk ki nyíltan : Ádám ivadékai bizonyára elmulasztották a reggeli és 
az esti imádságot; mert ennél jobban semmi sem bosszantja az úristent. 
Bármelyik pap kioktathatja azt, aki nem tudná: ha valaki megfeledkezik az 
imádságról, mindenféle bűnre kapható. 

"Megbáná azért az Úr, hogy teremtette az embert a földön, és bánkódék az 
ő szívében. 

És mondá az Úr: Eltörlöm az embert, akit teremtettem, a földnek színéről; 
az embert, a barmot, a csúszó-mászó állatokat és az ég madarait; mert bánom, 
hogy azokat teremtettem." (6, 6—7.) 

Egy isten megbánása nem mindennapi dolog. Jehova mester fájdalma igen 
heves lehetett, mivel annyira megháborította elméjét, hogy elrendelte a 
bűntelen állatok kiirtását. 

A kritika azt az ellenvetést is teheti, hogy az isten számára — lévén 
mindenható — a legegyszerűbb az lett volna, ha megváltoztatja az emberek 
szívét; ő azonban inkább vízbe fojtotta őket, mint látni fogjuk — s ez nem 
valami atyai cselekedet. 

"De Noé kegyelmet talála az Úr előtt." (6, 8.) 


"Noé igaz, tökéletes férfiú vala a vele egykorúak között." (6, 9.) A jóisten 
ellátogatott hozzá, hogy figyelmeztesse a katasztrófára, amelyet tervezett, és 
hogy módot nyújtson neki a menekülésre. 

"Monda azért Isten Noénak: Minden testnek vége elérkezett előttem, 
mivelhogy a föld erőszakoskodással telt meg általok: és íme elvesztem őket a 
földdel egybe. 

Csinálj magadnak bárkát gófer fából, rekesztékeket csinálj a bárkában, és 
szurkozd meg belől és kívül szurokkal. 

Ekképpen csináld pedig azt: A bárka hossza háromszáz sing legyen, a 
szélessége ötven sing, és a magassága harminc sing. 

Ablakot csinálj a bárkán, és egy singnyire hagyd azt felülről; a bárka ajtaját 
pedig oldalt csináld; alsó, közép és harmad padlásúvá csináld azt. 

Én pedig ímé özönvizet hozok a földre, hogy elveszessek minden testet, 
amelyben élő lélek van az ég alatt; valami a földön van, elvész. 

De te veled szövetséget kötök, és bemégy a bárkába, te és a te fiaid, 
feleséged és a te fiaidnak feleségei teveled. 

És minden élőből, s minden testből, mindenből kettőt-kettőt vígy be a 
bárkába, hogy veled együtt életben maradjanak: hímek és nőstények legyenek. 

A madarak közül az ő nemök szerint, a barmok közül az ő nemök szerint és 
a földnek minden csúszó-mászó állatjai közül az ő nemök szerint; mindenből 
kettő-kettő menjen be hozzád, hogy életben maradjanak. 

Te pedig szerezz magadnak mindenféle eledelt, mely megehető, és 
takarítsd be magadhoz, hogy neked is, azoknak is legyen eledelül. 

És úgy cselekedék Noé; amint parancsolta vala néki Isten, mindent 
akképpen cselekedék." (6, 13—22.) 

A bárka építése száz évig tartott. 

Jehova nem hagyta meg Noénak, hogy figyelmeztesse a többi embert az 
elkövetkező eseményre; joggal feltételezhetjük, hogy a pátriárka és családja 
megőrizte a titkot. Az emberek meghökkenve látták, hogy Noé a nyílt mezőn 
óriási hajót épít, amely háromszáz sing hosszú — körülbelül százötven méter, 
vagyis ugyanakkora, mint valamelyik nagy francia postahajó, amely a kínai 
vonalon közlekedik. Ezek a roppant gőzösök azonban tizenöt méter szélesek, 
ez a bárka pedig huszonöt méter is lehetett. 

A többiek bolondnak tartották az öreg Noét, és versenyt gúnyolták; a 
pátriárka azonban szemrebbenés nélkül tűrte a  csúfolódást, és még 
serényebben végezte munkáját. 

— Az nevet, aki utoljára nevet — dünnyögte a szakállába. 

A bárka építésére szánt száz év nem látszik túlzottan soknak, ha fontolóra 
vesszük mindazt, amit a biblia elhallgat, pedig feltétlenül szükséges volt isten 
parancsainak teljesítéséhez. Noé három fia például nyilván hosszú utazásokat 


tett a világ legtávolibb vidékein, hogy elhozzák az ő környékükön nem 
található állatokat. Mivel arra is gondolni kellett, hogy a bárkában ne falják fel 
őket az oroszlánok, a tigrisek, az alligátorok és egyéb szörnyű vadállatok, meg 
kellett tanulniuk (bizonyára az óriások segítségével) az állatszelídítő 
mesterséget. Ezen kívül húskonzerveket kellett készíteni a temérdek ragadozó 
számára. 

Az is említést érdemel, hogy ez a gófer nevű fa, amelyből a bárka készült, 
bizonyára a legjobb fafajta volt. Ha manapság valaki száz évet szán egy hajó 
építésére, el sem lehet képzelni olyan kemény fát, amely meg ne rothadna a 
vízi jármű elkészülte előtt; a tat szétporladna a vénségtől, mire az orr 
ácsolásához érnének, s állandóan újra kellene kezdeni, akárcsak a mesebeli 
örök késnél, amelynek minduntalan cserélődik a pengéje és a nyele. Senki sem 
tudta pontosan megmondani, miféle ez a híres góferfa. Soha sem találtak ilyet 
a vízözön óta, ami igen bosszantó. 

Amikor a mentőhajó készen állt, az örökkévaló így szólt Noéhoz: 

"Menj be te, és egész házadnépe a bárkába: mert téged láttalak igaznak 
előttem ebben a nemzedékben." (7, 1.) 

Az isteni szózat folytatása azt bizonyítja, hogy Jehova mester 
megfeledkezett első rendelkezéseiről; azt parancsolta a pátriárkának, hogy 
minden állatfajtából csak egy párat vigyen magával. A jóisten az utolsó 
pillanatban kissé meg változtatta a tervet. 

"Minden tiszta baromból hetet-hetet vígy be, hímet és nőstényét; azokból a 
barmokból pedig, amelyek nem tiszták, kettőt-kettőt, hímet és nőstényét." (7, 
2.) 

A biblia nem teszi hozzá, vajon isten megmagyarázta-e Noénak a 
megkülönböztető jeleket; ez azonban valószínű. A Leviták könyve, amelyet 
szintén Mózesnek tulajdonítanak, megemlíti (11. fej.), hogy a héberek mit 
értettek tiszta állaton és tisztátalan állaton. A négylábúak közül tiszták a 
hasított körműek, a hasadt csülkűek és a kérődzőek: a teve, a tengeri nyúl, a 
házi nyúl kérődzik ugyan, de nem hasított körmű, s tisztátalannak számít; a 
disznó hasított körmű és hasadt csülkű, de nem kérődzik, így szintén 
tisztátalan. A madarak közül Jehova tisztátalannak nyilvánította a sast, a réti 
sast, a sólymot, a keselyűt, a kányát, a hollót, a kuvikot, a kakukkot, a 
karvalyt, a füles baglyot, a búvármadarat, a baglyot, a hattyút, a kárókatonát, a 
pelikánt, a gólyát, a kócsagot, a búbos bankát és a denevért. Végül tisztátalan 
állatnak minősült a menyét, az egér, a teknősbéka, a sün, a krokodilus, a gyík, 
a csiga és a vakondok. A többi állat tiszta. 

Másrészt a jóisten bejelentette Noénak, hogy a vízözön szerény ünnepe hét 
nap múlva kezdődik. A pátriárkának tehát sebesen meg kellett tanulnia a 
természetrajzot, hogy tudja, két zsiráfot, elefántot, orrszarvút, vízilovat stb. 


szállítson a bárkájára. 

"Lőn pedig hetednapra, hogy megjöve az özönvíz a földre. 

Noé életének hatszázadik esztendejében, a második hónapban, e hónap 
tizenhetedik napján, felfakadának ezen a napon a nagy mélység minden 
forrásai, és az ég csatornái megnyilatkozának." (7, 10-11.) 

Ebből megállapítható, hogy a szentlélek továbbra is erőnek erejével el 
akarta hitetni, hogy egy hatalmas felső víztartály létezik, amely valamiképp 
zsilipek által ürül ki. 

"És esék az eső a földre negyven nap és negyven éjjel. 

Ugyanezen a napon ment vala be Noé és Sém és Khám és Jáfet, Noénak 
fiai, és Noé felesége és az ő fiainak három felesége velök együtt a bárkába. 

Ők, és minden vad az ő neme szerint és minden csúszó-mászó állat, mely 
csúsz-mász a földön, az ő neme szerint és minden repdeső állat az ő neme 
szerint, minden madár, minden szárnyas állat." (7, 12—14.) 

Micsoda bárka lehetett! Micsoda bárka! 

...Ha összeadjuk a fejezet további részében és a következő fejezetben 
megjelölt időszakokat, kiderül, hogy Noé, családja és a megmentett állatok 
összesen 393 napig tartózkodtak benne. A teológusok nem magyarázzák meg, 
miként győzte nyolc ember egy teljes éven át, hogy etesse-itassa mindezeket 
az állatokat és eltakarítsa ürüléküket. Hiszen arra is kell gondolni, hogy ezek 
az állatok mind szaporodtak is, igen szapora fajták voltak közöttük!... Mennyi 
hely kellett! Milyen óriási élelmiszerkészletek! Mennyi munkája lehetett 
Noénak, feleségének, fiainak és menyeinek! 

Isten saját kezűleg zárta be a bárka ajtaját. (7, 16.) Amikor a hajó 
felemelkedett a víz hátán, "a vizek pedig áradának és egyre nevekedének a 
földön, és a bárka jár vala a víz színén. 

Azután a vizek felette igen nagy erőt vevének a földön, és a legmagasabb 
hegyek is mind elboríttatának, melyek az egész ég alatt valának. 

Tizenöt singgel nevekedének a vizek feljebb, minekutána a hegyek 
elboríttattak vala." (7, 18—20.) 

Lehetetlen pontos képet alkotni erről a víztömegről, mégha tudjuk is, hogy 
a legnagyobb tengermélység, amelyet napjainkban ismernek, a Csendes- 
óceánban 11 521 méter, a földgolyó legmagasabb hegye pedig a Himalájában 
levő Mount Everest, amelynek csúcsa 8848 méterre emelkedik a tenger szintje 
fölé!... És a földre zúduló árvíz még a Mount Everestet is ellepte tizenöt 
singnyire!... 

Felhívom az olvasó figyelmét arra a kellemetlen meglepetésre, amelyet az 
özönvíz a halaknak szerzett: eleinte bizonyára kínos perceket éltek át az édes- 
és a sósvíz keveredése miatt; de kétségtelenül hozzászoktak, s isten különleges 
védelmében részesítette őket, nehogy elpusztuljanak. 


De "odavesze minden földön járó test, madár, barom, vad, és a földön 
nyüzsgő minden csúszó-mászó állat; és minden ember... 

Mindaz, aminek orrában élő lélek lehellete vala, a szárazon valók közül 
mind meghala.... És csak Noé marada meg, és azok, akik vele valának a 
bárkában. 

És erőt vevének a vizek a földön, százötven napig." (7, 21—24.) 

De mindennek vége szakad egyszer. 

"Megemlékezék pedig az Isten Noéról, és minden vadról; minden 
baromról, mely ővele a bárkában vala. 

És szelet bocsáta az isten a földre, és a vizek megapadának. 

És bezárulának a mélység forrásai s az ég csatornái; és meg szűnt az eső az 
égből. 

És elmenének a vizek a földről folyton fogyván, és százötven nap múlva 
megfogyatkozának a vizek. 

A bárka pedig a hetedik hónapban, a hónap tizenhetedik napján, 
megfeneklett az Ararát hegyén. 

A vizek pedig folyton fogyának a tizedik hónapig; a tizedikben, a hó első 
napján meglátszának a hegyek csúcsai." (8, 1—5.) 

Hallatlan, mennyi csoda ebben a néhány sorban! 

Őszinte örömünkre újra megismerkedhetünk ezzel a nyájas isteni 
fuvallattal, amelynek a káosz megszűnte óta semmi dolga sem akadt. 
Kezdetben sokáig futkározott a vizek fölött a kietlen pusztaságban. Ágoston s 
a katolikus hittudósok meg magyarázták nekünk, hogy ez a futkosó szél 
egyszerűen csak a szentlélek isten volt. Most pedig, az özönvíz felszárítására 
Jehova — vagyis az atyaisten — elküldi az említett szentlelket, aki fújni kezd. A 
héber szövegben levő "isten fuvallata" kifejezés ugyanaz, mint ami az 1. 
fejezet 2. versében található. Így hát az isteni galamb (vagy isteni kacsa, ha 
úgy tetszik) lép színre és vállalja a világra zúdult árvíz felszárításának 
feladatát. 

Egyébként szükség volt a háromság egyik személyének beavatkozására. 
Soha semmilyen szél nem tudott volna végezni ilyen hatalmas mennyiségű 
vízzel. Mivel a vízözön szintje tizenöt singgel meghaladta a föld legmagasabb 
hegyeit, kiszámították, hogy ez a víztömeg több mint tizenkét, egymáson 
nyugvó óceánnak felelt meg, s ennél fogva a tizenkettedik diluviális zóna 
egymagában huszonnégyszer akkora volt, mint a két kontinenst manapság 
övező valamennyi tenger vize együttesen. A vízözön csodája éppen ezért a 
legrendkívülibb csodának tekinthető, amelyet isten művelt. Miután meg 
teremtette ezeket az új óceánokat — ami elképzelhetetlen, óriási teljesítmény — 
egyszerűen a fuvallatával sorra megsemmisítette őket. 

Jókora szusz lehetett ebben a galambban!... 


Egy másik csoda: a hetedik hónap tizenhetedik napján Noé bárkája az 
Ararát hegyen állapodott meg, amelynek magassága 5156 méter. Az Ararátnál 
magasabb hegyek csúcsai pedig, mint a már említett Mount Everest (8848 
méter), a Oapsang (8611 méter), a Nanda Oevi (7816 méter), az Aconcagua 
(6958 méter), a Chimborazo (6272 méter), a Kilimandzsáró (5895 méter), a 
Cotopaxi (5896 méter) stb., stb. — csak tíz héttel később, vagyis a tizedik 
hónap első napján bukkantak ki. Ez a csoda igazán hajmeresztő! Még a 
lourdes-i szűz sem volna képes ekkora teljesítményre. 

Az özönvíz végének bibliai leírásában ezenkívül van még egy történet a 
hollóról és a galambról, ez azonban nem valami érdekfeszítő. Noé először 
kibocsátotta "a hollót, és az el-elrepült, meg visszaszállt, míg a vizek a földről 
felszáradának". Azután elküldte a galambot, "de a galamb nem talála lábainál 
nyugvóhelyet és visszatére őhozzá a bárkába"; hét nap múlva azonban újra 
elengedte, s amikor most visszatért, "Íme leszakasztott olajfalevél vala annak 
szájában. És megtudta Noé, hogy elapadt a víz a földről." A pátriárka akkor 
hatszázegy éves volt. 

Isten ekkor közölte vele: elérkezett az idő, amikor elhagyhatja a bárkát. Az 
állatok kivonulása tökéletes rendben folyt le. Feltehető — bár a biblia nem 
mondja ki -, hogy a sósvíz elvált az édesvíztől (újabb csoda!), s így a 
folyamok, a tavak, a tengerek és a folyók újra elkülönülhettek egymástól, mint 
azelőtt. Valamennyi hal visszatért a különböző vizekbe, amelyek megfeleltek 
természetüknek. 

"És oltárt építe Noé az Úrnak, és vőn minden tiszta állatból és minden 
tiszta madárból, és áldozék égőáldozattal az oltáron. És megérezé az Úr a 
kedves illatot, és monda az Úr az ő szívében: Nem átkozom meg többé a 
földet az emberért, mert az ember szívének gondolatja gonosz az ő ifjúságától 
fogva; és többé nem vesztem el mind az élő állatot, mint cselekedtem." (8, 20— 
21.) 

A jóisten ezenkívül megkülönböztetett áldásában részesítette Noét és 
gyermekeit, s engedélyt adott nekik, hogy ezentúl mással is táplálkozzanak, ne 
csak kenyérrel és fűfélékkel. 

"Azután megáldá Isten Noét és az ő fiait; és azt mondá nékik: 
Szaporodjatok és sokasodjatok, és töltsétek be a földet. 

És féljen és rettegjen tőletek a földnek minden állatja és az égnek minden 
madara: minden ami nyüzsög a földön, és a tengernek minden hala kezetekbe 
adatott; 

Minden mozgó állat, amely él, legyen nektek eledelül; amint a zöld füvet, 
nektek adtam mindazokat. 

Csak a húst az őt elevenítő vérrel meg ne egyétek. 

De a ti véreteket, amelyben van a ti éltetek, számon kérem; számon kérem 


minden állattól, azonképen az embertől, kinek-kinek atyjafiától számon kérem 
az ember életét. 

Aki ember-vért ont, annak vére ember által ontassék ki; mert Isten a maga 
képére teremté az embert." (9, 1-6.) 

Az előzőekből kiderül, hogy — a szentlélek szavai szerint — az állatoknak 
"elevenítő lelkük" van, s ez a lélek a vérben található. Azt is láthatjuk, hogy 
Jehova úristen retteg az emberöléstől. Mivel az isten a bibliában gyakran 
bakot lő, később azt láthatjuk, hogy mészárlásra ösztönzi a zsidókat, és 
véleménye szerint kedvenc népe sosem ont elegendő embervért. 

A jóisten kötelezettséget vállalt, hogy többé nem fojtja vízbe az embereket. 
Így hát aláírás is kellett az egyezségre, Ez az isteni aláírás volt a szivárvány, 
amelyet ezen a napon avattak fel. 

"Az én ívemet helyeztetem a felhőkbe, s ez lesz jele a szövetségnek 
közöttem és a föld között. 

És lészen, hogy amikor felhővel borítom be a földet, meglátszik az ív a 
felhőben. 

És megemlékezem az én szövetségemről, mely van én közöttem és ti 
közöttetek, és minden testből való élő állat között." (9, 13—15.) 

Helyes volt az elővigyázatosság, a jóisten ugyanis óvakodott a gyakori 
memória-kihagyásaitól. Egyébként a szent szöveg nem azt mondja: Az én 
ívem, mely a felhők között van, ezentúl szövetségem jele legyen; hanem ezt: 
Az én ívemet helyeztetem a felhőkbe. Ez világosan elárulja, hogy azelőtt 
egyáltalán nem volt szivárvány. Mivel a szivárvány nem egyéb, mint a 
napsugarak fénytörése és visszaverődése az esőcseppekben, ebből következik, 
hogy az Ádám teremtése és a vízözön között eltelt századokban sohasem 
fordult elő felhőszakadás. A fák és a növények tehát maguktól növekedtek, 
vagy az emberek arcának verejtéke elegendő volt számukra, vagy pedig a 
csavargó Káin, aki városokat épített, mesterséges öntözési társulatokat 
szervezett szerte a földön. 

A vízözön történetét két érdekes epizód egészíti ki: az egyik Noé 
részegsége, a másik a Bábel-tornya. 

"Noé pedig földmívelő kezde lenni, és szőlőt ültete. 

És ivék a borból, s megrészegedék, és meztelenen vala sátra közepén. 

Khám pedig, Kanaánnak atyja, meglátá az ő atyjának mezítelenségét, és 
hírül adá künnlevő két testvérének. 

Akkor Sém és Jáfet ruhát ragadván, azt mindketten vállokra veték, és háttal 
menve takarák be atyjok mezítelenségét; s arccal hátra meg sem láták atyjok 
mezítelenségét." (9, 20—23.). 

Sém és Jáfet tehát tisztelettudóan járt el, jó fiú módjára sajnálták atyjuk 
részegségét, Khám viszont faragatlanul viselkedett. Az átok nem maradhatott 


el. 

"Hogy felserkene Noé mámorából, és megtudá, amit vele az ő kisebbik fia 
cselekedett vala: 

Monda: Átkozott Kanaán! Szolgák szolgája legyen atyjafiai között. 

Azután monda: Áldott az Úr, Sémnek Istene, néki legyen szolgája Kanaán! 

Terjessze ki Isten Jáfetet, lakozzék Sémnek sátraiban; légyen néki szolgája 
Kanaán!" (9, 24—27.) 

Lám, micsoda átok sújtotta az ifjú Kanaánt, aki pedig egyáltalán nem 
gúnyolta nagyatyját. Aligha hihető, hogy Noé kiheverte mámorát, amikor 
ilyen ítéletet hozott, Jehova mégis megerősítette. 

A teológusok valóban egyöntetűen elismerik, hogy Noé Ázsiát Sémnek, 
Európát Jáfetnek, Afrikát pedig Khámnak adta; Kanaán és Khám négerek 
lettek, s őket és fajtájukat ezért meg vetés sújtotta. Miként lehetséges, hogy 
Noé három fia — bár egy apától és anyától származik — három különböző faj 
ősapja lett? Hasztalan időveszteség volna, hogy megpróbáljuk megérteni. 
Tehát meg kell hajolni ezelőtt és elismerni, hogy Sémtől származik a sárga 
bőrű ázsiai fajta, Jáfettől a fehér bőrű európai fajta, Khámtól és Kanaántól 
pedig a fekete bőrű afrikai. Hát a vörös bőrű amerikai indiánok kitől erednek? 

A szentlélek elfelejtette megmondani ezt a "szent" szerzőnek — vagy pedig 
a rézbőrű fajtának nincs atyja. Csoda és rejtély. A 10. fejezet vázolja Jáfet, 
Sém és Khám nemzetségét, s ismerteti az első városokat, amelyeket az 
emberek építettek. Az idézett nevek közül a legismertebb Nimródé, aki 
"hatalmas vadász vala az Úr előtt". 

"Mind az egész földnek pedig egy nyelve és egyféle beszéde vala. 

És lőn mikor kelet felől elindultak vala, Sineár földén egy síkságot 
találának és ott letelepedének. 

És mondának egymásnak: Jertek, vessünk téglát és égessük ki jól; és lőn 
nékik a tégla kő gyanánt, a szurok pedig ragasztó gyanánt. 

És mondának: Jertek építsünk magunknak várost és tornyot, melynek teteje 
az eget érje, és szerezzünk magunknak nevet, hogy el ne széledjünk az egész 
földnek színén. 

Az Úr pedig leszálla, hogy lássa a várost és a tornyot, melyet építenek vala 
az emberek fiai. 

És monda az Úr: Ímé e nép egy, s az egésznek egy a nyelve, és munkájának 
ez a kezdete; és bizony semmi sem gátolja, hogy véghez ne vigyenek mindent, 
amit elgondolnak magukban. 

Nosza szálljunk alá, és zavarjuk ott össze nyelvöket, hogy meg ne értsék 
egymás beszédét. 

És elszéleszté őket onnan az Úr az egész földnek színére; és megszűnének 
építeni a várost. 


Ezért nevezék annak nevét Bábelnek." (11, 1—9.) 

Ésaiás jövendöléseihez írott magyarázatában Jeromos egyházatya azt 
állítja, hogy a Bábel-tornya már négyezer lépés magas volt, amikor Jehova 
elrendelte a munkálatok abbahagyását. Voltaire pedig megjegyzi, hogy ez 
tízszer magasabb, mint a 142 méteres egyiptomi nagy piramis. A piramisok 
azonban fennmaradtak, de sehol sincs nyoma a Bábel-tornyának, amelyet 
Mózes első könyve a vízözön utáni száztizenhetedik év tájára tesz. 
Ezernégyszáz méter magassághoz — ami még nem is volt az építmény teteje — 
roppant nagy alapzat kellett. Hogyan tűnhetett el ilyen óriási tömegű, ilyen 
tömör és szilárd alkotmány? Nem gondolhatunk másra, mint isteni 
bűvészmutatványra, amelyet a szent szerző elmulasztott megemlíteni. 

Ha az emberiség ugyanolyan arányban fejlődött, mint manapság, akkor 
sem lehetett elegendő ember, sem idő, hogy feltalálják mindazokat a 
mesterségeket, amelyekre egy ilyen hatalmas munkához szükség van. Ezt a 
kalandot tehát valóban csodának kell tekinteni. 

Nem kisebb csoda, hogy hirtelen ennyi nyelv keletkezett. A magyarázók — 
mint Voltaire írja — kutatásokat folytattak az ősnyelvek után, amelyek a népek 
szétszóródása nyomán alakultak ki. Sohasem fordítottak figyelmet azokra a 
régi nyelvekre, melyeket az Industól Japánig beszélnek. Érdekes volna 
összeszámolni a mai nyelveket. Több mint háromszáz akad például 
Amerikában, s tudomásunk szerint több mint háromezer a mi földrészünkön. 
Mindegyik kínai tartománynak külön nyelvjárása van; a pekingiek igen 
nehezen értik meg a kantoniakat, s a Malabar-parti indus egyáltalán nem érti 
meg a benaresit. Egyébként az egész földkerekségen senkinek sem volt 
tudomása a Bábel-torony csodájáról; ezt csak a héber írók ismerték. 

A legbámulatosabb, hogy az emberiség eredetéről a bibliában kifejtett nagy 
történelmi eseményekről a többi népnek fogalma sem volt. Azt megértjük, 
hogy a görögök, a rómaiak, az egyiptomiak, a kaldeusok, a perzsák, a hinduk, 
a kínaiak nem ismerték a gideonok, a sámsonok és a többi, pusztán zsidó hős 
tetteit és cselekedeteit. De hogy Ádám és Noé neve is ismeretlen ezeknél a 
népeknél — ez már meglepő! 

Mivel a Mózes első könyvében említett özönvíz mindent elpusztított és 
Noé az emberi nem újjáalapítója lett, e pátriárka nemzetségét — s csakis ezt — 
tisztelniük kellene valamennyi nemzet történetíróinak. Miért nem írták fel 
Ádám és Éva, Káin és Ábel, Hénok és Methuséláh, Lámekh, Noé, Sém, Khám 
és Jáfet nevét valamennyi pergamenre, mihelyt az emberek megtanultak írni —, 
s miért szerepel kizárólag a zsidóknak, ennek a legutolsó népnek a 
könyveiben? 

Ami a vízözönt illeti, a bibliakritikusok a világ egyik őskori természeti 
katasztrófájának tartják. Azt állítják, hogy több, efféle helyi katasztrófa volt. A 


görögök ugyanis a Deucalion-féle vízözönre emlékeznek, amely nem hasonlít 
a Noé-féle történetre; az egyiptomiak az Atlantisz-sziget elmerülésére, amely 
szintén különbözik a zsidók vízözönétől; a kaldeusoknál a nagy természeti 
csapás a Fekete-tenger áradása volt, ahol Xissutre király végezte a mentést. Ha 
a vízözön általános lett volna — kockáztatják meg a tudósok az állítást —, akkor 
Noé nevét is általánosan ismernék, és Deucalionról meg Xissutre királyról 
sehol sem hallottak volna. A legfurcsább az, hogy Héziodosz és Homérosz, 
akik mindenről beszélnek, egyetlen szóval sem említik Ádámot és Noét — bár 
az egyik az emberi nem atyja, a másik pedig valamennyi faj törzsöke. 

Valljuk be, ez példátlan. Hiszen csak nem vádolhatjuk azzal az isteni 
galambot, hogy lódításai közepette nem átallott teljesen légből kapott, minden 
hitelességet nélkülöző nevet adni az első embernek és a vízbe fulladt emberi 
faj megmentőjének. 


ÖTÖDIK FEJEZET 


Egy hőn szeretett pátriárka boldog élete 


Bizonyára emlékeznek rá az előző fejezetből, Jehova úgy rendelkezett, hogy 
az emberek élete nem haladhatja meg többé a százhúsz esztendőt (6. fej. 3. 
vers). E határozat ellenére Sém nem átallott hatszáz évig élni (11. fej., 11. 
vers), . Arpaksád  négyszázharmincnyolc évig (13. vers)  — Séláh 
négyszázharminchárom évig (15. vers), Héber négyszázhatvannégy évig (17. 
vers), Péleg és Réu kétszázharminckilenc esztendeig (19-21. vers), Sérug 
kétszázharminc évig (23. vers), Nákhor száznegyvennyolc évig (25. vers), 
Tháré pedig kétszázöt évig (32. vers). Sém e nyolc leszármazottja révén 
Jutunk el Ábrahámhoz, aki később tekintélyes szerepet játszott a zsidó nép 
legendájában. 

Mózes első könyve nem árulja el, hogy a jóisten mit szeretett annyira ezen 
az Ábrahámon, aki először az Ábrám, Tháré fia néven szerepel. Egy Karan 
nevű országban lakott, amikor egy szép reggelen megjelent előtte Jehova és se 
szó, se beszéd — bár barátságosan — ráparancsolt, hogy csomagoljon. 

"És monda az Úr Ábrámnak: Eredj ki a te földedből, és a te rokonságod 
közül, és a te atyádnak házából, a földre, amelyet én mutatok néked. 

És nagy nemzetté tészlek, és megáldalak téged, és felmagasztalom a te 
nevedet, és áldás leszesz. 

És megáldom azokat, akik téged áldanak, és aki téged átkoz, megátkozom 
azt: és megáldatnak tebenned a föld minden nemzetségei." (12, 1-3.) 


Ábrahám, aki akkor hetvenöt éves volt, nem kért semmilyen magyarázatot, 
hanem pénzzé tette minden ingóságát és útra kelt, bár jóformán nem is tudta, 
hová megy. Magával vitte feleségét, Szárait, unokaöccsét, Lótot, annak 
feleségét, Editet és néhány cselédet. 

A karavánnak először kétszáz mérföldes utat kellett meg tennie, hogy 
megtalálja Kanaán országát, amelyet isten mindenáron meg akart mutatni 
Ábrahámnak, hogy megjutalmazza egy jóslattal; valóban megígérte neki, hogy 
ez a terület egyszer majd az utódaié lesz: Utasaink egyre csak mentek, 
mendegéltek, homoksivatagokon át, ahol nem volt semmiféle növényzet. A 
nomád pátriárka, hitének és bátorságának fokozására oltárt emelt a sivatagban 
és könyörgött a mindenhatóhoz, hogy mielőbb eljusson rendeltetési helyére. A 
hosszú kirándulástól ugyancsak elkopott a talpa, no meg a családjáé is. 

Miután a karaván áthaladt Kanaán, Béthel és Hái országán, dél felé vette 
útját; végül eljutott Egyiptomba. 

"És lőn mikor közel vala, hogy bemenjen Égyiptomba, monda feleségének, 
Szárainak: Ímé tudom, hogy szép ábrázatú asszony vagy. 

Azért mikor meglátnak téged az égyiptomiak, majd azt mondják: felesége 
ez; és engem megölnek, téged pedig életben tartanak. 

Mondd azért, kérlek, hogy húgom vagy; hogy jól legyen dolgom miattad, s 
életben maradjak te éretted. 

És lőn mikor Ábrám Égyiptomba érkezék, látták az égyiptomiak az 
asszonyt, hogy az nagyon szép. 

Mikor megláták őt a Faraó főemberei, magasztalák a Faraó előtt és elvivék 
az asszonyt a Faraó udvarába. 

És jól tőn érette Ábrámmal, és valának juhai, ökrei, szamarai, szolgálói, 
nőstényszamarai és tevéi." (12, 11—16.) 

Épületes kaland. A szentírás egyetlen elítélő szót sem talál a selyemfiú- 
pátriárkáról. 

Egyes magyarázók szigorúan elítélték Ábrahám viselkedését. Ágoston 
azonban, a hazugság ellen írott könyvében, védelmébe vette. Mellesleg 
jegyezzük meg, hogy Szárai akkor hatvanöt esztendős volt; sem a kora, sem a 
hosszú sivatagi utazás fáradalma nem ártott szépségének — ez aztán 
csodálatos! Később, amikor kilencven éves lett, egy másik király is elrabolta — 
mint látni fogjuk — és megint csak a szépsége miatt. 

A fáraó tehát megvásárolta a gyönyörű öregasszonyt és fogalma sem volt 
róla, hogy felszarvazza a férjét. Puff! Isten szeme látta mindazt, ami az 
egyiptomi háremben történt. 

"De megveré az Úr a Faraót és az ő házát nagy csapásokkal, Száraiért, 
Ábrám feleségéért. 

Hívatá azért a Faraó Ábrámot és monda: 


Miért mívelted ezt velem? Miért nem mondottad meg énnékem, hogy ez 
néked feleséged? 

Miért mondottad: Húgom ő; azért vevém magamnak feleségül. Most már 
imhol a te feleséged, vedd magadhoz és menj el. 

És parancsola felőle a Faraó némely embereknek, akik elbocsáták őtet és az 
ő feleségét, és mindenét, amije vala." (12, 17—20.) 

Ábrahám tehát ismét útra kelt: "Ábrám pedig igen gazdag vala barmokkal, 
ezüsttel és arannyal." (13, 2.) Semmit sem adott vissza a fáraónak, a 
teringettét! "És méne helyről helyre délfelől mind Béthelig, oda ahol először 
vala az ő sátora, Béthel és Hái között." (13, 3.) 

Az újabb vándorlás során veszekedés támadt Ábrahám és Lót pásztorai 
között. Nagybácsi és unokaöcs elvált egymástól, de azért kebelbarátok 
maradtak. Ábrahám úgy határozott, hogy Kanaán országában marad, Lót 
pedig Sodomában. 

Később háború tört ki néhány király között, s belekeveredett a sodomai 
uralkodó is. 

A nagy ribillióban pedig Lót fogságba esett. 

Ábrahám nagybácsi, aki közben újra elköltözött — sátrait Hebronba vitte át 
—, értesült a szomorú hírről, és szent felháborodás töltötte el kebelét. Eltökélte 
magában, hogy kiszabadítja Lótot. 

Ekkor aztán kiderült, mire képes egy vitéz pátriárka. Ez a nomád, akinek 
egy talpalatnyi földje sem volt, nyilván temérdek szolgát tartott. Ugyanis 
"felfegyverzé házában nevekedett háromszáztizennyolc próbált legényét" s 
ezzel a maréknyi daliával szétmorzsolta a vidék négy leghatalmasabb 
királyának seregeit: "Amrafelét, Sineár királyáét, Ariókhét, Elászár királyáét, 
Khédorlaomerét, Élám királyáét, és Thidálét, a Góim királyáét." Alább nem is 
adta!... Akkora győzelmet aratott, hogy a négy uralkodót "üldözve nyomula 
Dánig", ami még fel sem épült "és csapatokra oszolván ellenök éjszaka ő és 
szolgái, megveré őket és űzé őket mind Hóbáig, amely Damaskustól balra 
esik. És visszahozá mind a jószágot; Lótot is, az ő atyjafiát jószágával egybe 
visszahozá, meg az asszonyokat és a népet." (14, 1—16.) 

Telt-múlt az idő, és Ábrahám egyre csak szomorkodott. Azon töprengett, 
hogyan lehetnének utódai, miként válhatnának valóra az isteni ígéretek, 
amelyek szerint egy nagy nemzet atyjává kell válnia. 

"E dolgok után lőn az Úr beszéde Ábrámhoz látomásban, mondván: Ne 
félj, Ábrám: én paizsod vagyok tenéked, a te jutalmad felette igen bőséges. 

És monda Ábrám: Ímé énnékem nem adtál magot, és ímé az én házam 
szolgaszülöttje lesz az én örökösöm. 

És ímé szóla az Úr őhozzá, mondván: 

Nem ez lesz a te örökösöd; hanem aki a te ágyékodból származik, az lesz a 


te örökösöd. 

És kivivé őt, és monda: Tekints fel az égre, és számláld meg a csillagokat, 
ha azokat megszámlálhatod ; — és monda nékie: Így lészen a te magod. (15, 1— 
5.) 

Ábrahám tovább várt türelmesen. 

"És Szárai, az Ábrám felesége nem szüle néki; de vala néki egy 
Égyiptomból való szolgálója, kinek neve Hágár vala. 

Monda azért Szárai Ábrámnak: Ímé az Úr bezárolta az én méhemet, hogy 
ne szüljek: kérlek, menj be az én szolgálómhoz, talán az által megépülök; és 
engede Ábrám a Szárai szavának." (16, 1—2.) 

Ez azt jelenti, hogy Szárai, a keleti szokás szerint, örökbe fogadta 
szolgálójának gyermekét: ha egy apa vagy anya a térdére ültette valaki 
másnak a gyermekét, ez elegendő volt ahhoz, hogy sajátjának ismerje el. 

"Vevé tehát Szárai, Ábrám felesége az Égyiptombeli Hágárt, az ő 
szolgálóját, tíz esztendővel azután, hogy Ábrám a Kanaán földén letelepedék, 
és adá azt Ábrámnak, az ő férjének feleségül. 

És béméne Hágárhoz, és az fogada az ő méhében; ez pedig, amint látta, 
hogy terhes, nem vala becsülete az ő asszonyának ő előtte. 

Monda azért Szárai Ábrámnak: Bántódásom van miattad. Én adtam öledbe 
szolgálómat, és mivelhogy látja, hogy teherbe esett, nincsen előtte becsületem. 
Tegyen ítéletet az Úr én közöttem és te közötted. És monda Ábrám Szárainak: 
Ímé a te szolgálód kezedben van, azt tedd vele, amit jónak látsz. Nyomorgatja 
vala azért Szárai, és az elfuta ő előle." (16, 3—6.) 

Bájos kis családi közjáték pátriárkáéknál, ugyebár?... 

Hágár szerencséjére egy angyallal találkozott a pusztaságban. Az kioktatta 
és bátorságot öntött belé. 

"Akkor monda néki az Úr angyala: Térj meg a te asszonyodhoz, és alázd 
meg magad az ő kezei alatt. 

És monda néki az Úrnak angyala: Felettébb megsokasítom a te magodat, 
hogy sokasága miatt megszámlálható se legyen. 

És monda néki az Úrnak angyala: Ímé te terhes vagy, és szülsz fiat; és 
nevezd nevét Ismáelnek, mivelhogy meghallá Isten a te nyomorúságodat." 
(16,9-11.) 

Érdekes részlet következik, amelyet a papok kihagynak szentírás- 
kézikönyveikből, pedig szerepel a bibliában: az angyal, amely megjelent 
Hágárnak, s akit ez istennek tartott, nem mutatta meg magát elölről — hanem 
csak hátulról. Szó szerint így áll! 

"Az pedig — monda az angyal — vad természetű ember lesz: az ő keze 
mindenek ellen, és mindenek keze ő ellene. 

...És nevezé Hágár az Úrnak nevét, aki ő vele szólott vala: Te vagy a 


látomás Istene. 

Mert monda: A vagy nem e helyen láttam e látomás után." (16, 12—13.) 

Ez a furcsaság egy régi hiedelmen alapul: isten annyira vakító, hogy aki 
meglátja az arcát, belehal, hacsak nem folyamodik egészen különleges 
óvintézkedéshez. Később például Mózes is csak hátulról, szikla résén 
keresztül látta Jehovát. Más alkalommal azonban isten abban a kegyben 
részesítette, hogy megmutatta az arcát. Bosszantó volna feledést borítani e 
bibliai gyöngyszemekre "Mikor Ábrám kilencvenkilenc esztendős vala, 
megjelenék az Úr Ábrámnak, és monda néki: Én a mindenható Isten vagyok, 
járj én előttem, és légy tökéletes. 

És megkötöm az én szövetségemet én közöttem és te közötted: és felette 
igen megsokasítlak téged. 

És arcára borula Ábrám, az Isten pedig szóla őnéki, mondván: 

Ami engem illet, imhol az én szövetségem te veled. 

És ne neveztessék ezután a te neved Ábrámnak, hanem legyen a te neved 
Ábrahám, mert a népek sokaságának atyjává teszlek téged. 

És felette igen megsokasítalak téged; és népekké teszlek, és királyok is 
származnak tőled. 

És adom tenéked és a te magodnak te utánad a te bujdosásod földét, 
Kanaánnak egész földét, örök birtokul; és Istenök lészek nékik. 

Ez pedig az én szövetségem, melyet meg kell tartanotok én közöttem és ti 
közöttetek, és a te utánad való magod között: minden férfi körülmetéltessék 
nálatok. 

És metéljétek körül a ti férfi testetek bőrének elejét, és az lesz az én 
közöttem és ti közöttetek való szövetségnek jele. 

Nyolcnapos korában körülmetéltessék nálatok minden férfigyermek 
nemzedékeiteknél; akár háznál született, akár pénzen vásároltatott valamely 
idegentől, aki nem a te magodból való. 

Körülmetéltetvén körülmetéltessék a házadban született és a pénzeden vett; 
és örökkévaló szövetségül lesz az én szövetségem a ti testeteken. A 
körülmetéletlen férfi pedig, aki körül nem metélteti az ő férfi testének bőrét, 
az ilyen lélek kivágattatik az ő népe közül, mert felbontotta az én 
szövetségemet. 

És monda Isten Ábrahámnak: Szárainak, a te feleségednek nevét ne nevezd 
Szárainak, mert Sára az ő neve. 

És megáldom őt, és fiat is adok őtőle néked, és megáldom, hogy legyen 
népekké; nemzetek királyai származzanak őtőle. 

Ekkor arcára borula Ábrahám, és nevete és gondolá az ő szívében: vajon 
száz esztendős embernek lesz-é gyermeke? avagy Sára kilencven esztendős 
korában szülhet-é? 


És monda Ábrahám az Istennek: Vajha Ismáel élne te előtted. 

Az Isten pedig monda: Kétségnélkül a te feleséged Sára szül néked fiat, és 
nevezed annak nevét Izsáknak, és megerősítem az én szövetségemet ő vele 
örökkévaló szövetségül az ő magvának őutána. 

Ismáel felől is meghallgattalak: Ímé megáldom őt, és megszaporítom őt és 
megsokasítom őt felette nagyon; tizenkét fejedelmet nemz, és nagy néppé 
teszem őt. 

Az én szövetségemet pedig megerősítem Izsákkal, kit néked szül Sára ez 
időkorban a következő esztendőben. 

És elvégezé vele való beszédét, és felméne az Isten Ábrahámtól." (17, 1— 
22.) 

Az ember képtelen kellő tisztelettel olvasni ezt a hivatalos beszámolót. 
Amikor szeme a biblia e részletére téved, lehetetlen kétségbe vonnia, hogy a 
szent szerző — bárki legyen is: Mózes vagy Ezsdrás — valóban a szentlélek 
sugallatát követte. A papoknak fölösleges emellett kardoskodniuk; mivel az úr 
szózata olyan magasztosság, amelyről egyetlen földi író sem álmodhat. 

Amikor Nagy Sándor szövetséget kötött Taxil és Porus indus királyokkal, 
esze ágában sem volt azt javasolni nekik, hogy metéltessék körül magukat és 
vágják le valamennyi alattvalójuk fitymáját — a megbonthatatlan barátság 
jeleként. S amikor Napóleon Tilsitnél, a Nyeman folyón, átölelte Sándor cárt 
azon a történelmi nevezetességű tutajon, csak az Anglia ellen táplált közös 
gyűlöletre gondolt, amely elpusztíthatatlanul összekovácsolhatja a Francia- és 
Oroszország között őszintén kívánt szövetséget. S ha Murat, aki elkísérte a 
friedlandi győzőt, ezt mondta volna neki akkor: "Felség, ne azt kérje a cártól, 
hogy aláírásával lássa el a véd- és dacszövetséget, hanem követelje, hogy 
holnap hozza ön elé saját magának s egész vezérkarának levágott fitymáját, 
mivel ez lenne a két birodalom közti egyezség legszebb záloga" — akkor 
Napóleon jogosan gondolta volna, hogy Murat megháborodott és azonnal a 
legkiválóbb orvosaira bízza. Sándor és Napóleon azonban csak ember volt! 
Csupán egy isten agyában foganhat ilyen isteni ötlet, hogy egy örök 
szövetséget fityma-áldozatra alapítson, amely nemzedékről nemzedékre száll. 

Ámulattal kell megállapítanunk — hiszen a körülmetélés isteni eredetű 
intézmény -—, hogy a keresztények mennyire siettek megszüntetni ezt. 

A hőn szeretett pátriárka mindazonáltal habozás nélkül engedelmeskedett a 
mindenhatónak. 

"Vevé azért Ábrahám Ismáelt az ő fiát, és háza minden szülöttét, és mind a 
pénzén vetteket, ... és körülmetélé férfitestöknek bőrét ugyanazon napon, 
amikor szólott vala vele az isten. 

Ábrahám pedig kilencvenkilenc esztendős vala, mikor körülmetélé az ő 
férfitestének bőrét. 


Ismáel pedig az ő fia tizenhárom esztendős vala, mikor körülmetélék az ő 
férfitestének bőrét. 

Ugyanazon napon metéltetett körül Ábrahám és Ismáel az ő fia. 

És házának minden férfi tagja, háza szülöttei és kik idegen embertől 
pénzen vásároltattak, vele együtt körülmetéltetének." (17, 23—27.) 

S ez mindig így volt a zsidóknál. 

A keresztények nem építhetik vallásukat a zsidó nép hitére, ha nem hajtják 
végre híven az isteni rendelkezéseket. Jézus Krisztust körülmetélték; fitymáját 
a legbecsesebb ereklyék között tisztelik Rómában a lateráni Szent János 
templomban. Egy jeles csoda következtében még meg is sokszorozódott, 
minthogy ugyanaz az ereklye megtalálható Charroux-ban (Poitiers mellett), 
Puy-en-Velay-ban, Coulombs-ban (Chartres mellett), Chalons-sur-Marne-ban, 
Antwerpenben és Hildesheimben. Jézus Krisztus körülmetélésének napját a 
Gergely-naptár szerint újév ünnepeként ünnepli az egyház. 

Julianus császár a kereszténységről írott bírálatában nem mulasztotta el 
kiemelni, hogy az új hit követői megszegik e zsidó vallás parancsait, noha 
még a zsidóknál is tisztább, hívebb követőinek vallják magukat. 

Kimutatta a szertartásbeli különbséget, az áldozatok megszüntetését, a 
húsfogyasztás törvényének megszegését, a szabbat (szombat) helyettesítését a 
következő nappal stb. 

A körülmetélésről pedig ezt írta: 

"Meg kell kérdeznelek titeket, galileaiak, miért nem metéltetitek körül 
magatokat? ...Hát nem parancsolta meg Jézus, hogy pontosan teljesítsétek a 
törvényt? sNe gondoljátok, hogy jöttem a törvénynek vagy a prófétáknak 
eltörlésére. Nem jöttem, hogy eltöröljem, hanem inkább hogy betöltsem.c 
(Máté ev. 5, 17.) És valamivel később pedig még ezt mondja: sValaki azért 
csak egyet is megront e legkisebb parancsolatok közül és úgy tanítja az 
embereket, a mennyeknek országában a legkisebb lészen.x (5, 19.) Mivel 
Jézus kifejezetten úgy rendelkezett, hogy pontosan teljesíteni kell a törvényt, s 
mivel büntetést állapított meg azokkal szemben, akik e törvények 
legcsekélyebb rendelkezése ellen is vétenek, vajon miféle ments éggel 
igazolhatjátok magatokat ti galileaiak, akik valamennyit megszegitek?" 
(Julianus császár értekezése a keresztények ellen, dArgens márki 
fordításában.) 

A fordító, miután közli a filozófus császár e bírálatát, kifejti, hogy Cirill 
miként próbálta visszautasítani ezt. Az olvasó bizonyára elismeri, dArgens 
márkival együtt, hogy Cirill érvei szánalmasak és gyarlók. 

"Lássuk csak — mondja Cirill — mire jó a testi körülmetélés, mikor elvetjük 
misztikus értelmét? Ha szükséges, hogy a férfiak  körülmetéljék 
gyermeknemzésre való tagjukat, és ha Isten helyteleníti és elítéli a fitymát, 


akkor miért nem szüntette meg kezdettől fogva és miért nem teremtette ezt a 
testrészt . olyannak, ahogyan szükségesnek vélte? A körülmetélés 
haszontalanságáról szóló első érvhez pedig fűzzünk egy másikat. Egyetlen 
emberi testben — hacsak betegség nem csúfította el vagy nem változtatta el — 
sem látunk semmi fölöslegeset vagy hiányt: a természet hasznos, szükséges és 
tökéletes módon rendezett el mindent. Véleményem szerint a test fogyatékossá 
válna, ha megfosztanák valamitől, ami úgyszólván vele született. Vajon a 
világmindenség alkotója nem tudta, hogy mi hasznos és illő? Vajon nem ezt 
az elvet alkalmazta az emberi testnél, mikor mindenütt máshol tökéletes 
állapotú teremtményeket alkotott? Mi haszna hát a körülmetélésnek? 
Gyakorlatának igazolására valaki talán azt a nevetséges ürügyet hozhatja fel, 
amelyre a zsidók és egyes bálványimádók hivatkoznak támogatásául: arra való 
ez, mondják, hogy a test megszabaduljon a piszoktól és a szennytől. Le kell 
tehát nyúzni a hímtagról a bőrtakarót. Én nem vagyok ezen a véleményen. 
Úgy gondolom, ez meggyalázza a természetet, amelyben nincs semmi 
felesleges és haszontalan. Ellenkezőleg: ami hibásnak és szégyenletesnek 
látszik benne, az is szükséges és illő, főként ha kerüljük az érzéki 
erkölcstelenséget. El kell szenvedni kényelmetlenségét, mint ahogyan 
elviseljük a testnek és a testiség következményeinek nyűgét, és hadd takarja 
csak a fityma a forrást, ahonnan a gyermekek származnak: mert helyesebb 
határozottan meggátolni e tisztátalan forrás csordogálását és megállítani 
folyamatát, mintsem metszés és vágás által háborgatni vezetékeit. A test 
természete, mégha közönséges törvényeknek engedelmeskedik is, nem 
szennyezi be a lelket." 

Cirill tehát felteszi a kérdést, mire jó a körülmetélés, ha megfosztjuk 
misztikus értelmétől. Julianus császár tudott volna válaszolni az alexandriai 
püspöknek: "Semmire, szíves engedelmével, de nem erről van szó; hanem 
arról, vajon Ábrahám istene megparancsolta-e ennek a pátriárkának a 
körülmetélés végzését, a saját maga és vallása követői közti szövetség örök és 
bizonyos jele gyanánt?" Az úgynevezett szentírás szövegéből nyilvánvaló, 
hogy ez volt isten szándéka, s a legvilágosabb, leghatározottabb módon 
nyilatkozott erről. Később Mózes megújította a körülmetélés törvényét az 
isten rendelkezésére hozott törvényeiben. Jézus Krisztus, aki arra tanított 
bennünket, hogy a törvény betöltésére, nem pedig eltörlésére jött — sohasem 
mondotta, hogy a körülmetélés megszüntetésére törekszik. Az evangélisták 
sehol sem említik, hogy véget akart volna vetni e rituális gyakorlatnak. Tehát 
milyen okból vélték a keresztények, isteni törvényhozójuk halála után, hogy 
ők túltehetik magukat rajta? Egyesek ellen vetésként Pál apostolra 
hivatkoznak, aki szerint "egyedül a szív körülmetélése szükséges"; (Pál levele 
a Rómabeliekhez: 2, 29.) viszont Pál maga vágta le tanítványának, 


Timotheusnak fitymáját. (Apostolok cselekedetei, 16, 3.) Tehát szükségesnek 
tartotta a testi körülmetélését. Miért változtatta meg később a véleményét? — 
jegyzi meg dArgens márki. — Talán kinyilatkoztatás révén? Hiszen sehol sem 
említi ezt. Vagy azért, mert műveltebb lett? Vagyis tudatlanságban élt jó ideig, 
amíg apostol volt. 

D" Argens márki megjegyzéseihez Voltaire a saját észrevételeit fűzte; ezek 
megérdemlik, hogy idézzük őket: 

"A természetbúvárok — mondja Voltaire — nem nyújtottak elfogadható 
indokokat a körülmetélésre. Azt állították, hogy megakadályozza a piszok 
bejutását a makk és a fityma közé. Ezek nyilván sohasem láttak körülmetélést. 
A fitymának ugyanis csak igen kicsi darabját vágják le, s ez egyáltalán nem 
gátolja, hogy nyugalmi állapotban eltakarja a makkot. A tisztátalanság 
elhárítására elegendő a nemi szervek megmosása, mint ahogyan kezet és lábat 
mosnak. Ez sokkal kényelmesebb és kevésbé veszélyes, minthogy a gyerekek 
néha belehalnak ebbe az operációba. 

A héberek — mondják egyesek — igen meleg égöv alatt laktak; törvényük 
meg akarta óvni őket a roppant hőség következményeitől, amely fekélyt 
okozhatott a hímvesszőn. Ez nem igaz. A palesztinai dombvidék nem 
melegebb, mint Provence. Sokkal nagyobb a hőség Perzsiában, Hormuz táján, 
Indiában, Kantonban, Calabriában, Afrikában. E vidékek lakóinak mégsem 
jutott soha az eszükbe, hogy egészségi okból levágják a fitymájukat. 

Az igazi ok az, hogy minden ország papjai fel akarták áldozni 
istenségeiknek az emberi test bizonyos részeit: egyesek sebhelyeket ejtettek 
magukon, mint Bellona vagy Mars papjai, mások kiherélték magukat, mint 
Kybelé papjai. A buddhista szerzetesek szegeket vertek a tomporukba; a 
fakírok gyűrűt húztak hímvesszőjükre. Mások korbácsolták híveiket, mint 
például Girard jezsuita Catherine Cadiere-t. A hottentotta papok istenségük 
tiszteletére kivágják az egyik heréjüket, és illatos fű-golyócskát tesznek 
helyébe. A babonás egyiptomiak megelégedtek azzal, hogy a fityma csücskét 
ajánlották fel Ozirisznak; a zsidók pedig, akik majdnem minden szertartásukat 
átvették, levágták a fitymát, s teszik ezt még ma is. 

Az arabok és az etiópok időtlen idők óta követték ezt a szokást egy 
másodrendű istenség tiszteletére, amely a Kis Kutya csillagképen székelt. A 
törökök, az arabok legyőzése után, átvették tőlük ezt a szokást, míg a 
keresztényeknél sós vizet hintenek a csecsemőre és a szájába fújnak. 

Mindez egyformán értelmes dolog, és nagyon tetszik a Legfelsőbb 
Lénynek!" 

Ne firtassuk tovább. Térjünk vissza pátriárkánkhoz. Nyilván eszébe jutott 
néha, milyen különös ötlet volt Jehovától, hogy meg változtatta az ő nevét, 
valamint a feleségéét is. Ez a különcség annál furcsább, mert a változás holmi 


csekélység volt. Ábrám helyett Ábrahám! Szárai helyett Sára! A zsidók és a 
keresztények istene határozottan a legmulatságosabb istenek közé tartozik. 

Az említett Ábrahám története során a biblia egyre szórakoztatóbbá válik. 

"Megjelenék pedig ő néki az Úr a Mamré tölgyesében, és ő ül vala a sátor 
ajtajában, a hő napon. 

És felemelé az ő szemeit, és látá, hogy ímé három férfiú áll őelőtte. És 
látván, eléjök siete a sátor ajtajából, és földig meghajtá magát." (18, 1—2.) 

Az itt következő beszélgetés meglehetősen fura; egyes és többes szám 
keveredik benne, ami arra vall, hogy a pátriárka egy kissé meghibbant; talán a 
nagy hőség miatt? . . . 

"És monda: Jó Uram, ha kedves vagyok re előtted, kérlek, ne kerüld el a te 
szolgádat. 

Hadd hozzanak, kérlek, egy kevés vizet, és mossátok meg a ti lábaitokat, és 
dőljetek le a fa alatt. 

Én pedig hozok egy falat kenyeret, hogy erősítsétek meg a ti szíveteket, 
azután menjetek tovább, mert azért tértetek be a ti szolgátokhoz. És 
mondának. Cselekedjél, amint szólál." (18, 3—5.) 

Számos katolikus magyarázó úgy vélte, Jehova azért jelent meg e napon 
két angyal társaságában, hogy az isteni háromság három személyét jelképezze. 
Ábrahám azonban nem volt eléggé éles eszű, hogy kitalálja. Sem Ő, sem 
Mózes, sem egyetlen zsidó próféta soha nem gyanította ezt. 

"És besiete Ábrahám a sátorba Sárához, és monda: Siess, gyúrj meg három 
mérték lisztlángot, és csinálj pogácsát." (18, 6.) 

A modern bibliafordításokban így áll: gyúrj meg három lisztlángot. 
Papjaink szándékosan használják ezt a bizonytalan kifejezést; mert amit a 
szentlélek sugallt a Teremtés szerzőjének, az bizony roppant fura. 

A héber szövegben ugyanis épha áll. Egy ephában huszonkilenc pint van, 
ennélfogva három epha nyolcvanhét pint vagy nyolcvanegy liter lisztnek felel 
meg. Milyen bámulatos kenyérmennyiség! A keleti népeknél csakugyan 
szokás volt, hogy egyetlen tál ételt fogyasztottak, de abból bőségesen. A 
pátriárka azonban mégis Gargantuáknak vélte látogatóit. Csodálatot érdemel a 
folytatás is: 

"A baromhoz is elfuta Ábrahám, és hoza egy gyenge kövér borjút, és adá a 
szolgának, az pedig siete azt elkészíteni. 

És vőn vajat és tejet, és a borjút, melyet elkészített vala, és eléjök tevé; és ő 
mellettök áll vala a fa alatt, azok pedig evének. És mondának néki: Hol van 
Sára, a te feleséged? Ő pedig felele: Imhol van a sátorban. 

És monda: Esztendőre ilyenkor bizonnyal megtérek hozzád, és ímé akkor a 
te feleségednek Sárának fia lesz." (18, 7—10.) 

"Sára pedig hallgatózik vala a sátor ajtajában, mely annak háta megett vala. 


Ábrahám pedig és Sára élemedett korú öregek valának; megszűnt vala 
Sáránál az asszonyi természet. 

Nevete azért Sára ő magában, mondván: 

Vénségemre lenne-é gyönyörűségem? meg az én uram is öreg! 

És monda az Úr Ábrahámnak: Miért nevetett Sára, ezt mondván: Vajon 
csakugyan szülhetek-é, holott én megvénhedtem? 

A vagy az Úrnak lehetetlen-é valami? Annak idején, esztendőre ilyenkor 
visszatérek hozzád, és fia lesz Sárának. 

Sára pedig megtagadá, mondván: Nem nevettem én; mivelhogy fél vala. 
De monda az Úr: Nem úgy van, mert bizony nevettél." (18, 10—15.) 

Egyesek hangsúlyozzák, hogy ez a kaland többé-kevésbé hasonlít a derék 
Irius esetéhez, akit meglátogatott Jupiter, Neptunus és Mercur, amikor az arról 
panaszkodott, hogy nincs gyermeke. A három isten engedélyezett neki egy 
gyermeket, és magját egy bőrdarabra vetette — ebből született a gyermek. 

A katolikus teológusok azonban azt felelik erre, hogy a pogányság másolta 
le a bibliát. 

Dom Calmet bencés szerzetes szerint teljesen világos, hogy az Irius név 
ugyanaz, mint Ábrahám. Az igazat megvallva, ezt aligha gyaníthatná az 
ember. Mégse ellenkezzünk a tudós bencéssel ilyen csekélység miatt. 

Érdekesebb, ha isten és Ábrahám beszélgetését élvezzük, amelynek egyes 
részleteiből szívderítő naivság árad. A szerző szakasztott úgy számol be a 
történtekről és a mondottakról, mintha saját maga is jelen lett volna. Ő a 
szentlélek sugallatát követte, ez világos. Enélkül csupán dajkamese-író volna. 
Egyes katolikus magyarázók, akiket feszélyezett e részletek nevetséges volta, 
elhitették, hogy az ilyen történet elsősorban jelképes értelmű. Szerintük az 
Ábrahámhoz ellátogató isten és angyalok csak étvágyat színleltek, nem ettek 
semmit, hanem csak úgy tettek, mintha ennének. Ugyan már!... A bibliát úgy 
kell venni, amilyen — feleljük mi. Ha elfogadjuk e teológusok értelmezését, 
akik Mózes első könyve bizonyos epizódjainak groteszkségét túlságosan 
nyomasztónak találják — akkor csupa allegóriát kellene látnunk az egész 
szentírásban. Így hát semmi sem történt meg mindabból, amit a galamb 
mesél? Mindez csupán látszat lett volna? Az isteni biblia pedig örökös álom? 

. Látják, tisztelendő urak, hová vezet az efféle okoskodás! Sokkal egyszerűbb 
tehát, ha elfogadjuk, hogy isten, akit láttunk szobrot gyúrni, fújni és sétálni, 
valóban eszik, emészt stb., és alkalmasint fel is önt a garatra, akárcsak barátja, 
Ábrahám, aki egyszerre beszél vele egyes és többes számban. 

Ebéd után rövid sétára indultak. 

"Azután felkelvén onnan azok a férfiak, Sodoma felé tartanak vala. 
Ábrahám is velök méne, hogy elkísérje őket. 

És monda az Úr: Eltitkoljam-é én Ábrahámtól, amit tenni akarok? 


Holott Ábrahám nagy és hatalmas néppé lesz; és benne megáldatnak a föld 
minden nemzetségei." (18, 16—18.) 

A Föld valamennyi nemzete megáldatik Ábrahámban!... A zsidó és a 
keresztény bibliamagyarázók egyöntetűen annak megerősítését látják ebben a 
kitételben, hogy valamikor Jehovát fogják imádni az egész földkerekségen, 
hiszen Jehova Ábrahám istene, és a keresztények véleménye e pátriárka 
tekintetében nem tér el a zsidókétól. Mivel a zsidók és a keresztények Mária 
fiától kezdve már kétségtelenül nem értenek egyet — e két vallás közül vajon 
melyik diadalmaskodik világszerte? Végül is zsidó vagy keresztény lesz a 
Föld?... Fontos kérdés. Egyébként van időnk várni. A Föld lakosságából a 
katolikusok — vagyis a magát egyetlen igaz keresztény vallásnak nevező hitre 
keresztelt személyek — csupán tizenhét százalékkal szerepelnek. Jehova 
szavának valóra váltásához tehát az szükséges, hogy — először — valamennyi 
megkeresztelt katolikus buzgó hivő legyen; azután hogy ezek az igaz 
keresztények vissza térítsék dogmáikhoz a protestánsokat s más eretnekeket és 
szakadárokat, akik elvetik ezeket; végül pedig a katolikusoknak — miután 
elhitették a zsidókkal, hogy Jehova háromszemélyű meg kell téríteniük a 
mohamedánokat, a konfuciánusokat, a brahmanistákat, a buddhistákat, a 
fétisimádókat, satöbbi, satöbbi, ha csak a zsidóknak nem sikerül meggyőzniük 
a katolikusokat és az eretnekeket arról, hogy tizenkilenc évszázad óta ámítják 
magukat a messiásukkal. Akár így lesz, akár úgy — egyhamar aligha valósul 
meg az a jövendölés, hogy az egész földkerekség Ábrahám istenének hitére 
tér. 

Mi volt az a terv, amelyet a jóisten kigondolt?... Arra az elhatározásra 
jutott, hogy nem titkolózik Ábrahám előtt. Ez ekkor jött rá végre, hogy a 
három utas, aki elpusztította egy borjúját és nyolcvanegy liter lisztjét — a 
krémsajtot nem is számítva —, természetfölötti lény volt, s egyikük az ő öreg 
isten barátja, saját személyében. 

"Monda azután az Úr: Mivelhogy Sodomának és Gomorának kiáltása 
megsokasodott, és mivelhogy az ő bűnök felettébb megnehezedett: 

Alámégyek azért és meglátom, vajon teljességgel a hozzám felhatott kiáltás 
szerint cselekedtek-é vagy nem? Tudni akarom." (18, 20—21.) 

Jehova nem bízott vakon a rendőrségi jelentésekben. Egyesek talán úgy 
vélik, hogy mindentudó isten lévén, valóban semmi sem kerülheti el 
figyelmét, s ennélfogva vizsgálat nélkül is pontosan tudta, mit kell 
cselekednie. Ne feledjük el azonban, hogy ez igen nagy hőség idején történt, 
és a nemrég elköltött bőséges ebéd utáni emésztés bizonyára megzavarhatta 
kissé isteni gondolatait. 

"És elfordulának onnan a férfiak, és menének Sodomába: Ábrahám pedig 
még az Úr előtt áll vala. 


És hozzá járula Ábrahám és monda: Avagy elveszted-é az igazat is a 
gonosszal egybe? 

Talán van ötven igaz abban a városban, avagy elveszted-é, és nem 
kedvezel-é a helynek az ötven igazért, akik abban vannak? 

Távol legyen tőled, hogy ilyen dolgot cselekedjél, hogy megöld az igazat a 
gonosszal, és úgy járjon az igaz mint a gonosz. Távol legyen tőled! A vagy az 
egész föld bírája nem szolgáltatna-é igazságot? 

És monda az Úr: Ha találok Sodomában a városon belől ötven igazat, mind 
az egész helynek megkegyelmezek azokért. 

És felele Ábrahám, és monda: Immár merészkedtem szólani az én 
Uramnak, noha én por és hamu vagyok. 

Ha az ötven igaznak talán öt híja lesz, elveszted-é az öt miatt az egész 
várost? És monda: Nem vesztem el, ha találok ott negyvenötöt." (22—28. vers.) 

A társalgás ugyanilyen hangnemben folytatódik. (29—32. vers.) Ábrahám 
igyekezett újabb engedményeket kicsikarni: a kívánt negyvenöt igazról 
negyvenre, majd harmincra, húszra térnek át; de végül tíz igaznál már nem 
adja alább a jóisten. Ez az utolsó szava! 

"És elméne az Úr, minekutána elvégezte Ábrahámmal való beszélgetését; 
Ábrahám pedig megtére az ő helyére." (33. vers.) 

A biblia szerint a jóisten, aki saját maga akart látni mindent, nem folytatta 
útját két kísérőjével; a 19. fejezetből kitűnik, hogy visszatért az égbe. 

"Mikor a két angyal estére Sodomába jutott, Lót Sodoma kapujában ül 
vala, és amint meglátá őket Lót, felkele eléjök, és arccal a földre borula. 

És monda: Ímé én Uraim kérlek, térjetek be a ti szolgátok házához, és 
háljatok ott, és mossátok meg lábaitokat; reggel korán felkelhettek és 
indulhattok utatokra. Azok pedig mondának: Nem, hanem az utcán hálunk 
meg. 

De nagyon unszolá őket, és betérének hozzá, és bemenének az ő házába; ő 
pedig szerze nékik vendégséget, és pogácsát is süte, és evének. 

Lefekvésök előtt a város férfiai, Sodoma férfiai körülvevék a házat, ifja, 
örege, mind az egész község egytől egyig. 

És szólíták Lótot, mondván néki: Hol vannak a férfiak, akik tehozzád 
jövének az éjjel? Hozd ki azokat mihozzánk, hadd ismerjük őket. 

És kiméne Lót őhozzájok az ajtó eleibe, és bezárá maga után az ajtót. 

És monda: Kérlek atyámfiai, ne cselekedjetek gonoszságot. 

Ímé van énnékem két leányom, akik még nem ismertek férfiat, kihozom 
azokat tihozzátok, és cselekedjetek velök amint néktek tetszik, csakhogy 
ezekkel az emberekkel ne csináljatok semmit, mivelhogy az én hajlékom 
árnyéka alá jöttenek. 

Azok pedig mondának: Eredj el innen. Ismét mondának: Ez egy maga 


nálunk a jövevény s ő szabja a törvényt? Majd gonoszbul cselekszünk veled, 
hogy nem azokkal. És reá rohanának a férfiúra, Lótra, felette igen, és azon 
valának, hogy betörik az ajtót. 

De kinyújtják azok a férfiak kezeiket, és bevonák Lótot magokhoz a házba 
és bezárák az ajtót. 

Az embereket pedig, kik a ház ajtaja előtt valának, vaksággal verék meg 
kicsinytől nagyig, annyira, hogy elfáradának az ajtó keresésében." (19, 1—11.) 

Szükséges volt szó szerint idézni Mózes első könyvének e részletét; 
ugyanis nem lehet elég szer ismételni, hogy ezek a sorok a szentlélek 
tollbamondása nyomán íródtak. 

Másrészt nem kevésbé hasznos idézni Voltaire megjegyzéseit: 

"Be kell vallanunk, hogy a bibliai szöveg e része még inkább zavarba ejti 
az emberi elmét, mint másutt. Ha a két angyal vagy két isten testetlen volt, 
akkor gyönyörű szép testet öltött, hogy gyalázatos vágyat keltsen az egész 
népben. Hogyisne! Aggastyánok és gyermekek, kivétel nélkül az egész férfi 
lakosság oda tódult, hogy elkövesse a gaz bűntettet! Hiszen nem az jellemző 
az emberi természetre, hogy valamennyien együtt, nyilvánosan kövessenek el 
ilyen szörnyűséget, amelyhez rendszerint magányt és csendet keresnek. A 
sodomaiak úgy követelik a két angyalt, mint ahogyan éhínség idején kenyeret 
követelnek a lázongók. A pogány mitológiában nincs ilyen szörnyűség. Azok 
a teológusok — akik azt állították, hogy e három égi utas, akik közül kettő 
Sodomába jött, az atyaisten, a fiúisten és a szentlélek isten volt — a sodomaiak 
bűnét még förtelmesebbé és a történetet még érthetetlenebbé teszik. 

Milyen felháborító Lót ajánlata a sodomaiaknak, hogy a két angyal vagy 
két isten helyett háljanak a saját két szűz lányával. Ez a legocsmányabb 
erkölcstelenség, ami bármely könyvben szerepel. 

A magyarázók némi kapcsolatot találnak e história, valamint Philémón és 
Baukisz története között; ez utóbbi azonban sokkal épületesebb, nincs benne 
semmi illetlen. Ebben Jupiter és Mercur egy várost büntet meg a 
vendégszeretet hiányáért. Figyelmeztet, hogy könyörületesnek kell lenni. 
Erkölcstelenség egyáltalán nem akad benne. Egyesek szerint a szent szerző túl 
akarta licitálni Philémón és Baukisz történetét, hogy még nagyobb undort 
keltsen a forró égöv alatt igen elterjedt bűnnel szemben. Az arab útonállók 
azonban, akik még mindig akadnak a vad sodomai sivatagban, mindenkor azt 
kötik ki, hogy az áthaladó karavánok hajadon leányokat adjanak nekik, és 
sohasem követelnek fiúkat. 

A két angyal története nem allegória, példázat. Mindent a szó szoros 
értelmében kell venni. Miféle allegóriát lehetne levonni ebből az újszövetség 
magyarázatára, amelynek az ószövetség csupán jelképe — az egyházatyák 
szerint." 


Idézzük tovább a szentírást, az isteni könyvet, a sugallatra írt művet, 
amelyet halálos bűn terhe mellett kötelességünk igaznak elhinni. Láthatunk 
még különb dolgokat is! 

"És mondának a férfiak Lótnak: Ki van még itt hozzád tartozó?" (19, 12.) 
Miért tették fel ezt a kérdést az angyalok? 

Talán nem tudták, kikből áll Lót családja? 

"Vődet, fiaidat és leányaidat, és mindenedet, ami a tied a városban, vidd ki 
e helyből. 

Mert mi elvesztjük e helyet, mivelhogy ezek kiáltása nagyra nőtt az Úr 
előtt; és az Úr küldött minket, hogy elveszítsük ezt. 

Kiméne azért Lót, és szóla az ő vőinek, kik az ő leányait elvették vala, és 
monda: Keljetek fel, menjetek ki e helyből, mert elveszti az Úr e várost; de az 
ő vőinek úgy tetszék, mintha tréfálna. 

És mikor a hajnal feljött, sürgetik vala az angyalok Lótot, mondván: Kelj 
fel, vedd a te feleségedet és jelenlevő két leányodat, hogy el ne vessz a 
városnak bűne miatt. 

Mikor pedig késedelmeskedék, megragadák a férfiak az ő kezét és az ő 
feleségének kezét és két leánya kezét, az Úrnak iránta való irgalmából, és 
kivivék őt: és ott hagyák a városon kívül. 

És lőn mikor kivivék őket, monda az egyik : Mentsd meg a te életedet, 
hátra ne tekints, és meg ne állj a környéken; a hegyre menekülj, hogy el ne 
vessz. 

És monda Lót nékik: Ne oh Uram! 

Ímé a te szolgád kegyelmet talált te előtted, és nagy a te irgalmasságod, 
melyet mutattál irántam, hogy életemet megtartottad: de én nem menekülhetek 
a hegyre, nehogy utolérjen a veszedelem, és meghaljak. 

Imhol az a város közel van, hogy oda fussak, kicsiny is, hadd meneküljek 
kérlek oda, lám kicsiny az; és én életben maradok. 

Monda azért néki: Ím tekintek rád e dologban is, és nem pusztítom el a 
várost, a melyről szólottál. 

Siess, menekülj oda, mert semmit sem tehetek addig, míg oda nem érsz. 
Azért nevezték annak a városnak nevét Czóárnak. 

A nap feljött vala a földre, mikor Lót Czóárba ére. 

És bocsáta az Úr Sodomára és Gomorára kénköves és tüzes esőt az Úrtól az 
égből. 

És elsűlyeszté ama városokat, és azt az egész vidéket, és a városok minden 
lakosait, és a föld növényeit is. 

És hátra tekinte az ő felesége, és sóbálvánnyá lőn. 

Ábrahám pedig reggel arra a helyre indula, a hol az Úr színe előtt állott 
vala. 


És tekinte Sodoma és Gomora felé, és az egész környék földje felé; és látá, 
és ímé felszálla a földnek füstje, mint a kemencze füstje." (19, 12—28.) 

A felperzselt városok számáról az előző sorok nem nyújtanak semmilyen 
pontos felvilágosítást. Csupán Sodoma és Gomora neve szerepel bennük. A 
teológusok úgy vélik, hogy e síkságon levő valamennyi várost elpusztította az 
égi tűz. Még egy elnevezést is kitaláltak: "Pentapolisz"-nak hívják az 
elpusztított vidéket, ami "öt város országá" -t jelenti. Tehát öt bűnös város volt. 
Tételük igazolására a 14. fejezetre hivatkoznak, amely beszámol a háborúról, 
ahol Lót fogságba esett, azután Ábrahámnak és háromszáztizennyolc 
válogatott legényének győzelmes beavatkozása folytán kiszabadult. 

E fejezet 2. verse valóban öt királyságot említ ezen a vidéken, és ebből azt 
a következtetést vonják le, hogy a Jehova által kiirtásra ítélt bűnös városok 
éppen ezeknek az országoknak a fővárosai. 

Ráadásul itt van még ez a rész is: "A négy király (Amrafel, Ariókb, 
Khédorlaomer és Thidál) hadat indíta Bera, Sodoma királya ellen, Birsa, 
Gómora királya ellen, Sináb Admáh királya ellen, Seméber, Czeboim királya 
ellen és Bélah, azaz Czoár királya ellen. 

Mind ezek a Sziddim völgyében egyesülének; ez a Sóstenger." (14, 2—3.) 

A teológusok e leleményes magyarázata azonban nem ér el egyebet, 
minthogy még jobban kidomborítja a biblia ellentmondásait, Nos, Sodoma, 
Gomora, Admáh, Czeboim és Bélah csakugyan bűnös városok. Így hát, 
amikor Jehova úristen Ábrahámmal beszélgetett, az egész Pentapolisszal 
szemben fenntartotta elpusztítási rendeletét, mert Sodomában nincs összesen 
tíz igaz — ugyebár? A gyújtogató angyalok viszont megkímélték Bélahot, 
amelyet ezen okból Czoárnak neveztek el, egyszerűen azért, mivel Lót ebbe a 
városba kívánt költözni!... Bélah-Czoár lakosai azonban — ez elől nincs 
menekvés — ugyanannak a bűnnek hódoltak, mint a sodomaiak, hiszen isten 
eleinte tűzesőre szánta őket. Lehet-e azt állítani, hogy a bélahiak nem kaptak 
angyali látogatókat, s nem tanúsítottak aljas vágyat irántuk — s ez enyhítő 
körülménynek számított? A gomoraiak, az admáhiak és a czeboimiak hasonló 
helyzetben voltak — és mégis elpusztultak. 

Ami Gomorát illeti, a teológusok különösen buzgólkodtak, és az egyház 
ismeretlen okból — egy olyan hagyomány alapján, amelynek sehol sem találni 
a nyomát — elfogadta, hogy e város vétke pontosan az ellenkező volt, mint 
Sodomáé. 

Ebből következik, hogy az, amit a görögök "pederasztiá"-nak neveztek, az 
az egyháziak nyelvén "sodomia"; a szapphói bűn viszont — amely általános 
hírnévre tett szert a Leszbosz-szigeti hölgyek révén — a mi papjaink között 
"gomorai" bűnként ismeretes. 

Ennélfogva manapság jól tudjuk, miféle kiáltás szállt fel Sodomából és 


Gomorából, s hatott fel az égig — ahogyan az öreg úristen mondta 
Ábrahámnak. Sodomában az asszonyok panaszkodtak magányosságuk miatt; 
Gomorában viszont a férjek voltak munka nélkül és harsogták jajszavukat az 
örökkévalónak. De akkor joggal kérdezhetjük, hogy Sodomában az isteni 
megtorlás miért irtotta ki a nőket is, hiszen ebben a városban valójában csak a 
férfiak voltak a bűnösök. 

Gomorában miért nem kímélte meg a jóisten a szerencsétlen férjeket, akik 
amúgyis nagyon bánkódtak, mivel becses nejük elhanyagolta őket. És ha egy 
különleges eset vizsgálatára akarunk szorítkozni, akkor nyilvánvaló az is, 
hogy a két sodomai úr, aki Lót leányainak jegyese volt, nem lehetett 
pederaszta. Házasságukat már annyira eldöntött és küszöbönálló dolognak 
tekintették, hogy a szent ember már vejének nevezte őket. A szent szerző 
szerint semmi jele sem volt annak, hogy Lót két veje ugyanannak az undorító 
erkölcstelen kicsapongásnak hódolt, ami miatt a sodomaiak városukkal együtt 
a tűz martalékává lettek. A szöveg egyáltalán nem említi őket az angyalok 
meggyalázására törő tömeg között; ellenkezőleg, Mózes első könyvéből 
kitűnik, hogy igen becsületesen visszavonultak házukba. Lót ugyanis odament 
és felköltötte őket, hogy vele együtt meneküljenek. Mégis az általános 
pusztulás áldozatául estek. 

Lót feleségével kapcsolatban pedig meg kell vallani, hogy drága árat 
fizetett a benne fellobbanó részvétért. Hátrafordította ugyanis fejét a város 
felé, ahol bizonyára rokonai voltak. Hirtelen sóbálvánnyá válását 
megerősítették egyes zsidó vagy keresztény írók, akik a keresztény 
időszámítás első századaiban éltek. Josephus Flavius zsidó történetíró 
"Régiségek" című művében kijelenti, hogy látta ezt a szobrot, és még az ő 
idejében is mutogatták. A kétkedők szerint lehetséges, hogy a helybeli zsidók 
mulatságból durván kifaragtak egy aszfalttömböt, és azt mondták: Ez Lót 
felesége. Láttak már művészien megmunkált szurokszobrokat, amelyek sokáig 
fennmaradtak. Ireneus egyházatya odáig ment, hogy ezt állította: "Lót felesége 
már nincs többé gyarló húsból; s bár örökké sóbálvány állapotában marad, 
mégis minden hónapban megtisztul." (IV. köt. 2. fej.) Tertullianus "Sodomai 
költeményé"-ben még erőteljesebben állítja ugyanezt: "Dicitur, et vivens salso 
sub corpore, sexus mirifice solito dispungere sanguine menses." Ez a csoda 
mégis ismeretlen maradt a Palesztinába érkező rómaiak előtt: amikor 
elfoglalták Jeruzsálemet, nem furdalta őket a kíváncsiság, hogy megnézzék a 
csodálatos sóbálványt, mégpedig nyilván azért, mert senkitől sem hallottak 
róla. Sem Pompeius, sem Titus, sem Hadrianus nem hallott soha Lótról, 
feleségéről, Editről és két lányáról, sem Ábrahámról, sem e család egyetlen 





19 Mint hírlik, sóalakban élve is, neme csodálatos módon a szokott vérzéssel jelölte a 
hónapokat. — Ford. 


tagjáról. A manapság a Holt-tenger környékén utazgató zarándokok semmiféle 
só- vagy aszfaltszobrot nem találnak. Az ott lakó mohamedánok sem 
gondoltak aira, hogy ilyet készítsenek, a kíváncsiak nagy örömére. 
Kárpótlásul viszont megmutatják a zarándokoknak Mambré tölgyfáját, 
amelynek árnyékában Jehova és a két angyal egy egész borjút és irtózatos 
mennyiségű kenyeret és krémsajtot kebelezett be. 

Sztrabon híres görög földrajztudós, aki az idő tájt halt meg, amikorra a 
keresztény legenda jézus születését teszi, széltében-hosszában bejárta Kis- 
Ázsiát és Palesztinát, amelyről tüzetes jelentésekben számolt be. Ellátogatott 
Sodoma és a Holt-tenger vidékére is. Egyetlen szóval sem említi a sóbálványt, 
amelyről néhány évvel később azt állítja Josephus Flavius, hogy látta. 
Sztrabon, a pártatlan utazó elbeszélése rendkívül érdekes olvasmány, mert 
megmutatja, hogy az akkoriban ott lakó zsidók véleménye nem egyezik 
pontosan a bibliával. Korántsem hittek a bűnök által előidézett tüzes esőben, 
hanem nagyon is természeti okoknak, vulkáni kitöréseknek tulajdonítják a 
vidék elpusztulását. 

Idézzük hát Sztrabont: "Hogy ezen a területen tűz dúlt, erre több bizonyíték 
is akad: perzselt sziklák, számos hasadék, hamuföld, messziről bűzös szagot 
árasztó folyók, itt-ott romba dőlt hajlékok. Mindez igazolja azt, amit a vidék 
lakói mesélnek, vagyis hogy hajdan tizenhárom város állt itt és Sodoma volt a 
főhely. A földrengések, a föld alatti tűzkitörések, a szurok- és kéntartalmú víz 
perzselő áradata következtében azonban a tó elöntötte a környéket, és a 
sziklák máig is őrzik a katasztrófa nyomait. A városok közül egyesek 
elmerültek, másokat pedig elhagytak lakóik, akik el tudtak menekülni." 
(Sztrabon "Geographicá"-ja, XVI. könyv. II. fej.) 

Ez alig hasonlít Mózes első könyve 19. fejezetének 24. verséhez : "És 
bocsáta az Úr Sodomára és Gomorára kénköves és tüzes esőt az Úrtól az 
égből." (Léo Taxil kiemelése.) 

Említést érdemel azonban, hogy a Sztrabon által a helyszínen feljegyzett 
zsidó szájhagyomány, bár ellentmond a 19. fejezetben foglalt bibliai 
elbeszélésnek, egy cseppet sem látszik meglepőnek, ha visszatérünk e mű 14. 
fejezetének 10. verséhez, amely így hangzik: "A Sziddim völgye pedig tele 
vala szurokforrásokkal. És megfutamodának Sodoma és Gomora királyai, és 
azokba esének." Maga a biblia állapította meg tehát, hogy a talaj aszfaltos volt 
a szörnyű tűzvész előtt! 

A tudósok szemlátomást abban a kedvező helyzetben vannak, hogy azt 
állíthatják: az isteni galamb megint derekasan megtréfálta a szent szerzőt. 
Ezen az óriási pusztaságon az egész természet azt bizonyítja, hogy itt végzetes 
katasztrófa történhetett, ha az emberek — meggondolatlanul — egyáltalán 
megtelepedtek itt. A Holt-tenger, amelybe a Jordánból és a környező 


hegyekből alázúduló folyók ömlenek, nem nagyobb a Genfi-tónál. Pontosan 
ugyanolyan hosszú: 75 kilométer, legnagyobb szélessége pedig 15 kilométer. 
Míg a Genfi-tavon áthalad a Rhone, a Holt-tenger elnyeli a Jordánt és a többi 
folyót. Számítás szerint egyedül a Jordán naponta hatmillió tonna vizet önt a 
Holt-tengerbe. E hatalmas víztömegnek tehát mindennap el kell párolognia, 
lefolyásról ugyanis szó sem lehet, mert a vízszint 394 méterrel a Földközi- 
tenger szintje alatt van, maximális mélysége pedig 399 méter. E maga 
nemében páratlan mélyedés (793 méter) meleg és száraz levegője valóban 
óriási mennnyiségű vízgőzt képes elnyelni. A környező márgarétegek, a 
mindenütt előforduló aszfalthalmazok, a gyakori földrengések, a főként 
vulkáni talaj — ez azt bizonyítja, hogy ez a vidék mindenkor lakatlan volt. 

Ha minden áron el akarjuk hinni, hogy a galamb nem akar gúnyt űzni a 
"szent" szerzőből, ha mégis igaznak akarjuk elfogadni a tűzeső történetét, 
amely azért hullott az égből, hogy elpusztítsa az egy helyütt pederasztiában, 
másutt leszboszi szerelemben bűnös embereket — ki kell jelentenünk: Jehova 
ugyan örökkévaló, de azért egy kissé agyafúrt. Amikor kijelentette Noénak, 
hogy irgalma megtiltja a további emberirtást, kezét a szivárványra téve, 
ünnepélyesen megesküdött, nem csinál újabb özönvizet. Esküvel fogadni, 
hogy lemond a vízbe fullasztásról, és a vízözön helyébe azután tűzáradatot 
küldeni — ez bizony eléggé furfangos ötlet egy istennél!. . . 

A biblia egyébként elmondja, hogy Lót kérésére egy város kegyelmet 
kapott, s ezt a várost azóta Czóárnak nevezik. Nos hát, ki hallott erről a 
Czóárról? Hol van ez a város? Mivel a történetírók közül senki sem tudott 
létezéséről, vajon e szerencsés hely nem lett egyszerre kegyvesztett? Hátha 
elpusztította a jóisten a következő évszázadban?... Tény az, hogy Czóárnak 
sem maradt nyoma, akárcsak Sodomának és Gomorának. 

Valahányszor megkockáztatták az emberek, hogy letelepedjenek a Holt- 
tenger partvidékén, mindenkor csak rövid ideig tartózkodtak itt, ideiglenes 
jellegű építményekben, csak azért, hogy sót, aszfaltot, magnéziumkloridot 
bányásszanak meg egy bizonyos ásványi olajat gyűjtsenek, amely néhol a tó 
felszínén úszik és hajdan orvosságként használták. Utána sietve odább álltak 
erről az egészségtelen vidékről, ahol jóformán semmilyen növényzet sincs, és 
még ivóvíz sem akad. 

Végül is ideig-óráig higgyük el Czoár létezését és lássuk Mózes első 
könyvének folytatását. A szent szerző az előbb kifejtette, hogy Lót, mivel nem 
volt pederaszta, megmenekült a katasztrófától, valamint két erényes szűz 
leánya is. Ugyanez a szerző azonban mindjárt e szent család erényességének 
remek példáit nyújtja. Az újabb bibliai történetben egyetlen szóval sem ítéli el 
a három sodomai menekültet. Az isteni galambnak az a sajátos tulajdonsága, 
hogy a legundorítóbb trágárságokat a világ legegyszerűbb dolgaiként meséli 


el: a szent szerző tollából a vérfertőzés egészen mindennapi eseménynek 
látszik. 

Az olvasó bizonyára megbocsát egy újabb idézetet; szükség van rá, 
mégpedig szó szerint, hogy alaposan megismerjük a szentírást, ezt a tökéletes 
vallási könyvet, a dogma és a hit fennkölt talpkövét. 

"Lót pedig felméne Czóárból, és letelepedék a hegyen, és vele együtt az ő 
két leánya is, mert fél vala Czoárban lakni; lakozék tehát egy barlangban ő és 
az ő két leánya. 

És monda a nagyobbik a kisebbiknek: 

A mi atyánk megvénhedett, és nincsen a földön férfiú, aki mihozzánk 
bejöhetne az egész föld szokása szerint. 

Jer, adjunk bort inni a mi atyánknak, és háljunk ővele, és támasszunk 
magot a mi atyánktól. 

Adának azért inni bort az ő atyjoknak azon éjszaka, és beméne a 
nagyobbik, és hála az ő atyjával, ez pedig semmit sem tuda annak sem 
lefekvéséről, sem fölkeléséről. 

És lőn másodnapon, monda a nagyobbik a kisebbiknek: Ímé a múlt éjjel én 
háltam atyámmal, adjunk néki bort inni ez éjjel is, és menj be te, hálj vele, és 
támasszunk magot a mi atyánktól. 

Adának azért azon éjszaka is az ő atyjoknak bort inni, és felkele a kisebbik 
is és vele hála; ő pedig semmit sem tuda annak sem lefekvéséről, sem 
fölkeléséről. 

És teherbe esének Lót leányai mindketten az ő atyjoktól. 

És szüle a nagyobbik fiat, és nevezé annak nevét Moábnak; ez a Moábiták 
atyja mind e mai napig. 

A kisebbik is fiat szüle és nevezé annak nevét Benamminak. Ez az 
Ammoniták atyja mind e mai napig." (19, 30—38.) 

Ez a szöveg lehet a szentlélek közvetlen sugallatának terméke, mégis 
ocsmányság. Lótnak és leányainak kalandjaival Voltaire is foglalkozott. 
Ismertetjük a nagy filozófus magyarázatát és bírálatát. E lángeszű embernek, a 
forradalom szellemi atyjának megállapításai manapság is éppoly hasznosak, 
mint a múlt században, minthogy még létezik a babona dogmáival és papjaival 
együtt. 

"A bibliai szöveg — írja Voltaire — egyáltalán nem említi mit cselekedett 
Lót, amikor látta, hogy felesége sóbálvánnyá változott. Leányainak nevét sem 
mondja meg. 

Igazán eredeti ötlet, hogy leitatják apjukat és vele hálnak a barlangban. A 
szövegből nem derül ki, hol találtak bort. Az azonban benne van, hogy Lót 
saját tudtán kívül ölelkezett a saját lányaival. Azt sem tudta, mikor háltak vele, 
s mikor mentek el. Nagyon nehéz nővel ölelkezni anélkül, hogy éreznénk, 


kiváltképp ha szűz lányról van szó. Ez olyan eset, amire nem merészelünk 
magyarázatot keresni. 

Egyébként érthetetlen, miért féltek Lót leányai a világ végétől, hiszen 
Ábrahám már Ismáelt nemzette a szolgálólányától. A nemzetek már 
szétszéledtek a földön, s a közelben volt Czóár városa, ahonnan a lányok 
eltávoztak." Ugyan kihez fordultak borért, ha nem a helybeli 
borkereskedőkhöz? ... 

Kezdhetjük újra a tömjénezést! Mózes első könyve ugyanis visszatér 
Ábrahámhoz, a kitartott pátriárkához, aki mindig hajlandó megismételni a régi 
furfangját, amely olyan jól sikerült Egyiptomban. 

"És elköltözék onnan Ábrahám a déli tartományba, és letelepedék Kádes és 
Súr között, és tartózkodék Gérárban. 

És monda Ábrahám Sáráról az ő feleségéről: Én húgom ő. Elküldé azért 
Abimélek Gérárnak királya, és elviteté Sárát. 

De Isten Abimélekhez jöve éjjeli álmában, és monda néki: Ímé meghalsz 
az asszonyért, akit elvettél, holott férjnél van. 

Abimélek pedig nem illette vala őt, és monda: Uram, az ártatlan népet is 
megölöd-é? 

Avagy nem ő mondotta-é nékem: én húgom ő; s ez is azt mondotta: én 
bátyám ő. 

Szívem ártatlanságában, és kezeim tisztaságában cselekedtem ezt. 

És monda az Isten néki álomban: Én is tudom, hogy szívednek 
ártatlanságában mívelted ezt, azért tartóztattalak én is, hogy ne vétkezzél 
ellenem, azért nem engedtem, hogy illessed azt. 

Mostan azért add vissza az embernek az ő feleségét, mert Próféta ő: és 
imádkozik teéretted, és élsz; hogyha pedig vissza nem adod: tudd meg, hogy 
halállal halsz meg te, és minden hozzád tartozó. 

Felkele azért Abimélek reggel, és előhívatá minden szolgáját, s fülök 
hallatára mindezeket elbeszélé és az emberek igen megfélemlének. 

És hívatá Abimélek Ábrahámot, és monda néki: Mit cselekedtél mi velünk? 
És mit vétettem te ellened, hogy énreám és az én országomra ilyen nagy bűnt 
hoztál? Amiket cselekedni nem szabad, olyan dolgokat cselekedtél ellenem. 

És monda Abimélek Ábrahámnak: Mit láttál, hogy ezt a dolgot 
cselekedted? 

Felele Ábrahám: Bizony azt gondoltam: nincsen istenfélelem e helyen, és 
megölnek engem az én feleségemért. 

De valósággal húgom is, az én atyámnak leánya ő, csakhogy nem az én 
anyámnak leánya; és így lőn feleségemmé. 

És lőn hogy amikor kibujdostata engem az Isten az én atyámnak házából, 
azt mondám néki: Ilyen kegyességet cselekedjél énvelem, mindenütt valahová 


megyünk, azt mondjad énfelőlem: én bátyám ez. 

Akkor Abimélek vett juhokat, ökröket, szolgákat és szolgálókat, és adá 
Ábrahámnak, és vissza adá néki Sárát is az ő feleségét. 

És monda Abimélek: Ímé előtted van az én országom, ahol tenéked jónak 
tetszik, ott lakjál. 

Sárának pedig monda: Ímé ezer ezüstpénzt adtam a te bátyádnak, ímé az 
neked a szemek befedezője mindazok előtt, akik veled vannak; és így 
mindenképpen igazolva vagy. 

Könyörögve azért Ábrahám az Istennek, és meggyógyítá Isten Abiméleket, 
és az ő feleségét, és az ő szolgálóit, és szülének. 

Mert az Úr erősen bezárta vala Abimélek háza népének méhét, Sáráért az 
Ábrahám feleségéért." (20, 1—18.) 

Ne feledjük el, hogy ebben az időben a szépséges Sára már jócskán elmúlt 
kilencven esztendős. Néhány megjegyzés vetődik fel: 

Igazat mondott-e Ábrahám, amikor azt állította Abimélek előtt, hogy Sára a 
felesége és egyúttal a nővére? Ha igen, akkor újabb vérfertőzés esetével állunk 
szemben. Szép olvasmány ez a biblia!... Ez még nem minden. Ebben az 
ügyben Abimélek derék emberként járt el, Ábrahám —- akármilyen 
szemszögből nézzük is — igen hitvány alak. Sára fivére, de mégis hazudik, 
saját kerítői haszna érdekében.  Nővér-felesége pedig mindenképpen 
közönséges szajha. Ábrahám hetet-havat összehordott, hogy nős ember voltát 
letagadja. A titok kipattanásakor pedig jezsuita módra csűr-csavar. Titkos 
hátsó gondolata sem igazolhatja magatartását a becsületes emberek szemében. 

Ez a hőn szeretett pátriárka, ez a kedvelt selyemfiú, akit Jehova oltalmaz és 
prófétai címmel ajándékoz meg — vajon valóban Sára fivére-e, mint ezt 
hirtelen kijelenti? 

Mózes első könyve más részletei mintha éppen az ellenkezőjét állítanák. 
Az egyiptomi fáraó jelenetében (12. fej.) láthattuk, amint Ábrahám először 
alkalmazta ezt a gazdagságot hozó hadicselt. Amikor a fáraó szemrehányást 
tett neki, eszébe sem jutott a mostani körmönfont magyarázkodás. Abimélek 
hallotta ezt először. Joggal gyaníthatjuk, hogy itt újabb szemfényvesztésről 
van szó, amelyet Gérár királyának neves szemrehányására eszelt ki hirtelen. 
Miért nem említette Ábrahám ugyanezt a kifogást, amikor a fáraónak kellett 
válaszolnia? 

A szentlélek, aki mindezt sugallta, kifejezetten ellentmondásba kerül 
önmagával. 

A 11. fejezetben megismertetett Thárénak, Ábrahám atyjának családjával. 

"Ez a Tháré nemzetsége: Tháré nemzé Ábrámot, Nákhort és Háránt. Hárán 
pedig nemzé Lótot. Meghala pedig Hárán, az ő atyjának Thárénak szemei 
előtt, az ő születésének földjén, Ur-Kaszdimban. 


Ábrám pedig és Nákhor vőnek magoknak feleséget: az Ábrám feleségének 
neve Szárai; 

a Nákhor feleségének neve Milkhah, Háránnak Milkhah atyjának és 
Jiszkáh atyjának lánya." (27—29. vers.) 

Így hát Nákhor az unokahúgát vette feleségül. Ha Szárai Tháré leánya és 
Ábrahám, Nákhor és Hárán nővére volt, akkor a szerző nem mulasztotta volna 
el megemlíteni ezt, ott, ahol Tháré családjának rokonsági fokait fejtegeti. Sőt! 
Szárait "Tháré menyének" nevezi; szóról szóra így áll ez a 31. versben. 

"Szárai pedig magtalan vala; nem vala néki gyermeke. 

És felvevé Tháré Ábrámot az ő fiát, és Lótot, Háránnak fiát, az ő unokáját, 
és Szárait, az ő menyét, Ábrámnak az ő fiának feleségét, és kiindulának együtt 
Ur-Kaszdimból, hogy Kanaán földére menjenek. És eljutának Háránig, és ott 
letelepedének. 

Vala pedig Tháré kétszázöt esztendős, és meghala Tháré Háránban." (30— 
32. vers.) 

Ábrahám tehát, aki édeskeveset törődött azzal, hogy vérfertőző férjnek 
tűnhet fel Abimélek előtt, újra hazudott, mégpedig azzal az ürüggyel, hogy 
mentséget keressen első hazugság ára. Ha pedig úgy határozott, hogy 
megmondja Gérár királyának az igazat, amit elmulasztott közölni a fáraóval — 
akkor a szentlélek zavarodott bele mindenféle zagyvaságba és ellentmondásba 
a Mózes első könyvének diktálása közben. 

A tüzetes vizsgálat nyomán másfajta benyomás alakul ki az olvasóban: 
mindezt puszta kedvtelésből eszelték ki, és a szent szerző oktalan ügyefogyott. 
A szentlélek, aki kedveli az ámítást és örömét leli az erkölcstelen, ocsmány 
mesékben, le diktál mindent, ami eszébe ötlik, az együgyű író pedig 
rendületlen nyugalommal feljegyez bármit, aljasságot és fura mesét, nem 
törődve a szembetűnő ellentmondásokkal és képtelenségekkel. 

Hogy nem vette észre, hogy a galamb csúfot űzött belőle, amikor Gérár 
országát királyságnak tüntette fel? Az ókori földrajztudósok közlése szerint 
Gérár kicsiny homokos síkság, ahol a legcsekélyebb növényzet sincs, zord 
sivatag, amelyen ember sohasem telepedhetett meg. 

Abimélek tehát egy sivatag királya volt! ...És meddig tartotta magánál 
Sárát, anélkül, hogy becses neje ne érzett volna kísértést, hogy kikaparja a 
vetélytársnő szemét? Íme, egy újabb ügy, amelyből kiderül a szentlélek 
szemérmetlen lódítása. 

Ez az epizód a sodomai tűzvész után történt, de azon időpont előtt, amikor 
Jehova valóra váltotta mamréi ígéretét. A 21. fejezet valóban így kezdődik: 

"Az Úr pedig meglátogatá Sárát, amint mondotta vala, és akképpen 
cselekedék az Úr Sárával, amiképen szólott vala. 

Mert fogada Sára az ő méhében, és szüle fiat Ábrahámnak az ő 


vénségében, abban az időben, melyet mondott vala néki az Isten." (1—2. vers.) 

Ez a szülés tehát egy évvel Jehovának és két angyalának mamréi útja után 
történt, s így Ábrahám gérári tartózkodása szükségképpen a tűzözönt követő 
három hónapra tehető. Még ha fel is tesszük, hogy pontosan három hónapig 
maradt Gérárban, miként vehette észre negyed év alatt Abimélek őfelsége 
hitvese, s valamennyi szolgálója és nőalattvalója, hogy meddő, vagyis — a 
szent szerző választékos kifejezése szerint hogy méhük bezárult? Hiszen 
általában jó néhány esztendő kell ahhoz, hogy egy asszony megállapíthassa: 
alkalmatlan a gyermekszülésre. 

Ha a meddőség megállapítása nem a dolgok természetes rendje szerint 
történt, akkor — a teológusok felfogása alapján, akik még a — legképtelenebb 
csodán sem ütköznek meg — arra a megállapításra kell jutnunk, hogy Jehova 
pajzán tréfát űzött. Mikor a szent szerző a feleségük meddősége láttán 
csalódott gérári férjekről szól, egyszerűen azt mondja, hogy a szerencsétlen 
asszonyok "bezárultak". Ebben az esetben könnyen elképzelhetjük, milyen 
arcot vágott a sivatagi király, alattvalóival együtt. Ejnye! Bizonyára nem volt 
ínyükre a dolog. Érthető, hogy Abimélek, aki véget akart vetni ennek a 
csapásnak, odaadott Ábrahámnak minden cókmókot, amit az kívánt, és így 
szólt a prófétához és nővér-feleségéhez: "Hordjátok el magatokat, de íziben!" 

A "bezárult méhű" asszonyok csodája után a kifogyhatatlan Mózes első 
könyve tehát Sára csodálatos szülését nyújtja az olvasónak. Sára akkor 
kilencven éves volt, és réges-régen nem menstruált már. Egyre cifrább dolgok 
sülnek ki. Ezzel a tréfás kedvű galambbal nem lehet unatkozni. 

Most egy újabb ügy jön közbe. Ábrahám, mihelyt törvényes fia születik, 
kiteszi a szűrét Ismáelnak. 

"És nevezé Ábrahám az ő fiának nevét, aki néki született vala, akit szült 
vala néki Sára, Izsáknak; 

És körülmetélé Ábrahám az ő fiát Izsákot, nyolcnapos korában, amint 
parancsolta vala néki az Isten. 

Ábrahám pedig száz esztendős vala, mikor születék neki az ő fia Izsák. 

És monda Sára: Nevetést szerzett az Isten énnékem; aki csak hallja, nevet 
rajtam. 

Ismét monda: Ki mondotta volna Ábrahámnak, hogy Sára fiakat szoptat? S 
ímé fiat szültem vénségére. 

És felnevekedék a gyermek, és elválasztaték; Ábrahám pedig nagy 
vendégséget szerze azon a napon, amelyen Izsák elválasztaték. 

Mikor pedig Sára nevetgélni látá az égyiptombéli Hágárnak fiát, kit 
Ábrahámnak szült vala. 

Monda Ábrahámnak: Kergesd el ezt a szolgálót az ő fiával egybe, mert 
nem lesz örökös e szolgáló fia az én fiammal, Izsákkal. 


Ábrahámnak pedig igen nehéznek látszék e dolog, az ő fiáért. 

De monda az Isten Ábrahámnak: Ne lássék előtted nehéznek a gyermeknek 
és a szolgálónak dolga; valamit mond néked Sára, engedj az ő szavának, mert 
Izsákról neveztetik a te magod. 

Mindazáltal a szolgálóleány fiát is néppé teszem, mivelhogy a te magod ő. 

Felkele azért Ábrahám jó reggel, és vőn kenyeret és egy tömlő vizet, és adá 
Hágárnak, és feltevé azt és a gyermeket annak vállára s elbocsátá. Az pedig 
elméne, és bujdosék a Beérseba pusztájában. 

Hogy elfogyott a víz a tömlőből, letevé a gyermeket egy bokor alá. 

És elméne s leüle által ellenébe mint egy nyíllövésnyi távolságra; mert azt 
mondja vala: Ne lássam mikor a gyermek meghal. 

Leüle tehát által ellenébe, és fölemelé szavát és síra. 

Meghallá pedig Isten a gyermeknek szavát, és kiálta az Isten angyala az 
égből Hágárnak, és monda néki: Mi lelt téged Hágár? 

Ne félj, mert az Isten meghallotta a gyermeknek szavát, ott ahol van. 

Kelj fel, vedd fel a gyermeket, és viseld gondját, mert nagy néppé teszem 
őt. 

És megnyitá Isten az ő szemeit, és láta egy vízforrást, oda méne azért, és 
megtölté a tömlőt vízzel, és inni ada a gyermeknek. És vala Isten a 
gyermekkel, s az felnövekedék, és lakik vala a pusztában, és lőn íjásszá. 

Lakozák pedig Párán pusztájában, és vőn néki anyja feleséget Égyiptom 
földéről." (21, 3—21.) 

Ez a hirtelen kiebrudalás egy falat kenyér és egy tömlő víz kíséretében — 
igen embertelen cselekedet egy olyan hatalmas és gazdag úr részéről, aki 
annak idején háromszáztizennyolc válogatott emberével öt királyt győzött le, s 
akinek felesége oly sok pénzt hozott a konyhára az egyiptomi és a gérári 
királlyal való barátkozása révén. Nehéz ezek után azt állítani, hogy a szentírás 
felebaráti szeretetre tanít! 

Most egy érdektelen epizód következik. 

Abimélek, hadvezérének, Pikhólnak kíséretében meglátogatja Ábrahámot, 
hogy tárgyaljon egy kútról, amelyet Abimélek szolgái elvitattak Ábrahám 
embereitől. A pátriárka, hogy bebizonyítsa, ő ásta a vitás kutat, választ 
nyájából hét bárányt, amelyeket más juhokkal, ökrökkel együtt ajándékul szán 
Abiméleknek. Ő elfogadja a csordát, de kíváncsian veszi észre a többi állattól 
gondosan különválasztott hét bárányt. Kérdésére így felel Ábrahám: 

"Ezt a hét juhot vedd tőlem, hogy bizonyságul legyenek nékem, hogy én 
ástam ezt a kutat." (21, 30.) Abimélek és Pikhól tábornok kijelenti, hogy ez 
meggyőző érv, és hazatér. Ábrahám pedig tölgyest ültet a kút körül. 

Ezután Mózes első könyve azt közli, hogy a pátriárka korú selyemfiú 
sokáig lakott a filiszteusok földjén. 


Ábrahám nagyon boldog volt, hogy kedves öreg Sárája fiúval ajándékozta 
meg, és egy cseppet sem számított arra a rossz tréfára, amelyet a jóisten 
tartogatott számára. "Babusgatod a porontyodat, drágalátos prófétám? Nos hát, 
most saját kezeddel megölöd, és punktum — ha a kedvemre akarsz tenni!" Ezt 
a meglepetést szerezte hőn szeretett pátriárkájának. Igaz ugyan, az egész csak 
móka volt. A nevetést kedvelő mindenható szeretett volna gyönyörködni a 
kitartott Ábrahám megdöbbenésében. 

Szó szerint kell idézzem a szöveget. Túlságosan szép! 

"És lőn ezeknek utána, az Isten megkísérté Ábrahámot, és monda néki: 
Ábrahám! S az felele: Imhol vagyok. 

És monda: Vedd a te fiadat, ama te egyetlenegyedet, akit szeretsz, Izsákot, 
és menj el Mórijának földjére, és áldozd meg ott égő áldozatul a hegyek között 
egyen, amelyet mondándok néked. 

Felkel azért Ábrahám jó reggel, és megnyergelé az ő szamarát, és maga 
mellé vevé két szolgáját, és az ő fiát Izsákot, és fát hasogatott az égő 
áldozathoz. Akkor felkele és elindula a helyre, melyet néki az Isten mondott 
vala. 

Harmadnapon felemelé az ő szemeit Ábrahám, és látá a helyet messziről. 

És monda Ábrahám az ő szolgáinak: Maradjatok itt a szamárral, én pedig 
és ez a gyermek elmegyünk amoda és imádkozunk, azután visszatérünk 
hozzátok. 

Vevé azért Ábrahám az égő áldozathoz való fákat, és feltevé az ő fiára 
Izsákra, ő maga pedig kezébe vevé a tüzet és a kést, és mennek vala ketten 
együtt. 

És szóla Izsák Ábrahámhoz az ő atyjához, és monda: Atyám! Az pedig 
monda: Imhol vagyok, fiam. És mondá Izsák: Imhol van a tűz és a fa, de hol 
van az égő áldozatra való bárány? 

És monda Ábrahám: az Isten majd gondoskodik az égő áldozatra való 
bárányról, fiam. 

És mennek vala ketten együtt. 

Hogy pedig eljutának arra a helyre, melyet Isten néki mondott vala, 
megépíté ott Ábrahám az oltárt, és reá raká a fát, és megkötözé Izsákot az ő 
fiát, és feltevé az oltárra, a farakás tetejére. 

És kinyújtá Ábrahám az ő kezét és vevé a kést, hogy levágja az ő fiát. 

Akkor kiálta néki az Úrnak Angyala az égből, és monda: Ábrahám! 
Ábrahám! Ő pedig felele: Imhol vagyok. 

És monda: Ne nyújtsd ki a te kezedet a gyermekre, és ne bántsd őt: mert 
most már tudom, hogy istenfélő vagy, és nem kedvezél a te fiadnak, a te 
egyetlenegyednek énérettem. 

És felemelé Ábrahám az ő szemeit, és látá hogy ímé háta megett egy kos 


akadt meg szarvánál fogva a szövevényben. Oda méne tehát Ábrahám, és 
elhozá a kost, és azt áldozá meg égő áldozatul az ő fia helyett. 

És nevezé Ábrahám annak a helynek nevét Jehova-jire-nek. Azért mondják 
ma is: Az Úr hegyén a gondviselés. 

És kiálta az Úrnak Angyala Ábrahámnak másodszor is az égből. 

És monda: Én magamra esküszöm azt mondja az Úr: mivelhogy e dolgot 
cselekedéd, és nem kedvezél a te fiadnak, a te egyetlenegyednek: 

Hogy megáldván megáldalak tégedet, és bőségesen megsokasítom a te 
magodat mint az ég csillagait és mint a fövényt, mely a tenger partján van, és 
a te magod örökség szerint fogja bírni az ő ellenségeinek kapuját. 

És megáldatnak a te magodban a földnek minden nemzetségei, mivelhogy 
engedtél az én beszédemnek. 

Megtére azért Ábrahám az ő szolgáihoz, és felkelének és együtt elmenének 
Beérsebába, mert lakozék Ábrahám Beérsebában." (22, 1—19.) 

A bibliakritikusok felhívják a figyelmet arra, hogy Ábrahám, aki annak 
idején könyörgött Istennek Sodoma és Gomora számára ismeretlen lakóinak 
megkíméléséért, a saját fia érdekében egyetlen kérő szóval sem fordult hozzá. 
Egyúttal újabb hazugsággal vádolják a pátriárkát, Ábrahám ugyanis ezt 
mondta két szolgájának: csak elmegyek amoda a fiammal, és azután 
visszatérünk. 

Mivel kifejezetten azért indult a hegyre, hogy leszúrja és megégesse 
Izsákot, nem szándékozott visszatérni vele, Ez a hazugság barbár tette volt, 
míg a többi egy kapzsi kerítőé, aki pénzért eladta a feleségét. 

Némi meglepetéssel láthatjuk, hogy Ábrahám, ez a százéves aggastyán, 
indulás előtt maga vágja a fát a máglyához, Egy emberi test elégetéséhez 
legalább egy jókora taligányi száraz fa szükséges. Kevés nyers fa nem 
elegendő. Ezt a farakományt először kétségtelenül egy szamár és két szolga 
szállította. 

Ha csupán egy szamárra való teher volt is, akkor is csodálatra méltó, hogy 
miként tudta vinni azután Izsák, aki még tizenharmadik évét sem töltötte be. 

Azt is megjegyzik, hogy a parazsas tálban, amellyel Ábrahám a tűzgyújtás 
végett felszerelte magát, csak kevés szén férhetett, Az is bizonyára kialudt, 
mielőtt az áldozat színhelyére értek. Amikor ugyanis a pátriárka és a fia elvált 
a két szolgától, csak messziről látták meg a Mórija-hegyet. 

Végül megállapították, hogy ez a híres Mórija-hegy, ahol később a 
jeruzsálemi templom épült, csupán kopár szirt, amelynek kietlensége 
köztudomású, Soha a legkisebb cserje sem nőtt itt, és az egész Jeruzsálem- 
környéki síkságot mindig kavics borította, annyira, hogy mindenkor messze 
földről szállították ide a fát. 

E sokféle kifogás ellenére azonban isten mégis próbára tette Ábrahám hitét, 


és a pátriárka engedelmességével kiérdemelte isten áldását. Később látni 
fogjuk, hogy Jefté feláldozza a lányát, és semmiféle angyal sem szakítja félbe 
az áldozatot. Igaz ugyan, hogy Jefté nem kerítésből élt, és nem volt szent. 

A 23. fejezetből megtudjuk, hogy Sára százhuszonhét esztendős korában, 
Hebronban, Kanaán földjén halt meg. Ábrahám, akire a temetés gondja hárult, 
megvásárolt egy bizonyos Makpelá nevű barlangot, amely egy Efron nevezetű 
úré volt. Ez utóbbi igen drága árat kért érte. 

"És felele Efron Ábrahámnak, mondván néki: 

Uram! hallgass meg engemet; négyszáz ezüst siklusos föld, micsoda az 
énköztem és teközötted? Csak temesd el a te halottadat. 

Engede azért Ábrahám Efronnak és odamérte Ábrahám Efronnak az 
ezüstöt, amelyet mondott vala a Khéth fiainak hallatára; kalmároknál kelendő 
négyszáz ezüst siklust." (14—16. vers.) 

Becslés szerint egy ezüst siklus tíz francia frankkal egyenértékű. Ábrahám 
tehát eszerint 4000 frankot fizetett egy barlang telkéért, a Holt-tengert 
körülvevő sivataghoz tartozó kietlen vidéken. Drágább ez, mint egy örök 
sírhely a Montparnasse-temetőben, Párizs szívében! Csodálkozhatunk azon is, 
hogy Ábrahámnak, nagyúr létére, egyetlen hüvelyknyi földje sem volt. Miért 
nem szerzett soha, sehol akár egy kicsiny telket, egy ilyen vagyonos ember? ... 
A kritikusok végül rámutatnak, milyen különös, hogy Mózes első könyve 
Ábrahám idejében kelendő pénzről beszél. Semmiféle pénz nem volt abban az 
időben Kanaánban, a zsidók sohasem vertek saját maguk pénzt! Vajon így kell 
érteni ezt, hogy a szóban forgó négyszáz siklus egyszerűen csak e telek értéke 
a szerző becslése szerint? Ez a feltevés sem oldaná meg a nehézséget, mert 
nem ismerték a pénzt abban az időben sem, amikor Mózes e művet állítólag 
írta. 

A 25. fejezetből megtudjuk, hogy Ábrahám vigasztalást talált Sára haláláért 
új felesége oldalán, akit Ketúráhnak hívtak. A pátriárka akkor legalább 
száznegyven esztendős volt. Láthattuk, Sára maga jelentette ki negyven évvel 
korábban, hogy Ábrahám már öreg a gyermeknemzéshez, és csak égi csoda 
útján lehet törvényes fiú apja. Ábrahámnak minden isteni beavatkozás nélkül 
még hat fia született Ketúráhtól: Zimrán, Joksán, Médán, Midián, Isbák és 
Suakh. Jehova kedvenc pátriárkája végül egy szép napon beadta a kulcsot, 
amikor már százhetvenötödik évét taposta. Mindenét Izsákra hagyta, többi 
gyermekének csak néhány ajándékot juttatott. Sára mellé temették, a Makpelá 
barlangba. 


HATODIK FEJEZET 


Abrahám nemzetségének megszaporodása 


Hamarosan láthatjuk, miként teljesültek a jóisten ígéretei, amelyeket Ábrahám 
nemzetségének rendkívüli szaporodásáról előzőleg már több ízben is tett. Sára 
halála és Keturáhval kötött házassága között a pátriárka kedvenc fia jövőjének 
eligazításával foglalkozott. Ez az epizód Mózes első könyve 24. fejezetének 
tárgya. 

Emlékszünk rá, hogy Nákhor, Ábrahám fivére, unokahúgát, Milkhát vette 
feleségül. Ez a Nákhor nevű úr pedig, akinek semmi kedve sem volt sivatagi 
kóborlással tölteni életét, Mezopotámiában, egy termékeny országban 
telepedett le. Itt nyolc fia született Milkhától: Úz, Búz, Kemuél, Készed, 
Házó, Pildás, Jidláf és Bethuél. Mivel pedig ez a nyolc süvölvény nem volt 
elég, fogadott azonkívül egy Reuma nevű ágyast, s attól még négy fia 
született, akiknek a Tebáh, Gakhám, Thakhás és Mahákha nevet adta. (22, 20— 
24.) Idő múltával azután ezek a gyermekek is szaporodtak. Bethuélnek például 
— többek között — volt egy Lábán nevű fia és egy Rebeka nevű leánya. Ez 
utóbbi később, Jehova kegyelméből, Izsákné asszony lett. 

Egy szép napon tehát az öreg Ábrahám magához hívatta legrégibb 
szolgáját, aki egyúttal jószágkormányzója volt. Mózes első könyve 15. 
fejezetében név szerint szerepel: Damaskusbeli Eliézer. 

"Monda azért Ábrahám az ő háza öregebb szolgájának, aki őneki 
mindenében gazda vala: Tedd a kezed tomporom alá! 

Hogy megeskesselek téged az Úrra, a mennyek Istenére, és a földnek 
Istenére, hogy nem vészesz feleséget az én fiamnak a Kananeusok leányai 
közül, akik között lakom. 

Hanem elmégysz az én hazámba, és az én rokonságim közé és onnan 
vészesz feleséget az én fiamnak Izsáknak." (24, 2—4.) 

A gunyoros magyarázók derültek az effajta esketési módszeren. Jeromos és 
a Vulgata fordítói túlságosan otrombának találták, és módosították Mózes első 
könyve e részének kifejezéseit; szerintük Ábrahám így szólt Eliézerhez: "Tedd 
a kezed tomporom alá! stb." Az eredeti héber szövegben azonban ez áll: 
"Vedd a kezedbe a nemző szervemet." A tudósok úgy magyarázzák ezt, hogy 
a férfi nemi szerv nagy tiszteletben volt, nemcsak a körülmetélés miatt, 
amelyet isten rendelt el, hanem mint az emberi nem terjedésének forrása és az 
úr áldásának záloga. Bármilyen különösnek lássék is ez az esketési módszer, 
tisztelettel meg kell hajolni előtte. Sohasem feledkezhetünk meg arról, hogy 
mindezt a szentlélek sugallta. A tudósok tehát azt állítják, hogy valahányszor a 
tompor szót olvassuk a Szent Jeromos-féle biblia-feldolgozásban, mást kell 
érteni rajta. Így például, amikor később azt olvassuk, hogy egy nemzet ősatyja 
Juda tomporából származott — nyilvánvalóan a szentírás szövegének 


meghamisításáról van szó, mivel a gyermekek nem tomporból erednek. 
Azonkívül pedig — mint láthattuk — az isteni galamb nem restelli a vaskos 
szavakat. "Veté azért a szolga az ő kezét az ő urának Ábrahámnak tompora 
alá, és megesküvék néki e dolog felől." (24, 9.) Ezután pedig tíz tevével útra 
kelt és Mezopotámiába ment. Jókora út lehetett! Amikor Eliézer a város 
közelébe ért, ahol gazdájának rokonait remélte megtalálni, végképp kimerült. 
Majd meghalt a szomjúságtól. Szerencsére találkozott egy csinos barna 
lánnyal, aki éppen arrafelé sétálgatott, hogy vizet merítsen a kapun kívül eső 
kútból. Ez a szeretetre méltó és igen könyörületes szívű teremtés Eliézer 
segítségére sietett s inni adott neki, valamint tevéinek is. De csodáljuk meg a 
gondviselés művét: a barna lány nem más, mint Rebeka, Bethuél leánya, 
Ábrahám unokája. Eliézer gyűrűt és két karperecet ajándékoz neki, és 
megkérdezte a nevét. Micsoda meglepetés! Gyorsan arra kéri, hogy ismertesse 
meg családjával. Rebeka magával viszi, bemutatja apjának és fivérének. 
Ábrahám jószágkormányzója kifejti előttük, azért vállalta ezt az utazást, hogy 
Mezopotámiában feleséget találjon Izsáknak. Bethuél és Lábán felkiált: Mind 
ebben isten ujja látszik. Rebeka minél hamarább induljon el veled és legyen az 
urad fiának felesége. Eliézer roppantul örül küldetése gyors sikerének, ezüst- 
és aranygyűrűkkel, pompás ruhákkal halmozza el Rebekát. "...Drága 
ajándékokat ada az ő bátyjának is és az ő anyjának." A lány anyja azt szerette 
volna, hogy tíz nappal halasszák el az indulást. Rebeka azonban, amikor 
megkérdezték, kijelentette, hogy mielőbb ismeretlen vőlegényénél akar lenni. 
Nehezen hihető, hogy Eliézer megmutatta Izsák fényképét. Rebeka mégis 
hirtelen halálosan belészeretett. Az ifjú Izsák, bár nem tudta, milyen asszonyt 
szerez neki Eliézer, sőt azt sem, vajon egyáltalán hoz-e valakit, szintén őrülten 
szerelmes volt. Éjjel-nappal az országúton ácsorgott. Könnyen elképzelhető, 
mekkora öröm fogta el, amikor egy szép napon észrevette, hogy Eliézer nem 
üres kézzel tér vissza. A jószágkormányzó híven beszámolt utazásáról. A két 
fiatal pedig egymás nyakába borult. 

"Izsák pedig bevivé Rebekát Sárának az ő anyjának sátorába. És elvévé 
Rebekát és lőn néki felesége és szerété őt. S megvigasztalódék Izsák az ő 
anyja halála után." (24, 67.) 

Izsák nem lett apa olyan hamar, mint szerette volna. Több sem kell, s 
Mózes első könyve máris meddőséggel vádolja Rebekát; mindig a nők 
hibásak, a teringettét! — "És könyörge Izsák az Úrnak az ő feleségéért, 
mivelhogy magtalan vala, és az Úr meghallgatá őt: és teherbe esek Rebeka, az 
ő felesége." (25, 21.) 

Magunk közt szólva, Jehova kérette magát. Hiszen megígérte Ábrahámnak, 
hogy temérdek ivadéka lesz. Ugye? Maga a gondviselés választotta ki 
Rebekát, hogy Ábrahám fiának felesége legyen. A jóisten nem adhatott 


terméketlen asszonyt Izsáknak, hacsak nem szegi meg a szavát. Ez tiszta Sor. 
Ha be is zárta a méhét, akkor kurtán-furcsán azért tette, hogy megszerezze 
magának az örömöt, hogy kinyissa — miután előbb egy kicsit megváratta 
kedvelt vén selyemfiújának, Ábrahámnak örökösét. 

Itt azonban bonyolódik az eset. 

"Tusakodnak vala pedig a fiák az ő méhében. Akkor monda: Ha így van, 
miért vagyok én így? Elméne azért, hogy megkérdezze az Urat." (25, 22.) 

Nemigen érthető, miként tusakodhat két magzat az anyaméhben, 
kiváltképp a terhesség kezdetén. A leendő anyának lehetnek fájdalmai. Ez 
korántsem jelenti azt, hogy két iker boksz- és lábtornaversenyt tartson benne! 
Annál kevésbé, mert a szülésig nem lehet biztosan tudni, hogy egy gyermek 
lesz-e vagy kettő. Még a szülész sem merné ezt megjósolni. Szülés közben, a 
magzat megjelenésekor sem állíthatja biztosan egyetlen orvos sem, hogy 
közönséges vagy kettős szülés lesz-e." 

A szent szerző elmulasztja annak közlését, vajon hová ment Rebeka, hogy 
tanácsot kérjen a jóistentől. A frigyszekrényt még nem találták fel. Jehova 
megjelent, amikor kedve tartotta Nem választott földi lakóhelyet. 
Mindazonáltal kikérték a véleményét, s ő így válaszolt: 

"Két nemzetség van a te ménedben; és két nép válik ki a te belsődből, 
egyik nép a másik népnél erősebb lesz, és a nagyobbik szolgál a kisebbiknek." 
(25, 23.) 

Végül elkövetkezett a szülés ideje; Rebekának fájdalmai voltak, így 
bűnhődött Éva falánkságáért. ". ..És ímé kettősök valának az ő méhében. 

És kijőve az első; vereses vala, mindenestől szőrös, mint egy lazsnak; azért 
nevezek nevét Ézsaúnak. 

Azután kijőve az ő atyjafia, kezével Ézsaú sarkába fogódzva; azért nevezek 
nevét Jákobnak. Izsák pedig hatvan esztendős vala, amikor ezek születőnek." 
(25, 24-26.) 

Ritkaság, hogy egy gyermek szőrösen szülessék. Annyira ritka eset, hogy 
Ézsaú az egyetlen példa rá. Éppen ilyen ritka, hogy egy csecsemő a másiknak 
lábát fogva jöjjön a világra. Abból, hogy ilyesmi ma nem fordul elő, nem kell 
arra következtetni, mintha akkoriban nem történhetett volna meg. Jehovának 
ezek a szeszélyei eltörpülnek a többi soron következő csoda mellett. 

Ézsaút nyilvánították idősebbnek. Tudjuk, hogy számos peres eljárásnál az 
elsőszülöttség kérdését a másodiknak világra jött iker javára döntik el. Ez a 
szokás azon alapul, hogy az első gyermek miután megfogant és kifejlődött, 
bizonyára az anyaméh végében helyezkedett el. Ennélfogva egyesek talán azt 
gondolhatják, valószínűleg Jákob volt az idősebb. Ezek a gyermekek annyit 





20 Szerencsére a könyv első megjelenése óta egy kicsit fejlődött az orvostudomány. — V. 
T. 


verekedtek anyjuk hasában, hogy gyakran változtatták helyüket! így hát senki 
sem gondolt arra, hogy sorshúzással döntse el, kit nyilvánítsanak 
elsőszülöttnek. Egyszerűen annak adták, aki elsőnek pillantotta meg a 
napvilágot. Jákob egyébként hamarosan Ézsaú helyébe lépett. 

"És felnevekedének a gyermekek, és Ézsaú vadászathoz értő mezei ember 
vala; Jákob pedig szelíd ember, sátorban lakozó. 

Szereti vala azért Izsák Ézsaút, mert szája íze szerint vala a vad; Rebeka 
pedig szereti vala Jákobot. 

Jákob egyszer valami főzeléket főze, és Ézsaú megjővén elfáradva a 
mezőről. 

Monda Ézsaú Jákobnak: Engedd, hogy ehessem e veres ételből, mert fáradt 
vagyok. Ezért nevezek nevét Edomnak. 

Jákob pedig monda: Add el hát nékem azonnal a te elsőszülöttségedet. 

És monda Ézsaú: ímé én halni járok, mire való hát nékem az én 
elsőszülöttségem? 

És monda Jákob: Esküdjél meg hát nékem azonnal, és megesküvék néki és 
eladá az ő elsőszülöttségét Jákobnak. 

S akkor Jákob ada Ézsaúnak kenyeret és főtt lencsét, és evék és ivék, és 
felkele és elméne. Így veté meg Ézsaú az elsőszülöttségét." (25, 27—34.) 

Nem szállunk vitába ezzel a különös furfanggal, amely olyan időben 
történt, amikor még nem volt elsőszülöttségi jog. Írott törvény sem létezett. 
Csak Mózes későbbi könyvében láthatjuk e jog beiktatását, amikor is a 
törvényhozó kijelentette, hogy a legidősebb fiúnak kétszeres rész jár. Érdekes 
megállapítani — a filozófusokkal egyetértésben -, mennyire méltatlanul 
viselkedett Jákob. A szentírás közlése szerint Ézsaú majd meghalt az éhségtől, 
Jákob pedig visszaélt fivére helyzetével, s erre nincs mentség. A biblia sem 
talál egyetlen szót igazolására. A Jákob név egyébként ezt jelenti: "az, aki 
kitúr". Valóban úgy látszik, hogy derekasan rászolgált erre a névre, mivel 
mindig kitúrta Ézsaút. Nem érte be azzal, hogy ilyen drágán adta el neki azt a 
tál lencsét. Mint egy útonálló, aki váltságlevelet írat alá áldozatával, esküt 
csikar ki fivérétől, hogy lemond jogairól. Tönkreteszi egy tál hitvány 
főzelékért. Nem ez az egyetlen kár, amelyet neki okoz. Ezt az alkut, amely 
cinikusan kizsákmányolja és rászedi a kiéhezettet, ezt az önmagában véve is 
hitvány üzletet, ezt a kizsarolt lemondást — melyet bármely bíróság semmisnek 
nyilvánított volna — Jehova úristen, az igazság állítólagos istene, a szegények 
oltalmazója, az elnyomottak megbosszulója, jóváhagyta. Elfogadta Jákobot a 
hírhedt elsőszülöttségi jog törvényes tulajdonosának. Szabályosnak, örök 
érvényűnek ismerte el Ézsaú kisemmizését. 

Izsák csakhamar megmutatta, hogy Ábrahám méltó fia. Nagy éhínség 
támadt, és Izsák Gérárba indult, ahol még mindig Abimélek uralkodott, akit 


Mózes első könyve egyszerre csak a filiszteusok királyának nevez. Isten 
kenyeret adhatott volna Izsáknak, saját maga és családja számára. Inkább 
látomással szerencséltette, amelynek során szakasztott ugyanolyan szózatot 
intézett hozzá, mint amilyennel Ábrahámot nemegyszer tüntette ki: "És 
megsokasítom a te magodat mint az ég csillagait, és a te magodnak adom 
mindezeket a földeket; és megáldatnak a te magodban a földnek minden 
nemzetségei." (A régi nóta.) "Lakozék azért Izsák Gérárban. 

És mikor annak a helynek lakosai az ő felesége felől kérdezősködének, azt 
mondja vala: én húgom ő." (26, 4—7.) 

"És lőn idő múltával, hogy Abimélek a filiszteusok királya kitekintvén az 
ablakon, látá Izsákot enyelegni Rebekával az ő feleségével. 

Kiálta azért Abimélek Izsáknak, és monda: ímé bizony feleséged ő; hogyan 
mondhattad tehát: húgom ő!? És monda neki Izsák: Mert azt gondolám, 
netalán még meg kell halnom miatta. 

És monda Abimélek: Miért mívelted ezt mi velünk? Kevésbe múlt, hogy 
feleségeddel nem hált valaki a nép közül, és bűnt hoztál volna mireánk. 

Parancsola azért Abimélek mind az egész népnek, ezt mondván: Aki ezt az 
embert vagy ennek feleségét illeténdi, bizonnyal meg kel! halnia." (26, 8—11.) 

Abimélek, mint látjuk, emlékezett a bezárt méhű asszonyok csodájára, 
noha már több mint nyolcvan esztendő telt el Sára kalandja óta. Eléggé 
különös az is, hogy a biblia mindig úgy ábrázolja a filiszteusokat, mint akik 
más istent imádnak, mint Ábrahám és Izsák. Bálványimádó királyuk mégis 
állandóan elismeri Jehova istenségét. Micsoda bonyodalom! 

"És vete Izsák azon a földön, és lett néki abban az esztendőben száz annyia, 
mert megáldá őt az Úr." (26, 12.) 

Ez már sok! Izsák vetett egy olyan országban, ahol egy hüvelyknyi föld 
sem volt az övé. Ha pedig figyelembe vesszük, hogy Gérár országa sivatag, 
ahol csupán homok van -— akkor még jobban elámulhatunk — hiszen százszoros 
termés született a homokon! A világ legtermékenyebb vidékei is ritkán adnak 
huszonötszörös termést. Micsoda szerencséje volt ennek az Izsáknak... 

Mózes első könyvéből megtudjuk, hogy igen gyorsan meggazdagodott. 
Ilyen aratás esetén ez magától értetődő. A filiszteusok megirigyelték Izsákot, 
és kövekkel tömték be a kutakat, amelyeket hajdan Ábrahám ásott. Emiatt 
veszekedés támadt. Abimélek felkérte, hogy távozzék. Izsák elment, egy 
völgyben telepedett le, és kitisztította atyjának kútjait. Újabb vita kezdődött. 
Ismét megjelent Jehova, hogy bátorítsa Izsákot. Új szövetségi szerződés jött 
létre Abimélekkel, s nagy lakomát tartottak. Az olvasó bizonyára helyesli, 
hogy megkíméljük ezektől az unalmas részletektől. (26, 13—33.) 

Ami Ézsaút illeti, "mikor negyven esztendős vala, feleségül vévé 
Jehudithot, a Khitteus Beéri leányát, és Boszmátot a Khitteus Elon leányát. 


És ők valának Izsáknak és Rebekának lelke keserűsége." (26, 34—35.) 

A szent szerző nem árulja el, mi volt a keserűség oka. 

"És lőn, amikor megvénhedett vala Izsák, és szemei annyira 
meghomályosodtak vala, hogy nem látott, szólítá a nagyobbik fiát, Ézsaút, és 
monda néki: Fiam, és ez monda néki: Imhol vagyok. 

És monda: ímé megvénhedtem; nem tudom halálom napját. 

Most tehát vedd fel kérlek a te fegyvereidet, tegzedet és kézivedet, és menj 
ki a mezőre, és vadássz énnekem vadat. 

És csinálj nékem kedvem szerint való ételt, és hozd el nékem hogy egyem: 
hogy megáldjon téged az én lelkem minekelőtte meghalok. 

Rebeka pedig meghallá, amit Izsák az ő fiának Ézsaúnak monda; s amint 
elméne Ézsaú a mezőre, hogy vadat vadásszon és hozzon: 

Szóla Rebeka Jákobnak az ő fiának mondván: Ímé hallám, hogy atyád 
szóla bátyádnak Ézsaúnak mondván: 

Hozz nékem vadat, és csinálj nékem kedvem szerint való ételt, hogy 
egyem; és megáldjalak téged az Úr előtt, minekelőtte meghalok. 

Most azért fiam, hallgass az én szavamra, amit én parancsolok néked. 

Menj el, kérlek, a nyájhoz, és hozz nékem onnan két kecskegödölyét a 
javából, hogy csináljak azokból a te atyádnak kedve szerint való ételt, amint ő 
szereti. 

Te pedig beviszed atyádnak, hogy egyék, azért, hogy téged áldjon meg, 
minekelőtte meghal. 

Jákob pedig monda Rebekának az ő anyjának: ímé az én bátyám Ézsaú 
szőrös ember, én pedig sima vagyok. 

Netalán megtapogat engem az én atyám s olyan leszek előtte mint valami 
csaló, és akkor átkot és nem áldást hozok magamra. 

És monda néki az ő anyja: Reám szálljon a te átkod fiam, csak hallgass az 
én szavamra, és menj és hozd el nékem. 

Elméne azért, és elhozá, és vivé az ő anyjának; és az ő anyja ételt készíte, 
amint szereti vala az ő atyja. 

És vévé Rebeka az ő nagyobbik fiának Ézsaúnak drága ruháit, melyek ő 
nála otthon valának, és felöltözteté Jákobot az ő kisebbik fiát. A 
kecskegödölyék bőrével pedig beborítá az ő kezeit, és nyakának simaságát. 

És az ételt amelyet készített vala, kenyérrel együtt adá Jákobnak az ő 
fiának kezébe. 

És beméne az ő atyjához és monda: Atyám! és az monda: Imhol vagyok. 
Ki vagy te fiam? 

Monda Jákob az ő atyjának: Én vagyok Ézsaú a te elsőszülötted, akképpen 
cselekedtem amint parancsolád, kelj fel, kérlek, ülj le, és egyél 
vadászatomból, hogy megáldjon engem a te lelked. 


És monda Izsák az ő fiának: Hogy van az, hogy ily hamar találtál, fiam? És 
felele: Mert az Úr, a te Istened hozta élőmbe. 

És monda Izsák Jákobnak: Jer közelebb, kérlek, hadd tapogassalak meg 
fiam: hogy vajon te vagy-é az én fiam Ézsaú vagy nem? 

Oda méné tehát Jákob Izsákhoz az ő atyjához, aki megtapogatván őt, 
monda: A szó Jákob szava, de a kezek Ézsaú kezei. 

És nem ismeré meg őt, mivelhogy kezei szőrösek valának mint Ézsaúnak 
az ő bátyjának kezei; annak okáért megáldá őt. 

És monda: Te vagy fiam Ézsaú? Felele: Én vagyok. 

Az pedig monda: Hozd ide, hadd egyem az én fiam vadászatából, hogy 
megáldjon téged az én lelkem; és oda vivé, és evék; bort is vivé néki és ivék. 

Akkor monda néki Izsák az ő atyja: Jer közelebb fiam, és csókolj meg 
engem. 

Oda méné azért, és megcsókolá őt: s megérezvén ruhájának szagát, 
megáldá őt, és monda: Lám, az én fiamnak illatja olyan, mint a mezőnek 
illatja, amelyet megáldott az Úr. 

Adjon az Isten teneked az ég harmatából, és a föld kövérségéből, és 
gabonának és bornak bőségét. 

Népek szolgáljanak néked és nemzetségek hajoljanak meg előtted; légy úr 
a te atyádfiain, és hajoljanak meg előtted a te anyádnak fiai. Átkozott, aki 
téged átkoz, és aki téged áld, legyen áldott." (27, 1—29.) 

Mindez megérdemel néhány megjegyzést; de előbb lássuk az épületes 
história végét. 

"És lőn amint elvégezé Izsák Jákobnak megáldását; és éppen csakhogy 
kiment vala Jákob az ő atyjának Izsáknak színe elől; az ő bátyja Ézsaú is 
megjőve vadászásából. 

És készíte ő is ételt, s vivé az ő atyja elé, és monda az ő atyjának: Keljen 
fel az én atyám, és egyék az ő fia vadászatából, hogy áldjon meg engem a te 
lelked. 

És monda néki az ő atyja Izsák: Kicsoda vagy te? És monda: Én vagyok a 
te elsőszülött fiad Ézsaú. 

Akkor Izsák elrémüle igen nagy rémüléssel, és monda: Ki volt hát az, aki 
vadat fogott és behozá nékem, és én mindenből ettem minekelőtte te 
megjöttél, és megáldottam őt, és áldott is lészen. 

Amint hallotta vala Ézsaú az ő atyjának beszédét, nagy és igen keserves 
kiáltással felkiálta, és monda atyjának: Áldj meg engem is atyám. 

Ez pedig monda: A te öcséd jőve el álnoksággal, és ő vevé el a te 
áldásodat. 

Az pedig monda: Nem méltán hívják-é őt Jákobnak? Mert immár két ízben 
csalt meg engemet; elvévé elsőszülöttségemet, most pedig áldásomat vévé el. 


És monda: Nem tartottál-é nékem is valami áldást? 

Felele Izsák és monda Ézsaúnak: Imé uraddá tettem őt, és minden atyjafiát 
szolgául adtam néki, gabonával és borral is őt láttam el; mit míveljek azért 
immár veled fiam? 

Monda Ézsaú az ő atyjának: Avagy csak az az egy áldásod van-é néked 
atyám? Áldj meg engem, engem is atyám; és felemelé szavát Ézsaú és sír vala. 

Felele azért Izsák az ő atyja, és monda néki: Ímé kövér földön lesz lakásod, 
és részed lesz az ég harmatjából onnan felül; 

És fegyvered után élsz, és öcsédet szolgálod. De lészen, amikor ellene 
támadsz, letöröd igáját nyakadról." (27, 30-40.) És punktum: Ézsaú nem 
kapott áldást. 

Magához XIII. Leó pápához folyamodom, aki állítólag elfintorította arcát 
és öklével az asztalra csapott, amikor értesült róla, hogy alaposan lóvá tettem, 
és ravasz módon áldást csaltam tőle, amelyre lelkem mélyén fittyet hánytam. 
Igen, személyesen a szentatyához fordulok és a következő kérdést teszem fel: 
vagy Izsák, Rebeka, Ézsaú és Jákob e története nevetséges lódítás, s ez 
esetben XIII. Leó ok nélkül haragudnék rám, minthogy a szentlélek, Mózes 
első könyvének ihletője, bolonddá teszi a hiszékeny hívőket, durva tréfát űz s 
bebizonyítja, hogy vallás dolgában mindent be lehet beszélni az ostobáknak. 
Vagy elejétől végig igaz ez a történet, és akkor a katolikusok istene együgyű 
mafla, hiszen áldása a vén szenilis Izsák áldásától függ, akit Jákob alaposan 
lóvá tett. Egyik esetben sem kell szégyenkezniük a tréfás kedvű 
szabadgondolkodóknak. Ha úgy tetszik, kigúnyolhatják a hívőket és a 
papokat, a püspököket és a pápát, a pátriárkákat, a szenteket és a prófétákat, 
sőt még a jóistent is, aki a legbárgyúbb az egész gyülekezetben. 

Mint a szentírás szövegéből kitűnik, Izsák áldása nem közönséges atyai 
áldás volt, hanem ünnepélyes, formális aktus, amely pontosan meghatározott 
következményekkel járt. Olyasféle, mint valami vallási s egyúttal bírói aktus, 
amely felér egy mai közjegyzői okirattal. Ez az áldás ugyan szóbeli, de írott 
okmánynak számított; és az volt élvezője, akinek adták, bárki is az illető, 
minthogy az áldást nem lehetett visszavonni, sem megsemmisíteni. A 
szentírás szerint Izsák mélységesen megrendült, amikor rájött, hogy 
becsapták. Bosszankodott, amiért beleesett Jákob csapdájába. A tényeket nem 
lehet megmásítani. Megtörtént — punktum. Jákob elorozta, megkaparintotta az 
Ézsaúnak szánt áldást. Ez Ézsaú baja. 

Nyilvánvaló csalással állunk szemben. Bármely bíróság nyugodt 
lelkiismerettel csalásban, hamisításban nyilvánítaná vétkesnek Jákobot. 
Elítélnék anyjával együtt, mivel Rebeka nemcsak bűntársa volt, hanem 
felbujtó is, aki kitervelte a csalást s mindent elkövetett sikerének érdekében. 

Felmerül a kérdés, miként ment lépre Izsák. A szenilis szó, amelyet az 


imént használtam, nem túlzás. Dehogy! Mózes első könyve közli, hogy az 
öregúr felismerte Jákob hangját. Kételkedés fogja el, nem bízik, de ennek 
ellenére bedől egy ilyen otromba cselnek, mint a legutolsó bolond?... Várja a 
vadat, szereti a vadat, hiszen a kedvenc étele, s ínyencsége az egyik oka, 
amiért Ézsaút kedveli. Kecskehúst tálalnak neki, és a vadhoz szokott ínye 
összetéveszti a gödölyét a fácánnal vagy a nyúllal. A kutyafáját! Micsoda 
konyhaművésznő lehetett ez a Rebeka asszony! Bámulatos szakácsnő, aki 
halászlét készít moszatból és kavicsból!... De az öreg Izsákot nemcsak az 
ízlelés érzéke hagyta cserben hirtelen, hanem annyira szenilis, hogy szaglása 
és tapintása is megromlott. Rebeka gödölyebőrrel borította be Jákob kezét és 
nyakát. Akármennyire szőrös volt is Ézsaú, bőre nem hasonlíthatott a 
kecskééhez. Izsák nem is gondolt arra, hogy testének többi részét is 
megtapogassa. Nem vette észre, hogy fia kezén nincs köröm. Érzi Ézsaú 
ruhájának szagát, és beéri ennyivel ; holott a frissen leolt állat bőrének szagát 
fel kellene ismernie. 

Hát ennyire szenilis volt Izsák. Egyébként felvetődik a kérdés, miként 
köthette isten a maga áldását Izsákéhoz. Hiszen ezt bűnös csalással csikarták 
ki, és erre csak egy végképp elaggott, vén salabakter nem jöhetett rá. Lám, az 
isten egy üres formaság rabja, amelynek önmagában nincs semmi jelentősége, 
vagy pedig Jehova annyira gyengeelméjű, hogy méltó társa a szenilis 
Izsáknak. 

Ezek a megjegyzések akkor érvényesek, ha ez az epizód valóban igaz. De 
ha ez a história merő kitalálás — ami felmentené a jóistent a félrevezetés 
minden gyanúja alól -, akkor az egyház többé nem követelheti, hogy 
szavahihető sugalmazóként tiszteljük az isteni galambot. Ez az örök életű 
szárnyas úgy fecseg, mint egy gyermekségbe visszaesett papagáj, vagy pedig 
csaló kacsa. Mi ez utóbbi vélemény felé hajiunk. 

Lássuk hát a kacsa-galamb további fennkölt elmeszüleményeit: 

Ézsaú bosszankodott — volt is oka rá! —, hogy meglopták, és a tolvaj feje 
fölött ragyogott a neki ígért vadonatúj áldás. Megesküdött, hogy megöli 
Jákobot. Rebeka mama rémületében azt tanácsolta Jákobnak, hogy sürgősen 
oldjon kereket; ez különben is hamar begyulladt és nem hagyta kétszer 
mondani magának. Rebeka tehát meghagyta neki, hogy meneküljön a 
fivéréhez, Lábánhoz. Az öreg Izsák rávette, hogy használja fel az alkalmat és 
vegye feleségül az egyik unokanővérét. (27, 41—46.; 28, 1—5.) Mialatt Jákob 
Mezopotámiába ment, Ézsaú kirándulást tett Ismáel országában; itt nőül vette 
Mahaláthot, Ismáel leányát. A két első felesége nyilván nem volt elég neki 
(28, 6—9.) 

Jákob pedig Hárán felé tartott. (28,10.) 

"És juta egy helyre, holott meghalá, mivelhogy a nap lement vala: és vőn 


egyet annak a helynek kövei közül, és feje alá tévé; és lefeküvék azon a 
helyen. 

És álmot láta: ímé egy lajtorja vala a földön felállítva, melynek teteje az 
eget éri vala, és ímé az Istennek angyalai fel- és alájárnak vala azon. 

És ímé az Úr áll vala azon és szóla: Én vagyok az Úr, Ábrahámnak és a te 
atyádnak Istene, és Izsáknak Istene; ezt a földet amelyen fekszel, néked adom 
és a te magodnak. 

És a te magod olyan lészen mint a földnek pora, és terjeszkedel nyugatra és 
keletre, északra és délre, és tebenned és a te magodban áldatnak meg a föld 
minden nemzetségei. 

És ímé én veled vagyok, hogy megőrizzelek téged valahova menéndesz, és 
visszahozzalak e földre; mert el nem hagylak téged, míg be nem teljesítem 
amit néked mondtam. 

Jákob pedig fölébredvén álmából, monda: Bizonyára az Úr van e helyen, és 
én nem tudtam. 

Megrémüle annak okáért és monda: Mily rettenetes ez a hely; nem egyéb 
ez, hanem Istennek háza, és az égnek kapuja. 

És felkele Jákob reggel, és vévé azt a követ, melyet feje alá tett vala, és 
oszlopul állítá fel azt, és olajat önte annak tetejére; 

És nevezé annak a helynek nevét Béthelnek, az előtt pedig Luz vala annak 
a városnak neve. 

És fogadást tőn Jákob, monda: Ha az Isten velem leénd, és megőriz engem 
ezen az úton, amelyen most járok, és ha ételül kenyeret s öltözetül ruhát adánd 
nékem; 

És békességgel térek vissza az én atyámnak házához: akkor az Úr leénd az 
én Istenem; 

És ez a kő, amelyet oszlopul állítottam fel, Isten háza lészen, és valamit 
adándasz nékem, annak tizedét néked adom." (28, 11—22.) 

Ne szálljunk vitába azzal, vajon létezett-e egy Luz vagy Béthel nevű város 
a szóban forgó vidéken. A földrajztudósok sohasem hallottak Béthelről, 
nemkülönben Luzról sem. Csodálni kell a bámulatos Jákob gyakorlati 
észjárását. Becsapta bátyját, Ézsaút, apját, Izsákot, és oldalvágással még 
Jehovát is. Azt sem akarja, hogy a jóisten rászedje, és feltételeket szab a 
mindenhatónak. Őseinek istene az imént elképesztő látványban részesítette. 
Megmutatta angyalait, amint igen változatos tornagyakorlatokat végeztek egy 
létrán. Fűt-fát ígért neki egy szép szónoklatban. Jákob első érzése tisztelettel 
vegyes félelem; de hamarosan megnyugszik és ráeszmél, hogy mindez csak 
álom. Ezért így szól őseinek istenéhez: "Ha kenyeret és ruhát adsz nékem, az 
én Istenem leszel, és imádni foglak." Ez pedig ennyit jelent: "Ha nem adsz 
nekem semmit, akkor te is fityiszt kapsz, öregem!" Tizedet ígér az úrnak, egy 


tojást, de azzal a feltétellel, hogy az úr mindjárt tyúkkal jutalmazza. Helyes!... 
A kritikusok Jákob e beszédét egybevetették bizonyos népek szokásaival, 
amelyek a folyóba vetik bálványaikat, amikor nem kapják meg a kért esőt. 
Ismertem egy vallásos öregasszonyt, aki szent Józsefet büntette meg, 
valahányszor nem nyert a lottón. A szent szobrát ilyenkor hátrafordította a fal 
felé a fülkéjében. Ez a jámbor, de babonásságában ravasz, jó keresztény 
asszony nyilván Jákob leszármazottja. 

Az úti kaland után Jákob tovább indult. Egy mezőn kúthoz ért, ahol éppen 
a nyáj ivott, s így alkalma nyílt, hogy megismerkedjék egy pásztorlánykával. 
Rákhel, az unokahúga volt. Mint láthatjuk, Mózes első könyve megismétli 
önmagát: Eliézer szintén a véletlen folytán, kútnál találkozott Rebekával, akit 
nem ismert és éppen érte jött. 

Rákhel, aki Lábán fiatalabb leánya volt, apjához vezette szeretetre méltó 
unokafivérét, Jákobot. Megtörtént a bemutatás a családnak. Leának, az 
idősebb leánynak "gyenge szeme volt", mint a biblia mondja, és nem keltett 
vonzalmat Jákobban. Rákhelben viszont megvolt az az adottság, hogy egy 
csapásra meghódította Jákobot; "szép termetű és szép tekintetű vala". Jákob 
közölte választását Lábán nagybácsival, az pedig néhány biztató szót mondott 
unokaöccsének. 

Lábán azonban gyakorlatias ember volt. Így szólt Jákobhoz: 

— Fiam, te feleségül akarod venni Rákhelt; én nem ellenzem, de ki kell 
érdemelned. 

— Hogyan, bácsikám? 

— Úgy, hogy hét évig szolga leszel nálam, hogy időm legyen megállapítani, 
vajon dolgos és rendes fiú vagy-e. 

Megkötötték az alkut. A nagybácsi hét éven át a legnehezebb házimunkát 
végeztette Jákobbal, hogy próbára tegye. 

A próbaidő letelt, elérkezett a nász napja. A menyasszony — szokás szerint 
— hosszú fátyolba burkolózott; Jákob úgy fickándozott, mint hal a vízben. 
Lábán komoly ünnepélyességgel maga látta el a polgármester és a főpap 
tisztét az ügynél. A házasságot megkötöttnek nyilvánította — Jákob nagy 
örömére. Roppant ünnepélyes szertartás volt. Íme, a szentlélek sugallta 
szöveg: 

"És begyűjté Lábán annak a helynek minden népét, és szerze lakodalmat. 

Estve pedig vévé az ő leányát Leát, és bevivé hozzá, aki beméne őhozzá. 

...És reggelre kelve: Imé, ez Lea! Monda azért Lábánnak: Mit cselekedtél 
énvelem? Avagy nem Rákhelért szolgáltalak-é én tégedet? Miért csaltál meg 
engem? 

Lábán pedig monda: Nem szokás nálunk, hogy a kisebbiket oda adják a 
nagyobbik előtt. 


Töltsd ki ennek hetét, azután amazt is néked adjuk a szolgálatért, mellyel 
majd szolgálsz nálam még hét esztendeig. 

Jákob tehát akképpen cselekedék, kitölté azt a hetet; ez pedig néki adá 
Rákhelt, az ő leányát feleségül. 

...És beméne Rákhelhez is, és inkább szerété Rákhelt, hogysem Leát és 
szolgála őnála még más hét esztendeig." 

A kettős házasság alkalmából Lábán Leának egy Zilpa nevű szolgálót, 
Rákhelnek pedig egy Bilha nevezetűt adott. (29, 22—30.) 

Jákobot tehát, aki annak idején becsapta apját és fivérét, most becsapta a 
nagybátyja. Csak az érthetetlen, hogy Jákob — miután hét évig a családnál élt 
és jól ismerte mind a két unokanővérét — az egész éjszakát Leával töltötte, és 
közben azt hitte, Rákhellal van dolga. 

"És meglátá az Úr Lea megvetett voltát, és megnyitá annak méhét. Rákhel 
pedig magtalan vala." (29, 31.) Ez nem is olyan rossz. A legszebb azonban az, 
amit Mózes első könyvének következő négy sora fűz hozzá: Jákob eszerint 
mindössze egy hétig teljesítette férji kötelességét első házassága után; nos, és 
ennek ellenére Lea egymás után négy fiút hozott világra: Rúbent, Simeont, 
Lévit és Júdát. 

"És látá Rákhel, hogy ő nem szüle Jákobnak, irigykedni kezde Rákhel az ő 
nénjére, és monda Jákobnak: Adj nékem gyermekeket, mert ha nem, 
meghalok. 

Felgerjede azért Jákob haragja Rákhel ellen, és monda: Avagy Isten 
vagyok-é én, ki megtagadta tőled a méhnek gyümölcsét. 

És monda ez: Imhol az én szolgálóm Bilha, menj be hozzá, hogy szüljön az 
én térdeimen, és én is megépüljek őáltala. 

Adá tehát néki az ő szolgálóját Bilhát feleségül, és beméne ahhoz Jákob. 

És teherbe esek Bilha, és szüle Jákobnak fiat. 

És monda Rákhel: ítélt felőlem az Isten, és meg is hallgatta szavamat, és 
adott énnekem fiat: azért nevezé nevét Dánnak. 

Ismét fogada az ő méhében, és szüle Bilha, a Rákhel szolgálója más fiat is 
Jákobnak. 

És monda Rákhel: Nagy tusakodással tusakodtam az én nénémmel, és 
győztem; azért nevezé nevét Nafthalinak. 

Látván pedig Lea hogy ő megszűnt a szüléstől, vévé az ő szolgálóját Zilpát, 
és adá azt Jákobnak feleségül. 

És szüle Zilpa, Lea szolgálója fia Jákobnak. 

És monda Lea: Szerencsére! és nevezé nevét Gádnak. 

És szüle Zilpa, Lea szolgálója, más fiat is Jákobnak. 

És monda Lea: Oh én boldogságom! bizony boldognak mondanak engem 
az asszonyok: és nevezé nevét Ásernek." (30, 1—13.) 


Ugyan milyen megjegyzést fűzzünk ehhez az épületes szöveghez? . .. 

A folytatás még épületesebb. Hogy megértsük, amit olvasni fogunk, 
hasznos tudnunk azt, hogy ősi hiedelem szerint — amely némely vidéken ma is 
dívik — a mandragóragyökér állítólag fokozza a nemzőképességet. Ezek a 
gyökerek fura alakjuk révén könnyűszerrel átalakíthatok obszcén tárgyakká, 
és a kuruzslók mindenkor talizmánokat készítettek belőlük, amelyeket 
ajánlatos volt mindig viselni. Vagy pedig beáztatták s az így nyert folyadékot 
csodálatos erejű szerelmi bájitalnak tartották. A szentlélek tehát mulatságból 
egy olyan epizódot sugallt a Mózes első könyve írójának, amelyben szerepelt 
ez az állítólagos szerelemre gerjesztő, különös növény. Rúben szedi a saját 
anyja számára — hát nem elragadó? . . . 

"És kiméne Rúben búzaaratáskor, és talála a mezőn mandragórabogyókat, s 
vivé azokat az ő anyjának, Leának. És monda Rákhel Leának: Adj nékem 
kérlek a fiad mandragórabogyóiból. 

Az pedig monda néki: Talán keveselled, hogy elvetted tőlem az én 
férjemet, s a fiam mandragórabogyóit is elvennéd tőlem? És monda Rákhel: 
Háljon veled hát az éjjel a te fiadvd mandragórabogyóiért. 

Mikor Jákob este a mezőről jőve, eleibe méné Lea, és monda: Énhozzám 
jöjj be, mert megvettelek a fiam mandragórabogyóiért; és nála hála azon 
éjszaka. 

És meghallgatá Isten Leát, mert fogada az ő ménében és szüle Jákobnak 
ötödik fiat. 

És monda Lea: Megadta az Isten jutalmamat, amiért szolgálómat férjemnek 
adtam; azért nevezé nevét Izsakhárnak." (39, 14— 18.) 

Lea még egy hatodik fiút is szült, aki a Zebulon nevet kapta, valamint egy 
Dína nevezetű leányt is. Mózes első könyve azonban nem árulja el, milyen 
alkalomból sikerült Jákobnak újra leküzdenie az iránta táplált ellenszenvét. 
Ami Rákhelt illeti, a mandragórának feltehetően megvolt a hatása, vagy pedig 
Jehova elhatározta, hogy megnyitja a méhét; mivel Rákhel végül ugyancsak 
teherbe esett, és Jákob s Rákhel fia a József nevet kapta. 

Mégsem kell azt képzelni, hogy Jákob békésen zsebre vágta a tizennégy 
évi padlófényesítést és edénymosogatást. A bibliából megtudhatjuk, hogy 
bosszút forralt Lábán ellen. 

Először a szokott módján megtréfálta bácsikáját, aki egyúttal apósa volt. 
Azt kérte tőle, adjon neki nyájaiból minden bárányt és gödölyét, amely zöld 
folttal születik. Lábán beleegyezett, mert teljesen bizonyos volt abban, hogy 
Jákobnak sokáig kell várnia erre. De nem vette számításba vejének ravasz 
eszét. Ez utóbbi — a szentírás szerint — nyárfa-, mogyoró- és gesztenyeágakat 
vágott, lehántotta kérgüket és az így lenyúzott ágakat a vályúkba és itatókba 
helyezte, ahová Lábán juhai és kecskéi inni jártak. Az eredmény az volt, hogy 


az apósa nyájaiban ezután született bárányok és gödölyék csaknem mind 
különösen tarkák lettek: zöldfoltosak. Lábán nem győzött álmélkodni, s volt is 
oka rá! De kötötte az ígérete, hogy Jákobnak ajándékozza ezt az egész 
rendkívüli jószágállományt. Ajánlhatjuk ezt a módszert műkedvelőknek, 
akiknek némi nehézségeik vannak fehér hollók szerzésében, s így 
megengednék maguknak azt a fényűzést, hogy zöld juhokat tartsanak. Ez a 
csodálatos recept és az isteni galamb által szavatolt sikere megtalálható, kérem 
szépen, elejétől végéig a magasztos Mózes első könyve 30. fejezetében, a 25— 
43. versben. 

A furfangos Jákob nem érte be azzal, hogy e fortély által megfosztotta 
Lábánt nyájainak kilenctizedétől, s egy szép napon se szó, se beszéd, kereket 
oldott és magával vitte időközben megszaporodott kis családját is. Lea és 
Rákhel Jákob pártját fogta apjával szemben, helyeselték szándékát, mikor 
közölte velük szökési terveit. Rákhel távozóban még apja bálványszobrait is 
elemelte és szó nélkül magával vitte. 

A derék Lábán pedig kétségbeesett; vejének és leányainak üldözésére 
indult, és sikerült utolérnie a karavánt. Minden ékesszólását latba vetette, de 
nem tudta rávenni Jákobot a visszatérésre. "Legalább az isteneimet add vissza! 
— mondta neki. — Miért loptad el az én isteneimet?" Jákob nem értette, mit 
jelent ez, és felkérte Lábánt, kutassa át a család poggyászát. Miközben az atya 
Lea holmiját vizsgálta, Rákhel bedugta a bálványokat az egyik teve 
málhanyergébe, és ráült. Elnézést kért Lábántól, amiért nem kelhet fel: 
"Atyám, asszonyok baja van rajtam." (Szó szerint így áll a szövegben.) Lábán 
hiába túrt fel mindent, nem találta a bálványait. Végül, heves vita után vő és 
após örökre szétvált. 

Előbb azonban kőrakást emeltek, hogy tanúja legyen ígéretüknek, hogy 
többé nem ártanak egymásnak. Jákob távozása, üldözése Lábán által és a 
végső szerződésük tölti ki a 31. fejezetet. 

A következő két fejezet a Kánaán országába visszatérő Jákob további útját 
ismerteti. Jákob találkozik Ézsaúval és megható kibékülés játszódik le 
közöttük. Az egyik részletben azonban — amely megéri a fáradságot, hogy 
idézzük — Jehova újabb csínyéről számol be a szerző. A jóisten kísértet 
képében megjelenik, s meg akarja verni Jákobot, de mindenhatósága ellenére, 
jómaga kap néhány ütleget. 

Lea, Rákhel, Zilpa és Bilha férje karavánjával átkelt a Jabbók révén. 
Éjszaka volt. "Jákob pedig egyedül marada és tusakodik vala ővele egy férfiú, 
egész a hajnal feljöveteléig. 

Aki mikor látá, hogy nem vehet rajta erőt, megilleté csípőjének 
forgócsontját, és kiméne helyéből Jákob csípőjének forgócsontja a vele való 
tusakodás közben. 


És monda: Bocsáss el engem, mert feljött a hajnal. És monda Jákob: Nem 
bocsátlak el téged, míg meg nem áldasz engemet. 

És monda néki: Mi a te neved? És ő monda: Jákob. 

Amaz pedig monda: Nem Jákobnak mondatik ezután a te neved, hanem 
Izraelnek; mert küzdöttél Istennel és emberekkel, és győztél. 

És megkérdé Jákob, és monda: Mondd meg, kérlek, a te nevedet. Az pedig 
monda: Ugyan miért kérded az én nevemet? És megáldá őt ott. 

Nevezé azért Jákob annak a helynek nevét Peniélnek: mert látám az Istent 
színről színre, és megszabadult az én lelkem. 

És a nap felkel vala rajta, amint elméne Peniél mellett, ő pedig sántít vala 
csípőjére." (32, 24-31.) 

A bírálók megállapítják, hogy az Izráel név, amelyet az isteni kísértet 
Jákobnak adott, egy angyal neve volt a kaldeus mitológiában. A zsidó 
hagyomány szerint ez a név ezt jelenti: erős isten ellen. Philon zsidó tudós azt 
állítja, hogy a szó valóban kaldeus és nem héber eredetű, s ezt jelenti: istent 
látó. Ez a kaland mosolyt fakaszt az olvasó ajkán. Nem hiszem, hogy 
bármilyen mitológiában szerepel egy olyan erős ember, aki elpáholná az 
istent. Jákob még akkor is keményen ellenállt és felülkerekedett a birkózó 
kísérteten, miután az kificamította a csípőjét! ... 

Térjünk át egy másik kalandra. Az olvasó láthatta, hogy Lea hétszer szült, 
és hetedik gyermeke leány volt: Dína. Azt is pontosan tudjuk, mennyi időt 
töltött Jákob Lábánnál; amikor szökésekor vitába keveredett apósával, így 
szólt hozzá: "Immár húsz esztendeje, hogy házadnál vagyok; tizennégy 
esztendeig szolgáltalak két leányodért, és hat esztendeig juhaidért." (31, 41.) 
Az elsőszülött Rúben csak a nyolcadik évben jöhetett világra. Ha nem feledjük 
el, hogy Leának legalább két évig nem volt gyermeke, mialatt szolgálóját, 
Zilpát adta kölcsön Jákobnak, akkor Dína születése időrendben a Lábánnál 
való tartózkodás tizenhatodik évére tehető. Dína tehát legfeljebb négyéves 
volt, amikor Jákob faképnél hagyta após-nagybátyját. Ez a megjegyzés azért 
szükséges, mert Mózes első könyve szerint Dína heves szenvedélyt ébresztett 
egy királyfiban, mindjárt amikor családjával Kánaán országába érkezett, 
vagyis nyomban a kísértettel vívott harc, valamint Ézsaú és Jákob kibékülése 
után. 

"Annak utána minden bántás nélkül méné Jákob Mezopotámiából jövet 
Sekhem városába, mely vala a Kánaán földén, és letelepedék a város előtt. 

És megvevé a mezőnek azt a részét, ahol sátorát felvonta vala, Khámornak 
a Sekhem atyjának fiaitól száz pénzen." (33, 18—19.) 

És ez a Sekhem herceg legott beleszeretett a négyesztendős kis Dínába! 

"Kiméne pedig Dína, Leának leánya, kit Jákobnak szült vala, hogy 
meglátogassa annak a földnek leányait. 


És meglátá őt Sekhem, a Khivveus Khámornak, az ország fejedelmének 
fia, és elragadá őt, és vele hála és erőszakot tesz vala rajta. 

És ragaszkodék az ő lelke Dínához a Jákob leányához, és megszereté a 
leányt és szívéhez szól vala a leánynak. 

Szóla pedig Sekhem Khámornak az ő atyjának, mondván: Vedd nékem 
feleségül ezt a leányt." (34, 1—4.) 

Khámor király tehát elment Jákobhoz és megtette a fia által kívánt lépést. 
Sekhem hercegnek bocsánatot kellett kérnie, amiért elsiette a dolgot. 
Eltökélte, hogy teljesíti Jákob minden követelését, csak elnyerje bocsánatát. A 
biblia közli, hogy Jákob eléggé jóindulatúan viselkedett. Dína fivérei azonban 
hallani sem akartak arról, hogy házassággal tegyék jóvá Sekhem herceg 
vétkét. "Mikor Jákob fiai megjövének a mezőre és meghallak a dolgot, 
elkeseredének s nagyon megharaguvának azok az emberek, azért hogy 
ocsmányságot cselekedett Izraelben, Jákob leányával hálván, aminek nem 
kellett volna történni. 

És szóla nékik Khámor, mondván: Az én fiam Sekhem, lelkéből szereti a ti 
lányotokat, kérlek, adjátok azt néki feleségül. 

És szerezzetek velünk sógorságot: a ti leányaitokat adjátok nekünk, és a mi 
leányainkat vegyétek magatoknak. 

És lakjatok velünk; a föld előttetek van, lakjátok, s kereskedjetek rajta és 
bírjátok azt. 

Sekhem is monda a Dína atyjának és az ő bátyjainak: Hadd találjak kedvet 
előttetek, és valamit mondotok nékem, megadom. 

Akármilyen nagy jegyadományt és ajándékot kívántok, megadom amint 
mondjátok nékem, csak adjátok nékem a leányt feleségül. 

A Jákob fiai pedig álnokul felelének Sekhemnek és Khámornak az ő 
atyjának, és szólának, mivelhogy megszeplősítette Dínát az ő húgokat. 

És mondának nékik: Nem mívelhetjük e dolgot, hogy a mi húgunkat 
körülmetélkedetlen férfiúnak adjuk; mert ez nekünk gyalázat volna. 

Veletek csak úgy egyezünk, ha hasonlókká lesztek hozzánk, hogy minden 
férfiú körülmetélkedjék tiköztetek. 

Így a mi leányainkat nektek adjuk, és a ti leányaitokat magunknak vesszük, 
veletek lakozunk, és egy néppé leszünk; 

Hogyha pedig nem hallgattok reánk, hogy körülmetélkedjetek: felvesszük a 
mi leányunkat és elmegyünk. 

És tetszék azoknak beszéde Khámornak, és Sekhemnek a Khámor fiának. 

Nem is halászta az ifjú a dolog véghezvitelét, mivelhogy igen szereti vala a 
Jákob leányát." (34, 7—19.) 

Erre Khámor király és fia összehívta a népet, és megismételte előtte a nekik 
tett ajánlatot. Egyhangúan elfogadták, hogy szövetséget kössenek Jákob 


családjával. A város minden férfi lakosa körülmetélkedett. (34, 24.) De 
"harmadnapon, mikor ezek a seb fájdalmában valának, a Jákob két fia, Simeon 
és Lévi, Dínának bátyjai, fegyvert ragadának s bátran a városra ütének és 
minden férfit megölének. 

Khámort, és az ő fiát Sekhemet fegyver élére hányák, és elvivék Dinát a 
Sekhem házából, és kimenőnek. 

A Jákob fiai a megölteknek esének és feldúlák a várost, mivelhogy 
megszeplősítették vala az ő húgokat. 

Azok juhait, barmait, szamarait, és valami a városban, és a mezőn vala, 
elvivék. 

És minden gazdagságukat, minden gyermekeiket és feleségeiket fogva 
vivék és elrablák, és mindent ami a házban vala." (34, 25—29.) 

Szörnyű történet. Jákob fiai és karavánjának tagjai a leghitványabb 
gazemberek módjára viselkedtek e nép iránt, amely oly testvérien fogadta 
őket, és annyira összebarátkozott velük, hogy elfogadta a legképtelenebb 
rituális szokásukat, a körülmetélést. Soha gyilkosok nem voltak álnokabbak, 
kapzsibbak, vérszomjasabbak. A gaztett szörnyűségét azonban tompítja a 
rémségek valószínűtlensége. A bibliakritikusok ebben is a szentlélek-galamb 
bolondozó kedvét látják. Simeon és Lévi, e borzalmas vérfürdő szerzői, a 
takonypóckorból alig felcseperedett kölykök. Simeon a kilencedik évben 
született, amelyet Jákob Lábán házában töltött, Lévi pedig a tizedik 
esztendőben; tehát a biblia szerint csupán tizenegy, illetve tízévesek voltak, 
amikor kettesben meggyilkolták Khámor királyt, Sekhem herceget és 
valamennyi férfi alattvalójukat. Igaz ugyan, hogy Simeon és Lévi ereiben egy 
olyan valaki vére csörgedezett, aki elpáholta magát a jóistent, és így bizonyára 
fenegyerekek lehettek! ... Ilyen vágású legények még többre is képesek! ... 

Mózes első könyvének 35. fejezete közli, hogy Jákob hirtelen elbúsult, 
amiért feleségei bálványimádók, és eszébe jutott, hogy ez bajt hozhat rá; 
"monda az ő házanépének és mindazoknak, kik vele valának: Hányjátok el az 
idegen isteneket, kik köztetek vannak, és tisztítsátok meg magatokat, és 
változtassátok el öltözeteiteket." (2. vers.) A szót nyomban tett követte; 
Rákhel, Lea, Zilpa, Bilha stb., stb. átadták bálványaikat Jákobnak, ő pedig 
elásta őket egy tölgyfa lábánál, a város környékén, amelyet nemrég pusztított 
el. Jehovát elbűvölte e nemes cselekedet, és megzavarta a vidék lakóinak 
elméjét, s azok "nem üldözék a Jákob fiait". (5. vers.) Ebben a fejezetben 
ismét megjelenik a jóisten, és szózatot intéz Jákobhoz. Megint csak a régi 
szólamokat hajtogatja. Később, tavasz tájt, Jákob az Efratába vezető útra ért. 
Itt Rákhel fiat szült, és belehalt a nehéz szülésbe. "És mikor lelke kiméne, 
mert meghala, neveze nevét Benoninak, fájdalmam fiának; Jákob pedig 
nevezé őt Benjáminnak, ágyékom fiának." (18. vers.) Jákob itt eltemette drága 


Rákheljét, és sírjára követ állított, amelyet a mohamedánok manapság is 
mutogatnak. Miközben Jákob siratta Rákhelt, legidősebb fia Leától, az ifjú 
Rúben, kihasználta atyja gyászos hangulatát. Belopózott a pátriárka egyik 
feleségéhez. Elcsábította mostohaanyját és vele hált. Amikor Jákob megtudta, 
hogy fia felszarvazta, szemet hunyt és egyáltalán nem mérgelődött — 
legalábbis pillanatnyilag. Jákob végül is visszatért a Mamré-síkságra, és itt 
találkozott atyjával, Izsákkal. Nem sokkal később Izsák meghalt, 
száznyolcvan esztendős korában. Ézsaú és Jákob eltemette. Jákob tehát népes 
család feje volt, Ézsaú szintén. A 36. fejezet magvas áttekintést nyújt ez 
utóbbinak ivadékairól; roppant unalmas felsorolás ez a furánál furább nevű 
"hercegekről". A bibliakritikusok kiemelnek ebből a fejezetből és az előzőből 
két sort, amely arra vall, hogy a biblia első öt könyvét hamisan tulajdonítják 
Mózesnek. A 35. fejezet 19. versében nevezetesen ez áll: "És meghala Rákhel 
és eltemettetek az Efratába (azaz Bethlehembe) vivő úton." A szóban forgó 
várost nem nevezhették Efratának abban az időben, amikor Mózes állítólag 
könyvét írta, mivel ez az elnevezés később úgy szerepel, mint amely egy 
bizonyos Khálebtől származik, akinek felesége volt Efrata. Ez a Kháleb a 
feleségéről nevezte el az akkor születőben levő városkát, s Józsuának, Mózes 
utódának kortársa volt. Még kevésbé idézhette Mózes Bethlenem nevét, amely 
csak néhány évszázaddal később váltotta fel Efratát. A 36. fejezet 31. versében 
Mózes első könyvének valódi szerzője még ügyetlenebbül árulja el magát. Ez 
a vers, amely Ézsaú leszármazottainak névsorát követi, így hangzik: "Ezek 
pedig a királyok, kik uralkodtak Edóm földén, minek előtte Izrael fiai között 
király uralkodott volna." Nyilvánvaló, hogy ezek a sorok csak az első zsidó 
királyság koránál később íródhattak, vagyis Saul után. Ha például egy európai 
nemzet történetéről szóló műben a következő állana: "Ezek a hercegek 
különböző német fejedelemségeket kormányoztak, mielőtt Franciaország 
köztársaság lett, egy konventnek nevezett nemzetgyűlés uralma alatt" — akkor 
mindenki egyhangúan kijelentené, hogy ez a könyv szükségképpen a konvent 
alatt vagy után, de nem az első francia köztársaság előtt íródott. 

Mózes első könyvének 37. fejezetében kezdődik József története. 

Jákob valamennyi gyermeke közül József volt a kedvenc, akinek még egy 
élénk színű, csíkos, szép ruhát is ajándékozott. József álomfejtő hírében állt és 
még a legdelejesebb elméjű alvajáróknak is ötleteket tudott volna adni. Igen 
korán lépett erre a pályára; már tizenhét éves korában ámulatba ejtette 
családját. Szerencsétlenségére, naivul elmesélte saját álmait, s ezek olyanok 
voltak, hogy növelték saját tekintélyét és csökkentették a tizenegy fivérét. Egy 
szép napon azt álmodta, hogy mialatt kévéket kötött a mezőn, az ő kévéje 
felemelkedett és állva maradt, fivérei kévéi pedig leborultak az övé előtt. 
Máskor meg a nap, a hold és tizenegy csillag mélyen meghajolt előtte 


álmában. 

Ez a hóbortja végül is annyira bosszantotta kilenc fivérét, hogy bosszút 
forraltak ellene. Egy napon Jákob elküldte testvérei után, akik a Dóthán 
völgyében legeltették nyájaikat. Kilencen közülük, amikor megpillantották, 
összeesküvést szőttek az élete ellen. Rúben ellenezte, hogy meggyilkolják. 
Józsefről lehúzták a szép ruháját, aztán egy kiszáradt, régi kútba vetették. 
Ezalatt kereskedők haladtak arra. A szent szerző hol izmaelitáknak, hol 
midiánitáknak nevezi őket, ami nem ugyanaz; de ne akadjunk fenn ezen. 
Júdának lelkiismeretfurdalása támadt, hátha éhenhal a fiatalember a kút 
mélyén és egy kis kereskedelmi ügyletet ajánlott fivéreinek, ahol József volt 
az árucikk. Az üzlet egyúttal emberbaráti cselekedet is volt. 

Az izmaeliták vagy mídiániták húsz ezüstpénzért megvásárolták az ifjút. 
Valóban nem fizettek drága árat. Kihúzták Józsefet a kútból. A kereskedők 
pedig átvették az árut, és magukkal vitték messzi vidékre. 

Rúben és Benjámin volt az egyetlen, aki nem vett részt ebben az üzletben. 
Benjámin még nagyon fiatal volt s otthon maradt. Ami Rúbent illeti, ő József 
kútba eresztése után eltávozott fivérei mellől — a szent szerző nem közli az 
okát -, s távol volt, amikor a tárgyalás folyt a nomád kalmárokkal. A biblia 
szerint, Rúbennek az a titkos szándéka volt, hogy kihúzza Józsefet a kútból és 
visszaviszi apjához. Tehát nagyon elszomorodott, amikor üresen találta a 
kutat; odaszaladt fivéreihez, és így szólt: "Nincsen a gyermek, és én, merre 
menjek én?..." A többiek, akik furfangosak és képmutatóak voltak, mint a vén 
egyházfiak, kecskevérrel festették be az ifjú szép, tarka ruháját, mintha 
szerencsétlenül járt volna; és ezzel az üzenettel küldték el Jákobnak a ruhát: 
"Ezt találtuk, ismerd meg, fiad ruhája-é vagy 

És megismeré azt, és monda: "Fiam felső ruhája ez, fenevad ette meg őt, 
bizony széjjelszaggatá Józsefet." (37, 33.) 

És módfelett kétségbeesett. Először megszaggatta ruháit, azután 
daróczsákba bújt, és több napon át siratta Józsefet. Könnyei közepette mondta: 
"Sírva megyek fiamhoz a sírba." 

A kereskedők pedig elvitték Józsefet Egyiptomba, s itt eladták egy magas 
állású udvari méltóságnak. A szent szerző megnevezi s elsorolja címeit és 
rangjait: ez az úr "Pótifár, a Faraó főembere, a testőrök főhadnagya" volt. Az 
egyik következő fejezetben pedig azt közli a páratlan Mózes első könyve, 
hogy Pótifár eunuch létére házasember volt. 

Mialatt József rabszolgasorban él Pótifárnál, újabb épületes fejlemények 
hosszú sora játszódik le Júdának, Jákob negyedik fiának családjában. 

"És lőn abban az időben, hogy Júda elméne az ő atyjafiaitól, és betére egy 
adullámbeli férfiúhoz, kinek neve Khira vala. 

És meglátá ott Júda egy Súah nevű kanaánbeli férfiúnak leányát, és elvévé 


azt, és beméne hozzá." (38, 1—2.) 

A jóisten hiába tiltotta meg pátriárkáinak: ne válasszanak feleséget a 
bálványimádók közül, főként pedig az átkozott kanaáni fajtából — a pátriárkák 
nemigen törődtek ezzel a tilalommal. Mégis Jehova kegyeltjei maradtak. 
Később a keresztények, akik átveszik a zsidó biblia badarságait és 
ocsmányságait, a legbámulatosabb módon állítják össze Jézus családfáját. 
Éppenséggel csupa bálványimádó, házasságtörő és feslett életű ősanyát 
szánnak neki. 

"És az fogada méhében, és szüle fiat, és nevezé nevét Hérnek. 

És ismét fogada méhében, s fiat szüle, és nevezé nevét Ónánnak. 

Még egyszer szüle fiat, és nevezé nevét Sélának, és mikor azt szüle, 
Khezibben vala. 

És vőn Júda az ő elsőszülött fiának Hérnek feleséget, ennek neve Thámár 
vala. 

De Hér, Júdának elsőszülött fia gonosz vala az Úr szemei előtt, és megölé 
őt az Úr." (38, 3-7.) 

A teológusok sokat köszörülték elméjüket Hér bűnén, mivel a biblia nem 
mond róla többet. A katolikus magyarázók következtetése szerint ez a bűn 
abban rejlett, hogy Hér a sodomaiak módján élt a feleségével. Isten megölte 
Hért — mondják —, nehogy gyermekei legyenek. Bizonyíték erre pedig az, 
hogy a szentírásban a "gonosz vala az Úr szemei előtt" kifejezés olvasható, 
szakasztott ugyanaz, amit Jehova akkor alkalmazott, amikor a sodomai 
férjurak erkölcse miatt panaszkodott. Akármint legyen is, látni fogjuk, hogy 
Thámárnak nem volt szerencséje a férjeivel. 

"És monda Júda Ónánnak: Eredj be a te bátyád feleségéhez, és vedd 
feleségül mint sógor, és támassz magot bátyádnak." (8.) Szó szerint így áll, 
képzeljék! Ez pedig azt jelenti, hogy — zsidó szokás szerint — az e 
körülmények között születő gyermekek az elhunyt örökösei lesznek, nem 
pedig a valódi apjuké. "Onán pedig tudja vala, hogy a magzat nem lesz az övé, 
azért valamikor az ő bátyja feleségéhez bemegy vala, földre vesztegeti vala el 
a magot, hogy bátyjának magot ne támasszon." (38, 9.) Ez is szóról szóra így 
áll! Az onánia kifejezés ebből az épületes bibliai történetből származik. "És 
gonoszságnak tetszék az Úr szemei előtt, a mit cselekszik vala, annak okáért 
megüölé őt is." (38, 10.) 

"És monda Júda Thámárnak, az ő menyének: Maradj özvegyen addig a te 
atyád házában, míg az én fiam Séla felnevekedik. Mert így gondolkodik vala: 
Netalán ez is meghal, mint az ő bátyjai. Elméne azért Ihámár, és marada az ő 
atyja házában. 

Sok idő múlva meghala Súa leánya, a Júda felesége. Júda pedig 
megvigasztalódék és elméne az ő juhainak nyíróihoz, barátjával az 


adullámbeli Khirával, Ihimnába. 

Hírül adák pedig Thámárnak mondván: Ím a te ipád Thimnába megy 
juhainak nyírására. 

Leveté azért magáról özvegyi ruháját, elfátyolozá és beburkolá magát, és 
leüle Enajim kapujába, mely a Ihimnába vezető úton van; mert látja vala, 
hogy felnevekedék Séla, és mégsem adák őt annak feleségül. 

Meglátá pedig őt Júda, és tisztátalan személynek gondola, mivelhogy 
befedezte vala orcáját. 

És hozzá téré az útra és monda: Engedd meg kérlek, hogy menjek be 
tehozzád, mert nem tudja vala hogy az ő menye az. Ez pedig monda: Mit adsz 
nékem ha bejössz hozzám? 

És felele: Küldök néked az én nyájamból egy kecskefiat. És az monda: 
Adsz-é zálogot, míg megküldöd? 

És monda: Micsoda zálogot adjak néked? És monda: Gyűrűdet, gyűrűd 
zsinórját és pálcádat, mely kezedben van. Odaadá azért néki, és beméne 
hozzá, és teherbe ejté. 

Azután felkele és elméne, és leveté magáról a fátyolt; és felvéve az ő 
özvegyi ruháját. 

És megküldé Júda a kecskefiat az ő adullámbeli barátjától, hogy 
visszavegye a zálogot az asszonytól, de nem találá azt. 

És megkérdé a helység férfiait, mondván: Hol van az a felavatott parázna 
nő, aki Enajim mellett az útfélen vala? És azok mondának: Nem volt erre 
felavatott parázna nő. 

...És monda Júda: Tartsa magának, hogy csúffá ne legyünk: ímé én 
megküldöttem volt ezt a kecskefiat, te pedig nem találtad meg őt. És lőn 
mintegy három hónap múlva, jelenték Júdának, mondván: Thámár, a te 
menyed paráználkodott, és ímé terhes is a paráznaság miatt. És monda Júda: 
Vigyétek ki őt, és égettessék meg. 

Mikor pedig kivitetnék, elkülde az ő ipához, mondván: Attól a férfiútól 
vagyok terhes, akiéi ezek. És monda: Ismerd meg kérlek, kié e gyűrű, e zsinór, 
és e pálca. 

És megismeré Júda és monda: Igazabb ő nálamnál, mert bizony nem adám 
őt az én fiamnak Sálának; de nem ismeré őt Júda többé. 

És lőn az ő szülésének idején, ímé kettősök valának az ő méhében. 

És lőn, hogy szülése közben az egyik kinyújtá kezét, és foga a bába és 
veres fonalat köte reá, mondván: Ez jött ki először. 

De lőn, hogy amikor visszavoná kezét, ímé az ő testvére jőve ki. És monda 
a bába: Hogy törtél te magadnak rést? Azért nevezé nevét Pérecznek. 

És utána kijőve az ő testvére kinek veres fonál vala kezén; és nevezé nevét 
Zerákhnak." (38, 11—30.) 


Nem vádolhatnak, hogy hűtlen vagyok az eredeti szöveghez és kiforgatom 
a bibliát: Talán akadnak, akik úgy vélik, jobb volna tömörebben előadni 
mindegyik epizódot és részletesebben megbírálni. Azonban úgy hiszem, hogy 
az összefoglalásnak csak akkor van jogosultsága, amikor lényegtelen 
epizódokról van szó. Amikor viszont a szentírás olyasféle fejezeteit 
tárgyaljuk, mint Thámár e kalandja, szükségessé válik, hogy elejétől végéig 
idézzük. Az isteni lélek sugallta ezt! Minél jobban meg kell világítani a szent 
szöveg gyöngyszemeit. 

Éppen ez olyan eset, amikor a kritikus nem teheti ki olvasóit annak, hogy 
azt hallják valamilyen paptól: becsapták őket, és megrágalmazták a bibliát. 

Thámár történetének ocsmányságai tehát a vallás könyvének szerves részei. 
Kíméletlen  szókimondással szerepelnek a bibliában, s az egyház 
valószerűtlenségük ellenére hitelesnek ismeri el őket. 

Különös ugyanis, hogy Thámár, akinek olyan kevés szerencséje volt első 
két férjével, most az apjuknak akarja odaadni magát, mert az elfelejtette 
összeházasítani a harmadik fiával, mint az megígérte! 

"Fátylat ölt, hogy örömlánynak álcázza magát — jegyzi meg Voltaire. — 
Holott a fátyol mindenkor a tisztességes nők ruhadarabja volt. Igaz, a 
nagyvárosokban, ahol igen elterjedt a züllöttség, az örömlányok a kis utcákban 
várnak a járókelőkre, mint például Londonban, Párizsban, Velencében, 
Rómában. Nem valószínű, hogy a nyomorúságos Kánaán országában vidéken, 
útkereszteződésnél adtak volna találkát az örömlányok. Nagyon furcsa, hogy 
egy pátriárka az országúton szeretkezzék egy örömlánnyal, s kitegye magát, 
hogy tetten érik a járókelők. A lehetetlenség netovábbja pedig az, hogy Júda, 
aki idegen Kánaánban és a legcsekélyebb birtoka sincs itt, parancsot ad menye 
megégetésére, amint értesül a terhességéről; s máglyát rakat, mintha az ország 
bírája és ura volna. 

Ez a történet némileg hasonlít Thieszteszére, aki összetalálkozott 
leányával, Pelopeával és vele hált, anélkül, hogy felismerte volna. A 
valláskritikusok szerint a zsidók igen későn fogtak az íráshoz, és sok olyan 
görög történetet másoltak le, amelyek egész Kis-Ázsiában ismertek voltak. 
József és Philon zsidó történetírók beismerik, hogy a zsidó könyveket senki 
sem ismerte, a görög műveket azonban az egész világ." 

Thámár históriája után Mózes első könyve visszatér Józsefre. Ez az epizód 
meglepő hasonlóságot mutat Theszeusz, Phaedra és Hippolit történetével. A 
szent szerző közli, hogy Pótifár, ez a dúsgazdag eunuch, aki megvásárolta 
Józsefet, házasember, és bár nem imádja József istenét, habozás nélkül 
elismerte. Ez az isten szerencsét hozott rabszolgájának minden ügyében. "Látá 
pedig az ő ura, hogy az Úr van ővele, és hogy valamit cselekszik, az Úr 
mindent szerencséssé tesz az ő kezében." (39, 3.) Ez a megállapítás egy 


cseppet sem indította arra eunuch barátunkat, hogy a zsidó hitre térjen, de 
"mindezt azért valamije vala József kezére bíza; és semmire sem vala gondja 
mellette, hanem ha az ételre, melyet megeszik vala. József pedig szép termetű 
és szép arcú vala. 

És lőn ezek után, hogy az ő urának felesége Józsefre veté szemét, és 
monda: Hálj velem. 

Ő azonban vonakodék s monda az ő ura feleségének: ímé az én uramnak 
énmellettem semmi gondja nincs az ő háza dolgaira, és amije van, mindenét az 
én kezemre bízá. 

Senki sincs nálamnál nagyobb az ő házában; és tőlem semmit sem tiltott 
meg, hanem csak téged, mivelhogy te felesége vagy; hogy követhetném hát el 
ezt a nagy gonoszságot és hogyan vetkezném az Isten ellen? 

És lőn, hogy az asszony mindennap azt mondogatá Józsefnek, de ő nem 
hallgata reá, hogy vele háljon és vele egyesüljön. 

Lőn azért egy napon, hogy valami dolgát végezni a házba beméne, és a 
háznép közül senki sem vala ott benn a házban. 

És megragadd őt ruhájánál fogva, mondván: Hálj velem. Ő pedig ott hagyá 
ruháját az asszony kezében és elfuta és kiméne." (39, 6—12.) 

Amikor Pótifár hazatért, felesége pontosan fordítva mesélte el a történteket. 

"Bejöve hozzám a héber szolga, akit ide hoztál, hogy szégyent hozzon 
reám. 

És mikor fennszóval kezdtem kiáltani, ruháját nálam hagyá és kifuta." (39, 
17-18.) 

Amikor Pótifár értesült az állítólagos merényletről, annyira feldühödött, 
hogy meg sem akarta hallgatni József magyarázkodását. Nyomban egy szűk 
zárkába vetette abban a börtönben, ahol a király foglyai sínylődtek. A 
főporkoláb azonban megkedvelte a szép héber rabszolgát. Hamarosan azzal 
enyhítette szerencsétlen sorsát, hogy rábízta valamennyi többi foglyot. József 
utasítása nélkül semmi sem történhetett a börtönben. 

Később, a szent szerző által pontosan meg nem határozott időben, a király 
sütőmestere és pohárnoka kegyvesztett lett, és József rabtársává vált. Ezek 
szintén eunuchok voltak. Egy reggel József szomorúságot látott arcukon, és 
megkérdezte az okát. Így feleltek: Mind a ketten álmot láttunk az éjjel, és 
nagyon bosszant, hogy nincs senki, aki megfejtse. József azt válaszolta, hogy 
hála az ő istenének, ő meg tudja magyarázni álmukat. 

— Én szőlőtővel álmodtam — mondta a pohárnok —: három vesszeje volt, 
rajta bimbó, virág és érett szőlőszem termett; kezemben tartottam a király 
serlegét; a serlegbe facsartam a szőlőszemek levét és inni adtam a királynak. 

— Ez azt jelenti — felelte József —, hogy három nap múlva kiszabadulsz és 
újra átveszed hivatalodat a fáraó mellett. Kérlek, emlékezz meg akkor rólam, 


és említsd meg balsorsomat a király előtt, hogy végül kiszabaduljak ebből a 
börtönből. 

Ezután a sűtőmester is elmesélte álmát: azt látta, hogy három kosár liszt 
van a fején, és rászálltak a madarak, hogy egyenek a lisztből. 

— Ez azt jelenti — mondta József —, hogy három nap múlva te is elhagyod a 
börtönt; szabadság helyett azonban akasztófát ad neked a király, felkötnek, és 
madarak lakmároznak belőled. 

Harmadnap a fáraó születésnapja volt, és nagy lakomát tartottak az 
udvarnál. József jóslatai szó szerint valóra váltak; szerencsétlenségére 
azonban a jól járt pohárnok teljesen megfeledkezett róla. (40. fej.) 

Két év telt el. Az egyiptomi király is álmot látott, amely élénk 
kíváncsiságot keltett benne. Egy folyó partján találta magát, s a folyóból hét 
kövér és szép tehén, majd hét sovány és rút tehén jött ki. A sovány tehenek 
felfalták a kövéreket. Felébredt, de újra elaludt. Most hét igen szép kalászt 
látott egy száron és hét másik, aszott kalászt, amely felemésztette a többit. A 
fáraó tűnődött magában, vajon mi lehet e kettős álom titokzatos értelme. 
Megkérdezte országának valamennyi  jövendőmondóját és  bölcsét. 
Valamennyi azt felelte, hogy a király álma éppoly érthetetlen, mint rendkívüli. 
A pohárnoknak akkor eszébe jutott régi börtöntársa, kedvezően nyilatkozott 
róla az uralkodó előtt, és az magához rendelte. Megborotválták és 
felöltöztették, úgy vitték a király elé. 

A fáraó kérdésére József így válaszolt: 

— A fáraó kettős álmának egy és ugyanaz az értelme. A hét kövér tehén és a 
hét szép kalász hét bőséges esztendőt jelent. A hét sovány tehén és a hét aszott 
kalász pedig hét szűkös esztendőt. A királynak tehát egy bölcs és rátermett 
embert kell választania, hogy kormányozza egész Egyiptomot és elöljárókat 
nevezzen ki, akiknek az a feladatuk, hogy minden esztendőben félreteszik a 
termés egyötödét. 

A tanács tetszett a fáraónak és minisztereinek. 

A király pedig így szólt hozzájuk: 

— Hol találhatnánk még valakit, akit ennyire eltölt az isteni szellem, mint 
ezt a zsidót? 

Majd József felé fordult: 

—- Mivel mindezt, amit nekem elmondtál, isten tárta fel előtted, hol 
találhatnék nálad bölcsebbet? 

Erre Józsefnek ajándékozta gyűrűjét, finom gyolcsruhába öltöztette, 
pompás aranyláncot akasztott a nyakába, és felültette szekerére. Hírnök 
szaladt József előtt s ezt kiáltozta a népnek: 

Mindenki hajtson térdet Egyiptom kormányzója előtt! 

A király javaslatára József nevet változtatott, ezentúl  Czafenát- 


Pahneákhnak hívták. Később a fáraó meg is házasította. Sohasem találnák ki, 
kedves olvasóim, kit adott hozzá feleségül őfelsége. Mózes első könyve már 
egyszer ámulatba ejtett, amikor azt olvashattuk váratlanul, hogy Pótifár 
eunuch létére házas volt. Az isteni galamb újabb meglepetést tartogatott 
számunkra. József hosszú fogsága alatt ez az eunuch, akinek igen tüzes 
felesége volt, hivatalt változtatott: a 37. és 39. fejezetben a királyi testőrök 
főhadnagyaként láthattuk, a 41. fejezetben pedig Heliopolisz papjaként 
találkozunk vele. Pótifárné asszony tehát időközben anya lett. Az egyiptomiak 
istenei — úgy látszik — szintén csodákat mű vertek. Ha bármelyik mitológia 
szent könyveivel van dolgunk, akkor mindent el kell fogadnunk: nyugodjunk 
bele, hogy a bámulatos Mózes első könyve 41. fejezete szerint Pótifár többé 
már nem eunuch. Bizonyára "szent" Antalhoz fohászkodott, és ez visszaadta 
neki azt, amit annak idején elveszített. Kétségtelenül így történhetett, hogy 
Pótifár, aki Heliopolisznak, Egyiptom szent városának papja lett, egy 
Aszenáth nevű bájos kislány apjává vált. Aszenáth növekedett korban és 
szépségben és éppen alkalmas volt arra, hogy Czafenát-Pahneákhné asszony 
legyen, amikor Józsefet miniszterelnökké neveztek ki. Nem lehet eléggé 
csodálni a fáraó igazságérzetét. Az erényes József oly kegyetlenül 
megszenvedett Pótifár ostobasága és heves vérű nejének hitványsága miatt. 
Semmi más elégtétel nem lett volna ennyire méltányos. Tanulság: Pótifárnak — 
mert József nem szarvazta fel — kutya kötelessége volt, hogy vejéül fogadja őt 
— világos, mint a nap! 

József történetének e szakasza alátámasztja a mű elején tett egyik 
megállapításunkat. A zsidók — jegyeztük meg ott — a teremtéssel kapcsolatban 
és számos helyzetben "istenekről" beszélnek, holott csak egy istent imádnak: 
Jehovát, a legfőbb istenséget, amelyet nem osztanak három személyre, mint a 
keresztények. Hajdan elismerték, hogy az ő istenükön kívül más istenek is 
léteznek. A zsidók szerint más népeknek valóban voltak saját isteneik. Hittek 
is ezeknek az isteneknek természetfölötti hatalmában. Nem láttak ördögöket 
bennük. Nemzeti önérzetük miatt azonban úgy vélték, hogy Jehova, a zsidók 
istensége, hatalmasabb minden más istennél. Ezért láthatjuk ott, hogy Mózes 
első könyve ennyire hangsúlyozza József istenének hatalmi fölényét. Pótifár, a 
pohárnok, a fáraó és miniszterei — egyszóval, az itt szereplő egyiptomiak 
valamennyien — más vallásban hisznek, mint József. Nem hagyják el 
isteneiket, bár József — Jehova sugallatára — tisztábban lát, mint az ő papjaik. 
Mindenki megtartja vallását, mivel egyikük lelkében sincs ellentét a saját 
hitük és a másoké között. József hű marad Jehovához, noha Ápisz, a bikaisten 
egyik papjának leányát veszi feleségül. Jól megfér Aszenáth-tal, anélkül, hogy 
ez a zsidó hitre térne. Ebből a szempontból igen jelentős a bibliának ez az 
epizódja. József nem használja jóformán korlátlan tekintélyét arra, hogy 


híveket toborozzon a saját felekezetének. Megelégszik azzal a tudattal, hogy 
az ő Jehovája erősebb és nagyobb, mint az egyiptomi istenek hatalma. 

Ha most a héber bibliát egybevetjük a mohamedán  Koránnal, 
megállapíthatjuk, hogy az araboknak és a zsidóknak közös legendakincsük 
volt, s ebből merítettek a két vallás szent szerzői. Mózes első könyvének 
megírása előtt szájról szájra járt József csodálatos históriája. Nemzedékek 
során az Arábiából származó népeknél egyes részleteiben módosult. A Korán 
szerint például Pótifár nem volt eunuch, és Aszenáth már élt — bár még 
bölcsőben ringatózott —, amikor anyja azzal vádolta Józsefet, hogy meg akarta 
gyalázni. A kislány azonban zsenge kora óta igen értelmesnek mutatkozott. 
Egy napon apja elmondta neki azt az esetet, amely sokáig gondot okozott neki. 
Még a nevezetes kabátot is megőrizte, amelyet felesége letépett Józsefről, s 
amely dulakodás közben egy kissé kiszakadt. Egyik szolgája azt tanácsolta 
Pótifárnak, kérdezze meg a kis Aszenáth-tól, mit gondol minderről. A lányka, 
aki éppencsak beszélni kezdett, így felelt: "Ide hallgasson, apám; ha anyám 
elölről szakította el József kabátját, ez azt bizonyítja, hogy József 
erőszakoskodni akart vele; de ha a kabát hátul szakadt el, az annak 
bizonyítéka, hogy anyám futott József után." Mindenkeppen nyilvánvaló, 
Aszenáth arra volt hivatva, hogy Józsefné asszony legyen. 

A biblia és a Korán egyöntetűen közli velünk, hogy Aszenáth mintafeleség 
volt. A hét bő esztendő alatt két fiút szült Józsefnek: az első a Manassé nevet 
kapta, a második pedig Efraim lett. Azután elkövetkezett a hét szűk esztendő. 
Az egyiptomiak azonban nem sínylették meg, mert a jövőbe látó József közös 
hombárokba gyűjtette a gabonát, és az jól elállt. Még fölösleg is maradt. 
Mindenünnen Egyiptomba jöttek az emberek, hogy élelmiszert vásároljanak; 
mert akkor éhség sújtotta az egész földet. (41. fej.) 

Jákob fiai — Benjámin kivételével — apjuk tanácsára Egyiptomba mentek, 
hogy gabonát vegyenek. József alighanem személyesen irányította az eleség 
szétosztását a Föld minden zugából érkező karavánok között. Hogyan 
győzhette miniszterelnök létére ezt a munkát? Ezt nem árulja el a biblia. 
Hanem az biztos, hogy fivérei nem ismerték fel Józsefet, ő azonban nagyon jól 
megismerte őket. Keményen bánt velük, s nem fedte fel kilétét előttük. 
Egyetlen egyiptomi sem gondolt arra, hogy megmondja nekik: Egyiptom 
miniszterelnöke és jótevője, ez a roppant népszerűségnek örvendő államférfi — 
éppenséggel az ő honfitársuk. 

József megőrizte inkognitóját, s azzal vádolta tíz fivérét, hogy kémkedni 
jöttek. Ezek természetesen tagadták. 

- Tizenketten voltunk fivérek — felelték -, egyikünk meghalt, a 
tizenegyedik pedig, aki még nagyon fiatal, apánk mellett maradt. 

— Ugyan! — vágott vissza József. — Ti azért jöttetek ide, hogy kémkedjetek, 


kifürkésszétek a gyenge pontokat, ahol a ti népetek betörhet és 
megkaparinthatja országunkat. 

Nem egészen érthető, hogy a héber nép, amely akkor csupán Jákob 
családjából állt — hiszen a különleges áldástól megfosztott Ézsaú az edomiták 
ősatyja lett —, miként hódíthatta volna meg Egyiptomot, ezt a hatalmas és 
sűrűn lakott országot, amely gabonakészletei révén az egész világ népeinek 
élelmezője volt. Lássuk csak, mit mondott József ezután. 

— Hogy megtudjam, igazat beszéltek-e — folytatta —, börtönbe vetlek 
benneteket, és ott maradtok egy kivételével, aki megkeresi öcséteket, akiről 
szóltatok. 

Hűvösre tette mind a tízet. Három nap elteltével újra hívatta őket. 

— Meggondoltam a dolgot — közölte. — Csak egy marad itt közületek, 
túsznak. A többiek pedig menjenek haza. Vigyétek magatokkal a vásárolt 
gabonát. Sürgősen térjetek vissza és hozzátok el öcséteket is, különben 
börtönben pusztul el az, akit itt tartok. 

Simeont választotta túsznak. Bilincsbe verette kilenc fivére előtt, azokat 
pedig elbocsátotta. Embereinek pedig megparancsolta, hogy tegyék vissza a 
gabonáért fizetett pénzt a zsákokba, amelyeket a zsidók elvisznek. Útközben 
az egyik fivér kinyitott egy zsákot, hogy enni adjon szamarának és 
meglepődve bukkant rá pénzére. A többiek sem győztek csodálkozni 
ugyanezen. Ámulatuk rémületté fajult. Gyorsan hazatértek Kánaánba, és 
elmesélték Jákobnak mindazt, ami velük történt. 

Jákob eleinte vonakodott megválni az ifjú Benjámintól. Amikor azonban az 
egyiptomi gabona elfogyott, engedett Júda könyörgésének. 

— Ha szükséges — mondta —, hogy elküldjem e gyermeket, tegyetek úgy, 
ahogy jónak látjátok. Vigyétek magatokkal ezen ország legjobb gyümölcseit, 
egy kevés gyantát, mézet, tömjént, pisztáciát és mentát. Vigyétek el egyúttal 
annak a pénznek a kétszeresét, amelyet első utatok alkalmával adtatok át, 
mivel a zsákjaitokban talált összegek bizonyára valamilyen tévedés révén 
kerültek oda. 

Így hát újra Egyiptomba érkeztek. Amikor József látta, hogy Benjámin 
velük van, megkülönböztetett keggyel fogadta őket és pompás lakomát 
rendezett számukra. Azok vissza akarták adni az első gabona vételárát. József 
azonban elutasította, s közölte, hogy az ő számadása rendben van. Az isten 
tette zsákjaikba ezt a kincset — igyekezett elhitetni velük. 

József jószívű és nemes lelkű létére mégis hajlamos volt a lódításra. Míg 
fivérei ebédeltek és pohárköszöntőket mondtak a fáraó nagylelkű miniszterére, 
ő egy pillanatra kiment a bankett-teremből és meghagyta udvarmesterének, 
rejtse el a szép ezüstpoharát Benjámin holmija között. Ezután elbocsátotta 
vendégeit. Amikor azonban a karaván kellő távolságra ért, csendőreit utánuk ; 


küldte, az udvarmesterrel együtt. Ez utóbbi jól tudta a leckét. Kérdőre vonta a 
tizenegy zsidó utast, és szemükre vetette, hogy a jóért rosszal fizettek. 

— Elloptátok a kormányzó legértékesebb poharát — mondta nekik —, "abból 
szokott jövendölni". (44, 5.) 

Ebből mellesleg azt is megtudjuk, hogy József találta fel a kávéaljból való 
jóslást. 

Jákob fiai tiltakoznak és arra hivatkoznak, hogy ők nem lophatták el az 
ezüstpoharat, hiszen visszahozták Kánaánból a pénzt, amelyet zsákjaikban 
találtak. Azt kérik, hogy rabszolgaként Egyiptomban maradhassanak, ha a 
keresett pohárra ráakadnak valamelyikük holmija között, sőt, a tettes halállal 
lakoljon. Megtörténik az általános motozás, és képzelni lehet, mennyire 
megdöbbennek héber barátaink, amikor felnyitják a kis Benjámin zsákját, és a 
csendőrök megpillantják benne a keresett tárgyat. Nincs mit tagadni: tetten 
érték. 

A kétségbeesett fivéreket visszakísérték a palotába. Szerencséjükre József 
úgy döntött, hogy már elég a komédiázásból. Felfedte kilétét. Sírtak az 
örömtől; József kijelentette, hogy mindent megbocsát. Erre hallatlan ujjongás 
támadt, és nem kerül nagy fejtörésbe elképzelnünk, mekkora ünnepséget 
rendeztek e szerencsés megoldás tiszteletére. 

Mulatságos, hogy Mózes első könyve mindig kisfiúként kezeli Benjámint. 
Úgy látszik, nem öregedett meg, gyermek maradt. Ha pedig visszatérünk 
születésének történetére — amely Rákhel életébe került -, könnyen 
kiszámíthatjuk, hogy Benjámin legfeljebb négy vagy öt évvel fiatalabb 
Józsefnél. Ez tizenhét esztendős volt, amikor fivérei eladták. Thámár epizódja 
— aki Júda két fiának lett a felesége — legalább huszonöt évig tarthatott. József 
tehát ötven felé járt, amikor fivérei viszontlátták Egyiptomban! így hát a kis 
Benjámin sem volt már kisgyerek! Az időszámítás azonban nem erős oldala a 
bibliának, főként pedig Mózes első könyvének. 

Közeledünk a szentírás első könyvének végéhez. Az előzőkben a 42—45. 
fejezeteket foglaltuk össze. Még azt is megtudjuk, hogy a fáraó nagy örömmel 
értesült miniszterelnökének és fivéreinek találkozásáról. József arra kérte őket, 
hogy a lehető leggyorsabban hozzák el Jákobot és egész családját. Úgy 
tervezte, Gósen földjén telepíti le őket, legalább öt évre, amíg még az éhínség 
tart. A király helyeselte tervét. 

"És monda a Faraó Józsefnek: Mondd meg a te atyádfiainak: Ezt 
cselekedjetek: Terheljétek meg a ti barmaitokat, és eredjetek, menjetek el 
Kánaán földére; 

És vegyétek fel atyátokat és házatok népét, és jöjjetek hozzám; és én 
nektek adom Egyiptom földének javát, hogy éljétek e földnek zsírját. 

Ez is parancsolatul legyen néked: Ezt míveljétek, vigyetek magatokkal 


Egyiptom földéről szekereket gyermekeitek és feleségeitek számára, és 
vegyétek fel atyátokat és jöjjetek. 

A ti házi eszközeitekre pedig ne tekintsetek sóhajtva; mert egész Egyiptom 
földének a legjava a tiétek." (45, 17—20.) 

Hogy Jákob, József apja milyen ujjongással fogadta a hírt, hogy József él 
és dicsőségnek örvend — erre kár szót vesztegetni! El is ájult. Amikor pedig 
magához tért, így kiáltott fel: "Elég nékem, hogy József az én fiam még él: 
lemegyek hát, hogy meglássam őt minek előtte meghalok!" 

Akaratlanul is igen különösnek találjuk a fáraó viselkedését, aki Egyiptom 
minden javát odaígéri az idegeneknek; legalább nem vádolható hálátlansággal 
Józseffel szemben! 

Jákob tehát elment abba az országba, ahol szeretett fia kormányzó volt. 
József a legszebb szekerére szállt s Izrael elé ment; sírva ölelték át egymást. 
Ez a história annyira megható, hogy az olvasó sem tudja visszafojtani 
könnyeit — ugyebár? 

Aztán gyors számítás következik: "Valamennyi Jákobbal Egyiptomba jött 
lélek, kik az ő ágyékából származtak, a Jákob fiainak feleségeit nem számítva, 
mindössze hatvanhat lélek." (46, 26.) 

Említést érdemel az is, amit József mondott fivéreinek és atyja családjának: 

"S ha majd a Faraó hívat titeket és azt kérdi: Mi a ti életmódotok? 

Azt — mondjátok:  Baromtartó emberek voltak a te szolgáid 
gyermekségünktől fogva mind ez ideig, mi is, mint a mi atyáink, hogy 
lakhassatok Gósen földén; mert minden juhpásztor utálatos az égyiptombeliek 
előtt." (46, 33—34.) 

A király pedig így szólt Józsefhez: 

"A te atyád és a te atyádfiai jöttek tehozzád. 

Egyiptom földe ímé előtted van; e föld legjobb részében telepítsd le a te 
atyádat és atyádfiait, lakozzanak a Gósen földén: ha pedig tudod, hogy vannak 
közöttök arra termett emberek, tedd azokat az én barmaim gondviselőivé." 
(47, 5—6.) 

A fáraónak nyájai vannak, és népének is; akkor hogyan utálhatták az 
egyiptomiak az állattenyésztőket? 

Jákob, akit bemutattak a fáraónak, megáldotta az uralkodót. A derék 
aggastyán akkor százharminc éves volt. (47, 7—9.) József tehát apjának és 
fivéreinek a legjobb vidéket jelölte ki, amelynek Rameszesz volt a neve. 
Ellátta őket mindenféle élelemmel, mivel az egész világon nem volt kenyér, és 
az éhség főként Egyiptomot és Kánaánt sújtotta. (47, 11—13.) 

Akarják tudni, hogyan kormányozta József az országot? Gyönyörködjenek 
benne. 

"József pedig mind összeszedő a pénzt, ami találtatik vala Egyiptomban és 


Kánaánnak földén a gabonáért, amelyet azok vesznek vala; és bévivé József a 
pénzt a Faraó házába. 

És mikor elfogyott a pénz Egyiptom földéről is, Kánaán földéről is, egész 
Egyiptom Józsefhez méné, mondván: Adj nekünk kenyeret, miért haljunk meg 
szemed láttára, azért hogy nincs pénz? 

És monda József: Hozzátok ide barmaitokat, és adok nektek a ti 
barmaitokért, ha nincs pénz. 

És elvivék barmaikat Józsefhez, és ada nékik József kenyeret lovakért, 
juhokért, ökrökért és szamarakért: és eltartá őket abban az esztendőben 
kenyérrel az ő barmaik összességéért." (47, 14-17.) 

Jegyezzük meg, hogy a terméketlenség harmadik esztendejében vagyunk; 
olyan aszály van, hogy három éve nem nő gabona. Ha a föld nem hajlandó 
gabonát teremni, bizonyára még kevésbe teremhet fű. Akkor mivel 
táplálkozott a sok jószág? Ha mégis volt valami mód rá, hogy legeltetés nélkül 
is életben tartsák az egyiptomiak nyájaikat, akkor micsoda fura szeszélyből 
mondtak le róluk azért, hogy lisztet kapjanak Józseftől! Bizonyára hasznosabb 
lett volna számukra, ha megeszik háziállataikat. Azonkívül, ha eladják 
nyájaikat, akkor többé nincs mivel a földet művelni. Olyan miniszterelnökük 
volt, aki mindenképpen lehetetlenné tette alattvalói számára, hogy gabonát 
vessenek. Meglepő az is, hogy a szent szerző egyetlen szóval sem említi a 
Nílus időszakos áradását. A bibliabírálók — Herbert, Bolingbroke, Fréret, 
Boulanger és mindenekelőtt Voltaire - véleménye szerint ez a 
megmagyarázhatatlan kihagyás elegendő annak bebizonyítására, mennyire 
légből kapott József és a hét szűk esztendő históriája. Mindezt merő 
kitalálásnak minősítik. "Lehetetlen — mondják ezek a kritikusok —, hogy a 
Nílus egymás után hét éven át ne áradt volna ki. Ez örökre megváltoztatta 
volna az egész vidék képét. Ehhez az kellett volna, hogy a Nílus vízesései 
elzáruljanak, s akkor egész Etiópia egyetlen hatalmas mocsárrá változik. Ha 
pedig a forró égöv alatt évente szabályosan jelentkező esők hét éven át 
szüneteltek volna, akkor Afrika belső része lakhatatlanná válik." Nyilvánvaló, 
hogy egy ilyen nagyarányú szerencsétlenség akkora arányokat öltött volna, 
mint az emberiség őskorában bolygónkra zúdult természeti katasztrófák. 
Ennek bizonyára valami nyoma maradt volna a zsidó nemzetnél régibb 
egyiptomi nép történetében. 

"Mikor pedig elmúlék az esztendő, ménének hozzá a második esztendőben, 
és mondának néki: Nem titkolhatjuk el uramtól, hogy bizony elfogyott a pénz, 
és a baromnyájak mind uramnál vannak, amint látja az én uram, semmi sem 
maradt, csak testünk és földünk. 

Miért vesszünk el szemed láttára mind magunk, mind földünk? Végy meg 
minket és földünket kenyéren, és mi és a mi földünk szolgái leszünk a 


Faraónak; csak adj magot, hogy éljünk s ne haljunk meg, és a föld ne 
pusztuljon el. 

Megvevé azért József egész Egyiptom földjét a Faraó részére, mert az 
égyiptombeliek mind eladák az ő földjöket, mivelhogy erőt vett vala rajtok az 
éhség. És a föld a Faraóé lőn. 

A népet pedig egyik városból a másikba telepíté Egyiptom egyik 
határszélétől másik széléig. 

Csak a papok földét nem vévé meg, mert a papoknak szabott részök vala a 
Faraótól és abból a szabott részből élnek vala, amit nékik a Faraó ád vala; 
annak okáért nem adák el az ő földjöket. 

És monda József a népnek: Ímé megvettelek titeket a mai napon, és a ti 
földeteket a Faraónak. Imhol számotokra a mag, vessétek be a földet. 

És takaráskor adjatok a Faraónak egy ötödrészt; négy rész pedig legyen a 
tiétek, a mező bevetésére és éléstekre, mind magatoknak, mind házatok 
népének, és gyermekeiteknek eledelül. 

És mondának: Életünket megtartottad; hadd találjunk kegyelmet uram 
szemei előtt, és szolgái leszünk a Faraónak." (47, 18—25.) 

Ez az igazgatási módszer nem válik József díszére. Nevetséges, különc 
zsarnoknak mutatja, nem pedig jótevőnek, ahogyan a biblia beszél róla. Ha ez 
a történet igaz, s ha a nép hitt Egyiptom kormányzójának jótékonyságában az 
ínség első éveiben — akkor ostobaságára nincs mentség később, amikor idáig 
fajult kifosztásuk, amelynek valamennyien áldozatául estek. Hogyhogy! — 
háborodnak fel az imént idézett bírálók. — József, ez a derék miniszterelnök 
rabszolgasorba dönt egy nemzetet! Az ország minden lakosát és minden 
földjét eladja a királynak! Éppoly gálád és büntetendő cselekedet ez, mint a 
fivéreié, . akik — felkoncolták  Sekhem népét. Nincs rá példa a 
világtörténelemben, hogy egy állam miniszterelnöke így viselkedjék. Ha 
bármelyik országban így tenne egy miniszter, akkor nem menekülne a 
lakosság jogos haragja elől. 

Ez a kegyetlen történet szerencsére csupán bárgyú mese. Roppant 
ostobaság lett volna, hogy valaki megkaparintsa az ország valamennyi 
jószágát, mikor a föld hosszú ideje nem termett füvet a táplálásukra. És ha 
termett füvet, akkor gabonát is hozhatott volna, ez alól nincs kibúvó. 
Egyiptom földje ugyanis természettől fogva homokos, és csak a Nílus 
szabályos áradása teszi lehetővé a növényzet fejlődését; ha pedig elismerjük, 
hogy hét éven át egymás után nem öntött ki a folyam — ami hihetetlen —, akkor 
minden jószág bizonyára elpusztult. Akkor még csak az állítólagos aszály 
negyedik esztendejében voltak — hát mire lett volna jó, hogy vetőmagot 
adjanak a népnek, amikor még három évig semmit sem lehet termelni? Ez a 
hét terméketlen esztendő tehát a legképtelenebb mesék egyike, amelyeket az 


isteni galamb fantáziája kieszelt. 

Az is említést érdemel, hogy a zsidók szent írója milyen tisztelettel 
viseltetik az egyiptomi papok iránt. Egyedül őket kíméli meg József. Az ő 
földjeik szabadok maradnak, amikor az egész nemzet szolgasorba jut és 
eltartásuk is a szerencsétlen népet terheli. A biblia tehát azt a vallási tanítást 
fejti ki, amelyet isten állítólagos képviselői hivatásszerűen sulykolnak a nép 
agyába. Ez az epizód arra való, hogy Jehova szolgái tisztelettudást oltsanak az 
emberekbe mindenféle pap, még más vallás papjai iránt is. A papok 
összetartanak. 

Azt közli azután a kacsa-galamb, hogy Jákob tizenhét évig maradt 
Egyiptomban, itt is halt meg, s így összesen száznegyvenhét esztendőt élt. (47, 
28.) A pátriárka halálos ágyán áldást osztott. (48. és 49. fejezet.) Megáldotta 
az ágyánál összegyűlt tizenkét fiát. Amikor két ismeretlent pillantott meg a 
szobában, megkérdezte: "Kicsodák ezek?" József így felelt: "Az én fiaim, 
Efraim és Manassé, kiket Isten itt adott nékem." Jákob erre így szólt: "Hozd 
ide őket hozzám, hadd áldjam meg." A pátriárka tizenhét éve lakott az 
országban, és Józsefnek még nem jutott eszébe, hogy bemutassa a családját! 

Jákob gyermekeinek osztott áldásából nem hiányzott a szemrehányás sem. 
Rúben például, aki felszarvazta a saját apját, e napon elveszítette 
elsőszülöttségi jogát. 

"Rúben, te elsőszülöttem — mondta a pátriárka —, erőm, tehetségem 
zsengéje, első a méltóságban, első a hatalomban. 

Állhatatlan, mint a víz, nem leszesz első, mivel atyád ágyába léptél fel: 
akkor megfertőztetted! Nyoszolyámba lépett ő." (49, 3—4.) 

Az öreg Jákob atya e napon újra világosan kifejezte, hogy helyeselte a kis 
Dína és Sekhem herceg házasságát, s jómaga elítélte a Simeon és Lévi által 
rendezett nagyszabású vérengzést; ugyanis nem ruházta rájuk a Rúbentől 
elvett elsőszülöttségi jogot, sőt megbélyegezte őket erőszakosságuk miatt. 

"Simeon és Lévi atyafiak, erőszak eszközei az ő fegyverök. 

Tanácsukban ne légyen részes lelkem, gyűlésükkel ne egyesüljön 
dicsőségem, mert haragjokban férfit öltek, s kedvök telve inát szegték az 
ökörnek. 

Átkozott haragjok, mert erőszakos, dühök, mivel kegyetlen; eloszlatom 
őket Jákobban, és elszélesztem Izraelben." (49, 5—7.) 

A teológusok prófétai erejűnek nyilvánítják Jákob minden szavát, amelyet 
halálos ágyán ejtett: a történet folytatásából azonban kiderül, hogy Lévi 
állítólagos leszármazottai nem is jártak rosszul; hiszen nekik jutott a főpapi 
méltóság Izraelben, minden előnyével és kiváltságával együtt. 

Logika szerint a kedvenc fiú minden bizonnyal József volna, aki 
öregségének napfénye volt, annyi örömöt szerzett neki, és gazdaggá tette az 


egész családot. De szó sincs róla: a kedvenc fiú Júda: az, aki szorgalmazta 
József eladását a midiánita kereskedőknek. A vérfertőző Júda az erényes 
József fölébe került. Agg atyja, Jákob, neki adományozta a pátriárkái 
méltóságot, örökségének isteni részét. 

"Júda! téged magasztalnak atyádfiai — szólt Jákob —, kezed ellenségeidnek 
nyakán lesz, s meghajolnak előtted atyáidnak fiai. 

Oroszlánkölyök Júda; zsákmányt ejtvén, felmentél, fiam!  Lehevert, 
lenyugodott, mint a hím oroszlán, és mint nőstény oroszlán; ki veri őt fel? 

Nem múlik el Júdától a fejedelmi bot, sem a vezéri pálca térdei közül; míg 
eljő Siló, és a népek néki engednek. 

Szőlőtőhöz köti szamarát, és nemes venyigéhez szamara vemhét, ruháját 
borban mossa, s felöltőjét a szőlő vérében. 

Bortól veresek szemei, tejtől fehérek fogai." (49, 8—12.) 

A többieknek meglehetősen mindennapi áldás jutott. Ami Józsefet illeti, ha 
már nem követte Jákobot a pátriárkái rangban, legalább néhány jó szót kapott: 
"Atyád Istenétől, aki segéljen; a mindenhatótól, aki megáldjon, az ég 
áldásaival, onnan felülről, a mélység áldásaival, mely alant terül, az emlők és 
anyaméh áldásaival." (49, 25.) 

Jákob megígértette fiaival, hogy koporsóját kiviszik Egyiptomból és a 
Kánaán országában levő Makpelá barlangban temetik el, Ábrahám, Sára, 
Izsák, Rebeka és Lea mellé. 

"És elvégezé Jákob amit fiainak parancsolt és fölszedé lábait az ágyra, és 
kimúlék és az ő népéhez takaríttaték." (49, 33.) 

A többnejű pátriárka első osztályú temetést kapott, balzsamozással és 
Kánaánba szállítással. Ha hihetünk az 50. s egyúttal utolsó fejezetnek, az 
egyiptomiak hetven napig gyászolták. József mindvégig magas méltóságot 
töltött be, eltartotta fivéreit és azoknak családját. Unokái és dédunokái vették 
körül. Száztíz éves korában halt meg. 

Ezzel véget ér Mózes első könyve. Most áttérünk Mózes második 
könyvére. 


HETEDIK FEJEZET 


Mózes és a negyvenéves utazás 


Mózes második könyve a zsidóknak Egyiptomból való kivonulását és a Sínai- 
félszigeten tett hosszú sétáját beszéli el. Tudjuk, hogy a zsidó nép nagy 
utazása negyven évig tartott. Ha egy pillantást vetünk Köves Arábia és 
Palesztina térképére, könnyen képet alkothatunk erről a híres vándorlásról. A 


zsidók Baál-Czefónnál, a mai Szueznál hagyták el Egyiptomot — és 
feltehetően ezen a helyen keltek át a Vörös-tengeren. Végighaladtak a 
Héroopolisz-tenger (a Szuezi-öböl) keleti partján. A Sínai-hegyláncon átkelve, 
egészen Refidimig értek le. A félsziget e déli vidékén Hazeróthig jutottak 
keleti irányban (mai neve Ain el-Hadrah). Innen felmentek északnak Dzsebel- 
Halalig, azután pedig keletebbre igyekeztek, s a Holt-tenger felé tartottak; ezt 
jobbról megkerülve, végre elérkeztek Jerikóba. Modern térkép segítségével 
igen könnyen meghatározható az útvonal három szélső pontjának fekvése: 
Baál-Czefón, a kiindulópont, az északi szélesség 307-n és a keleti hosszúság 
32" 10-n terül el; Hazeróth, az út délkeleti végpontja az északi szélesség 28" 
45-nél és a keleti hosszúság 327" 10-nél van; Jerikó, a végcél az északi 
szélesség 31" 50-nél és a keleti hosszúság 33" 7-nél fekszik."" Ennél fogva e 
három szélső pont egymástól való távolsága nem valami óriási. 

Mekkora lehetett ez a legendás út? Milyen utazáshoz hasonlíthatjuk ma, 
hogy jobban rávilágítsunk a bibliai elbeszélés nevetséges voltára?... A zsidók 
emlékezetes menetelése Mózes és Józsué vezetésével pontosan olyan hosszú 
volt, mintha valaki gyalogszerrel elindulna Párizsból, délkeleti irányban 
elmenne Dijonig és azután északkeletnek fordulva a belgiumi Liége-ig. Párizs, 
Dijon és Liége szakasztott olyan mértani helyzetben fekszik a glóbuszon, mint 
Baál-Czefón, Hazeróth és Jerikó. Egy nyomoréknak sem volna szüksége 
három hónapra e távolság megtételéhez, és útközben gyakran pihenhetne! Az 
izraelitáknak pedig negyven évig tartott ez az út. Hajtsunk fejet e 
rekordteljesítmény előtt, és mosolyogjunk ezen a kolosszális lódításon, 
amelyet a kacsagalamb elhitetett az elbolondított vakbuzgó ájtatosokkal. 

A hivők nem vizsgálnak semmit, hanem mindent kritika nélkül fogadnak 
el. Ha Mózes második könyvének elolvasása után egy kicsit 
elgondolkoznának, akkor csodálkoznának rajta, hogy e könyv szerzője — aki 
állítása szerint Egyiptomban nevelkedett és sokáig élt ott, mielőtt honfitársait 
kivezette onnan — egyetlen szóval sem említi a civilizációja fénykorát élő 
ország műemlékeit, szokásait, törvényeit, politikai viszonyait, történelmét. Az 
egyiptomi királyság később jött létre, mint a hatalmas indiai birodalom vagy 
Kína, az állítólagos Mózessel egyidőben élő egyiptomiak azonban minden 
bizonnyal az első helyet foglalták el a civilizált nyugati nemzetek között. 
Ebben az időben virágzott Théba és Memfisz, amelyek létezéséről Mózes 
második könyvének szerzője szemlátomást nem is tud, mivel nem beszél 
ezekről a csodálatos és gazdag városokról, hiszen nyilván a nevükről sem 
hallott. Ami az akkori hatalmas uralkodókat illeti, a szent szerző közömbösen 





21 A szerző itt nem Greenwichtől, hanem Ferrótól számítja a délköröket. Ferro a Kanári 
szigetcsoport egyik tagja. Franciaországban 1634 óta XIII. Lajos rendeletére innen 
számították a délköröket. — Szerk. 


fáraónak nevezi valamennyit, ez pedig cím, s egyáltalán nem név. A fáraó 
nem más, mint az egyiptomi király, mint ahogyan a porosz király "könig", 
vagy az angol királynő "gueen". Az állítólagos Mózes, aki számos egyiptomi 
királyról beszél és több évszázadnyi időközben történt eseményeket tulajdonít 
nekik s csak a fáraó névvel tudja megkülönböztetni őket — az olyan 
áltörténészhez hasonlít, aki az orosz birodalom más-más időszakára 
vonatkozó, kiagyalt történeteiben egyformán "A Cár Őfelsége" elnevezéssel 
illetné Rettegett Ivánt, Nagy Pétert és I. Miklóst, akiknek a nevét sem tudja. 
Az ilyen fura történetíró ügyetlen, nevetséges fráter. De hát hogy vehetnénk 
komolyan a Teremtés és az Egyiptomból való kijövetel szerzőjét? Ismeri és 
idézi a legapróbb királyocskák nevét, amikor történelem nélküli, vagyis 
teljesen képzeletszülte országokról van szó, mint Sodoma, Gomora és Gérár. 
Amikor egy valódi, történelmileg fontos ország uralkodóját szerepelteti, mint 
például Egyiptomét, akkor tudománya csődöt mond s meg sem meri említeni, 
vajon a szóban forgó fáraó Thotmesz, Amenhotep vagy Hórusz. Egyszóval, 
csak akkor közöl pontos adatot, amikor azt hiszi, hogy állítását egyáltalán nem 
lehet ellenőrizni. Bizonytalanságba burkolózik, amikor az a legfontosabb 
számára, hogy ne árulja el tudatlanságát valamilyen bosszantó tévedéssel, 
melyet netán könnyűszerrel leleplezhetnek. 

A teológusok -— akik Mózes öt könyvét az igazság legtisztább 
megnyilatkozásának minősítették -, amikor a bibliára támaszkodva 
megállapították a világ kronológiai adatait, nem látták előre Champollion, 
Wilkinson, Lepsius és más tudós egyiptológusok felfedezéseit. A Vulgata 
szerint például a világ teremtése i. e. 4004-ben történt, a vízözön pedig a 
3296-ik esztendőre esik; és valamennyi egyházatya helyeslőn bólogatott. Nos, 
Menesz, az egyiptomiak hadvezére, aki országát a papi kaszt legfőbb uralma 
alól kivonta, s megalapította az első ismert dinasztiát, időszámítás előtt 5400 
évvel hajtotta végre ezt a forradalmat, vagyis 1400 évvel a világ teremtése és 
2100 esztendővel a vízözön előtt. A hittudósok azt az időpontot is közlik, 
amikor József, a fáraó miniszterelnöke, Jákobot és családját letelepítette 
Gósen földjén; ez i. e. 1962-ben történt, és a zsidók négyszázharminc évig 
laktak Egyiptomban; távozásuk az 1533-ik esztendőre esik — megint csak a 
teológusok és a biblia szerint. Manapság azonban rendelkezésre állnak 
Egyiptom történelmi emlékei, amelyeket napvilágra hoztak és megfejtettek. 
Leolvasták a történelmet a templomok kövéről és az obeliszkekről. A kor 
története feltünteti a fáraók uralkodását és nagy tetteit. A Théba mellett 
felfedezett karnaki templom nagykapuja például 115 várost sorol fel, amelyet 
III. Thotmesz fáraó a mageddói győzelem után igázott le. Részletesen 
ismerjük e fejedelem tizenöt, egymást követő ázsiai hadjáratát, amely egytől 
egyig sikeresen végződött. Ez a dicsőséges uralom, amelyet a hieroglifák 


tudománya oly élénk fénnyel világított meg, azoknak a századoknak a kellős 
közepén élte virágkorát, amikor Jákob fiai állítólag Egyiptomban tartózkodtak. 
E műemlékeken semmi, egyáltalán semmi nem akad, ami József híres 
kormányáról szólna. E fáraók közül egyetlenegynek sem jutott eszébe, hogy 
megörökítse országának kő-évkönyvein a maga Richelieu-jének?" hírnevét! 


Sőt mi több! Az a fáraó, aki abban az időben uralkodott, amikor — a szent 
szerző szerint — a zsidók elhagyták Egyiptomot, és aki — mint hamarosan 
láthatjuk -—- a Vörös-tenger habjainak martaléka lett, egész hadával 
nyomorúságosan elpusztult — ez a fáraó, a teológusok által elfogadott bibliai 
időadatok alapján nem lehet más, mint III. Amenhotep. Nos, az ő uralkodását 
elejétől végig megörökítették az ókori műemlékek, s ezek az adatok egyáltalán 
nem egyeznek Mózes második könyvének elbeszélésével. Ez a fejedelem a 
tizennyolcadik dinasztia fáraóinak vitéz fajtájához tartozott. Ezek a hatalmas 
uralkodók és jeles hódítók olyan dicsőséget és oly nagy területeket szereztek 
az egyiptomi birodalomnak, amelyeket a következő dinasztia nem tudott 
megtartani. Meghódították Etiópiát, valamennyi arab országot, Mezopotámiát, 
Kánaán országát, elfoglalták Ninivét és Ciprus szigetét. Adófizetésre 
kényszerítették a babiloniakat, a föníciaiakat, az örményeket. Fegyvereik 
sikere messze Nyugat-Ázsiáig terjedt. IV. Thotmesz, III. Amenhotep atyja, 
nem veszítette el a nagy Ihotmesz hódításainak gyümölcsét. Az írásos 
emlékek szerint dicsőségesen uralkodott i. e. 1550-ben, vagyis tizenhét évvel 
azelőtt, amikorra a biblia a zsidók Egyiptomból való kivonulását teszi. Ami 
III. Amenhotepet illeti, győzelmeiről sok történelmi adat maradt fenn: ő 
alapította a luxori templomot. Az ő tiszteletére emelték Thébában a Memnon- 
kolosszus néven ismert szobrot, amely őt ábrázolta és harmonikus hangokat 
hallatott, amikor a kelő nap sugarai rátűztek. Ismerjük az általa leigázott 
királyok és népek hosszú sorát. Ez a fáraó dicsősége teljében uralkodva halt 
meg. Nem fulladt bele a Vörös-tengerbe, hanem fényes pompával temették el 
az egyik piramis belsejében. Abban az évben, amikor Mózes második könyve 
szerint a Mózes vesszőjének engedelmeskedő hullámokba veszett, éppen 
Etiópia meghódítását fejezte be, és később még nagy hadjáratokat vezetett 
Ázsiában. Annyira nem halt meg ebben az időben, hogy — míg Mózes második 
könyve szerint a zsidók a Sínai-félszigeten sétálgattak, megépítette Felső- 
Núbiában a pompás Sóleb-palotát — és Théba mellett a karnaki nagytemplom 
déli részét. Óriási birodalmát Hórusz fiára hagyta, aki leverte az etiópok 
lázadását és folytatta atyjának műveit. 

Ez történelem; kifejezetten ellentmond a bibliának. 





22 Richelieu bíboros (1585—1642), eredeti nevén Armand Jean du Plessis herceg, 1624— 
1642-ig XIII. Lajos miniszterelnöke. — Szerk. 


Négy évszázaddal Jákobnak és társainak góseni letelepedése után, a 
hatvanhat zsidó bámulatosan elszaporodott. Az akkori király teljesen 
elfelejtette azokat a szolgálatokat, amelyeket József tett hajdan Egyiptomnak. 
Igen kegyetlen volt a fáraó (továbbra is ezen a néven említjük, amely név az 
egyetlen, amivel a szent szerző illeti). Hívatta a két héber bábát, Sifra és Puá 
asszonyságot, akinek páciensei sorába tartozott valamennyi honfitársnőjük, és 
megparancsolta nekik, hogy ha zsidó asszony szülésénél segédkeznek, fojtsák 
meg az újszülött fiúgyermeket. A két bába mindent elkövetett, hogy ne 
teljesítse a fáraó rendelkezését, s amikor ez megkérdezte tőlük, miért hagyják 
életben a fiúgyermekeket, így válaszoltak: "Mert a héber asszonyok nem 
olyanok, mint az égyiptombeliek; mert azok életerősek; minekelőtte a bába 
hozzájuk eljutna, már szülnek." A fáraó akkor rendeletet hirdetett ki, amely 
szerint minden zsidó fiúgyermeket születése után nyomban a folyóba kell 
dobni. Elképzelhető, hogy ez nagy szomorúságot okozott a zsidó családokban. 
A rendeletet annál könnyebben végre lehetett hajtani, mert Jákob 
szerencsétlen leszármazottai többé-kevésbé rabszolgasorban sínylődtek. 
Kegyetlen bánásmódban részesültek az egyiptomi hivatalnokok részéről. Nem 
voltak a maguk urai. A legfáradságosabb munkát végeztették velük. (Mózes 
második könyve, 1. fej.) 

Történt egyszer, hogy egy Lévi nemzetségéből származó anya három 
hónapon át rejtegette kisfiát, ugyanis "szépnek" találta. De mert nem tudta 
tovább rejtegetni és félt a feljelentéstől, fogott egy nádkosarat, bevonta 
gyantával és szurokkal, beletette a csecsemőt, s azután a bölcsőt lerakta a 
folyó partján, a nádasba. Majd szólt a fiúcska nővérének, hogy kissé 
távolabbról figyeljen. Eközben kíséretével megérkezett a fáraó lánya, hogy a 
Nílusban fürödjék. 

A szent szerző elmulasztja, hogy megdicsérje bátorságáért a hercegnőt, s ez 
sajnálatos feledékenység. Hiszen a Nílusban hemzsegtek a krokodilusok, és 
így ez a fürdő megérdemli az olvasó csodálatát. Azonkívül az udvar 
Memfiszben székelt, és Memfisztől Gósenig, a zsidó családok tartózkodási 
helyéig, több mint ötven mérföld az út. Akárhogyan volt is, a hercegnő a 
legjobbkor jelent meg. 

Mivel semmi sem történik Jehova akarata ellenére, tehát a többi zsidó 
gyermek az ő engedélyével fulladt bele a Nílusba és lett a krokodilusok 
martaléka. Ez az egyetlen csecsemő szintén a nagyszabású isteni terveknek 
köszönhette menekülését. Nyilván a jóisten küldte a fáraó lányát ilyen 
messzire fürödni, és ő oltott belé halálmegvető bátorságot a szörnyű 
kétéltűekkel szemben. Úgy történt tehát, ahogyan a gondviselés rendelte. A 
hercegnő összetalálkozott az úszó bölcsővel, megesett a szíve a síró-rívó 
gyermeken, és azon nyomban rájött, hogy zsidó fiúcska. Erre megjelent a 


nővér, és azt ajánlotta, keressenek egy dajkát. A hercegnő helyesléssel fogadta 
a kitűnő ötletet. Ezután ott termett az anya. A fáraó leánya rábízta a gyermek 
szoptatását, s kijelentette, havi bért fizet a dajkának. Jótettének boldog 
tudatában eltávozott. Később, amikor a fiúcskát elválasztották, anyja 
visszavitte a hercegnőhöz. Ez megkedvelte a gyermeket, és a Mózes nevet 
adta neki, ami "vízből mentett"-et jelent. Olyan eredményesen járt közben 
érdekében a királynál, hogy még ez a kegyetlen uralkodó is beleegyezett, hogy 
a csöppséget udvarában neveltesse. A biblia szerint a fáraó fiává is fogadta. 

Mózes növekedett, s kiskorától fogva csodagyermeknek bizonyult. 
Ámulatba ejtette a királyt, leányát, udvaroncait. Ragyogó jövő várt rá. Amikor 
fiatalemberré serdült, meglátogatta zsidó honfitársait. Egy szép napon 
észrevette, amint egy egyiptomi vert egy zsidót. Erre Mózes megölte az 
egyiptomit és eltemette a homokba. Miután gondolkodóba esett a gyilkosság 
következményén, elmenekült és Midián földjén rejtőzött el. Ez a vidék a 
Sínai-félsziget délkeleti részén volt. Nem szabad összetéveszteni másik két, 
hasonló nevű országgal, amelyről később lesz szó, s amelyek közül az egyik 
az Elath-tenger (a mai Akaba-öböl) északi partján, a másik pedig a Holt- 
tengertől keletre terük el. Ha összekeverjük ezeket a midián országokat, akkor 
azt képzelhetné valaki, hogy a szentlélek elveszítette a térképét és földrajz 
dolgában nagyon is tudatlan. 

Az egyes számú Midiánban Mózes megismerkedett egy Jethró nevű 
pogány pappal, akinek hét leánya volt. Az egyik, a szépséges Czippora, rabul 
ejtette a szökevény szívét. Házasság, hosszú mézeshetek, és Mózes apja lett 
egy lurkónak, aki a Gersom nevet kapta. Eközben a fáraó a múmiák közé 
költözött, és utóda tovább sanyargatta a szegény zsidókat, akiknek szolgasorsa 
egyre keservesebb lett. Amikor Jehovának — aki mint Mózes, már nem is 
gondolt többé a héberek szerencsétlenségére — hirtelen eszébe futott a 
szövetség, melyet valamikor Ábrahámmal, Izsákkal és Jákobbal kötött. (2. 
fej.) 

Jethró papnak nyája volt, és hébe-hóba vejére bízta, hogy legelni vigye. 
Egy ilyen kirándulás alkalmával Mózes elment egészen a Hóreb-hegyig, 
amely ugyan a Sínai-tömbhöz tartozik, de mégsem azonos a Sínai-heggyel. 
Egyszerre csak lángba borult egy bokor, s a tűz közepette megjelent a jóisten. 
Ami még érdekesebbnek látszik; a bokor lobogva lángolt és mégsem égett el. 
Isten ráparancsolt az elképedt Mózesre, hogy húzza le a lábbelijét. Az 
engedelmeskedett. Akkor isten kijelentette neki, hogy küldetéssel ruházza fel. 
Menjen el a fáraóhoz és szólítsa fel, engedje eltávozni a zsidókat 
Egyiptomból. Ez azonban csak akkor szánja rá majd magát, miután Mózes 
néhány csodát tesz. Ezenkívül vigasztalja meg a honfitársait. Mózes arra kérte 
a látomást, mondja meg a nevét. És isten így szólt Mózeshez: "Vagyok aki 


vagyok. Így szólj az Izrael fiaihoz: A Vagyok küldött engem tihozzátok." A 
jóisten számos tanácsot adott az Egyiptomból való közeli kivonulás tárgyában, 
s köztük ezt is: "Kérjen azért minden asszony az ő szomszédasszonyától és 
háza lakó asszonyától ezüstedényeket és aranyedényeket és ruhákat; és 
rakjátok azokat fiaitokra és leányaitokra, s így fosszátok ki Egyiptomot." (3. 
fej.) 

Amikor pedig Mózes aggályoskodott, hogy a zsidók éppúgy nem adnak 
majd hitelt a szavának, mint a fáraók, Jehova azon nyomban csodatevő erővel 
ruházta fel. A bot, melyet Jethró veje kezében tartott, kígyóvá változott, majd 
újra bot lett. 

"És ismét monda néki az Úr: Nosza dugd kebeledbe a kezed; és kebelébe 
dugá kezét és kihúzá: ímé az ő keze poklos vala, olyan mint a hó. 

És monda: Dugd vissza kebeledbe a kezed: és visszadugá kezét kebelébe, 
és kivevé azt kebeléből és ímé ismét olyanná lőn mint teste." (4, 6—7.) 

Jehova azt is közölte Mózessel, képessé teszi arra, hogy a vizet vérré 
változtassa, és viszont. Mózesnek azonban némi kétségei voltak. 
Megmagyarázta istennek, hogy ő dadog, s ezért rossz szónok lenne a nép 
oktatására. Isten erre megharagudott, s egyáltalán nem gyógyította ki 
dadogásából, hanem azt válaszolta, hogy ha így áll a dolog, akkor társul adja 
küldetéséhez Áront, a bátyját. Jegyezzük meg mellesleg, hogy Áron egyáltalán 
nem bujkált Egyiptomban. Anyja nyilván megmentette, de nem tudni, hogyan. 

E látomás után Mózes elbúcsúzott apósától és útnak indult feleségével, 
gyermekeivel. 

"És lőn az úton, egy szálláson, eleibe álla az Úr és meg akarja vala őt ölni. 

De Czippora egy éles követ véve és lemetszé az ő fiának előbőrét és lába 
elé veté mondván: Bizony, vérjegyesem vagy te nékem! 

És békét hagya néki." (4, 24-26.) 

Áron, akit Jehova figyelmeztetett, felkereste Mózest, töviről-hegyire 
megtudott tőle mindent a rájuk ruházott küldetésről, s attól fogva kettesben 
folytatták útjukat a fáraóhoz. Az uralkodó azonban nem is hederített a két 
fivér intelmeire; sőt még fokozódott is az izraeliták sanyargatása. (5. fej.) 
Mózes biztosította honfitársait, hogy isten akaratából  visszanyerik 
szabadságukat. (6. fej.) 

Mózes nyolcvanéves volt, Áron pedig nyolcvanhárom, amikor a fáraóval 
beszéltek, és újra felszólították, engedélyezze az izraeliták távozását. Mivel az 
uralkodó nem hajlott az értelmes szóra, Áron elébe dobta a botját, és az abban 
a pillanatban sárkánnyá változott. A sebtében odahívott udvari mágusok 
szintén elhajították botjukat, azok is megannyi sárkánnyá változtak. Áron 
sárkánya azonban felfalta a varázslókét. Ez a csoda sem indította arra a fáraót, 
hogy visszaadja a zsidók szabadságát. Akkor Mózes vesszejével a Nílusra 


sújtott és a folyó vize vérré változott. A biblia hozzáfűzi, hogy a király 
mágusai hasonlóképpen cselekedtek. A hal elpusztult. Az egyiptomiak 
felásták a Nílus környékét, hogy ivóvízhez jussanak, de hiába. Hogy a zsidók 
miként szereztek vizet, a szerző elmulasztja közölni. (7. fej.) 

Áron és Mózes még más csapásokkal is jutalmazta Egyiptomot. Béka- 
invázió következett. A hiúságukban sértett udvari varázslók véghezvitték 
ugyanezt a csodát. Mást sem lehetett látni mindenütt, mint varangyot. 
Valóságos béka-eső, béka-özön zúdult a földre. Ezután tetvek következtek; 
ellepték egész Egyiptomot; majd más rovarok nyüzsögtek, amelyeket a biblia 
nem jelöl meg pontosabban. A szent szerző viszont közli, hogy a tetvek 
csodáját a mágusok már nem tudták végrehajtani. Azután eltűntek a békák, a 
tetvek és a névtelen rovarok; a fáraó szíve azonban keményebb volt, mint 
valaha, s nem engedte eltávozni a zsidó népet. (8. fej.) 

Az ötödik csapás az volt, hogy az egyiptomiak lovai, szamarai, tevéi, ökrei 
és juhai hirtelen mind elpusztultak. A hatodik csapás: Mózes és Áron hamut 
hozott és szétszórta a király előtt. Nyomban fekély lepte el az egyiptomiakat. 
Hetedik csapás: fergeteges jégeső és tűzvész pusztította el a füvet és a fákat a 
mezőkön, egyedül Gósen földje menekült meg, ahol az izraeliták éltek. Ez 
alkalommal a fáraó már beleegyezett a zsidók távozásába. Mózes kinyújtotta a 
kezét, s a fergeteg elcsitult... és a fáraó visszavonta adott szavát. (9. fej.) 

Nyolcadik csapás: heves széllel sáskák milliárdjai csapnak le, s felfalják azt 
a kevés növényt, ami átvészelte a jégesőt. A fáraó bűnbánatot tart, a szél a 
Vörös-tengerbe sodorja a sáskákat. A fáraó ismét megmásítja ígéretét és 
visszatartja az izraelitákat. Kilencedik csapás: Egyiptomot olyan sűrű sötétség 
borítja el, hogy meg lehet tapintani. (!) Végül a fáraó rászánja magát, hogy 
elengedi Mózest és honfitársait; de meg akarja tartani juhaikat és ökreiket, 
amelyeket az isten megóvott a csapások sorozatos özönétől. (10. fej.) 

Hogy véget vessen ezeknek az állapotoknak, Jehova öldöklő angyalokat 
küldött, azzal a paranccsal, hogy gyilkolják le az egyiptomiak újszülötteit. 
Mivel a program szerint az emberirtásnak éjszaka kellett történnie, tévedések 
elkerülése végett minden zsidó családban elfogyasztottak egy bárányt, és az 
izraeliták bárány vérrel kis jelet tettek házuk kapujára. A biblia szerint innen 
származik húsvét ünnepe. (10., 12. és 13. fej.) Ebből az következik, hogy az 
éjfélkor az egyiptomi városokon áthaladó angyalok kardot vittek a 
gyilkoláshoz és lámpást a hajlékok kapuinak megvizsgálásához: vajon van-e 
rajtuk bárányvérrel mázolt jel, vagy nincs? Tehát nem mi, hanem a biblia 
ábrázolja testi lényként az angyalokat. Ó! mennyit nevethetett az isteni 
galamb, amikor ezeket a badarságokat diktálta! . . . 

Tehát megöltek minden egyiptomi elsőszülöttet, "a Faraónak 
elsőszülöttétől fogva, aki az ő királyi székiben ül vala, a tömlöcbeli fogolynak 


elsőszülöttéig és a baromnak is minden első fajzását. 

És fölkele a Faraó azon az éjszakán és mind az ő szolgái és egész 
Egyiptom, és lőn nagy jajgatás Egyiptomban." A fáraó tüstént elküldött 
Mózesért és Áronért, s így szólt hozzájuk: Menjetek el minél hamarább, ti és 
Izrael gyermekei. 

"Az Izrael fiai pedig Mózes beszéde szerint cselekedének és kérének az 
égyiptombeliektől ezüstedényeket és aranyedényeket meg ruhákat. 

Az Úr pedig kedvessé tette vala a népet az égyiptombeliek előtt, hogy 
kérésökre hajlanak és kifoszták az égyiptombelieket." (12, 29—30., 35—36.) 

Mózes második könyve azt is közli itt, hogy a zsidó családok, akik Jákob 
átköltözése óta még mindig Gósen vidékén laktak, Rameszeszben gyülekeztek 
az indulásra. Innen Szukhóthba mentek; szám szerint hatszázezer erős férfi, 
nem számítva az asszonyokat és a gyermekeket; mindenféle rangú emberek is 
csatlakoztak hozzájuk tömegestül, és csodálatos módon ökreik és nyájaik is 
voltak. (12, 37-38.) Mózes magával vitte József földi maradványait is. (13, 
19.) 

Ennek alapján hozzávetőlegesen kiszámíthatjuk, hány áldozatot követelt a 
mészárlás, amelyet a galamb Jehova angyalainak tulajdonít. Mivel a 
Rameszeszből indulók hatszázezren voltak "fegyveresek" (13, 18.), ez 
hatszázezer családot jelent. Gósen földje Egyiptom negyvened része, Meroétól 
egészen Peluziumig. Az ország többi részében tehát huszonnégymillió család 
élt. Isten tehát angyalai által rengeteg újszülöttet ölt meg! 

Szukhóthból a zsidók Ethámba mentek s ott tábort vertek. Azután Baál- 
Czefónba (Szuez) érkeztek, s itt a tenger közelében táboroztak. (14, 2.) A 
biblia által megjelölt hely nem a tulajdonképpeni Vörös-tenger, hanem csak a 
Szuezi-öböl zuga. Ha ott egyáltalán volt víz, amelyen át kellett kelni, ez 
csupán az akkori fáraók csatornája lehetett, amely a Nílustól a Keserű- 
tavakhoz vezetett. 

Mialatt Mózes és honfitársai útra keltek, a fáraó — akinek esze bizonyára 
gyorsan kapcsolt — sajnálni kezdte, hogy elveszítette e kiváló alattvalóit, 
akikért annyi csapás sújtotta. 

"Befogata tehát szekerébe és maga mellé vévé az ő népét. 

És vőn hatszáz válogatott szekeret és Egyiptom minden egyéb szekerét és 
hárman-hárman valának mindeniken." (14, 6—7.) Maga állt seregének élére, és 
a nép is csatlakozott hozzá: "És az égyiptombeliek utánok nyomulának és 
elérek őket a tenger mellett, ahol táboroznak vala, a Faraónak minden lova, 
szekere meg lovasai és serege Pi-Hahiróth mellett, Baál-Czefón előtt." (14, 9.) 
Kérdés, honnan vették a fogatokat és a lovasságot, hiszen az ötödik csapás 
során kivétel nélkül elpusztult az egyiptomiak valamennyi lova, szamara, 
tevéje és ökre. 


A zsidók eleinte nyugtalankodtak; de Mózes gyorsan elintézte, hogy száraz 
lábbal átkeljenek a tengeren. Meglendítette pálcáját, és szétválasztotta a 
habokat. 

A csoda láttán a fáraó azt gondolta, hogy a hullámok között nyílt út 
számára is járható. El is indult seregével. Mózes megint suhintott pálcájával, 
amikor az egyiptomiak éppen a tenger kellős közepén voltak. 

"Visszatérőnek tehát a vizek és elboríták a szekereket és a lovasokat, a 
Faraónak minden seregét, melyek utánok bementek vala a tengerbe; egy sem 
marada meg közülük." (14, 28.) 

Jegyezzük meg, a fáraó nem azért vette űzőbe a zsidókat, hogy kiirtsa, 
hanem hogy bekerítse és visszavigye őket országába, újabb szolgaságba. Ezek 
között hatszázezer erős fegyveres férfi volt, tehát — az agg apákkal, anyákkal, 
feleségekkel, nővérekkel és ifjú öcsökkel együtt — a kivándorlók száma 
mintegy hárommillió főre becsülhető. Ekkora tömeg foglyul ejtéséhez sokkal 
nagyobb erők szükségesek. Az imént idézett igen logikus számítás szerint az 
egyiptomi családok összlétszáma körülbelül huszonnégymillióra tehető. 
Családonként egy katonát véve, a fáraó seregében huszonnégymillió harcos 
lehetett. Igaz, hogy az isten már megölte minden családban az elsőszülöttet; a 
fiatalabbak azonban fegyverfogható korban lehettek. Ez az üldözési terv 
különben nagy lelkesedést keltett — hiszen a szerző közlése szerint — 
tömegestül csődült a nép, hogy elkísérje a királyt. Ne feledkezzünk meg 
azokról az egyiptomiakról, akiktől a szökevények értékes edényeket és szép 
ruhákat csaltak ki. Ezek bizonyára habozás nélkül a tolvajok után iramodtak. 
Ha úgy tetszik, csökkentsük felére a számadatokat: akkor is legalább 
tizenkétmillió egyiptomi fulladt a tengerbe a fáraóval együtt. 

Soha egyetlen egyiptomi szerző nem említette ezt az éppoly csodálatos, 
mint félelmetes katasztrófát, sem pedig az országot pusztító tíz csapást. — Ez 
azonban a nemzeti önérzettel magyarázható — mondhatja valaki. Fogadjuk el. 
De hát a világ többi népe? Ők miért nem szereztek tudomást e szörnyű 
eseményekről? Hiszen ez a hatalmas arányú vízbefúlás mégiscsak egy 
csapásra száztizenöt herceget mentesített az adófizetés alól Amenhotep 
fáraóval szemben. Az ám! Még Hérodotosz sem említi, akit az ókor "a 
történetírás atyjának" nevezett, pedig ő sok adatot gyűjtött össze a régi 
Egyiptomról. Beutazta az országot, beszámolt Szészosztrisz hőstetteiről, 
említést tett Amenhotep szobráról, a Memnon-kolosszusról. Ez a Hérodotosz 
ne ismerte volna e király tragikus végét és seregének pusztulását a 
hullámsírban!... A korabeli történetírók általános hallgatása legalább éppoly 
bámulatos, mint maga a csoda. 

Az izraeliták tehát látták ellenségeik pusztulását. Ha ezt tényként fogadjuk 
el, akkor bízvást hozzátehetjük, hogy Jákob ivadékai annyit nevettek ezen a 


kalandon, hogy sokan közülük a hasukat fogták. Mózes második könyvének 
15. fejezete mindenesetre közli, hogy Miriám, Mózes és Áron nővére, dobot 
vett a kezébe, és az asszonyok mind dobot és fuvolát fogtak és örömükben 
együtt táncoltak vele. Ez a fejezet azt is tudatja velünk, hogy Mózes legott 
dicshimnuszt rögtönzött (az nem derül ki, hogy milyen nyelven), s egész 
Izrael egy emberként énekelte. Ne feledjük el, hogy az énekesek és a táncosok 
hárommilliónyi kórust alkottak, a szöveget és a zenét pedig azon nyomban 
megtanulták. Kérem az olvasót, próbálja elképzelni ezt a dalárdát, amint ezt a 
kantátát zengi. Teringettét! Be szép lehetett! . . . 

A jámbor zsidók pedig úton vannak Köves Arábia felé, amelyet azért 
neveznek így, mert ott alig terem más, mint kő meg kavics. Utazásuk célja 
Kánaán országa, amelyre őseik mindig áhítoztak. Miért ne telepedjenek le ott 
most, amikor ilyen sokan vannak?... Különben is Mózes azt állította annak 
idején — az úristen szava nyomán —-, hogy ez a Kánaán földje bámulatosan 
termékeny. A nehézség az, hogyan találják meg. Semmiféle út nem vezetett 
oda, az iránytűt pedig még nem találták fel. Szerencsére egy égi felhő állt a 
zsidó nép élére, s éjjel-nappal mutatta az utat. Nappal fekete füstoszlop volt, 
éjszaka pedig tűzgomoly. A szentírás szerint Jehova személyesen volt jelen 
ebben a változó külsejű felhőben. Ez a kalauzolási módszer a sivatagban 
bizonyos előnyökkel járt. Hátrányai is voltak. Valóban, az izraeliták gyakran 
pihenni szerettek volna egyet, de hiába! A felhő előre iramodott. Ugyan 
mitévők legyenek? Kockáztassák meg azt, hogy elveszítik ezt a becses 
kalauzt? Egy füstoszlopot pedig nem lehet kabátszárnnyal visszafogni, 
ugyebár?... Akkor hát feltétlenül folytatniuk kell útjukat. Jehova, az öreg 
mókamester persze mulatott. XIII. Leó, kedves barátom, ne tiltakozz! íme, itt 
a bizonyíték: Baál-Czefónból (Szuez) Jerikóba úgy juthatott volna el 
leghamarabb az isteni kalauz, ha északnak fordul, a Földközi-tenger felé, 
végighalad a Dzsebel Rabah hegylánc mentén. Azután keletnek tér, s a 
Dzsebel Maghara völgyeit követi, amelyek egyenesen a partvidéken 
húzódnak. Így elegendő a filiszteusok országáig menni, s azt megkerülve, 
máris Kánaánba érkezik az Ethiusok baráti országán keresztül. Észak helyett 
viszont Jehova a Sínai-félsziget déli csücske felé vezette a jámbor zsidókat. 
Pontosan úgy tett, mintha egy Párizsból Belgiumba tartó utast kellett volna 
kalauzolnia, és Lyon-Marseille útirányon át küldi!... Nos, láthatod Leó 
szentatyám, milyen notórius füllentő Zebaoth-Jehova!. . . 

A jóisten  meghosszabbította népének útját, viszont válogatott 
gyönyörűségekben részesítette. Így például Baál-Czefónból kiindulva, a 
dicshimnusz elhangzása után, a Sur-sivatag nyugati részébe vezette a zsidókat, 
ahol három napig gyalogoltak anélkül, hogy egyetlen csepp vizet találtak 
volna. Végül egy helyen, amelyet azóta Marának neveznek, kellemes 


meglepetésükre bővizű forrás csobogása ütötte meg a fülüket. Odarohantak, 
hogy igyanak; de a víz keserű volt... A hárommillió zsidó egy emberként 
elfintorította az arcát. "És zúgolódik vala a nép Mózes ellen, mondván: Mit 
igyunk? — 

Ez pedig az Úrhoz kiálta, és mutata néki az Úr egy fát és beveté azt a 
vízbe, és a víz megédesedék. — És jutának Élimbe, és ott tizenkét forrás vala és 
hetven pálmafa; és tábort ütének ott a vizek mellett." (15, 24-27.) Ez a hetven 
pálmafa minden bizonnyal igen szétszórtan feküdt és roppantul dús lombja 
lehetett, ha védelmet nyújtott egy ekkora néptömegnek, amely között 
hatszázezer harcos volt. 

Elimet elhagyva tovább ereszkedtek dél felé. A Szin-sivatagba jutottak, 
amely a Szuezi-öböl partvidékének lejtőjén és dombjain terül el. E déli irányú 
menetelés a Sínai-hegylánc felé vezetett. A természet itt nagyszerű, 
lenyűgöző, de teljesen vad. Engedelmükkel idézem Élisée Reclus?" leírását e 
klasszikus hírességű vidékről. 

"A Dzsebel et-Tihtől nyugatra húzódó partmenti dombok — közli a 
földrajztudós — krétarétegekből állnak. E szabályos fehér halmazok egyhangú 
látványt nyújtanak, és néhány száz méter magasra emelkednek. A Sínai- 
tömbhöz tartozó első hegyek és a szélső vonulattól délre, a Szuezi- és az 
Akaba-öböl között magasodó csúcsok azonban homokkőből vannak, 
szeszélyes alakzatúak, változatos színűek, és festői tájat alkotnak. Délre 
gránit-, gnejsz- és porfircsúcsok nyúlnak az ég felé. A Sínai-tömb hegyei 
egyhangúak, a felszín száraz. Ijesztően kopárak, éles gerincű profiljuk oly 
szabályosan rajzolódik ki a kék égen, mint a rézbe vésett vonal. A Sínai 
szépsége tehát, mivel minden külső dísz hiányzik róla, maga a szikla: a porfír 
téglavörössége, a földpát halvány rózsaszíne, a gnejsz és a szienit világos vagy 
sötét szürkesége, a kvarc fehérsége, a különféle kristályok zöld fénye bizonyos 
változatossággal ruházza fel a hegyeket, s ezt még fokozza a háttér kékje, a 
fekete árnyak és a kristályos éleken csillogó fényjátéka. A szurdokokban és a 
lejtők málló gnejsz-talaján itt-ott feltűnő gyér növényzet az ellentét folytán 
csak kiemeli a kopár meredélyek formáinak fenségét és színeinek pompáját. 
Az ideiglenes vízfolyások mentén szerénykedő néhány rekettye, az akácfák, a 
tamariszk-cserjék, a pálmafák kicsiny csoportjai egyáltalán nem palástolják a 
sziklák büszke egyszerűségét. Ez a jellegzetes természet, amely annyira 
különbözik a Nyugat-Európa nedves vidékein megcsodált tájaktól, 
lenyűgözően hat az elmére. Minden utast hatalmába ejt; a Sínai-hegység 
tövében született beduinok is szenvedélyesen szeretik ezt a tájat, és 
honvágytól senyvednek, ha távol vannak a hazai szikláktól... Ezek a sziklák 

egyébként igen gazdagok türkiz-lelőhelyekben... Valamelyik csúcsról nézve, 
a vidék háborgó tengerhez hasonlít, amelynek hullámai az ellentétes irányú, 
örvénylő szelek hatására egymást keresztezik. Legmagasabb részén (Dzsebel 
Katherin) ősrégi gleccserek nyomai látszanak. Északnyugat felé egy hegysor 
válik külön. Ott emelkedik a Szerbal (2046 m), amelyet a kutatók többsége a 
valódi Sínainak tart. Hajdan ide jártak az arabok, juhokat áldoztak és 
fűcsomókat hoztak — a természettől kapott legbecsesebb kincseket. A Szerbal, 
amelyet alacsonyabban övez a vádik" gyűrűje, mint a Dzsebel Katherint, 
viszonylag magasabbnak tűnik, és az arabok mindenkor ezt tekintették a 
félsziget hegyóriásának. Ez a csúcs a legnagyszerűbb. A nyúlványok fölött 
szakadékoktól szabdalt, csupasz falak emelkednek, amelyek hegyes ormoktól 
és gúláktól csipkézett, megmászhatatlannak látszó gerincben végződnek. 
Mégis fel lehet jutni rá, és Burckhardt óta számos európai megmászta. A 
gránitkőzeteknél eléggé ritka természeti jelenség következtében, a Szerbal 
egyes részeit barlangok szelik át. A földpátkristályok szétágazó sugarak 
formájában helyezkednek el a sziklában, és mivel az idő hatása először rajtuk 
mutatkozik meg, szétmorzsolódva, mély üregeket képeznek. A Szerbal lejtőin 
végül gyakran lehet hallani a mozgásban levő, kristályos homokszemcsék 
metsző hangját. Van a hegységben egy nyugat felé lejtő, körülbelül tizenöt 
méter széles folyosó, amelyet színültig megtolt a kvarcfalak omladéka. E 
folyosót Dzsebel Nakusznak (harangok lejtőjének) nevezik, mert — a beduinok 
hite szerint — itt harangzúgás hallatszik a hegység belsejéből. Az utas 
valójában igen kellemes hangot hall, amely hol gyenge, mint a távoli fuvolák 
csengése, hol pedig erősödik, mint a közeli orgona zúgása. A nap hevétől, a 
levegő és a föld nedvességétől, a leváló homok mennyiségétől és a hangokat 
gyorsító vagy lassító szellő erejétől függően, ez a zene harmonikus 
sóhajtozásnak vagy a hegység bömbölő morajának tetszik." 

Ilyen hát ez a vidék, ahová Jehova — felhőoszlopába rejtőzve — magával 
vitte népét. 

A Sínai-hegység páratlan látvány; de bármennyire kellemes lehetett a 
zsidóknak e fenséges természet élvezete, ez még semmit sem hozott a 
konyhára. Mózes második könyve szerint (16. fej.) ekkor az Egyiptomból való 
kivonulást követő hónap közepe táján tartottak. A magukkal vitt készletek 
bizonyára már kimerültek, és ebben a cudar sivatagban egyetlen vendéglő 
vagy söröző sem akadt. A hárommillió kivándorló zúgolódott Mózes és Áron 
ellen. "S mondának nékik Izrael fiai: Bár megholtunk volna az Úr keze által 
Egyiptom földjén, amikor a húsos fazék mellett ülünk vala, amikor jól 
lakhatunk vala kenyérrel; mert azért hoztatok ki minket ebbe a pusztába, hogy 
mind e sokaságot éhséggel öljétek meg." (16, 3.) 

És a zsidók csúnyán elbántak volna Mózessel, ha a jóisten nem teszi 
képessé arra, hogy honfitársai éhségét olyan csodákkal csillapítsa, amelyekkel 
még Robert-Houdin? sem versenyezhetne soha. Itt, a Szin-sivatagban, fürj-eső 
hullott. Igen kérem, jól hallják, hölgyeim és uraim — fürjek potyogtak! (16, 
13.) Mivel pedig a hébereknek valószínűleg nem voltak sütőik, a fürjek 
következésképpen teljesen megsült állapotban érkeztek. S ez még nem 
minden: ". . Reggel pedig harmatszállás lőn a tábor körül. 

Mikor pedig a harmatszállás megszűrlek, ímé a pusztának színén apró 
gömbölyegek valának, aprók mint a dara a földön. 

Amint megláták az Izrael fiai, mondának egymásnak: Mán ez! mert nem 
tudják vala mi az. Mózes pedig monda nékik: Ez az a kenyér, melyet az Úr 
adott nektek eledelül. — ... Olyan vala az mint a kóriándrom magva, fehér; és 
íze, mint a mézes pogácsáé." (16, 13—15. és 31. vers.) 

Ugyanebből a fejezetből megtudhatjuk, hogy a negyven évig tartó utazás 
alatt isten népe minden reggel megkapta a maga manna-adagját, s 
valamennyien kedvükre lakmározhattak belőle. A szentlélek iránt táplált 
mélységes tiszteletem folytán kötelességem hozzátenni, hogy manna nemcsak 
a Sínai-félszigeten akad, hanem a földteke sok más helyén is, nevezetesen 
Calabriában, Iránban, az Ararát környékén stb. A manna igen jó hashajtó. A 
jóisten tehát nagyon ügyelt az izraeliták egészségére. Bár megtöltötte a 
gyomrukat, vigyázott arra, hogy ne kapjanak székrekedést. Negyven éven át 
mindennap hashajtó — ez igazán gondos atyára vall! 

A Szin-sivatagból a Tih-sivatagba vonultak a zsidók, Refidimbe. Mózest itt 
megrohanták szomjas honfitársai. Végül is felmászott a Hóreb-hegyére és 
pálcájával rásújtott egy sziklára. Erre bő forrás tört fel, s a hárommillió 
kivándorló csillapította szomját. Ezután sátrakat vertek a síkságon. 

Itt kellemetlen meglepetés várt rájuk. Ezen a tájon élt Amálek és népe, aki 
neheztelt Jákob ivadékaira. Említést érdemel, hogy Amálek Ézsaú unokája 
volt. Ézsaúnak ugyanis első feleségétől, Adától való legidősebb fia, Elifáz egy 
bizonyos Thimnát fogadott ágyasául, és attól született — más gyermekekkel 
együtt — Amálek. (Mózes első könyve, 36, 12.) Hogyan élhetett még mindig 
ez az Amálek? A galamb elfelejtette megmagyarázni a szent szerzőnek, ennek 
pedig eszébe sem jutott, hogy csodálkozzék. Pedig igen különös a puszta tény 
is, hogy még életben volt. Hiszen ha Jákob tizenkét fiának leszármazottai egy 
hatszázezer harcost kiállító néppé gyarapodtak, ez csak számos nemzedék 
váltakozása útján történhetett, s különben a biblia tanítása szerint is 
négyszázharminc év telt el Jákobnak és fiainak Egyiptomba érkezésétől 
utódaiknak kivonulásáig. Amálek ennélfogva körülbelül négyszáz esztendős 
lehetett, amikor megtámadta a refidimi tábort. A szent szerző nyilvánvalóan 

nem is sejti, milyen töpörödött vénember lehetett az amálekiták vezére. A 
legcsekélyebb meglepetés nélkül, egyszerűen csak ennyit mond: "Eljőve pedig 
Amálek és hadakozék Izrael ellen Refidimben." (Mózes második könyve, 17, 
8.) Akármint volt is, ez az Amálek kétségtelenül fenegyerek lehetett, mivel a 
derék zsidóknak ugyancsak inukba szállt a bátorság. A támadás visszaverése 
végett Mózes megparancsolta Józsuénak, a kivándorlók főparancsnokának, 
hogy válassza ki a legjobb katonákat. Jómaga pedig Áron és Húr társaságában 
felment egy közeli dombra. Míg a többiek harcoltak, Mózes keresztbe fonta 
karját s így állt: amíg ebben a helyzetben tudott maradni, a zsidók voltak 
fölényben; de mihelyt elfáradt és keze lehanyatlott, az ellenség újra 
felülkerekedett. Végül, amikor Mózes már nem bírta tovább, felkérte Áront és 
Húrt, hogy tartsa a karját egészen naplementéig — és ennek volt köszönhető, 
hogy lent a síkságon Józsué ízzé-porrá zúzta Amálek fejedelem seregét. Az 
amálekitákat egytől egyig kardélre hányták. (9—-13. vers.) 

A 18. fejezetben viszontlátjuk Jethrót, a midiániták főpapját, amint 
meglátogatja Mózest, hogy kifejezze szerencsekívánatait. Ez utóbbi elmesélte 
apósának az Egyiptomból való távozás után történt csodákat; s megtérítette 
Jethrót. "Most tudom már — kiáltott fel —, hogy nagyobb az Úr minden 
istennél." (11. vers.) Áldozatot ajánlott fel Jehovának. Mielőtt Jethró 
hazaindult, néhány tanácsot adott vejének; nevezetesen azt javasolta, hogy 
tisztségeinek egy részét adja át alvezéreinek, akik közül egyesek ezer 
embernek, mások száznak parancsoljanak stb. Mózes kitűnőnek találta ezt a 
javaslatot, s azon nyomban megtörténtek a kinevezések. 

Ebben az időben történt, hogy Mózes az egyiptomiak és más népek 
példájára, számos kiváltsággal ruházta fel a papokat. Lévi törzse, amelyhez 
jómaga tartozott, a papi kaszt lett, Áron bátyja pedig Jehova első főpapja. 
Azóta szervezett formában történt az istentisztelet és különálló kiváltságos 
papi kaszt létezett a zsidó népnél. 

Mindez Jehova egyenes parancsára történt, akivel Mózes a Sínai-hegyen 
társalgott. Jethró veje egyedül ment föl a csúcsra, és ott a jóisten kihirdette 
előtte a tízparancsolatot, amely a zsidó nép vallási törvénye lett. Ezalatt a 
Sínai-hegy körül mennyei, de azért félelmetes villámok cikáztak, és mindenütt 
rémítő robaj hallatszott — ami a végbemenő nagy események nyilvánvaló 
tanújele volt. Jehova egyúttal polgári törvényeket is szabott. (19—31. fej.) 

Ezek a beszélgetések Mózes és a zsidók istene között gyakoriak voltak és 
több napig tartottak. "Mikor pedig elvégezte vele való beszédét a Sínai- 
hegyen, által adá Mózesnek a bizonyság két tábláját, az Isten ujjával írt 
kőtáblákat." Miközben pedig a mindenható ünnepélyes tárgyalást folytatott 
Mózessel, a zsidók tökéletesen megfeledkeztek az ő érdekükben tett csodák 
változatos tömkelegéről, és az aranyborjút imádták. A legérdekesebb a 


dologban az, hogy az aranyborjút maga Áron készíttette. Összeszedte az 
asszonyok és a lányok minden aranyékszerét. Nem tudni, miféle 
öntőmunkások segítettek a pártütő főpapnak a sivatag kellős közepén. Az 
óriási bálvány öntése — amely egy rendes gyárban is három hónapig tartana — 
egyetlen éjszaka alatt elkészült. Képzelni lehet Mózes jogos haragját, amikor 
isteni kőtábláival a hóna alatt a Sínai-hegyről leereszkedve, megpillantotta az 
aranyborjút és honfitársait, amint Áron vezetésével, vidám táncok és ének 
kíséretében áldozatokat mutattak be neki. Széttörte a márványtáblákat és 
leromboltatta a bálványt. 

Az a mód, ahogyan Mózes eltüntette a szentségtörő szobrot, megérdemli 
azt a tisztességet, hogy szó szerint idézzük: 

"Azután fogá a borjút, amelyet csináltak vala, tűzben megégeté, és apróra 
tőré mígnem porrá lett, és a vízbe hintvén, itatá azt az Izrael fiaival." (32, 20.) 

El kell ismerni, nem mindenkinek adatott meg az a képesség, hogy az 
aranyat tűzbe vetve, porrá változtassa; olyan művelet ez, amelynek titkát csak 
a bámulatos Mózes tudta. A biblia azonkívül azt is közölte, hogy az aranypor 
vízben oldva iható. Ez sem közönséges dolog, hiszen az arany kénben oldódik. 
Könnyűszerrel elképzelhető, milyen szörnyű kotyvalékot kellett lenyelniük a 
zsidóknak. Az egészben a legszebb azonban az, hogy Mózes megbocsátott 
Áronnak, a bálvány készítőjének, és megparancsolta a levitáknak, akik a 
bátyjával együtt mindenki másnál bűnösebbek voltak a hitszegésben, hogy 
széledjenek szét a táborban és találomra gyilkoljanak. Huszonháromezer 
zsidót mészároltak le ekként ugyanazok, akik az előbb még a bálványimádást 
irányították. 

A megengesztelt Jehova azután Mózessel szentélyt építtetett, vagyis egy 
különleges sátorfélét a táboron kívül, hogy megkímélje a Sínai-hegyre való 
mászkálástól, ha kedvük szottyan ezentúl egy kis tereferére. Mindez a 
következőképpen történt (szó szerint): 

"És lőn, mikor Mózes beméne a sátorba, hogy felhőoszlop szállá alá, és 
megálla a sátor ajtajában, és beszéle Mózessel. 

És látá az egész nép, hogy a felhőoszlop a sátornak ajtaján áll, és felkele az 
egész nép, és ki-ki meghajlék az ő sátorának ajtajában. 

Az Úr pedig beszéle Mózessel színről színre, amint szokott ember szólani 
barátjával." (33, 9—11.) 

Mózes azonban nem becsülte meg kellőképp azt a kivételes kegyet, 
amelyben a jóisten részesítette, amikor megmutatta neki az arcát, holott ennek 
szemlélése csupán az angyalok kiváltsága. Egy napon vakmerőén azt kérte 
Jehovától, mutatkozzék meg előtte dicsősége teljében. És a jóisten hogyan 
fogadta ezt a kérést? Az egyháztörténeti tankönyvek gondosan kihagyják a 
biblia e részletét. Tehát itt is a szó szerinti idézéshez folyamodunk : 


"És monda Mózes: Kérlek, mutasd meg nékem a te dicsőségedet. 

És monda az Úr: Megteszem, hogy az én dicsőségem a te orcád előtt 
menjen el, és kiáltom előtted az Úr nevét. És könyörülök, akin könyörülök, 
kegyelmezek, akinek kegyelmezek. 

Orcámat azonban, monda, nem láthatod: mert nem láthat engem ember, 
élvén. 

És monda az Úr: ímé van hely énnálam; állj a kősziklára. 

És mikor átmegy előtted az én dicsőségem, a kőszikla hasadékába állatlak 
téged, és kezemmel betakarlak téged, míg átvonulok. 

Azután kezemet elveszem rólad, és hátulról meglátsz engemet, de orcámat 
nem láthatod." (33, 18—23.) 

Minthogy a törvény táblák összetörtek, a jóisten szerette volna újra kőbe 
vésni tízparancsolatát. A második kiadás azonban — nem tudni, miért — nem 
jött létre a szentélyben. Ez a munka — úgy látszik — csak a Sínai-hegyen 
mehetett végbe, ahová Mózesnek vissza kellett térnie. Negyven napon és 
negyven éjszakán át időzött ott, étlen-szomjan. 

"És lőn, amikor Mózes a Sínai-hegyről leszálla, Mózes nem tudta, hogy az 
ő orcájának bőre sugárzik, mivelhogy Ővele szólott. 

És amint Áron és az Izrael minden fiai meglátták Mózest, hogy az ő 
orcájának bőre sugárzik; féltek közelíteni hozzá." (34, 29—30.) 

Ugyanígy történt, amikor Mózes kilépett a szentélyből. Emiatt ábrázolják a 
képeken mindig két, szarvhoz hasonló fénykévével. 

A második könyv utolsó hat fejezetének (35-—40.) elegendő a rövid 
tartalmát idézni: "A szombatnap: adakozás a hajlék építésére; a hajlék 
építőmesterei. — A szent sátort építeni kezdik. — A hajlékhoz való szerszámok 
elkészítése. — A hajlék egyéb szerszámainak elkészítése, és az arany-, ezüst- és 
rézadományok összeszámítása. — A papi öltözetek készítése. A hajléknak 
minden műve elvégeztetik. — Mózes a sátort felállítja s felszenteli; az Úr 
dicsősége megjelenik." 

A sok apró részletkérdés, amelyet Mózeshez intézett szavaiban Jehova 
rendre szabályozott, manapság semmiféle érdeklődésre nem tarthat számot. 

Ugyanez áll Mózes harmadik könyvére, amely huszonhét fejezetből áll. 
Ami az epizódokat illeti, ebben a könyvben csak kevés akad: Áron és fiai 
felszentelésének leírása (8. fej.), valamint Nadáb és Abihu sajnálatos története, 
akik tömjénfüstölőjüket a kezük ügyébe eső tűzön gyújtották meg, s ezért 
elevenen elégtek a lángokban, amelyek Jehova parancsára hirtelen előtörtek a 
szentélyből. A könyv valójában hosszú és unalmas felsorolás az áldozatok és a 
kísérő szertartások különféle válfajairól. A szent szerző kifejti a papságra, az 
égő áldozatokra, a tiszta és tisztátalan állatokra, a különféle tisztátalanságokra, 
kiváltképp a bélpoklosságra és a bélpoklosokra vonatkozó törvényeket; 


szabályozza a papok szent állapotát, az ünnepeket, a kenyér- és az első 
gyümölcs-áldozatokat, a szentély lámpásait, a különféle tisztulásokat, főként a 
gyermekágyas asszonyokét, az istenkáromlás vétkét, a halálbüntetést, a 
búcsúévet, a fogadalmak megváltását stb. Egy jókora fejezet alig tartalmaz 
egyebet, mint a polgári élet kötelességeire vonatkozó rendelkezéseket. A 
legfurább előírások kusza tömkelege ez, és az olvasó annyira ásítozik 
unalmában, hogy majd kiugrik az állkapcsa. 

Ez a könyv nyilvánítja a nyulat tisztátalan állatnak, s a tengerinyúllal 
együtt "kérődzőnek" minősíti. (11, 6.) A szent szerző ezen állatok 
szájmozgását vélhette kérődzésnek. Utálattal sújt "minden négylábú szárnyas 
férget" (23. vers.); megtiltja, hogy bármely ürüggyel ilyen állatokat egyenek. 
Meghiszem azt! Hogy valaki ily állatokat fogyasszon, ahhoz előbb meszet 
kellene ennie, hiszen az efféle szörnyetegek csak a képzelet szülte 
festményeken és szobrokon szerepelnek. A sáskát is tisztátalannak nyilvánítja. 
Ennek ellenére azonban Keresztelő János ezzel táplálkozik abban az időben, 
amikor bejelenti a Messiás eljövetelét. 

Mózes harmadik könyve vallási szempontból tárgyalja a nemi 
betegségeket, s a szent szerző szinte kifogyhatatlan a visszataszító 
részletekben. Jó néhány szent malacság roppant furcsa is, mint például ez: "És 
ha ráköp a magfolyós a tiszta emberre, mossa meg ez a ruháját, és mosódjék 
meg vízben, és tisztátalan legyen estvéig" (15, 8.); a folyásban szenvedő 
úriember azonban... hit által megtisztulhat. Azt gondolják talán, hogy a biblia 
csodabalzsamot ír elő neki? Szó se róla! 

"Mikor pedig megtisztul a magfolyós az ő folyásából, akkor számláljon hét 
napot az ő tisztulására, és mossa meg ruháit, és a testét is mossa le 
forrásvízben, és tiszta lesz. 

És a nyolcadik napon vegyen elő két gerlicét vagy két galambfiat, és 
menjen el az Úr elé, a gyülekezet sátorának nyílásához, és adja azokat a 
papnak." (13-14. vers.) 

Számos tilalom párját ritkítja. Joggal el kell ismerni, a törvényhozó nem 
hagy kétséget afelől, hogy Jákob leszármazottéinak erkölcsei ijesztőek 
lehettek abban az időben. Az állatokkal való közösülést olyan bűnként 
bélyegzi meg, amelynek többé nem szabad előfordulnia Izraelben. A 20. 
fejezetben a halálbüntetés fenyegetése unos-untalan szerepel a 
szemérmetlenség mindennemű megnyilvánulásával szemben, olyannyira, 
hogy Jehova (mert ő beszél) végül is kijelenti: 

"És ha valaki havi bajos asszonnyal hál, és felfedi annak szemérmét, és 
forrását feltakarja, és az asszony is felfedi az ő vérének forrását: mindketten 
irtassanak ki az ő népökből." (18. vers.) 

Itt van végül néhány jó tanács, amely képet nyújt a magasztos Mózes 


harmadik könyvének stílusáról (az ember nem tudja kellő tisztelettel olvasni, 
hiszen maga az isten szónokol így): 

"Senki se közelgessen valamely vér szerint való rokonához, hogy felfedje 
annak szemérmét. Én vagyok az Úr. 

A te atyádnak szemérmét és a te anyádnak szemérmét fel ne fedd; a te 
anyád ő, fel ne fedd az ő szemérmét. 

A te atyád feleségének szemérmét fel ne fedd, a te atyádnak szemérme az. 

A te atyád leányának, vagy a te anyád leányának, a te leánytestvérednek 
szemérmét, akár otthon született, akár kívül született legyen; fel ne fedd 
szemérmöket. 

A te fiad leányának szemérmét, vagy a te leányod leányáét, ezeknek 
szemérmét fel ne fedd, mert a te szemérmeid azok. 

A te atyád felesége leányának szemérmét, aki a te atyádnak magzatja, 
leánytestvéred ő, fel ne fedd ennek szemérmét. 

A te atyád leánytestvérének szemérmét fel ne fedd, a te atyádnak vér 
szerint való rokona ő. 

A te anyád leánytestvérének szemérmét fel ne fedd, mert a te anyádnak vér 
szerint való rokona ő. 

A te atyád fiútestvérének szemérmét fel ne fedd, annak feleségéhez ne 
közelgess, nagynénéd ő. 

A te menyednek szemérmét fel ne fedd; a te fiadnak felesége ő; ne fedd fel 
az ő szemérmét. 

A te fiútestvéred feleségének szemérmét fel ne fedd; a te fiútestvérednek 
szemérme az. 

Valamely asszonynak és az ő leányának szemérmét fel ne fedd; az ő fiának 
leányát, vagy leányának leányát el ne vedd, hogy annak szemérmét felfedjed; 
mert vér szerint való rokonok ők; fajtalankodás ez. 

De feleségül se végy senkit az ő leánytestvére mellé, hogy ellenkezés ne 
legyen, ha felfeded őmellette anannak szemérmét az ő életében." (18, 6—18.) 

Mózes negyedik könyve, a Numeri onnan kapta a nevét, " hogy első négy 
fejezete a sivatagban tartózkodó zsidók népszámlálási adatait tartalmazza — a 
nagy út második esztendejének második hónapjából. Lévi törzsénél az 
összeírás a férfiakra vonatkozik, az egy hónapnál idősebb fiúgyermekektől 
kezdve, s ezeknek létszáma 22 000. A sátor körüli szolgálatot a harminc és 
ötven év körüli leviták látták el, s ezek 8580-an voltak. Ami a többi törzset 
illeti, Mózes csak a húszéves és annál idősebb fegyverfogható férfiakat tünteti 
fel statisztikájában; Rúben törzse 46 500; Simeoné 59 300; Gádé 45 650; 
Júdáé 74 600; Izsakháré 54 400; Zebuloné 57 400; Efraimé 40 500; Manasséé 
32 200; Benjáminé 35 400; Dáné 62 700; Áseré 41 500; Nafthalié 53 400 

fővel szerepel — vagyis összesen 603 550 harcos. 

A könyv többi harminckét fejezete a zsidók utazásának folytatását 
tárgyalja. De itt is található még néhány szabály, amely éppoly aprólékos, 
mint egyhangú; a 8. fejezet fele például a lámpagyújtás módozatával 
foglalkozik! A Numeriban található továbbá egy recept olyan féltékeny férjek 
számára, akik felszarvazottnak tartják magukat, noha nem érték tetten becses 
nejüket. 

"Szóla azután az Úr Mózesnek, mondván: 

Szólj Izrael fiainak, és mondd meg nékik: Ha elhajol valakinek a felesége, 
és hűtlenné válik iránta, 

És hál valaki ővele közösülve, és az ő férje előtt titok marad, és elrejtetik, 
hogy ő megfertőztetett; bizonyság pedig nincs ellene, sem a bűnön nem 
kapták; 

Akkor vigye a férfiú az ő feleségét a paphoz; és vigye el azzal együtt az 
érette való áldozatot: egy epha árpalisztnek tizedrészét; 

És vegyen a pap szent vizet cserépedénybe; a hajlék pádimentomán levő 
porból is vegyen a pap, és tegye azt a vízbe; 

És eskesse meg őt a pap, és ezt mondja az asszonynak: Ha nem hált veled 
senki, és ha el nem hajoltál tisztátalanságra a te férjed mellett, ne ártson néked 
ez az átokhozó, keserű víz. 

Ha pedig elhajoltál a te férjed mellől, és megfertőztetted magadat, és valaki 
közösült veled a te férjeden kívül, 

Tegyen tégedet az Úr átokká és eskü-példává a te néped között, 
megszárasztván az Úr a te tomporodat, és a te méhedet dagadttá tévén. 

És menjen be ez átokhozó víz a te belső részeidbe, hogy megdagadjon a te 
méhed, és megszáradjon a te tomporod. Az asszony pedig mondja: Ámen! 
Ámen! 

És itassa meg az asszonnyal az átokhozó keserű vizet, hogy bemenjen 
őbelé az átokhozó víz az ő keserűségére. 

És ha megitatta vele a vizet, akkor lészen, hogy ha megfertőztette magát, és 
hűtlenné lett az ő férjéhez, bemegy az az átokhozó víz őbelé az ő 
keserűségére, és megdagad az ő méhe, és megszárad az ő tompora, és az 
asszony átokká lesz az ő népe között. 

Ha pedig nem fertőztette meg magát az asszony, hanem tiszta: akkor 
ártatlan, és termékeny lészen." (Mózes negyedik könyve, 5, 11-13., 15., 17., 
19—22., 24., 27., 28.) 

A népszámlálás és különféle szabályok írásba foglalása után végül ismét 
útra keltek; Jehova parancsára Mózes két ezüsttrombitát készíttetett, hogy 
ezzel adjon jelt az indulásra. Az utazás ebben az új szakaszában a zsidók már 
nem érték be a mannatáplálékkal, zúgolódtak, s húst követeltek. Nahát! De 


valóban, nem mondta-e meg nekünk Mózes második könyvében (12, 38.) az 
isteni galamb, hogy a derék kivándorlók Egyiptom elhagyásakor temérdek 
ökröt és számtalan nyájat vittek magukkal? A jóisten ugyanis több ízben 
áldozatul követelte az elsőszülött bárányokat, amikor például legalább egy 
évig vesztegeltek Sínai vidékén. Azonkívül, hitszegésük idején, Áron és a 
leviták égő áldozatokat mutattak be az aranyborjúnak. Hová tűnt hirtelen az a 
számtalan sok nyáj? Amikor a szentlélek a sivatagban bemutatott áldozatokról 
beszél, akkor a zsidó nép minden jószágát magával vitte Egyiptomból. Ha 
viszont elbeszélésében más eseményekre tér át — akkor ugyanez a nép már úgy 
szerepel, mint amely kénytelen mannával beérni. Nem gyanúsítjuk azzal az 
isteni galambot, hogy ellentmondásba keveredik önmagával. Ez istenkáromlás 
volna. Kénytelenek vagyunk arra következtetni, hogy e megszámlálhatatlan 
nyájakat égő áldozat formájában mind elfogyasztotta Jehova, a szentlélek 
pedig elfelejtette kifejezetten közölni. 

Akármint történt is, minthogy a zsidók Sínai vidékéről való távozásukkor 
nagy zajjal húst követeltek, nyilván nem volt már egyetlen ökrük, juhuk, 
birkájuk, bárányuk sem. Mózes jelentette Jehovának a panaszokat. 

"És szél jőve ki az Úrtól, és hoza fürjeket a tengertől, és bocsátá a táborra 
egynapi járásnyira egy felől, és egynapi járásnyira más felől a tábor körül, és 
mintegy két sing magasságnyira a földnek színén." (Mózes negyedik könyve, 
11, 31.) 

A jóisten tartozott ezzel az ő népének, amely feláldozta neki a számtalan 
nyájait. Képzelhető, mennyire örültek a zsidók és micsoda lakomát csaptak! 

"A hús még foguk között vala, és meg sem emésztették vala, amikor az 
Urnák haragja felgerjede a népre, és megveré az Ur a népet igen nagy 
csapással. 

És elnevezek azt a helyet Kibrot-thaavának: mert ott temetek el a mohó 
népet." (33—34. vers.) 

Hát ez aztán elképesztő hóbortosság Jehova úristen részéről! . . . 

Áron és Miriám nem helyeselte, hogy Mózes fivérük etióp nőt vett 
feleségül. Egy napon, amikor Hazeróthban voltak, ahová a zsidó nép Kibrot- 
thaavából ment, maguk között néhány barátságtalan megjegyzést tettek 
Czippóra sógornőjükről. Keményen megdorgálta őket a jóisten, aki 
láthatatlanul, a felhőoszlopból szólt hozzájuk. Miriám azonkívül szigorú 
büntetésben részesült: amikor az örökkévaló befejezte a korholást, Mózes 
nővére észrevette, hogy egész testét bélpoklos fekélyek borítják. Mózes 
könyörgésére azonban a jóisten beleegyezett abba, hogy két napra korlátozza e 
betegség időtartamát. (12. fej.) 

Hazeróthból elindulva, észak felé vették útjukat. A vidék, amelyre a 
kivándorlók értek, a bibliában "Párán pusztája" néven szerepel. A Sínai- 


félszigetnek ez a része a Dzse-bel et-Tih vonulat vége és az el-Szamghi és az 
el-Khafa hegységek között fekszik; itt folyik az Ain folyó, amely az Akaba- 
öbölbe ömlik. A szent szerző erre a vidékre helyez egy másik országot is: 
Midiánt. Mózes pihenőt rendelt, és tizenkét kémet — mindegyik törzsből egyet 
— küldött ki felderítésre. Ezek a felderítők egészen Hebronig jutottak, amely a 
Holt-tengertől nyugatra, az akkor az emoreusok megszállása alatt levő Kánaán 
kellős közepén volt. Negyven nap elteltével visszajöttek és jelentést tettek. 
Mondanivalójuk igazolására pompás gyümölcsöket is hoztak magukkal; 
gránátalmát, fügét, szőlőt. Az egyik szőlőfúrt olyan nehéz volt, hogy több 
ember tudta csak vinni. Ez cáfolhatatlanul bizonyította, mennyire termékeny 
az a terület, amelyet a kivándorlók meg akartak szerezni. A felderítők 
jelentése azonban hideg zuhanyként hűtötte le mohó vágyaikat. Sehol nem 
láttunk ilyen szép gyümölcsöket — mondták a kémek. Az ország lakosai 
azonban tagbaszakadt vasgyúrók, és erős falakkal körülzárt városaik vannak. 
"És láttunk ott óriásokat is, az óriások közül való Anáknak fiait, és olyanok 
valánk a magunk szemében, mint a sáskák, és az ő szemeikben is olyanok 
valánk." (13, 34.) 

A tizenkét felderítő közül tíz azt vallotta, hogy helytelen volna ujjat húzni 
azokkal a legényekkel, és a nép helyeselte felfogásukat. Csupán Józsué és 
Káleb vélte úgy, hogy az ország, ahol az imént jártak, sokkal szebb annál, 
semhogy lemondjanak meghódításáról. Kereken kijelentették, hogy a 
mulatság megéri az árát, és meg kell próbálni a rajtaütést. Honfitársaik 
azonban nem osztoztak lelkesedésükben. A jóisten pedig kijelentette a zsidó 
népnek, hogy ha így áll a dolog, akkor Józsué és Káleb kivételével 
valamennyien elpusztulnak, mielőtt elérnék útjuk célját. Néhány nap múlva 
megjelentek az amálekiták és a kanaániak, és derekasan elpáholták a zsidókat. 
(13. és 14. fej.) 

A Mózes negyedik könyvében vázolt események között van Kóré, Dáthán 
és Abirám összeesküvése. Ezek, kétszázötven társukkal együtt úgy vélték, 
Mózes és Áron nem méltó arra, hogy a többi levita fölébe helyezze magát. 
Ekkor hirtelen megnyílt a föld a lábuk alatt, és elnyelte őket. Nyomtalanul 
eltűntek mindhárman családjukkal együtt. A pártjukat fogó kétszázötven 
zsidót pedig egy szempillantás alatt elemésztették a lángok, amelyek 
csodálatos módon, a lábuk alól törtek fel a földből. Sőt mi több, az örökkévaló 
a nép megfélemlítése céljából lesújtott tizennégyezer-hétszáz kivándorlóra is, 
aki nem volt részes az összeesküvésben; ezek a szerencsétlenek is 
elpusztultak, a leviták pedig illatszereket füstöltek. (16. fej.) 

Ezután, Jehova parancsára, Mózes felszólította a törzsfőnököket, hogy 
hozzanak neki egy-egy száraz vesszőt, olyat, mint amilyet Áron mindig 
magával hordott. Mindegyikre ráírta a törzs nevét, majd valamennyit berakta a 


sátorba. E tizenkét vesszőhöz egy tizenharmadikát is tett, amelyet Lévi törzse 
ajánlott fel és Áron nevét írták rá. Másnapra — valamennyiük nagy 
meglepetésére — Lévi törzsének vesszeje kivirágzott, míg a többi tizenkét törzs 
vesszeje nem változtatta meg külsejét. Áron vesszeje tele volt virágokkal, s 
még teljesen érett mandulák is nőttek rajta. Ez a csoda világosan mutatta, hogy 
az örökkévaló megerősíti Áront papi méltóságában. A nép kijelentette, hogy 
ez meggyőző bizonyíték, s megígérte: többé nem irigykedik a levitákra. (17. 
fej.) Mivel ez a csoda is megtette a magáét, ugyan miért pusztított el isten egy 
szörnyű csapással tizennégyezer-hétszáz embert, aki teljesen és tökéletesen 
ártatlan volt az összeesküvésben? 

Nem felejtettük el, hogy a zsidóknak már nem volt semmiféle húsuk. 
Jehova azonban újabb áldozatot kívánt. Kedve szottyant, hogy egy fiatal veres 
tehenet ajánljanak fel neki: teljesen hibátlan és igát még nem hordott állatot. 
Alighogy kinyilvánította óhaját, a kivándorlók máris kiválasztották nyájaikból 
(hát egyszerre mégiscsak voltak nyájaik) a legszebb veres tehenet, amely 
valamennyi szükséges feltételnek megfelelt, és odavitték Eleázár 
áldozópaphoz. (19. fej.) 

A 20. fejezetben utasaink a  Dzsebel Halai lábához érkeznek. 
Megtelepednek Kádesben. Itt meghal Miriám, és eltemetik. Vízhiány 
mutatkozik. A nép ismét zúgolódik. Mózes pálcájával megint egy sziklára 
sújt. Megint csoda történik. "És felemelé Mózes az ő kezét, és megüté a 
kősziklát az ő vesszejével két ízben; és sok víz ömle ki, és ivék a gyülekezet 
és az ő barmai." (11. vers.) Nem tévedés ez, kérem szépen? A kivándorlóknak 
most már voltak nyájaik. 

Mivel észak felé, az edomiták országán keresztül akarták folytatni útjukat, 
tárgyalásokba bocsátkoztak Edom királyával. Ez azonban nem engedte meg, 
hogy áthaladjanak az ő földjén, és a zsidók kénytelenek voltak kerülőt tenni. 
Miközben jobbra fordulva, a Szeir-hegylánc keleti lejtője mentén haladtak, a 
jóisten meghagyta Mózesnek, hogy Áronnal és fiával, Eleázárral együtt 
másszon fel Hór hegyére. Amikor a csúcsra értek, Mózes isteni utasításra 
lehúzta Áronról a ruháját s Eleázárra adta rá. Áron legott meghalt. 
Százhuszonhárom éves volt. Manapság a muzulmánok mutogatják a 
turistáknak Áron sírját a Hór 1329 méter magas csúcsán. Ez a műemlék 
valójában mohamedán szentély. Ami magát a sírt illeti, a koporsó teljesen 
modern. 

Kánaán vidékén egy bizonyos Arad király uralkodott, s mihelyt értesült az 
izraeliták megjelenéséről, hadra kelt, megverte és foglyul ejtette a zsidók 
népes seregét. A mélyen lesújtott zsidó nép Jehovához fohászkodott: 
"Fogadást tőn azért Izrael az Úrnak, és monda: Ha valóban kezembe adod e 
népet, eltörlöm az ő városait." (21, 2.) És isten meghallgatta népét. Az újabb 


összecsapás alkalmával a kivándorlók legyőzték a kánaániakat, legyilkolták 
őket és művük betetőzéséül lerombolták Arad országának városait. Erre pedig 
— ahelyett, hogy megtelepedtek volna itt — visszafordultak, és nem tudni miért, 
újra lefelé indultak a Vörös-tengerhez. A szent szerző semmiféle magyarázatot 
nem ad erre a különös útra. 

Mialatt a vándorok visszafordultak a sivatag felé, a jóisten szórakozásul 
"bocsáta azért a népre tüzes kígyókat, és megmardosák a népet, és sokan 
meghalának Izrael népéből". Akkor Mózes rézkígyót készíttetett, s egy rúd 
tetejére helyezte. Mindenki, akit megmart valamelyik tüzes kígyó, mihelyt 
ránézett a rézkígyóra, máris meggyógyult. (21, 6—9.) 

A zsidók hegyen-völgyön át vándorolva, visszaértek északra, az 
emoreusokhoz, akiken Szihon király uralkodott, és véres vereséget mértek 
rájuk. Az egész népet mind egy szálig kardélre hányták. Azután Og, Basán 
királya került sorra: legyőzték és megölték, valamennyi alattvalójával együtt. 
Isten népe birtokába vette ezt a területet is. Az egyiptomi kivándorlók akkor 
eljutottak egy helyre, amely a Holt-tenger déli végétől nem messze fekszik és 
a bibliában Hije-Abarim néven szerepel. Itt át kellett kelniük egy kis 
hegyláncon, amely a Moáb ivadékai által elfoglalt ország határa volt. Ez a 
Moáb fia volt Lót pátriárkának, aki egy mámoros éjszakán a saját lányaival 
állt össze. A moábiták országát keletről Midián határolta (már a harmadik!), és 
a moábiták és a midiániták jó szomszédok gyanánt éltek. Kérdés, vajon miért 
vezette Mózes a zsidókat erre a vidékre. Végtére is mi volt az út célja? Ha 
hihetünk Mózes könyvének, a sugár-szarvakkal ékes próféta magával hurcolta 
József múmiáját, amelyet a híres Makpelá barlangban, vagyis Hebronban, 
Kánaán földjén - a Holt-tengertől nyugatra -— szándékozott végső 
nyugvóhelyére tenni. Nos hát, arrafelé szabad volt az út, hiszen az emoreusok, 
akik szerencsétlen ötletüket követve, kivonultak országukból és úgy szálltak 
szembe a zsidó támadással — mind egy szálig elpusztultak. Nem kellett volna 
tehát egyebet tenni, mint letelepedni a gazdátlan országban, amely az ígéret 
földjéhez tartozott. Mózes pedig éppen ellenkezőleg a Holt-tengertől keletre, 
Kánaán országától távolabbra vezette honfitársait. Ki tudja ezt megérteni?! 

Akármint volt is, Bálák, a moábiták királya, mihelyt értesült róla, hogy a 
zsidók a fővárosához közelednek, sietve tanácsot tartott minisztereivel és a 
szövetséges midiániták legbölcsebb vezetőivel. A következő döntést hozták. 
Élt abban az időben Péthor városában egy bizonyos Bálám, Beór fia, akinek az 
volt a mestersége, hogy megjósolta a jövendőt és elűzte a rossz sorsot. Úgy 
határoztak, küldöttséget menesztenek Bálámhoz, hogy elnyerjék áldását a 
moábiták és a midiániták javára, és hatásos átokkal sújtsa a zsidókat. Bálám 
eleinte nem volt hajlandó elmenni Bálák királyhoz, és megáldani népével, 
valamint szövetségeseivel együtt. Végül azonban úgy vélte, az isteni sugallat 


felhatalmazta rá, hogy engedjen az uralkodó kívánságának, és útra kelt az érte 
jött küldöttséggel együtt. Ment, mendegélt a szamárháton, amikor szamara 
hirtelen megpillantott egy karddal felfegyverzett angyalt, aki elállta az utat. A 
derék állat akkor letért a mezőre, hogy elkerülje az angyalt. 

"Bálám pedig véré az ő szamarát, hogy visszatérítse azt az útra. 

Azután megálla az Úrnak angyala a szőlők ösvényén, holott innen is garád, 
onnan is garád vala. 

Amint meglátá a szamár az Úrnak angyalát, a falhoz szorula, és a Bálám 
lábát is oda szorítá a falhoz; ezért ismét megveré azt. Az Úr angyala pedig 
ismét tovább méné, és megáll a szoros helyen, hol nem volt út a kitérésre, sem 
jobbra, sem balra. 

Amint meglátá a szamár az Úrnak angyalát, lefeküvék Bálám alatt; azért 
megharaguvék Bálám, és megveré a szamarat bottal. És megnyitá az Úr a 
szamárnak száját, és monda a szamár Bálámnak: Mit vétettem néked, hogy 
immár háromszor vertél meg engem? 

Bálám pedig monda a szamárnak: Mert megcsúfoltál engem! Vajha volna 
fegyver a kezemben, nyilván megölnélek most téged. És monda a szamár 
Bálámnak: Avagy nem a te szamarad vagyok-é, amelyen járni szoktál, amióta 
megvagy, mind e napig? Avagy szoktam volt-é veled ekképpen cselekedni? 

Az pedig felele: Nem. És megnyitá az Úr a Bálám szemeit, és látá az Úr 
angyalát, amint áll vala az útban, és mezítelen fegyverét az ő kezében; akkor 
meghajtá magát és arcra borula. 

Az Úrnak angyala pedig monda néki: Miért verted meg a te szamaradat 
immár három ízben? ímé én jöttem ki, hogy ellenkezzem veled, mert 
veszedelmes ez az út én előttem. 

És meglátott engem a szamár, és hiába kitért én előttem immár három 
ízben; ha ki nem tért volna előlem, most meg is öltelek volna téged, őt pedig 
életben hagytam volna. 

Monda azért Bálám az Úr angyalának: Vetkeztem, mert nem tudtam, hogy 
te állasz előttem az útban. 

Most azért, ha nem tetszik ez néked, visszatérek. 

Az Úrnak angyala pedig monda Bálámnak: Menj el a férfiakkal; 
mindazáltal amit én mondok majd néked, azt mondjad. Elméne azért Bálám a 
Bálák fejedelmeivel." (22, 23—35.) 

Az eredmény az lett, hogy Bálám háromszor megáldotta az izraelita népet. 
A moábiták királya roppant haragra gerjedt, s így kiáltott fel: 

"Azért hívtalak téged, hogy átkozd meg ellenségeimet; és ímé igen 
megáldottad már három ízben. 

Most azért fuss a te helyedre. Mondottam vala, hogy igen megtisztellek 
téged; de ímé megfosztott téged az Úr a tisztességtől." (24, 10-11.) 


Hamarosan meglátjuk, hogyan hálálták meg a zsidók Bálámnak az áldásait. 

Mindenekelőtt az történt, hogy Bálák király visszafojtotta haragját, és a 25. 
fejezet szerint Jákob ivadékai szép csendesen letelepedtek a moábiták és a 
midiániták között. Ez a hatszázezer főnyi zsidó hadsereg, amely készen állt 
Bálák alattvalóinak és szövetségeseinek lemészárlására, már nem gondol 
csatára. Minden átmenet és előzetes tárgyalás nélkül máris békét kötnek. A 
héber nép testvériesen elvegyül a midiánitákkal és a moábitákkal. 

"Mikor pedig Sittimben lakozik vala Izrael, kezde a nép paráználkodni 
Moáb leányaival. 

Mert hívogaták a népet az ő isteneik áldozataira; és evék a nép, és imádá 
azoknak isteneit. 

És odaszegődék Izrael Bál-Peórhoz; az Úr haragja pedig felgerjede Izrael 
ellen." (25, 1—3.) 

Ez persze nem volt ínyére a levitáknak, mert híveik átpártoltak 
vetélytársaikhoz, a bálványimádó papokhoz. Ezért amikor egy napon Fineás, 
Eleázár főpap fia észrevette, amint egy Zimri nevezetű zsidó bemegy a 
szépséges midiánita Kozbi házába — utána rohant és hosszú dárdájával, 
egyetlen szúrással  átdöfte mindkettőjüket, amikor azok javában 
paráználkodtak. Nem is olyan régen Jehova csapással sújtotta népét — s ebbe 
huszonnégyezren pusztultak bele. Fineás dárdaszúrása tehát nagy örömet 
szerzett a jóistennek, és azon nyomban véget vetett a kórnak. (25, 6-9.) 
Jehova úristen azonban mégis megparancsolta Mózesnek, hogy készüljön fel 
újabb általános öldöklésre két kis szomszédnép, a moábiták és a midiániták 
általános kiirtására. 

E pompás terv végrehajtása előtt Mózes új népszámláláshoz látott hozzá, 
hiszen már harmincnyolc éve múlt, hogy elhagyták Sínai országát és útnak 
indultak Kibrot-taavából és Hazeróthból. E harmincnyolc esztendő alatt isten 
népe megújhodott, hiszen Jehova gondosan figyelmeztette a kivándorlókat: az 
Egyiptomból való kivonulás résztvevői nem jutnak be az ígéret földjére — 
Józsué és Káleb kivételével. Noha huszonháromezren pusztultak el az 
aranyborjú-ügy miatt, tizennégyezren haltak meg a Koré-Dáthán-Abirám 
lázadást büntető csapástól és huszonnégyezren egy másik, homályosan 
meghatározott csapástól, amely a moábita és a midiánita lányokkal űzött 
paráználkodást torolta meg, nem számítva a falánkságuk miatt elpusztultakat 
vagy az égő kígyóktól megölt ezreket — Mózes statisztikája mégis összesen 
hatszázegyezer-hétszázharminc fegyverfogható férfit mutatott ki, s ebben a 
számban nem szerepelt a huszonháromezer levita. (26. fej.) 

Ha most meg akarjuk vizsgálni a harmincnyolc év alatt megtett utat, újra 
meggyőződhetünk arról, mennyire csúfot űz az ájtatos hivőkből az isteni 
galamb. Valóban mi sem könnyebb annál, mint nyomon követni az izraelitákat 


állítólagos útjukon, egy turisták használatára szánt útikalauz — például 
Baedeker, "A palesztinai és szíriai utas kézikönyve" — segítségével, vagy 
pedig tudományos művek alapján. Ilyenek Salamon Munck, Delaborde, 
Burckhardt, de Raumer, Berton stb. munkái. E szerzők a helyszínen 
térképezték fel a híres útvonal főbb állomásait. A babona ugyanis egy olyan 
legendát őrzött meg, amelyet az arabok éppúgy elfogadtak, mint a zsidók, 
hiszen Mózes az iszlám prófétáinak sorában is szerepel. A fanatikus 
mohamedán semmiben sem marad el más vallások vakbuzgó hívei mögött, 
akik szent könyvüknek tekintik a bibliát. Élisée Reclus, valamint Keppert és 
Lionnet térképei (Bibel-Atlas) egyaránt értékes segédeszközök azok számára, 
akik le akarják leplezni a szentlélek lódításait. 

Így hát kíváncsiságból napjainkban újra végigjárjuk az utat Hazeróthtól, a 
Sínai-hegy környékén levő kiindulási ponttól egészen a Nébó-hegyig, ahol 
Mózes meghalt s ahonnan már látta az ígéret földjét. Érintjük a Hór-hegyet is, 
ahol meghalt Áron, valamint a moábiták országát is. 

Hazeróth (a mai Ain el-Hadrah) a Sínai-félszigeten fekszik, nem messze az 
ókorban Elath-tengernek nevezett Akaba-öböl nyugati partjától. Elath városa 
az öböl mélyén terült el. Romjai Akaba közelében láthatók. Itt kezdődik a 
hosszú Araba-völgy, amely egészen Dzsebel Uszdumig, a Holt-tenger 
délkeleti végpontjáig terjed. Hazeróthtól Elathig 128 kilométer az út. 
Kényelmesen haladva, napi csekély 8 kilométeres menetteljesítménnyel (két 
óra gyaloglás és huszonkét óra pihenés!) — tizenhat napig tartana az első 
szakasz. Az Akaba és a Hór-hegy közti utat manapság is elég gyakran 
megteszik. 

E hegy közelében — amelyen Áron sírját őrzik a mohamedánok — fekszenek 
Petrának érdekes romjai. Ez volt hajdan Sela, a zsidók egykori virágzó 
kereskedővárosa. Akabától Petra 81 kilométerre esik, s innen három órányira 
van a Hór-hegy. A Baedeker-féle útikalauz (152. old.) szerint ez a távolság 
négy nap alatt tehető meg, s részletesen közli az egyes szakaszokat. Legyünk 
bőkezűek és adjunk nyolc napot. Ha követni akarjuk a zsidókat útjukon, akkor 
most a Hór-hegytől menjünk el-Kerakba, a régi Kir-Moábba, amely a 
moábiták egyik legfontosabb városa volt. Ez körülbelül 100 kilométerre esik, 
és a Baedeker részletesen ismerteti az egyes szakaszokat (13. útvonal, 154. 
old.), s 28 órát szán erre a távolságra, amelyet lóháton igen kényelmesen be 
lehet járni. Legyen mondjuk tizenkét nap. — Végül hogy eljussunk a Nébó- 
hegyhez, el-Kerakból Madébába kel! tartani, Dibánon keresztül (ez a hajdani 
Dibon városa), amelyet a zsidók meghódítottak. (Mózes negyedik könyve, 21, 
30.) Mádéba az ősi Medeba, eredetileg moábita város (Józsué könyve, 13, 9.), 
amely később Rúben törzséé lett. El-Keraktól Dibánig 35 kilométer az út, 
Dibántól Madébáig 23 kilométer. Ez a szakasz mintegy 26 óra járás, a 


Baedeker szerint (17. útvonal, 192—193. old.). De ne legyünk szűkmarkúak, és 
engedélyezzünk hét napot, a nébó-hegyi kirándulással együtt. "A Madébától 
északkeletre húzódó hegyek között van a Nébó-csúcs, ahonnan Mózes halála 
előtt az egész ígéret földjét láthatta; művelt földek között, mintegy másfél óra 
alatt juthatunk el oda." 

Így hát Sínaitól kiindulva gyalogszerrel összesen negyvenhárom napig tart 
az út Nébóig, ha naponta csupán két órát megyünk. Ha elkerüljük az edomiták 
országát, alig 120 kilométerrel hosszabbodik meg a távolság. Ehhez nem kell 
harmincnyolc év! 

Mózes mielőtt tovább vitte volna az izraelitákat a Nébó-hegy felé, Jehova 
parancsára gondosan legyilkolta azokat a népeket, amelyek testvéri 
vendégszeretettel fogadták őket, de azt a hibát követték el -— 
megbocsáthatatlan bűn! -—, hogy rávették a zsidókat, hódoljanak velük együtt 
más isteneknek. Törzsenként ezer-ezer embert válogattak ki, összesen 
tizenkétezren voltak tehát Zebaoth bosszúálló harcosai. (31. fej.) Főként a 
midiánitáknak jutott ki a jóból. E nép minden férfi-polgára életével lakolt, 
közte a királyok is, akik öten voltak: Evi, Rékem, Czúr, Húr és Reba. "És 
Bálámot a Beór fiát is megölék fegyverrel" — vagyis azt a jeles prófétát, aki 
megáldotta őket (31, 8.); "És fogságba vivék Izrael fiai a midiániták feleségeit 
és azoknak kisdedeit, és azoknak minden barmát és minden nyáját, és minden 
vagyonát prédára vetek. Minden városukat pedig az ő lakhelyeik szerint, és 
minden falvaikat tűzzel megégetek." (31, 9—10.) Mózes azonban még ezzel a 
dúlással sem elégedett meg. "És megharaguvék Mózes a hadnak vezetőire, és 
monda nékik: Megtartottátok-e életben mind az asszonyokat?... Most azért 
öljetek meg a kisdedek közül minden fineműt; és minden asszonyt is, aki férfit 
ismert azzal való hálás végett, megöljetek (!). Minden leánygyermeket pedig, 
akik nem háltak férfiúval, tartsatok életben magatoknak." (14-15. és 17-18. 
vers.) Megszámolják a zsákmányt: "És vala az a préda, azaz annak a 
zsákmánynak  — maradéka, amit a hadakozó — nép zsákmányolt: 
hatszázhetvenötezer juh; és hetvenkétezer ökör; és hatvanegyezer szamár; 
emberi lélek pedig: a leányok közül, akik nem ismertek vala férfival való 
egyesülést, ilyen lélek összesen harminckétezer." (32—25. vers.) E zsákmány 
egy részét Jehova számára tartották fenn; harminckét ifjú midiánita szüzet is 
neki áldoztak. (40. vers.) 

A negyedik könyv többi fejezetében nem akad semmi érdekesség, amit 
kiszemelhetünk; szabályzatok az örökségről, rendelkezések a trombiták, az 
engesztelés és a sátor ünnepén bemutatandó áldozatokról, a táborhelyek 
összefoglalásai — vagyis csupa ismétlés; azután utasítások az ígéret földjének 
jövendő felosztásáról — azaz csupa olyan felsorolás, amelyet később Józsué 
könyve még unalmasabb részletességgel fejteget. 


Mózes öt könyve közül az utolsó még unalmasabb, mint a harmadik vagy 
negyedik. Beszéd formájában elismétli a korábban már kihirdetett különféle 
törvényeket. Az első beszédben, amely négy fejezetre terjed, Mózes 
összefoglalja az Egyiptomból való kivonulás óta történteket, és a zsidók 
emlékezetébe idézi a jótettek özönét, amelyekkel Jehova halmozta el őket. A 
második beszédben, amely huszonegy fejezetre nyúlik, Mózes újra kifejti a 
zsidó nép számára polgári és vallási törvénykönyvét. Azután néhány buzdítás 
következik a törvény megtartására: az izraeliták áldásban részesülnek és 
ügyeiket siker kíséri, ha teljesítik Jehova parancsait; viszont ha áthágják őket, 
akkor átok zúdul fejükre számos és roppant változatos büntetéssel 
egyetemben. 

A szent szerzőnek gondja volt arra, hogy közölje velünk: amikor ő, Mózes 
e szózatokat tartotta, maga az örökkévaló szólt a szájából, így talán nem lesz 
haszontalan, ha kiemelünk néhány gyöngyszemet az isteni ékesszólás 
termékéből. 

"A te ruházatod le nem kopott rólad, sem a te lábad meg nem dagadott 
immár negyven esztendőtől fogva." (Mózes ötödik könyve, 8, 4.) Ez aztán 
csoda a javából, akárcsak a többi, és a derű sem hiányzik belőle. A két 
ismeretes népszámlálás szerint, kereken hatszázezer fegyveres férfi volt a 
kivándorló nép között, amikor elhagyták Egyiptomot, s ugyanannyi a Moáb 
országába érkezéskor. Azt is tudjuk, hogy nem azok érkeztek oda, mint akik 
útra keltek. A teológusok egyöntetűen elismerik, hogy induláskor ennyi 
fegyveres volt, akkor a héber nép összlétszáma hárommillió fő lehetett: 
öregek, asszonyok, lányok, ifjak és levita családok összesen. Mivel pedig 
hárommillió ember lelte halálát e negyven esztendő alatt a sivatagban, 
hárommillió kabát és női ruha, valamint hárommillió pár cipő maradt utánuk, 
ami a többieké lett. Az utolsó népszámlálás hatszázegyezer-hétszázharminc 
harcost tüntetett fel, nem számítva a huszonháromezer levitát, s ha 
feltételezzük, hogy minden harcosnak és levitának felesége volt, s mindegyik 
szapora zsidó családban átlag három gyermek született (ami szerény arány!), 
és csak minden második házaspárnak éltek a szülei — akkor összesen 
négymillió-háromszázhetvenháromezer-száztíz " személy  ruházatáról és 
lábbelijéről kellett gondoskodni! Ez a számítás még jobban kidomborítja a 
csoda nagyságát; mert így a jóistennek egymillió-háromszázhetvenháromezer- 
száztíz pár cipővel többet kellett adnia népének a sivatagban, nem is beszélve 
a díszköntösökről! 

Justinus egyházatya egyébként Trifonnal való párbeszédében azt állítja, 
hogy nemcsak egyáltalán nem koptak el a zsidók ruhái a tűző napon, esőben 
való negyvenéves gyaloglás közben és a puszta földön való hálástól, hanem a 
gyermekek ruhái együtt növekedtek viselőikkel, és csodálatos módon egyre 


bővültek aszerint, ahogy azok idősebbek lettek. Jeromos egyházatya pedig 
egyik levelében (a harmincnyolcadikban) e találó megjegyzést teszi: "A 
borbélyok hiába tanulták meg mesterségüket; egyáltalán nem volt szükségük 
rá a negyvenesztendős sivatagi tartózkodás alatt, mert az izraeliták haja és 
körme nem nőtt." Hát még ez sem győzi meg az olvasót? ... 

Majd egy jó tanács következik, amelyen senki sem csodálkozik: 

"Vigyázz, hogy el ne hagyjad a levitát valameddig élsz a te földeden." (12, 
19.) 

"Mikor hadba mégy ellenségeid ellen, és kezedbe adja őket az ÚT, a te 
Istened, és azok közül foglyokat ejtesz; 

És meglátsz a foglyok között egy szép ábrázatú asszonyt, és megszereted 
azt, úgy hogy elvennéd feleségül: 

Vidd be őt a házadba, hogy nyírja meg a fejét és messe le körmeit, 

És az ő fogoly ruháját vesse le magáról, és maradjon a te házadban, hogy 
sirassa az ő atyját és anyját egész hónapig; és csak azután menj be hozzá, és 
légy az ő férje, és legyen ő a te feleséged. 

Hogyha pedig nem tetszik néked, bocsásd el őt az ő kívánsága szerint; de 
pénzért semmiképpen el ne add őt; ne hatalmaskodjál rajta, miután 
megrontottad őt." (21, 10-14.) Hát nem bájos, ugye? 

"Akinek szeméremteste zúzott vagy megcsonkított, ne menjen be az Úrnak 
községébe." (23, 1.) Ehhez nem kell kommentár! 

"Ha volna valaki közötted, aki nem volna tiszta valami éjszakai véletlenség 
miatt: menjen ki a táborból, és ne menjen vissza a táborba; 

És mikor eljő az estve, mossa meg magát vízzel, és a nap lementével 
menjen be a táborba." (10-11. vers.) 

Ez más szóval annyit jelent, hogy az ilyen katona nem vehet részt a 
csatában. Voltaire hasznosnak vélte, hogy néhány megjegyzést fűzzön ehhez a 
tárgyhoz: 

"Számos katonaember azt hangoztatta — írja Voltaire —, hogy az éjszakai 
magömlés főként erőteljes fiatalembereknél fordul elő, és igen veszedelmes az 
a rend, hogy reggeltől estig eltávolítják őket a seregből, mivel a csaták 
rendszerint reggeltől estig tartanak. Ez a helyzet csak a gyávaság elősegítésére 
alkalmas. Egyébként sokkal egyszerűbb a sátorban mosakodni, ahol 
feltételezhetően akad legalább egy korsónyi víz, mintsem a tábort elhagyni. A 
táboron kívül esetleg nem is lehet vizet találni." 

Jehova egészen odáig megy, hogy arra is kioktatja népét, miként illik 
háború idején székelni. 

"A táboron kívül valami helyed is legyen, hogy kimehess oda. 

És legyen ásócskád a fegyvered mellett, hogy mikor leülsz kívül, gödröt 
áss azzal és ha felkelsz, betakarhassad azt, ami elment tőled; 


Mert az ÚT, a te Istened, a te táborodban jár, hogy megszabadítson téged, és 
elődbe vesse a te ellenségeidet: legyen azért a te táborod szent, hogy ne lásson 
te közted valami rútságot, és el ne forduljon tőled." (23, 12—14.) 

A bibliának ez a részlete különlegesen komoly taglalást kíván. Azt már 
tudjuk, hogy az istennek keze van, amellyel formál, hogy lehel és köpköd, 
hogy lába is van, amellyel sétálgat a földgolyónkon, amikor kedve szottyan rá. 
Az imént értesültünk arról, hogy hátsó része is van, s meg is mutatta 
Mózesnek. Most pedig azt halljuk, hogy Jehovának orra is van, nem 
egyszerűen azért, hogy arcát ékesítse és ne adjon alkalmat nevetésre, amikor 
megjelenni méltóztatik a hasonlóságára teremtett emberi lények előtt — ez 
valódi orr. Mint ahogyan isten igazában eszik (emlékezzenek csak az 
Ábrahámnál rendezett bőséges lakomára), akként isten öröktől fogva orral is 
rendelkezik, amelyet szaglásra használ, s nem szereti a rossz szagokat. 

Bizonyára azt gondolja majd valaki, hogy könnyű volt a mindenhatónak 
megkímélni isteni orrát a kellemetlen szagok belélegzésétől. Hogyhogy! A 
héber nép az ő népe, választott nemzete, és mégsem jutott eszébe 

Jehova úristennek, hogy ünnepélyes kivétellel megszabadítsa az emésztés 
közönséges és utálatos következményeitől, mivel szentséges szaglása 
viszolyog a széklet bűzétől? ...Minden táplálék teljes egészében a zsidó 
gyomrok hasznára váljék, s egészen meg kell szüntetni a kiürülést — íme, 
szerintem ez volna a probléma leleményes megoldása. Legfeljebb a zsidóknak 
nem volna hátsó nyílásuk, s ez még jobban megkülönböztetné őket a többi 
embertől, mint a körülmetélés. Vagy pedig, ha a mindenható nem akart olyan 
jelentős kiváltságot adományozni népének, mint a végbél hiánya, ha 
ragaszkodott ahhoz, hogy a zsidók éppúgy járjanak árnyékszékre, mint 
mindenki, akkor más módon könnyűszerrel elérhette volna, hogy ne kelljen 
szagolnia a büdösséget, amikor közöttük volt a táborban. Ha én isten lettem 
volna, egészen egyszerűen elrendelem, hogy háború idején a zsidó ürüléknek 
ibolyaszaga vagy valamilyen más, élvezetes illata legyen : ez nem lett volna 
nagy dolog! ... 

Azt tartják, hogy a hibátlan szonett egymaga felér egy jó elbeszélő 
költeménnyel: hitemre mondom, hogy Mózes ötödik könyve 23. fejezetének 
12., 13. és 14. verse harmadmagában többet ér, mint Dávid összes zsoltára. E 
három verssor páratlanul hatalmas távlatot nyit a teológusok tudománya előtt. 
A rossz illattól viszolygó isteni orrban hallatlan teológiai mélységek rejlenek, 
ha valaki nem restelli a fáradságot, hogy jámborul kifürkéssze, megvizsgálja 
és taglalja a témát. 

Így hát öreg barátomat, XIII. Leót hívom bíróul, és alázatosan kérem, 
terjessze a legközelebbi zsinat elé a következő kérdést: a szóban forgó három 
verssor, amelyet a hivő kiátkozás terhe mellett köteles elfogadni, mivel a 


biblia része — vajon nem bonyolítja-e bámulatos módon még jobban az 
eucharisztia amúgy is bonyolult titkát? 

Egy szó mint száz: ha a mise alatt, a beszentelés közben, a szentség kezdő 
szavai közepette a pap véletlenül rothadt káposztaszagot szellent — vajon 
leszáll-e az isten az ostyába és végbemegy-e az átlényegülés? 

Ne mondja nekem senki, hogy ilyen eset nem történhet. Fiatal koromban, a 
Szent Lajos kollégiumban — pontosan megmondom a helyet is! — néha 
ministráltam, és előfordult, hogy Jourdain abbé miséjén teljesítettem 
szolgálatot. Ez a szent ember pedig igen szeles természetű volt. Vajon a 
kollégiumi bab volt rá ilyen hatással? Hajlandó vagyok ezt hinni, az ő 
mentségére. Akárhogyan van is a dolog, emlékszem arra, amint egy reggel, 
mögötte térdelve, felemeltem a miseruhája alját, miközben buzgón ráztam a 
csengőt. Annyira tombolt a szent férfiú belső tüzérsége — bizonyára akarata 
ellenére —, hogy azt már nem lehetett kibírni! A derék Jourdain abbé ma is él. 
Kanonok az én pátriám egyházmegyéjében. Hogy kigyógyult-e ropogó 
nyavalyájából vagy sem — ez nyilván már nem érdekel senkit. Ezért amikor 
majd e kórt vizsgálat alá veszi az általam szorgalmazott zsinat, örömmel 
megtérítem az abbé útiköltségét, márcsak annak bizonyságául is, hogy nem 
neheztelek rá azokért a bűzhödt pillanatokért, amelyekben hajdan részesített. 

Gyermekkoromban tehát a miséző pap véletlen szellentéseinek csak annyi 
jelentőséget tulajdonítottam, hogy rossz szag fintorította el emberi orromat. 
Ma azonban, amikor gondosan lapozom a szent bibliát és áhítatosan 
belemerülök magasztos remekeinek tömkelegébe, Mózes ötödik könyvének 
három verse, amelyre mind ez idáig nem fordítottam kellő figyelmet, 
buzgalomra sarkall. Ráébreszt arra, hogy fontos kötelességet kell teljesítenem, 
amikor felvetem a súlyos és szükségszerű problémát: mi történik, ha a miséző 
pap éppen akkor szellent egyet, amikor e szavakat ejti ki: "Ez az én testem, ez 
az én vérem." 

Köztudomású, hogy e pillanatban a mindenható holmi makrélához hasonlít, 
ahogyan a párizsi utcán hirdetik az árusok: "Jön! Jön!..." Sőt mi több, az isten 
az említett makrélánál különbül igazolja a halaskofa reklámját, mivel ez túloz, 
amikor hozzáteszi: "A hal sütést kíván!" Az igazság az, hogy a makréla nem 
kívánja jobban a sütést, mint az angolna azt, hogy elevenen megnyúzzák. Az 
emberek tulajdonítják nekik e kívánságokat, amelyekről soha sem kérték ki a 
szerencsétlen halak véleményét. Ami viszont a mindenható Jehovát (és társait) 
illeti, ő nem csupán hirtelen megjön az ostyában, hanem valóban azt kívánja, 
hogy elfogyasszák!... Ez derék dolog az eucharisztiától. 

Mivel nem tételezhetjük fel, hogy az újszövetség ellentmondjon az 
ószövetségnek, s mivel mindkét testamentum egyaránt a szentlélek műve, 
ennélfogva kristálytiszta logikával arra lehet következtetni, hogy isten, aki 


holtbiztosan irtózik mindenféle büdösségtől, nyilván sokáig kéreti magát, 
hogy ostyává változzék, amikor egy gázömlésben szenvedő lelkésszel van 
dolga. Végképp beköltözik-e az ostyába, vagy nem? Megvárja-e, amíg a 
plébános illata elszállt, vagy pedig többé-kevésbé morcosan visszatér a 
paradicsomába? íme, ez az a közérdekű kérdés, melyet hitbuzgalmam 
ártatlanul szentséges atyám s az egyház elé terjeszt. 

Látni való, hogy nincs ennél fontosabb probléma. Hiszen ha a szóban forgó 
esetben a recsegő plébános által a hívek között szétosztásra szánt ostyák csak 
közönséges kenyérből valók, s Zebaoth szakállának egyetlen szőrszála sem 
akad bennük, akkor az áldozok hoppon maradtak, a teringettét!... És hátha 
egy hivő számít erre az áldozásra, és teljes bűnbocsánatot remél tőle, hogy 
kiszabadítsa anyósát a tisztítótűzből — gondolják el, kérem, milyen hatalmas 
katasztrófa ez!... Gyerünk, szentatyám, hamar hívjon össze zsinatot, kérem 
szépen! 

Nem zárhatjuk le Mózes ötödik könyvének az isteni parancsolatokat 
kihirdető fejezeteit még egy utolsó idézet nélkül: 

"Ha két férfi összevesz egymással, és az egyiknek felesége oda járul, hogy 
megszabadítsa az ő férjét annak kezéből, aki veri azt, és kinyújtja kezét, és 
megfogja annak szeméremtestét: 

Vágd el annak kezét, meg ne szánja szemed." (25, 11—12.) 

Hát nagyszerű ez a Jehova! Mindent előre látott! . . . 

Még azt is kijelentette Mózesnek, hogy honfitársai — miután bevonultak az 
ígéret földjére — kötelesek két hegyet meglehetősen különös célra fenntartani: 
az egyiken, amelynek neve Garizim, áldást oszt majd a népnek; a másikon, az 
Ebálon pedig mindenféle átkot szór. (27. fej.) 

Ami Jehova fenyegetéseit illeti, íme itt van néhány mintapéldány a 28. 
fejezetből: "Bocsát az Úr tereád átkot, bomlást és romlást mindenben, amit 
kezdesz vagy cselekszel; mígnem eltöröltetel és mígnem gyorsasággal 
elveszesz a te cselekedeteidnek gonoszsága miatt, amelyekkel elhagytál 
engem. (20. vers.) Megver téged az Úr szárazbetegséggel, hidegleléssel. (22. 
vers.) Megver téged az Isten Egyiptomnak fekélyével, és süllyel, varral és 
viszketegséggel, amelyekből ki nem gyógyíttathatol. (27. vers.) Feleséget 
jegyzesz magadnak, de más férfi hál azzal. (30. vers.) A te szamarad 
elragadtatik előled, és nem tér vissza hozzád. (31. vers.) Megver téged az Úr 
gonosz kelésekkel a te térdeiden és combjaidon. (35. vers.) És iszonyattá, 
példabeszéddé és gúnnyá leszel minden népnél (37. vers.); Sok magot viszel 
ki a mezőre, de keveset takarsz be, mert felemészti azt a sáska. (38. vers.) 
Fiákat és leányokat nemzesz, de nem lesznek tieid. (41. vers.) A jövevény fog 
néked kölcsönt adni, és nem te kölcsönzöl néki. (44. vers.) Hoz az Úr ellened 
népet messzünnen, a földnek széléről, nemkülönben, amint repül a sas; oly 


népet, amelynek nyelvét nem érted. Vad tekintetű népet, amely nem tiszteli a 
vén embert, és a gyermeknek nem kedvez. És felemészti a te barmodnak 
tenyésztését és a te földednek gyümölcsét, mígnem kipusztulsz. Amely nem 
hagy néked a te gabonádból, borodból, olajodból... (49—51. vers.) És 
megeszed a te ménednek gyümölcsét, a te fiaidnak és leányaidnak húsát. (53. 
vers.) A te közötted való finnyás és igen kedvére nevekedett férfi is irigy 
szemmel tekint az ő atyja fiára, az ő szeretett feleségére és fiainak 
maradékrészére, akik megmaradtak még. Hogy ne kelljen adnia azok közül 
senkinek az ő fiainak húsából, amit eszik (54-55. vers.); A közötted való 
finnyás és kedvére nevekedett asszony irigy szemmel tekint az ő szeretett 
férjére, fiára, leányára... gyermekei miatt, akiket megszül, mert megeszi 
ezeket titkon." (56—57. vers.) 

Valamennyi büntetés között, amellyel Jehova a népét fenyegeti, semmilyen 
lelki fenyítés sem akad. Isten népe nyilván csak világi büntető 
rendszabályokat ismert. Helyénvaló felhívni erre a figyelmet, s egyúttal 
megjegyezni, hogy az ószövetségben sehol sincs szó pokolról, sem 
tisztítóhelyről. Isten — mint láthattuk — törődött a zsidók székletével, a lelkük 
iránt viszont alig érdeklődött. Annyira, hogy "a lélek halhatatlansága" 
kifejezés sehol sem fordul elő a szent könyvekben, amelyekre a keresztények 
vallásukat alapították. 

A fenyegetések után most egy történelmi szemelvény következik (!): 
Mózes százhuszonöt éves korában — Eleázár főpap heves rosszallása ellenére — 
lemond tisztéről Józsué javára, és rá ruházza a küldetést, hogy Kánaán 
országába vezesse a zsidókat. Az olvasót megkíméljük annak a 
dicshimnusznak a végighallgatásától, amelyet a búcsúzó Mózes zengett el 
honfitársainak, s úgyszintén az áldásoktól is, amelyeket Izrael törzseinek 
osztott. A páratlan bibliai hős végül isteni parancsra felmegy a Nébó-hegyre, 
ahol, mint tudja, a halál vár reá, s ahonnan haláltusája előtt szemügyre veheti 
az ígéret földjét. 

A zsidó hitfelekezet után a keresztény egyház is úgy döntött, hogy az öt 
könyv Mózes műve. E tekintetben zsidók és keresztények teljesen 
egyetértenek. Ne merje senki azt mondani a pápának, hogy az öt könyvet nem 
Jethró veje írta, hanem másvalaki. Aki ilyen gyanúsításra vetemedik, azt 
kiátkozzák. Ezt az öt könyvet — állítják a hajthatatlan teológusok — az első 
sortól az utolsóig Mózes írta, az isteni galamb sugallatára. 

Egy közönséges, pusztán emberi könyv nyilván véget érne azzal, hogy 
Mózes felmegy a Nébó-hegyre. A nagy ember legfeljebb ezt írhatta volna 
befejezésül: "Érzem, hogy a végét járom; most leteszem a tollam, mert közel a 
halálom órája; és punktum." Mózes mint szent író azonban nem követhette ezt 
az eljárást. Az utolsó fejezetben gondosan feljegyezte a saját halálát, 


temetését, a nép gyászát, sőt még olyan szíves is volt, hogy rövid halotti 
beszédben méltatta önmagát. 

"És meghala ott Mózes, az Úrnak szolgája a Moáb földén, az Úr szava 
szerint. (34, 5.) És eltemeté őt a völgyben, a Moáb földén, Béth-Peórral 
átellenben; és senki sem tudja az ő temetésének helyét e mai napig. (6. vers.) 
Mózes pedig száz és húsz esztendős volt, mikor meghalt; nem homályosodott 
vala meg az ő szeme, sem el nem fogyatkozott vala az ő ereje. (7. vers.) És 
siraták Izrael fiai Mózest a Moáb mezőségén harminc napig. (8. vers.) Józsué, 
a Nún fia pedig beteljesedék bölcsességének lelkével; mert Mózes tette vala 
őreá kezeit; és hallgatának reá Izrael fiai, és úgy cselekedének, amint 
parancsolta vala az Úr Mózesnek. (9. vers.) És nem támadott többé Izraelben 
olyan próféta, mint Mózes, akit ismert volna az Úr színről színre." (10. vers.) 

E sorok láttán némelyik olvasó bizonyára a fejét csóválja: bizonyítéknak 
véli arra, hogy Mózesnek nem volt része megfogalmazásukban. Tévedés, 
kedves barátom! A teológusok azt mondják erre, hogy ez Mózes stílusára vall, 
azonkívül pedig az előző fejezetekben sem használt soha első személyt, 
hanem mindig harmadikat, amikor önmagáról beszélt. Ha az egyház 
nyilatkozott, akkor nincs helye ellenvetésnek. Az egyház jól megfogalmazott 
véleményét a következőképpen fejtette ki Paul Guérin püspök: "A Pentateuch 
a biblia első öt könyvének gyűjtőneve. Mózes a Pentateuch szerzője. A 
Pentateuch hiteles, és hitelessége éppoly bizonyos, mint a leghitelesebb 
műveké, éppoly bizonyos, mint az, hogy Mózes élt (sic!). Nem lehet elvitatni 
egy olyan könyv hitelességét, amelyet ilyennek tart egy közösség egyetemes 
és szilárd hite, az a nemzet, amelynek történetét, vallását és törvényeit e könyv 
írja le. Kiváltképp, ha ez a könyv rendelkezik a neki tulajdonított régiség 
ismertető jegyeivel, s ha egyébként lehetetlen, hogy hamisítás legyen, illetve 
hogy más írta, mint akinek nevét viseli. A Pentateuch ilyen: a zsidó nép 
egyetemes és szilárd hite, a régiség észrevehető ismertető jegyei, a hamisítás 
lehetetlen volta — mindez hitelességét bizonyítja. Mózes a szentlélek 
sugallatára írta a Pentateuchot." (Katolikus Enciklopédia, V. köt. 690. old.) 

Hajtsunk fejet, testvéreim, és többé ne csodálkozzunk semmin. 


NYOLCADIK FEJEZET 


Józsué és Gideon hőstettei 


Józsuét tehát pajzsra emelték, a zsidók legfőbb vezérévé kiáltották ki. A 
jóisten, hogy bátorságot öntsön belé, nyomban megjelent előtte és elhalmozta 
különféle biztató és szép ígéretekkel: 


"Most azért kelj fel, menj át ezen a Jordánon, te és mind ez a nép arra a 
földre, amelyet én adok nékik, az Izrael fiainak. 

Minden helyet, amelyet talpatok érint, nektek adtam, amiképpen szólottam 
Mózesnek. 

A pusztától és e Libanontól fogva a nagy folyóvízig, az Eufrates 
folyóvízig, a Khittheusoknak egész földe és a nagy tengerig napnyugat felé 
lesz a ti határotok. 

Meg nem áll senki előtted életednek minden idejében; amiképpen Mózessel 
vele voltam, teveled is veled leszek, el nem hagylak téged, sem el nem 
maradok tőled. 

Légy bátor és erős." (Józsué könyve, 1, 2—6.) 

Az Egyiptomból való kivonulás után nem most először történt, hogy 
Jehova megismételte azt, amit hajdan Ábrahámnak, Izsáknak és Jákobnak 
fogadott. Milyen hatalmas birodalmat ígért oda esküvel a népének! 
Valamennyi területet a Sínai-félsziget, a Földközi-tenger és az Eufrátesz 
között! Ez a birodalom nagyobb lett volna Asszíriánál. Soha nem valósult meg 
ez az ünnepélyes ígéret! A zsidók mindenkor csak egy nyomorúságos kis 
földdarabon vetették meg lábukat. Az annyit ígérgetett Eufráteszt nem mint 
hódítók, hanem csak mint foglyok ismerték meg. Az ő nagy folyójuk mindig 
csak a nyomorúságos Jordán volt. 

Mit tett Mózes utóda Jehova buzdítására? 

"És Józsué, a Nún fia, elkülde Sittimből titkon két férfiút kémekül... Azok 
pedig elmenének, és bemenének egy parázna asszonynak házába, akinek 
Ráháb vala neve, és ott hálának." (2, 1.) Egyes keresztény bibliafordítások 
Ráháb asszonyságot fogadósnénak tüntetik fel; az eredeti héber szövegben 
azonban zonah áll, és ez a szó röviden és velősen prostituáltat, feslett életű, 
bájait áruba bocsátó nőszemély jelent. Mi az oka ennek a pontatlan 
fordításnak? Nem az, hogy az említett Ráháb Jézus Krisztus ősei között 
szerepel az evangéliumban? (a Máté által közölt leszármazási táblázatban, 1. 
fej. 5. vers.) 

"Mikor pedig megjelentették ezt Jerikó királyának; 

Akkor külde Jerikó királya Ráhábhoz, mondván: Hozd ki a férfiakat, akik 
bementek hozzád, akik házadba mentek, mert azért jöttek, hogy kikémleljék 
az egész földet. 

Az asszony pedig foga a két férfiút, és elrejté vala őket, és monda: 

...És kimentek e férfiak kapuzáráskor a setétben; nem tudom, hová mentek 
a férfiak." (2—5. vers.) 

A rendőrség eltávozása után Ráháb szövetkezett a két kémmel. Közölte 
velük, hogy az ország lakói tudnak az egyiptomi kivonulás csodáiról, és 
szörnyen félnek a zsidó hadseregtől. Ezek ketten pedig ismertetőjelet adtak az 


asszonynak, hogy a házára tegye; s megígérték, hogy Jerikó jövendő 
elfoglalásakor ez a jel megmenti a mészárlástól. Az egyezség megkötése után 
a két kém az ablakon át menekült, minthogy Ráháb háza közvetlenül a 
városfal mellett feküdt. (9—21. vers.) 

A bibliakritikusok felteszik a kérdést; ha isten megesküdött Józsuának, 
hogy mindig vele lesz, akkor Józsué mégis miért küldött elővigyázatosságból 
kémeket egy örömleányhoz? Mi szükség volt erre a szerencsétlen teremtésre — 
mondja Voltaire —, hiszen isten saját maga ígérte meg segítségét. Józsué 
bizonyos volt benne, hogy isten az ő ügyét pártolja, s egy hatszázezer főnyi 
sereg élén állt, amelyből — a szentírás szerint — negyvenezer embert vezényelt 
ki Jerikó városának elfoglalására. Ez pedig sohasem volt megerősítve, hiszen 
az ország lakói nem ismerték még a várakat, Jerikó pedig völgyben feküdt, s 
lehetetlen volt védelemre kiképezni! Jerikóból, amely a Karantal hegy lábánál 
terül el, manapság csak néhány nyomorúságos kunyhó maradt, ahol mintegy 
háromszázan laknak. A turisták használatára szánt útikalauzok közlése szerint 
a falucska asszonyainak erkölcsi bátorsága most is méltó dicsőséges 
ősanyjukhoz, Ráhábhoz. Ezzel a Ráháb nevezetű nőszeméllyel kapcsolatban 
Calmet bencés szerzetes azt vitatta, vajon elkövette-e a hazugság bűnét, 
amikor azt állította, hogy a zsidó kémek már eltávoztak, holott azok nála 
voltak. Calmet szerint Ráháb igen helyesen cselekedett. "Ráháb értesült isten 
szándékáról — írja ez a teológus —, hogy el akarja pusztítani a kanaániakat és 
országukat a zsidóknak kiszolgáltatni. Így az isten elleni lázadás bűne nélkül 
nem szállhatott szembe vele. Sőt, meggyőződött isten szándékainak 
jogosságáról és a kanaániak ügyének helytelenségéről, így nem cselekedhetett 
volna ennél igazságosabban, sem pedig a bölcsesség törvényeinek 
megfelelőbben." A nagy tudományú Fréret?" erre azt válaszolta, hogy ha ez 
így van, akkor a parázna Ráháb éppúgy isteni sugallatra cselekedett, mint 
Józsué, ez pedig igen furcsa volna. Valószínűbb — teszi hozzá —, hogy ez a 
Ráháb gyalázatos teremtés volt, s megérdemelte volna, hogy halállal lakoljon. 

De ne firtassuk ezt, s menjünk tovább. Józsué elrendelte, hogy induljanak 
Jerikó ellen ; evégből előbb át kellett kelni a Jordánon. A nép élén a 
frigyszekrényt vivő papok haladtak; merészen belegázoltak a vízbe, mint akik 
teljesen bizonyosak abban, hogy feltétlenül csoda fog történni. Alighogy lábuk 
nedves lett, a folyó föntről jövő hullámai megtorpantak, mintha hirtelen 
láthatatlan gát magasodott volna, és ijesztően feltornyosultak, a lefelé folyó 
víz pedig szokott pályáját követte, s így a Jordán medre szárazon maradt. A 
papok pedig a folyó közepén álltak mindaddig, amíg az egész zsidó nép átkelt. 
E csoda emlékére tizenkét nagy követ raktak egymásra a parton. Majd amikor 

a frigyszekrény vivői a jobb partra értek, a víz folyása újra a szokott módon 
megindult. (3. és 4. fej.) 

Erről a csodáról értesültek a környéken — egészen a Földközi-tenger 
mellékéig — lakó népek királyai, és "megolvad az ő szívök" s roppantul 
elcsüggedtek. Eközben a jóisten figyelmeztette Józsuét, hogy mióta elhagyták 
Egyiptomot, nem végeztek  körülmetélést. Mi az oka ennek a 
feledékenységnek? A biblia nem árulja el; csupán közli a tényt, se szó, se 
beszéd. A sivatagban született fiúgyermekek közül senki sem esett át az 
ismeretes kis műtéten. A zsidó nép összlétszáma akkoriban meghaladta a 
négymilliót. Tehát a mindkét nemű lakosság között mintegy kétmillió, 
különböző korú férfi lehetett. Így elképzelhető, milyen fantasztikus 
mennyiségű fitymát vagdaltak le Józsué parancsára, és nem csodálkozunk 
azon, hogy halmaza valóságos domb volt. A szent szerző "fityma-hegynek" 
nevezi. Tizennégy nap múlva a zsidók megünnepelték a húsvétot, és elég 
gabonájuk volt ahhoz, hogy kenyeret készítsenek. Akkor megszűnt a manna- 
hullás, mert nem volt többé szükség rá. (5. fej.) 

Az isteni utasítások szerint az izraelita hadsereg hat napon át körbejárta 
Jerikót. A katonák komoran meneteltek, és a papok játszottak hangszereiken. 
Az ostromlottak meghökkentek ezen a harci módszeren, de nem adták meg 
magukat. A hetedik napon — megint Jehova rendelkezése szerint — Józsué újra 
körsétát tett, de most már harsányabban szólt a zene, és az egész nép hangosan 
kiáltozott. Erre a város bástyái leomlottak. Józsué megparancsolta, hogy 
mészároljanak le mindenkit, "ami csak vala a városban, a férfitól az asszonyig, 
a gyermektől az öregig, sőt az ökörig, juhig és a szamárig, fegyver élivel". 
Csak a parázna Ráhábot kímélték meg, hozzátartozóival együtt, akiknek 
menedéket adott házában. "A várost pedig megégetek tűzzel, és mindazt, ami 
benne vala; csakis az ezüstöt s aranyat és a réz- és vasedényeket rakták az Úr 
házának kincsei közé." (6, 24.) 

Ez a vérfürdő indította lord Bolingbroke-ot$t (1678-1751) a következő 
megjegyzésekre, amelyek a barátja — David Mallet gondozásában megjelent 
műveiben találhatók: 

"Lehetséges-e — írta a brit királyság miniszterelnöke —, hogy isten, minden, 
ember atyja, maga vezetett volna egy barbárt, akihez a legvadabb kannibál 
sem szeretne hasonlítani? Szent isten! Előtör egy ismeretlen sivatagból és 

megsemmisít egy ismeretlen várost! Legyilkolja az asszonyokat és a 
gyermekeket, a természet valamennyi törvénye ellenére! Megöli az állatokat! 
Felperzseli a házakat és a bútorokat, a józan ész törvényeinek fittyet hányva, 
mikor jómaguknak nincs se házuk, se bútoruk! Nem kegyelmez senkinek, csak 
egy utolsó szajhának, aki halált érdemel! Ha ez a mese nem volna a 
legképtelenebb, akkor förtelmesebb mindennél. Csak egy részeg haramia 
írhatott ilyesmit, és egy részeg bolond hiheti el." 

Ne feledjük el, hogy ennek az elmefuttatásnak a szerzője az angol nemzet 
egyik legkiválóbb államférfia. Lord Bolingbroke mint külügyminiszter 
kezdeményezte és hozta tető alá a híres utrechti békeszerződést (1713), amely 
véget vetett a XIV. Lajos uralkodása alatt folyó hosszú és véres háborúknak; 
bízvást elmondhatjuk, hogy e nagy mű által — amely életének büszkesége volt 
— visszaadta a békét Európának, mégpedig valamennyi hatalom számára 
elfogadható feltételekkel. Célszerű, ha felidézzük érdemeit. Bolingbroke a 
béke érdekében dolgozott. Ezeket azért kell megemlíteni, hogy betömjük a 
száját azoknak a fanatikusoknak, akik az imént olvasott idézetet holmi 
huszadrangú firkász istentelen elmeszüleményének próbálnák tulajdonítani. 
Lord Bolingbroke mondta a következő ítéletet a bibliáról: "Vétek volna isten 
és az emberek ellen komolyan tárgyalni ezt a szánalmas mesekotyvalékot, 
amelyben egyetlen szó sem akad, amely ne volna a nevetség vagy a rémség 
netovábbja." 

A szent szerző közlése szerint Jerikó elfoglalása és feldúlása általános 
felzúdulást keltett Izrael ellen. A környékbeli uralkodók látták, hogy a zsidók 
milyen kurtán-furcsán bánnak a meghódított országgal, s ezért elhatározták, 
megsemmisítik a támadókat, mintsem azok őket pusztítanák el. Szövetkeztek 
tehát, és tanácsot tartottak, ahol fontos döntéseket hoztak. (9. fej.) De nem 
gondoltak egy apró részletre, amely bizony sokat nyomott a latban: hogy isten 
Józsuával volt. Jehova úristen ugyanis rémülettel sújtotta seregüket, és Józsué 
"megveré őket Gibeonnál nagy vereséggel, és űzé őket a Bethoronba vivő 
úton, és vágá őket egészen Azekáig és Makkedáig". (10, 10.) Sőt mi több, a 
hiúságtól furdalt Zebaoth személyesen részt vett a küzdelemben: 

"Mikor pedig futnak vala ők Izrael előtt a bethoroni lejtőn, az Úr nagy 
köveket hullata rájok az égből egész Azekáig, és meghalának. Többen 
valának, akik a jégeső kövei miatt haltak vala meg, mint azok, akiket 
fegyverrel öltek meg Izrael fiai." (10, 11.) 

Józsué azonban úgy találta, a győzelem még nem teljes. 

"Akkor szóla Józsué... ezt mondotta vala pedig Izrael szemei előtt: Állj 
meg Nap, Gibeonban, és Hold az Ajalon völgyében! 

És megálla a Nap, és vesztegle a Hold is, amíg bosszút álla a nép az ő 
ellenségein... És megálla a Nap az égnek közepén és nem sietett lenyugodni 


majdnem teljes egy napig; 

És nem volt olyan nap, mint ez, sem annak előtte, sem annak utána." (10, 
12—14.) 

Aki ezt az elbeszélést olvassa, nyilván elcsodálkozik rajta, hogy a kőeső 
után Józsué még olyan rendkívüli csodához folyamodott, mint a Nap és a Hold 
megállítása. A szentírás szerint a Nap éppen delelőre járt, így hát valószínűleg 
elég idő lett volna arra, hogy estig megöljék valamennyi menekülőt a 
bethoroni úton, feltéve, hogy az égi kövek elhibáztak egyeseket. A teológusok 
ugyan talán azt felelnék erre, hogy a menekülők közül egyesek olyan gyorsan 
szaladtak, hogy több mint hat-hét óra kellett volna utolérésükre. Ami a 
tudósokat illeti, ők még nem tudták megmagyarázni, miként állhatott meg 
pályáján a Nap, hiszen a Föld forog pályáján a Nap körül, sem pedig azt, 
hogyan lehetett összhangban ez a hosszabb nappal a bolygók mozgásával és 
az égitestek szabályos fényváltozásaival. 

Józsuának ez a remek csodája jó néhányszor fakasztott vidám nevetést, és 
nem egy anekdotára adott alkalmat. Ismeretes például Galilei egyik 
tanítványának története, akit az inkvizíció elé állítottak, mert azt vallotta, hogy 
a Föld forog a Nap körül. Kihirdették az ítéletet, amelyben az állt, hogy 
istenkáromlást követett el. Józsué ugyanis megállította a Napot, így tehát ez az 
égitest mozog, nem pedig a Föld. "Ugyan, eminenciás uraim! — válaszolt a 
vádlott. — Hiszen a Nap biztosan nem mozog többé azóta sem!" 

A hadsereget, amely elpusztult e katasztrófa során, öt király vezette. Ezek 
megmenekültek az isteni kőzáportól és a zsidó katonák kardjától. De hogyan? 
Egy barlangba menekültek, Makkedában. (10, 16.) Amikor Józsué értesült 
róla, gyorsan kiadta a parancsot, hogy nagy kőtömböket gurítsanak a barlang 
bejárata elé. (10, 18.) Az öt király egérfogóba esett, mint megannyi patkány. 
Ezután Józsué elment Makkedába, eltávolíttatta a barlang száját elzáró nagy 
köveket, és kivezettette az öt uralkodót. Majd hívatta hadvezéreit, és így szólt 
hozzájuk: "Tegyétek lábaitokat e királyoknak nyakára." Erre Józsué derekasan 
elpáholta, azután pedig megölte őket, és holttestüket felakasztotta. Egészen 
estéig ott lógtak az öt akasztófán. Végül a holttesteket visszavitték a 
barlangba, s jókora kövekkel újra lezárták. A szent szerző nagy komolyan 
hozzáteszi: "Az öt király teteme mindmáig ott van." (10, 22—27.) 

Józsué folytatta hősi tetteit. 

"Megveré azért Józsué az egész földet; a hegységet és a déli vidéket, a 
síkságot és a lejtőket és mindazoknak királyait, menekülni valót sem hagyott; 
és megöle minden élőt, amint megparancsolta vala az Ur, az Izraelnek Istene." 
(10, 40.) 

"És leverek őket annyira, hogy senki sem maradt közülük életben. 

És úgy cselekedék velők Józsué, amint megmondotta vala néki az Úr: az ő 


lovaikat megbénítá, szekereiket pedig tűzzel égeté el. 

Majd visszafordula Józsué ugyanazon időben és bevevé Hásort, királyát 
pedig fegyverrel megölé (Hásor ugyanis mindezeknek az országoknak feje 
volt az előtt); 

És levágának minden lelket, amely benne vala, megölvén őket fegyver 
élével; nem maradt meg egy élő sem; Hásort pedig tűzzel égeté meg." (11, 8— 
11.) 

"Sok napon át viselt hadat Józsué mindezekkel a királyokkal." (11, 18.) 

"Majd elméne Józsué ez időben, és kiirtá az Anákokat a hegyek közül, 
Hebronból... (11, 21.); Nem maradtak Anákok Izrael fiainak földén, csak 
Gázában, Gáthban és Asdódban hagyattak meg." (11, 22.) 

Összesen harmincegy királyt akasztatott fel. (12, 24.) 

Hű a teringettét! Harmincegy királyt kötött fel! Sok ez egy hét-nyolc 
négyzetmérföld területű országban! ... 

Miután az ígéret földjének lakosságát mind egy szálig kiirtották, a zsidók 
lettek az ország urai. Már csak az volt hátra, hogy felosszák. Ezt meg is tették. 
Józsué könyvének 13-21. fejezete aprólékos részletességgel meghatározza az 
egyes törzseknek szánt területet, a városok végtelen seregét sorolja fel. 
Hozzávetőleges fogalmat alkothatunk róla, ha figyelembe vesszük, hogy Júda 
törzse százhuszonnégy várost kapott, a falvakat nem is számítva; 
valamennyinek a nevét pontosan feltünteti a szöveg. (15, 20-63.) Ami a 
levitákat illeti, ők negyvennyolc várost kaptak, amelyek közül hat úgynevezett 
menedékváros. (20-21. fej.) Ezt a számot egyébként maga Jehova állapította 
meg: "A levitáknak — kötötte ki — negyvennyolc városuk legyen, a tizenkét 
törzs területén szétszórtan; e városokban fognak lakni, s a városok legelői a 
barmaiké, jószágaiké és állataiké legyen. A levita városok legelői egyébként 
ezer singnyi kerületűek legyenek, a városfaltól kifelé számítva." (Mózes 
negyedik könyve, 35. fej.) A hat menedék-város olyan gyilkosoknak nyújt 
búvóhelyet, akik előre megfontolt szándék nélkül követtek el emberölést. 

Lord Bolingbroke úgy véli, hogy a bibliának ezeket a részeit csak egy 
mohó és műveletlen levita fogalmazhatta, mégpedig anarchisztikus időben. Az 
angol gondolkodó ekként fejti ki véleményét: "A zsidó népnek soha, még a 
legszerencsésebb időben sem volt negyvennyolc, fallal övezett városa. 
Feltehetően még Heródes, az egyetlen valóban hatalmas király sem 
rendelkezett ennyi várossal. Dávid uralkodása alatt Jeruzsálem volt a zsidók 
egyetlen lakóhelye, amely megérdemelte a város nevet. Akkor azonban 
jelentéktelen erődnek számított, amely nem bírhatott ki négynapos ostromot. 
Csupán Heródes erősítette meg alaposan. Valójában a levitáknak a tizeden 
kívül nem volt más vagyonuk, és a kis izraelita nép nem épített városokat sem 
Józsué, sem a Bírák idején. A Józsué könyvében található hosszú felsorolás 


nem egyéb, mint hosszú és nevetséges hazugság. Miként adhatott ez a Saul 
koráig kóborló és vándorló, maroknyi nép negyvennyolc várost a papjainak, 
amikor saját bevallása szerint hét ízben jutott szolgaságra? A hamisító levita, 
aki ezeket a nagyhangú badarságokat koholta, még azt is állítja, hogy hat 
menedék-várost adtak a papok kezére, ahol megbújhattak a gyilkosok; remek 
ösztönzés ez a legsúlyosabb bűnökre. Az ember nem tudja, min háborodjék fel 
inkább: azon a képtelenségen, amely szerint egy sivatagban negyvennyolc 
várost juttattak a papoknak, vagy a hat menedékvároson ugyané sivatagban — 
hogy az a gonosztevők központja legyen!" 

A híres osztozás, amely Józsué vezetésével oly nagy gonddal ment végbe, 
mintegy hatszáz várost jelöl ki valamennyi izraelita törzs számára. Alább nem 
is adja!... És jegyezzük meg, hogy az ország legszélesebb része két 
hosszúsági foknak felelt meg, s ahol a leghosszabb, ott sem volt több két és fél 
szélességi foknál: mégpedig abban a korban, amikor a zsidó hatalom 
kiterjedésének tetőfokát érte el, tehát egyáltalán nem Józsué idején. 

A felosztás végrehajtása után Józsué befejezettnek vélte küldetését; így hát 
meghalt... száztíz éves korában. (24, 29.) Mindenkit kiirtott; könyvének 
fejezetei unos-untalan ismételgetik, hogy szakadatlan győzelmei során senki 
sem maradt életben. Nos, akkor most jól figyeljen a kedves olvasó! Józsué 
halála után ugyanis viszontlátjuk valamennyi kiirtott ellenségét, s még 
hatalmasabbak, mint valaha, és egészen Saul és Dávid koráig a 
legkegyetlenebb rabságban tartják a zsidó népet. 

A Bírák könyve — amely mindjárt Józsué könyve után következik — már az 
első fejezetében csakugyan leírja Júda és Simeon törzsének háborúskodását 
tízezer kanaáni ellen, akiket Adonibézek nevű királyuk kormányzott. Ezt a 
népet, amely nem tudni hogyan termett ott, természetesen mind egy szálig 
kiirtották. Ami Adonibézeket illeti, őt meg is kínozták, mielőtt megölték. 

"És megfutamodott Adonibézek, de űzőbe vevék, és elfogván őt, elvágták 
kezeinek és lábainak hüvelykujjait. 

Ekkor monda Adonibézek: Hetven király szedeget vala asztalom alatt, 
akiknek elvágattam kezeik és lábaik hüvelykujjait; amint én cselekedtem, úgy 
fizetett nékem az Isten." (Bírák könyve, 1, 6—7.) 

Ez az Adonibézek hatalmas uralkodó volt. A vidék hetven királyát ejtette 
foglyul. Fővárosa — a biblia szerint — Bézek volt. Ez a város, a félelmetes 
kényúr és országa azonban teljesen ismeretlen a történetírók előtt. Csodálatos. 
Hiszen ez az óriási asztal, amely alatt hetven kéz nélküli király eszegetett, 
minden bizonnyal jelentős hírnevet szerezhetett Adonibézeknek. Akárhogyan 
volt is, ha az Adonibézek által legyőzött és megcsonkított királyokat 
hozzáadjuk Józsué harmincegy áldozatához, akkor - a kegyetlen 
Adonibézekkel együtt — összesen százkét király és ennélfogva százkét ország 


is volt Kánaán földjén. Ha viszont a térképre pillantunk, és felosztjuk ezt a 
kicsiny területet, akkor egy-egy királyságra alig egynyolcad négyzetmérföld 
jut — ez bizony édeskevés! A százkét király alighanem igen zsúfoltan élhetett 
ezen a szűk területen, és legfőbb ideje volt, hogy eljöjjenek a zsidók és a 
kanaániak helyébe lépve, rendet teremtsenek. 

Jehova azonban mindenhatósága ellenére sem tudott végezni egyes 
kananeusokkal, akik — miután elpusztultak Józsué kezétől — mintegy 
varázsütésre újra kihajtottak ezen a rendkívüli vidéken. 

"Vala pedig az Úr Júdával, és kiűzé a hegység lakóit; de a völgy lakóit nem 
lehetett kiűzni, mert vas-szekereik voltak." (1, 19.) 

Tehát már kimerült az égi kőtömbkészlet, amellyel Jehova mester 
rendelkezett? Ez a megállapítás önkéntelenül is kikívánkozik. De ha 
alaposabban megvizsgáljuk a bibliának ezt a részét, felmerül a kérdés, hogy 
ezek a kananeusok, akik harci szekereik révén szerencsésen megmenekültek, 
miként használhatták ezeket a járműveket, hiszen az ilyen hegyes, köves 
vidéken egyáltalán nem mozoghattak velük. A kaszákkal felfegyverzett harci 
szekereket valójában csak az Eufrátesz környéki nagy síkságokon találták fel, 
és tudjuk, hogy a babiloniak és a perzsák alkalmazták először, három 
évszázaddal Józsué után. 

A Bírák könyvének 2. és 3. fejezetéből kitűnik, hogy a zsidók hálátlanok 
voltak Jehova iránt, és hamarosan vereséggel és rabsággal bűnhődtek. Józsué 
halála után a derék zsidók bírákat választottak, hogy azok kormányozzák őket. 
Történelmük e szakasza nem valami fényes. 

"És elhagyák az Urat, atyáik Istenét, aki kihozta őket Egyiptom földéből, és 
más istenek után jártak, a pogány népek istenei közül; 

És elhagyák az Urat, és szolgáltak Baálnak és Astarótnak." (2, 12—13.) 

"Így az Izrael fiai a Kananeusok, Khitteusok, Emoreusok, Perizeusok, 
Khivveusok és Jebuzeusok között laktak, 

És azok leányait vették magoknak feleségül, a saját leányaikat pedig oda 
adták azok fiainak, és szolgálák azoknak isteneit." (3, 5—6.) 

Hogy még jobban csodálhassuk ezeket a frigyeket, ne mulasszuk el újra 
megemlíteni, hogy a hatszázezer főnyi zsidó hadsereg, Józsué vezetésével, 
könyörtelenül kiirtotta a vidék valamennyi lakóját. Mózes még megkímélt 
olykor 32 000 szüzet, utóda azonban teremtett lelket sem hagyott életben. 

"Ezért felgerjedett az Úrnak haragja az Izráel ellen, és adá őket Kusán- 
Risathaimnak, Mezopotámia királyának kezébe, és nyolc évig szolgáltak az 
Izrael fiai Kusán-Risathaimnak." (3, 8.) 

Thomas — Wolston9t angol  bibliakritikus, aki több esztendei 





29 Thomas Wolston angol teológus azt állította, hogy az ószövetségi csodák sohasem 
történtek meg, és csak Jézus evangéliumi történetének megalapozására szolgáltak. 


börtönbüntetéssel lakolt vallási kérdésekben tanúsított független nézeteiért, s 
aki egyformán ostorozta a keresztények és a zsidók szent könyveit, világosan 
kijelentette, hogy választani kell a Bírák története és Józsué története között, 
mert a kettő közül az egyik hamis, hiszen szembeszökő ellentmondás van a 
két szent könyv között. Lehetetlenség — írta Wolston —, hogy a zsidók azonnal 
rabságba juthattak, miután hatszázezer főnyi hadseregükkel kiirtották Kánaán 
valamennyi lakosát. Kicsoda ez a Kusán-Risathaim, Mezopotámia királya, aki 
egyszerre csak megjelenik és rabláncra fűzi Izrael gyermekeit? Hogyan került 
ide ilyen messziről, mikor egyetlen szót sem tudunk az útjáról? A szöveg 
ugyan közli, hogy ez az úristen büntetése, mert lányaikat kananeusokhoz adták 
férjhez és feleségül vették ezeknek lányait. Túlságosan egyszerű azt állítani, 
hogy valahányszor vereséget szenvedtek, ez bűneik miatt történt, amikor 
pedig győztek, ez hűségük miatt volt. Ilyet bármely barbár nép, vagy primitív 
sárfészek lakója is mondhat. Sohasem érhető fel ésszel, hogy egy négymilliós 
nép, amelynek hatszázezer fegyverese volt, miként juthatott szolgasorsra 
ugyanabban az országban, amelyet nemrég hódított meg. Éppúgy lehetetlen, 
hogy miután ez a hatalmas horda kiirtotta az őslakosságot, házassági kötelék 
jöjjön létre a mészárlók és a kiirtottak között. Az ellentmondások e halmaza 
tarthatatlan. Nyomban ezután pedig az következik, hogy nyolc év múltán 
Othniel bíró felszabadította honfitársait, és a zsidók elűzték és megölték 
Kusán-Risathaim mezopotámiai királyt; de nem kapunk semmilyen 
felvilágosítást erről a nyilván fontos háborúról, amelyről azonban történetírók 
sohasem hallottak. 

Negyven esztendővel később a zsidókat Eglon, a moábiták királya igázta 
le, bár Moáb királysága már régóta nem létezett, hiszen még Jerikó elfoglalása 
előtt megszűnt, amikor a zsidók egész lakosságát kiirtották. Ez a szolgaság 
tizennyolc évig tartott. Géra fia, Ehud vetett véget ennek, gyilkos hadicsellel. 
Csatlakozott a nép küldötteihez, akik ajándékot vittek Eglonnak, s arra kérte a 
zsarnokot, fogadja őt külön a lakosztályában, mivel bizalmas közlendője van. 
Eglon gyanútlanul visszavonult vele, s Ehud tőrt döfött hasába, és azonnal 
észrevétlenül eltávozott. Ez a gyilkosság felháborította a zsidókat. Fellázadtak, 
s lemészároltak tízezer moábitát. Ezután huszonnégy évig nyugalom volt az 
országban. Ehud után Sámgár következett, "aki hatszáz Filiszteus férfit ölt 
meg egy ökörösztökével" és szintén megszabadította Izraelt. (3, 11—31.) 

A zsidók még egy bizonyos Jábin kanaáni király rabszolgái is voltak. 
Szerencsére akadt egy tiszteletre méltó prófétanő, Debora asszonyság, aki 
zsolozsmákat énekelt Ráma és Béthel között, egy pálmafa alatt. Magához 





Későbbi műveiben azt hangoztatta, hogy az evangéliumi csodák csak allegóriák. 1733-ban 
halálra kínozták a börtönben, mert az egyházi emberek szemében túlságosan szabadelvűén 
értelmezte a bibliát. — Ford. 


rendelte Bárákot, bátorságot gyújtott szívében, valamint feltüzelte Zebulon és 
Nafthali törzsének tízezer katonáját is — és hadba indult velük. Jábin csapatait 
Sisera tábornok vezette, s már az első összecsapás alkalmával pozdorjává 
zúzta őket Bárák és Debora hada. Sisera is kereket oldott, és Héberhez 
menekült, akit a szent szerző "Jábin királlyal békében élő keneusnak" nevez. 
Ennek a Hébernek volt egy felesége, a szeretetre méltó Jáhel, aki — Jehova 
sugallatára — maga ajánlott menedéket Siserának. 

"És kiméne Jáhel Sisera elé, és monda néki: Jöjj be Uram, jöjj be hozzám, 
ne félj! És betére őhozzá a sátorba, és betakará őt lasnakkal. 

Az pedig monda néki: Adj kérlek innom egy kis vizet, mert szomjúhozom. 
És megnyita ez egy tejes tömlőt, és ada néki inni, és betakará őt. 

És az annak felette monda néki: Állj a sátor ajtajába, és ha valaki jőne és 
kérdezne, és ezt mondaná: Van-é itt valaki? mondjad: Nincsen! 

Ekkor Jáhel, a Héber felesége vévé a sátorszöget, és pörölyt vőn kezébe, és 
beméne ő hozzá halkan, és beveré a szöget halántékába, úgy hogy 
beszegeződék a földbe. Amaz pedig nagy fáradtság miatt mélyen aludt vala, és 
így meghala. 

És ímé, amint Bárák... beméne ő hozzá, és ímé Sisera ott feküdt halva, és a 
szög halántékában." (4, 18—22.) 

Ami Jábin királyt illeti, őt is hamarosan legyilkolták és Debora prófétanő 
egyik legszebb dicshimnuszát zengte el ez alkalomból. (4-5. fej.) 

Ehud, Debora és Jáhel buzgalma ellenére nem értek véget a zsidók 
viszontagságai. Most a midiániták — még kísértetek is — jártak elöl 
üldözésükben.9" Jákob szerencsétlen gyermekei — noha tulajdonképpeni 
rabságról nem lehetett szó — mindenféle zaklatás prédái voltak: miután 
elvetettek és sokáig dolgoztak a bő aratás reményében, a midiániták gonosz 
tréfából teméntelen sok tevével rontottak rá földjeikre, és tönkretették a 
termést. Elhurcolták ökreiket, szamaraikat és aprójószágaikat; feldúlták 
gyümölcsöseiket; a szerencsétlen zsidók kénytelenek voltak üregeket vájni a 
hegyek között, hogy megoltalmazzák magukat a bősz üldözők ezernyi 
gonoszságától. (6, 1—6.) 

Amikor már hét éve tartott ez a hányattatás, a jóisten végül megszánta 
népét, és elhatározta, hogy új hőst támaszt. S hogy a példa még meglepőbb 
legyen, választása egy Gedeon nevű satnya ifjúra esett, aki olyan ványadt volt, 
hogy csak nagy üggyel-bajjal tudta kezeim atyja prését. Egy szép reggel hát 
"eljőve az Úrnak angyala, és leüle ama cserfa alatt, amely Ofrában van, amely 
az Abiézer nemzetségéből való Joásé vala, és az ő fia Gedeon éppen búzát 
csépelt a pajtában, hogy megmentse a midiániták orcája elől. — Ekkor 
megjelenek néki az Úrnak angyala, és monda néki: Az Úr veled, erős férfiú!" 


30 Taxil itt arra utal, hogy a biblia előző helyei szerint kiirtották a midiánitákat. — Szerk. 


(6, 11—12.) Gedeon nem mert hitelt adni az angyal szavának, főként amikor 
megtudta, hogy ő fogja megszabadítani Izraelt a midiániták igájából. "Ha 
kegyelmet találtam a te szemeid előtt, kérlek, adj nékem valamely jelt, hogy te 
szólasz énvelem. — El ne menj kérlek innen, míg vissza nem jövök hozzád, és 
ki nem hozom az én áldozatomat, és le nem teszem elődbe. Az pedig monda: 
Én itt leszek, míg te visszatéresz. — Gedeon pedig elméne, és elkészíte egy 
kecskegödölyét és egy efa lisztből kovásztalan pogácsákat, és betevé a húst 
egy kosárba, és a hús levét fazékba, és kivivé hozzá a cserfa alá, és felajánlá 
néki. — És monda néki az Isten angyala : Vegyed a húst és a kovásztalan 
kenyereket, és rakd erre a kősziklára, és a hús levét ontsd rá. És úgy 
cselekedék. — Ekkor kinyújtá az Úrnak angyala pálcájának végét, mely 
kezében vala, és megérinté a húst és a kovásztalan kenyeret; és tűz jött ki a 
kősziklából, és megemészté a húst és a kovásztalan kenyereket. Az Úrnak 
angyala pedig eltűnt az ő szemei elől." (6, 17—21.) 

Ezután Gedeon hívatta apja tíz leghívebb szolgáját, és éjnek idején 
leromboltatta Baál oltárát, s kivágatta a midiánita isteneknek szentelt liget fáit; 
máglyát rakatott belőle, és tulkot áldozott rajta Jehovának. (6, 27—28.) 

Ofra lakói nagy haragra gerjedtek, amikor észrevették, hogy Baál oltárát 
lerombolták és a ligetet kivágták. Joás nem akarta kiszolgáltatni nekik a fiát, s 
emiatt a zsidók ellenségeit roppant düh fogta el; a midiániták, az amalékiták és 
a keleti népek mind egybegyűltek, átkeltek a Jordánon és a Jezréel völgyében 
ütöttek tábort. (6, 29—33.) Isten azonban fegyverbe szólította Gedeont. (6, 34.) 
Hihető ez? Gedeon még azon töprengett, vajon Jehova csakugyan őt 
választotta ki arra, hogy elpáholja Izrael ellenségeit. Mikor összehívta 
Manassé, Aser, Zebulon és Nafthali törzseit, amelyekre véleménye szerint 
leginkább számíthatott, arra kérte istent, tegyen csodát, amely lehetőleg 
cáfolhatatlanul bizonyítja az ő pártfogolását. 

"És monda Gedeon az Istennek: Ha csakugyan az én kezem által akarod 
megszabadítani Izraelt, amiképpen mondottad. 

Íme egy fürt gyapjat teszek a szérűre, és ha csak maga a gyapjú lesz 
harmatos, míg az egész föld száraz leénd: erről megtudom, hogy valóban az én 
kezem által szabadítod meg Izraelt, amint mondottad. 

És úgy lőn. Mert mikor másnap reggel felkelt, és megszorítá a gyapjat, 
harmatot facsart ki a gyapjúból, egy tele csésze vizet. 

És monda Gedeon az Istennek: Ne gerjedjen fel a te haragod én ellenem, 
hogy még egyszer szólok. Hadd tegyek kísérletet, kérlek, még egyszer e 
gyapjúval. Legyen, kérlek, szárazság csak a gyapjún, és harmat az egész 
földön. 

És úgy cselekedék Isten azon az éjszakán, és lőn szárazság csak magán a 
gyapjún, míg az egész földön harmat lőn." (6, 36—40.) 


Micsoda világraszóló csodák! Milyen gyönyörű a szent biblia! Mennyire 
álmélkodhatnak, kedves olvasóim! .. . 

A hatalmas csodák híre elterjedt Izraelben és az egész nép hadra akart kelni 
Gedeon oldalán. A lelkesedés azonban nem tartott sokáig. Amikor a hős 
szózatában kijelentette: "Aki fél és retteg, térjen vissza" — csupán tízezren 
maradtak mellette, a többiek pedig élve az engedéllyel, kereket oldottak. A 
jóisten azonban úgy vélte, hogy még ez a tízezer is túl sok, és tanácsára 
Gedeon a következőképpen választotta ki azt a maréknyi bátor harcost, aki 
elkíséri a hadjáratba: a tízezer katonát leküldte a közeli folyó partjára, és rájuk 
parancsolt, hogy igyanak a folyóból. Mialatt pedig ezek ittak, Gedeon nagy 
figyelemmel szemlélte tízezer vitézét. Ugyanis "monda az Úr Gedeonnak: 
Mindazokat, akik nyelvűkkel nyalnak a vízből, mint ahogyan nyal az eb, 
állítsd külön, valamint azokat is, akik térdeikre esnek, hogy igyanak." 

És lőn azoknak száma, akik kezökkel szájokhoz véve nyaldossák a vizet, 
háromszáz férfiú; a nép többi része pedig mind térdre esve ivott. 

És monda az Úr Gedeonnak: E háromszáz férfiú által szabadítlak meg 
titeket, akik nyaldosták vala a vizet, és adom Midiánt kezedbe; a többi nép 
pedig menjen el, a maga helyébe." (7, 5—7.) 

Gedeon tehát kiválogatta a háromszáz eb módra lefetyelőt, és mérget 
vehetett rá, hogy ezek aztán kutyául kemény legények. A midiániták tábora 
lent volt a völgyben. Most pedig figyelem! Egyetlen szót se mulasszunk el az 
újabb bibliai hőstettekről szóló beszámolóból. Mindjárt látni fogjuk, hogy 
Napóleon kismiska volt Gedeonhoz, Zabaoth kapitányához képest. 

A hős három csapatra osztotta háromszáz vízlefetyelőjét. Mindegyik 
emberének adott egy kürtöt, egy agyagedényt és egy lámpát. S így kiáltott: 
"Keljetek fel, mert kezetekbe adta az Úr a Midián táborát. 

És monda nékik: Én reám vigyázzatok, és úgy cselekedjetek. És ímé én 
bemegyek a tábornak szélibe, és akkor, amint én cselekszem, ti is úgy 
cselekedjetek. 

Ha én a kürtbe fúvók és mindazok, akik velem vannak, akkor ti is fújjátok 
meg a kürtöket az egész tábor körül, és ezt kiáltsátok: az Úrért és Gedeonért!" 
(7, 15., 17-— 18.) 

Megvárta az éjszakát, s akkor háromszáz vízlefetyélőjével leereszkedett a 
midiániták táborához. Őrségváltás alatt szép csendesen átosontak az előőrsök 
között; majd mindegyikük fogta a lámpáját, meggyújtotta és az agyagedénybe 
tette. Ekkor Gedeon és katonái hirtelen megszólaltatták a kürtöket, és közben 
éktelen robajjal összetörték a bögréket (egyes fordítók szerint: korsókat); 
ráadásul még lármáztak is, de ügyeltek arra, hogy a zajt túlharsogja a jelszóul 
szolgáló kiáltás. A midiániták felriadtak, megrettentek a kürtök és főként a 
háromszáz széttört bögre ropogásától, és mivel nem tudták mire vélni a 


lámpásokat, amelyeket üvöltözve ráztak a zsidók — egymásnak rontottak, és 
majd egy szálig megölték egymást. (7, 19—25.) 

Később megtalálhatjuk a mészárlás számszerű eredményét is. Két 
midiánita tábornok, Oreb és Zéeb, az Efraim törzs tagjainak kezétől esett el, 
amikor a Jordán felé menekült, Zéba és Sálmunáh királyokat pedig Kárkorban 
érték utol, s Gedeon saját kezűleg ölte meg őket. A szent szöveg világosan 
közli: 

"Zéba pedig és Sálmunáh Kárkorban valának, és az ő seregök velők, 
mintegy tizenötezren, mind akik megmaradtak a Napkeletieknek egész 
táborából. Az elesettek száma százhúszezer fegyverfogható férfiú volt." (8, 10.) 

Ebből tehát megtudjuk, hogy százharmincötezer midiánita, amalékita és 
más keleti harcos táborozott a Jizreel völgyében. Ez a tábor ennélfogva igen 
nagy kiterjedésű lehetett. Egy százezres hadsereg tábora rendszerint egy 
négyzetmérföld területű; Rohrbacher kanonok számítja így, amikor az 
izraeliták sivatagi táborairól beszél. (A katolikus egyház egyetemes története, 
I. köt. 182. old.) Egy négyzetmérföld pedig ezerhatszáz hektárnak felel meg; 
ebből arra következtethetünk, hogy a jizreeli midiánita-amalékita tábor 
csaknem kétezer-kétszáz hektárt foglalt el; kerülete pedig körülbelül 
tizenkilenc kilométer volt. Ne feledjük, hogy Gedeon katonái éppencsak 
behatoltak az előőrsök közé s ott megálltak: "és mindenki ott állott a maga 
helyén a tábor körül." (7, 21.) A szöveg világos. A tábor bekerítéséhez tehát 
ugyancsak gyéren kellett felsorakoztatni a háromszáz vízlefetyelőt — majdnem 
hetven méternyire állhatták egymástól. S mindez éjnek idején történt! Ilyen 
messziről hogyan láthatták egymást és követhették valamennyien Gedeont a 
bögretördelésben? Milyen gyatra hanghatást kelthetett valójában az a 
háromszáz korsó, amelyet egy közel húsz kilométeres körben elszórva zúztak 
szét! Ha háromszáz ember zárt rendben nyomulna be a táborba, akkor is 
csupán szánalmas hatást érne el kétezer-kétszáz hektárnyi területen. Ha pedig 
szétszórva helyezkednek el a külső vonalon, akkor az eredmény nulla volna. 
Ezért Gedeon hadicsele egyáltalán semmit sem ér ebben a históriában. Ha 
sikerült, az valóban csoda lehetett. Ehhez az kellett, hogy Zebaoth a 
háromszáz kürtöt harmincezer harsona zúgásával ruházza fel, hogy legalábbis 
megszázszorozza az összetördelt korsók robaját, a lefetyelők kiáltozását pedig 
hihetetlen mértékben megsokszorozza, holmi természetfölötti visszhang által, 
amelyről a biblia nem szól. Az isteni galamb meséje az eredeti elbeszélés 
szerint — valószínűtlen, lehetetlen és groteszk badarság. 

Bármiképpen volt is, e páratlan fegyvertény következtében Gedeon 
rendkívül népszerű lett egész Izraelben, és honfitársai felajánlották neki a 
királyi trónt. A hős azonban — aki éppoly szerény, mint gyakorlati észjárású 
férfiú volt — visszautasította az uralkodói méltóságot, mindazonáltal 


hozzátette: "Egyet kívánok csak tőletek, hogy adja nékem mindenikőtök a 
zsákmányul ejtett fülön függőket." "Az arany fülön függőknek pedig, 
amelyeket elkért, súlya ezerhétszáz arany siklus volt." (8, 24—26.) 

A szent szerző ezután közli, hogy Gedeon a többnejűségnek hódolt, és 
hetven gyermeke volt; azonkívül egy Sikemben lakó ágyasától is fia született, 
aki az Abimélek nevet kapta, és hamarosan egy cseppet sem testvéries 
cselekedetével hírnevet szerzett. (8, 30-31.) Ez az Abimélek ugyanis egyetlen 
nap alatt hatvankilenc fivérének vágta el a nyakát "egy kövön"; csupán az ifjú 
Jóthám menekült meg a mészárlástól, minthogy elrejtőzött, miközben 
Abimélek lekaszabolta népes családját. (9, 5.) 

A sikemiták, akik igen büszkék voltak honfitársukra, királlyá kiáltották ki 
Gedeon fattyát, három év múltán azonban a nép kegye elfordult Abimélektől, 
és egyre gyakoribbak lettek a lázadások, amelyeket egy bizonyos Gaál szított. 
Abimélek hatalmába kerítette a lázadó várost, és legyilkolta lakóit. A zendülés 
vezetői a sikemi toronyba vették be magukat, Abimélek pedig körülzárta az 
erődöt, majd óriási örömtűzzel felperzselte. Nem sokkal később egy Thébes 
nevű várost ostromolt meg. Itt azonban malomkő pottyant a fejére, amelyet 
egy asszony hajított rá a bástya tetejéről. A hatalmas kődarab nyilván betörte a 
koponyáját. Abimélek azonban nyomban hívatta fegyverhordozó apródját, és 
azt mondta neki: "Vond ki kardodat, és ölj meg engem, hogy ne mondják 
felőlem: Asszony ölte meg őt! És keresztülszúrta őt az apród, és meghalt." (9. 
fej.) Abimélek hiú ember lehetett. 

Így végezte életét Gedeon hírneves fattya. Utána a biblia Thóla és Jáir 
urakat említi, akik Izrael bírái voltak; az egyik huszonhárom évig, a másik 
pedig huszonkét esztendeig. 


KILENCEDIK FEJEZET 


Jefte és Sámson 


A bibliai zsidók nem okultak az eddig kapott gyakori leckéből. Mindig 
hajlamosak voltak arra, hogy más istenekért, sőt bálványokért elhagyják 
Jehova tiszteletét és hitét, bár tudták, hogy megkeserülik, ha Baált, Astarótot, 
Dágont stb. imádják, akikre roppant féltékeny volt harcias természetű 
Zebaothjuk. Mivel ismét hittagadásba estek, újabb szolgasággal bűnhődtek. Ez 
alkalommal az ammoniták kezébe kerültek. Ez az izraeliták hatodik rabsága, 
mégpedig olyan országban, amelyet hatszázezer főnyi sereggel hódítottak 
meg, olyan vidéken, ahol Józsué teljesen kiirtotta az őslakosokat. 

Jehova, miután népe tizennyolc esztendeig szolgasorban sínylődött, végül 


megenyhült és szabadítót támasztott: 

"A Gileádból való Jefte pedig nagy hős volt, és egy parázna asszonynak 
volt a fia, s Jeftét Gileád nemzette. 

De mikor Gileádnak a felesége is szült néki fiákat, és megnőttek az ő 
feleségének fiai: akkor elűzték Jeftét és azt mondták néki: Nem fogsz 
örökösödni atyánknak házában, mert más asszonynak vagy a fia. 

És elfutott Jefte az ő atyjafiai elől, és Tób földén telepedett meg, és henyélő 
emberek gyűltek össze Jefte körül, és együtt portyáztak." (11, 1-3.) Ez a 
haramiavezér volt isten választottja. 

Joggal elmondhatjuk, hogy Jeftének akadt egy jó tulajdonsága: kitűnő apa 
volt. Látni kellett, hogyan dédelgette, kényeztette, babusgatta egyetlen 
lánygyermekét, mint halmozta el ékszerekkel, hordott neki mindennap 
ajándékokat a hegyekből! Igaz ugyan, az ékszerek meg az ajándékok nem 
kerültek sokba. Honfitársai tehát hozzá fordultak, hogy rázza le az ammoniták 
igáját. Jefte elfogadta a megbízatást, és legott hadra kelt. Mivel egy útonálló is 
lehet jámbor, Jefte — mielőtt az ammoniták ellen indult — megfogadta 
Jehovának, hogy ha győz, feláldozza neki az első embert, akivel hazatérve 
szembetalálkozik... Mi sem könnyebb a jóistennek, mint győzelemre segíteni 
pártfogoltjait. Az öreg Zebaoth nagyon szerette ezt a kis kópét, Jeftét, 
méltányolta a neki ígért áldozatot, megtízszerezte a héber hadvezér erőit, s az 
ízzé-porrá zúzta az ammonitákat. Roppant mészárlás volt, Aroertől egészen 
Minithig — mint a biblia közli — és húsz várost leromboltak. 

Mekkora meglepetés várt hősünkre, amikor visszatért dicső Mispe 
városába!... Ifjú leányok kara vonult elébe, fuvolaszóval és dobpergéssel, 
hogy győzelmét ünnepelje; legelöl pedig a saját leánya haladt, aki nem tudott 
apja fogadalmáról, a kis aranyos! Ez aztán balszerencse a javából... Egy 
haramiának nincs egyebe, csak a becsülete. A kislány egyébként beleegyezett 
az áldozatba: csak két hónapi haladékot kért és kapott, "hogy sírjon 
szüzességén". E nép leányai számára az volt a legnagyobb szerencsétlenség, 
ha szűzen halnak meg. Ebből következik, hogy a zsidóknak sohasem voltak 
apácáik. Az áldozás tehát megtörtént, s Jefte személyesen irányította, és szíve 
gyászba borult, arca könnytől ázott. (11. fej.) Ha valaki nevetett, mint a 
bolond és élvezettel nyalogatta a száját — akkor ez Jehova volt. Kebelébe 
fogadta az ifjú gyermeket, mint a teológusok mondják. A vén komédiás!... E 
história után azonban hogyan állíthatják a papok, hogy isten népe tartózkodott 
az emberáldozattól? Akárcsak a föníciaiak és a karthágóiak Molochja, a biblia 
istene — vagyis a manapság hivatalosan elismert isten — gyönyörűséggel 
fogadta az embervér ajándékát, noha az efféle "engesztelő" áldozat 
természetesen irtózást kelt. 

Jefte nem érte be az ammoniták lemészárlásával. Azzal is érdemeket 


szerzett Jehova szemében, hogy meggyilkolta negyvenkétezer honfitársát, 
akinek rossz kiejtése volt. Efraim atyafiai valószínűleg s helyett sz-t 
mondottak. Nyilván tájszólással beszéltek. Jefte tehát lesbe állította katonáit a 
Jordán révénél, és azután... Idézzük: 

"Mikor az Efraim közül való menekülők azt mondják vala: Hadd menjek 
által: azt kérdezték tőlük a gileádbeli férfiak: Efraim-beli vagy-é? És ha az azt 
mondotta: nem! 

Akkor azt mondák néki: Mondd: Sibboleth! És ha Szibbolethet mondott, 
mert nem tudta úgy kimondani, akkor megfogták őt, és megölték a Jordán 
réveinél, és elesett ott abban az időben az efraimbeliek közül negyvenkétezer." 
(12, 5—6.) 

Jefte hat esztendeig volt Izrael bírája. Halála után a bethlehemi Ibsán, a 
Zebulon törzsbeli Élőn, és Abdon, Hillel fia lett utóda. Ez utóbbiak 
kormányzása idején a zsidók békében éltek. 

Most pedig elérkeztünk a híres Sámsonhoz, a bibliai Herkuleshez, a 
félelmetesek közt a legfélelmetesebbhez. A filiszteusok, akik eddig nemigen 
hallattak magukról, határozottan a színre léptek, s évszázadokon át sok borsot 
törtek isten népének orra alá. Ezek a hitetlenek azzal kezdték, hogy negyven 
esztendeig rabságukban tartották a zsidókat. Leverték és mindenféle 
megaláztatásban részesítették őket. Később Jehova elhatározta, hogy ideje 
Izrael gyermekeinek felszabadításával foglalkozni. Ez alkalommal derekasan 
hozzálátott és a régi módszert alkalmazta. Angyalt küldött a Dán törzsbeli 
Manoah úrhoz, akinek meddő volt a felesége. Nem sokkal az angyal 
látogatása után Manoahné asszonyság teherbe esett. Az angyal megígértette 
vele, hogy gyermeke sohasem vágja le a haját. Manoahné világra hozta a 
gondviselés küldötte csecsemőt. Manoah örömét le sem próbálom írni. A 
gyermek a Sámson nevet kapta. (13. fej.) A lurkó már zsenge korában 
rendkívüli erőről tett tanúságot. Egy szép napon puszta mulatságból megölte a 
vidék legfélelmetesebb oroszlánját. Kamaszkora óta házasodni akart, és — ami 
bizonyára különösnek látszik isten választottjánál — egy filiszteus leányt 
kívánt feleségül venni. Szülei hiába figyelmeztették, hogy Mózes törvénye 
tiltja a bálványimádó lányokkal való házasságot. Az ifjú Sámson azt 
válaszolta erre, hogy ő kivétel — és végül elvette filiszteus imádottját. A több 
napon át tartó lakodalom alatt rejtvényt adott fel hitvese fiatal rokonainak: a 
tét harminc ing és harminc ruha volt. Ez járt Sámsonnak, ha nem tudják 
megfejtem a rejtvényét — és viszont. A fiatalasszony, aki igyekezett megnyerni 
hozzátartozói számára ezt a tetemes mennyiségű ruhadarabot, este az ágyban 
kiszedte Sámsonból a megfejtést, és aztán kitanította rá az ifjú filiszteusokat. 
Sámson így elveszítette a fogadást. Ezért elment Askelonba, belekötött 
harminc filiszteusba, és játszi könnyedséggel felnyársalta őket. Lehúzta 


ingüket, ruhájukat és odaadta a nyertes megfejtőknek. Ami a feleségét illeti, 
aki rútul kicsalta titkát és elárulta, házassága nem volt hosszú életű: a 
lakodalom hetedik és utolsó napjának estéjén ugyanis az após Sámson tudta 
nélkül egy másik ifjúnak ígérte oda a menyecskét, akit a zsidó fiatalember a 
legjobb barátjának tekintett. (14. fej.) 

Néhány nap múlva Sámson, aki nem tudott róla, hogy más lépett a helyébe, 
s már nem is haragudott feleségére — elment az asszonyhoz. Kecskegödölyét 
vitt ajándékba. Amikor azonban a szoba ajtajához ért, beleütközött apósába, 
aki nem engedte be. 

"És monda annak atyja: Azt gondoltam, hogy gyűlölve gyűlölöd őt, azért 
odaadtam őt a te társadnak; de hát vajon húga nem szebb-é nálánál? Legyen ő 
helyette most az a tiéd. 

És monda néki Sámson: Teljesen igazam lesz most a filiszteusokkal 
szemben, ha kárt okozok nékik." (15, 2—3.) 

Isten választottjának legelső bosszúja pedig a következő volt: fogott 
háromszáz rókát (se többet, se kevesebbet!), és "a rókák farkait egymáshoz 
kötözé, és egy-egy csóvát tett minden két rókának farka közé. — És meggyújtá 
tűzzel a csóvákat, és beeresztette azokat a filiszteusok gabonájába, és felgyújtá 
a gabonakalangyákat, az álló vetéseket, a szőlőket és az olajfaerdőket." (15, 4— 
5.) A filiszteusokat lesújtotta a tűzeset, és miután töviről hegyire megtudták az 
okát, elmentek Sámson apósához és leányával együtt elevenen elégették. Úgy 
képzelték, ez lehűti Manoah fiának haragját. Szó se róla: Sámson kijelentette 
nekik, hogy bosszúja még csak most kezdődik, válogatás nélkül lecsap minden 
filiszteusra; "és megverte őket keményen válluktól tomporukig" (!), de a biblia 
nem árulja el, hol s hogyan történt ez, sem pedig azt, vajon más zsidók 
társaságában, vagy egyedül tette. Bármiképp történt is, a helyzet súlyosbodott. 
A filiszteusok összegyűltek, Júda törzsének földjén ütöttek tábort. Nagy 
vérontásra készültek. 

Sámson ezalatt visszavonult az ethami sziklára. Júda törzsének háromezer 
tagja felkereste ott és szemrehányásokkal halmozta el. Hangsúlyozták, hogy 
nem képesek szembeszállni az őket ostromló filiszteusokkal. "Sámson pedig 
így szólt hozzájuk: kötözzetek meg jó erősen, és szolgáltassatok ki 
ellenségeinknek; ilymódon békén hagynak titeket." Így is lett. A filiszteusok 
örömmel fogadták, hogy kezükre adják ezt a vasgyúrót, aki annyi galibát 
okozott nekik... De alighogy ellenségei diadallal elvezették Sámsont, eltépte 
kötelékeit, felkapott a földről egy szamár állkapcsot és ezzel a rögtönzött 
husánggal agyoncsapta az őt őrző ezer filiszteust. 

Sámson egy kissé elfáradt a derekas tornagyakorlattól. Nagyon szomjas 
lett. Mindez a mezőn történt, és sehol egy kút, ameddig a szem ellátott. 
"Azután megszomjuhozék felette igen és felkiáltott az Úrhoz, és monda: Te 


adtad szolgád kezébe ezt a nagy győzelmet, és most szomján kell meghalnom, 
és a körülmetéletlenek kezébe jutnom. 

Akkor meghasítá Isten a zápfogat, mely az állcsontban volt, és víz fakadt ki 
abból. Ő pedig ivott, ereje megtért, és megéledett." (15, 18—19.) 

E hőstett révén Sámson Izrael legfőbb méltóságára emelkedett: húsz éven 
át töltötte be a bíró magas tisztét. (15, 20.) 

Sámson nem szabott szigorú erkölcsi normákat saját maga számára, bár 
magas hivatalt viselt. Isten e választottja ország-világ tudtával és szeme láttára 
bordélyokba járt. Egy szép napon olyan kalandba keveredett, amely igen 
rosszul végződhetett számára. Azonban paráználkodása ellenére is védelmet 
talált Jehovánál. Íme, a történet. 

Sámson mindig kedvelte a filiszteus nőket. Egyszer Gázába, Izrael 
ellenségeinek megerősített városába ment, "és meglátott ott egy parázna 
asszonyt, és bement hozzá. — A gázabelieknek pedig mikor megmondották, 
mondván: Idejött Sámson! körülvevék őt, és leselkedének ő utána egész 
éjszakán át a város kapujában, és hallgatóztak egész éjjel, és azt mondták: 
Reggel, ha világos lesz, megöljük őt. — És aluvék Sámson éjfélig. Éjfélkor 
pedig felkelt, és megfogván a város kapujának szárnyait, a kapufélfákkal és a 
zavarokkal együtt kiszakította azokat, és vállaira vette, és felvitte a hegy 
tetejére, mely Hebronnal szemben fekszik." (16, 1—2.) 

Sámson, ez a javíthatatlan szoknyabolond, egy szép napon beleszeretett 
egy másik filiszteus leányzóba, Delila kisasszonyba, akivel a Sórek patak 
partján őgyelegve ismerkedett meg. Mikor ellenségei megtudták, hogy a szép 
lány hálójába esett, tetemes összeget kínáltak Delilának, ha lehetőleg minél 
jobban legyengült állapotban a kezükre adja szerelmesét. Delila nem sokat 
teketóriázott: nyíltan megkérdezte Sámsontól, mi erejének titka. Az a mód, 
ahogyan a zsidó Herkules csapdába esett, olyan ostoba, hogy helyénvaló itt is 
teljes egészében idézni az isteni szöveget : 

"És monda Delila Sámsonnak: Mondd meg nékem, miben van a te nagy 
erőd és mivel kellene téged megkötni, hogy megkínozhassanak téged. 

És felele néki Sámson: Ha megkötöznek hét nyers gúzzsal, melyek még 
meg nem száradtak, akkor elgyengülök és olyan leszek, mint más ember. 

Akkor hoztak néki a filiszteusok fejedelmei hét nyers gúzst, amely még 
nem volt száraz, és megkötözé őt azzal. 

A lesben állók pedig ott vártak annál a hálókamarában. És monda néki: 
Rajtad a filiszteusok, Sámson! És elszakasztá a gúzsokat, miképpen elszakad a 
csepűfonal, ha tűz éri — és ki nem tudódék, miben volt az ő ereje. 

És monda Delila Sámsonnak: ímé rászedtél, és hazugságot szóltál nékem, 
most mondd meg igazán, hogy mivel lehet téged megkötözni? 

Ő pedig monda néki: Ha erősen megkötöznek új kötelekkel, melyekkel 


még semmi dolgot nem végeztek, akkor elgyengülök és olyan leszek, mint 
más ember. 

És vett Delila új köteleket, és megkötözte őt velük, és monda néki: Rajtad a 
filiszteusok, Sámson! (mert ott leselkedtek utána a hálókamarában). De ő 
letépte azokat karjairól, mint a fonalat. 

És monda Delila Sámsonnak: Meddig fogsz még rászedni engem és 
hazudni nékem? Mondd meg egyszer már, mivel kötöztethetel meg? — Ő pedig 
monda néki: Ha összeszövöd az én fejemnek hét fonatékját a nyüstfonállal. 

És szeggel megerősítvén a zugolyt, monda: Rajtad a filiszteusok, Sámson! 
Az pedig felébredvén álmából, kitépte a zugolyszeget és a nyüstfonalat. 

Ekkor monda néki Delila: Miképpen mondhatod: Szeretlek téged, ha 
szíved nincsen énvelem? Immár három ízben szedtél rá engem, és nem 
mondtad meg, hogy miben van a te nagy erőd? 

Mikor aztán őt minden nap zaklatta szavaival, és gyötörte őt: halálosan 
belefáradt a lelke, 

És kitárta előtte egész szívét, és monda néki: Borotva nem volt soha az én 
fejemen, mert Istennek szentelt vagyok anyám méhétől fogva; ha 
megnyírattatom, eltávozik tőlem az én erőm, és megerőtlenedem, és olyan 
leszek, mint akármely ember. 

És mikor látta Delila, hogy kitárta volna előtte egész szívét, elküldött, és 
elhívatá a filiszteusok fejedelmeit, és ezt izené: Jöjjetek fel ez egyszer, mert ő 
kitárta nékem egész szívét. És felmentek őhozzá a filiszteusok fejedelmei, és a 
pénzt is felvitték kezökben. 

És elaltatta őt az ő térdein, és előhívott egy férfiút, és lenyíratta az ő 
fejének hét fonatékát, és kezdé őt kínozni. És eltávozott tőle az ő ereje. 

És monda: Rajtad a filiszteusok, Sámson! Mikor pedig az az ő álmából 
felserkent, monda: Kimegyek most is, mint egyébkor, és lerázom a 
kötelékeket; mert még nem tudta, hogy az Úr eltávozott őtőle. 

De a filiszteusok megfogták őt, és kiszúrták szemeit, levezették őt Gázába, 
és ott megkötözték őt két vaslánccal, és őrölnie kellett a fogházban." (16, 6— 
21.) 

Úgy hiszem, nehéz volna ennél ostobább históriát elképzelni. A Bírák 
könyvének ez az epizódja, az első sortól az utolsóig, merő badarság, és még a 
legbutább gyermek sem találhat benne semmi szórakoztatót. Sámson 
történetéről lord Bolingbroke kijelentette, hogy ebben a mesében nincs 
semmiféle szamár állkapocs, hacsaknem a szerző, aki az egészet kitalálta. 
Nem egyéb ez, mint a pogány Héraklész-monda otromba utánzása, ügyetlen és 
fura plagizálása. Éppúgy nyilván Iphigenia áldozata ihlette az elbeszélőt Jefte 
fogadalmának leírásában, amely leányának feláldozásával végződött. A 
teológusok ugyan arra gyanakodnak, hogy inkább a görög mitológia másolta 


le és hamisította meg a bibliát; de könnyen visszavághatunk pontos 
dátumokkal, amelyek közül néhányat ők maguk említenek. Véleményük 
szerint ugyanis a Bírák e könyvét Sámuel írta, Saul idejében. A görögöknél 
pedig jóval a trójai háború előtt közszájon forgott Héraklész neve. Viszont 
Saul megválasztása a trójai háború után kétszáz évvel történt. A tiszteletre 
méltó Petau jezsuita atya szerint Héraklész időszámításunk előtt 1289-ben 
született, és ugyanez a Petau Sámson hőstetteit csak 1135-től számítja. Ha 
feltesszük, hogy huszonöt esztendős korában kezdte pályafutását, akkor 1160- 
ban született. Még ha el is fogadjuk, hogy e két félelmetes egyén valóban élt — 
amire nincs semmi bizonyíték —, akkor eszerint Héraklész százhuszonkilenc 
évvel Sámson előtt született: tehát a teológusok saját kronológiájuk 
csapdájába estek. 

Egyébként megjegyezhetjük, hogy a pogány mesét értelmesebben eszeltek 
ki, mint a zsidó változatot. Héraklész vége kevésbé képtelen, mint Sámsoné. A 
görög mitológiában a félistent annyira elszédítette a szépséges Omphalé, hogy 
miatta "megfeledkezett csavargó természetéről és jeles  haditetteiről. 
Letelepedett új szeretője mellett, aki korlátlanul uralkodott rajta. Lydia 
királynője mulatságból felöltötte a nemeai oroszlán lenyúzott bőrét és 
felfegyverkezett a hős félelmetes buzogányával — az utóbbi pedig hosszú, női 
bíborköntösben üldögélt a hercegnő lábánál, s lent próbált fonni, de sorra 
eltörte az orsókat, és nevetve tűrte a fején záporozó ütéseket, amelyeket vidám 
kedvese mért rá papucsával. Ez az epizód eléggé találóan jellemzi azt, hogy 
milyen hatással lehet a szeretett asszony még a leghősiesebb férfira is. Itt 
azonban az allegória nem lépi át a lehetséges határait, s hihető marad. 

Ha Héraklész meg is feledkezik méltóságáról, mégis el kell ismerni, hogy 
ez két szeretővel történik, mulatságos körülmények között; álruhában 
utazgatnak; Omphalé maga is megfeledkezik országáról és udvarától távol eső 
barlangokba viszi Héraklészt, s ott hál vele. Egy szép napon Héraklész 
megcsalja Omphalét és belehabarodik az egyik udvarhölgyébe, a bájos 
Matiszba, és fia születik tőle, Ageszilaosz. Matisz után lolé következik, 
Eurythosz király leánya. Végül Deianeira, a sorozatos hűtlenség miatt 
kétségbeesett feleség elküldi Héraklésznak Nesszosz kentaur ingét, amelyet 
bűvös erejű talizmánnak hisz. Ez az ing állítólag visszatéríti a csélcsap férjeket 
a házi tűzhelyhez. Héraklész húsába tapad a mérgezett ing, amelyet nem tud 
letépni. Kínjai közepette öngyilkosságra szánja el magát, hogy mielőbb véget 
vessen szenvedéseinek. Hatalmas máglyát rak az Oeta hegyen, meggyújtja és 
a lángok közé veti magát. 

A Héraklész-legenda vége a hihetetlen birodalmába kanyarodik, de mi 
lehet költőibb Zeusz és Alkméné fiának halálánál?... Mivel a biblia szerzője a 
szentlélek, kénytelenek vagyunk megmondani neki, hogy meséi messze 


elmaradnak a görögök és a rómaiak pogány legendái mögött. Ovidius 
beszámolója Héraklész tragikus öngyilkosságáról mérhetetlenül felülmúlja az 
isteni galamb meséjét, akinek Sámsonja kész nevetség. 

Az Olümposz istenei megszánják Deianeira szenvedő férjét; Zeusz 
azonban megnyugtatja őket. 

"Hű szívetek, szemetek forduljon el Oete tüzétől. 
Mindenen aki tudott győzködni, az a tűzön is tud. 
Vulcán azt rombolja csak el, mit nyújt néki anyja: 
Az, mit tőlem nyert, örökös, nincs vetve halálnak 
Kénye alá, lángak sem vesznek rajta hatalmat. 
Földi salakból őt kifesöltet, mennybe magasztom; 
És hiszem, e tettem kedves fog lenni az égi 

Lények előtt. Hercult, ha ki mégis bánja, hogy isten, 
És azt a jutalomt, melyben lett részes, irigyli: 
Tudni, hogy érdemeié, s kénytetve helyeslem fogja. 
Tetszést inte az ég: a Dörgő többi igéi 

Junót sem bánták, az utolsók sértik azonban; 

A célzás hogy raja esett, fájlalta szivében. 

Eközben mindent, valamit csak lelt, fölemészte 
Mulciber; és Hercul képére nem ismére senki: 
Benne alakjából anyjának nem maradott meg 
Semmi, csak az ragadott hozzá, amit kapa Zeustól. 
Mint a kígyó, mely levetett bőrével öregkort, 

Szebb színt nyerni szokott, s fiatal héjának örülni: 
Alcid is, miután, mi halandó volt, levetette, 

Jobbik része virult; magasabbnak tűnt fel alakja, 

S ünnepies fényt nyert alkatban tiszteletesbnek. 

A mindentehető Atya őt a lég üregében 

Négy ló vonta kocsin viteté a csillagos égbe." 
(Ovidius: Átváltozások, IX. könyv, 249-272. sor. Egyed Antal ford.) 

Míg a pogány legenda nemegyszer merő költészet, a bibliai Héraklésznél 
laposabb figura viszont alig képzelhető el. Hogy Sámson és Delila epizódja 
nem egyéb, mint Héraklész és Omphalé kalandjának silány utánzata, ehhez 
nem fér kétség. A szentlélek előnyösebben is bemutathatta volna hősét. 
Sámson nem bízik szeretőjében, hiszen háromszor is becsapja a saját erejének 
forrását illetően. Miután pedig három ízben megállapította, hogy 
bizalmaskodása miatt meggyűlhet a baja az ellenségeivel, negyedszerre felfedi 
a teljes igazságot e nő előtt, akinek álnoksága nyilvánvaló. Ez a képtelenség 
mindjárt szemet szúr — még inkább, mint amikor Sámsonét szúrták ki —, vagy 
pedig Izrael bírája a legutolsó mafla. Arról nem is beszélve, hogy az erejében 


megfogyatkozott Sámson szolgasorsra jutva, kénytelen volt naphosszat egy 
súlyos malomkövet forgatni! Hiszen most — éppen ellenkezőleg — megalázásul 
valamilyen női munkát lehetett volna rákényszeríteni, mint például a 
Herkulest lealacsonyító lenszövést. . . 

A befejezés egyébként mindjobban bővelkedik  ostobaságban és 
ellentmondásban. A filiszteusok tudták, hogy foglyuk ereje a bozontos 
hajában rejlik, és így legalább kéthetenként meg kellene nyírniuk. Szó sincs 
róla! Hagyják kinőni a haját, és nem gyanakszanak egy cseppet sem. "De az ő 
fejének haja újra kezdett nőni, miután megnyíretett." (22. vers.) Ekkor a 
filiszteus vezetők nagy ünnepséget rendeznek Gázában, istenük, Dágon 
tiszteletére. Sámson kiszabadul börtönéből. Hatalmas palotába vezetik, ahol 
"közel háromezren, férfiak és asszonyok" voltak. A foglyot két oszlop közé 
állítják, amelyen az egész épület nyugodott (!). 

"És átfogta Sámson a két középső oszlopot, melyeken a ház nyugodott, az 
egyiket jobb kezével, a másikat bal kezével, és hozzájok támaszkodott. 

És monda Sámson: Hadd vesszek el én is a filiszteusokkal! És nagy erővel 
megrándította az oszlopokat, és rászakadt a ház a fejedelmekre és az egész 
népre, mely abban volt, úgy hogy többet megölt halálával, mint amennyit 
megölt életében." (16, 29—30.) 

Nem kell a pogánysággal rokonszenvezni ahhoz, hogy akárki jóval 
érdekesebbnek találja Héraklész halálát, mint Sámson pusztulását. 

Ha pedig e két hős életét hasonlítjuk össze — milyen nyomorúságosan 
tengődött 

Sámson! és gyatra tettei hogyan lehetnek lélekemelő hatásúak, még ha 
vallási szempontból vizsgáljuk is!... Hiszen — megint csak a biblia szerint — 
amikor Sámson miszlikbe aprította a filiszteusokat és felgyújtotta termésüket, 
ezt egyáltalán nem elnyomó nemzet iránti hazafiúi gyűlöletéből tette, sem 
pedig azért, hogy bosszút álljon Jehováért, Dágon istennel szemben. Sámson 
pusztán egyéni gyűlöletét elégítette ki, miután sokáig a legjobb viszonyban 
volt honfitársainak üldözőivel. Roppantul bosszantotta, hogy a hőn szeretett 
filiszteus leányzó csak hat napig volt a felesége, azután pedig — az após 
szeszélyéből — végleg egy filiszteus ifjúhoz kötötte sorsát, aki neki 
kebelbarátja volt. Mindezért Sámson a filiszteusokon töltötte ki haragját, s 
minden rosszat megtett velük. Egyéni bosszújának semmi köze a nemzeti 
megtorláshoz. Még Izrael szüzeit is megvetette, és szíve mindig a filiszteus 
lotyókhoz vonzódott. Hát Jehova? Ő aztán ügyet sem vet rá!... Héraklész 
viszont valóban Görögország nemzeti hőse, és ha jeles tetteit hitetlenkedve 
fogadjuk is, e legendák mégis a legnemesebb érzésekből fakadnak. Héraklész 
nemcsak az erőt testesíti meg, hanem ezt az erőt csodálatos nagylelkűséggel a 
gyengék szolgálatába állítja. Ifjúkorában találkozott az úton a Bűnnel és az 


Erénnyel, akik nőalakban, versengve próbálták megnyerni maguknak — s 
Héraklész ugyan melyiket választotta? Az egyik megcsillogtatott előtte 
ezernyi csábítást, amely nagyon is képes arra, hogy rabul ejtsen egy 
fiatalembert. Balzsamos illatú virágokkal szegélyezett, széles és kényelmes 
utat tárt elébe, míg a másik egy göröngyös, szűk és kietlen ösvényt mutatott. 
dönt, pedig az nehezen megközelíthető; mert tudja, ez a boldogság útja, és 
érzi, hogy a másik végén kegyetlen lelkiismeretfurdalás vár rá. A csalhatatlan 
pápák egytől egyig torkuk szakadtából harsoghatják, hogy a pogányság a 
gonosz műve, mégsem tudják megcáfolni ennek az allegóriának ízig-vérig 
erkölcsös tanítását. Azonkívül Héraklész, aki egész életében zsarnokokkal és 
szörnyekkel harcol, az emberiség javáért cselekszik. Mindenféle csapás ellen 
küzd, a legkegyetlenebb gonosztevőket pusztítja. Bármely gondolkodó ember 
szemében ez az összehasonlítás lesújtó a bibliai hősre nézve. Megcsontosodott 
rosszhiszeműnek vagy jámbor agyalágyultnak kell lenni ahhoz, hogy valaki 
Sámsont többre becsülje Héraklésznél. Amikor a pogányok ez utóbbit 
oltárukra emelik, rokonszenves hőst imádnak. A klerikálisok pedig azáltal, 
hogy Delila szeretőjét tiszteltetik híveikkel, s azt állítják, szentnek és isten 
választottjának kell tekinteni — csak a bolondját járatják, cinikusan csalnak, és 
végeredményben egy ocsmány alak feje köré fonnak glóriát. 

Találunk még a Bírák könyvében egy epizódot, amely — mint egyébként 
sok más - aligha öregbíti a zsidó nép tekintélyét. 

Ez az efraimi levitának, ágyasának és a benjáminitáknak kalandja. 

Az említett zsidó pap egy Betlehemből való ágyast szerzett, aki Júda 
törzséből származott. Egy napon a tiszteletre méltó pár útközben 
megállapodott Gibeában. Egy öregembernél kaptak szállást, aki bőkezűen 
megvendégelte őket és tiszteletükre nagy lakomát rendezett. Most pedig hadd 
idézzük szó szerint! 

"És mikor vígan laknának, íme a város férfiai, a Béliái fiainak emberei, 
körülvették a házat, és az ajtót döngetve, mondának az öregembernek, a ház 
urának, mondván: Hozd ki azt a férfiút, aki házadhoz jött, hogy ismerjük meg 
őtet. 

És kiment hozzájuk az a férfiú, a háznak ura és monda nékik: Ne, 
atyámfiai, ne cselekedjetek ilyen gonoszt, minekutána az a férfiú az én 
házamhoz jött, ne tegyétek vele azt az alávaló dolgot. 

Ímé itt van hajadon leányom és az ő ágyasa, ezeket hozom ki nektek, és 
ezeket nyomorgassátok, és tegyétek velők azt, amit csak tetszik, csak e 
férfiúval ne cselekedjetek azt az alávaló dolgot. 

A férfiak azonban nem akartak reá se hallgatni. Ekkor kézen fogta az a 
férfiú az ő ágyasát, és kivitte nékik az utcára. Ezek pedig megszeplősíték őt, és 


gonoszul élének vele egész éjszaka reggelig, és csak amikor feltetszett a 
hajnal, akkor bocsátották el. 

És elment az asszony virradat előtt és reggel ott rogyott össze annak a 
férfiúnak háza ajtajánál, amelyben az ő ura volt reggelig. 

Mikor pedig felkelt az ő ura reggel, és kinyitotta a ház ajtaját, és kiment, 
hogy útnak induljon, ímé az asszony, az ő ágyasa, ott feküdt elterülve a ház 
ajtaja előtt, és kezei a küszöbön. 

És monda néki: Kelj fel és menjünk el. De az nem felelt néki. Ekkor 
feltette őt a szamárra, és felkelt a férfiú, és elment hazájába. 

És mikor hazaért, kést vett elő, és megfogta ágyasát, és tagról tagra 
szétvagdalta őt tizenkét darabba, és szétküldözte Izrael minden határába." (19, 
22—29.) 

Lord Bolingbroke az epizódhoz fűzött megjegyzései során kijelenti, hogy 
ez a történet elsősorban a sodomiták förtelmes cselekedetéhez hasonlít, akik 
két angyalt akartak megbecsteleníteni. Hozzáteszi azt is, hogy a zsidó nép 
ezek szerint a világ leggyalázatosabb népének látszik. Véleménye szerint 
szinte megbocsátható a kéjsóvár görögöknek, holmi felpiperézett ifjaknak, ha 
tivornyázás közben bizonyos elítélendő túlzásokra ragadtatják magukat, 
amelyektől érett korban irtóznak. Mit mondhatunk ezekről a gibeaiakról, akik 
ocsmányabbak az üzekedő kutyáknál! Vajon akad-e ebben a könyvben, 
amelyet állítólag a szentlélek sugallt, visszataszítóbb valami, mint ennek a 
vadházasságban élő papnak a kalandja, aki bizonyára a keleti papok módjára 
dús szakállt visel, és bár porlepetten messziről érkezik szamarán, mégis 
szemérmetlen vágyakat ébreszt a város valamennyi férfi lakosában! Az ókor 
legfelháborítóbb históriáiban sincs olyasmi — írja Bolingbroke -, ami 
megközelítené ezt a valószínűtlen ocsmányságot. Az ifjúsága virágjában levő 
két sodomai angyal bizonyára ragyogó szép volt, mint angyalokhoz illik, és 
megkísérthette a szerencsétlen sodomaiakat; de a gibeaiak ízlése vajon nem a 
romlottság netovábbja? .. . 

Ami azt az ötletet illeti, hogy a levita mindegyik törzsnek küldött egy 
darabot ágyasa testéből, ez valóban példátlan és iszonyatos dolog. Evégből 
tizenkét hírnököt kellett útnak indítani, a borzalmas tetemcsonkokkal. De hol 
volt akkor a tizenkét törzs? Kinek adták át a holttest tizenketted részét, amikor 
a törzseknek nem volt hivatalos vezérük, s az izraeliták szétszórtan, 
szolgasorban éltek, a filiszteusok igájában?. . . 

"Erre kivonultak az Izrael minden fiai és összegyülekezett a nép, mint egy 
ember, Dántól fogva Bersebáig és a Gileád földéig, az Úrhoz Mispába. 

És megjelentek az egész népnek fő-fő emberei, az Izraelnek minden 
nemzetségei az Isten népének gyülekezetében, négyszázezer gyalogos, 
fegyverfogható férfiú." (20, 1-2.) 


Ne felejtsük el, hogy ez közvetlenül Sámson halála után történt, amikor a 
filiszteusok a legkegyetlenebb rabságban tartották a zsidókat. Hogyan gyűlt 
össze a tizenkét törzs? Miként tűrhették uraik ezt a népes fegyveres 
gyülekezetet? A biblia ezt nem árulja el. Úgy látszik, az isteni galamb 
tökéletesen megfeledkezett arról a siralmas helyzetről, amelyben isten népe 
sínylődött. Holott a filiszteusokhoz, az ország birtokosaihoz kellett volna 
fordulni a náluk elkövetett bűn  megtorlása érdekében; valamennyi 
uralkodónak olyan joga ez, amin minden időben roppant féltékenyen őrködött. 

Később a szöveg huszonhatezer-hétszázban jelöli meg a Benjámin 
törzséhez tartozó harcosok számát (15. vers.), akik a vétkesek oldalára álltak, 
a többi tizenegy nemzetség pedig "négyszázezerén voltak, fegyverfogható 
emberek, és mind hadakozó férfiak". (17. vers.) 

"Ha feltételezzük — írja Voltaire —, hogy a törzseknek egyenlő lélekszámuk 
volt, akkor mindegyiknek harmincötezer-négyszáztizenhat katonája lehetett. 
Ha pedig ehhez hozzáadjuk az öregeket, a nőket és a gyermekeket, akkor 
mindegyik törzs százgnegyvenegyezer-hatszázhatvannégy személyből állt. Ez a 
tizenkét törzsnél összesen egymillió-hatszázkilencvenkilencezer- 
kilencszázhatvannyolc emberre rúg, a levitákról nem beszélve. Ilyen óriási 
tömeg rabságban tartásához — amely között négyszázhuszonhatezer fegyveres 
akadt — legalább nyolcszázezer jól felszerelt katonára lett volna szükség. És 
hogyan hagytak volna fegyvereket a rabszolgáknak uraik, mikor Sámuel első 
könyvének 13. fejezetében ez áll: "És kovácsot egész Izrael földén nem 
lehetett találni, mert a filiszteusok azt mondák: Ne csinálhassanak a zsidók 
szablyát vagy dárdát. — És egész Izraelnek a filiszteusokhoz kellett lemenni, 
hogy megélesítse ki-ki a maga kapáját, szántóvasát, fejszéjét és sarlóját." (19— 
20. vers.) 

A biblia e két részlete ellentmond. Vajon melyikben lódít az isteni galamb? 
Mely verssorokban űz csúfot leginkább a hivők hiszékenységéből a 
szentlélek? 

Most mindjárt meglátjuk, milyen sorozatos mészárlást okozott a levita 
ágyasának tömeges meggyalázása. Az összesereglett négyszázezer 
fegyveresnek a zsidó pap részben elmondta a történteket. Az illetőnek minden 
bizonnyal érces hangja lehetett, ha megértette magát egy ilyen népes 
hallgatósággal. A biblia közli beszédét. Futólag, burkolt célzásokkal 
megemlíti, hogy a felhevült gibeaiak kis híján őt is karóba húzták, majd beéri 
azzal, hogy bosszút követel az elhunyt szeretője ellen elkövetett 
bűncselekményért: "Az én ágyasomat nyomorgatták meg annyira, hogy 
meghalt!" — kiált fel. 

Nem fölösleges megjegyezni, hogy az első elbeszélés szerint a város 
valamennyi férfi lakosa megbecstelenítette a szerencsétlen asszonyt, a 


feldaraboló szerető szónoklata után pedig a galamb-isten azt közli Gibea 
lakóiról, hogy "ebből az egész népből volt hétszáz válogatott férfiú, akik suták 
voltak. Ezek mindnyájan a parittyával hajszálnyira biztosan találtak és nem 
hibázták el." (Bírák könyve, 20, 16.) Ez a szörnyű erőszak, amelyben részt 
vett a város egész férfilakossága, egész éjszaka folyt. Egyetlen éjszaka alatt, 
ha csupán a hétszáz válogatott, markos gibeai harcost tartjuk bűnösnek, és ha a 
gaztett nyáron és nem télen történt, amikor az éjszaka legfeljebb tíz óráig tart 
— akkor bizony ezek a veszett legények igen gyors munkát végezhettek. A 
szerencsétlen asszony nyilván nem védekezhetett ennyi támadóval szemben, 
és hamarosan érzéketlen hústömeggé változott, amelyre rárontottak a 
nyomorult támadók. Még így is álmélkodva számítjuk ki, hogy óránként 
hetvenen gyalázták meg a pap ágyasát! egy percnél kisebb idő jutott 
mindegyikre! Azt kell hinnünk tehát, hogy a bűntény kezdete óta a 
gonosztevők rendfenntartó szolgálatot szerveztek maguk között és a 
libasorban érkezők előbb az ellenőrnél jelentkeztek, ki-ki a számával, hogy ne 
veszítsen időt — mint ahogyan manapság az omnibuszállomásokon szokásos —, 
azonkívül mindegyik ugrásra készen állt. Mondja valaki ezek után, hogy a 
szent biblia nem elejétől végéig csodálatos könyv! ... 

A sorozatos öldöklés sem kevésbé bámulatos. 

"Felkeltek azért az Izrael fiai reggel, és táborba szállottak Gibea előtt. 

És kimentek Izrael emberei harcolni Benjámin ellen, és csatarendbe 
állottak fel ellenök az Izrael emberei Gibeánál. 

És kivonultak a Benjámin fiai Gibeából, és levertek az Izrael fiai közül 
aznap huszonkétezret a földre." (20, 19—21.) 

Mindenekelőtt az a csodálatos ebben, hogy Jehova a legbűnösebbek pártján 
álló benjáminitákat védelmezte a többi izraelitával szemben, akik a 
legigazabbak sorába tartoztak. 

"Kijött elébük Benjámin Gibeából másnap, és levert az Izrael fiai közül 
még tizennyolcezer embert a földre, kik mindannyian fegyverfoghatók 
valának." (25. vers.) 

Eszerint már negyvenezren hulltak porba a jó ügy védelmében. Milyen 
szomorú! De várjuk meg a végét. Most Izrael gyermekei végképp győzelmet 
fognak aratni, s ez megvigasztal bennünket. Csupán az keseríthet el egy kissé, 
hogy fantasztikus tömegű zsidó pusztult el saját testvéreinek keze által, az 
aranyborjú imádásától fogva egészen a polgárháborúkig. 

Izrael hadseregének nem a nemes ügy szerezte meg a végső győzelmet, 
hanem a Zebaoth istenhez intézett imádság... s vajon ki mondta ezt?... Fineás, 
Eleázár fia és Áron unokája (28. vers.)... Tehát a mi öreg Fineásunk nem halt 
meg, pedig jó sokáig nem hallatott magáról! . . . 

"Ekkor az egész Izraelből tízezer válogatott férfiú tört Gibea ellen, és néki 


búsulának a harcnak, és amazok észre sem vették, hogy veszedelemben 
forognak. — így verte le az Úr Izrael előtt Benjámint, és elpusztítottak az Izrael 
fiai azon a napon a Benjámin fiai közül huszonötezerszáz férfiút kik mind 
fegyverfoghatók voltak. (34-35. vers.) Benjámin fiai tehát látták, hogy 
megveretnek. .. (36. vers.) És elfutottak az Izrael férfiai elől a pusztába vivő 
útra; de a harc ott is utolérte őket, és az út közepén ölték le a városból jövőket. 
— Körülvették Benjámint, üldözték őt, letiporták a pihenő helyen, egészen a 
Gibea előtt keletre eső vidékig. — És elesett Benjámin közül tizennyolcezer 
ember, mindnyájan vitéz férfiak. (42—44. vers.) Ekkor megfordultak, és a 
pusztába menekültek, a Rimmon sziklájához; de az utakon még megöltek 
közülük ötezer embert, és azután egész Gideomig mentek utánok, és megöltek 
közülök kétezer embert... (45. vers.) De hatszáz férfiú megfordult, és 
elmenekült a pusztába a Rimmon kősziklájára, és ott is maradt a Rimmon 
szikláján négy hónapig. — Az Izrael férfiai pedig visszatértek a Benjámin 
fiaira, és megölték őket fegyvernek élével a városokban az emberektől a 
barmokig, és ami csak található volt; az összes városokat pedig, miket találtak, 
tűzzel égették meg." (47—48. vers.) 

Ebben az elbeszélésben a számokkal dobálózó szentlélek egy kissé zavarba 
esik. Az elején közölte velünk, hogy a Benjámin törzséhez tartozó katonák 
összesen  huszonhatezer-hétszázan voltak, a gibeai markos vitézekkel 
egyetemben. Ha jól számolunk, akkor pedig ötvenezer benjáminita harcos 
esett el folyamatosan a szédületes gyorsasággal egymást követő csaták során. 
Tehát vagy a benjáminiták szaporodtak harc közben, olyannyira, hogy számuk 
megkétszereződött, ami a legkülönösebb csodák közé tartozna; vagy pedig a 
szent könyvet sugalló szentlélek felejtette el az összeadás szabályait, ami még 
meghökkentőbb csoda volna! 

Az egészben az a legszebb, hogy a mi kedves Fineásunk is előbukkan, 
éppen amikor senki sem számít rá. Hát persze! hiszen már jó ideje halottnak 
képzeltük, s bizonyára apjának, Eleázárnak sírjában nyugodott, vagy Áron 
nagyapja mellett. Tévedésről nem lehet szó; a Bírák könyve 20. fejezetének 
28. verséből teljesen világosan kiderül, hogy ez nem névrokonság. Az Izrael 
serege érdekében a benjámiták ellen Zebaoth isten segítségét kérő Fineás 
határozottan úgy szerepel, mint "az Áron fiának Eleázárnak fia". 

Ez nem mond semmit az olvasónak?... Nos hát, számoljon csak egy kicsit 
az ujjain, és mindjárt elképed! 

Ez ugyanaz a Fineás, akit Mózes életében láthattunk, amint egyetlen 
dárdadöféssel felnyársalta a zsidó Zimrit és a szépséges midiánita Kozbit, 
éppen amikor a szerelmespár a legmeghittebben turbékolt. Mózes negyedik 
könyve, amely 25. fejezetében hivatalos beszámolót nyújt a levita e 
hőstettéről, a döfködő Fineást kifejezetten így említi: "Eleázár fia, Áron pap 


unokája." (7. és 11. vers.) Ez az eset Moáb országában történt, mielőtt a 
zsidók az ígéret földjére érkeztek, s jóval korábban, mintsem átkeltek a 
Jordánon. Sok víz lefolyhatott Zimri és Kozbi felnyársalása és a benjáminiták 
elpusztítása óta — ami pedig Sámson halála után történt, és a Bírák könyvének 
befejező eseménye! ... 

Nem felejtette el az olvasó, hogy az Egyiptomból való kivonulás idején 
húszéves vagy idősebb izraeliták közül csupán Józsué tábornoknak és Káleb 
úrnak engedélyezte Jehova azt a kegyet, hogy Kánaán földjére lépjen. A biblia 
közli, hogy Józsué száztíz esztendős korában halt meg. Ha a negyvenéves 
sivatagi vándorlást hozzáadjuk ahhoz a húsz esztendőhöz, amennyi a vörös- 
tengeri átkelés idején lehetett, akkor kiderül, hogy hatvanéves korában lépett 
Mózes örökébe. Ennélfogva ötven évig vezette és kormányozta a zsidókat. 

Most fussuk át Józsué és a Bírák könyveit, és számítsuk ki, mennyi idő telt 
el a Jordánon való átkeléstől, ahol jelen volt az apját, Eleázárt kísérő ifjú és 
tüzes Fineás, egészen a benjáminiták lemészárlásáig. 

Józsué kormányzása — ötven év. A Bírák könyve 2. fejezete 10. verse 
szerint azután "támadott más nemzetség őutánok, amely nem ismerte sem az 
Urat, sem az ő cselekedeteit, melyeket cselekedett Izraellel". Ez legalább húsz 
évet jelent. Következik a zsidók első rabsága, Kusán-Risathaim mezopotámiai 
királynál — nyolc év. Szabadulás, Othniel bíró kormányzása — negyven 
esztendő. Második rabság, Eglon királynál — tizennyolc év. Hála Ehud 
bírónak, lerázzák a moábiták igáját, és hosszú időre nyugalom köszönt isten 
népére — nyolcvan év. Harmadik rabság, Jábin királynál — húsz év. Debora 
asszonyság és Bárák diadala, újabb nyugalom — negyven év. A midiániták 
ismét megjelennek a színen, negyedik rabság — hét év. Gedeon hivatása, 
szabadulás — negyvenéves béke. A zsidók újra rabigába esnek: ez alkalommal 
a kényúr közülük kerül ki. Abimélek zsarnoki uralma három esztendeig tart. 
Thóla bíró kormányzása — huszonhárom év. Jáir bíróé — huszonkét év. Hatodik 
rabság, az ammoniták uralma alatt — tizennyolc év. Szabadulás Jefte által, és e 
bíró kormányzása — hat év. Három másik bíró békés kormányzása: Ibsán hét 
évig, Elon tíz évig, Abdon nyolc évig. Hetedik rabság, a filiszteusok első igája 
— negyven év. Sámson bíró hőstettei és kormányzása — húsz év. Összesen 
négyszáznyolcvan év telt el tehát a Jordánon való átkelés és Sámson halála 
között. Ebből az következik, hogy Fineás főpap legalább ötszázéves volt, 
amikor Zebaoth-Jehovához imádkozott a benjáminiták ellen, amikor az éghez 
fohászkodott bosszúért az efraimi levita ágyasa miatt, akit egyetlen éjszaka 
hétszáz megdühödött gibeai férfi erőszakolt meg. . . Íme, így fest a történelem! 

Vajon miért nem közli a biblia Fineás főpap pontos életkorát?... Egy kis 
pontosság nem ártott volna; mivel a kétkedők azt mondhatják, hogy az isteni 
galamb belezavarodott a számolásba, és kizökkent saját kronológiájából — a 


szentírás hivatalos időrendjéből! 

A tizenegy zsidó törzs, amely lemészárolta Benjámin nemzetségét, 
hamarosan megbánta pusztító munkáját. Jajveszékelve mondogatták: Be kár! 
Miért is veszett ki az egyik nemzetségünk?... Azután eszükbe jutott a hatszáz 
benjáminita, aki a Rimmon sziklán tengődött. Miért ne legyenek ők az a mag, 
amelyből újra kisarjad Benjámin nemzetsége?... Hát persze, csakhogy... Az 
ellenségeskedés kezdetekor ugyanis Mispában megesküdtek, hogy izraelita 
leányt soha többé nem adnak benjáminitához férjhez. Miközben megoldást 
kerestek a problémára, egy furfangos kópé így szólt: Gyerekjáték az egész. 
Csak körül kell nézni és kideríteni, hogy mely családok nem voltak jelen 
Mispában és nem tették le az esküt. Vizsgálatot rendeltek el; eredménye az 
lett, hogy megállapították: a jábesi zsidók nem jelentek meg a találkán, ahol 
megfogadták, hogy kiirtják a benjáminitákat. Erre az történt, hogy legyilkolták 
a jámbor jábesi zsidókat — négyszáz szűz kivételével, akiket a Rimmon 
sziklára küldtek. Az ittlakók azonban kijelentették, hogy a hajadonok mintha 
kissé kevesen volnának: kétszáz benjáminitának nem jutott belőlük. Öreg 
hiba! Időközben azonban a vezetőknek eszébe ötlött Jehova nagy ünnepe, 
amelyet Silóban tartanak, és a következő döntést hozták: azok a benjáminiták, 
akiknek nem jutott feleség, kivételesen jogot kapnak arra, hogy lányt 
raboljanak maguknak a silói vallási szertartás és népünnepély alatt. Így hát a 
benjáminiták megszöktettek kétszáz táncoslányt. A papák és mamák nem 
tiltakozhattak. 

Így végződik a Bírák könyve. 

Ezt a módot, ahogyan egy egész nemzetség újra feltámadt, valamennyi 
bibliakritikus igen különösnek találta. Mivel a kritikusok istentelenek, mit 
számítanak ellenvetéseik? Egyébként a frigyszekrény Silóban volt az 
ünnepség idején. Isten tehát jelen volt, s minthogy nem lövellt a földből 
lángot, amely egy szempillantás alatt elemészti a főbenjáró bűnösöket — ez azt 
bizonyítja, hogy helyeselte a lányrablást. Hallgassatok hát, kritikusok! 
Hajtsatok fejet az isteni gondviselés kifürkészhetetlen szándékai előtt! 


TIZEDIK FEJEZET 
A szépséges Ruth bájos idillje 


Ó mennyi jámbor könnyet hullatnak az érzékeny szívű hívők Ruth és Naómi 
megható, lírai, poétikus történetén! ... S minő édes örömmel fogunk hozzá mi, 
hogy elmeséljük ezt az érzelmes kis történetet! . . . 

"És lőn azon napokban, amikor a bírák bíráskodának, éhség lőn a földön. 


És elméne egy férfi a Júda Bethleheméből, hogy Moáb mezején tartózkodjék; 
ő meg a felesége és a két fia. 

A férfi neve Elimélek és felesége neve Naómi; két fiok neve pedig Mahlon 
és Kiljon; efrataiak, a Júda Bethleheméből valók. És eljutának Moáb 
mezejére, és ott valának. 

Meghala pedig Elimélek, a Naómi férje, és marada ő és az ő két fia. 

Akik Moábita leányokat vőnek feleségül; az egyiknek neve Orpa, és a 
másiknak neve Ruth. És ott lakozának közel tíz esztendeig. 

Meghalának ők is mind a ketten, Mahlon is, Kiljon is, és marada az 
asszony az ő két fia és férje nélkül." (Ruth Könyve, 1, 1—5.) 

"Felkele azért ő és az ő menyei, és ő visszatére Moáb mezejéről; mert 
hallotta vala Moáb mezején, hogy meglátogatta az Úr az ő népét, hogy adjon 
nékik kenyeret. 

És kiméne arról a helyről, ahol volt, és vele a két menye. És ménének az 
úton, hogy visszatérjenek Júda földére, 

És monda Naómi az ő két menyének: Menjetek, térjetek vissza, ki-ki az ő 
anyjának házához. Cselekedjék az Úr irgalmasságot veletek, amiképpen ti 
cselekedtetek a megholtakkal és énvelem! 

Adja az Úr tinéktek, hogy találjatok nyugodalmat, ki-ki az ő férje házában. 
És megcsókolá őket; és ők nagy felszóval sírának. 

És mondák néki: Bizony mi veled együtt térünk a te népedhez! 

Naómi pedig monda: Térjetek vissza leányaim! Miért jönnétek énvelem? 
Hát ugyan vannak-é még fiák az én méhemben, akik férjeitek lehetnének? 

Térjetek vissza leányaim! menjetek, mert én már vénebb vagyok, semhogy 
férjhez mehetnék. Még ha azt mondanám is, hogy van reménységem; még ha 
ez éjjel férjnez mennék is és szülnék is fiákat: 

Ugyan megvárhatnátok-é őket, amíg felnőnek? Ugyan megtartóztatnátok-é 
magatokat miattok, hogy férjhez ne menjetek? Ne, édes leányaim! Mert 
nagyobb az én keserűségem, mint a tietek, mert engem talált az Úrnak keze." 
(6—13. vers.) 

"Azok pedig nagy felszóval tovább sírának. És Orpa megcsókolá az ő 
napát; Ruth azonban ragaszkodék hozzá. 

Ó pedig monda: Íme a te sógorasszonyod visszatért az ő népéhez, és az ő 
isteneihez, térj vissza te is a te sógorasszonyod után. 

Ruth pedig monda: Ne unszolj, hogy elhagyjalak, hogy visszaforduljak 
tőled. Mert ahova te mégy, oda megyek, és ahol te megszállsz, ott szállók 
meg; néped az én népem, és Istened az én Istenem. 

Ahol te meghalsz, ott halok meg, ott temessenek el engem is. Úgy tegyen 
velem az Úr akármit, hogy csak a halál választ el engem tőled." (14-17. vers.) 

"Mikor pedig látá, hogy erősködik vele menni, nem szóla néki többet. 


És ménének mind a ketten, míglen Bethlenembe érkezének. És lőn, hogy 
mikor Bethlehembe érkezének, megmozdult az egész város miattok, és 
mondák: Nemde nem Naómi ez? 

És ő monda nékik: Ne hívjatok engem Naóminak, hívjatok inkább 
Marának, mert nagy keserűséggel illetett engem a Mindenható. 

Többed magammal mentem el, és elárvultán hozott vissza engemet az ÚT, 
miért hívnátok hát engem Naóminak, holott az Úr ellenem fordult, és a 
Mindenható nyomorúsággal illetett engemet?" (18—21. vers.) 

"Így tért vissza Naómi, és vele a moábita Ruth, az ő menye, aki hazatért 
Moáb mezejéről. Megérkezének pedig Bethlehembe az árpaaratás kezdetén." 
(22. vers.) 

"Vala pedig Naóminak egy rokona az ő férje után, előkelő derék ember 
Elimélek nemzetségéből; neve Boáz. 

És monda a moábita Ruth Naóminak: Hadd menjek, kérlek, a mezőre, hogy 
kalászokat szedegessek az után, akinek szemei előtt kedvességet találok. És az 
monda: Menj édes leányom! 

Elméne azért és odaérkezék, szedegete a mezőn az aratók után, és 
történetesen oda talált a Boáz szántóföldjére, aki Elimélek nemzetségéből való 
volt. 

És ímé Boáz kijőve Bethlehemből, és monda az aratóknak: Az Úr legyen 
veletek! És ők mondának néki: Áldjon meg téged az Úr! 

És monda Boáz az ő szolgájának, aki az aratók felügyelője volt: Kié ez a 
leányzó? 

És felele a szolga, az aratók felügyelője, és monda: Az a moábita leányzó 
ez, aki Naómival jött a Moáb mezejéről. 

Aki monda: Hadd szedegessek, kérlek, és hadd tarlózgassak a kévék közt 
az aratók után. És ide jőve, és itt marada reggeltől fogva mind mostanig; és 
csak éppen most pihent egy keveset a házban. 

És monda Boáz Ruthnak: Ugyan hallod-é édes leányom! Ne menj 
szedegetni más mezőre és el ne menj innen; hanem menj mindenütt 
szolgálóim után. 

Szemeid legyenek a mezőn, amelyet aratnak, és járj utánok. Ímé 
meghagytam a szolgáknak, hogy ne bántsanak téged, és ha megszomjúhozol, 
menj az edényekhez és igyál abból, amit a szolgák merítenek." (2, 1—9.) 

"Akkor ez arcra borula és meghajtá magát a földig, és monda néki: Hogy- 
hogy találtam ilyen kedvességet a te szemeid előtt, hogy rám tekintettél, holott 
én idegen vagyok? 

Boáz pedig felele, és monda néki: Bizony elmondtak nékem mindent, amit 
cselekedtél a te napáddal, férjed halála után, hogy elhagytad a te atyádat és a 
te anyádat és a te születésednek földjét, és jöttél ahhoz a néphez, amelyet nem 


ismertél azelőtt. Fizessen meg az Úr a te cselekedetedért, és legyen teljes a te 
jutalmad az Úrtól, Izraelnek Istenétől, akinek szárnyai alatt oltalmat keresni 
jöttél. 

Ez pedig monda: Találjak kedvességet a te szemeid előtt uram, mert 
megvigasztaltál engem, és mert a te szolgálódnak szívéhez szóltál, holott én 
nem vagyok a te szolgálóleányaid közül." (10-13. vers.) 

"És az evésnek idejekor szóla néki Boáz: Jer ide, és egyél a kenyérből, és 
mártsd be a te falatodat az ecetes lébe. És ő leüle az aratók mellé. És pergelt 
gabonát nyújtott néki, és evett, s jóllakott, sőt még hagyott is. 

Azután felállott, hogy szedegessen, és Boáz megparancsolta az ő 
szolgáinak, mondván: A kévék között is hadd szedegessen, és meg ne 
pirongassátok őt. 

Sőt húzogassatok ki néki a kévékből is, és hagyogassatok el, hogy szedje 
fel, és meg ne dorgáljátok őt. 

És ő szedegete a mezőn mind estiglen, és kicsépelé, amit szedegetett, és lett 
abból szinte egy efa árpa." (14-17. vers.) "És felvéve és beméne a városba, és 
napaasszonya látá, amit ő szedegetett. Aztán elővevé és odaadá néki, amit 
meghagyott, minekutána jóllakott vala. 

És monda néki az ő napaasszonya: Hol szedegettél ma, és hol 
munkálkodtál? Áldott legyen, aki rád tekintett. És elbeszélte az ő 
napaasszonyának, hogy kinél munkálkodott, és monda: Annak a férfiúnak a 
neve, akinél ma munkálkodtam: Boáz. 

És monda Naómi az ő menyének: Áldott legyen ő az Úrtól, aki nem vonta 
meg irgalmasságát az élőktől és a megholtaktól! És Naómi monda néki: Közel 
valónk nekünk az a férfiú; legközelebbi rokonaink közül való ő. 

És szóla a moábita Ruth: Még azt is mondta ő nékem: Menj mindenütt az 
én munkásaim után, amíg csak el nem végzik az én egész aratásomat. 

És monda Naómi Rudinak, az ő menyének: Jó, édes leányom, hogy az ő 
szolgálóival jársz, ne is találjanak téged más mezőn. 

Így járt ő mindenütt a Boáz szolgálói után, szedegetve, míg az árpaaratás és 
búzaaratás bevégződött; és az ő napaasszonyával lakott." (18-23. vers.) 

"És monda néki Naómi, az ő napaasszonya: Édes leányom! ne keressek-é 
néked nyugalmat, hogy jól legyen dolgod? 

Avagy nem rokonunk-é Boáz, akinek szolgálóival voltál? Ímé ő az éjjel 
árpát szór a szérűn. 

Annak okáért fürödjél meg, és kend meg magadat, és vedd magadra 
ruháidat, és menj le a szérűre; észre ne vétesd magadat a férfiúval, amíg el 
nem végezi ételét és italát. 

És majd ha lefekszik, jegyezd meg a helyet, ahol fekszik, és menj oda, és 
hajtsd fel a leplet lábánál, és feküdjél oda. Ő majd megmondja néked, mit 


cselekedjél. (Szó szerint!) 

És ő monda néki: Mindazt, amit mondasz, megcselekszem." (3, 1—5.) 

"És lement a szérűre, és mindent úgy cselekedett, amint napaasszonya 
parancsolta. 

És Boáz evett és ivott, és felvidámult az ő szíve. És elment, hogy 
lefeküdjék a garmada szélén; és az eljött titkon, és felhajtá lába felől a leplet, 
és lefeküvék." (6—7. vers.) 

"Történt pedig éjfél tájon, hogy felrettent a férfiú, és odafordult. És ímé: 
asszony fekszik az ő lábainál. 

És monda: Kicsoda vagy te? És az monda: Én Ruth vagyok, a te szolgálód; 
terjesszed ki hát takaródat a te szolgálódra, mert te vagy a legközelebbi rokon. 

És ő monda: Az Úrnak áldotta vagy te, édes leányom! Utóbbi szereteteddel 
jobbat cselekedtél, mint az elsővel; hogy nem jártál az ifjak után, sem 
szegény, sem gazdag után. 

Most hát, édes leányom, ne félj! Mindent, amit mondasz, megteszek néked; 
mert tudja az én népemnek egész kapuja, hogy derék asszony vagy. 

És most: bizony igaz, hogy közel rokon vagyok: de van nálamnál még 
közelebbi rokon is. 

Ez éjszakán hálj itt; s majd reggel, ha az megvált téged, jó: váltson meg; ha 
pedig nem akar téged megváltani, akkor én váltalak meg. ÉL az Úr! Feküdj itt 
reggelig." (8—13. vers.) 

"És feküvék az ő lábainál reggelig, és felkele, mielőtt valaki az ő 
felebarátját megismerheté, mert monda: Meg ne tudja senki, hogy ez az 
asszony a szétűre jött. 

És monda: Add ide a nagy kendődet, amely rajtad van, és tartsd. És ő oda 
tartotta azt. Boáz pedig mért hat mérték árpát, és feladta néki, maga pedig 
bement a városba. 

És elméne az ő napaasszonyához, és az monda: Hogy vagy édes leányom? 
És ő elbeszélt néki mindent, amit cselekedett vele az a férfi. 

És monda: Ezt a hat mérték árpát adá nékem, mert monda: Ne menj üresen 
a te napádhoz." (14-17. vers.) 

Ruth könyvének 4. fejezetében arról esik szó, miként tárgyalt az öreg Boáz 
azzal a közeli rokonnal, akinek jogai megelőzték az övét. Ez utóbbi egyáltalán 
nem szándékozott feleségül venni Naómi menyét. Így hát lehúzta saruját és 
lemondása jeléül az egyiket átadta Boáznak. (8. vers.) Boáz pedig megmutatta 
a sarut a bíráknak és Bethlenem lakosainak. 

"Ti vagytok tanúi ma, hogy megvettem mindent, ami Eliméleké volt, és 
mindent, ami Kiljoné és Mahloné volt, Naómi kezéből; 

Sőt a moábita Ruthot is, Mahlonnak feleségét feleségül vettem, hogy nevet 
támasszak a megholtnak az ő örökségében, és ki ne vesszen a megholtnak 


neve az ő atyjafiai közül és az ő helységének kapujából. Tanúk vagytok ma. 

És monda az egész nép, mely a kapuban vala és a vének: Tanúk vagyunk! 
Tegye az Úr az asszonyt, aki a te házadba megy, olyanná, mint Rákhel és Lea, 
akik ketten építették fel Izrael házát, és gyújts vagyont Efratában és szerezz 
nevet Bethlehemben. 

És a te házad legyen, miként a Pérecz háza — akit Thámár szült Júdának — 
abból a magzatból, amelyet az Úr adánd néked ettől az asszonytól. 

Elvévé annak okáért Boáz Ruthot, és lőn az néki felesége, és beméne 
hozzá, és megadá az Úr, hogy az fogada az ő méhében, és szült fiút. 

És mondák az asszonyok Naóminak: Áldott az Úr, aki ma nem engedte 
meg, hogy rokon nélkül maradj; emlegessék az ő nevét Izraelben! 

És legyen ő a te lelkednek megvidámítója, és vénségednek istápolója, mert 
menyed szülte őt, az, aki téged szeret, és aki többet ér néked hét fiúnál. 

Ekkor megfogá Naómi a gyermeket, és ölébe vévé, és dajkája lőn annak 
(ez aztán nem mindennapi csoda). 

A szomszédasszonyok pedig nevet adának néki, mondván: Fia született 
Naóminak, és nevezték az ő nevét Obednek. Ez az apja Isainak, a Dávid 
atyjának." (9-17. vers.) 

Így fest tehát Ruthnak, a bibliai menyek mintaképének, és Naóminak, az 
anyósok gyöngyének épületes története, a maga zamatos részleteiben. Az 
olvasó mellesleg bizonyára megcsodálta Boáznak, a nagyhatalmú és 
dúsgazdag birtokosnak bőkezűségét, aki mihelyt Ruth megtetszett neki, 
kenyeret adott neki az aratók asztaláról, és megengedte, hogy ecetes lébe 
mártogassa, nehogy nagyon száraz legyen. A bibliakritikusok különösnek 
találják, hogy Boáz nem a szobájában feküdt le, hanem "a garmada szélén" 
heveredett le éjjeli pihenőre, a szérűben, ahogyan a napszámosok teszik aratás 
után. De még különösebb és rendkívül kétes ízlésre valló eljárásnak tartják, 
hogy Ruth belopózott Boáz fekhelyére, mint ezt a szent szerző teljes 
természetes dologként, a legcsekélyebb szégyenkezés nélkül közli. Ha ennek a 
Boáznak — hangoztatják a kritikusok — mint rokonnak feleségül kellett vennie 
Ruthot, akkor az anyát helyettesítő Naóminak az volt a kötelessége, hogy 
becsületesen házassági ajánlatot tegyen. Nem kellett volna rávennie menyét, 
hogy szajhaként viselkedjék. Sőt, Naóminak tudnia kellett, hogy Boáznál 
közelibb rokonuk is van. Ehhez a még közelibb rokonhoz illett volna 
fordulniuk. 

Végül pedig tudjuk, hogy a keresztények szerint Jézus Dávidtól származott, 
ennélfogva Boáztól és Ruthtól is. Prostitúció és vérfertőzés tehát bőven akad a 
nemzetségben, amelyet isten megtestesítőjéül választott. Boáz egyenes ágú 
ivadéka a magát szajhának tettető Pérecznek, aki Thámárnak és apósának, 
Júdának vérfertőző kapcsolatából született. Boáz különben Sálmonnak a 


jerikói parázna Ráhábtól való fia. Ruth pedig Moábtól származik, aki Lótnak 
és idősebb leányának vérfertőző viszonyából született. Íme, a Messiás 
válogatott ősei! Ez a tiszteletre méltó nemzetség, amelyből az emberré vált 
isten ered! 

A megfigyelő számára azonban legmulatságosabb az a felfedezés, hogy 
Ruth könyvének diktálása közben az isteni galamb vigyázatlansága folytán 
kiderült, micsoda csalás minden mondókája. Ráháb férje, Sálmon és Dávid 
atyja, Isai között valójában csak Boáz és Obed szerepel a származási 
táblázatban. Ráháb és Sálmon Józsué kortársa. Ráhábot Sálmon csak Jerikó 
eleste, vagyis a Jordánon való átkelés után vette feleségül. Másrészt, a bibliai 
időrendet követve, nemsokára látni fogjuk, hogy Obed Éli főpap korában élt, 
ennek utóda, Sámuel pedig ugyanabban az időben, amikor Isai. A bírák 
kormányzása Sámuellal ér véget, aki beiktatja majd Sault, az első királyt, 
azután pedig trónfosztottnak nyilvánítja és Dávidot keni fel. A bibliai hősök 
életének időpontját illetően Ruth könyve tehát homlokegyenest ellentmond 
Józsué és a Bírák könyveinek; hiszen gyakorlatilag lehetetlen, hogy míg a 
zsidó nép ennyi sok és ilyen változatos kalandokon ment át, miközben 
győzelmes kormányok végtelen hosszú és gyakori rabságokkal váltakoztak, s 
a szabadulást jó néhány esztendeig tartó békés korszakok követték, ami 
összesen négyszáznyolcvan esztendőre rúg a Jordánon való átkeléstől egészen 
Sámson haláláig — ezalatt mindig csak Sálmon és fia, Boáz élt, mikor az első 
már Jerikó elesténél is ott volt, a második pedig Sámson kortársa. 


TIZENEGYEDIK FEJEZET 


Sámuel története 


Az időben egy kis városban, Ramataim-Czofimban (v. röviden Rámában) élt 
egy Elkána nevezetű ember, akinek két felesége volt, s mind a kettő 
egyformán törvényes: Anna és Peninna. 

Az elsőnek nem lehetett gyermeke. Napról napra zajos jelenetek játszódtak 
le a tisztes bigámista férfiú hitvesei között. Peninna, akinek nyelve olyan 
csípős volt, mint a bors, vérig sértette Annát, folyton gúnyolta meddősége 
miatt. 

Anna, hogy véget vessen ennek a helyzetnek, zarándokúira szánta el magát, 
miután bizonyára meghányta-vetette a dolgot valamilyen jámbor remetével, 
Ráma ugyanis az Efraim hegy tőszomszédságában volt, amelynek 
hervadhatatlan hírnevet szereztek a levitái. Hová zarándokoljon? Az illető 
jámbor remetét nyilván nem tartották eléggé szent embernek ahhoz, hogy 


megszerezze Annának Jehova áldását. Bárhogyan is volt a dolog, a biblia 
közlése szerint az isteni frigyláda akkor éppen Silóban volt, Eli főpapnak és 
két fiának, Horninak és Fineásnak őrizetében (ezt a Fineást nem szabad 
összetéveszteni Eleázár fiával). 

Elkána és családja tehát, hogy segítsenek Anna meddőségén, elindultak 
Silóba. 

Joggal feltehető, hogy a meddő Anna vidáman kelt útra, a termékeny 
Peninna azonban bizonyára némi sajnálkozással hagyta ott Rámát, mert — a 
rossz nyelvek szerint - bensőséges viszonyba keveredett egyik 
unokafivérével. Anna vidámsága azonban nem tartott sokáig. Mihelyt Silóba 
értek — ha hihetünk a szent szerzőnek — "valahányszor felment az Úrnak 
házába, ekképpen bosszantá őt (Peninna — Szerk.), ő pedig sírt vala és semmit 
sem evék. 

És monda néki Elkána, az ő férje: Anna, miért sírsz, és miért nem eszel? 
Mi felett bánkódol szívedben? Avagy nem többet érek-é én néked tíz fiúnál?" 
(Sámuel első könyve, 1, 7—8.) 

"És felkele Anna, minekutána evének Silóban és minekutána ivának (Eli 
pap pedig az Úrnak templomában az ajtófélnél ül vala székében). 

És lelkében elkeseredve, könyörge az Úrnak, és igen sír vala. 

És fogadást tőn, mondván: Seregeknek Ura! Ha megtekinted a te szolgáló 
leányodnak nyomorúságát, és megemlékezel rólam, és nem feledkezel el 
szolgáló leányodról, hanem fiúmagzatot adsz szolgáló leányodnak: én őt egész 
életére az Úrnak ajánlom, és borotva nem érinti az ő fejét soha! 

Mivelhogy pedig hosszasan imádkozék az Úr előtt: Éli figyel vala az ő 
szájára; 

És mivel Anna szívében könyörge (csak ajka mozgott, szava pedig nem 
volt hallható) : Éli gondola, hogy részeg. 

— Monda azért néki Éli: Meddig leszel részeg? Távolítsd el mámorodat 
magadtól." (9-14. vers.) 

Anna azonban e szigorú feddés ellenére sem veszítette el a fejét. 
Megmagyarázta, hogy nem részeg: "sem bort, sem részegítő italt nem ittam". 
Éli belátta, hogy tévedett, s nyomban érdeklődni kezdett a szerencsétlen 
asszony iránt. Tudjuk, miként mennek végbe az olyasféle csodák, mint 
amelyért Anna esdekelt; az eljárás nem változott mindmáig; így hát 
könnyűszerrel beszámolhatunk a történtekről. Éli, rövid időre behívta a meddő 
asszonyt a zárt szentélybe a jámbor férj, Elkána engedélyével. Anna ugyan 
kissé habozott, de férje ura megnyugtatta. Menj csak be ezzel az úriemberrel — 
mondta -, ő majd megérint valamilyen szent talizmánnal, és biztosíthatlak, 
hogy jót tesz neked. Annát tehát bebocsátották, és közvetlen közelből láthatta 
a szentek szentjét. Mivel azonban az asszony tartózkodása a szentélyben egy 


kissé elhúzódott, Elkána kiment és leült a templom külső oszlopsora alatt. A 
drágalátos hitves végül megjelent: Hofni és Fineás, a főpap két fia vezette, 
örömtől sugárzón. Kijelentették a jámbor Elkánának, hogy ez alkalommal az 
örökkévaló bizonyára elhalmozta Annát mindenható kegyével. Kilenc hónap 
múlva Elkána családja egy rózsaszínű, kövér csecsemővel gyarapodott, aki a 
Sámuel nevet kapta. Anna magánkívül volt az örömtől, és megújította 
fogadalmát, hogy soha egyetlen fürtöcskét sem vág le a hőn áhított gyermek 
hajzatából. Éli főpap időről időre meglátogatta a lurkót, aki iránt egészen 
különleges vonzalmat érzett, hiszen — mint mondta — az örökkévaló 
hatalmának élő tanújele volt. Amikor Sámuel abba a korba került, hogy az úr 
szolgálatába léphetett, Anna elvezette Élihez. Úgy döntöttek, hogy a kölyköt 
istennek szentelik. Ministránsi tiszttel ruházták fel, és a sátor őrségének élére 
állították. A főpap prófétai szavát adta az anyának, hogy az ifjú rendkívüli 
feladatokra hívatott. 

A kedves Anna annyira örült, hogy dicshimnuszt rögtönzött, amely teljes 
egészében bekerült a 2. fejezetbe; az olvasó bizonyára elengedi, hogy 
idézzem: roppant unalmas szócséplés. 

Nem szabad viszont elhallgatni azokat a méltatlankodástól izzó sorokat, 
amelyben a biblia szerzőjét ihlető szentlélek megbélyegzi Hofni és Fineás 
urak viselkedését, mivel ezek a himpellérek Jehova úristen számlájára 
dőzsöltek. 

"Éli fiai azonban Beliál fiai valának, nem ismerek az Urat. 

És a papoknak ez vala szokásuk a néppel szemben: Ha mikor valaki 
áldozatot tesz vala, eljött a papnak szolgája, midőn a húst főzték, és a 
háromágú villácska az ő kezében vala; 

És beüti vala a serpenyőbe, vagy üstbe, vagy fazékba, vagy edénybe, és 
mindent, amit a villácskával kihúz, magának veszi el a pap. Így cselekesznek 
egész Izraellel, kik oda mennek Silóba. 

És minekelőtte a kövérét megáldoznák, eljön a papnak szolgája és azt 
mondja az áldozó embernek: Adj a papnak sütni való húst, mert nem fogad el 
tőled főtt húst, hanem csak nyerset. 

És ha az ember azt mondja néki: Hadd gyújtsák meg most a kövérét, azután 
vedd el, amint lelked kívánja; akkor azt mondják vala: Semmiképpen nem, 
hanem most adjad, mert ha nem, erővel elveszem. 

Igen nagy volt azért az ifjaknak bűne az Úr előtt, mert az emberek 
megutálják vala az Úrnak áldozatát." (2, 12—17.) 

De ez még nem minden: 

Éli fiai "az asszonyokkal hálnak, kik a gyülekezet sátorának nyílása előtt 
szolgálnak". (22. vers.) A főpapnak tudomása volt ezekről a szörnyű 
gazságokról, gyengeségből azonban szemet hunyt fölöttük. 


E nemes felháborodás tolmácsolása során arról is beszámol a biblia — 
ugyanabban a fejezetben —, hogy anyja rendszeresen meglátogatta Sámuelt 
Silóban. 

"Sámuel pedig szolgál vala az Úrnak, mint gyermek, gyolcs efóddal körül 
övezve. 

És anyja kicsiny felső ruhát csinált vala neki, és felvivé néki 
esztendőnként, mikor férjével felment az esztendőnként való áldozat 
bemutatására. 

És megáldá Éli Elkánát és az ő feleségét, és monda: Adjon az Úr néked 
magzatot ez asszonytól a helyett, akiért könyörgött, és akit az Úrnak kért. És 
haza ménének. 

És meglátogatá az Úr Annát, ki az ő méhében fogada, és szült három fiút és 
két leányt." (18-21. vers.) 

A kétkedők esetleg arra következtetnek, hogy Hofni és Fineás is 
hozzájárult a derék Elkána családjának szaporításához. A buzgó hivők 
azonban azt felelik, hogy nem szabad összekeverni a dolgokat: vagyis egyedül 
a jóisten foglalkozott a szeretetre méltó Anna megtermékenyítésével, s ez 
nemes ügy volt. Éli fiai azonban, akik más jámbor asszonyokkal háltak, aljas 
gazemberek voltak. Szentségtörést követ el, aki megszerzi magának a Jehova 
számára fenntartott bájos zarándoknőket, valamint aki a szent serpenyőben 
turkál, hogy jóllakjon az égő áldozatra hozott élelmiszerekből. 

"És a gyermek Sámuel szolgál vala az Úrnak Éli előtt. És abban az időben 
igen ritkán volt az Úrnak kijelentése, nem vala nyilván való látomás. 

És történt egyszer, mikor Éli az ő szokott helyén aludt, (szemei pedig 
homályosodni kezdenek, hogy látni sem tudott), 

És az Istennek szövétneke még nem oltatott el, és Sámuel az Úrnak 
templomában feküdt, hol az Istennek ládája volt: 

Szólott az Úr Sámuelnek: ő pedig felele: Imhol vagyok! 

És Élihez szalada, és monda: Imhol vagyok, mert hívtál engem; ő pedig 
felele: Nem hívtalak, menj vissza, feküdjél le. Elméne azért és lefeküvék. 

És szólítá az Úr ismét: Sámuel! Sámuel pedig felkelvén, Élihez ment, és 
monda: Imhol vagyok, mert hívtál engem. És ő felele: Nem hívtalak fiam, 
menj vissza, feküdjél le. 

Sámuel pedig még nem ismerte az Urat, mert még nem jelentetett ki néki 
az Úrnak igéje. 

És szólítá az Úr harmadszor is Sámuelt; ő pedig felkelvén, Élihez ment és 
monda: Imhol vagyok, mert hívtál engem. Akkor eszébe jutott Élinek, hogy az 
Úr hívja a gyermeket. 

Monda azért Éli Sámuelnek: Menj el, feküdjél le, és ha szólítanak téged, 
ezt mondjad: Szólj Uram, mert hallja a te szolgád. Elméne azért Sámuel, és 


lefeküvék az ő helyére. 

Akkor eljővén az Úr, oda állott és szólítá, mint annak előtte: Sámuel, 
Sámuel! És monda Sámuel: Szólj, mert hallja a te szolgád! 

És monda az Úr Sámuelnek: Imé én oly dolgot cselekszem Izraelben, 
melyet valakik hallanak, mind a két fülök megcsendül bele. 

Azon a napon véghez viszem Élin mind azt, amit kijelentettem háza ellen; 
megkezdem és elvégezem. 

Mert megjelentettem néki, hogy elítélem az ő házát mind örökre, az 
álnokság miatt, amelyet jól tudott, hogy miként teszik vala utálatosokká 
magokat az ő fiai, és ő nem akadályozta meg őket. 

Annak okáért megesküdteni az Éli háza ellen, hogy sohasem töröltetik el 
Éli házának álnoksága, sem véres áldozattal, sem ételáldozattal." (3, 1—14.) 

Másnap kora reggel a főpap meg akarta tudni, hogyan végződött az 
éjszakai közjáték. El lehet képzelni, micsoda zavarba esett a papnövendék. Éli 
azonban nem engedett, követelte, hogy mondja el a teljes igazságot. Az ifjú 
Sámuel közölte vele a szörnyű hírt, amelyet bizalmasan tudatott vele az úr. 

"Megmondott azért Sámuel néki mindent, és semmit sem hallgatott el 
előtte. Ő pedig monda: Ő az Úr, cselekedjék úgy, amint néki jónak tetszik." 
(18. vers.) 

"Sámuel pedig fölnevekedék, és az Úr vala ő vele, és semmit az ő igéiből a 
földre nem hagy vala esni (!). 

És megtudá egész Izrael Dántól Bersebáig, hogy Sámuel az Úr prófétájául 
rendeltetett." (19—20. vers.) 

Komolyan megbírálták a híres próféta és az utolsó bíró történetének ezt az 
első részét. Magára a könyvre, melyet Sámuelnek tulajdonítanak, Fréret, a 
nagyra becsült tudós tett általános megjegyzéseket. Olyan hibákra hívja fel a 
figyelmet, amelybe egyetlen lelkiismeretes történetíró sem eshet. Arra, hogy a 
szerző teljes tudatlanságban hagyja az olvasót a szóban forgó nép 
tulajdonképpeni helyzetéről. A szentírás szövege alapján valóban nehéz 
megtudni, mekkora területet birtokoltak a zsidók Éli főpapsága idején; milyen 
vidékeken laktak; vajon rabszolgák voltak-e még, vagy csak a föníciaiak 
adófizetői — akiket a tudatlan héber írók makacsul filiszteusoknak neveznek. A 
könyv szerzője valószínűleg pap volt, aki csak a maga hivatásával törődött, és 
minden egyebet lebecsült. 

A szerző Silót jelöli meg Éli főpap székhelyéül. Ezzel kapcsolatban 
Voltaire megjegyzi, hogy a Siló nevű falu még a föníciaiakhoz tartozott. 
Csodálatos, hogy ezek megtűrték egy ellenséges vallás főpapját. Ha a 
frigyszekrény ebben a faluban volt, akkor csakis titokban lehetett ott, hiszen a 
filiszteusok csak később, csatával foglalták el, mint látni fogjuk; de akkor 
miként magyarázható, hogy a zsidók Silóba zarándokoltak?... Az egész 


történet során állandóan érezteti a szerző, hogy a zsidók olyan nyomorultak 
lettek, hogy isten már nem szólt hozzájuk oly gyakran, mint régen. Itt megint 
csak a primitív népek felfogása nyilvánul meg, amely szerint a legyőzött nép 
istene is hasonló sorsra jut, amikor pedig a nép felemelkedik, akkor vele 
együtt felemelkedik az istene is. 

Sokan úgy vélik, különösen bánik a biblia Jehovával, aki állítólag a 
világmindenség teremtője. Ládába bújtatják, ahonnan éjnek idején négy ízben 
szólít egy fiút, míg végül közli vele mondanivalóját. Nevetséges a szent szerző 
azon állítása, hogy a kis Sámuel "még nem ismerte az Urat, mert még nem 
jelentetett ki néki az Úrnak igéje". Az ember csakugyan nem ismerheti fel 
annak a hangját, akit sohasem hallott. A szent szerző e megállapításával úgy 
ábrázolja Jehovát, mint emberi hangon beszélő lényt, szakasztott úgy, ahogyan 
mindenkinek saját, egyéni csengésű hangja van. Boulanger ezt újabb 
bizonyítéknak tekinti arra, hogy a zsidók mindig testinek képzelték istenüket, 
és csupán felsőrendű embert láttak benne, aki rendszerint felhőben lakozik, s 
néha a földre száll, hogy meglátogassa kegyeltjeit, s hol pártjukat fogja, hol 
elhagyja őket, néha győztes, máskor legyőzött — egyszóval olyan, mint 
Homérosz istenei. Homérosz istenei magasztosabb gondolkodásúak, mint a 
bibliai isten — jegyzi meg Boulanger." Hangsúlyozza, hogy szebb gondolatok 
találhatók az ókori Orfeusznál, sőt Izisz és Ceres misztériumaiban is. 

Boulanger e nézetét osztja Fréret, Du Marsais? és még mások. 

Sámuel tehát felserdült. Az isteni galamb viszont hallgatásba burkolózik 
Hofni és Fineás viselkedéséről, a szörnyű vallomások emlékezetes éjszakája 
óta. Vajon még mindig a serpenyőben turkáltak?... Csupán annyit tudunk 
meg, hogy "Sámuel mindent elmondott az izraelitáknak"; Élinek és 
családjának elmarasztalását a verebek is csiripelték. A hivők azonban tovább 
hordozták ajándékaikat a megbélyegzett főpapnak és fiainak. Ezek talán a 
megjósolt büntetéstől félve szakítottak szentségtörő szokásaikkal. Tudjuk 
azonban, hogy Jehova mester, haragtartó természetű. 

"És kiméne Izrael a filiszteusok ellen harcolni, és tábort járának Ében- 
Ézernél, a filiszteusok pedig tábort járának Afekben. 

És csatarendbe állának a filiszteusok Izrael ellen, és megütközének, és 
megveretteték Izrael a filiszteusok által és levágnak a harcmezőn mintegy 
négyezer embert. 

És mikor a nép a táborba visszatért, mondának Izrael vénei: 

Vajon miért vert meg minket ma az Úr a filiszteusok előtt?! Hozzuk el 
magunkhoz az Úr frigyládáját Silóból, hogy jöjjön közénk az Úr, és 
szabadítson meg ellenségeink kezéből. 





31 Nicolas Antoine Boulanger (1722—1759) francia ateista író. — Szerk. 
32 César Chesneau Du Marsais (1670-1756) francia nyelvész. — Szerk. 


Elkülde azért a nép Silóba, és elhozák onnan a Seregek Urának 
frigyládáját, aki ül a kerubok felett. Ott volt Éli két fia is az Isten 
frigyládájával, Hofni és Fineás. 

És mikor az Úr frigyládája a táborba érkezek, rivalgott az egész Izrael nagy 
rivalgással, hogy megrendüle a föld." (4, 1—5.) 

"Mikor pedig meghallották a filiszteusok a rivalgás hangját, mondának: 
Micsoda nagy rivalgás hangja ez a zsidók táborában? És mikor megtudták, 
hogy az Úrnak ládája érkezett a táborba, 

Megfélemlének a filiszteusok, mert mondának: Isten a táborba jött! És 
mondának: Jaj nekünk! mert nem történt ilyen soha az előtt. 

Jaj nekünk! Kicsoda szabadít meg minket ennek a hatalmas Istennek 
kezéből? Ez az az Isten, aki Egyiptomot mindenféle csapással sújtotta a 
pusztában. 

Legyetek bátrak és legyetek férfiak, filiszteusok! hogy ne kelljen 
szolgálnotok a zsidóknak, mint ahogy ők szolgáltak nektek. Azért legyetek 
férfiak, és harcoljatok! 

Megütközének azért a filiszteusok, és megveretett Izrael, és ki-ki az ő 
sátorába menekült; és a vereség oly nagy volt, hogy Izrael közül harmincezer 
gyalog hullott el. 

És az Isten ládája is elvétetett, és meghala Élinek mindkét fia, Hofni és 
Fineás." (6—11. vers.) 

"Akkor elszalada a harcból egy ember a Benjámin nemzetségéből, és 
Silóba ment azon a napon, ruháit megszaggatván és port hintvén a fejére. 

És ímé mikor odaért, Éli az ő székében ült, az útfélen várakozván; mert 
szíve rettegésben volt az Isten ládája miatt. És mihelyt odaért az ember, hogy 
hírt mondjon a városban, jajveszékelt az egész város. 

És meghallotta. Éli a kiáltás hangját, és monda: Micsoda nagy zajongás ez? 
Az az ember pedig sietve eljőve, és megmondotta Élinek. 

Éli pedig — kilencvennyolc esztendős volt, és — szemei annyira 
meghomályosodtak, hogy már nem is látott. 

És monda az ember Élinek: Én a harcból jövök, én a harcból menekültem 
ma. És monda: Mi dolog történt, fiam? 

Felele a követ, és monda: Megfutamodék Izrael a filiszteusok előtt, és igen 
nagy veszteség lőn a népben, és a te két fiad is meghalt, Hofni és Fineás, és az 
Isten ládáját is elvették. 

És lőn, hogy midőn az Isten ládáját említé, hátraesék a székről a 
kapufélhez, és nyakát szegte és meghala, mert immár vén és nehéz ember 
vala. És ő negyven esztendeig ítélt Izrael felett." (12—18. vers.) 

"És az ő menye, Fineásnak felesége, várandós vala; és amikor meghallá a 
hírt, hogy az Isten ládája elvétetett és az ő ipa és férje meghalának, térdre esek 


és szüle, mert a fájdalmak meglepték. 

És mikor elalélt, mondának azok, akik mellette állanak vala: Ne félj, mert 
fiút szültél; de ő nem felelt és nem figyelt arra. 

És nevezé a gyermeket Ikábódnak, mondván: sOda van Izrael dicsőséges, 
mert elvétetett az Isten ládája, és az ő ipa és az ő férje. 

És monda ismét: Oda van Izrael dicsősége, mert elvétetett az Isten ládája." 
(19-22. vers.) 

Láthatjuk, hogy a szent szerző megint csak bizonytalanságban hagy 
bennünket. Ez a különös történetíró nem közli sem azt, miként lázadtak fel a 
zsidók filiszteus uraik ellen, sem azt, mi volt a háború oka, sem pedig a zsidók 
által megszállt terület fekvését. Csak a szemben álló hadseregek táborhelyét 
jelöli meg pontosan. Ezt is szerencsétlenül teszi. Egyetlen ókori geográfus sem 
említette Ében-Ézert vagy Áfeket. A szent szerző csupán arról beszél, hogy 
harmincnégyezer zsidó esett el, a frigyláda jelenléte ellenére. Hogyan érhető 
fel ésszel — írja Voltaire —, hogy egy rabszolganép, amely ilyen gyakori és 
súlyos veszteségeket szenvedett, oly hamar talpra állhasson? A 
bibliakritikusok azzal gyanúsítják a szerzőt, hogy túloz — a sikerek és a 
kudarcok leírásában egyaránt. Szemlátomást többet foglalkozik Sámuel 
magasztalásával, mint a zsidó történelem kibogozásával. Hiába várjuk tőle, 
hogy hű leírást adjon az országról, arról a területről, amelyet az idegen uralom 
alatt birtokukban tartottak, a felkelés körülményeiről, lakóhelyükről vagy 
legalább a szállásukul szolgáló barlangokról, védelmi intézkedéseikről, 
hadvezéreikről. Egyetlen szó sem esik ezekről! Ebből azt a következtetést 
vonja le vizsgálata során lord Bolingbroke, hogy az e történetet elbeszélő 
levita ugyanúgy járt el, mint ahogyan a középkori szerzetesek írták le 
országuk történetét. Voltaire maró gúnnyal teszi hozzá: "Mivel Sámuel próféta 
lett, és már gyermekkorában szólt hozzá az isten, minden bizonnyal 
alkalmasabb téma volt, mint a csatában elesett harmincezer ember, akik 
közönséges halandók voltak, s isten nem nyilatkozott meg előttük; a 
szentírásban nyilván ezért esik több szó a zsidó prófétákról, mint a zsidó 
népről." 

Most jól vigyázzunk, kedves olvasóim!... Az ember sohasem lehet eléggé 
komoly. Most a biblia olyan részletéhez érünk, amely nem valami vidám. Az 
arany végbelek főbenjáró ügyéről lesz szó... Figyelem! Figyelem! Ne 
nevessenek. Halálos komoly dolog. 

Jehova mester meg akarta büntetni Hofnit és Fineást, akik jó ideig az ő 
serpenyőjét dézsmálták, s ezért ládástul a filiszteusok fogságába esett; holott 
Hofni és Fineás az ő ládáját védelmezte, vagyis Jehovát magát (mivel Jehova 
a frigyszekrényben lakozott). Titokzatos és kifürkészhetetlen akarata folytán 
mégis azt kívánta, hogy a két levita az ő oldalán essék el, még harmincezer 


zsidóval együtt, akiket szintén lekaszaboltak, noha ezek sohasem turkáltak a 
serpenyőben. Ez aztán szenzációs büntetés volt! Ennél hajmeresztőbbet ki sem 
lehet találni! Hiszen amikor isten a filiszteusok kezére adta magát, akkor 
szintén a szentségtörés bűnébe esett — és büntetést érdemelt. Ez talán nem 
valami logikus, de isteni! Bármely teológus megerősítheti. 

A filiszteusokat tehát arra szemelte ki az isten, hogy bosszút álljanak 
istenen az őt ért sérelemért — mégpedig úgy, hogy foglyul ejtik istent. Csak 
miután kiszemelte a filiszteusokat önmagának fogságban tartására, akkor 
szánta rá magát Jehova mester, hogy megbünteti őket, amiért az ő választottjai 
lettek. Szemlátomást egyre kevésbé logikus az ügy — viszont annál istenibb. 

Jegyezzük meg mindenekelőtt, hogy ezek a filiszteusok, akik ájtatosság 
dolgában igen derék legények voltak, a legnagyobb tiszteletet tanúsították a 
fogságukba esett isten iránt. Az imént láthattuk, mennyire hittek a hatalmában. 
Eszük ágában sem volt, hogy a más vallások istenségeit nyakra-főre gyalázó, 
türelmetlen fanatikusok módjára járjanak el. Tisztességgel bántak Izrael 
istenével. Ha holmi Jupiter vagy Buddha a keresztény inkvizítorok kezébe 
esett volna, azok hamarosan a szemetes gödörbe vetik. A filiszteusok ellenben 
tudták, hogy Jehova a csata kimenetele folytán kezükbe került ládában 
tartózkodik, Asdódba szállították a szent dobozt, egyik legszebb épületükbe, 
Dágon templomába. Itt a szentély legnagyobb tiszteletben álló részében 
helyezték el, közvetlenül Dágon mellett. 

A filiszteusok nyilván a következőképpen okoskodtak: 

— Izrael istene elsőrendű isten. Hiszen tudjuk, milyen csodákat művelt, 
amikor kivezette népét Egyiptomból. Mivel most szerencsés véletlen folytán 
birtokunkba került, viselkedjünk hát vele a lehető legjobban, hogy továbbra is 
kegyes legyen irányunkban. Tiszteljük ugyanúgy, mint Dágont. Nem árt, ha 
bő készlet van pártfogó istenekből. 

A derék filiszteusok — sajnos -— alaposan elszámították magukat. 
Csakhamar megtudták, hogy Jehova bizony kellemetlen alak. 

Aznap este, amikor a frigyládát felállították Asdód bazilikájában, Dágon 
papjai napszálltakor visszavonultak, és istenüket édes kettesben hagyták Izrael 
istenével. 

Ha a derék föníciaiak Jehova elfogása helyett szerencsés módon holmi 
egyiptomi Anubiszt vagy perzsa Ormuzdot vagy görög Apollót kerítettek 
volna kézre, akkor az első éjszakán meg a következő éjjeleken is minden 
simán zajlott volna. A két isten barátságosan eltrécselt volna, vidám kis 
eseteket mesélnek egymásnak híveik hódolatáról. Egy szó mint száz, jó 
barátok lettek volna, Asdód lakosai pedig ujjonganak örömükben. 

De hát szó sincs róla!... Jehova, a féltékeny, vén zsörtölődő élt az 
alkalommal, hogy Dágon papjai eltávoztak, és ellenszenves vetélytársként 


kezelte a másik istent. Mindenáron be akarta bizonyítani, hogy az ő istensége 
hatásosabb, mint a filiszteusok hivatalos bálványa. 

Ez a Dágon nem volt holmi gonosz fráter. Nem követelt emberáldozatokat. 
Jóindulatú isten lehetett. Ennélfogva bizonyára alaposan meglepődött, amikor 
az éjszaka kellős közepén Jehova egyszerre csak kilépett a ládájából, rárontott, 
mint valami dühöngő díjbirkózó, és az oltár tetejéről a földre hajította. 

A biblia nem közli részletesen az éjszakai viadalt; a szövegből azonban 
nyilvánvaló, hogy így történt. 

"A Filiszteusok pedig vevék az Isten ládáját és elvitték Ében-Ézerből 
Asdódba. 

És megfogták a filiszteusok az Isten ládáját és bevivén azt a Dágon 
templomába, Dágon mellé helyezték el. 

És mikor az asdódbeliek másnap korán felkelének, ímé Dágon leesett 
arccal a földre az Úr ládája előtt. És felvevék Dágont, és ismét helyreállíták." 
(Sámuel első könyve, 5, 1—3.) 

A második éjszaka még szörnyűbb volt. Jehova bosszankodott amiatt, hogy 
az asdódiak hódolatán osztoznia kell Dágonnal. Magában talán érezte, hogy 
féltékenysége nevetséges, és viselkedése egy cseppet sem előkelő. Nap 
közben nyugodtan maradt ládája mélyén ... Ó! ha a templomot megtöltő hívek 
látták volna, amint kiugrik a dobozából, s ha saját felsőbbrendűségét 
megmagyarázza, akkor talán szakítanak a bálványukkal az asdódiak. De nem! 
Jehova bizonyára kissé szegyeiké a viselkedését. Csakugyan megvárta, amíg 
újra egyedül maradt, tanúk nélkül, sötétben, és akkor aztán kitombolta 
rosszkedvét, kitöltötte haragját. Ez alkalommal Dágon aztán alaposan 
megkapta a magáét. 

"Mikor pedig másnap korán reggel felkelének, ímé Dágon ismét leesett 
arccal a földre az Úr ládája előtt; és Dágonnak feje és két kezefeje letörve a 
küszöbön valának, csak Dágon dereka maradt meg." (4. vers.) 

Mindez arra szolgált, hogy zavarba ejtse a város filiszteus lakóit, akik 
értetlenül álltak az eseménnyel szemben. Naivságukban eszük ágában sem 
volt a szent doboz isteni lakóját gyanúsítani e vandál cselekményekért. 
Nemsokára azonban egy szörnyű csapás sújtott rájuk s ez még jobban 
megdöbbentette őket. Íme, a szó szerinti fordítás: 

"És az Úrnak keze az asdódbeliekre nehezedek, és pusztítja vala őket; és 
megveré őket fekélyekkel, Asdódot és határait." (6. vers.) 

Az asdódiak most az egyszer megértették, hogy Izrael istenének ujja 
művelte velük ezt a szerencsétlenséget. Vezetőik elrendelték, hogy Jehovát 
ládástól egy másik városba szállítsák. A szent dobozt Gáth városa fogadta be, 
és érkezését legott a végbelek általános kitüremlése és a kicsüngő belek 
rothadása kísérte. (7—9. vers.) Gáthból a szent frigyláda Ekronba vonult, ahol 


azonnal megismétlődött a kitüremlő záróizmok csodája. (10. vers.) 
Ugyanakkor egy önkéntes patkány-korosztály is csatasorba állt. Ezek az 
állatok telhetetlen rágcsálóknak bizonyultak, és a filiszteus végbeleket 
ugyancsak megtépázták. "És azok az emberek, akik nem haltak meg, 
fekélyekkel sújtattak annyira, hogy a város jajkiáltása felhatott az égig." (12. 
vers.) 

A filiszteusok hét hónapig sétáltatták Jehova frigyládáját városról városra, 
és ennek a sétának csak az volt az eredménye, hogy a borzalmas betegség 
egyre terjedt. (6, 1.) 

Végül is a föníciai jósoktól kértek tanácsot. Ezek ugyan hamis vallás papjai 


voltak -— a keresztény teológusok szempontjából -, viszont kitűnő 
jövendőmondók. A filiszteusok eltökélték, hogy visszaküldik Jehova 
frigyládáját. 


"Azok pedig felelének: Ha elkülditek Izrael Istenének ládáját, ne küldjétek 
azt üresen, hanem hozzatok néki vétekért való áldozatot; akkor 
meggyógyultok, és megtudjátok, miért nem távozik el az ő keze rólatok. 

És mondának: Micsoda az a vétekért való áldozat, melyet hoznunk kell 
néki? Azok pedig felelének: A filiszteusok fejedelmeinek száma szerint öt 
fekélyforma arany és öt arany egér, mert ugyanazon csapás van mindeneken, a 
ti fejedelmeiteken is. 

Csináljátok meg azért fekélyeiteknek képmását és egereiteknek képmását, 
melyek pusztítják a földet, és így adjatok Izrael Istenének dicsőséget, talán 
megkönnyebbedik az ő keze rajtatok, és a ti isteneteken és földeteken. 

Miért keményítenétek meg szíveiteket, mint megkeményítették szívókét 
Egyiptom és a Fáraó? Avagy nem úgy volt-é, hogy amint hatalmát 
megmutatta rajtok, elbocsáták őket, hogy elmenjenek. 

Most azért vegyetek és készítsetek egy új szekeret és két borjas tehenet, 
melyeken még nem volt járom; és fogjátok be a szekérbe a teheneket, 
borjaikat pedig vegyétek el tőlök haza. 

És vegyétek az Úrnak ládáját, és tegyétek a szekérre; az aranyszerszámokat 
pedig, melyeket vétekért való áldozatul hoztok néki, tegyétek egy táskába az 
oldalára, és bocsássátok el, hadd menjen el. 

És nézzetek utána, hogy ha az ő határának útján Béth-Semes felé tart, 
akkor ő szerezte nekünk ezt a nagy bajt; ha pedig nem, akkor megtudjuk, hogy 
nem az ő keze sújtott minket, hanem csak véletlen volt az, ami velünk történt." 
(6, 3-9. vers.) 

E história olvasása közben önkéntelenül Sára története jut eszünkbe, akit 
kilencvenéves korában szöktetett el szépségéért Gérár királya, minthogy 
Ábrahám húgának vélte. Emlékszünk rá, hogy amíg a király nem küldte vissza 
a pátriárka feleségét, Jehova rendeletére az ország valamennyi hölgyének 


méhe zárva maradt. Most a filiszteus végbeleknek üzent hadat isten, míg csak 
a frigyláda vissza nem került a zsidókhoz. Szerencsétlen anyaméhek! 
boldogtalan végbelek! Pedig a géráriak és a filiszteusok ártatlansága napnál is 
világosabb volt e bámulatos kalandok során. Miért bocsátott meg ez a különc 
Jehova a kerítő Ábrahámnak, aki egyedül volt bűnös a gérári ügyben, 
minthogy hitvese bájaival spekulált, amikor húgának adta ki? Miért büntette 
meg ugyanaz a Jehova a filiszteusokat, hiszen önként esett a fogságukba? 

Annyi azonban biztos, hogy a filiszteusok megfogadták jósaik tanácsát. Öt 
arany egeret és öt arany fekélyt?t készítettek, amelyek öt tartományi 
székhelyüket jelképezték: Asdód, Gáza, Askelon, Gáth és Ekron városokat. A 
frigyszekrényt és ajándékaikat szekérre rakták, befogtak két fiatal tehenet, 
melyektől elvették a borját, és hajtó nélkül szabadjára engedték a mezőn. 

"A tehenek pedig egyenesen a Béth-Semes felé vivő úton ménének; egy 
úton mentek, folytonosan bőgve, és sem jobbra, sem balra nem térének le. És 
a filiszteusok fejedelmei utánok ménének Béth-Semes határáig." (12. vers.) 

Milyen csodálatos mindez! Mennyire büszkék lehetnek a jámbor hivők, 
akik egy ilyen remek vallás dogmáiban hisznek! A bibliában szemlátomást 
nincs hiány prófétákban. A filiszteus jósok, noha egy átkozott nép fiai, itt igazi 
próféták. Mindegyik országnak megvoltak a maga prófétái, és a könyv 
szerzője — aki jómaga is próféta — még az idegen bálványimádó prófétákat is 
tiszteli. Jehova a maga roppant hatalma folytán lépten-nyomon 
természetfölötti dolgokat művel. Még a hamis vallások papjait is lelkesedéssel 
tölti el — példa rá Bálám. Csodatévő képességgel ruházza, fel még az 
ellenséges vallások mágusait is; például Jannes és Mambres egyiptomi 
varázslókat — akik ugyanolyan csodákat műveltek, mint Mózes. Hát a 
frigyládát visszaszállító tehenek nem voltak csodás lények a maguk nemében? 
Az isteni sugallattól ösztönözve, egyedül eltaláltak Béth-Semesbe, a 
zsidókhoz. Alighanem a tehenek is próféták lettek. 

"A Béth-Semesbeliek pedig búzaaratással foglalkozának a völgyben, és 
felemelvén szemeiket, meglátták a ládát; és örvendezének, hogy látták. 

A szekér pedig eljutott a Béth-Semesből való Józsué mezejére, és ott 
megállott. Vala pedig ott egy nagy kő, és felvagdalták a szekér fáit és a 
teheneket megáldozták az Úrnak egészen égő áldozatul. 

Akkor a Leviták levették az Úrnak ládáját és a táskát, mely mellette volt, 
melyben az aranyszerszámok valának, és a nagy kőre helyezték." (13—15. 
vers.) 

Még nincs vége!... Jehova oly régen nem sújtott halálra senkit választott 
népéből, hát akkor a zsidókhoz való visszatérése alkalmából hogyan 
tagadhatta volna meg magától azt a fényűzést, hogy egy kis öldöklést 


33 A francia bibliafordítás utal arra, hogy itt végbélfekélyről van szó. — Szerk. 


rendezzen?... Élvezzék hát a szöveget: 

"És megveré az Úr a Béth-Semesbeliek közül némelyeket, mivel az Úrnak 
ládájába tekintenek. Megveré pedig a nép közül ötvenezer és hetven embert. 
És a nép szomorkodott, hogy az Úr ily nagy csapással sújtotta vala a népet." 
(19. vers.) 

A jóisten nem tréfált, és nem tűrte a saját személye iránti kíváncsiságot. 
Vajon nem jelentette-e ki több ízben, hogy — ritka kivételtől eltekintve — aki 
szemtől szembe meglátja őt, azon nyomban életével lakol? Tehát ezek a mafla 
béth-semesiek bizonyára előzetes figyelmeztetést kaptak. Akkor kérdem én, 
micsoda ostoba ötlet a frigyládába kandikálni?!... A filiszteusok nyilván 
tisztelettudóbbak voltak és gondosan tartózkodtak attól, hogy valaha is 
felemeljék a szent doboz fedelét. Ezért Jehova is megelégedett azzal, hogy 
csak az alfelüket csúfította el. 

Egy másik futólagos megjegyzés: ez a  Béth-Semes, amelyről a 
geográfusoknak fogalmuk sincs, mégiscsak igen jelentős város lehetett, hiszen 
egyszerre ötvenezer-hetven lakosa pusztult el!... 

Ha már itt tartunk, miért ne mondjuk meg, hogy a sok ezer béth-semesi 
hirtelen halála teljes bizonyossággal elárulja, hogy a szentlélek hová valósi?... 
Kövessék figyelemmel érvelésemet. 

Gyakorlatilag lehetetlen, hogy egyidőben ötvenezer-hetven személy vegye 
körül a frigyszekrényt — nemde?... Tegyük fel, egyszerre tízen, húszan — ha 
úgy tetszik, harmincan — emelték fel a tetőt, s pillantottak be a ládába. Ez az 
első harminc kíváncsiskodó nyomban megbűnhődött vakmerőségéért. Hipp- 
hopp! Máris villámtól sújtva rogytak le. Hogy a következő harminc nem okult 
belőle, és szintén hirtelen halállal pusztult el — ez még hagyján. Tegyünk 
hozzá még egy harmadik fordulót is — ez a harminc fenegyerek szintén egy 
pillanat alatt szörnyű halállal lakolt. Teringettét! Nehezen hihető, hogy a béth- 
semesiek továbbra is a hullákon átgázolva tódultak oda, bekandikálni a szent 
dobozba. Vagyis olyan kemény kobakjuk lett volna, hogy makacsul egymás 
után halálra sújtatták önmagukat, mikor látták az előttük levők azonnali 
pusztulását? Akármilyen nyakasok lehettek a béth-semesiek, kénytelen- 
kelletlen megtorpantak a hullahalmaz gátja előtt, s nem volt szükség még 
teméntelen sok holttestre, hogy a gát valóban áthatolhatatlan legyen. 
Ellenkezőleg: mihelyt vagy hatvanan otthagyták a fogukat, bizonyára 
általános visszavonulás, rémült menekülés támadt. 

A szövegben megjelölt szám tehát erős túlzás, ez teljesen nyilvánvaló. A 
hetven áldozatot a galamb minden bizonnyal megtoldotta még ötvenezerrel. . . 
De mi következik ebből?... Az, hogy végre ismerjük a háromság három 
istenének szülőhazáját!... A fiúisten zsidó és Bethlehemben született! Ez 
közismert. Az atyaisten vagy Jehova, aki megesküdött Noénak, hogy soha 


többé nem pusztítja el az embereket... vízözönnel, és aki ünnepélyes esküjét 
gyakorlatilag tűzözönre váltotta — ez a Jehova normandiai, ha mondom: mert 
igencsak agyafúrt. Ami pedig a galambot illeti, aki szüntelenül elveti a sulykot 
— tarasconi! 

Rajtavesztettél, vén galamb!... Ez a históriád a légy módra ezerszám 
elhullott béth-semesiekről elárulja, hogy a mi kedves Tarasconi Tartarinünk?-r 
földije vagy! Ki tudja, hátha ugyanabból a családból származol? 

Ezek után egyetlen olvasó sem fog csodálkozni azon, ha az egyik 
bekövetkező bibliai vers (21.) nyomán arról tájékoztatjuk, hogy azok a béth- 
semesiek, akik túlélték a mészárlást, sietve máshová menesztették a frigyládát: 
a szöveg szerint Kirjáth-Jeárimba. A halált hozó láda húsz évig tartózkodott 
itt. Csak ennek elteltével szánta rá magát a jóisten, hogy nagy győzelemre 
vigye népét a filiszteusok fölött, Mispa és Bethkár között (7, 11.) Sámuel még 
mindig Izrael bírája volt. Anyja fogadalma szerint még jobban megnövesztette 
a haját. Értett hozzá, hogy mindenféle jótettekkel megkedveltesse magát a 
zsidók között, és roppant népszerűségnek örvendett. 

Amikor öregedni kezdett, két fiát, Joelt és Abiát segédjévé nevezte ki. Ezek 
azonban alig voltak különbek Hofninál és Fineásnál. 

"De fiai nem járának az ő útjain, hanem a telhetetlenség után indulának, és 
ajándékot fogadának el, és elfordíták az igaz ítéletet." (8,3.) 

Érdekes: Jehova, aki Éli fiait megölte, most nem sújtott le villámával, 
bármily botrányos volt is Sámuel fiainak züllöttsége. A sápszedés tehát nem 
keltett felháborodást benne. Csak apró-cseprő véteknek számított szemében az 
égi áldozatok serpenyőjében turkálók szentségtöréséhez képest. 


TIZENKETTEDIK FEJEZET 
Saul, az első király és vetélytársa, Dávid 


Nagyon csalódik, aki azt képzeli, hogy Sámuel csodálatos története véget ér 
abban a pillanatban, amikor — a biblia szerint — annyira elaggott, hogy 
kénytelen volt legfőbb papi teendőit fiainak átadni. Sámuel egészen haláláig 
fontos szerepet játszott a zsidók között, és látni fogjuk, hogy még halála után 
is személyesen színre lép. 

Egy szép napon egybegyűltek a nép vénei és felkeresték Sámuelt, hogy 
"melk"-et, azaz királyt kérjenek tőle. A szomszéd népeknek volt királyuk. 
Nekik miért ne legyen? — e körül forgott a küldöttek beszélgetése. A próféta, 





34 Alphonse Daudet (1840-1897) francia író regényben örökítette meg. A nagyzoló 
délvidéki francia megtestesítője. — Ford. 


miután tanácsot kért Jehovától, válaszul egy cseppet sem vonzó képet festett a 
királyságról. 

"És monda: A királynak, aki uralkodni fog felettetek, ez lesz a hatalma: 
fiaitokat elveszi és szekér vezetőivé és lovasaivá teszi őket, és szekere előtt 
futnak. 

Ezredesekké teendi őket, és hadnagyokká ötven ember felett; velők 
szántatja meg barázdáit, és velők végezteti aratását, készítteti hadi szerszámait 
és harci szekereihez az eszközöket. 

Leányaitokat pedig elviszi kenőcskészítőknek, szakácsnéknak és sütőknek. 

Elveszi legjobb szántóföldeiteket, szőlőhegyeiteket és olajfás kérteiteket, és 
szolgáinak adja. 

Veteményeiteket és szőlőiteket megdézsmálja, és főbb embereinek és 
szolgáinak adja. 

Elveszi szolgáitokat, szolgálóitokat, legszebb ifjaitokat és szamaraitokat, és 
a maga dolgát végezteti azokkal. 

Barmaitokat megdézsmálja, és ti szolgái lesztek néki. 

És panaszkodni fogtok annak idejében királyotok miatt, kit magatok 
választottatok, de az Úr nem fog meghallgatni akkor titeket." (8, 11—18.) 

Sámuel ékesszólása sem tudta észre téríteni a népet. A királyság ellen 
mondott vádbeszédéből nagyon is kiérződött a bosszúság, amiért az izraeliták 
korlátozni kívánják a papi hatalmat. Végeredményben az történt, hogy az 
együgyű zsidók, akiket megkopasztottak a papjaik, egyszerűen más népnyúzót 
kértek. Jehova végül is azt mondta prófétájának: 

"Hallgass szavokra, és adj nékik királyt." (22. vers.) 

És kinek tartotta fenn isten Izrael első koronáját? 

"És volt egy ember a Benjámin nemzetségből, kinek neve vala Kis... Igen 
tehetős ember vala. 

És volt néki egy Saul nevű fia, ifjú és szép; őnála Izrael fiai közül senki 
sem volt szebb; vállától felfelé magasabb vala az egész népnél." (9, 1—2.) 

Saul igen egyszerű legény volt; apja szamarait őrizte. Néha bizonyára 
szórakozott lehetett, mivel éppen az elbitangolt szamarai révén ismerkedett 
meg Sámuellel. Apja, Kis ugyanis egy kisbéressel együtt az állatok keresésére 
küldte. Mivel eredménytelenül kutatták a környéket, a kisbéres — aki nem esett 
a feje lágyára — azzal az ötlettel állt elő, hogy egy "Iátnoktól" kellene 
megkérdezni, hol lehet rábukkanni az eltűnt szamarakra. Saul hangsúlyozta, 
hogy valamit adni kell a jósnak, szerencsétlenségére, azonban nem volt 
semmilyen ajándék nála. 

— Ne fájjon a feje emiatt — felelte az ifjú szolga —; az imént találtam 
egynegyed siklust, ezt ajándékozzuk az isten emberének. 


Ez a negyed siklus francia pénzben körülbelül nyolc sout ért.?t A biblia 
azután leírja (9. fej.), hogy Saul és szolgája egy faluba érkezik és a "látó" 
szálláshelye iránt érdeklődik, aki majd visszaszerzi a szamaraikat — mintha 
egy varga címét kérdeznék. Ez a "látó" elnevezés, amelyet akkoriban a 
későbbi prófétáknak adtak, a néhány fillér, melyet Sámuelnek, a nép 
állítólagos bírájának és fejedelmének kínáltak — a bibliakritikusok szerint 
megannyi kézzelfogható bizonyíték az ismeretlen zsidó szerző vaskos 
ostobaságáról. 

A falusi lányok megmutatták Saulnak és társának a jós házát, és ők 
odamentek. 

"És az Úr kijelentette Sámuelnek füleibe, egy nappal az előtt, hogy Saul 
eljött, mondván: 

Holnap ilyenkor küldök hozzád egy embert a Benjámin földéről, és kend 
fel őt fejedelmül az én népem, Izrael felett, hogy megszabadítsa az én népemet 
a filiszteusok kezéből; mert megtekintem az én népemet, mivel felhatott az ő 
kiáltása hozzám." (15-16. vers.) 

"Mikor pedig Sámuel meglátta Sault, szóla néki az Úr: Imé ez az az ember, 
akiről szólottam néked, ő uralkodjék az én népem felett." (17. vers.) 

Majd amikor Saul megkérdezte Sámueltől, hol van a falusi jós, "Sámuel 
pedig felele Saulnak, és monda: Én vagyok az a néző; menj fel előttem a 
hegyre, és egyetek ma énvelem, reggel pedig elbocsátlak téged, és 
megmondom néked mindazt, ami szívedben van." (19. vers.) 

A látnoknak aznap éppen ebédvendégei voltak, vagy harmincan: Sault a 
díszhelyre ültette, és szakácsával egy egész juhcombot adatott neki. (22—24. 
vers.) Mindenekelőtt meg akarta szabadítani az elveszett szamarak gondjától, 
és elárulta az ifjúnak, hogy az állatok megkerültek, s amikor visszatér apjához, 
maga is láthatja őket. Végül pedig másnap reggel, mielőtt elváltak, Sámuel 
megkente olajjal Saul fejét, és közölte vele, hogy ezentúl király, s isten 
szelleme költözött belé. Valóban így is lett. Kis fia teljesen átalakult, már nem 
volt többé a régi ember. Amint visszatért az atyai házba, megállapíthatta, hogy 
kedves szamarai megjöttek, és nyomban jövendölni kezdett, mintha egész 
életében csak próféta lett volna. (10, 1—16.) 

Abban az időben a szent frigyládát Mispába szállították át. Ebbe a városba 
hívta össze Sámuel az izraelita népet. Az isteni galamb nem közli pontosan, 
mikor történt, és azt sem árulja el, miként gyűlhetett össze itt a zsidó nemzet 
sok millió tagja. 

"És monda Izrael fiainak: így szól az Úr, Izraelnek Istene: Én hoztam ki 
Izraelt Egyiptomból, és én szabadítottalak meg titeket az égyiptombeliek 
kezéből és mind amaz országok kezéből, melyek sanyargatának titeket. 


35 Az öt centime-es (ötfilléres) pénzdarabot nevezik a franciák sounak. — Szerk. 


Ti pedig most megvetettétek a ti Isteneteket, aki megszabadított titeket 
minden bajaitokból és nyomorúságaitokból; és azt mondottátok néki: Adj 
királyt nekünk. Most azért álljatok az Úr elé a ti nemzetségeitek és ezreitek 
szerint. 

És mikor élőállata Sámuel Izraelnek minden nemzetségét, kiválasztaték 
sors által a Benjámin nemzetsége. 

Akkor élőállata a Benjámin nemzetségét az ő háza népei szerint, és 
kiválasztaték a Mátri háza népe; azután kiválasztaték Saul, Kisnek fia; és 
keresek őt, de nem találták meg." (18—21. vers.) 

Egyesek talán csodálkoznak rajta, hogy Sámuel nem mondta meg kereken 
a népnek: Sault már jó ideje kijelölte nekem az örökkévaló, sőt meg is kentem 
olajjal; tehát ő a királyotok. A sorshúzási műveletnek kétségtelenül megvolt a 
maga haszna: senki sem irigykedett. Jehova a sors ura lévén, az agg próféta 
holtbiztos lehetett abban, hogy Saul lesz a választott. Isten nem tehette 
érvénytelenné kegyeltjének nemrég történt felkenését azáltal, hogy a csalástól 
mentes, puszta véletlenre bízza a választást. 

Ha visszaemlékezünk Jákob jövendöléseire, akkor kiderül, hogy a királyi 
méltóságot Júda nemzetségének ígérték. Jehova tehát megfeledkezett erről a 
jövendölésről, amikor a zsidó királyság létrejött. De nemsokára mégis eszébe 
jutott, és ezért került hamarosan a korona Saul fejéről Júda egyik ivadékának 
fejére. Ily módon orvosolták az isteni feledékenységet és beteljesült a 
pátriárka jóslata. 

Addig azonban a nép meghajolt a sorshúzás eredménye előtt. De most a 
választottnak nyoma veszett!... Hol van Saul? Mi történt Saullal? — ezt 
kérdezgette mindenki. Ekkor a mindenhatóhoz fordultak, hogy megtudják, 
eljön-e Saul. 

"És az Úr monda: Imé ő a holmik közé rejtőzék el(!). 

Akkor elfutának, és előhozták őt onnan. És mikor a nép közé álla, 
kimagaslék az egész nép közül vállától kezdve felfelé; 

És Sámuel monda az egész népnek: Látjátok-é, akit választott az Úr? hogy 
nincsen hozzá hasonló az egész nép között! Akkor felkiálta az egész nép, és 
monda: Éljen a király!" (22—24. vers.) 

Az ezután következő versekből kitűnik, hogy Sámuel eleinte az új uralkodó 
miniszterelnöke volt. Valójában ő szövegezte a királyság törvényeit, és értékes 
kéziratát a frigyláda mellé helyezték. Hamarosan nézeteltérés támadt Saul és 
Sámuel között. 

Körülbelül egy hónap telt el. Saul király, aki jóindulatú volt és egy cseppet 
sem büszke, egyáltalán nem mutatkozott olyan szörnyű zsarnoknak, amelynek 
kísértetével Sámuel fenyegette a zsidókat, hogy elvegye kedvüket a 
monarchikus államformától. Nem létesített udvartartást, nem építtetett palotát 


magának, nem vette körül magát testőrökkel, hanem békésen visszatért a 
családi tanyára és folytatta egyszerű falusi életmódját. Eközben Náhás, az 
ammoniták királya elhatározta, hogy elfoglalja a Gileád-ban levő Jábes zsidó 
várost. 

" ..És tábort jára Jábes Gileád ellen. A jábesbeliek pedig mondának 
mindnyájan Náhásnak: Köss velünk szövetséget, és mi szolgálni fogunk 
néked. 

És monda nékik az Ammonita Náhás: Úgy szövetséget kötök veletek, ha 
kivágatom mindnyájatoknak jobb szemét, és tehetem ezt egész Izraelnek 
gyalázatára. 

Jábes vénei pedig mondának néki: Engedj nekünk hét napot, hogy 
követeket küldjünk Izraelnek minden határára; és ha senki sem segít meg 
minket, akkor kimegyünk hozzád. 

Elmenének azért a követek Saulhoz Gibeába." (11, 1—4.) 

"Saul pedig éppen a mezőről jött vala a barmok után; és monda Saul: Mi 
történt a néppel, hogy sírnak? És elmondták néki a jábesbeliek beszédeit. 

És mikor hallotta e beszédeket, az Úrnak lelke Saulra szállá, és az ő haragja 
nagyon felgerjede. 

És vett egy pár ökröt, és feldarabolá azokat, és a követektől elküldé 
Izraelnek minden határára, mondván: Aki nem vonul Saul után és Sámuel 
után, annak ökreivel így cselekesznek. És az Úrnak félelme szállá a népre, és 
kivonulának mind egy szálig. 

És megszámlálá őket Bézekben. És Izrael fiai háromszázezren valának, a 
júdabeliek pedig harmincezeren. 

És mondának a követeknek, kik oda ménének: így szóljatok a Jábes- 
Gileádbelieknek. Holnap, mikor a nap felmelegszik, megszabadultok. És 
elmenének a követek, és megmondák a jábesbelieknek, és ők örvendezének. 

Mondának azért a jábesbeliek: Holnap kimegyünk hozzátok, hogy egészen 
úgy cselekedjetek velünk, amint nektek jónak tetszik. 

Másodnapon pedig Saul a népet három seregre osztá, és kora hajnalban a 
táborra ütének, és verték Ammont mindaddig, míg a nap felmelegedék; akik 
pedig megmaradtak, úgy szétszórattak, hogy kettő sem maradt közülök 
együtt." (5—11. vers.) 

"Akkor a nép monda Sámuelnek: Kicsoda volt az, aki monda: Saul fog-é 
rajtunk uralkodni? Adjátok elő a férfiakat, hogy megöljük őket! 

Saul azonban azt monda: Senkit se öljetek meg a mai napon, mert ma 
szerzett szabadulást az Úr Izraelnek. 

Sámuel pedig monda a népnek: Jertek, menjünk el Gilgálba, és újítsuk meg 
ott a királyságot. 

Elméne azért az egész nép Gilgálba, és ott az Úr előtt Gilgálban királlyá 


tették Sault; és áldoztak ott hálaáldozatot az Úr előtt, és felette örvendezének 
ott, Saul és Izraelnek minden férfiai." (12—15. vers.) 

A bibliabírálók nem lepődnek meg azon, hogy Saul rejtélyes király volt, 
jómaga mezőgazdasági munkát végzett és ökreivel együtt tért haza az apai 
tanyára. Azt azonban nem hajlandók elhinni, hogy hirtelen, öt nap alatt, 
háromszázharmincezer főnyi sereget mozgósíthatott olyan időben, amikor — a 
szerző leírása szerint — a zsidók még a filiszteusok fennhatósága alatt éltek, 
amikor a biblia állítása alapján isten népének egyetlen lándzsája, egyetlen 
kardja sem volt, s uraik még vasszerszám tartását sem engedélyezték, az 
ekevasak, kapák, sarlók élesítésére. 

"A mi Gulliverünk — írja lord Bolingbroke — szintén mondott ilyen 
meséket, de azokban nincsenek ilyen ellentmondások." 

A 12. fejezetben Sámuel zsörtölődő mondókáját olvashatjuk, aki 
öregségére hivatkozva lemond rangjáról. A bírák kormányzása végleg 
befejeződött. Sámuel azonban nem jó szívvel vonult vissza. Hangsúlyozza 
népe előtt, hogy a királyság felállítása súlyos bűn volt, amellyel a zsidók csak 
gyarapították vétkeiket. Most azonban — állapítja meg — minthogy királyotok 
van, tartsátok meg. 

Saul egyébként az úristen felkentje. Arra is felhívja a zsidókat, hogy 
fokozzák hitbuzgalmukat. 

Sámuel be akarta bizonyítani honfitársainak, hogy Jehova még most, a 
politikai élettől való visszavonulása után is hallgat rá. Nyomban egy olyan 
csodát művelt, amelynek nem akad párja a bibliában. 

"Most is azért álljatok meg, és lássátok meg azt a nagy dolgot, amelyet az 
Úr visz véghez szemeitek előtt. 

Avagy nem búzaaratás van-é most? Kiáltani fogok az Úrhoz, és ő 
mennydörgést és esőt ád, hogy megtudjátok és meglássátok, mily nagy a ti 
gonoszságtok, melyet cselekedtetek az Úr szemei előtt, mikor királyt kértetek 
magatoknak. 

Kiálta azért Sámuel az Úrhoz, és az Úr mennydörgést és esőt adott azon a 
napon. És az egész nép nagyon megrettene az Úrtól és Sámueltől." (16—18. 
vers.) 

Ezek után az öreg próféta eltávozott, de még megígérte kedves 
honfitársainak, hogy imádságaiban sosem feledkezik meg róluk, és fenntartja 
magának a jogot, hogy helyes és egyenes útra térítse őket. Egyszóval, Sámuel 
visszavonulása nagyon hasonlított holmi cselfogásra. 

"Saul harmincéves volt, mikor királlyá lett és mikor uralkodék az Izrael 
felett két esztendeig." (13, 1.) A bibliakritikusok rámutatnak arra, hogy itt 
ellentmondás és anakronizmus van, mivel a biblia más helyein az áll, hogy 
Saul negyven évig uralkodott. 


Tudjuk, hogy az izraeliták féltek Sámuel rosszkedvétől. Lemondása 
megdöbbentette őket. Közeli katasztrófák jeleit vélték látni az égen. 
Ellenségeik, amikor értesültek a helyzetről, megint arra készültek, hogy rájuk 
rontsanak. Mindez nem volt alkalmas arra, hogy lelket öntsön Saul 
alattvalóiba. A legutóbbi általános mozgósítás háromszázharmincezer főnyi 
serege úgy elolvadt, mint a jég. 

Így hát "összegyűlének a filiszteusok is, hogy harcoljanak Izrael ellen; 
harmincezer szekér és hatezer lovas volt, a nép pedig oly sok volt, mint a 
tenger partján levő fövény; és feljövének és tábort ütének Mikmásnál, Béth- 
Aventől keletre. 

Mikor pedig Izrael fiai látták, hogy bajban vannak — mert a nép 
szorongattatott: — elrejtőzék a nép a barlangokba, a bokrok és kősziklák közé, 
sziklahasadékokba és vermekbe. 

És a zsidók közül némelyek általmenének a Jordánon, Gád és Gileád 
földére." (5—7. vers.) 

Saul pedig Gilgálban tartózkodott, és azok, akik kevésbé féltek, köréje 
csoportosultak. A király úgy vélte, hogy Jehova kegyének elnyerése végett 
célszerű áldozatot bemutatni; Sámuel közölte, hogy maga végzi el. 

"És várakozék hét napig, a Sámuel által meghagyott ideig, de Sámuel nem 
jött el Gilgálba, a nép pedig elszélede mellőle. 

Akkor monda Saul: Hozzátok ide az égő áldozatot és a hálaáldozatokat. És 
égő áldozatokat tőn. 

És mikor elvégezte az égő áldozatot: ímé megérkezék Sámuel, és Saul 
eleibe ment, hogy köszöntse őt. 

És monda Sámuel: Mit cselekedtél?! Saul pedig felele: Mikor láttam, hogy 
a nép elszélede mellőlem, és te nem jöttél el a meghagyott időre, a 
Filiszteusok pedig összegyűlének már Mikmásban. 

Azt mondám: Mindjárt reám törnek a filiszteusok Gilgálban, és én az 
Úrnak színe előtt még nem imádkozám; bátorságot vevék azért magamnak és 
megáldozám az égő áldozatot. 

Akkor monda Sámuel Saulnak: Esztelenül cselekedtél; nem tartottad meg 
az Úrnak, a te Istenednek parancsolatját, melyet parancsolt néked, pedig most 
mindörökre megerősítette volna az Úr a te királyságodat Izrael felett. 

Most azonban a te királyságod nem lesz állandó. Keresett az Úr magának 
szíve szerint való embert, akit az ő népe fölé fejedelmül rendelt, mert te nem 
tartottad meg, amit az Úr parancsolt néked. 

Felkele ezután Sámuel, és elment Gilgálból Benjámin városába, Gibeába. 
És Saul megszámlálta a népet, mely körülötte található volt, mintegy hatszáz 
embert. (8—15. vers.) 

Ez bizony gyenge hadsereg lehetett, főként azután, hogy előbb 


háromszázharmincezer embernek parancsolt! 

Magunk közt szólva: akarva, nem akarva meg kell állapítanunk, hogy ez a 
Sámuel fura szerzet lehetett. Az egész ügyben rendkívüli rosszindulatot 
tanúsított. A biblia sehol sem ábrázolja főpapként. Ahija volt a főpap fia, 
Akhitobnak, az Ikábód testvérének, Fineás fiának, aki az Úr papjának, Élinek 
fia vala. (14, 3.) Sámuel csupán pap és próféta volt. Saul pedig szintén próféta 
volt, felkenetése óta már jövendölt. Így hát nem követett el semmilyen hibát, 
amikor úgy vélte, joga van áldozatot bemutatni. Úgy tűnik, hogy Sámuel — 
irigykedett és haragudott a királyra és szándékosan szegte meg a szavát, hogy 
ürügyet találjon Saul elmarasztalására és meggyűlöltetésére? Kis fia, Saul 
szamárpásztor nem törekedett fondorlatos módon a hatalom megszerzésére 
Izraelben. 

A helyzet nem volt szívderítő. 

"És kovácsot egész Izrael földén nem lehetett találni, mert a filiszteusok azt 
mondák: Ne csinálhassanak a zsidók szablyát vagy dárdát. 

És egész Izraelnek a filiszteusokhoz kellett lemenni, hogy megélesítse ki-ki 
a maga kapáját, szántóvasát, fejszéjét és sarlóját. 

(Minthogy megtompulának a kapák, szántóvasak, a háromágú villa és a 
fejszék) és hogy az osztókét kiegyenesítsék." (13, 19—21.) 

"Azért az ütközet napján az egész népnél, mely Saullal és Jonathánnal vala, 
sem szablya, sem dárda nem találtaték, hanem csak Saulnál és az ő fiánál 
Jonathánnál volt található." (22. vers.) 

Nyilvánvaló, hogy ilyen körülmények között az esélyek nem voltak 
egyenlők. Az a háromszázharmincezer harcos, aki az előző esztendőben Jábes 
mellett felmorzsolta az ammonitákat, bizonyára szintén nem rendelkezett sem 
karddal, sem dárdával; de akkor nem számított sokat, hogy fegyverzetük 
puszta villa — mivel hatalmas számbeli fölényükkel megszerezték a győzelmet. 
Hatszáz fegyvertelen katonával azonban merőben más volt a helyzet, és 
érthető, hogy Saul szánalmasan festett a Mikmásnál táborozó filiszteusokkal 
szemben. 

Szerencsére azonban a király fia, az ifjú Jonathán elszánt fickó, elsőrendű 
birkózó volt, aki szerette a merész csínyeket. Egy reggel — apjának nem is 
szólva — felkerekedett fegyverhordó szolgájával, és kettesben a filiszteus 
hadsereg előőrsei körül kószáltak. Eközben észrevettek néhány katonát, aki a 
Boczécz és a Sené nevű sziklák fölé emelkedő magaslaton állomásozott. (19, 
4.) A magasból látták a két embert, és "mondának a filiszteusok: Imé a zsidók 
kijődögélnek a barlangokból, ahova rejtőzének. 

És szólának némelyek az előőrs emberei közül Jonathánnak és az ő 
fegyverhordozójának, és mondák: Jertek fel mihozzánk, és valamit mondunk 
nektek. Akkor monda Jonathán az ő fegyverhordozójának: Jöjj fel utánam, 


mert az Úr Izrael kezébe adta őket. 

És felmászott Jonathán négykézláb, és utána az ő fegyverhordozója. És 
hullanak vala Jonathán előtt, és fegyverhordozója is öldököl utána. 

És az első ütközet, melyben Jonathán és fegyverhordozója mintegy húsz 
embert ölének meg, egy hold földön egy fél barázda hosszányin volt." (14, 
11-14. vers.) 

Ezalatt Saul magához rendelte Ahija főpapot s arra készült, hogy részt 
vegyen egy áldozaton. Hirtelen azonban éktelen lármát hallott a filiszteusok 
irányából, amit nem tudott mire vélni. 

"És felkiálta Saul és a nép, mely vele volt, és elmenének az ütközetre. Ott 
pedig egyik a másik ellen harcola, és igen nagy zűrzavar lőn. 

És azok a zsidók is, kik, mint azelőtt is, a filiszteusokkal valának, s velük 
együtt feljövének a táborba és akörül valának, azok is Izrael népéhez 
csatlakozának, mely Saul és Jonathán mellett vala. 

És Izraelnek mindazon férfiai, kik elrejtőzének Efraim hegységében, mikor 
meghallották, hogy a filiszteusok menekültek, azok is üldözni kezdték őket a 
harcban. 

És megsegíté az Úr azon a napon Izraelt." (20-23. vers.) 

"És Izrael népe igen elepedett azon a napon, mert Saul esküvel kényszerítő 
a népet, mondván: Átkozott az, aki kenyeret eszik estvéig, míg bosszút állok 
ellenségeimen, azért az egész nép semmit sem evék. 

És az egész föld népe eljuta az erdőbe, hol méz vala a föld színén. 

Mikor pedig a nép beméne az erdőbe, jóllehet folyt a méz, senki sem érteté 
kezét szájához, mert félt a nép az eskü miatt. 

Jonathán azonban nem hallotta vala, hogy atyja megesketé a népet, és 
kinyújtá a vessző végét, mely kezében vala, és bemarta azt a lépesmézbe, és 
kezét szájához vivé; és felvidulának az ő szemei. 

Szóla pedig valaki a nép közül, és monda: Atyád ünnepélyesen megesketé 
a népet, mondván: Átkozott az, aki csak kenyeret is eszik ma, és e miatt a nép 
kimerüle. 

És monda Jonathán: Atyám bajba vitte az országot; lássátok mennyire 
felvidulának szemeim, hogy ízlelek egy keveset ebből a mézből. 

Hátha még a nép jól evett volna ma ellenségeinek zsákmányából, melyet 
talált! Vajon nem nagyobb lett volna-é akkor a filiszteusok veresége?!" (24— 
30. vers.) 

A nép végül is megfogadta Jonathán tanácsát. Levágták az ellenségtől 
zsákmányolt juhokat, ökröket és borjakat, és nagy dínom-dánomot csaptak. A 
legsúlyosabb azonban az volt, hogy a kiéhezett zsidók nekiestek a húsnak, s 
előzőleg nem eresztették ki az állatok vérét; ezzel megszegték a mózesi 
törvény legszigorúbb előírásait. (31—32. vers.) 


"Megjelentek azért Saulnak, és mondának: Imé a nép vetkezik az Úr ellen, 
mert vérrel elegy eszik. Ő pedig monda: Hűtlenül cselekedtetek, gördítsetek 
azért most hozzám egy nagy követ. 

Monda továbbá Saul: Menjetek el mindenfelé a nép között, és mondjátok 
meg nékik, hogy mindenki a maga ökrét és mindenki a maga juhát hozza 
énhozzám, és itt öljétek meg és egyétek meg, és nem fogtok vetkezni az Úr 
ellen, vérrel elegy evén. Akkor elhozta az egész nép, kézzel fogván ki-ki a 
maga ökrét azon éjjel, és ott megölék." (33—34. vers.) 

Micsoda vérengzés lehetett! 

"Saul pedig oltárt épített az Úrnak; azt az oltárt építé először az Úrnak. 

És monda Saul: Menjünk le ez éjjel a filiszteusok után és fosszuk ki őket 
virradatig, és senkit se hagyjunk meg közülök. Azok pedig mondának: Amint 
néked tetszik, úgy cselekedjél mindent. De a pap azt monda: Járuljunk ide az 
Istenhez. 

És megkérdezé Saul az Istent: Lemenjek-é a filiszteusok után? Izraelnek 
kezébe adod-é őket? De ő nem felelt néki azon a napon." (35-37. vers.) 

Hiába tapasztotta fülét Saul a frigyszekrényre (amelyet Ahija főpap 
odahozatott), Jehova makacs hallgatásba burkolózott. Akkor Saul rájött, hogy 
isten elégedetlen. 

Vajon miért neheztelhetett Jehova mester? Ahija főpap, Fineás unokája, 
semmiképp sem turkálhatott a szent fazékban. Bizonyára tudta, hogy ezért az 
istentelen falánkságáért nagyapja tragikus halállal lakolt. Saul személy szerint 
ártatlannak érezte magát minden bűntől, és valóban nem követett el semmit, 
legalábbis a biblia szerint. Jonathán, aki nem tudva apja esküjéről, evett a 
mézből, nyilván nem volt bűnös. Különben is, vajon Jehova elfogadott-e egy 
ilyen képtelen esküt? Hiszen roppant oktalanság lett volna megtiltani a 
csapatoknak, hogy egyenek a csata napján!... Így hát, ha az örökkévaló 
elégedetlen volt, akkor valószínűleg a népre haragudott, amiért az jól belakott 
a filiszteusok jószágából, anélkül, hogy előbb kicsorgatta volna az állatok 
vérét — és így megszegte az isten sugallta mózesi törvényt. Igaz ugyan, hogy a 
falánk nép nyomban azután, még az éjjel a saját jószágát is elfogyasztotta, s ez 
alkalommal alkalmazkodott a rituális előírásokhoz. Ha a zsidók nem rontották 
el a gyomrukat, akkor bizony vasszervezetük lehetett! 

Egyszóval, Jehova nem hajlandó válaszolni, s így mindenekelőtt azt kellett 
kideríteni, ki vetkezett ellene. 

Saul "monda egész Izraelnek: Ti legyetek az egyik oldalon, én pedig és az 
én fiam, Jonathán legyünk a másik oldalon. És válaszok a nép Saulnak: Amint 
néked tetszik, úgy cselekedjél. 

Akkor szóla Saul az Úrnak, Izrael Istenének: Szolgáltass igazságot! És 
kiválasztaték Jonathán és Saul, a nép pedig megmeneküle. 


És monda Saul: Vessetek sorsot közöttem és fiam Jonathán között. És 
kiválasztaték Jonathán. 

Akkor monda Saul Jonathánnak: Mondd meg nékem, mit cselekedtél? 
Jonathán pedig elbeszélte néki, és monda: A pálca végével, mely kezemben 
vala, ízlelek egy keveset a mézből; itt vagyok, haljak meg! 

És Saul monda: Úgy cselekedjék az Úr most és ezután is, hogy meg kell 
halnod Jonathán. 

A nép azonban monda Saulnak: Jonathán haljon-é meg, aki ezt a nagy 
szabadulást szerezte Izraelben? Távol legyen! Él az Úr, hogy egyetlen hajszála 
sem esik le fejéről a földre, mert Istennek segedelmével cselekedte ezt ma. 
Megválta azért a nép Jonathánt, és nem hala meg." (40—45. vers.) 

A történet folytatásából kitűnik, hogy Saul lemondott a filiszteusok 
üldözéséről, ezek pedig visszatértek hazájukba. De a döntés még hátra volt. 
Saul egy ideig — a szent szerző nem közli a pontos időtartamot — még 
dicsőségesen uralkodott. 

"Miután tehát Saul átvette a királyságot Izrael felett, hadakozék minden 
ellenségivel mindenfelé: Moáb ellen és Ammon fiai ellen és Edom ellen és a 
czobeusok királyai ellen és a filiszteusok ellen: és mindenütt, ahol megfordula, 
keményen cselekedék. 

És sereget gyűjtvén, megverte Amáleket, és megszabadítá Izraelt 
fosztogatóinak kezéből." (47—48. vers.) 

A kifogyhatatlan 14. fejezet végül közli Saul fontosabb családtagjainak 
nevét. Nagyapjának, Abielnek, két fia volt: a már említett Kis és Nér, aki 
Abnert nemzette. Ez az Abner, a király unokafivére, az izraelita hadsereg 
főparancsnoka lett. A királynét Akhinóámnak hívták, apját pedig 
Akhimaásnak. Jonathánon kívül Saulnak még két fia volt, Jisvi és Málkisua, 
és két leánya: az idősebb Méráb, a fiatalabb Mikál. Akadt Saul családjában két 
másik fiú is: Abinádáb és Isboséth. 

Hamarosan azonban az öreg Sámuel ismét színre lépett: hadat üzent az 
amálekitáknak, bár ezek igen békésen viselkedtek. 

"És monda Sámuel Saulnak: Engem küldött el az Úr, hogy királlyá 
kenjelek fel téged az ő népe, az Izrael felett, most azért figyelj az Úr 
beszédének szavára. 

Így szól a Seregek Ura: Megemlékeztem arról, amit cselekedett Amálek 
Izraellel, hogy útját állta néki, mikor feljőve Egyiptomból. 

Most azért menj el és verd meg Amáleket, és pusztítsátok el mindenét; és 
ne kedvezz néki, hanem öld meg mind a férfit, mind az asszonyt; mind a 
gyermeket; mind a csecsemőt; mind az ökröt, mind a juhot; mind a tevét, mind 
a szamarat." (15, 1—3.) 

A bibliának erről a részéről még a legmérsékeltebb kritikusok is csak 


borzadállyal, beszélnek. Hogyhogy! - kiált fel mindenekelőtt lord 
Bolingbroke —: Leküldeni a világmindenség teremtőjét a nyomorult földgolyó 
egy eldugott zugába, hogy azt mondja a zsidóknak: Éppen most jut eszembe, 
hogy úgy ötszáz évvel ezelőtt egy kis nép megtagadta tőletek az átkelést! Nos, 
ti most szörnyű háborút viseltek filiszteus uraitokkal, akik ellen fellázadtatok. 
Hagyjátok abba ezt a terhes háborút, és vonuljatok e kis nép ellen, amely 
hajdan nem akarta, hogy őseitek rátörjenek és mindenét elpusztítsák. 
Mészároljátok le a férfiakat, az asszonyokat, a gyermekeket és az öregeket! 
Vágjátok le az ökröket, a teheneket, a kecskéket, a tevéket, a szamarakat; 
mivel háborúban vagytok a hatalmas filiszteus néppel, és így ésszerű, hogy ne 
legyenek se ökreitek, se juhaitok a táplálkozásra, se szamaraitok, amelyek a 
málhát és az ennivalót hordanák a hadba! ... 

"És összehívá Saul a népet, és megszámlálá őket Thélaimban, kétszázezer 
gyalogost, és Júdából tízezer embert." (4. vers.) 

A legjobbkor! Már nem vagyunk a gilgáli táborban, ahol csupán hatszáz 
baka állomásozott. Igaz, felvetődik a kérdés, mi történt a többi százhúszezer 
katonával, aki Saul uralkodása alatt az első csatákat vívta. Alig egy éve az 
izraelita hadsereg még háromszázharmincezer hőst számlált, akik egy szál 
kard, egyetlen lándzsa nélkül szembeszálltak az ammonitákkal, és Saulnak 
már csak kétszáztízezer embere maradt! ... Hová tűnt a többi? .. . 

Ó, galamb, isteni galamb, te bizony tarasconi vagy, kedves barátom! .. . 

A zsidó sereg elsöprő győzelmet aratott. Az amálekitákat ízzé-porrá zúzták 
Havila és Sur között. Saul hihetetlen tömegű foglyot ejtett, és az izraeliták 
könyörtelenül lemészárolták valamennyit. Saul azonban megkegyelmezett 
Agág királynak; nyilván úgy vélte, hogy bajtársias magatartást kell tanúsítania 
egy vele egyenrangú személy iránt. 

Ez az irgalom azonban szemet szúrt Zebaoth papának. Megjelent 
Sámuelnek, és így szólt: 

"Megbántam, hogy Sault királlyá tettem, mert eltávozott tőlem, és 
beszédeimet nem tartotta meg. Sámuel pedig felháborodék és kiálta az Úrhoz 
egész éjszaka." (11. vers.) 

Mi lett az isteni látomás és az éjszakai ordítozás következménye?... A 
biblia e fejezetét megragadó módon ábrázolja Voltaire "Saul" című 
drámájában. 

A jelenet színhelye Gilgál, és a cselekmény a zsidó királynak és 
bizalmasának, Bázának beszélgetésével kezdődik. 

"BÁZA: Ó nagy Saul! Királyok között a leghatalmasabb, aki uralkodói a 
három tavon, több mint ötszáz stádiumnyi területen! Te, ki legyőzted a 
nagylelkű Agágot, az amálekiták királyát, akinek kapitányai a leghatalmasabb 
szamarakat nyergeitek meg, valamint Amálek ötven fiát. Te, akit Adonaj 


egyszerre győzelemre segített Dágon és Belzebub fölött. Te, ki kétségtelenül 
törvényed alá hajtod az egész földet, mint ezt isten olyannyiszor ígérte — vajon 
minő bánat árnyékolhatja be nemes diadalaidat és nagyratörő reményeidet? 

SAUL: Ó, kedves Báza! Ezerszer boldog az, aki békében vezeti Benjámin 
bégető nyájait, és az Engadi-völgy édes szőlejét préseli!.... Sajnos! én atyám 
szamarait kerestem, s királyságot találtam! E nap óta merő szomorúságban 
van részem... Adta volna isten inkább, hogy királyságot keressek és 
szamarakat találjak! Akkor jobb vásárt csináltam volna... Sámuel, mint tudod, 
akarata ellenére kent fel. Minden tőle telhetőt megtett annak 
megakadályozására, hogy a nép fejedelmet válasszon. Mióta rám esett a 
választás, a legkegyetlenebb ellenségem lett. . . 

BÁZA: Erre számíthattál volna! Ő pap volt, te pedig katona. Előtted ő 
kormányzott: gyűlöli az utódát. 

SAUL: Eh! Vajon remélhette-e, hogy tovább uralkodhat? Maga mellé vette 
méltatlan fiait, akik egyformán romlottak és romlást árasztok. Nyilvánosan 
áruba bocsátották az igazságszolgáltatást — s az egész nép felkelt e papi 
hatalom ellen. Sorshúzással jelölték ki a királyt. A szent kockák az ég akaratát 
tolmácsolták. A nép jóváhagyta, és Sámuel reszketett. Bennem nemcsak az ég 
által választott fejedelmet gyűlöli, hanem a prófétát is. Tudja, hogy én is 
látnok vagyok, akárcsak ő, hogy én is jövendöltem, mint ő. Az Izraelben 
újonnan elterjedt közmondás — Saul is a próféták sorába tartozik — nagyon 
sérti a büszke fülét. Ót még mindig tisztelik. Szerencsétlenségemre pap, és 
veszedelmes ember. 

BÁZA: Királyi felséged hatalma igen megszilárdult a győzelmei által. Jeles 
foglyod, Agág király, biztos zálogul szolgál népének hűségére, amelyet 
elragadtatásba ejtett felséged győzelme és kegyessége... íme, éppen királyi 
felséged színe elé vezetik őt. 

(Belép Agág király, katonáktól szorosan körülvéve.) 

AGÁG: Irgalmas és hatalmas győző, fejedelmek példaképe, ki győzni és 
megbocsátani tudsz, íme szent lábad elé borulok. Méltóztass megszabni, 
mekkora váltságot kell adnom. Ezentúl jó szomszédod, hű szövetségesed, 
alázatos hűbéresed leszek. Most már csak jótevőmet és uramat látom benned: 
a büntető és megbocsátó isten képmását fogom csodálni és szeretni tebenned. 

SAUL: Nemes fejedelem, kit a szerencsétlenség még nagyobbá tesz, én 
csupán kötelességem teljesítem, midőn megmentem életedet. A királyoknak 
tisztelniök kell a hozzájuk hasonlókat. Aki a győzelem után bosszút áll, az 
nem méltó arra, hogy győzzön. Én semmilyen váltságot nem vetek 
személyedre, mert az felbecsülhetetlen értékű. Légy szabad. Az adó, melyet 
fizetsz, majd inkább a barátság, mintsem a hódoltság jele lesz. Királyoknak 
így kell bánniok egymással. 


AGÁG: Minő erény! Mekkora bátorság! Lenyűgözöd szívemet! A nagy 
Saul hűbéreseként élek s halok meg, és egész országom az övé. 

(Megjelenik Sámuel, papok kíséretében.) 

SAUL: Mi hírt hozol, Sámuel? Isten nevében jössz, vagy a nép nevében, 
avagy a magad nevében? 

SÁMUEL: Isten nevében. 

SAUL: Mit parancsol ő? 

SÁMUEL: Azt parancsolja, közöljem veled, hogy megbánta, amikor 
uralomra juttatott téged. 

SAUL: Isten és a megbánás!... Csak azok bánhatnak meg valamit, akik 
hibát követnek el. Isten nem hibázhat. 

SÁMUEL: Megbánhatja, hogy olyanokat ültetett trónusra, akik hibákat 
követnek el. 

SAUL: Eh! vajon melyik ember nem követ el ilyet?... Beszélj, miben 
vagyok vétkes? 

SÁMUEL: Hogy megbocsátottál egy királynak. 

AGÁG: Micsoda! A legszebb erény nálatok bűnnek számít? 

SÁMUEL (Agághoz): Hallgass, ne káromold az istent. (Saulhoz.) Saul, a 
zsidók volt királya! Vajon nem parancsolta meg néked isten általam, hogy 
gyilkold le mind az amálekitákat, ne kíméld se az asszonyokat, se a leányokat, 
se a csecsemőket? 

AGÁG: A te istened ezt parancsolta!... Tévedsz, azt akartad mondani, 
hogy az ördögöd. 

SÁMUEL  (papjaihoz): Készüljetek fel, hogy  engedelmeskedjetek 
utasításomnak. .. Hát te, Saul, engedelmeskedtél istennek? 

SAUL: Nem hittem, hogy egy ilyen parancs végleges legyen. Úgy véltem, 
a jóság a legfelsőbb lény elsőrendű tulajdonsága, s az érző szív okvetlenül 
elnyeri tetszését. 

SÁMUEL: Tévedtél, hűtelen: isten rosszallását nyilvánítja, királyi pálcád 
más kezébe kerül. 

BÁZA (Saulhoz): Minő szemtelenség!... Felség, engedd meg, hogy 
megbüntessem ezt a barbár papot. 

SAUL: Óvakodjál ettől: nem látod, hogy az egész nép követi, és ha 
ellenállok, megköveznek bennünket, hiszen valóban megígértem... 

BÁZA: Förtelmes dolgot ígértél! 

SAUL: Nem számít; a zsidók még förtelmesebbek. Sámuel védelmére 
kelnek majd velem szemben. 

BÁZA (félre): Ah! szerencsétlen fejedelem, te csak a seregek élén vagy 
bátor. 

SAUL: Nos hát, papok! mit cselekedjem hát? 


SÁMUEL: Mindjárt megmutatom, hogyan kell engedelmeskedni az 
úristennek... (Papjaihoz): Ó szent papok, Lévi gyermekei, most tegyetek 
tanúságot buzgalmatokról: hozassatok ide egy asztalt, s fektessétek reá ezt a 
királyt, kinek fitymája bűn az úr előtt. . . 

(A papok megragadják Agágot és az asztalhoz kötözik.) 

AGÁG: Mit akartok tőlem, kegyetlen szörnyetegek? 

SAUL: Dicső Sámuel, az úr nevére. . . 

SÁMUEL: Ne hívd segítségül őt, méltatlan vagy rá! Maradj itt, ő 
parancsolja ezt. Légy tanúja az áldozatnak, mely talán jóváteszi bűnödet. 

AGÁG (Sámuelhez): Tehát most megöltök engem? ... Ó halál, mily keserű 
vagy! 

SÁMUEL: Igen, te kövér vagy! És annál kedvesebb áldozat leszel az 
úristen számára. 

AGÁG: Sajnos! Mennyire sajnállak, hogy ilyen szörnyetegeknek kell 
engedelmeskedned. 

SÁMUEL (Agághoz): Ide hallgass, te most meghalsz. Akarsz zsidó lenni? 
Akarod körülmetéltetni magad? 

AGÁG: És ha oly gyenge lennék, hogy a te hitedre térek — akkor nekem 
ajándékozod-e az életemet? 

SÁMUEL: Nem! De meglesz az elégtételed, hogy zsidóként halsz meg, s 
ez elegendő. 

AGÁG: Sújtsatok hát, hóhérok! 

SÁMUEL: Adjátok ide ezt a bárdot az isten nevében. S amíg én levágom 
az egyik karját, vágjátok le az egyik lábát, és így tovább, darabonként. 

(A papok valamennyien egyszerre sújtanak Sámuellel együtt, Adonaj 
nevében.) 

AGÁG: Ó, meghalok! Ó, micsoda kín! Barbárok! 

SAUL: Miért kell ilyen borzalmas gaztett tanújának lennem! 

BÁZA: Isten megbüntet, hogy eltűrted. 

SÁMUEL (a papokhoz): Vigyétek el ezt a testet és ezt az asztalt! 
Égettessétek el e hitetlen maradványait, és húsa szolgáink tápláléka legyen... 
(Saulhoz) Te pedig, fejedelem, jegyezd meg örökre, hogy az engedelmesség 
még az áldozatnál is többet ér. 

SAUL (egy karosszékbe roskad): Meghalok! Nem élhetek túl ennyi 
szörnyűséget és szégyent." 

Ez a drámai jelenet nem túlzott. 

Sámuel első könyvének 15. fejezete valóban leírja Agág megöletését, akit a 
legbarbárabb módon, szinte példátlan kegyetlenséggel gyilkoltak le. 

A próféta (Sámuel) maga is beállt a hóhérok közé, és személyesen 
irányította a gyötrelmes kivégzést. 


Azonkívül Sámuel kijelentette Saulnak, hogy ettől a perctől fogva 
trónfosztott, mert Jehova eltaszította. 

"És mikor megfordula Sámuel, hogy elmenjen, megragadta felsőruhájának 
szárnyát, és leszakada. 

Akkor monda néki Sámuel: Elszakítá tőled az Úr a mai napon Izraelnek 
királyságát, és adta azt felebarátodnak, aki jobb náladnál." (27—28. vers.) 

Sámuel pedig nem vesztegette idejét, hanem Bethlehembe indult. Itt maga 
elé rendelt családostul egy Isai nevű urat, aki Boáz nemzetségéből származott. 
A tisztító áldozat után Sámuel így szólt Isaihoz: 

"Mind itt vannak-é már az ifjak? Ő pedig felele: Hátra van még a kisebbik, 
és ímé ő a juhokat őrzi. És monda Sámuel Isainak: Küldj el, és hozasd ide őt, 
mert addig nem fogunk leülni, míg ő ide nem jön. 

Elkülde azért, és elhozatá őt. (Ő pedig piros vala, szép szemű és kedves 
tekintetű.) És monda az Úr: Kelj fel és kend fel, mert ő az. 

Vévé azért Sámuel az olajos szarut, és felkené őt testvérei között. És attól a 
naptól fogva az Úrnak lelke Dávidra szállá, és azután is. Felkele azután 
Sámuel és elméne Rámába. 

És az Úrnak lelke eltávozék Saultól, és gonosz lélek kezdé gyötörni őt, 
mely az Úrtól küldetett." (16, 11—14.) 

A bibliabírálók felhívják a figyelmet arra a csodálatos körülményre, hogy 
isten éppen Dávid atyja által szólt Sámuelhez, az egész háznép előtt — bár a 
szent szerző nem mondja meg világosan, látomás volt-e vagy nem. A 
hittudósok véleménye szerint Jehova valamilyen belső hangon szólt 
prófétájához, amit mások nem hallhattak. Akkor azonban miként találhatták ki 
a jelenlevők, hogy különleges isteni küldetése van? A zsidók valamennyien 
tudták — írja Voltaire —, hogy Saul azért uralkodott, mivel Sámuel olajat öntött 
a fejére. Tehát amikor ugyanezt tette Dáviddal, akkor ennek apja, anyja, 
fivérei és a jelenlevők bizonyára észrevették, hogy új királyt iktat be, és ezáltal 
az egész családot odadobja Saul bosszújának. Itt azonban valami nincs 
rendjén. Boulanger kijelenti, hogy az olasz népi színházban a commedia 
del"varte-ban sem lehetett komikusabb jelenet, mint amikor ez a falusi pap egy 
üveg olajjal a zsebében betoppan egy paraszthoz, hogy felkenjen egy vörös 
hajú legénykét, s ezáltal államcsínyt hajtson végre. A kritikus hozzáfűzi, hogy 
ez a história és ez a vörös hajú legényke nem is érdemelt meg más történetírót. 

"És mondának Saul szolgái néki: Ímé most az Istentől küldött gonosz lélek 
gyötör téged! 

Parancsoljon azért a mi urunk szolgáidnak, kik körülötted vannak, hogy 
keressenek olyan embert, aki tudja a hárfát pengetni, és mikor az Istentől 
küldött gonosz lélek reád jön, pengesse kezével, hogy te megkönnyebbülj. 

És monda Saul az ő szolgáinak: Keressetek tehát számomra olyan embert, 


aki jól tud hárfázni, és hozzátok el hozzám. 

Akkor felele egy a szolgák közül, és monda : ímé én láttam a 
Bethlehemben lakó Isainak egyik fiát, aki tud hárfázni, aki erős vitéz és 
hadakozó férfiú, értelmes és szép ember, és az Úr vele van. 

Követeket külde azért Saul Isaihoz, és monda: Küldd el hozzám a fiadat 
Dávidot, ki a juhok mellett van. 

Isai pedig von egy szamarat, egy kenyeret, egy tömlő bort és egy 
kecskegödölyét, és elküldé Saulnak az ő fiától, Dávidtól. 

Mikor pedig Dávid elméne Saulhoz és megálla előtte, az igen megszerette 
őt, és fegyverhordozója lőn néki. 

És elkülde Saul Isaihoz, mondván: Maradjon Dávid énnálam, mert igen 
megkedveltem őt. 

És lőn, hogy amikor Istennek lelke Saulon vala, vette Dávid a hárfát és 
kezével pengeté; Saul pedig megkönnyebbüle és jobban lőn, és a gonosz lélek 
eltávozék tőle." (15—23. vers.) 

Micsoda zűrzavaros história!... Dávid, akit a szent szerző egyszerű 
pásztorfiúként ábrázol, kiváló tehetségű hárfás! Ha még a juhok terelgetése 
közben megelégednék a fuvolázással! De nem! Óriási ormótlan hárfát cipel 
magával Júda kopár hegyein keresztül. Dávid egészen fiatal fiúként szerepel, 
de akkor miként lehet ezt a legénykét hadakozó férfiúnak nevezni?... Egy 
másik megjegyzés: vajon Saul szolgája — aki olyan jól tájékozott Dávidról — 
nem tudja, hogy az ifjút Sámuel felkente, és ennélfogva veszélyes vetélytárs? 

. Isai ajándékai pedig, amelyeket az államfőnek küldött, bizony igen 
nevetségesek! Kenyeret, egy hordó bort és egy kecskegödölyét ajánlott fel az 
uralkodónak, hogy megnyerje jóindulatát!... Végül mit mondjunk Jehováról, 
aki azzal tölti idejét, hogy idegrohamokat küld Saulra, és egy szempillantás 
alatt meggyógyítja versenytársának muzsikájával? Képtelen zagyvaság! ... 

"És összegyűjték a filiszteusok seregeiket a harcra, és összegyűlének 
Sokónál, mely Júdában van, és táborozának Sokó és Azéka között, Efes- 
Dammimnál. 

Saul és az izraeliták pedig összegyűlének, és tábort ütének az Elah 
völgyében; és csatarendbe állának a filiszteusok ellen. 

És a filiszteusok a hegyen állottak innen, az izraeliták pedig a hegyen 
állottak túlfelől, úgy hogy a völgy közöttük vala. 

És kijőve a filiszteusok táborából egy bajnok férfiú, akit Góliáthnak hívtak, 
Gáth városából való, kinek magassága hat sing és egy arasz" vala. 

Fején rézsisak vala és pikkelyes páncélba volt öltözve; a páncél súlya pedig 
ötezer rézsiklusnyi? vala. 





36 Valamivel több mint négy méter. 
37 Hatvan kilogramm. 


Lábán réz lábpáncél és vállain rézpaizs volt. 

És dárdájának nyele olyan volt, mint a takácsok zugolyfája, dárdájának 
hegye pedig hatszáz? siklusnyi vasból volt; és előtte megy vala, ki a paizst 
hordozza vala. 

És megállván, kiálta Izrael csatarendjeinek, és monda nékik: Miért jöttetek 
ki, hogy harcra készüljetek? Avagy nem filiszteus vagyok-é én és ti Saul 
szolgái? Válasszatok azért magatok közül egy embert, és jöjjön le hozzám. 

Ha azután meg bír velem vívni és engem legyőz: akkor mi a ti szolgáitok 
leszünk; ha pedig én győzöm le őt és megölöm: akkor ti legyetek a mi 
szolgáink, hogy szolgáljatok nekünk. 

Monda továbbá a filiszteus: Én gyalázattal illetem a mai napon Izrael 
seregét, állítsatok ki azért ellenem egy embert, hogy megvívjunk egymással. 

Mikor pedig meghallotta Saul és az egész Izrael a filiszteusnak ezt a 
beszédét, megrettenének és igen félnek vala." (17, 1—11.) 

Ez a négy méternél magasabb, óriás Góliáth nem meglepetés számunkra a 
többi óriás után, akikkel Mózes első könyvében találkoztunk. Igaz ugyan, 
manapság már nem akadnak ekkora emberek. Az emberi test alkata is olyan, 
hogy az ilyen aránytalan, túlzott magasság igen meggyengíti az efféle óriást, 
úgyhogy alig áll meg a lábán. Góliáthot csodalénynek kell tekinteni, akit isten 
Dávid dicsőségének kinyilvánítása végett teremtetett — jegyzi meg gúnyosan 
Voltaire. 

"És Dávid, Júda városából, Bethlehemből való amaz efratita embernek volt 
a fia, akit Isainak hívtak, akinek nyolc fia volt, és e férfiú a Saul idejében vén 
ember vala, emberek közt korban előhaladt. 

És Isainak három idősebbik fia Saullal elment a háborúba. Az ő három 
fiának pedig, akik a háborúba ménének, ezek valának neveik: az idősebbik 
Eliáb, a második Abinádáb és a harmadik Samma. 

És Dávid volt a legkisebbik. Mikor pedig a három idősebb elment Saul 
után: 

Dávid elméne és visszatére Saultól, hogy atyjának juhait őrizze 
Bethlenemben." (12-15. vers.) 

Fura szerzet ez a Dávid, akit a király fegyverhordozójává nevezett ki, és a 
háború kellős közepén otthagyta szolgálatát, és elment juhokat őrizni! 

"A filiszteus pedig előjön vala reggel és estve, és kiáll vala negyven napon 
át. 

És monda Isai az ő fiának Dávidnak: Vedd testvéreid számára ezt az epha 
pergelt búzát és ezt a tíz kenyeret, és sietve vidd el a táborba testvéreidhez. 

Ezt a tíz sajtot pedig vidd el az ezredesnek, és látogasd meg testvéreidet, 
hogy jól vannak-é, és hozz tőlük jelt. 


38 Kb. hét és fél kilogramm. 


Saul pedig azokkal együtt és az egész Izrael az Elah völgyében valának, 
hogy harcolnának a filiszteusok ellen. 

Felkele azért Dávid korán reggel, és a nyájat egy pásztorra bízván, felvette 
a terhet és elment, amint meghagyta néki Isai; és eljutott a tábor kerítéséhez; a 
sereg pedig, mely kivonult csatarendben, hadi zajt támasztott. 

És csatarendbe állának Izrael és a filiszteusok, csatarend csatarend ellen. 

Akkor Dávid rábízta a holmit arra, aki a hadi szerszámokat őrzi, és elfuta a 
harctérre, és odaérve, kérdezősködék testvéreinek állapota felől. 

És míg ő beszélt velők, ímé a bajnok férfi, a Góliáth nevű filiszteus, aki 
Gáthból való volt, előjőve a filiszteusok csatarendéi közül, és most is 
hasonlóképpen beszél vala; és meghallá ezt Dávid. 

Az izraeliták pedig, mikor látták ezt a férfit, mindnyájan elfutának előre, és 
igen félnek vala." (16—24. vers.) 

"És mondának az izraeliták: Láttátok-é azt a férfit, aki feljőve? Mert azért 
jött ki, hogy gyalázattal illesse Izraelt. Ha valaki megölné őt, nagy 
gazdagsággal ajándékozná meg a király, leányát is néki adná, és atyjának 
házát szabaddá tenné Izraelben. 

És szóla Dávid azoknak az embereknek, akik ott állának vele, mondván: 
Mi történik azzal, aki megöli ezt a filiszteust, és elveszi a gyalázatot Izraelről? 
Mert kicsoda ez a körülmetéletlen filiszteus, hogy gyalázattal illeti az élő 
Istennek seregét?! 

A nép pedig e beszéd szerint felele néki, mondván: Ez történik azzal az 
emberrel, aki megöli őt." (25—27. vers.) 

A szövegből kitűnik, hogy Dávid egyáltalán nem hazaszeretetből, hanem 
inkább nyereségvágyból kívánt harcolni. 

"És meghallá Eliáb, az ő nagyobbik testvére, hogy az emberekkel beszéle; 
és nagyon megharaguvék Eliáb Dávidra, és monda: Miért jöttél ide, és kire 
bíztad azt a néhány juhot, amely a pusztában van? Ismerem vakmerőségedet 
és szívednek álnokságát, hogy csak azért jöttél ide, hogy megnézd az 
ütközetet! 

Dávid pedig felele: Ugyan mit cselekedtem én most? Hiszen csak 
szóbeszéd volt ez. 

És elfordula tőle egy másikhoz, és ugyan úgy szóla, mint korábban, és a 
nép is az előbbi beszéd szerint válaszola néki." (28—30. vers.) 

"És mikor meghallották azokat a szavakat, amelyeket Dávid szóla, 
megmondák Saulnak, ki magához hívatá őt. 

És monda Dávid Saulnak: Senki se csüggedjen el emiatt; elmegy a te 
szolgád és megvív ezzel a filiszteussal. 

Saul pedig monda Dávidnak: Nem mehetsz te e filiszteus ellen, hogy vele 
megvívj, mert te gyermek vagy, ő pedig ifjúságától fogva hadakozó férfi vala. 


És felele Dávid Saulnak: Pásztor volt a te szolgád, atyjának juhai mellett; 
és ha eljött az oroszlán és a medve, és elragadott egy bárányt a nyáj közül: 

Elmentem utána és levágtam, és kiszabadítani szájából; ha pedig ellenem 
támadott: megragadtam szakállánál fogva, és levágtam és megöltem őt. 

A te szolgád mind az oroszlánt, mind a medvét megölte: Úgy lesz azért e 
körülmetéletlen filiszteus is, mint azok közül egy, mert gyalázattal illeté az élő 
Istennek seregét. 

És monda Dávid: Az Úr, aki megszabadított engem az oroszlánnak és a 
medvének kezéből, meg fog szabadítani engem e filiszteusnak kezéből is. 
Akkor monda Saul Dávidnak: Eredj el, és az Úr legyen veled!" (31—37. Vers.) 

Saul király szemlátomást meghökkent, és az ő helyében ezt tette volna 
bárki! A kölyök valóban elképesztő dolgokat mesélt. Képzeljék csak el egy 
pillanatra, hogy szemtanúi ennek a kalandnak: az oroszlán és a medve 
egyszerre ráront Isai apó nyájának ugyanarra a juhára, holott kényelmesebb 
lett volna, ha mindegyik külön választ egyet. A két vadállat elballag 
zsákmányával, hogy felfalja, s az oroszlán a fejénél, a medve pedig a faránál 
fogja; erre egy kisbojtár a szörnyű ragadozók üldözésére rohan, hogy elvegye 
tőlük a juhot; kézzel-lábbal csépeli őket, megragadja az oroszlán szakállát! 
Micsoda látvány lehetett! ... Találjon bárki a biblián kívül hasonló hőstettet — 
fogadok, hogy nem akad! Ó, Tarasconi Tartarin, íme a te mestered — az ifjú 
Dávid! 

Sámson történetéből megtudjuk, hogy Palesztinában oroszlán volt. Ez már 
önmagában is meglepetés az olvasó számára. Dávidnál azonban együtt 
találunk oroszlánt és medvét!... A természettudósok. állítása szerint, ahol 
oroszlán él, ott nincs medve, és megfordítva. Pukkadjanak meg a 
természettudósok! Az ő tudományuk nyilván fogyatékos. Ó isteni galamb, 
most már csak azt kell közölnöd velünk, hogy az egyenlítőnél is él medve?", 
és az Északi-sarkon is akad oroszlán! 

"És felöltözteté Saul Dávidot a maga harci ruhájába; rézsisakot tett a fejére, 
és felöltözteté őt páncélba. 

Akkor Dávid felköté kardját, harci ruhája fölé, és járni akart, mert még nem 
próbálta." (38—39. vers.) 

Nem szokott hozzá a fegyverforgatáshoz?. .. Ám legyen. De akkor az előző 
fejezet 18. versében miért szerepel úgy, mint aki régóta "hadakozó férfiú"? 

"És monda Dávid Saulnak: Nem bírok ezekben járni, mert még nem 
próbáltam, és leveté azokat Dávid magáról. 





39 Élnek medvék a trópusokon. A maláj medve például Hátsó-India párás őserdeiben és 
az indonéz szigetvilág dzsungeljeiben brummog. Néhány példány talán észre sem veszi, 
máris átlépett az Egyenlítő vonalánán, a déli féltekére. 

A pápaszemes medve pedig az Andok hegyláncai között, Venezuelától Chiléig él. — V. T. 


És kezébe vette botját, és kiválasztván magának a patakból öt sima 
kövecskét, eltévé azokat pásztori szerszámába, mely vele volt, tudniillik 
tarisznyájába, és parittyájával kezében közeledék a filiszteushoz. 

Akkor elindult a filiszteus is, és Dávidhoz közeledék, az az ember pedig, 
aki a paizsát hordozza, előtte vala." (39—41. vers.) 

Góliáth pajzshordozója?... Csak a bibliában szerepel, mégpedig a teljes 
szövegben. A katolikus hivők használatára szánt szentírás-kézikönyvekből 
teljesen hiányzik, s itt Góliáth már csak egyszerű gyalogos. Ugyan miért 
eszközölték a jelenkori papok ezt a húzást a szent szövegben? A filiszteus 
óriás fegyvernöke mégsem érdemelte meg, hogy ilyen önkényes módon 
eltűnjön. A hajdani seregekben a fegyverhordozó az a katona volt, aki a 
lovastisztet kísérte és gondját viselte a felszerelésének. Manapság lovassági 
küldöncnek neveznénk. Nos, ha Góliáthnak külön a saját szolgálatára rendelt 
fegyverhordozója volt, akkor tiszti rangban szolgált a filiszteus hadseregben. 
A biblia egyébként több helyen említi, hogy a filiszteusoknak hatalmas 
lovassága volt. És a páratlan kacsa-galamb, aki az imént jelentette ki nekünk, 
hogy Góliáth több mint négy méter magasra nőtt, elfelejtette közölni lovának 
hatalmas méreteit! Nyilvánvaló, hogy Góliáth lova szintén óriási lehetett. A 
szentírás nem említi, mely vidéken termettek ilyen bámulatos mének, akkora 
lovak, amelyek képesek voltak négy méter magas férfiakat hordozni!... 
Sajnálatos mulasztás! ... 

Térjünk vissza a bibliai szöveghez: 

"Mikor pedig oda tekinte a filiszteus, és meglátta Dávidot, megvetette őt, 
mert ifjú volt és piros, egyszersmind szép tekintetű. 

És monda a filiszteus Dávidnak: Eb vagyok-é én, hogy te bottal jösz reám? 
És szidalmazá a filiszteus Dávidot Istenével együtt. 

Monda továbbá a filiszteus Dávidnak: Jöjj ide hozzám, hogy testedet az égi 
madaraknak és a mezei vadaknak adjam. 

Dávid pedig monda a filiszteusnak: Te karddal, dárdával és paizzsal jösz 
ellenem, én pedig a Seregek Urának, Izrael seregei Istenének nevében megyek 
ellened, akit te gyalázattal illetél. 

A mai napon kezembe ad téged az Úr, és megöllek téged, és fejedet 
levágom rólad. A filiszteusok seregének tetemét pedig az égi madaraknak és a 
mezei vadaknak fogom adni a mai napon, hogy tudja meg az egész föld, hogy 
van Izraelnek Istene. 

És tudja meg az egész sokaság, hogy nem kard által és nem dárda által tart 
meg az Úr, mert az Uré a had, és ő titeket kezünkbe fog adni. És mikor a 
filiszteus felkészült, és elindult, és Dávid felé közeledék: Dávid is sietett és 
futott a viadalra a filiszteus elé. 

És Dávid benyúlt kezével a tarisznyába és kivett onnan egy követ, és 


elhajítván, homlokán találta a filiszteust, úgy, hogy a kő homlokába mélyede, 
és arccal a földre esek. 

Így Dávid erősebb volt a filiszteusnál, parittyával és kővel. És levágta a 
filiszteust és megölte őt, pedig kard nem is vala a Dávid kezében. 

És oda futott Dávid és reá állott a filiszteusra, és vévé annak kardját, 
kirántotta hüvelyéből, és megölé őt, és fejét azzal levágta. A filiszteusok pedig 
amint meglátták, hogy az ő hősük meghalt, megfutamodának. 

És felkelének Izrael és Júda férfiai és felkiáltanak, és üldözék a 
filiszteusokat egészen Gáthig és Ekron kapujáig. És hullának a filiszteusok 
sebesültjei a Saraim felé vezető úton Gáthig és Ekronig. 

Visszatérének azután Izrael fiai a filiszteusok üldözéséből, és feldúlták 
azoknak táborát." (42—53. vers.) 

"Dávid pedig felvéve a filiszteusnak fejét, és elvitte Jeruzsálembe, 
fegyvereit pedig a maga sátorába rakta le." (54. vers.) No lám! Az ifjú 
Dávidnak egyszerre már sátra is volt?... És Jeruzsálembe ment diadallal, hogy 
elvigye a filiszteus óriás fejét? Ez még különösebb, hiszen Jeruzsálem abban 
az időben nem volt a zsidók birtoka. Látni fogjuk, hogy ezt a várost csak 
később, Saul halála után foglalta el Dávid. Mi azonban már egyre jobban 
megszokjuk a szentlélek állandó ellentmondásait! 

"Saul pedig mikor látta, hogy Dávid kiment a filiszteus elé, monda 
Abnernek, a sereg fővezérének: Abner! Ki fia e gyermek? És felele Abner: Él 
a te lelked oh király, hogy nem tudom! 

És monda a király: Kérdezd meg tehát, hogy ki fia ez az ifjú? 

És amint visszajött Dávid, miután megölte a filiszteust, megfogá őt Abner, 
és Saulhoz vitte; és a filiszteusnak feje kezében vala. 

És monda néki Saul: Ki fia vagy te, oh gyermek? Dávid pedig felele: A te 
szolgádnak, a Bethlehemből való Isainak a fia vagyok." (55—58. vers.) 

Hát ez meg miféle kusza zagyvaság?... Hová tette a fejét a biblia isteni 
sugallója?... Az előző fejezetben azt mesélte el nekünk, a legaprólékosabb 
részletességgel, hogy Saul idegei megnyugtatására egy ügyes hárfás után 
érdeklődött. Egyik szolgája szerzett is: Dávid volt az, s a király tájékozódott a 
családja felől. Sőt Saul még küldöncöt is menesztett Isaihoz, hogy megkérje a 
derék öreget, hagyja nála a fiát, mert nagyon megkedvelte. A galamb még azt 
is közölte, hogy Dávid gyakran felkereste Sault Bethlenemben s azután 
hazatért, s így valóságos ingajáratot végzett a királyi udvar és atyja juhai 
között. S most sem Saul, sem Abner, sem a király egyetlen tisztje nem ismeri 
Dávidot, amikor Góliáthtal küzd! A király hárfása, Saul fegyverhordozója egy 
csapásra ismeretlen senki lett!... Mit lehet gondolni az efféle badarságról? .. . 
Vajon nem evett meszet az isteni galamb, amikor a 17. fejezetet diktálta 
Sámuelnek?... Szavamra úgy fest a dolog! 


Vonjuk le a tanulságot, és folytassuk az épületes olvasmányt. Egy cseppet 
sem törődve saját ellentmondásaival, a szent szerző most közli (18, 2.), hogy 
Saul ez alkalommal nem akarja hazaengedni Dávidot atyjához. Másrészt 
Jonathán egyszerre őszinte barátságot érzett az ifjú hárfás iránt, akinek 
korábbi udvari szerepléséről ő sem tudott semmit. 

"Minekutána pedig elvégezte a Saullal való beszélgetést, a Jonathán lelke 
egybeforrt a Dávid lelkével, és Jonathán úgy szerette őt, mint a saját lelkét. 

És szövetséget kötének Jonathán és Dávid egymással, mivel úgy szerette 
őt, mint a saját lelkét. 

És Jonathán leveté felső ruháját, amely rajta volt, és Dávidnak adta, sőt 
hadi öltözetét is, saját kardját, kézívét és övét." (18, 1—4.) 

Ez aztán a barátság! Mit gondolhattak Abner tábornok, a kapitányok, az 
udvaroncok, amikor látták, hogy a király fia egy szál ingre vetkőzik (ezt mégis 
illendő megtartani), és fegyvereit, ruhadarabjait  Góliáth szerencsés 
legyőzőjének ajándékozza?... A biblia sajnos nem közli velünk e páratlan 
eseménynél jelenlevő magasállású személyiségek megjegyzéseit. 

Új élet kezdődött a legényke számára, akit Sámuel királlyá szentelt. Dávid 
egyelőre nem sok kedvet érzett ahhoz, hogy ujjat húzzon Saullal, s beérte 
azzal, hogy fegyverhordozója és zenésze legyen. E visszahúzódás ellenére 
azonban hamarosan gyanakvást keltett őfelségében. 

"És amint hazafelé jövének, mikor Dávid visszatért, miután a filiszteusokat 
leverte, kimentek az asszonyok Saul király elé Izraelnek minden városaiból, 
hogy énekeljenek és körben táncoljanak, dobokkal, vigassággal és 
tomborákkal. 

És énekelni kezdenek az asszonyok, kik vigadozának és mondának: 
Megverte Saul az ő ezerét és Dávid is az ő tízezerét." (6—7. vers.) 

Nehezen hihető, hogy néhai Góliáth — bármilyen óriási volt is — egymaga 
tízezer emberrel ért volna fel. Ezért Saul, aki számos hőstettével kitüntette 
magát a háborúban, úgy vélte, hogy hárfázó fegyvernökének lelkes ünneplése 
túllép minden ésszerű határon, és számára sértő jelleget ölt. 

"Saul pedig igen megharaguvék, és gonosznak tetszék az ő szemei előtt ez 
a beszéd." (8. vers.) 

"Saul azért attól a naptól kezdve rossz szemmel néz vala Dávidra, sőt 
azután is." (9. vers.) 

"Másnap pedig megszállta Sault az Istentől küldött gonosz lélek, és 
prófétásm kezde a maga házában; Dávid pedig hárfázott kezével, mint 
naponként szokta, és a dárda Saul kezében vala. 

És elhajítá Saul a dárdát, azt gondolván: Dávidot a falhoz szegezem; de 
Dávid két ízben is félrehajolt előle." (10-11. vers.) 

Nemsokkal később a király, hogy eltávolítsa a fiatalembert, kapitányává 


nevezte ki s ezer ember élére állította. (13. vers.) Dávid, "akinek minden 
sikerült", egyre népszerűbbé vált Izrael fiai, sőt más népek között is. 
Hamarosan látni fogjuk, Jehova úristen számos bizonyítékot nyújtott arra, 
hogy oltalmában részesíti Dávidot. 

Saul egy napon hívatta az ifjút, s így szólt hozzá: "Ímé idősebbik 
leányomat, Mérábot néked adom feleségül, csak légy az én vitéz fiam, és 
harcold az Úrnak harcait." (17. vers.) Saul ugyanis titkon azt gondolta, hogy a 
filiszteusok végül csak megszabadítják Dávidtól. "Kicsoda vagyok én, és 
micsoda az én életem, és atyámnak családja Izraelben, hogy a királynak veje 
legyek?" — felelte Dávid. (18. vers.) Óvakodott elárulni, hogy Sámuel királlyá 
kente fel őt. 

"De történt abban az időben, mikor Mérábot, a Saul leányát Dávidnak 
kellett volna adni, hogy a Moholáthból való Hadrielnek adták őt feleségül." 
(19. vers.) Hogy miért, ezt nem közli a szent szerző. "Mikál, a Saul leánya 
azonban megszereté Dávidot, és mikor ezt megmondák Saulnak, tetszék néki a 
dolog. 

És monda Saul: Néki adom őt, hogy ő legyen veszedelmére és a 
filiszteusok keze legyen ellene. Monda azért Saul Dávidnak másodízben: Légy 
tehát most az én vőm." (20-21. vers.) 

A következő eseményekből arra lehet következtetni, hogy  Góliáth 
legyőzője a legszívesebben mindjárt feleségül vette volna Mikált. Saul 
azonban, úgy látszik, a levegőbe beszélt, vagy pedig megbánta, hogy ilyen 
gyorsan nyilatkozott. Mihelyt a fiatalember beleegyezett a házasságba, Saul 
rendkívüli dolgokat követelt tőle. 

Sohasem találná ki senki, milyen feltételt szabott Saul Dávidnak a végleges 
házassági engedélyért! 

"Saul pedig monda: Mondjátok meg Dávidnak: Nem kíván a király más 
jegyajándékot, hanem csak száz filiszteus előbőrét." (25. vers.) 

Más szóval a király nem akart hozományt adni Mikálnak. Véleménye 
szerint Dávidnak kellett hozományt fizetnie a feleségéért — micsoda 
hozományt!... Száz fitymát! ... Nemigen érthető, mire kellett ennyi sok fityma 
az ifjú házaspárnak... "Megmondák azért az ő szolgái Dávidnak e beszédeket; 
és tetszék ez a dolog Dávidnak, hogy a király veje legyen. A kitűzött napok 
még el sem telének, 

Mikor Dávid felkelt, és elment embereivel együtt, és levágott a filiszteusok 
közül kétszáz férfit; és elhozá Dávid előbőreiket, és mind beadta azokat a 
királynak, hogy a királynak veje lehessen. És néki adá Saul az ő leányát, 
Mikált, feleségül." (26—27. vers.) 

Képzeljük el, micsoda jelenet lehetett a szerződés aláírása, amikor a királyi 
jegyző zordonan számlálta a kétszáz fitymát, a szerelmes Mikál pedig 


turbékolt Dávid oldalán és boldog volt, hogy ilyen pompás nászajándékot 
kapott! 

Ami a filiszteusokat illeti, ők igen rossz ízlésre valló cselekedetnek 
találták, hogy a zsidók náluk akarják beszerezni fitymaszükségletüket — és a 
háború újra fellángolt. 

"A filiszteusok vezérei pedig gyakran betörnek vala, de valahányszor 
betörének, Dávid Saul minden szolgáinál eszesebben viselé magát; azért 
felette híressé lőn az ő neve." (30. vers.) 

Ebben az időben a király gyakran szenvedett idegrohamtól; de mégis 
rejtély, miért igyekszik a biblia szerzője a legsötétebb színekkel festeni a 
szerencsétlen uralkodót. Hiszen a szentírás szövege szerint éppen Jehova 
küldött olykor gonosz sugallatot Saulra. Tehát személyesen isten tette 
kótyagossá. A bolond sem felelős a bolondságaiért, s így Saul még kevésbé. 

"És szóla Saul fiának, Jonathánnak és a többi szolgáinak, hogy öljék meg 
Dávidot; de Jonathán, a Saul fia nagyon szerété őt. 

Megmondá azért Jonathán Dávidnak, mondván: Az én atyám, Saul azon 
van, hogy téged megöljön." (19, 1—2.) 

A derék Jonathán azonkívül megpróbálta összebékíteni őket. 

"És Jonathán kedvezően nyilatkozék Dávid felől az ő atyja, Saul előtt, és 
monda néki: Ne vetkezzék a király Dávid ellen, az ő szolgája ellen, mert ő 
nem vétett néked, sőt szolgálata felette hasznos volt néked. 

Mert ő kockára tette életét és megverte a filiszteust, és az Úr nagy 
szabadulást szerze az egész Izraelnek. Te láttad azt és örültél rajta; miért 
vetkeznél azért az ártatlan vér ellen, megölvén Dávidot ok nélkül. 

És hallgatott Saul Jonathán szavára, és megesküvék Saul: ÉL az Úr, hogy 
nem fog megöletni! 

Akkor szólítá Jonathán Dávidot, és megmondá néki Jonathán mind e 
beszédeket; és Saulhoz vezeté Jonathán Dávidot, aki ismét olyan lőn előtte, 
mint annak előtte." (4—7. vers.) 

Tehát a gyűlölet elhagyta az uralkodót, mihelyt az ismét normális állapotba 
került. Csupán rohamai idején — amikor "az Istentől küldött gonosz lélek 
megszállta Sault" — forralt gyilkos terveket veje ellen. 

Eközben folyt a háború a filiszteusokkal, és az ifjú hárfás olykor időt 
szakított arra is, hogy két szerenád között vereséget mérjen az ellenségre. 

"Az Istentől küldött gonosz lélek azonban megszállta Sault, mikor házában 
ült és dárdája kezében vala; Dávid pedig pengeté a hárfát kezével." (9. vers.) 

Az olvasó bizonyára sejti, mi fog történni! 

"Akkor Saul a dárdával Dávidot a falhoz akará szegezni, de félrehajolt Saul 
elől, és a dárda a falba verődött. Dávid pedig elszalada, és elmenekült azon 
éjjel." (10. vers.) 


Az ifjú hárfaművész-kapitány bájos hitvesénél keresett menedéket, s a 
szeretetre méltó Mikál tőle telhetőén meg is vigasztalta. 

De még az éjjel "követeket külde Saul a Dávid házához, hogy reá lessenek 
és reggel megöljék őt. De tudtára adá Dávidnak Mikál, az ő felesége, 
mondván: Ha meg nem mented életedet ez éjjel, holnap megölnek. 

És lebocsátá Mikál Dávidot az ablakon; ő pedig elment és elszalada, és 
megmenté magát. 

És vévé Mikál a theráfot és az ágyba fekteté azt, és feje alá kecskeszőrből 
készült párnát tett, és betakará lepedővel. 

Mikor pedig Saul elküldé a követeket, hogy Dávidot megfogják, azt 
monda: Dávid beteg. 

És Saul elküldé ismét a követeket, hogy megnézzék Dávidot, mondván: 

Ágyastól is hozzátok őt élőmbe, hogy megöljem őt. 

És mikor a követek oda ménének: ímé, a theráf volt az ágyban, és feje alatt 
a kecskeszőrből készült párna volt. 

Akkor monda Saul Mikálnak: Mi dolog, hogy engem úgy megcsaltál? — 
elbocsátád az én ellenségemet, és ő elmenekült. És felele Mikál Saulnak: Ő 
monda nékem, bocsáss el engem, vagy megöllek téged." (11-17. vers.) 

Ne felejtsük el, hogy "szent" könyvet idézünk; annak a keresztény 
vallásnak a kútfejét, mely az egész világot a saját törvénye alá akarja hajtani. 
Viszont találhatunk-e bárhol ennél bárgyúbb kalandot? Ez a história a theráffal 
még bohózatba sem illene. A legegyügyűbb vásári komédia színvonalát sem 
éri el. És ez dogma!... A pokol örök tüzének lángja vár arra, aki nem hiszi el, 
hogy Mikál az ablakon át megszöktette férjét, a királlyá felkent Dávidot, s 
helyébe egy bábut tett az ágyba! Az a kecskebőr talán nem is párna, hanem 
Dávid szokásos hálósipkája volt?... A héber szövegben szereplő theráfot a 
modern bibliakiadások bábuval fordítják; szó szerint azonban bálványt jelent. 
Mikál tehát bálvánnyal hált? Azt akarja, hogy Saul poroszlói ezt a figurát 
férjének véljék? Dávidnak — mint tudjuk — vörös haja volt. Mikál talán azt 
remélte, hogy a kecskebőr-sipka révén a theráf a drága férfi bozontos 
üstökéhez hasonlít? Pompás téma a tiszteletre méltó teológusok komoly 
vizsgálódására! Jó néhány tanulmányt írhatnának erről! 

A bibliai badarság most már valóságos lázálommá változik. 

"Dávid pedig elfutván, megszabadula; és elment Sámuelhez Rámába, és 
elbeszélte néki mindazt, amit Saul vele cselekedett. Elméne ezután ő és 
Sámuel, és Nájóthban tartózkodának. 

És tudtára adák Saulnak, mondván: Imé Dávid Nájóthban van, Rámában. 

Követeket külde azért Saul, hogy Dávidot fogják meg. Amint azonban 
meglátták a prófétáknak seregét, akik prófétálának, és Sámuelt, aki ott állott, 
mint az ő elöljárójuk: akkor az Istennek lelke Saul követeire szállott, és azok 


is prófétálának. 

Mikor pedig megmondták Saulnak, más követeket külde, és azok is 
prófétálának. Akkor harmadízben is követeket külde Saul, de azok is 
prófétálának. 

Elméne azért ő maga is Rámába. És amint a nagy kúthoz érkezek, mely 
Székuban van, megkérdezé, mondván: Hol van Sámuel és Dávid? És 
felelének: ímé Nájóthban, Rámában. 

És elméne oda Nájóthba, Rámában. És az Istennek lelke szállá őreá is, és 
folytonosan próféták, míg eljutott Nájóthba, Rámában. És leveté ő is ruháit, és 
prófétála, ő is Sámuel előtt és ott feküvék meztelenül azon az egész napon és 
egész éjszakán. Azért mondják: Avagy Saul is a próféták közt van-é?" (18—24. 
vers.) 

Fontos, hogy szó szerint közöljük e képtelen szöveget. A próféta olyan 
ember, aki megjósolja a jövőt. Tehát isteni sugallatra van szüksége, hogy meg 
tudja mondani, milyen események történnek majd későbbi korokban. A hivők 
így értelmezik ezt. A próféta azonban általában csak egy bizonyos tényt 
jövendöl meg. Megkérdezik a jóst, s az válaszol; vagy pedig elmegy egy 
városba, fejedelmi udvarba, megjövendöl egy természeti csapást vagy 
örvendetes eseményt. Így cselekednek a próféták, vagyis azok, akik annak 
tartják magukat, és azt vallják, hogy ismerik a legrejtettebb dolgokat. Mégsem 
jutna senkinek az eszébe, hogy egy szakadatlanul jövendölő próféta- 
gyülekezetet képzeljen el — hacsak nem az őrültek házában. Itt azonban a 
rendőrök is egy csapásra prófétákká válnak, csatlakoznak Sámuelhez, 
Dávidhoz és a többi prófétához, és versenyt jövendölnek velük. Saul pedig, 
aki veje keresésére indul, hogy megölje, útközben jósolni kezd minden külső 
befolyás nélkül, csaknem meztelenre vetkőzik a szent gyülekezet előtt, ahol a 
hivatásos és alkalmi próféták karban harsognak — vajon mindez nem az őrület 
tetőfoka? 

Boulanger francia tudós, enciklopédista megjegyzi, hogy ez a badar mese 
egy alsó-bretagne-i falusi bíró, Verlotin történetéhez hasonlít. Ez a bíró egy 
tárgyalás alkalmával törvényszéki szolgát küldött egy tanúért. A tanú éppen 
ivott a kocsmában, és az altiszt csatlakozott hozzá. Verlotin akkor egy másik 
szolgát menesztett utána, de az is ott maradt velük inni. Végül a bíró 
személyesen ment el, de ő is csak éppúgy ivott, mint a többiek, és felöntött a 
garatra — a per tárgyalása pedig elmaradt. 

Sámuel első könyvének 20. fejezetében nincs semmi érdekes. Dávid 
elszökik Nájóthból és Jonathánhoz menekül, az pedig megpróbál újra sógora 
védelmére kelni Saul előtt, mikor ez utóbbi befejezte a prófétáskodást. A 
védőbeszéd egy lakomán hangzik el, amelyet az... újhold alkalmából 
rendezett a király: Saul észreveszi, hogy Dávid helye üres az asztalnál, s akkor 


Jonathán belefog alkalmi szónoklatába. A király azonban hallani sem akar 
róla, és éktelen haragra gerjedt. 

"Jonathán pedig felele Saulnak az ő atyjának, és monda néki: Miért kell 
meghalnia, mit vétett? 

Akkor Saul utána dobta dárdáját, hogy általüsse őt. És megérté Jonathán, 
hogy atyja elvégezé, hogy megölje Dávidot. 

És felkele Jonathán az asztaltól nagy haraggal, és semmit sem evék az 
újholdnak második napján, mert bánkódott Dávid miatt, mivel atyja 
gyalázattal illeté őt." (32—34. vers.) 

Jonathán tehát elment, hogy figyelmeztesse rejtekhelyén tartózkodó 
sógorát. Már nem reméli, hogy meglágyítja a király szívét iránta. 

"...Felkele Dávid a kő déli oldala mellől, és arccal a földre borula, és 
háromszor meghajtotta magát; és megcsókolták egymást, és együtt sírtak, 
mígnem Dávid hangosan zokogott." (41. vers.) 

E siránkozás után Dávid elment a Nóbban lakó Akhimélek főpaphoz, hogy 
menedéket kérjen. Ez befogadta, szentelt kenyérrel vendégelte meg, de 
közölte, hogy nála egyáltalán nincs biztonságban. És mikor az ifjú hárfás, 
mielőtt kereket oldott, fegyvert kért Akhimélektől, hogy alkalomadtán 
védekezhessen -— a főpap így szólt: 

"A filiszteus Góliáthnak a kardja, akit te megöltél az Elah völgyében, imhol 
van posztóba betakarva az efód mögött; ha azt el akarod vinni, vidd el, mert 
azonkívül más nincsen itt. És monda Dávid: Nincs ahhoz hasonló, add ide azt 
nékem." (21, 9.) Dávid elindult Góliáth kardjával, és Gáth filiszteus város felé 
vette útját, ahol Ákhis király uralkodott. Azt remélte, hogy oltalmat talál nála, 
mivel Izrael ellensége volt. 

Miközben Dávid Gáth felé tartott, Ákhis néhány szolgája felismerte. Több 
sem kellett, s elfogta a félsz, jobban, mint valaha. Vajon a filiszteus király 
hajlandó lesz-e együttérzést tanúsítani az ő szerencsétlensége iránt? Ez 
egyáltalán nem biztos, vélte. 

"És mikor eszébe vévé Dávid ezeket a beszédeket, igen megrémüle 
Akhistól, Gáthnak királyától. 

És megváltoztatá magaviseletét ő előttük, és őrjönge kezeik között, és irkái 
vala a kapuknak ajtain, nyálát pedig szakállán folyatja alá. 

És monda Ákhis az ő szolgáinak: Ímé látjátok, hogy ez az ember megőrült, 
miért hoztátok őt hozzám." (12—14. vers.) 

"Elméne azért onnan Dávid és elfutott Adullám barlangjába. És mikor 
meghallották testvérei és atyjának egész háza népe, oda ménének hozzá. 

És hozzá gyűlének mindazok, akik nyomorúságban valának, és mindazok, 
akiknek hitelezőik voltak, és minden elkeseredett ember, ő pedig vezérük lett 
azoknak; és mintegy négyszázan valának ő vele." (22, 1—2.) 


Ezután öreg apját, Isait és anyját Moáb királyának gondjára bízta és hadba 
vonult. Végleg kitört a háború Saul és veje között. 

Eközben Saul értesült róla, hogyan fogadta Akhimélek főpap Dávidot. Egy 
Doég nevű edomita, aki a király főkomornyikjának tisztét töltötte be, a 
következőket vallotta : 

"Én láttam, hogy az Isai fia Nóbba ment vala az Akhitób fiához, 
Akhimélek paphoz. 

Aki őérette megkérdé az Urat, és eleséget adott néki, sőt a filiszteus 
Góliáth kardját is néki adá." (9—10. vers.) 

Érre Saul megparancsolta a főpapnak és családtagjainak, az 
áldozópapoknak, hogy valamennyien jelenjenek meg trónusa előtt. 

"És monda néki Saul: Miért ütöttetek pártot ellenem, te és Isainak fia, hogy 
kenyeret és kardot adtál néki, és őérette megkérdezed az Istent, hogy 
fellázadjon ellenem, hogy leselkedjék, mint ahogy most történik? 

És felele Akhimélek a királynak, és monda : Minden szolgáid között 
kicsoda hűségesebb Dávidnál, aki a királynak veje, és aki akaratod szerint jár, 
és tisztelt ember a te házadban? 

Vajon csak ma kezdém-e az Istent őérette megkérdezni? Távol legyen 
tőlem! Ne tulajdonítson olyat a király szolgájának, sem atyám egész háza 
népének, mert erről a dologról semmit sem tud a te szolgád, sem kicsinyt, sem 
nagyot, 

A király pedig monda: Meg kell halnod Akhimélek, néked és a te atyád 
egész háza népének!" (13—16. vers.) 

A halálos ítélet elhangzott. A jelenlevő íjászok azonban vonakodtak 
végrehajtani. Nem mertek kezet emelni a papokra. 

"Akkor monda a király Doégnak: Fordulj nékik te, és rohanj a papokra. És 
ellenük fordula az edomita Doég, és ő rohana a papokra. És azon a napon 
nyolcvanöt embert ölt meg, akik gyolcs efódot viselének. 

És Nóbot is, a papok városát fegyvernek élével vágata le, mind a férfit, 
mind az asszonyt, mind a gyermeket, mind a csecsemőt; az ökröt és szamarat 
és bárányt, fegyvernek élével." (18-19. vers.) 

Akhimélek egyik fiának, Abjáthárnak azonban sikerült elmenekülnie a 
vérengzés elől, és csatlakozott Dávidhoz. Az pedig mondta neki: 

"Maradj nálam, ne félj; mert aki az én életemet halálra keresi, az keresi a te 
életedet is, azért te bátorságosan lehetsz mellettem." (23. vers.) 

A lehetőség szerint igyekszem megrövidíteni az elbeszélést. A hivők 
használatára szánt szentírás-kézikönyvek azonban annyira hiányosak, hogy a 
bibliából vett eredeti idézetekkel kell helyreállítani számos epizódot, amelyet 
a papok és a teológusok elhallgatnak, bár egy-egy különös részlet olykor élénk 
érdeklődésre tarthat számot. Ha más könyvről volna szó, akkor igyekezném 


rövidebbre fogni! A biblia azonban isten alkotása — mint a papok állítják. 
Akkor ne hagyjuk el az isteni gyöngyszemeket, amelyek oly bőven akadnak az 
ószövetség csodálatos kincsestárában. 

A 23. fejezetben Dávid négyszáz martalóca élén felszabadítja a filiszteusok 
ostroma alól Kehilla zsidó várost. Azután Saul körülzárta a veje által elfoglalt 
helységet. Ekkor Dávid, aki nemigen számított az emberek hálájára, rövid 
kihallgatást kért Jehová-tól! A jóisten nem is kérette magát. 

"Vajon lejön-é Saul, amint hallotta a te szolgád? Óh Uram, Izrael Istene, 
mondd meg a te szolgádnak! És monda az Úr: Lejön. 

És monda Dávid: Vajon Saul kezébe adnak-é Kehilla lakosai engem és az 
én embereimet? És monda az Úr: Kezébe adnak." (11—12. vers.) 

Dávid e hiteles tájékoztatás után sürgősen felszedte sátorfáját, s így nem 
került Saul kezébe. 

Ezután a szent szerző leírja Isai fiának bolyongását a Zif pusztaságban. 
Nyakig eladósodott, jöttment szegény legényekből álló csapata már hatszáz 
főre gyarapodott. Saul űzőbe veszi; de nem tudja utolérni. Dávid Jonathánnal 
tanácskozik egy erdőben. A két sógor örök szerelmet esküszik egymásnak. A 
Zif pusztából Dávid a Máon pusztába vonul, elválhatatlan bandájával együtt. 
Végül Saul értesül róla, hogy a filiszteusok ismét hadba indulnak, és lemond 
vejének üldözéséről, hogy szembeszálljon a nemzet ellenségeivel. 

A filiszteusok visszaszorítása után a király megint ráér Dáviddal 
foglalkozni, . aki — akkoriban  Engediben rendezte be gyümölcsöző 
vállalkozásának központját. Valóban gyümölcsöző mesterséget űzött, hiszen 
Isai fia — a biblia szerint — valóságos haramiavezér lett. Hatszáz kapcabetyárt 
toborzott, és ezzel a gyülevész csapattal hegyen-völgyön kóborolt, nem 
kímélve sem barátot, sem ellenséget, megsarcolt, kifosztott mindenkit, aki 
útjába került. Két alkalommal (24. és 25. fej.) Saulnak háromezer válogatott 
katonájával sikerült bekerítenie Dávidot. 

Ilyenkor a vő megható nagylelkűséget tanúsított. 

Mindkét epizód sokkal mulatságosabb, semhogy mellőzhetnénk őket. Az 
isteni galamb, aki tollba mondta a történetet, valóban vidám kedvében lehetett. 
Hiszen mivel mindent isten irányít, könnyűszerrel elintézhette volna azt is, 
hogy Dávid kevésbé közönséges körülmények között tegyen tanúságot lelki 
nagyságáról, mint ahogyan történt, így hát, ha ezek a kalandok meghökkentek, 
ennek az az oka, hogy a szentháromság éppen mulatós kedvében volt. Jehova 
és istentársai úgy bolondoztak, mint a vásári pojácák. 

Mégis azt állítják a papok, hogy ezek a kalandok isteni eredetűek. 

Lássuk hát a pontos szöveget! 

"Maga mellé vőn azért Saul az egész Izrael közül háromezer válogatott 
embert, és elment, hogy megkeresse Dávidot és az ő embereit a vadkecskék 


kőszikláin. 

És eljutott a juhaklokhoz, amelyek az útfélen vannak, hol egy barlang volt; 
és beméne Saul, hogy ott szükségét végezze; Dávid pedig és az ő emberei a 
barlang rejtekeiben valának. 

Akkor mondák Dávidnak az ő emberei: ímé ez az a nap, amelyről azt 
mondotta az Úr néked: Imé kezedbe adom ellenségedet, hogy úgy cselekedjél 
vele, amint néked tetszik. Felkele azért Dávid, és elmetszé orozva Saul 
ruhájának szárnyát. 

Lőn pedig ezután, hogy megesett a Dávid szíve rajta, hogy elmetszé Saul 
ruhájának szárnyát; 

És monda az ő embereinek: Oltalmazzon meg engem az Úr attól, hogy ily 
dolgot cselekedjem az én urammal, az Úrnak felkentjével, hogy kezemet 
felemeljem ellene, mert az Úrnak felkentje ő. 

És megfeddé Dávid kemény szókkal embereit, és nem engedte meg nékik, 
hogy Saul ellen támadjanak. Mikor pedig Saul felkelt a barlangból, és elment 
az úton: 

Dávid is felkelt ezután, és kiment a barlangból, és Saul után kiálta, 
mondván: Uram király! Mikor pedig Saul hátratekinte, Dávid arccal a földre 
hajolt, és tisztességet tőn néki. 

És monda Dávid Saulnak: Miért hallgatsz az olyan ember szavaira, aki azt 
mondja: ímé Dávid romlásodra tör?! 

Imé a mai napon látták a te szemeid, hogy az Úr téged kezembe adott ma a 
barlangban, és azt mondották, hogy öljelek meg téged, de én kedvezek néked, 
és azt mondám: Nem emelem fel kezemet az én uram ellen, mert az Úrnak 
felkentje ő. 

Azért atyám! Nézd, ugyan nézd felső ruhádnak szárnyát kezemben, mert 
mikor levágtam felső ruhádnak szárnyát, nem öltelek meg téged! Azért tudd 
meg és lássad, hogy nincsen az én kezemben hamisság és semmi gonoszság és 
nem vetkeztem ellened, de te mégis életem után leselkedel, hogy elveszessed 
azt. 

Az Úr tegyen ítéletet közöttem és közötted, és álljon bosszút az Úr érettem 
rajtad, de az én kezem nem lesz ellened. 

Amint a régi példabeszéd mondja: A gonoszoktól származik a gonoszság; 
de az én kezem nem lesz ellened. 

Ki ellen jött ki Izraelnek királya? Kit kergetsz? Egy holt ebet, vagy egy 
bolhát? 
lássa meg; ő forgassa az én ügyemet, és szabadítson meg engem kezedből. 

És lőn, hogy amikor elmondotta Dávid e szókat Saul előtt, monda Saul: A 
te szavad-é ez, fiam Dávid? És felkiálta Saul, és síra. 


És monda Dávidnak: Te igazságosabb vagy én nálamnál, mert te jót 
cselekedtél velem, én pedig rosszal fizettem néked. 

És te megmondottad nékem a mai napon, minémű jót cselekedtél velem, 
hogy az Úr kezedbe adott engem, és te még sem öltél meg engem. 

Mert ha valaki megtalálja ellenségét, elbocsátja-é őt békében az úton? 
Annak okáért fizessen az Úr néked jóval azért, amit velem ma cselekedtél. 

Most pedig, mivel tudom, hogy te király leszesz, és Izraelnek királysága a 
te kezedben állandó lesz: 

Esküdjél meg nékem most az Úrra, hogy én utánam nem fogod kiirtani 
maradékomat és nevemet nem fogod kitörölni atyám házából! 

És Dávid megesküvék Saulnak. És Saul elméne haza, Dávid pedig és az ő 
emberei felmenének az ő erősségökbe." (24, 3—23.) 

A jelenet patetikus, bár nem érthető, hogy a megalázkodó Dávid miért 
hasonlítja magát holt ebhez és bolhához. Ez az epizód nagyon szép lehetne, ha 
mások volnának a találkozás körülményei. Dávid megkímélte Sault, aki éppen 
egy barlangban nagydolgot végzett! A szentlélek bizonyára különb helyzetet 
is találhatott volna. Mert isten ragaszkodott az események ilyen alakulásához, 
legalábbis kétes ízlésre valló tréfát űzött, ha nem akarta lóvá tenni az 
embereket. Az egyház kígyót-békát kiált Zola bizonyos műveire, ahol a 
naturalista regényíró La Moguette alfelét és egy parasztember szellemeseit 
említi. Zola regényei azonban nem pályáznak a szent könyvek rangjára, és 
soha, senkinek nem jutna eszébe, hogy vallást alapítson a "Germinal" vagy "A 
föld" nyomán. 

Amikor a kacsa-galamb elemében volt, azt is hozzátehette volna, hogy a 
barlangból kirohanó Dávid a nagy sietségben belelépett Saul ürülékébe, és ez 
szerencsét hozott neki. De jobb, ha elcsúszunk, illetve átcsúszunk ezen — ne 
kössük az ebet, a karóhoz. 

Másodszor Isai fia kevésbé illatos körülmények között tett tanúságot lelki 
nagyságáról. Mialatt Saul és serege Hakilában táborozott, Dávid egy bizonyos 
Abisai kíséretében éjszaka egészen a király sátoráig hatolt. Ez alkalommal 
Jehova határozottan cinkosa volt drágalátos felkentjének, mint mindjárt 
láthatjuk. 

"És ímé, Saul lefeküvén, alszik vala a kerített táborban, és dárdája a földbe 
volt szúrva fejénél; Abner pedig és a nép körülötte feküvének. 

Akkor monda Abisai Dávidnak: Kezedbe adta a mai napon Isten a te 
ellenségedet; most azért, hadd szegezzem a földhöz őt a dárdával egy ütéssel, 
és másodszor nem ütöm át. 

Dávid azonban monda Abisainak: Ne veszesd el őt! Mert vajon ki 
emelhetné fel kezét az Úrnak felkentje ellen büntetlenül?! 

És monda Dávid: Él az Úr, hogy az Úr megveri őt! 


Vagy eljön az ő napja és meghal, vagy pedig harcba megy és ott vész el! 

Távoztassa el azért az Úr tőlem azt, hogy kezemet az Úrnak felkentje ellen 
emeljem, hanem csak vedd a dárdát, mely feje mellett van, és a vizes korsót, 
és menjünk el. 

Akkor elvévé Dávid a dárdát és a vizes korsót Saul feje mellől, és 
elmenének. És senki sem volt, aki látta volna, sem aki észrevette volna, sem 
aki felserkent volna, hanem mindnyájan aluvának, mert az Úr mély álmot 
bocsátott reájok. 

És mikor Dávid általment a túlsó oldalra, megállott a hegy tetején messzire, 
úgy, hogy nagy távolság volt közöttük. 

És kiálta Dávid a népnek és Abnernek, a Nér fiának, mondván: Nem 
felelsz-é Abner? És felele Abner, és monda: Kicsoda vagy te, hogy így 
kiáltasz a királynak? 

Dávid pedig monda Abnernek: Avagy nem férfi vagy-é te, és kicsoda 
olyan, mint te Izraelben? És miért nem vigyáztál a te uradra, a királyra? Mert a 
nép közül oda ment egy ember, hogy elveszesse a te uradat, a királyt. 

Nem jó dolog ez, amit cselekedtél! ÉL az Úr, hogy halál fiai vagytok ti, 
amiért nem vigyáztatok a ti uratokra, az Úrnak felkentjére! Most azért nézd 
meg, hol van a király dárdája és a vizes korsó, amely fejénél volt? 

És megismeré Saul a Dávid hangját." (26, 7—17.) 

Az epizód ugyanúgy végződik, mint az előbbi, csupán azzal a 
különbséggel, hogy Isai fiát már nem döglött ebhez, hanem csak bolhához 
hasonlítja. Dávid különben visszaadja a dárdát, a korsót azonban nem. 

Felmerül a kérdés, vajon miért szerepel Saul a bibliában a kárhozottak 
között. Ha tisztán emberi szempontból okoskodunk, ez a király derék 
embernek látszik. Dávid ellen kirobbanó dührohamai a gonosz sugallat 
következményei, és Isai fia különben is szánalmas figura. Amikor Saul nincs a 
gonosz lélek hatása alatt, s normális állapotban van, akkor irtózik a 
kegyetlenségtől. Nagy hazafi is, Dávid viszont — mint később láthatjuk — 
martalócaival beáll a filiszteusok seregébe. A papok azt mondják nekünk, 
hogy a dolgokat nem az ész szemszögéből kell vizsgálni. Ami hitcikkely, azt 
el kell fogadni, és ha valaki ekként fejet hajt, akkor hamarosan belátja, hogy 
minden rendben, isten tervei szerint történik. Ami megmagyarázhatatlannak 
látszott, bámulatosan világossá válik. Nyomban megnyilatkoznak előttünk a 
Sault keményen sújtó átok jogos indokai. Miben rejlik ez a kinyilatkoztatás? 
Abban az edényben, amelyet Dávid elvitt. Ne higgye az olvasó, hogy tréfálok. 
Tudjuk, hogy Jehova nagyon kedveli a vérontást. Saul azzal kezdte, hogy 
győzelmet aratott a Jábest ostromló ammonitákon. A város felszabadítása 
miatt érzett örömében megtiltotta az ellenséges foglyok legyilkolását — tehát 
Saul nem tartotta meg az isteni törvényt. A Hakila-táborbeli éjjeli edény döntő 


bizonyíték arra, hogy ez a király állandóan isten ellen lázadt. Ugye nem 
felejtették el Zebaoth határozott utasításait arról, miként illik háború idején 
szükségre menni? El kell hagyni a tábort, kis kerek gödröt ásni stb. (Mózes 
ötödik könyve, 23, 12—14.) Ez a Saul pedig olyan fényűzésre ragadtatta magát, 
hogy éjjeliedényt tartott! Ha ez nem szemérmetlen istentelenség, akkor ugyan 
micsoda?... Mindezek után nem szabad csodálkozni azon, hogy isten 
megbánta Saul felkenését, és teljes szeretetével Dávid felé fordult, aki 
bizonyára kifogástalan, igazhitű módon végezte a nagydolgát. 

Ezért Jehova egyetlen alkalmat sem szalasztott el annak kimutatására, hogy 
pártfogolja Dávidot, mert szíve szerint való embernek tartja. Gyönyörködjék 
hát az olvasó Nábál és Abigail történetében. 

Szó szerint idézzük a szöveget, csak az ismétléseket és a terjengős 
leírásokat hagyjuk el. 

"És volt egy ember Máonban, akinek jószága Kármelben vala, és ez igen 
tehetős ember volt: háromezer juha és ezer kecskéje volt néki. És Kármelben 
éppen juhait nyírta. 

(Azt az embert pedig Nábálnak, és feleségét Abigailnak hívták, aki igen 
eszes és szép termetű asszony volt.) 

. . Elkülde azért Dávid tíz ifjút, és monda Dávid az ifjaknak: Menjetek fel 
Kármelbe. 

És így szóljatok: Légy békességben az életben... Adj kérlek abból, ami 
kezed közt van, szolgáidnak, és a te fiadnak, Dávidnak. 

.. Nábál pedig felele a Dávid szolgáinak, és monda: Kicsoda Dávid és 
kicsoda Isainak fia? Mai napság sok olyan szolga van, akik elszöknek uraiktól. 

Vegyem azért kenyeremet és vizemet és az én levágott marhámat, amelyet 
nyíróimnak levágattam, hogy olyan embereknek adjam, akikről azt sem 
tudom, hova valók? 

Akkor megfordulának a Dávid szolgái az ő útjokra, és visszatérének. 

...És monda Dávid az ő embereinek: Kösse fel mindenki kardját! És 
felköté mindenki a kardját, Dávid is felköté az ő kardját; és felment Dávid 
után mintegy négyszáz ember; kétszáz pedig ott maradt a poggyásznál. 

... Akkor Abigail sietve vőn kétszáz kenyeret, két tömlő bort, öt juhot 
elkészítve, öt mérték pergelt búzát, száz kötés aszúszőlőt és kétszáz kötés 
száraz fügét, és a szamarakra rakta. 

És monda az ő szolgáinak: Menjetek el előttem, ímé én utánatok megyek; 
de férjének, Nábálnak nem monda meg. 

. . Mikor pedig meglátta Abigail Dávidot, sietve leszállott a szamaráról, és 
arccal leborula Dávid előtt, és meghajtá magát a földig. 

És az ő lábaihoz borula, és monda: Óh uram! én magam vagyok a bűnös, 
mindazáltal hadd beszéljen a te szolgálóleányod te előtted, és hallgasd meg 


szolgálóleányodnak szavait. 

Kérlek, ne törődjék az én uram Nábállal, ezzel a kegyetlen emberrel, mert 
amilyen a neve, olyan ő maga is; bolond az ő neve és bolondság van benne. 
Én azonban, a te szolgálóleányod, nem láttam az én uramnak szolgáit, akiket 
elküldöttél volt. 

...És most ezt az ajándékot, amelyet a te szolgálóleányod hozott az én 
uramnak, adják a vitézeknek, akik az én uram körül forgolódnak. 

...És monda Dávid Abigailnak: Áldott legyen az Úr, Izraelnek Istene, aki 
téged ma élőmbe küldött! 

És áldott legyen a te tanácsod, és áldott légy te magad is, hogy a mai napon 
megakadályoztál engem, hogy gyilkosságba ne essem, és ne saját kezemmel 
szerezzek magamnak elégtételt! 

Bizonyára él az Úr, az Izraelnek Istene, aki megakadályozott engem, hogy 
veled gonoszul ne cselekedjem, mert ha te nem siettél és nem jöttél volna 
élőmbe, úgy Nábálnak nem maradt volna meg reggelre csak egyetlen ebe sem. 

És mintegy tíz nap múlva megveré az Úr Nábált, és meghala. 

És mikor Dávid meghallotta, hogy Nábál meghalt, monda: Áldott legyen az 
Úr, ki bosszút állott Nábálon az én gyaláztatásomért... a Nábál gonoszságát 
pedig visszafordítá az Úr az ő fejére! És elkülde Dávid, és izent Abigailnak, 
hogy elvenné őt feleségéül. 

...És Abigail sietve felkele, és felült a szamárra és az ő öt szolgálóleánya, 
akik körülötte valának, és elment Dávid követei után, és az ő felesége lőn. 

Ahinoát is elvévé Dávid Jezréelből, és mind a kettő felesége lőn néki. 

Saul pedig az ő leányát, Mikált, a Dávid feleségét Páltinak, a Láis fiának 
adá, aki Gallimból való volt." (25, 2—44.) 

A biblia bírálói hangsúlyozzák, hogy ha valaki egy haramia, útonálló 
történetét akarta volna megírni, akkor sem fogott volna hozzá másként. A 
szerző magasztalja Dávidot, Nábált pedig kétségtelenül brutális és durva 
embernek minősíti. Dávid viselkedése azonban nem kevésbé felháborító — ha 
ez az epizód igaz. Ahhoz a korhoz értünk, amikor valóban elkezdődik a zsidó 
nép történelme. Saul uralkodásától fogva egyre kevesebb a homályos folt. Az 
igazat megvallva, még jó néhány többé-kevésbé rendkívüli csodával 
találkozunk majd, de ezek már csak arra valók, hogy színesebbé tegyék egyes 
személyek életrajzát, akiknek létezése egyáltalán nem vitatható. A 
bibliakritikusok véleménye szerint Nábál halála alapos gyanúra ad okot. Az 
isteni galamb sugallata nyomán íródott szöveg szerint Dávid egy cseppnyi 
habozás nélkül latba veti Jehova közvetlen segítségét Nábál megölése 
érdekében, holott Dávid törvényes felesége Mikál, Saul leánya; s e gyilkos 
beavatkozással isten szentesíti kedvenc  felkentjének  házasságtörését. 
Beláthatjuk, hogy ez igen fura erkölcsi tanulság! 


Ez idő tájt halt meg Sámuel, "és egybegyűle az egész Izrael, és siratták őt, 
és eltemették az ő házában Rámában." (25, 1.) Ez azonban nem gátolta abban, 
hogy könyvében beszámoljon a halála utáni eseményekről — mint ezt Mózes is 
tette. E téren egyébként Sámuel tartja a rekordot. Mózes valójában beérte 
azzal, hogy elmesélte saját temetését, a nép gyászát, s megjelölte sírhelyét. 
Sámuel posztumusz elbeszélése magában foglalja Saul uralkodásának végét és 
utódának, Dávidnak egész országlását. Harmincnyolc fejezetben számol be 
azokról az eseményekről, amelyeknek az író már csak holtan lehetett 
szemlélője. Ez aztán csoda a javából!... Vajon Sámuel, aki a másvilágról lelki 
szemeivel látta mindezt, hogyan írhatta meg ennek a történetét itt a földön a 
saját kezével, mikor halott teste a földben nyugodott? Ez bizony rejtély! 

Ne igyekezzünk a dolgok mélyére hatolni, hanem inkább legyünk nagyon 
boldogok, hogy az elhunyt próféta továbbra is vállalni szíveskedett a saját 
maga által felkent két király történetírójának tisztét. 

Így hát a néhai Sámuel egy cseppnyi méltatlankodás nélkül közli Dávidról, 
hogy "elméne ő és az a hatszáz ember, akik vele valának, Ákhishoz, a Máok 
fiához, Gáth királyához". (27, 2.) A filiszteus Ákhis Siklág városát jelölte ki 
Dávid tartózkodási helyéül, s Jehova kedvenc felkentje egy évig és négy 
hónapig időzött nemzetének ellenségei között. (6—7. vers.) "És felméne Dávid 
embereivel együtt és megtámadták a gessureusokat, a girzeusokat és az 
amálekitákat: mert ezek voltak annak a földnek lakosai eleitől fogva, amelyen 
Súrba mégy egészen Egyiptom földéig. 

És mikor Dávid megverte az országot, sem férfit, sem asszonyt nem 
hagyott életben, és elvitt juhot, ökröt, szamarakat, tevéket és ruhákat, és úgy 
tért vissza és ment Ákhishoz. 

Mikor pedig Ákhis azt kérdé: Hova törtetek be most? Dávid ekként felele: 
Júda déli részére (az izraelitákhoz) és Jerákhméelnek déli részére és 
Kéneusnak déli részére (a filiszteusok ellenségeihez). 

Dávid azonban sem férfit, sem asszonyt nem hagyott életben, hogy Gáthba 
vigye, mondván: Valamikép ellenünk ne nyilatkozzanak és azt mondják: így 
cselekedett Dávid. Ez volt az ő szokása amaz egész idő alatt, míg a 
filiszteusok földjén tartózkodék. 

És Ákhis bízott Dávidban, mondván: Bizonyosan gyűlöletessé tette magát 
az ő népe, Izrael előtt, azért örökké az én szolgám leend." (8—-12. vers.) 

Nos hát, mit szólnak isten drágalátos felkentjéhez?... A bibliabírálók 
emlékeztetnek arra, hogy Dávid először bolondnak és hülyének tettette magát 
Ákhis király előtt, akinél kénytelen volt tizenhat hónapon át menedéket találni. 
Megjegyzik, hogy ez egyáltalán nem a legjobb mód egy uralkodó bizalmának 
megnyerésére, akinek hadiszolgálatába ajánlkozik az illető, mint ezt később 
láthatjuk. Hozzáteszik azonban, hogy Dávid még különösebb módon szolgálja 


ezt a királyt, aki jótevője. Elhiteti vele, hogy a zsidókat rabolja ki, holott 
Ákhis szövetségeseit fosztogatja és gyilkolja. Mindenkit megöl, mindenkit 
kiirt, még a gyermekeket is, nehogy beszélhessenek. De hogy nem látta a 
király tizenhat hónapon át a valóságos helyzetet? Ez az Ákhis király nyilván 
őrültebb volt, mint amilyennek Dávid tettette magát előtte... Ami a 
teológusokat illeti, ők nem ütköznek meg a drágalátos isteni kedvenc 
viselkedésén. Azt állítják, ebben a polgárháborúban Dávid már nem 
pusztította honfitársait, és nem sokat számít, hogy elárulta, leöldöste 
szövetségeseit, hiszen ezek hitetlenek voltak. Többen egyenesen az isteni 
bosszú végrehajtójának tekintik Dávidot, s e körülmény folytán felmentik 
mindennemű bűn alól. 

A következő fejezetben arról esik szó, hogy a filiszteusok hadra kelnek az 
izraeliták ellen, Dávid pedig, aki Saul király fegyvernöke és veje volt, a 
filiszteus király testőrkapitányává válik. (28, 1—2.) 

Elérkeztünk egy közismert epizódhoz: az endori pythonissza históriájához. 
A szokáshoz alkalmazkodva, így nevezzük a boszorkányt, akihez Saul 
tanácsért fordult. Bár, az igazat megvallva, a biblia héber szövegében egyetlen 
szó sem akad, amely Pythonhoz vagy pythonisszához hasonlítana. Betű szerint 
így kell olvasni: "egy asszony, aki az Ob birtokában volt"; a Vulgata, vagyis 
Jeromos egyházatya fordítása változtatta át az "Ob"-ot "Python szellemé"-vé, 
ami anakronizmus. 

"És mikor a filiszteusok egybegyűlvén, eljövének és tábort járának 
Súnemnél: egybegyűjté Saul is az egész Izraelt, és tábort járának Gilboánál. 
Amint azonban Saul meglátta a filiszteusok táborát, megfélemlék és az ő szíve 
nagyon megrémüle. 

És megkérdezé Saul az Urat, de az Úr nem felelt néki sem álomlátás, sem 
az Urim," sem a próféták által. 

Akkor monda Saul az ő szolgáinak: Keressetek nékem egy halottidéző 
asszonyt, hogy elmenjek hozzá, és megkérdezzem őt. Szolgái pedig mondának 
néki: ímé, Endorban van egy halottidéző asszony. 

Másnak tetteté azért Saul magát, és más ruhákat vevén magára, elméne ő és 
vele két férfi." (4-8. vers.) 

Már megállapítottuk, hogy a zsidók vallásuk egyes elemeit az 
egyiptomiaktól és a szíriaiaktól vették át. Ob szíriai istenség volt, akinek 
szobrai tompán kongó, szinte a föld alól hallatszó hangon mondták jóslataikat. 
Szóval, Ob papjai és papnői közönséges komédiások, hasbeszélők voltak. 
Bálványuk szinte prófétai hangon szónokolt, amit az együgyű hívek többé- 
kevésbé jól hallottak. A pythonisszák másként jártak el: maguk beszéltek, 
amikor megszállta őket a szent őrület. Valamennyiük közül a leghíresebb a 


40 Amulett, amelyből a zsidó papok jósoltak. 


delphoi Apolló-templomban működött, ahol a Python nevű óriáskígyó bőre 
lógott. Ezt a szörnyeteget az ifjú isten állítólag négynapos korában, 
nyíllövéssel ölte meg. Egy mély lyukból nem tudni miféle — természetes, vagy 
papi furfanggal odavarázsolt — gőzök gomolyogtak, amelyek hír szerint 
ihlettel töltötték el a fölötte, háromlábú vasszéken kuporgó papnőt. Ezt 
szegény családból választották ki, és külön a delphoi templom szolgálatára 
rendelték. Mihelyt leült a háromlábú székre, hisztériához hasonló roham fogta 
el, amely közben — gyakran habzó szájjal — összefüggéstelen szavakat 
mormolt, s ezeket a papok nyomban leírták. Azután úgy-ahogy 
összegyűjtötték és értelmet adtak nekik, s ezek lettek a híres Apolló-jóslatok, 
amelyek ugyanolyan érvényűek voltak a tömegek előtt, akár a középkorban a 
pápai bullák. Minthogy a háromlábú széket a Python kígyó bőre takarta, a 
delphoi templom ihletett papnőjét "pythiá"-nak nevezték. A delphoi jósdának 
természetesen nemsokára számos versenytársa akadt minden országban, ahol a 
görög vallás uralkodott. Pythia utánzóit pedig "pythonisszák"-nak hívták. 

Nemigen érthető tehát, miért minősítette Jeromos pythonisszának az endori 
boszorkányt, a szíriai Ob isten papnőjét. Hiszen a Saulnak adott jóslatában 
egyáltalán nem delphoi módra járt el: nem esett őrületbe, háromlábú széknek 
nyoma sem volt. Márpedig pythonissza háromlábú szék nélkül — ez olyan, 
mint egy kártyavető asszony kártya nélkül. A Vulgatában szereplő kifejezés — 
"egy asszony, akiben Python szelleme van" — egyébként értelmetlen, mivel a 
pythonisszákat ihlető úgynevezett szellem Apollóé volt, nem pedig az általa 
megölt kígyóé. 

E megjegyzések után térjünk vissza a biblia szövegéhez. 

"És elmenének éjjel az asszonyhoz, és monda: Mondj jövendőt nékem 
halottidézés által, és idézd fel nékem azt, akit mondok néked. 

És monda az asszony néki: ímé te jól tudod, hogy mit cselekedett Saul, 
hogy kiírta a földről a varázslókat és jövendőmondókat; miért akarod azért 
tőrbe ejteni az én lelkemet, hogy megöless engem?! 

És megesküvék néki Saul az Úrra, mondván: Él az Úr, hogy e dolog miatt 
büntetésed nem lészen. 

Monda azért az asszony: Kit idézzek fel néked? És ő monda: Sámuelt idézd 
fel nékem. 

Mikor pedig az asszony Sámuelt meglátta, hangosan felkiáltott. És szóla az 
asszony Saulnak, mondván: Miért csaltál meg engem? hiszen te vagy Saul! 

És monda néki a király: Ne félj! Ugyan mit láttál? Az asszony pedig monda 
Saulnak: istenfélét látok feljőni a földből. 

És ő monda néki: Milyen ábrázata van? Ő pedig monda: Egy vén ember jő 
fel, és palást van rajta. És megismeré Saul, hogy az Sámuel, és meghajtá 
magát arccal a föld felé, és tisztességet tőn néki." (8—14. vers.) 


"Sámuel pedig monda Saulnak: Miért háborgattál, hogy felidéztettél 
engemet? És felele Saul: Igen nagy szorultságban vagyok; a filiszteusok 
hadakoznak ellenem, az Isten pedig eltávozék tőlem, és nem felel már nékem 
sem próféták által, sem álomlátás által; azért hívtalak téged, hogy 
megmondjad nékem, mit kelljen cselekednem? 

És monda Sámuel: Ugyan miért kérdezel engemet, ha az Úr eltávozott 
tőled és ellenségeddé lőn?! 

És a szerint cselekedett az Úr, amint általam megmondotta vala: elvette az 
Úr a királyságot a te kezedből, és adta azt a te társadnak, Dávidnak. 

Mivel nem hallgattál az Úrnak szavára, és nem hajtottad végre az ő 
felgerjedt haragját az amálekitákon: azért cselekszik most így veled az Úr. 

És az Úr Izraelt is veled együtt a filiszteusok kezébe adja, te pedig holnap 
fiaiddal együtt velem leszesz. Izraelnek táborát is a filiszteusok kezébe adja az 
úr. 

Akkor Saul a maga egész nagyságában hirtelen a földre esek, mert nagyon 
megrémüle Sámuel szavaitól; és semmi erő nem vala benne, mert egész nap és 
egész éjjel semmit sem evék." (15—20. vers.) 

"Akkor az asszony Saulhoz ment, és mikor látta, hogy annyira megrémült, 
monda néki: ímé a te szolgálóleányod hallgatott szavadra, és kockára tettem 
életemet, és megfogadtam szavaidat, amelyeket mondottál nékem: 

Most azért hallgass te is szolgálóleányod szavára, hadd tegyek egy falat 
kenyeret elődbe, és egyél, hogy erőd legyen, mikor útra kelsz. 

Ó azonban vonakodék, és monda: Nem eszem; de szolgái és az asszony is 
kényszeríték őt, és ő engedett szavoknak, felkelt a földről, és felüle az ágyra. 

Vala pedig az asszony házánál egy hízott borjú, és sietve levágta azt; 
azután lisztet vett, és meggyúrta, és sütött kovásztalan pogácsát. 

És vivé Saul elé és az ő szolgái elé, és evének; azután felkeltek és 
elmenének azon az éjszakán." (21—25. vers.) 

Az endori jósnő története számos vitát keltett a teológusok körében; a 
szkeptikus bibliamagyarázók pedig váltig csipkelődtek, és volt is okuk rá! 

A csalárd szélhámosok mindenkor visszaéltek — a — bolondok 
hiszékenységével, és drága árat fizettettek velük légből kapott tanácsaikért. Itt 
azonban Saul nemcsak hogy egyetlen garast sem fizet a jósnőnek, hanem az 
vendégeli meg vacsorával és borjút is öl tiszteletére. Másrészt, a bibliai 
elbeszélés egy egészen gyermekes jóslást mutat be az olvasónak. 

A szellemidézők rendszerint valamilyen bábut használnak, amelyet ügyes 
fortéllyal mozgatni lehet. 

Ez az endori pythonissza azonban nem veri magát ilyen költségbe: 
kijelenti, hogy egy árnyat lát, és Saul hitelt ad a szavának. Saul jól hall egy 
hangot, miközben arccal a földre borul. De nem szabad elfelejteni, hogy a 


vulgatabeli pythonissza a héber szöveg szerint Ob prófétanője, azé az istené, 
akinek papjai teljes joggal gyanúsíthatok csalárd hasbeszéléssel. 

A szentíráson kívül bárhol — írja Voltaire — ez a história rosszul összetákolt 
boszorkánymesének számítana. Mivel szent szerző írta, nem vonható 
kétségbe: ugyanolyan tiszteletet érdemel, mint a többi. 

Ami a teológusokat illeti, bár nem vonják kétségbe az epizód hitelességét, 
viszont "nem állapítják meg egyértelműen a felidézett kísértet 
személyazonosságát. Justinus egyházatya "Párbeszéd Iryphon ellen" című 
művében elismeri, hogy a mágusok néha, isten különös kegye folytán, fel 
tudták idézni az igazak és a próféták lelkét, akik — szerintük — szent életük 
ellenére valamennyien a pokolba kerültek, s addig maradtak ott, amíg Jézus 
halála után le nem szállt oda, hogy kihozza őket. Így tartja a keresztény 
dogma. Ennélfogva — Justinus szerint — az emberi látomás könnyen lehetett 
maga Sámuel is. Egy másik egyházatya, Origenész még messzebb megy: azt 
állítja, hogy a pythonissza nemcsak lélekben, hanem testben is megjelentette 
Sámuelt. A kísértet testiségének bizonyítékául a palástra hivatkozik. A 
kíváncsiak így feltehetik a kérdést, vajon a pokolban palástot viselnek, főként 
pedig éghetetlen anyagból? A mai teológusok azonban nem haladnak a 
kereszténység első századaiban élt hittudósok nyomán: érzik, mennyire 
nevetséges Origenész és Justinus magyarázata, amely szerint a varázslók és a 
boszorkányok, az ördög cimborái képesek maguk elé idézni a szenteket. 
Kijelentik, hogy a látomás valójában Lucifer vagy valamelyik másik gonosz 
szellem volt, aki felöltötte Sámuel alakját. Helyénvaló megemlíteni, hogy a 
biblia szövege is e furfangos szócsavarók ellen szól. A szent szerző ugyanis 
határozottan kijelentii hogy Sámuel beszélt Saulhoz. A szellemidézőnő 
"Sámuelt látta", nem pedig az elhunyt prófétához hasonló árnyalakot. Három 
helyen is ez áll a szövegben: "Sámuel monda Saulnak", és "Sámuel monda 
neki", azonkívül "Saul... megrémüle Sámuel szavaitól"; végül pedig Sámuel 
megkérdi, hogy miért háborgatták. Tudjuk, hogy az efféle apró részletek 
nagyon fontosak a vallási könyvekben. Ebben a magvas vitában tehát Justinus 
és Origenész helyzeti előnnyel indul. 

Felvetődik egy kérdés, amelyre nehéz válaszolni. Saul valóságos 
megbélyegzettként szerepel, amióta emberségesen bánt a fogoly Agággal. A 
hivők kárhozottnak tartják. Olyan erős az előítélet Saul ellen, hogy nevét 
sohasem adják az újszülöttnek, még a babonás hiedelmektől mentes zsidó 
körökben sem. Egyszóval: Izrael első királyának nevét annyira megcsúfolták a 
papok, hogy még ma is valami borzadályfélét kelt. Nos, ha tüzetesen 
megvizsgáljuk a szent szöveget, nagyon valószínűnek látszik, hogy az utolsó 
pillanatban Jehova megcáfolta önmagát, és Saul üdvözült. Sámuel ugyanis 
kijelentette neki: "Holnap fiaiddal együtt velem leszesz", s amikor Sámuel ezt 


mondta, ő az igazak poklában tartózkodott, amelyet, a keresztény teológia 
szerint, nem szabad összetéveszteni a kárhozottakéval. A teológusok szerint a 
Jézus Krisztus által elvégzett megváltásig két pokol volt: az egyik az 
eltaszítottaké, amelybe Kora, Dáthán és Abiron zuhant, a másik pedig a 
választottaké, ahol a pátriárkák, a próféták és az ótestamentum szentjei várták, 
amíg a Messiás halála megnyitja előttük az ég kapuját. Ha tehát Saul 
csatlakozott Sámuelhez, akkor ez az igazak poklában történt. Így hát Saul — 
elátkozottsága ellenére — a választottak közé került. Újabb ellentmondás ez, 
amely szemet szúr a bibliában. 

De ez még nem minden. Az előbb láthattuk, hogy Dávidnak sikerült 
megakadályoznia Jehova egyik jóslatának beteljesedését. Jehova ugyanis 
személyesen közölte Dáviddal: Kehilla lakosai Saul kezébe adnak téged. (23, 
12.) Amikor Dávid hallotta ezt, sietve és suttyomban kereket oldott a városból, 
és nem került Saul kezébe. Saul nem olyan agyafúrt, mint a veje. Ez a király 
hisz Sámuel jövendöléseiben, azért idézi fel, azért kéri tanácsát. Amikor 
Sámuel bejelenti neki, hogy halálát leli a csatában, amelyet Gilboánál készült 
vívni a filiszteusokkal — Saul együgyűségében mégis elmegy a csatába, s nem 
köt békét a filiszteusokkal! Pedig úgy látszik, hogy a föld mélyéből 
előbukkanó kísértet jóslata könnyebben elkerülhető, mint az örökkévaló 
mennyei atya prófétai szózatáé. 

Van valami, ami sokkal egyszerűbbé tehetné mindezeket a szövevényes 
kérdéseket. Vajon bizonyosak lehetünk-e abban, hogy egyáltalán létezett Saul 
és Sámuel? Egész történetük nem csupán újabb ámítás, amit a biblia szerzője 
eszelt ki? A hitetlenkedők valóban megállapítják, hogy csak a zsidó könyvek 
tesznek említést erről a királyról és erről a prófétáról. Tirus évkönyvei pedig, 
amelyek Salamonról beszélnek, soha egyetlen szót sem ejtenek Dávidról... 
Ejnye! így hát jócskán akadnak olyanok, akik csodálkoznak rajta, hogy a 
kortársak hallgatnak a szent szerző által szerepeltetett személyekről, és csak 
nehezen tudják megemészteni: 1. a kölyök Dávid harcát a négy méternél 
magasabb Góliáth ellen, aki lovas óriás lévén, egy hasonlóképp óriási ménen 
ülhetett; 2. Agág történetét, akit hirtelenében darabokra vagdalt egy körülbelül 
százesztendős pap; 3. a kétszáz filiszteus fitymából álló hozományt, amelyet 
Dávid nyiszált le és Saul rendben megszámlált, s a felséges ajándékért hálából 
a lányát is odaadta Dávidnak; 4. satöbbi. Ha mindezeket még az endori jósnő 
is tetézi, akkor bizony egyre kínosabb lesz megemészteni... Szentlélek, 
költözzél belénk! ez már több a soknál!... 

Dávid ezalatt állandóan a filiszteus seregnél tartózkodott; az "utóvéd"-nél 
ütötte fel a sátorfáját. A 29. fejezetből megtudjuk, hogy az afeki tábor vezetői 
nem nézték jó szemmel a saját soraik között, és eltávolítását követelték Ákhis 
királytól. Az előzetes tárgyalások közben az amálekiták kirabolták és 


felperzselték Siklágot, drágalátos isteni felkent székhelyét. Amikor Dávid 
hatszáz martalócával megjött a filiszteus táborból, nem találták itt többé 
feleségüket, gyermekeiket. Az amálekiták fogságba hurcolták őket. (30, 1—3.) 
Ez bizonyítja, hogy isten népének barbársága hiányzott ellenfeleikből. Ezek 
nem voltak gyilkosok. Abigail és Ahinoám, a két feleség is a foglyok sorsára 
jutott. Dávid az amálekiták üldözésére indult. Utolérte és felkoncolta őket, 
kiszabadította a férfi és női foglyokat. 

Sámuel első könyve Saul halálának elbeszélésével végződik, amelyet 
azután a második könyv legelső fejezete merőben másként mutat be. 

Saul tehát Gilboánál megütközött a filiszteusokkal, és mindjárt az első 
összecsapásnál Izrael serege vereséget szenvedett. 

"A filiszteusok pedig utolérték Sault és az ő fiait, és megölték a filiszteusok 
Jonathánt, Abinádábot és Málkisuát, a Saul fiait. 

És a küzdelem igen heves lőn Saul ellen, mikor megtalálták őt a kézíves 
emberek, és igen megrettene a kézívesektől. 

És monda Saul az ő fegyverhordozójának: Húzd ki kardodat, és szúrj 
keresztül azzal engem, hogy valami módon reám ne jöjjenek e 
körülmetéletlenek, és keresztülszúrjanak engemet és gúnyt űzzenek belőlem. 
De fegyverhordozója nem akará, mert nagyon félt. Akkor Saul vévé a kardot 
és belébocsátkozék. 

És fegyverhordozója amint meglátta, hogy Saul meghalt, ő is 
belébocsátkozék az ő kardjába, és vele együtt meghala." (31, 2—5.) 

"És mikor meglátták az Izrael férfiai, akik a völgyön túl és a Jordánon túl 
laktak vala, hogy Izrael férfiai elfutottak, és hogy Saul és az ő fiai 
meghalának; elhagyták a városokat és elfutának. A filiszteusok pedig 
eljövének és lakának azokban. 

És történt másnap, mikor a filiszteusok kimentek, hogy kirabolják az 
elesetteket, megtalálták Sault és az ő három fiát, akik a Gilboa hegyén esének 
el. 

És levágták fejét és fegyverzetét lehúzták, és elküldötték a filiszteusok 
tartományába  szerénszerte, hogy hírt "mondanának  bálványaiknak 
templomában és a nép között. 

És fegyverzetét Astarot templomában helyezték el, testét pedig 
felfüggesztek Bethsán kerítésére. 

Mikor pedig értesültek felőle Jábes-Gileád lakói, hogy mit cselekedtek a 
filiszteusok Saullal: 

Felkelének mindnyájan a vitéz férfiak, és ménének egész éjjel, és miután 
levették Saul testét és az ő fiainak testeit Bethsán kerítéséről, elmentek 
Jábesbe, és ott megégették őket; 

Csontjaikat pedig felszedték, és eltemették a tamaris fa alatt Jábesben; és 


böjtölének hét napig." (7—13. vers.) 

Sámuel második könyve mindjárt az elején elbeszéli Saul halálát — 
mégpedig egész másként. Az ellentmondás annyira szembeszökő, hogy 
érdemes róla beszélni. Megmutatja, hogy a szent szerző milyen fesztelenül űz 
gúnyt a hívőkből. 

"És lőn Saul halála után, mikor Dávid visszatért az  amálekiták 
legyőzéséből, és Dávid két napig Siklágban időzött. (A szerző már elfelejtette, 
hogy néhány nappal azelőtt ez a város teljesen a tűz martaléka lett.) 

Ímé a harmadik napon egy férfi jőve a táborból Saultól és az ő ruhái 
megszaggatva valának, fején pedig föld vala; és amikor Dávidhoz ért, leesék a 
földre, és meghajtá magát. 

Monda pedig néki Dávid: Honnét jössz? Felele néki: Az Izrael táborából 
szaladék el. 

Monda néki Dávid: Mondd meg kérlek nékem, mint lőn a dolog? O pedig 
felele: Megfutamodék a nép a harcból, és a nép közül nagy sokaság esett el, és 
meghalának. Sőt Saul is és Jonathán az ő fia meghalának. 

Dávid pedig monda az ifjúnak, ki néki ezt elbeszélé: Honnan tudod, hogy 
meghalt Saul és Jonathán az ő fia? 

Felele az ifjú, ki a hírt hozta: Történetből felmenék a Gilboa hegyére, és 
ímé Saul az ő dárdájára támaszkodott vala, és ímé a szekerek és lovagok 
utolérték őtet. 

Hátratekintvén pedig Saul, megláta engem és szólíta, és mondék: Imhol 
vagyok én. 

Monda pedig nékem: Ki vagy te? Felelék néki: Amálekita vagyok. 

Akkor monda nékem: Kérlek állj mellém és ölj meg engem, mert 
dermedtség fogott el engem, pedig a lélek még teljesen bennem van. 

Annak okáért én mellé állván, megölém őtet, mert tudtam, hogy meg nem 
él, miután elesett, és elhozám a koronát, mely az ő fején vala, és az 
aranyperecet, mely az ő karján volt, és azokat ímé ide hoztam az én uramnak. 
Akkor megragadá Dávid a maga ruháit és megszaggatá, úgyszintén a többi 
emberek is, akik ővele valának. 

És nagy zokogással sírának, és böjtölének mind estvéig, Saulon és 
Jonathánon, az ő fián, és az Úrnak népén és Izraelnek házán, mivelhogy 
fegyver által hullottak el. 

És monda Dávid az ifjúnak, aki ezt elbeszélé néki: Honnét való vagy te? 
Felele: Egy jövevény amálekita férfi fia vagyok. 

Ismét monda néki Dávid: Hogy nem féltél felemelni kezedet az Úr 
felkentjének elvesztésére? És szólíta Dávid egyet az ő szolgái közül kinek 
monda: Jöjj elő és öld meg őt. Ki általüté azt, és meghala." (1, 1—15.) 

Dávid siratóéneket költött Saul és Jonathán szomorú végéről. A biblia 


teljes egészében közli, mi azonban csak ezt a részletét idézzük: "Sajnállak 
testvérem Jonathán, kedves valál nékem nagyon, hozzám való szereteted 
csudálatra méltóbb volt az asszonyok szerelménél." (26. vers.) 

E mű elején láthatta az olvasó, hogy a bibliát alkotó könyvek hitelességét 
vitatják a tudósok — különféle okokból. Az egyház például azt állítja, hogy az 
első öt könyv Mózes műve, Józsué könyvének szerzője Józsué, Sámuel két 
könyve pedig Sámueltől való és ők koruk eseményeit mondják el ezekben a 
művekben. A teológusok — Bossuet-vel" élükön — éktelen haragra gerjednek, 
amikor azt mondják nekik, hogy mindezt utólag koholta valaki, mégpedig 
jórészt Ezsdrás, a babiloni fogság után. 

A kétkedő tudósok véleményének alátámasztására célszerű, ha mellesleg 
megemlítjük Sámuel II. könyve első fejezetének egyik egyszerű kitételét, 
amely rávilágít a szentírás készítőinek csalárdságára. "És monda íjdal ez, hogy 
megtanulják Júda fiai, mely be van írva a Jásár könyvébe" — hangzik a 18. 
vers. Ez a Jásár könyve pedig szerepel Józsué könyvében is, amikor Mózes 
utóda csodálatos módon megállította a napot és a holdat. "És megálla a nap, és 
vesztegle a hold is, amíg bosszút álla a nép az ő ellenségein. Avagy nincsen-é 
ez megírva a Jásár könyvében?" (Józsué könyve, 10, 13.) Ha Józsué nem 
mondabeli személy, akkor csodája körülbelül ötszáz évvel Dávid uralkodása 
előtt történhetett. Ennélfogva gyakorlatilag lehetetlen, hogy Józsué az általa 
írott könyvben idézzen egy másik könyvet, amely — az állítólagos Sámuel 
szerint — (ötszáz évvel később) közli Dávidnak siratóénekét Saulról és 
Jonathánról. 

Ezt a "Jásár könyvé"-t, amelyet a biblia több ízben is említ, a papok 
eltüntették, s azt állítják, hogy sajnálatos módon elkallódott. Ha megvolna, 
akkor ugyanis világosan kiderülne, hogy az ótestamentumot nem Mózes, 
Sámuel, Dávid stb. Írta szép sorjában elbeszélve a saját korukban történt 
eseményeket. A két bibliai verssor, amelyet az imént párhuzamosan idéztem, 
elárulja a turpisságot, és szilárd bizonyítékot nyújt a papi szélhámosságra. 

Dávid tehát, akit Sámuel már régebben felszentelt, valóban csak Saul 
halála után tekintette magát királynak; csupán akkor kezdte meg államfői 
ténykedését. Mindenekelőtt tanácsot kért Jehovától, hogy megtudja, melyik 
város legyen királyi székhelye, s a jóisten Hebront jelölte ki. (2, 1.) Azután 
Dávid felhívást intézett a néphez. Csak a Júda törzs vezetői jöttek el, hogy 
elismerjék, "és ott felkenék Dávidot királynak a Júda házán". (4. vers.) Isai fiát 
tehát kétszer kenték fel. Más szóval, Sámuel felkenése nem volt érvényes. 
Ezután Dávid Hebronba hozatta két feleségét, Abigailt és Ahinoámot, és hogy 
vigasztalást találjon első feleségének, Saul leányának, Mikálnak hiányára, 
négy új asszonnyal pótolta: Haggittal, Abitállal és Eglával, akiknek családját 

nem tartja említésre méltónak a szent szerző, valamint Máákhával, a gessuri 
Thalmai király őfelségének leányával. Ez a hat asszony — úgy látszik — eléggé 
jól megfért egymással. 

Dávidnak főparancsnokra volt szüksége. Nem felejtettük el Abisait, akivel 
együtt hatolt be éjnek idején a hakilai táborba, s aki elemelte Saul 
éjjeliedényét — míg Dávid a dárdáját vitte el. Ennek az Abisainak, Séruja 
fiának, két fivére volt: Joáb és Asáel; Dávid serege élére Joábot állította, és 
később láthatjuk, hogy egész uralkodása alatt fontos szerepet játszik majd. 

"Lőn pedig az időnek száma, míg Dávid király volt Hebronban Júdának 
házán, hét esztendő és hat hónap." (11. vers.) 

Saul főparancsnoka, Abner viszont nem ismerte el Júda választottját. Ő 
Saul legkisebb fiát, Isbósetet ajánlotta a népnek. Tizenegy törzs királlyá 
kiáltotta ki Isbósetet, aki felvette Izrael királyának címét és Mahanáimban 
rendezte be udvarát. Uralma azonban csak két esztendeig tartott. 

Tehát polgárháború folyt. Az izraeli sereg és Júda hada először a Gibeon 
halastónál találkozott, és Abner azt javasolta Joábnak, hogy Benjámin 
törzséből tizenkét ifjú vívjon párbajt Dávid tizenkét fiatal hívével. Joáb 
elfogadta az ajánlatot. 

"És ki-ki az ő társának fejét megragadá, és fegyverét oldalába üté; és 
egyenlőképpen mind elhullanak; és nevezek azt a mezőt Helkáth- 
Hassurimnak, mely Gibeonban van." (16. vers.) 

Erre általános tusakodás támadt, és Dávid hívei megfutamították Isbóset 
embereit. 

Abner, amikor látta, hogy a csatát elveszítette, menekülésre fogta a dolgot. 

"Asáel pedig könnyű lábú vala, mint egy vadkecske, mely a mezőn lakik. 

És Asáel üldözé Abnert; és se jobbfelé, se balfelé nem téré ki Abner után 
való futásában. 

Hátratekintvén pedig Abner, monda: Te vagy-é Asáel? Felele: Én vagyok. 

És monda néki Abner: Térj másfelé, vagy jobb kézre vagy bal kézre, és 
fogj meg egyet az ifjak közül, és foszd ki őt mindenéből; de Asáel nem akarta 
őt elhagyni. 

Ismét monda Abner Asáelnek: Menj el hátam mögül. Miért verjelek téged 
a földhöz? És micsoda orcával menjek Joábhoz, a te bátyádhoz? 

Mikor azért semmiképpen nem akart eltérni általüté őt Abner a dárda 
végével, az ötödik oldalcsontja között, és hátul jőve ki a dárda; és elesek azon 
a helyen, és ugyanott meghala. És lőn, hogy mindazok, akik arra a helyre 
érkezének, ahol Asáel elesett és meghalt vala, megállának." (18-23. vers.) 

"Joáb pedig és Abisai tovább üldözék Abnert; és midőn a nap lement, 
elérkezének az Amma halmára, amely Giah átellenében vala, a Gibeon 
pusztája melletti úton. 


Akkor egybegyülekezének az Abner után való Benjámin fiai, egy csoportot 
alkotva, és megállának egy halomnak tetején. 

És kiálta Abner Joábnak, és monda: Vajon szüntelenül öldökölnie kell-é a 
fegyvernek? Nem tudod-é, hogy siralmas lesz ennek a vége? És meddig nem 
mondod a népnek, hogy térjenek vissza testvéreiknek hátukról? 

És monda Joáb: Él az Isten, hogy ha te nem szólottál volna, bizony már 
reggel eltávozott volna a nép, és nem kergette volna az ő atyjafiait. 

Trombitát fúvata azért Joáb, és megálla az egész nép, és nem üldözék 
tovább Izraelt, és nem harcolának tovább. 

Abner pedig és az ő vitézei azon az egész éjszakán mennek vala a 
mezőségen, és általkelének a Jordánon, és az egész vidéket bejárván, jutának 
Mahanáimba. 

Joáb pedig megtérvén Abner üldözéséből, összegyűjté az egész népet, és 
hiányozának Dávid szolgái közül tizenkilencen és Asáel. 

A Dávid szolgái pedig Benjámin nemzetéből, az Abner szolgái közül 
háromszázhatvan embert ölének meg, akik meghalának. 

És felvevén Asáelt, eltemetek őt atyjának sírboltjában, mely Bethlenemben 
vala. Joáb pedig és az ő vitézei egész éjjel menve, Hebronban virradának 
meg." (24-32. vers.) 

Kár lett volna, ha elmulasztjuk e nevezetes csata leírását. Mindez az 
istenség sugallta szentírás része. Az olyasféle badarságok, mint amelyeket az 
imént olvashattunk, említést érdemelnek. Ne feledjük el, hogy az ilyen, 
szentnek nyilvánított zagyvaságok alapján minősülnek a papok állami 
hivatalnokoknak, élveznek mindenféle kiváltságot, s az adófizetők pénzéből 
tartják fenn kasztjukat, mintha a legnemesebb tudományok doktorai és a 
legbámulatosabb igazságok tanítómesterei volnának. 

Miközben a tizenegy törzs visszautasította Dávid elismerését, a király 
"erősítette házát és gyermekeket nemzett". Isten kedvenc felkentje tehát 
egyáltalán nem vesztegette idejét. "Elsőszülött vala Ammon, a Jezréelből való 
Ahinoámtól; A második pedig Kileáb, a kármelbeli Nábál feleségétől, 
Abigailtól való, és a harmadik Absolon, a Máákha fia, aki a gessurbeli 
Thalmai király leánya vala; 

És a negyedik Adónia, Haggitnak fia, és az ötödik Sefátia, Abitál fia. 

A hatodik Ithreám, Eglától, Dávid feleségétől való; ezek születtek 
Dávidnak Hebronban." (3, 2—5.) 

Nem sokkal később Abner egy nőügy miatt Dávid pártjára állt. Az 
anekdota szó szerint így hangzik: "Vala pedig Saulnak egy ágyasa, kinek neve 
vala Rizpa, Ajának leánya; és monda Isbóset Abnernek: Miért mentél be az én 
atyámnak ágyasához? 

Felette igen megharaguvék azért Abner az Isbóset szaván, és monda: Ebfej 


vagyok-é én, ki Júdával tart? Én most nagy irgalmasságot cselekedtem a te 
atyádnak, Saulnak házával, az ő atyjafiaival és rokonságaival, és nem adtalak 
téged Dávidnak kezébe; és te mégis ez asszonynak vétkét reám fogod most. 

Úgy cselekedjék Isten Abnerrel most és ezután is, hogy amint megesküdött 
az. Úr Dávidnak, én is aszerint cselekeszem vele: Hogy elveszem a 
királyságot Saulnak házától, és megerősítem Dávidnak székét az Izrael és a 
Júda felett, Dántól fogva mind Bersebáig. 

És nem felelhete semmit erre Abnernek, mivelhogy igen fél vala tőle. 

Követeket külde azért Abner Dávidhoz maga helyett ilyen izenettel: Vajon 
kié ez az ország? Azt mondván: Tégy frigyet velem, és ímé az én erőm is te 
melletted lesz, hogy az egész Izraelt hozzád hajtsam. 

Kinek felele Dávid: Jó, én frigyet kötök veled. De mindazáltal egyet kérek 
tőled, mondván: Addig ne lássad az én arcomat, míg el nem hozod nékem 
Mikált, a Saul leányát, mikor ide akarsz jőni, hogy arcomat lássad. És 
követeket külde Dávid Isbósethez, a Saul fiához, kik ezt mondják: Add vissza 
az én feleségemet, Mikált, kit én kétszáz filiszteus előbőrével jegyeztem el 
magamnak. 

Elkülde azért Isbóset, és elvéteté őt az ő férjétől, Páltieltől, Láis fiától. 

És vele ment az ő férje is, sírva követvén őt Bahurimig; és ott monda néki 
Abner: Eredj, menj vissza; és haza téré." (7—16. vers.) 

Így szerezte vissza Dávid első számú nejét, akihez szemlátomást 
ugyancsak ragaszkodott. Azért a hat másikat is megtartotta. 

Ami pedig Abnert illeti, neki nem hozott szerencsét Isbósettel szemben 
elkövetett árulása. Amikor Hebronba ment, hogy tárgyaljon Isai fiával, húsz 
tisztje kísérte. Dávid lakomát adott a tiszteletére, majd jó barátként váltak el. 
Abner elindult az izraelitákhoz, hogy meggyőzze őket: Dávid az egyetlen 
törvényes király. Joáb azonban tudomást szerzett erről, elküldte embereit s 
azok útközben elfogták Abnert és visszavitték Hebronba, azzal az ürüggyel, 
hogy Dávid még mondani kíván neki valamit. 

"Visszajővén Abner Hebronba, félreszólítá őt Joáb a kapu között, mintha 
titokban akarna vele beszélni, és általüté ott őt az ötödik oldalbordájánál, és 
meghala." (27. vers.) Asáel haláláért tehát bosszút álltak. A gyilkosság hírére 
Dávid kihirdette, hogy ő nem részes benne. Abner vére Joáb fejére hulljon! — 
kiáltott fel. Sőt, pompás temetést rendezett vetélytársa hadvezérének. 

Isbóset helyzete nem volt valami rózsás. Híveinek zöme elhagyta. Egy igen 
meleg napon, amikor éppen ebéd utáni álmát aludta, két hadnagya, Rékáb és 
Bahana, behatolt szobájába és ágyán megfojtotta. Hőstettükre büszkén és 
jutalomra számítva, áldozatuk fejét elvitték Dávidnak. A király pedig azzal 
jutalmazta őket, hogy levágatta kezüket-lábukat. Azután felakasztatta őket a 
Hebron tava mellett emelt bitófára. Dávid végül Abner sírjába helyeztette 


Isbóset fejét. (4. fej.) 

Dávid hét és fél évig uralkodott Hebronban, majd harminchárom 
esztendeig Jeruzsálemben, amely akkor a jebuzeusoké volt. A király azonban 
végleg egyesítette jogara alatt az izraelitákat s elfoglalta a várost. "És lakozék 
Dávid abban a várban, és nevezé azt Dávid városának; és megépíté Dávid 
körös-körül, Miliőtől fogva befelé... Követeket külde pedig Hirám, Tirusnak 
királya Dávidhoz, és cédrusfákat is, ácsmestereket és kőmíveseket, és építenek 
házat Dávidnak." (5, 9., 11.) 

Jegyezzük meg, hogy a tirusi krónikák egyetlen szóval sem említik ezt a 
követséget, és még Dávid nevét sem közlik. 

Akárhogyan volt is, a zsidó nép igazi megtelepedése Jeruzsálem 
bevételével kezdődik. Addig az izraeliták csak rablásból élő, hegyen-völgyön, 
barlangról barlangra portyázó, kóbor horda voltak, s egyetlen jelentős 
helységet sem tudtak elfoglalni. Jeruzsálem a sivatag szélén van, a Föníciába 
kereskedni járó arabok útjába esett; tehát fekvése kedvező. A talaj ugyan 
kavicsos és nem terem semmit. A város azonban három hegyen terül el, és 
emiatt igen fontos helységnek számított. Dávid nyilván híjával volt 
mindenféle építőanyagnak, ami a fővároshoz illő házakhoz szükséges, hiszen 
Hirám, Tirus királya küldött fát, ácsokat és kőműveseket. Azt nem tudni, 
mivel fizethetett Dávid Hirámnak, s milyen üzletet kötött vele. Voltaire szerint 
Dávid egy olyan nemzet élén állt, amely sokáig rabszolgasorban élt és igen 
szegény lehetett. A portyái során ejtett zsákmánytól sem tollasodhatott meg, 
mert nem esik említés arról, hogy gazdag várost is kifosztott volna. Bár a 
zsidó történelem egyetlen adatot sem közöl Júda akkori állapotáról s azt sem 
tudjuk, miként fogott hozzá Dávid az ország kormányzásához — mégis őt kell 
tekintenünk egyetlen alapítójának. 

Amikor Jeruzsálemnek és tizenöt-húsz mérföldnyi környékének ura lett: 

"Vőn pedig még magának Dávid ágyasokat, és feleségeket Jeruzsálemből, 
minek utána Hebronból oda ment; és lőnek még Dávidnak fiai és leányai. 

És ezek a nevei azoknak, akik Jeruzsálemben születtek: Sammua, Sóbáb, 
Nátán, Saflmon, Ibhár, Elisua, Néfeg, Jáfia, Elisáma, Eljada és Elifélet." (5, 
13—16.) 

Miután Dávid a maga sorsát eligazította, arra gondolt, hogy megfelelő 
hajlékot kell adnia Jehovának, vagyis hogy a frigyládát fővárosába hozatja. 

"Összegyűjté ezek után Dávid az egész Izraelnek színét, harmincezer 
embert. 

És felkelvén, elméne Dávid az egész néppel együtt, mely vele vala, 
Júdának városába, Bahalába, hogy elhozza onnan az Isten ládáját, mely 
Névről, a Seregek Urának nevéről neveztetik, ki ül a kerubok között. 

És tevék az Isten ládáját új szekérre, és elhozák azt Abinádábnak házától, 


mely vala a dombon, és Uzza és Ahió, Abinádáb fiai vezetik az új szekeret." 
(6, 1—3.) 

"És mikor Nákonnak szérűjére jutának, kinyújtá Uzza az ő kezét az Isten 
ládájára, és megtartá azt; mert az ökrök félremozdították vala. 

Ennek okáért felgerjede az Úr haragja Uzza ellen, és megölé ott őt az Isten 
vakmerőségéért: és meghala ott az Isten ládája mellett." (6—7. vers.) 

"Megfélemlék azért Dávid azon a napon az Úrtól, és monda: Hogyan jöjjön 
az Úr ládája énhozzám? 

És nem akará Dávid magához vinni az Úrnak ládáját Dávidnak városába, 
hanem letéteté azt Dávid a gitteus Obed Edom házánál." (9—10. vers.) 

Ha a biblia e részét nem Sámuel írta, akkor is minden valószínűség szerint 
pap. Ebben az elbeszélésben a legfeltűnőbb az a gondos igyekezet, hogy 
elriassza a világiakat a frigyláda érintésétől. Már láttuk az ötvenezer-hetven 
kíváncsi iszonyú hekatombáját, akik mintegy villámtól sújtva, azon nyomban 
szörnyethaltak, mert belenéztek a szent dobozba. A szerző, hogy félelmet 
keltsen, az anekdota valószínűtlenségétől sem riadt vissza. Most már az sem 
fontos, hogy isten égbekiáltóan igazságtalan! Itt van például ez a frigyláda, 
amely isteni eredete ellenére, bizonyára kevés helyet foglalt el, hiszen egy 
közönséges szekéren elfért. Nyilván igen keskeny is lehetett, minthogy 
áthaladt a Gáza-hegy és a jeruzsálemi hegy közti szűk szorosokon. Papok nem 
kísérték — ami alig hihető -, és mivel nem tették meg a szükséges 
óvintézkedéseket az esés megakadályozására, ez a derék Uzza visszatartotta a 
ládát, megóvta a földre zuhanástól — és vallási buzgalmáért hirtelen halál lett a 
jutalma! Hát ez bizony képtelenség! Az ateisták — élükön lord Bolingbroke — 
joggal állították tehát, hogy ez a történet sértő az isteni jóságra nézve, és ha 
bárki vétkes volt benne, akkor csakis a leviták, akik magára hagyták a szent 
ládát, nem pedig az a világi személy, aki elkapta... De éppen az efféle 
történetekkel érték el, hogy a tudatlan nép továbbra is hitt a papi kaszt istentől 
kapott mentességeiben és kiváltságaiban. 

Egy másik megjegyzés: Dávid uralmának e kezdeti otrombaságai azt 
bizonyítják, hogy a zsidó nemzet még éppoly faragatlan volt, mint amilyen 
szegény, s valójában megfelelő ház sem akadt, ahol elhelyezhette volna 
legfőbb kegyszerét. 

Obed Edom úr, a frigyláda kijelölt őre, roppantul ügyelt, hogy ne nyúljon 
hozzá; ezért "megáldá az Úr Obed Edomot és egész háznépét". (11. vers.) 
Három hónap múltán Dávid rájött, hogy a sújtó villám el is maradhat — s 
visszakövetelte a ládát Obed Edomtól. Át is szállította Jeruzsálembe. Ez 
ünnepélyes szertartással ment végbe, s a király ez alkalommal roppant 
vidáman viselkedett: "Dávid pedig teljes erejéből táncol vala az Úr előtt, és 
gyolcs efódot övedzett magára Dávid." (14. vers.) Vigadása közben kissé túl 


magasra rúgta a lábát, és előbukkant valami... amit nem illett volna látni. Első 
számú hitvese, Mikál, nem is rejtette véka alá véleményét erről az esetről, 
amikor a szent láda az e célra emelt sátorba került. "Mikor pedig Dávid 
hazament, hogy megáldja az ő háznépét is: kijőve Mikál, a Saul leánya Dávid 
eleibe, és monda: Mily dicsőséges vala ma Izrael királya, ki az ő szolgáinak 
szolgálói előtt felfosztózott vala ma, mint ahogy egy esztelen szokott 
felfosztózni!" (20. vers.) Ami Jehovát illeti, neki nagyon tetszett a féktelen 
tánc, és megbüntette Mikált, amiért udvariatlan volt férjével: büntetésül "nem 
lőn soha gyermeke az ő halálának napjáig". (23. vers.) 

Dávid szeretett volna templomot emelni Jehovának; a zsidók istene 
azonban ellenezte, mivel ezt a tisztességet Salamon számára tartogatta. (7. 
fej.) 

A 8. fejezet Dávid győzelmeivel foglalkozik. "Ezek után megveré Dávid a 
filiszteusokat, és megalázá őket: és elfoglalá Dávid a fíliszteusok kezéből 
Méteg Ammát." (1. vers.) Kiderül az is, hogy megszabadította a zsidó népet a 
filiszteusokkal szemben fennálló adófizetési kötelezettségétől. Ez bizony 
csodálatos dolog: isten kedvenc felkentje a jeruzsálemi győzelem után is még 
adót fizetett a filiszteusoknak, és újabb győzelmekre volt szükség, hogy a 
zsidók megszabaduljanak e terhes függőségtől. Ez arra vall, hogy ez a nép 
még igen kicsiny lehetett. 

"És megveré a Moábitákat is, és kötéllel méré meg őket, lefektetvén őket a 
földre; két kötéllel méré azokat, akik megölendők, és egy teljes kötéllel 
azokat, akik életben hagyandók valának; és a moábiták Dávidnak adófizető 
szolgái lőnek." (2. vers.) 

Ez a mód, ahogyan Dávid a moábitákkal bánt, nagyon hasonlít a Busirisról 
elterjedt pogány meséhez. Busiris ugyanis foglyait ágyának hosszához mérte: 
a kiálló tagjaikat levágta, a túlságosan rövideket pedig gyötrelmes kínzással 
megnyújtotta. 

"Megveré Dávid Hadadézert is, Réhóbnak fiát, Czóbának királyát, mikor 
elméne, hogy hatalmát kiterjessze Eufrátesz folyó vizéig. 

És foglyul ejtett Dávid közülök ezer és hétszáz lovagot, és húszezer gyalog 
embert; és inaikat elvagdaltatá Dávid minden szekeres lovaknak, és csak száz 
szekérbe valót hagyott meg közülök. 

Eljövének pedig a Síriabeliek Damaskusból, hogy megsegítsék Hadadézert, 
Czóbának királyát; és levága Dávid a Síriabeliek közül huszonkétezer férfit. 

És helyeze Dávid állandó sereget a damaskusi Síriába; és a Síriabeliek 
Dávidnak adófizető szolgái lettek. És megoltalmazá az Úr Dávidot valahová 
megyén vala. 

És elvévé Dávid az arany paizsokat is, melyek Hadadézer szolgáin valának, 
és bevivé azokat Jeruzsálembe." (3—7. vers.) 


Szövetséget kötött egy bizonyos Tóival, Hamát királyával, aki éppoly 
ismeretlen a történelemben, mint a másik király, akit Dávid legyőzött. 

"És hírnevet szerze Dávid, amikor visszatért, miután a Síriabelieket leverte 
a sós völgyben, tizennyolcezeret." (13. vers.) 

Számos tudós határozottan tagadja Dávid síriai és Eufrátesz menti 
győzelmeit. Azt hangoztatják, hogy sehol, egyetlen történetíró sem említi ezt. 
Nem ismeretes Hadadézer nevű síriai király sem, s ha Dávid egészen az 
Eufrátesz partjáig terjesztette ki uralmát, akkor a földkerekség egyik 
leghatalmasabb uralkodója lett volna a maga korában. Ennélfogva érthetetlen, 
hogy a történetírók árva szóval sem emlékeznek meg róla. A tudósok 
túlzásnak tekintik e parányi nép vezérének állítólagos hódításait, mikor ez a 
nép csak egyetlen város ura volt s még az sem épült fel! 

Dicsősége teljében egyszerre csak eszébe jutott Dávidnak Saul öreg 
szolgája, akit Sibának hívtak. Maga elé rendelte, és megkérdezte tőle, nem él- 
e véletlenül még az első király valamelyik családtagja. Siba közölte (Dávid 
nem tudta ezt!), hogy Jonathán után egy Méfibóset nevű fiú maradt, aki idővel 
maga is családatya lett: ivadéka a Mika névre hallgatott. Az uralkodónak nem 
kellett vetélytársra gyanakodnia Jonathán fiának személyében, hiszen ez olyan 
békésen viselkedett, hogy hosszú éveken át nem is hallatott magáról. Dávid 
földbirtokot adományozott Sibának és Méfibósetnek, és azt kívánta, hogy a fiú 
ezentúl a királyi palotában étkezzék. (9. fej.) 

"Méfibóset tehát Jeruzsálemben lakozék, mert mindenkor a király 
asztalánál eszik vala; és ő mind a két lábára sánta vala." (13. vers.) 

Dávid hadat viselt az ammoniták ellen is (10. fej.), mivel királyuk, Hánon, 
rút tréfát űzött vele. Néhány zsidó ugyanis Hánon országába utazott, s ez 
"szakáloknak felét lenyíratá, és ruháikat félben elmetszeté az alfelekig, és 
elbocsátá őket". (4. vers.) Magától értetődik, hogy az ammoniták csúfos 
vereséget szenvedtek. 

A szentírás nemrég elsorolta Dávidnak Jeruzsálemben született fiait, s 
közöttük említés esett Salamonról is. E fiúgyermek születésének körülményeit 
tárgyalja a 11. fejezet. 

Egy szép napon a király séta közben messziről megpillantott egy szép 
fürdőző nőt. Nyomban fellángolt benne a vágy, hogy közelebbről megismerje 
a hölgyet. 

"És elkülde Dávid, és tudakozódék az asszony felől, és monda egy ember: 
Nemde nem ez-é Bethsabé, Eliámnak leánya, a hitteus Uriás felesége? 

Akkor követeket külde Dávid, és elhozatá őt; ki beméne őhozzá, és vele 
hála, mikor az ő tisztátalanságából megtisztult; és annak utána visszaméne az 
ő házához. 

És fogada méhében az asszony, és elküldvén, megizené Dávidnak ilyen 


szóval: Teherbe estem! 

Akkor Dávid izene Joábnak: Küldd haza hozzám a hitteus Uriást; és 
elküldé Joáb Uriást Dávidhoz. 

Mikor pedig eljutott Uriás őhozzá, megkérdé őt Dávid Joábnak békessége 
felől, a népnek békessége felől és a harc folyása felől. 

Ezután monda Dávid Uriásnak: Menj haza, és mosd meg lábaidat (!); 
kimenvén pedig Uriás a király házából, a király ajándékot külde utána. 

Uriás azonban lefeküvék a királyi palota bejárata előtt az ő urának minden 
szolgáival, és nem méné a maga házához. 

És megjelenték Dávidnak, mondván: Nem ment le Uriás az ő házához. 
Akkor monda Dávid Uriásnak: Nemde nem útról jöttél-e? Miért nem mentél le 
a te házadhoz? 

Felele Uriás Dávidnak: Az Isten ládája, Izrael és Júda nemzetsége 
sátorokban laknak, és az én uram Joáb, és az én uramnak szolgái a nyílt mezőn 
táboroznak: hogy mennék én be az én házamba, hogy egyem és igyam és 
feleségemmel háljak? Úgy élj te és úgy éljen a te lelked, hogy nem mívelem 
azt! 

Monda azért Dávid Uriásnak: Maradj itt ma is, és holnap elbocsátlak. Ott 
marada azért Uriás Jeruzsálemben az nap és más napra kelve is. 

Ennek utána hívatá őt Dávid, és ő vele evék és ivék, és lerészegíté őt, és 
kiméne estve aludni az ő ágyára, az ő házának szolgáival együtt, de házához 
nem mérné alá. 

Megvirradván pedig, levelet íra Dávid Joábnak, melyet Uriástól küldött el. 

Írá pedig a levélben, mondván: Állassátok Uriást legelöl, ahol a harc 
leghevesebb és háta mögül fussatok el, hogy megölettessék és meghaljon." 
(11, 3—15.) 

"Lőn azért, hogy mikor ostromlá Joáb a várost, állata Uriást arra a helyre, 
ahol tudja vala, hogy erős vitézek vannak. 

Kijővén azért a városbeli nép, megharcolának Joábbal, és elhullanak 
egyesek a nép közül, Dávid szolgái közül, és a hitteus Uriás is meghala. 

Követet külde akkor Joáb, és megizené Dávidnak az ütközetnek egész 
lefolyását. 

És megparancsolá a követnek, mondván: Ha az ütközetnek egész lefolyását 
teljesen előadtad a királynak, 

És ha a király haragra lobbanva, azt mondja néked: Miért mentetek olyan 
közel a városhoz ha ölni? Avagy nem tudtátok-é, hogy lelövöldöznek a 
kőfalról? 

Akkor mondd meg: A te szolgád, a hitteus Uriás is meghalt." (16-21. vers.) 

A hírnök teljesítette küldetését. 

"Monda azért Dávid a követnek: Ezt mondjad Joábnak: Ne bánkódjál 


amiatt; mert a fegyver úgy megemészt egyet, mint mást. Fokozzad azért 
támadásodat a város ellen, hogy elpusztítsad azt. Így biztasd őt." (25. vers.) 

"Meghallá pedig Uriásnak felesége, hogy meghalt Uriás, az ő férje, és 
siratá az ő férjét. 

És mikor a gyászolásnak az ideje eltelt, érette külde Dávid és házába viteté 
őt és lőn néki a felesége, és szüle néki egy fiat. De ez a dolog, amelyet Dávid 
cselekedett, nem tetszék az Úrnak." (26—27. vers.) 

Jehova Nátán prófétát küldte követségbe Dávidhoz. A próféta formás kis 
történetet mesélt a királynak. Volt egyszer egy dúsgazdag ember, temérdek 
jószág tulajdonosa. Egy napon vendégül látott egy utast, és bárányt szolgált 
fel, amelyet szegény szomszédjától lopott, ahelyett hogy a dús nyájából 
választott volna ki. Dávid felháborodott a becstelen gazdag ember 
viselkedésén, Nátán azonban közbevágott: 

" ..Te vagy az az ember! Ezt mondja az Úr Izraelnek Istene: Én kentelek 
fel téged, hogy király légy Izrael felett, és megszabadítottalak téged a Saul 
kezéből. 

És néked adtam a te urad házát, és a te uradnak feleségeit a te kebeledbe; 
ennek felette néked adtam Izraelnek és Júdának házát: és ha még ez kevés 
volt, ezt s ezt adtam volna néked. 

Miért vetetted meg az Úrnak beszédét, oly dolgot cselekedvén, mely 
utálatos őelőtte? A hitteus Uriást fegyverrel ölted meg, és az ő feleségét 
magadnak vetted feleségül; magát pedig az Ammon fiainak fegyverével ölted 
meg. 

Most azért ne távozzék el a fegyver soha házadból, mivel megutáltál 
engem, és a hitteus Uriás feleségét elvetted, hogy a feleséged legyen. 

És mondja az Úr: Ímé én éppen a saját házadból bocsátók reád csapásokat, 
és feleségeidet szemed láttára veszem el, és adom más felebarátodnak, és hál a 
te feleségeiddel fényes nappal. 

Mert te titkon cselekedtél; de én az egész Izrael előtt és napvilágnál 
cselekeszem azt. 

Monda azért Dávid Nátánnak: Vetkeztem az Úr ellen! És monda Nátán 
Dávidnak: Az Úr is elvette a te bűnödet, nem fogsz meghalni. 

Mindazáltal, mivel alkalmat adtál a gyalázásra az Úr ellenségeinek e 
dologban: a te fiad is, aki lett néked, bizonnyal meghal." (12, 7—14.) 

A próféta felségesen kivonul, Dávid imádkozik és böjtöl, hét nap elteltével 
pedig meghal a Bethsabétól született gyermeke. 

"És könyörge Dávid az Istennek a gyermekért, és böjtöle is Dávid, és 
bemenvén, a földön feküvék éjjel. 

. . Hetednapra azért meghala a gyermek, és nem merik vala a Dávid szolgái 
néki megmondani, hogy meghalt a gyermek, mert ezt mondják vala: ímé, még 


mikor a gyermek élt, szólottunk néki és meg sem hallotta szónkat; hogyan 
mondanánk meg néki, hogy meghalt a gyermek, hogy magának bajt 
szerezzen? 

Látván pedig Dávid, hogy az ő szolgái suttognak, eszébe vévé Dávid, hogy 
meghalt a gyermek, és monda Dávid az ő szolgáinak : Meghalt-é a gyermek? 
Azok mondának: meghalt. 

Felkelvén azért Dávid a földről, megmosdék és megkené magát és más 
ruhát vőn magára, és bemenvén az Úr házába, imádkozék. Azután beméne a 
maga házába, és kérésére kenyeret vivének elébe, és evék. 

Akkor mondának az ő szolgái néki: Mi dolog ez, amit míveltél? Míg a 
gyermek élt, böjtökéi és sírtál; most pedig, hogy meghalt a gyermek, felkelél 
és kenyeret ettél. 

Monda ő: míg a gyermek élt, addig böjtöltem és sírtam; mert ezt 
mondottam: Ki tudja, talán az Úr könyörül rajtam, és megél a gyermek. 

De most, hogy meghalt, vajon miért böjtölnék? Vajon visszahozhatom-é 
azzal? Én megyek őhozzá, de ő nem jő ide vissza énhozzám. 

És megvigasztalá Dávid az ő feleségét, Bethsabét, és beméne hozzá, és 
vele hála. És ő szült fiat, és nevezé annak nevét Salamonnak, és az Úr szerété 
azt, 

Amint megizente vala Nátán próféta által, ki nevezé az ő nevét Jedidjának, 
az Úrért." (16, 18—25.) 

Ez aztán épületes epizód a javából!... A Dávidtól teherbe esett Bethsabé 
házasságát — mint Voltaire közli — számos rabbi és bibliamagyarázó 
érvénytelennek minősítette. Nálunk a házasságtörő asszony nem mehet nőül a 
szeretőjéhez, aki megölte az illető asszony férjét, hacsak a pápa felmentést 
nem ad. III. Celesztin pápa rendelkezett így. Nem tudjuk, hogy a pápának 
valóban lehet-e ilyen hatalma. Annyi azonban bizonyos, hogy egyetlen 
civilizált nemzet sem engedélyezi a gyilkosnak, hogy feleségül vegye 
áldozatának özvegyét. 

Van még egy nehézség. Ha Dávid és Bethsabé házassága érvénytelen, 
akkor nem állítható, hogy Jézus Krisztus Dávid törvényes leszármazottja, mint 
ezt az evangélium teszi, amikor ismerteti családfáját. Ha törvényes utódnak 
tekintjük, akkor lábbal tiporjuk valamennyi nemzet törvényét, az egyik 
legegyetemesebb törvényt, amely megfelel az erkölcs legelemibb elveinek. Ha 
pedig Dávid és Bethsabé házassága bűn, akkor Jézus Krisztus a 
legtisztátalanabb — forrásból ered, mivel az újszövetség  Salamontól 
származtatja. E dilemma megkerülése végett a teológusok arra hivatkoznak, 
hogy Dávid megbánása mindent jóvátett. Bűnbánata azonban csak rövid életű 
volt, hiszen Dávid megtartotta áldozatának, Uriásnak özvegyét. Bűnét tehát 
még tetézte is. Ez újabb nehézség, amelyet a teológusok nem tudnak 


megmagyarázni, és — mint mindig -— kénytelenek beérni a vak hit 
hangoztatásával — mondván, hogy isten akarata többnyire kifürkészhetetlen. 

Az általunk vizsgált esetben csakugyan lehetetlen tisztázni Jehova 
állásfoglalását. Annak idején megölte az öreg, derék Nábált, hogy 
megkönnyítse Dávid első házasságtörését, most pedig haragszik kedvenc 
felkentjére, mert gyilkosság bűnébe keveredett Uriással szemben. Tehát 
Dávidnak istent kellett volna megkérnie, hogy vállalja e gyilkos feladatot, és 
isteni villámcsapás útján nyerje el Bethsabét, mint valamikor Abigailt?... 
Jehova haragja különös. Bosszúságát bizonyítja, hogy elküldi Nátán prófétát, 
aki szemrehányásokat tesz a királynak és szörnyű büntetésekkel fenyegetőzik. 
Haragja ellenére azonban isten jó szemmel nézi Dávid és a meggyilkolt Uriás 
özvegyének házasságát, hiszen különös szeretetet tanúsít Salamon iránt, aki 
Dávidnak és az özvegynek a fia. A gyilkos bűnét áthárítja egy csecsemőre. E 
furcsa égi manőver következtében Dávid végleg bocsánatot kap, nemde? ... 
Nem egészen. Bocsánatot kapott, mivel a gyermek meghalt. De mégsem 
teljesen, hiszen még fennállt a fenyegető veszély, hogy a király feleségei és 
ágyasai egész Izrael szeme láttára másokkal fognak hálni — s valóban így is 
lett. 

Addig azonban Joáb végül is elfoglalta Rabbát, az ammoniták fővárosát 
(26. vers.) Dávid birtokba vette újabb hódítását. "És elvévé az ő királyuknak 
koronáját annak fejéről, amelynek súlya egy talentum arany volt, és 
drágakövekkel vala rakva, és lőn a Dávid fején, és a városból felette sok 
zsákmányt hozott el." (30. vers.) Hozzávetőleges számítás szerint egy 
aranytálentum kilencven font súlynak felelt meg: aligha lehetséges, hogy bárki 
ilyen koronát viselt — még Góliáthot is szétlapította volna. 

Az ammoniták legyőzése után Izrael királya szörnyű kínzásokkal sújtotta 
foglyait, pedig ezek ugyanazok a rabbai lakosok voltak, akik megszabadították 
Dávidot Uriás kapitánytól. Dávid félig bocsánatot kapott az istentől. Jehova 
azonban Dávidot szemelte ki arra, hogy végrehajtsa az isteni bosszút saját 
bűntársai ellen — akik ráadásul teljesen ártatlanok voltak —, amikor jogosan 
védekeztek. Ha valaki megérdemelte, hogy pórul járjon, akkor ez Joáb volt, 
aki nem valami kiváló szerepet játszott az ügyben. "A népet pedig, mely 
benne vala, kihozatá; és némelyét fűrész, némelyét vasborona alá, némelyét 
fejsze alá vetteté; némelyeket mészkemencén vitt által, és így cselekedék az 
Ammon fiainak minden városával. Haza méné azután Dávid és az egész nép 
Jeruzsálembe." (31. vers.) 

Reméljük, hogy mindez a képtelen barbárság puszta túlzás, mint ahogy a 
kilencven font súlyú korona is nyilván az. A történelemben alig akad példa 
ilyen hatalmas arányú és megfontolt kegyetlenségre. Huet? méltó színekkel 

ecseteli ezt a vérontást. Calmet benedekrendi szerzetes szerint "Dávid 
feltehetően csak a háború általános törvényeit követte; a szentírás sem rója 
meg érte, hanem kifejezetten arról tanúskodik, hogy — Uriás esetét kivéve — 
Dávid mindig kifogástalanul viselkedett". Ez a mentség alkalmas volna a 
tigrisek és párducok történetében — válaszol Huet —; ugyan ki tudna megfelelő 
kifejezést találni ilyen borzalomra, hacsak nem ízig-vérig pap az illető? És az 
ilyen ember isten kegyeltje! ... Akár igaz történet, akár merő kitalálás, az ilyen 
vallási tanítást mindenképp meg kell bélyegezni. Mit gondoljunk azokról, akik 
azt tekintik feladatuknak, hogy elfogadtassák a néppel: az efféle kegyetlenség 
dicsőséges és kiváló cselekedet? . . . 

Dávid családjában azonban az egyik szörnyűséget mindjárt követi a másik. 
Folytassuk az elbeszélést. 

"Lőn ennek utána, hogy Absolonnak, Dávid fiának igen szép húga vala, 
kinek neve Támár vala; és Amnon, a Dávid fia meg szerété őt. 

Igen nagy gyötrelemben vala pedig Amnon, úgy hogy beteggé lett az ő 
húgáért, Támárért; mert szűz vala, és Amnon előtt lehetetlennek tűnt fel, hogy 
rajta valamit elkövessen. 

Vala azonban Amnonnak egy barátja, kinek Jonadáb vala neve, Simeának, 
Dávid testvérének fia; Jonadáb pedig igen eszes ember vala. 

Ki monda néki: Mi az oka, hogy te naponként soványodol, királynak fia? 
Nem mondhatod-é meg nékem? És monda néki Amnon: Támárt, Absolon 
öcsémnek húgát igen szeretem. 

És monda néki Jonadáb: Feküdj le ágyadba, és tedd betegnek magadat. És 
ha eljön atyád, hogy meglátogasson, mondd azt néki: Jöjjön ide, kérlek, 
Támár, az én húgom, hadd adjon ennem; és itt szemem előtt készítse az ételt, 
hogy én is lássam, és az ő kezéből egyem." (13, 1—5.) 

A világtörténelem számos vérfertőzést ismer, amely némileg hasonlít 
Amnonéhoz. Mégsem kell azt feltételezni, hogy az egyiket a másikról 
másolták. Az ilyen bűn elvégre igen elterjedt volt minden népnél. Az viszont 
különösképpen furcsa, hogy Amnon bűnös szenvedélyét megvallja 
unokafivérének, Jonadábnak. Dávid családja bizonyára igen erkölcstelen 
lehetett, ha az egyik fiú, akinek egy sereg ágyas állott szolgálatára, 
mindenáron a saját húgára áhítozott, és saját unokatestvére a kezére játszott 
ebben. 

Amnon megfogadta Jonadáb tanácsát, és minden úgy történt, ahogyan ez 
előre látta. A király meglátogatta ágynak esett fiát, meghallgatta kérését, s a 
betegnél szokásos, ártatlan szeszélynek tartotta; el is küldte lányát Amnonhoz, 
hogy a szobájában készítse el a híres-nevezetes húsos bélest, ami 
konyhaművészetének remeke volt. 

"Beméne azért Támár az Amnon bátyja házába, ő pedig fekszik vala. És 


lisztet vévén, meggyúrá és bélest csinála ő előtte, és megfőzé a bélest. 

Előhozá annak utána a serpenyőt, és kitölté eleibe; de ő nem akara enni. És 
monda Amnon: Küldjétek ki mellőlem mindenkit; és kimenének mindnyájan 
előle. 

Akkor monda Amnon Támárnak: Hozd be a kamarába az étket, hadd 
egyem kezedből; vévé azért Támár a bélest, melyet készített vala, és bevivé 
Amnon bátyjának az ágyasházába. 

És eleibe vivé, hogy egyék, és megragadá őt, és monda néki: Jöjj, feküdj 
mellém húgom. Ő pedig monda néki: Ne, bátyám, engem meg ne ronts, mert 
nem szoktak így cselekedni Izraelben, ne kövess el ilyen gyalázatot. 

És én, ugyan hová vigyem szégyenemet? Te pedig olyan leszel Izraelben, 
mint egy bolond. Azért kérlek, szólj a királynak, mert nem fog megtagadni 
engem tőled. 

Ő azonban nem akart szavára hallgatni, hanem erősebb lévén nála, erőt vett 
rajta, és vele feküvék. 

És meggyűlölé őt Amnon felette igen, mert nagyobb lőn gyűlölete, mellyel 
gyűlölte őt a szeretetnél, mellyel őt megszerette vala. És monda néki Amnon: 
Kelj fel, eredj dolgodra. 

Ki felele néki: Ne kövess el nagyobb gonoszságot annál, amelyet rajtam 
véghezvittél, hogy elűzz engem. Ő azonban nem akart reá hallgatni, 

Hanem beszólítá szolgáját, aki néki szolgál vala, és monda: Űzd ki őt 
gyorsan előlem, és zárd be az ajtót utána." (8—17. vers.) 

Mit szólnak ehhez, kedves olvasóim?... Ugye remek történet ez egy szent 
könyvben, amelyet isten sugallt? ... 

Térjünk vissza a szöveghez, annak a vallásnak "szent" alapjához, amely 
nálunk évente milliókra rúgó állami támogatást élvez az adófizetők zsebére; 
nem számítva azokat a milliárdokat, amelyeket évszázadok óta a papok 
csikartak ki mindenféle módon, mindenkor érvényesítve az "isteni" jogokat, 
amelyeket a visszataszító biblia tartalmaz kasztjuk javára. 

Támárt tehát elűzte Amnon. "Hamut hinte azért Támár az ő fejére, és a 
tarka szoknyát, mely rajta volt, meghasogatá, kezét pedig fejére tevén, jajgatva 
jár vala." (19. vers.) Absolon értesült Támár megbecstelenítéséről —, Dávid 
negyedik számú feleségének, Máákhának gyermeke volt, mint Támár. 
Mindenekelőtt dús hajzatáról ismert. Megint egy olyan bibliai személy, aki 
sörényével vált híressé — hajának hosszúságát tekintve, felülmúlta Sámsont és 
Sámuelt is. Amikor Absolon értesült Támár megbecstelenítéséről, előbb 
vigasztalni próbálta. Idézzük szó szerint: "Talán Amnon bátyád volt veled? 
Azért hallgass most húgom, mert atyádfia, ne bánkódjál azon felettébb." (20. 
vers.) 

A nyájas szavak nem oszlatták el Támár kétségbeesését. Ami pedig 


Dávidot illeti, amikor értesült róla, hogyan értette Amnon fia a húsosbéles- 
lakomát, heves haragra gerjedt; de ez csak szalmaláng volt. 

"Nem szóla pedig semmit felőle Absolon Amnonnak, sem jót, sem 
gonoszt; mert igen gyűlöli vala Absolon Amnont." (22. vers.) Absolon két 
évig titkolta gyűlöletét. (23. vers.) Ezután nagy lakomát rendezett Baál- 
Hásorban, ahol háza volt, és meghívta valamennyi fivérét, Amnont is. A 
vérfertőző liliomtipró a kelleténél többet ivott, és utolsó fogás gyanánt 
meggyilkolták. (24—29. vers.) 

Nagy erkölcstelenség, ha valaki a nővérével hál, jegyzi meg Voltaire. 
Roppant kegyetlenség azután szégyenszemre elkergetni. Kétségtelenül még 
nagyobb bűn, ha valaki lakomára hívja és álnokul meggyilkolja a saját fivérét. 

Absolon fivérei, akik a testvérgyilkosság tanúi voltak, hanyatt-homlok 
távoztak az asztal mellől, és elmenekültek öszvéreiken, mintha attól féltek 
volna, hogy Amnon sorsára jutnak. Ezzel kapcsolatban egyesek megjegyzik, 
hogy most először szerepelnek öszvérek a zsidó történelemben. Egy teológus, 
a páratlan Calmet atya — akinek az a rögeszméje, hogy rendkívülit 
csempésszen mindenüvé, ahol nyoma sincs ilyesminek — azzal a remek ötlettel 
állt elő a bibliához fűzött magyarázatában, hogy "a palesztinai öszvérek nem 
szamárcsődör és kanca párosodásából származtak, hanem öszvércsődör és 
öszvérkanca ivadékai". Ez a meglepő felfedezés nevetésre fakasztotta 
Voltaire-t, s így felelt abenedekrendi szerzetesnek: "Calmet atya Arisztotelész 
véleményét idézi e tárgyban; de nyilvánvalóan helyesebben tette volna, ha egy 
szakértő öszvérhajcsárt kérdez meg. Számos utazóról tudunk, aki azt állította, 
hogy Arisztotelész tévedett, s Calmet főtisztelendő úgyszintén. Manapság 
egyetlen természettudós sem hisz az állítólagos öszvérfajtában. Egy csacsi 
meg egy kanca szép öszvércsikót hoz világra; itt azonban megáll a természet, 
és az öszvér nem képes szaporodni. Akkor miért adott neki a természet 
fajfenntartási szervet? Hiszen a természet állítólag semmit sem tesz hiába: az 
öszvér szerszáma mégis a legfölöslegesebb dolog a világon. Egyébként az 
öszvér nemi szerve éppoly szükséges, mint a férfi mellbimbója, amely teljesen 
haszontalan, csak dísznek szolgál." 

Dávid sokáig siratta Amnont, és nem titkolta, hogy Absolont hibáztatja 
megöletéséért. Absolon ezért száműzetésbe vonult. Gessur királyságba 
menekült, amelynek uralkodója, Talmai, anyai nagyapja volt. Három évig 
tartózkodott e menedékhelyen. (37—38. vers.) Joáb ügyes fortéllyal visszahívta 
Absolont; többé-kevésbé el is érte célját, s visszahozta Jeruzsálembe. (14, 23.) 
Dávid azonban nem kívánta látni fiát. 

"Nem vala pedig az egész Izraelben olyan szép ember, mint Absolon, ki 
dicséretre olyan méltó volna; tetőtől fogva talpig őbenne semmi hiba nem 
vala. 


És mikor a fejét megnyíratja (mert minden esztendőben megnyíratja vala, 
mivel igen nehéz volna, azért nyíratja le), az ő fejének haja nyom vala kétszáz 
siklust a királyi mérték szerint. 

Lőn pedig Absolonnak három fia és egy leánya, kinek neve Támár vala; ez 
igen szép termetű asszony vala. 

Két esztendőt töltött inmár Absolon Jeruzsálemben, de a királynak színét 
még nem látta. 

Elkülde azért Absolon Joábhoz, hogy őt a királyhoz küldje, ki nem akara 
hozzá menni; és elkülde másodszor is, de ő mégsem akart elmenni. 

Monda azért az ő szolgáinak: Nézzétek, a Joáb gazdasága az enyém mellett 
van, és ott van az ő árpája: menjetek el, és gyújtsátok fel tűzzel; és meggyújták 
az Absolon szolgái a gazdaságot tűzzel. 

Felkele azért Joáb, és méné Absolonhoz az ő házába, és monda néki: Mi az 
oka, hogy a te szolgáid az én gazdaságomat felgyújtották tűzzel? 

Felele Absolon Joábnak: Azért, mert hozzád küldöttem ily szóval, hogy 
idejöjj, hogy a királyhoz küldjelek, hogy ezt mondjad néki: Mi szükség volt 
hazajőnöm Gessur-ból? Jobb volna most is nékem ott lennem. Most azért 
szeretném a király arcát látni; ha van bennem álnokság, ölessen meg engem. 

Elméne azért Joáb a királyhoz, és megmondá néki. És akkor hívatá a király 
Absolont, és elméne a királyhoz, és fejet hajtván a király előtt, arccal a földre 
borula. És megcsókolá a király Absolont." (25—33. vers.) 

Absolon viselkedése Joáb iránt nem olyan szörnyű, mint a többi esemény, 
viszont roppant furcsa. A biblián kívül soha senki nem merészelte volna 
felgyújtani egy hadvezér, miniszterelnök árpáját pusztán azért, hogy 
társaloghasson vele. Különös módszer a kihallgatás kieszközlésére!.. . 

"Lőn pedig annak utána, szerze magának 

Absolon szekeret, lovakat és ötven embert, kik előtte szaladjanak... (15, 1.) 
És mindenkit, akinek dolga lévén, a királyhoz megy ítélet végett, megszólíta 
Absolon (2. vers.) ... És eképpen cselekedék Absolon egész Izraellel ... és így 
Absolon az Izrael fiainak szíveket alattomban megnyeri vala." (6. vers.) 

"Lőn pedig negyven esztendő múlván, monda Absolon a királynak: Hadd 
menjek el, és teljesítsem Hebronban azt a fogadást, melyet fogadtam az 
Úrnak; 

Mert fogadást tett a te szolgád, mikor Gessurban laktam, mely Síriában 
van, ezt mondván: 

Ha valóban hazavezérel engem az Úr Jeruzsálembe, az Úrnak szolgálok. 

Monda néki a király: Menj el békével; és felkelvén, elméne Hebronba. 

Hírnököket külde pedig Absolon Izraelnek minden nemzetségéhez, hogy 
megmondják: Mikor a trombitaszót halljátok, azt mondjátok: Absolon 
uralkodik Hebronban. 


És Absolonnal együtt kétszáz férfi is elméne Jeruzsálemből, kiket 
meghívott, kik jóhiszeműleg ménének, semmit nem tudván a dologról." (7—11. 
vers.) 

"Akkor monda Dávid minden szolgáinak, kik vele valának Jeruzsálemben: 
Keljetek fel, és fussunk el, mert itt nincsen számunkra menekülés Absolon 
elől; siessetek elmenni, hogy valamiképp sietve utol ne érjen minket, s ne 
hozzon szerencsétlenséget reánk, és a várost le ne vágja fegyvernek élével. 

Mondának pedig a király szolgái a királynak : Minden úgy legyen, amint 
tetszik a királynak, a mi urunknak, ímé itt vannak a te szolgáid. 

Kiméne azért a király és egész háznépe ő utána, és otthon hagya a király tíz 
ágyasát, hogy őrizzék a házat. 

És kimenvén a király és egész háznépe ő utána, megállapodának a 
legszélső háznál. És minden szolgái őmellé ménének; és a kereteusok, a 
peleteusok mind, a gitteusok is mind, az a hatszáz férfi, kik vele jövének 
Gáthból, elvonulának a király előtt." (14-18. vers.) 

Lord Bolingbroke elmondja, hogy Widers tábornok nem sokkal a 
blenheimi csata? után — amelyben kitüntette magát — egy napon hallotta, 
amint káplánja a bibliának éppen ezt a részét olvasta; kitépte kezéből a 
könyvet, földhöz vágta s így szólt: "Teringettét, káplán! Ez a te Dávidod 
roppant gyáva és aljas fráter lehetett, ha mezítláb elszelelt egy jókora csapat 
gitteussal!... Bezzeg én hátra arcot vezényeltem volna, és — mordizomadta! — 
a gaz Absolon után rohanok a szentségit! s felköttetem az első körtefára!" 

"És az egész föld népe nagy jajgatással sír vala, mikor az egész nép 
elméne. A király azért általméne a Kedron patakán, és a nép mind átméne az 
útra, a puszta felé. 

És ímé vele vala Sádók is, és a Leviták mind, akik az Isten szövetségének 
ládáját hordozzák vala." (23—24. vers.) 

Dávid azonban visszavitette a frigyládát Jeruzsálembe. 

"Mikor pedig Dávid egy kevéssé alább ment a hegy tetejéről, eleibe jőve 
Siba, a Mefibóset szolgája, két megnyergelt szamárral, melyeken kétszáz 
kenyér és száz kötés aszúszőlő és száz csomó füge és egy tömlő bor vala. 

...És monda a király: Hol van most a te uradnak fia? Felele Siba a 
királynak: ímé Jeruzsálemben marada, mert azt mondja: Visszaadja ma nékem 
Izrael háznépe az én atyámnak országát. 

És monda a király Sibának: ímé minden tied legyen, valamije volt 
Mefibósetnek." (16, 1—4.) 

"Elméne azután Dávid király Bahurimig, és ímé onnan egy férfi jőve ki a 
Saul nemzetségéből való, kinek neve Sémei vala, Gérának fia, és kijővén 

szidalmazza vala őket. 

És kővel hajigálá Dávidot és Dávid királynak minden szolgáit, jóllehet az 
egész nép és az erős férfiak mindnyájan az ő jobb és bal keze felől valának. 

És így szóla Sémei szitkozódása közben: Eredj, eredj te vérszopó és 
istentelen ember!" (5—7. vers.) 

"És megy vala Dávid és az ő népe az úton, Sémei pedig a hegyoldalon 
átellenében menvén, mentében átkozódik és köveket hajigál vala ő ellenébe, 
és port hány vala." (13. vers.) 

A bírálók megállapítják, hogy — ha a szent szerző csupán közönséges író 
lett volna —, akkor részletesen tárgyalja Absolon lázadását. Elmondta volna, 
mekkora erőre támaszkodott ez a herceg. Közli az olvasóval, hogy Dávid 
kiváló harcos létére, miért menekült el szánalmas módon Jeruzsálemből, még 
mielőtt a fia odaért. Megerősített város volt-e Jeruzsálem? Vagy nem? Miért 
nem fejtett ki semmilyen ellenállást Dávid népes kísérete? Lehetséges-e, hogy 
egy olyan kegyetlen, annyira könyörtelen zsarnok, mint Dávid, aki 
kettéfűrészeltette, vasboronával szétlapíttatta, mészégetőkemencében égettette 
meg legyőzött ellenségeit — gyermekmódra siránkozva meneküljön el 
fővárosából és meg se kísérelje elfojtani bűnös fia zendülését? ... És ennek a 
Sémeinek az esete, aki büntetlenül dobálta kővel végig az úton Dávidot, akit 
temérdek fegyveres és Jeruzsálem egész lakossága vett körül — vajon ez nem 
az írót ihlető isteni galamb egyik legképtelenebb koholmánya?... Az ember 
azon tűnődik, nem álmodik-e, amikor ilyen sületlen badarságot olvas egy 
vallási könyvben, amelyben kiátkozás terhe mellett hinni kell!... 

Ami ezt a szegény Mefibósetet, Jonathán fiát és Saul unokáját illeti, ő 
mindkét lábára sánta volt, ugyan miként reménykedhetett abban, hogy 
uralkodni fog? Azt képzelte talán, hogy Absolon, aki nemrég emelte fel a 
felkelés zászlaját, hogy királlyá kiáltassa ki önmagát — lemond a trónusról az ő 
javára és más valakiért fosztja meg Dávidot a tróntól?... Másrészt pedig 
Dávid, akinek már nincs semmije, miként adhatja oda Mefibóset herceg 
valamennyi birtokát Siba nevű szolgájának?... Fréret azt állítja, hogy ennek a 
Mefíbósetnek volt egy jószágfelügyelője (ami nehezen hihető), és 
valószínűleg ez a hűtlen ember kaparintotta meg urának javait az összeomlás 
során, meg sem várva Dávid engedélyét. 

"Absolon pedig és az egész nép, Izraelnek férfiai, bemenének 
Jeruzsálembe, és Akhitófel is ővele." (15. vers.) 

"Felele Akhitófel Absolonnak: Menj be a te atyádnak ágyasaihoz, akiket 
itthon hagyott, hogy őriznék a házat: és megérti az egész Izrael, hogy te atyád 
előtt gyűlöltté tetted magadat, és annál inkább megerősödnek mindazoknak 
kezeik, akik melletted vannak. 

Sátort vonának azért Absolonnak a tetőn, és beméne Absolon az ő atyjának 


ágyasaihoz, az egész Izraelnek szeme láttára." (21—22. vers.) 

A bibliakritikusok nemigen hiszik, hogy egy ilyen illetlenség nyilvános 
elkövetése hatásos módszer a nép megnyerésére. Azt sem hajlandók elfogadni, 
hogy Absolon — ha mégoly fiatal volt is — képes lett volna apjának tíz 
feleségével sorjában elvégezni a nemi aktust Jeruzsálem egész lakosságának 
szeme láttára. Mindennél világosabb azonban az, hogy a keresztény vallás 
legfőbb kútforrásának szent szerzője valósággal vájkál az ocsmányságokban. 
Amnon vérfertőzése után Absolon tíz hasonló cselekményét tálalja az 
olvasónak. A "szent" bibliában alighogy véget ér valamilyen borzalom, máris 
egy másik gyalázatos eset következik. 

Akhitófel más tanácsot is adott Absolonnak. Válasszon ki tizenkétezer 
embert, és azonnal induljon Dávid üldözésére. Egy bizonyos Khusai azonban 
azt javasolta, hogy előbb intézzenek felhívást Izrael egész népéhez. Dántól 
egészen Bersebáig. Ez utóbbi tanács jobban tetszett Absolonnak. Erre 
Akhitófel, akit bántott, hogy nem hallgattak rá, megfojtotta magát. (17. fej.) A 
lázadók pártja végül is vereséget szenvedett az efraimi erdőben, ahol Absolon 
húszezer katonáját ölték meg a Joáb vezette királyi csapatok. Dávid fia 
öszvéren menekült; eközben haja beleakadt egy tölgyfa ágaiba, és Absolon ott 
maradt lógva, az állat pedig tovább rohant. Amikor Joáb értesült erről, három 
dárdát fogott, és átdöfte Absolont. Ez a história is olyan erőltetett, mintha a 
hajánál fogva ráncigálták volna elő, ugyebár? 

Amikor Dávid megtudta, hogy a daliás ifjú meghalt, dús könnyeket 
hullatott, és több ízben felkiáltott: "Absolon! édes fiam, édes fiam Absolon!" 
Más halotti beszédben nem emlékeztek meg az elhunytról. (18. fej.) 

Dávid ezután bevonult fővárosába, megbocsátott a kődobáló Sémeinek, és 
Mefibósetnek is, aki viszont megesküdött, hogy sohasem gondolt a korona 
bitorlására. (19. fej.) Még egy lázadás történt, amelyet egy bizonyos Séba 
szított, de ezt is leverték. Sébának fejét vették azok, akikhez menekült. Volt 
aztán egy Amasa nevezetű kapitány, akit Absolon tábornoki rangra emelt. 
Joáb jóindulatot színlelve, közeledett hozzá; s mikor egyszer békésen 
társalogtak, "Joáb megfogá jobb kezével az Amasa szakállát, mintha meg 
akarná csókolni. 

Amasa azonban nem őrizkedék a fegyvertől, mely Joáb kezében vala, és 
általüté őt az ötödik oldalborda alatt, és kiontá a bélit a földre." (20, 9—10.) 

"Lőn pedig nagy éhség Dávidnak idejében három egész esztendeig egymás 
után, és megkérésé emiatt Dávid az Urat, és monda az Úr: Saulért és az ő 
vérszopó háznépéért van ez; mivelhogy megölte a gibeonitákat. 

Hívatá azért a király a gibeonitákat és szóla nékik: (A gibeoniták pedig 
nem az Izrael fiai közül valók valának, hanem az emoreusok maradékából, 
akiknek az Izrael fiai megesküdtek vala; Saul mindazáltal alkalmat keresett 


vala, hogy azokat levágassa az Izrael és Júda nemzetsége iránti buzgalmából.) 

És monda Dávid a gibeonitáknak: Mit cselekedjem veletek, és mivel 
szerezzek engesztelést, hogy áldjátok az Úrnak örökségét? 

Felelének néki a gibeoniták: Nincsen nekünk sem ezüstünk, sem aranyunk 
Saulnál és az ő házánál, és nem kell minekünk, hogy valaki megölettessék 
Izraelben. És monda: Valamit mondotok, megcselekszem veletek. 

Akkor mondának a királynak: Annak az embernek a házából, aki 
megemésztett , minket, és aki ellenünk gonoszt gondola, hogy 
megsemmisíttessünk, és meg ne maradhassunk Izrael egész határában: 

Adj nekünk hét embert az ő maradékai közül, akiket felakasszunk az Úr 
előtt, Saulnak, az Úr választottjának Gibeájában. És monda a király: Én 
átadom. 

És kedveze a király Méfibósetnek, Jonathán fiának, ki Saul fia vala, az Úr 
nevére tett esküvésért, mely közöttök tétetett, Dávid és Jonathán között, a Saul 
fia között. 

De elvévé a király Aja leányának, Rispának két fiát, kiket Saulnak szült 
vala, Armónit és Méfibósetet, és a Saul leányának, Mikálnak öt fiát, kiket 
szült Barzillai fiának, Adrielnek, a Méholátból valónak. 

És adá azokat a gibeoniták kezébe, akik felakaszták őket a hegyen az Úr 
előtt. Ezek tehát egyszerre heten pusztulának el, és az aratás első napjaiban, az 
árpaaratás kezdetén ölettek meg." (21, 1—9.) 

A bibliának ez a része mindig zavarba ejtette a teológusokat. Saul 
történetében ugyanis sehol sem esik szó arról, hogy a legcsekélyebb 
igazságtalanságot követte volna el a gibeonitákkal. Ellenkezőleg. Sámuel — 
isten nevében — minduntalan szemére vetette nagylelkűségét, amelyet többször 
is tanúsított. Nem felejtettük el, hogy a próféta trónvesztetté nyilvánította 
Sault, mert nem irtotta ki a vidéken lakó népeket, mint például az 
amálekitákat, emoreusokat, edomitákat stb. Azonkívül Saul is gibeai volt, s 
így természetes, hogy rokonszenvezett földijeivel. Ha lemészárolta volna 
Gibea nem-zsidó lakosait, akkor Sámuel nem mulasztotta volna el 
megemlíteni e gaztettet a Saullal foglalkozó könyvében. 

Ez a váratlanul, utólag elbeszélt mészárlás hamis ürügynek látszik, amelyet 
azért eszelt ki Dávid, hogy megszabaduljon elődje utolsó ivadékaitól. Ez az 
epizód olyan valószínűtlen, hogy még a szerző is belezavarodik. Saul nem 
Mikált, hanem Mérábot, az idősebbik leányát adta férjhez a Méholáthi 
Hadrielhez (Sámuel első könyve, 18, 19.); Mikált pedig — amikor Dávid 
hűtlenül feleségül vette Abigailt és Ahinoámot — atyja, Saul a Láis fiához, 
Páltihoz adta. (Uo. 25, 44.) Azt is láthattuk, hogy Dávid visszavette Mikált 
Páltitól. (Sámuel második könyve, 3, 14-16.) Lehetséges, hogy a szent szerző 
itt Mikálról és másik férjétől született fiairól akart beszélni. Nehezen hihető, 


hogy egy istentől sugallt írót annyira cserbenhagyjon az emlékezete, hogy 
Pálti urat összekeverje Méholáthi Hadriel úrral, Méráb férjével. 

Ami a Dávid uralkodása alatt pusztító hétéves éhséget illeti, ebben az 
országban ez a legközönségesebb eseménynek számított. A szent könyvek 
igen gyakran említenek ilyesmit. Amikor Ábrahám Palesztinába ment, éhínség 
fogadta. Még sok éhséget láthatunk majd ebben a szomorú országban, ahol 
mindenkor több volt a kő, mint a növényzet. 

Nagy meglepetéssel értesültünk arról, hogy maga isten közölte Dáviddal: 
ezt az éhínséget a régóta halott Saul miatt küldi az országra, mert Saul rossz 
szándékot táplált egy olyan néppel szemben, amely nem volt az isten népe. Ha 
igaz ez az epizód, akkor a bibliakritikusokkal együtt megállapíthatjuk, hogy 
Dávid számos bűne közül ez a legocsmányabb. Mentségül nem lehet 
semmiféle szenvedélyszülte tévedésre hivatkozni. Gyalázatos dolog aljas 
ürüggyel felakasztani Saul két törvénytelen fiát, aki nem volt s nem is lehetett 
vetélytársa. Dávid maga pedig, aki évek múltán visszafogadta Mikált — bár 
inkább neki kellett volna bocsánatot kérnie sokszoros házasságtöréséért —, 
aljas kegyetlenséggel járt el, amikor kiszolgáltatta a gibeonita hóhéroknak az 
asszony gyermekeit. Ezek ugyan más férjtől születtek, de azalatt, amikor 
Dávid elhagyta Mikált, Abigail és Ahinoám miatt. A gyalázatot képtelenség 
tetézi. Ezt a hét ártatlant valójában egy egészen kis népnek szolgáltatja ki, 
amelytől egyáltalán nem kellett félni, hiszen Dávid akkoriban állítólag 
valamennyi ellenségén győzedelmeskedett. 

A bibliakritikusok — lord Bolingbroke, Huet, Fréret, Voltaire — ebben a 
cselekedetben nemcsak barbár kegyetlenséget látnak, amely a vadakat is 
megrémítené, hanem olyan gyávaságot is, melyre a legaljasabb ember sem 
volna képes. Dávid a gyávaságot és a kegyetlenséget még esküszegéssel tetézi. 
Hiszen megesküdött Saulnak, hogy sohasem öli meg egyetlen ivadékát. Ha az 
esküszegés mentegetésére arra hivatkoznak a teológusok, hogy Dávid nem 
saját maga akasztotta fel Rispa és Mikál fiait, hanem evégből átadta őket a 
gibeonitáknak, akkor ez a kifogás éppoly gyáva, akárcsak Dávid viselkedése, 
amely csak fokozza gonoszságát. Bárhová tekintünk is, isten drágalátos 
felkentjének szent történetében nem találni mást, mint bűn, álnokság, 
ocsmányság tárházát temérdek nevetséges és buta ellentmondás közepette. 

A 21. fejezet végül elbeszéli a négy filiszteus óriás vereségét, akik közül az 
egyik nemcsak termetére volt rendkívüli, hanem "kezein és lábain hat-hat ujjai 
valának, azaz mindenestől huszonnégy". (20. vers.) 

A 22. fejezet Dávid egyik dicsérő énekét tartalmazza. A következő 
fejezetben szintén van dicshimnusz. Ez a király egyes fegyvertársainak vitéz 
tulajdonságait ecseteli. 

"Bénája is, Jójadának fia, vitéz ember, nagy tehetségű, aki Kabséelből való 


vala; ez ölé meg a moábitáknak két fővitézét. Ugyanő elmenvén, az oroszlánt 
is megölé a veremben, télen. 

Ugyanő ölt meg egy Egyiptomból való tekintélyes embert. Az egyiptomi 
kezében dárda vala, és ő csak egy pálcával méné reá; és kivevé az egyiptomi 
kezéből a dárdát, és megölé őt a maga dárdájával. 

Ezeket cselekedé Bénája, Jójadának fia, és néki is jó híre vala a három erős 
vitéz között." (20—22. vers.) 

Kár, hogy a szent szerző elmulasztja annak közlését, hogy mely vidéken 
esett ez a valóban fura kaland. Azokban az országokban ugyanis, ahol 
oroszlánok élnek, igen ritka a havas tél. Bénája helyesen cselekedett, amikor 
azon nyomban megölte a fenevadat, még mielőtt elolvad a gondviselés-küldte 
hó! 

Dávid kíváncsi volt, vajon hány alattvalója van; isteni sugallatra egy napon 
így szólt magában: Tartsunk népszámlálást Izrael és Júda között. Ez a 
hosszadalmas és unalmas művelet kilenc hónapig és húsz napig tartott. (24, 8.) 
"És beadá Joáb a megszámlált népnek számát a királynak; és Izraelben 
nyolcszázezer erős fegyverforgató férfi és Júda nemzetségében ötszázezer 
férfiú vala." (9. vers.) 

Mihelyt véget ért a népszámlálás, Dávid rájött, hogy ezzel az eljárással 
nagy bűnt követett el. A biblia nem árulja el, hogy e statisztikai esemény miért 
lobbantotta fel Jehova haragját. Mégis közli, hogy a jóisten roppant mérges 
lett. 

"És mikor felkelt reggel Dávid, szóla az Úr Gád prófétának, aki Dávidnak 
látnoka vala, ezt mondván: 

Merj el, és szólj Dávidnak: Ezt mondja az Úr: Három dolgot adok elődbe, 
válaszd egyiket magadnak ezek közül, hogy aszerint cselekedjem veled. 

Elméne azért Gád Dávidhoz, és tudtára adá néki, és monda néki: Akarod-é, 
hogy hét esztendeig való éhség szálljon földedre? Vagy hogy három hónapig 
ellenségeid előtt bujdossál és ellenséged kergessen téged? Vagy hogy három 
napig döghalál legyen országodban? Most gondold meg és lásd meg, micsoda 
választ vigyek annak, aki engem elküldött." (11—13. vers.) 

Ez a rész néhány fontos megjegyzést kíván. Először is: a szövegből 
világosan kitűnik (1. vers.), hogy "felgerjede az Úrnak haragja Izrael ellen, és 
felingerié Dávidot ő ellenek, ezt mondván: Eredj el, számláld meg Izráelt és 
Júdát". Később aztán isten még nagyobb haragra gyúlt, és úgy találta, eljött az 
ideje, hogy csapást zúdítson Dávidra, amiért végrehajtotta parancsát. A 
szentírás itt megint csak az emberi nem ellenségeként ábrázolja istent, akinek 
kedve telik, ha csapdájába ejtheti az embereket. Másodszor, az úristen maga 
rendelt három ízben népszámlálást, Mózes könyveinek tanúsága szerint. 
Harmadszor, nincs hasznosabb és bölcsebb dolog — de nehezebb sem -, mint 


pontosan megállapítani egy nép létszámát. Dávid e művelete nemcsak okos, 
hanem szent cselekedet is, minthogy isteni sugallatnak engedelmeskedve 
hajtotta végre. Negyedszer, valamennyi bibliabíráló túlzásnak, csalásnak, 
nevetségesnek minősíti azt a feltevést, hogy Dávidnak  egymillió- 
háromszázezer főnyi hadserege lett volna egy ilyen kis országban. Ennek 
alapján, ha csak a lakosság egyötödét számítjuk katonának, hat és fél millió 
ember élt volna Palesztinában, nem beszélve a kananeusokról és a 
filiszteusokról, akik nemrégiben négyszer is megütköztek Dáviddal, s az 
országban szétszórtan laktak. Ötödször, a Krónikák könyve, amely kánonilag 
szintén a biblia része s igen gyakran ellentmond a hasonló isteni sugallatból 
fakadó többi műnek, egymillióötszázhetvenezer katonát említ. Ez pedig óriási 
és még hihetetlenebb néptömeg. Hatodszor, a bibliakritikusok véleménye 
szerint, gyermekes, fura és isten felségéhez méltatlan tettetés elküldeni Gád 
prófétát Dávid prófétához, hogy válasszon egyet a három csapás közül, amely 
hét évig, három hónapig, illetve három napig tart. Ebben az égi 
kegyetlenségben gúnyt látnak s valamilyen keleti mese hatását, amely nem 
való egy olyan könyvbe, ahol minden oldalon isten cselekszik és beszél. 

Lássuk most, hogyan választott a király. 

"És monda Dávid Gádnak: Felette igen szorongattatom; de mégis, hadd 
essünk inkább az Úr kezébe, mert nagy az ő irgalmassága, és ne essem ember 
kezébe. 

Bocsáta annak okáért az Úr döghalált Izraelre, reggeltől fogva az elrendelt 
ideig, és meghalának a nép közül Dántól fogva Bersebáig, hetvenezer férfiak. 

És mikor felemelte kezét az angyal Jeruzsálem ellen is, hogy azt is 
elpusztítsa, megelégelé az Úr a veszedelmet, és monda az angyalnak, aki a 
népet öli vala: Elég immár, hagyd el. Az Úrnak angyala pedig vala a jebuzeus 
Arauna szérűje mellett. 

És szóla Dávid az Úrnak, mikor látta az angyalt, aki a népet vágja vala, és 
monda: Imé én vetkeztem és én cselekedtem hamisságot, de ezek a juhok 
ugyan mit cselekedtek? Kérlek, inkább forduljon a te kezed ellenem és az én 
atyámnak háznépe ellen. 

Méné azért Gád Dávidhoz azon a napon, és monda néki: Eredj, menj el, és 
rakass oltárt az Úrnak a jebuzeus Araunának szérűjén." (14-18. vers.) 

Dávid engedelmeskedett. Arauna pedig gondoskodott mindenről, ami az 
áldozathoz kellett. 

"És oltárt építe ott Dávid az Úrnak, és áldozék egészen égő és 
hálaáldozattal; és megkegyelmeze az Úr a földnek, és megszűnék a csapás 
Izraelben." (25. vers.) 

Térjünk át a kétkedő bibliabírálók megjegyzéseire. Egy pestisjárvány, 
amely három nap alatt hetvenezer férfit pusztít el, minden bizonnyal 


ugyanannyi nőt is megöl. A bibliakritikusok szörnyűségnek tartják, hogy isten 
száznegyvenezer embert megöljön kedvenc népéből, amellyel mindennap 
érintkezik, s bizalmas viszonyban van, azért mert Dávid engedelmeskedett 
istennek és megtette azt, ami a legtermészetesebb dolog a világon. Fréret 
egyébként — másokkal együtt — úgy véli, hogy a szent szerző szemlátomást 
Homéroszt utánozza, amikor az úristen megállítja az öldöklő angyal kezét. 
Szerinte igen valószínű, hogy a szerző — akit Ezsdrásnak tart — hallott a jeles 
görög költőről. Homérosz az Iliász első énekében valóban úgy ábrázolja 
Apollót, mint aki az Olimposz csúcsáról szállott alá, tegezzel felfegyverezve 
és haragjában nyilakat röpített a görögökre. 

A dögvész epizódjával véget ér Sámuel második könyve. Az ószövetség a 
Királyok könyvével folytatódik. Az eredeti héber szövegben csak egy ilyen 
nevű kötet van; a "Septuaginta" című görög változat és a "Vulgata" latin 
fordítás azonban két részre osztotta, és ezt az önkényes felosztást a modern 
bibliakiadások is átvették. Vannak olyan kiadások is, amelyekben négy 
Királyok könyve szerepel. E címen foglalják össze ugyanis Sámuel két 
könyvét is a héber szöveg alapján. A hivatkozások megkönnyítése céljából mi 
a görög és latin felosztást fogadjuk el. 

A Királyok könyve (vagy könyvei) Dávid utolsó napjainál kezdődik és 
egészen a babiloni fogság közepéig terjed. A talmudista hagyomány e mű 
szerkesztését Jeremiás prófétának tulajdonítja. Más szövegmagyarázók azt 
állítják, hogy Jeremiás tanítványa, Baruch írta ezt a könyvet. Mindjárt 
megvizsgáljuk, kinek van igaza ebben a vitában. A zsidók számára, akárcsak a 
keresztények szemében, mindig isten az elbeszélés szerzője. Mi tehát továbbra 
is erre az álláspontra helyezkedünk, s közben szemelgetjük az isteni 
gyöngyszemeket és kiemeljük mindazt, ami teljes joggal a józan ész kritikája 
alá esik. 

"Mikor pedig megvénhedt és megöregedett Dávid király, bár leplekkel 
takargatták be, mégsem bírt felmelegedni. 

És mondának néki az ő szolgái: Keressenek az én uramnak, a királynak egy 
szűz leányt, aki a király körül legyen, őt ápolja, és aludjék karjai között, és 
melegítse fel az én uramat, a királyt. 

Kérésének annak okáért egy szép leányt Izraelnek minden határiban; és 
találák a Súnem városából való Abiságot, akit el is hozának a királyhoz. 

És a leány igen szép volt, és a királyt ápolta és szolgált néki. De a király 
nem ismeré őt." (1, 1—4.) 

Ez a dunyhául szolgáló szűz lány pompás ötlet, díszére válik a kacsa- 
a biblia hajmeresztő lódításait — komolyan megjegyzi, hogy egy nagyon szép 
fiatal lány igen alkalmas egy hetven esztendős ember felélénkítésére — ennyi 


idős volt akkor Dávid. A szent elbeszélés igazolására a nagy tudományú barát 
elmeséli, hogy egy zsidó orvos azt tanácsolta Barbarossa Frigyesnek: háljon 
fiatal fiúkkal és fektesse őket a mellére. Mivel senki sem tud egész éjjel egy 
fiút tartani a mellén, Calmet atya hozzáteszi, hogy e célra kis kutyákat 
alkalmaztak. 

Feltehetően Salamon sem osztotta azt a nézetet, hogy Dávid csupán 
melegedett Abiság, az ifjú súnemita lányka mellett. Később ugyanis azt 
láthatjuk, hogy meggyilkoltatta a bátyját, Adóniát, mert az feleségül kérte 
Abiságot. Eszerint Adónia a tulajdon apja özvegyét vagy ágyasát akarta 
elvenni. 

Ez az Adónia Haggittól született, akit Dávid még Bethsabé előtt vett nőül. 
Ez utóbbinak fia volt Salamon. Miután a hosszú hajú Absolon meghalt, 
Adónia lett a legidősebb a királyi gyermekek között, és úgy vélte, teljes joggal 
őt illeti a korona. Az udvari cselszövény azonban Salamont akarta trónra 
juttatni. A két herceg nem átallotta, hogy apjuk halála előtt nyilvánosan 
pályázzon a királyságra. 

"Adónia pedig, Haggitnak fia, felfuvalkodék, ezt mondván: Én fogok 
uralkodni! És szerze magának szekereket, lovagokat és ötven előtte járó 
férfiakat. 

És tanácskozék Joábbal, Séruja fiával és Abjátár pappal, kik az Adónia 
pártján voltak. 

De Sádók pap, meg Bénája, a Jójada fia, és Nátán próféta, és Sémei, és 
Réhi, és a Dávid erős vitézei nem állottak Adónia mellé. 

Mikor pedig Adónia áldozatot mutatott be juhokból, ökrökből és egyéb 
kövér barmokból a Zohélet kősziklánál, amely a Rógel forrása mellett volt: 
meghívá egész rokonságát, a király fiait, Júda minden férfiak, a király 
szolgáit; 

De Nátán prófétát és Bénáját és amaz erős vitézeket és Salamont, az ő 
atyjafiát, nem híva el. 

Szóla akkor Nátán Bethsabénak, a Salamon anyjának, mondván: Nem 
hallottad-é, hogy Adónia, a Haggit fia uralkodik, és a mi urunk Dávid nem tud 
róla semmit? 

Jövel azért, hadd adjak néked tanácsot, hogy megmentsd a te életedet, és a 
te fiadnak, Salamonnak életét. 

Eredj, menj be Dávid királyhoz, és mondd ezt néki: Uram király, nemde 
nem esküdtél-é meg a te szolgálóleányodnak ilyenképpen: Salamon a te fiad 
uralkodik én utánam, és ő ül az én királyi székembe? Miért uralkodik hát 
Adónia? 

És ímé mialatt még te ott a királlyal beszélsz, én is bemegyek utánad, és 
kiegészítem a te beszédidet." (5, 7—14.) 


Mivel a szent szerző nem állítja, hogy Adónia királlyá kiáltatta ki magát, 
hanem csak reménykedett a koronában és hívei voltak, akárcsak Salamonnak 
— így hát a biblia tanúsága szerint Nátán próféta megrögzött hazug, aljas 
cselszövő volt. Bethsabéval, a meggyilkolt Uriás szemérmetlen özvegyével 
együtt fondorlatos módon el akarta ragadni a koronát az idősebbik fiútól. 
Szent ember létére rágalomhoz folyamodott a siker érdekében. Az utódlás 
rendje akkor még nem alakult ki határozottan a zsidóknál, de természetes volt, 
hogy Adónia mint idősebb következzék apja után a trónon, annál inkább, mert 
ő nem házasságtörő asszonytól született, mint Salamon. E jogát elismerte az 
ország két legmagasabb méltósága: a főparancsnok és a főpap. 

Salamont tehát hazugság és intrika következtében jelölte utódjának az öreg 
király. Dávid hitelt adott Bethsabé és Nátán rágalmazó besúgásának. 

"Azután monda Dávid király: Hívjátok hozzám Sádók papot és Nátán 
prófétát és Bénáját, Jójadának fiát. És ezek bemenének a király eleibe. 

És monda nékik a király: Vegyétek mellétek a ti uratoknak szolgáit, és 
ültessétek Salamont, az én fiamat az én öszvéremre, és vigyétek alá őt 
Gihonba; 

És kenje őt ott Sádok pap és Nátán próféta Izraelnek királyává; és fújjátok 
meg a harsonákat, és kiáltsátok: Éljen Salamon király!" (32—34. vers.) 

Azután eljött Dávid halálának órája. A király mielőtt lehunyta volna 
szemét, egyebek közt ezt mondta a házasságtörő Bethsabé fiának, akit még 
életében ünnepélyesen királlyá kenetett: 

"Azt is jól tudod, mit cselekedett énvelem Joáb, a Séruja fia, mit 
cselekedett az Izrael seregeinek két fővezérével, Abnerrel, a Nér fiával, 
Amasával, a Jéter fiával, akiket megölt, harci vért ontván békességnek idején, 
és hintett harci vért az ő derekának övére és az ő lábának saruira. 

Cselekedjél a te bölcsességed szerint, és ne engedd, hogy megőszülvén, 
békességgel menjen a koporsóba." (2, 5—6.) 

"És ímé veled van Sémei, Gérának fia, a bahurimbeli benjáminita, aki 
gyalázatosan szidalmazott akkor, mikor Mahanáimba mentem; de aztán, mikor 
elém alájött a Jordánhoz, megesküdtem néki az Úrra, és mondék: Nem öllek 
meg téged fegyverrel; 

Te azonban ne hagyd őt büntetés nélkül, és mivel eszes férfiú vagy, tudod, 
mit kelljen cselekedned vele, hogy az ő vénségét vérrel bocsássad a 
koporsóba." (2, 8—9.) 

"Azután elaludt Dávid az ő atyáival, és eltemettetek a Dávid városában. 

Az idő pedig, amelyben uralkodék Dávid Izraelen, negyven esztendő. 
Hebronban uralkodék hét esztendeig, Jeruzsálemben pedig uralkodék 
harminchárom esztendeig." (2, 10-11.) 

Dávid úgy halt meg, ahogyan élt — állapítja meg Huet. Isten e kegyeltje 


szörnyű hálátlanságot követett el, amikor megparancsolta, hogy gyilkolják 
meg főparancsnokát, Joábot, leghívebb hadvezérét, akinek a koronát 
köszönhette. Halálos ágyán álszentséggel vegyes, undorító cinizmussal 
megszegte esküjét Sémeivel szemben, akinek állítólag megbocsátott, hogy a 
nagylelkű uralkodó hírében tetszelegjen, bár megfogadta, sohasem tör az 
életére. Egyszóval: Dávid még a sír szélén is gyilkos és álnok módjára 
viselkedett. 

Calmet benedekrendi atya természetesen nem mulasztja el, hogy ne 
igazolja Dávidot. Megállapításai valóban megérdemlik, hogy aranyba 
foglaljuk: 

"Joáb nagy szolgálatokat tett Dávidnak, és a büntetlenség, amelyben hosszú 
ideig részesítette a király, kárpótlás-féle volt rendületlen hűségéért. Ez az ok 
azonban nem mentette fel Dávidot azon kötelesség alól, hogy megtorolja a 
bűnt, és igazságot szolgáltasson Joábbal szemben." 

Nyilvánvaló, hogy Joáb súlyos bűnt követett el, amikor végrehajtotta Dávid 
parancsát és a legveszélyesebb helyre állította Uriást a csatában s aztán 
cserben hagyta. Az egyház feloldozza Dávidot, de nem menti fel Joábot! 

"Másrészt — fűzi hozzá Calmet főtisztelendő úr —, Salamon számára nem 
állott fenn a hála indoka, s ennek a hercegnek különös oka volt Joáb 
megöletésére, minthogy ez utóbbi összeesküvést szőtt Adónia trónra juttatása 
érdekében, s az ő kisemmizésére." 

Következtetés: Dávid szent volt, Salamon pedig bölcs. 

Ámen! 

Csodálatos dolog, hogy a keresztény egyház mindenáron Dávidtól és 
Salamontól származtatja Jézus Krisztust. Néhány különös személyt már 
láthattunk a Messiás ősei között. Ez a két király azonban a többi ősnél is 
furább szerzet, nemde? 

Ha az egyház legalább enyhítő körülményekre hivatkoznék! ... De szó sincs 
erről: a megbocsátás fátylát borítja Dávid valamennyi bűnére, és Krisztus 
legtisztesebb elődjévé teszi. A királyok példaképe, és mint ilyent, a teológusok 
egyöntetűen magasztalják, a szentek szentjének nyilvánítják. A pápák Dávid 
bárgyú zsoltárait beiktatták az istentisztelet szertartásrendjébe. Az egyház — 
mint a zsinatokon gyakran kinyilvánította — Dávidban Jézusnak, vagyis a 
fiúistennek, a szentháromság második személyének emberi képmását látja! 


TIZENHARMADIK FEJEZET 


Salamon őfelsége dicsőséges uralkodása 


Azután Salamon ült Dávidnak az ő atyjának királyi székibe, és megerősödék 
az ő királyi birodalma felette igen. (Királyok első könyve, 2, 12.) 

A bibliai erkölcsök alapján könnyen elképzelhető, hogy az új király 
késedelem nélkül megszabadult Adóniától és Izrael két legfőbb vezérétől, akik 
Adóniát támogatták. 

Adónia nem is gondolt már a királyságra, rég lemondott róla. Dávid 
örökségéből csak azt a fiatal szüzet kívánta, aki dunyhául szolgált a királynak; 
ugyanis beleszeretett Abiságba. Kárpótlásul a királyságért, amelyet ő, az 
idősebb fiú Bethsabé és Nátán cselszövénye és intrikája révén veszített el, a 
csinos szolgálóleányt kérte, aki atyját melengette életének utolsó napjaiban. 
Ezt a szerelmet — amely egészen jelentéktelen ügy volt — használta ürügyül 
Salamon arra, hogy meggyilkoltassa Adóniát, holott ez igen alázatosan 
viselkedett s meghajolt a befejezett tények előtt. Adónia, aki éjjelente 
bizonyára Abisággal álmodott, oly kevéssé számított a halálra, s oly együgyű 
és naiv volt, hogy éppen Bethsabéhez fordult a leány elnyerése végett. 

"De Adónia, a Haggit fia beméne Bethsabéhoz, a Salamon anyjához, és az 
monda: Békességes-é a te jöveteled? Ki felele: Békességes. 

És monda: Beszédem volna veled. Monda az: Szólj. 

Akkor monda Adónia: Te tudod, hogy az ország az enyém vala, és az egész 
Izrael reám néz vala, hogy én uralkodjam; de elvétetek az ország tőlem, és lőn 
az én atyámfiáé, mert az Úrtól adattaték néki. 

Most egy kérést kérek tőled, ne szégyenítsd meg orcámat. Az pedig monda: 
Beszélj! 

És monda: Beszélj, kérlek Salamon királlyal; mert ő a te kérésedet meg 
nem veti, hogy adja nékem a Súnemből való Abiságot feleségül. 

Felele Bethsabé: Jól van, majd szólok melletted a királynak. 

És beméne Bethsabé Salamon királyhoz, hogy beszéljen vele Adónia 
érdekében; és felkele a király, és elébe menvén meghajtá magát előtte, és leüle 
királyi székibe; és széket tétete a király anyjának, hogy üljön az ő jobb keze 
felől. 

És monda Bethsabé: Egy kis kérést kérek tőled, ne szégyenítsd meg 
orcámat. És monda néki a király: Kérj édes anyám; mert nem szégyenítem 
meg orcádat. 

Monda ő: Adassék a Súnemből való Abiság Adóniának, a te testvérednek 
feleségül. 

Akkor felele Salamon király, és monda az ő anyjának: De miért kéred te a 
súnembeli Abiságot Adóniának? Kérjed néki az országot is; mert ő az én 
bátyám, és vele egyetért Abjátár pap, és Joáb, a Séruja fia. 

És megesküvék Salamon király az Úrra, mondván: Úgy cselekedjék velem 
az Isten, és úgy segéljen, hogy Adónia a saját élete ellen szólotta ezt a 


beszédet! 

Most azért él az Úr, aki megerősített engem és ültetett engem az én 
atyámnak, Dávidnak királyi székibe, és aki házat szerzett nékem, amint 
megmondotta volt: ma Adóniának meg kel! halnia! 

Elküldé azért Salamon király Bénáját, a Jójada fiát, aki levágá őt, és 
meghala." (13-25. vers.) 

Ezután Abjátár következett. Ót azonban nem ölték meg. Salamon nem 
akarta a főpap vérét ontani, mert tudta, hogy a nép milyen babonás, azt pedig 
nehezen bizonyíthatta volna be, hogy isten sugallta neki ezt a gyilkosságot. 

" Abjátár papnak pedig monda a király: Menj el Anathótba, a te jószágodba, 
mert halálnak fia vagy; de ma meg nem öletlek, mivel te hordoztad az Úr 
Istennek ládáját Dávid, az én atyám előtt, és mivel az én atyámnak minden 
nyomorúságaiban részes voltál. 

És kiűzé Salamon Abjátárt, hogy ne legyen az Úrnak papja." (26-27. vers.) 

Joáb számára nem volt kegyelem. 

"És eljutott ez a hír Joábhoz, mert Joáb Adóniához hajlott vala, noha 
azelőtt nem hajlott vala Absolonhoz, és elfuta Joáb az Úrnak sátorába, és 
megfogá az oltárnak szarvait. 

Hírül adák pedig Salamon királynak, hogy Joáb az Úrnak sátorához futott, 
és ímé az oltár mellett áll. Ekkor elküldé Salamon Bénáját, a Jójada fiát, 
mondván: Megj el, vágd le őt. 

Mikor pedig Bénája az Úrnak sátorához ért, monda néki: Ezt mondja a 
király: Jöjj ki. Kinek felele Joáb: Nem, itt akarok meghalni. És megvivé 
Bénája a királynak a dolgot, mondván: így szólott Joáb és így felelt nékem. 

És monda néki a király: Cselekedjék úgy, amint szólott; vágd le őt és 
temesd el, hogy elvedd az ártatlan vért, amelyet kiontott Joáb, én rólam és az 
én atyámnak házáról. 

És fordítsa az Úr az ő fejére az ő vérét, amiért nálánál igazabb és jobb két 
férfira támadott, és megölé őket fegyverrel az én atyámnak, Dávidnak tudta 
nélkül, tudniillik Abnert, Nérnek fiát, az Izrael seregének fővezérét és Amasát, 
Jéternek fiát, Júda vitézeinek fővezérét. 

Ezeknek a vére térjen Joáb fejére és az ő magvának fejére mindörökké: 
Dávidnak pedig és az ő magvának és az ő házának és királyi székének 
békessége legyen az Úrtól mindörökké. 

És elméne Bénája, Jójada fia, és reá rohanván megölé őt; és eltemettetek az 
ő házában, a pusztában." (28—34. vers.) 

Ha egyáltalán újabb bűnnel tetézhető az a sok gaztett — jegyzi meg Voltaire 
—-, amellyel Salamon uralkodását kezdte, akkor ehhez még szentségtörés is 
járul. Ennyi borzalom után különös, hogy isten, aki ötvenezer-hetven embert 
pusztított el csupán azért, mert belenézett a frigyszekrénybe — most nem állt 


bosszút a szent ládáért, mikor a zsidók fővezérét fojtották meg rajta, akinek 
egyébként Dávid a koronáját köszönhette. 

Menjünk tovább. 

"Rendelé pedig a király a Jójada fiát ő helyette a sereg fölé, és Sádók papot 
rendelé a király Abjátár helyett." (35. vers.) 

"És elküldé a király, és magához hívatá Sémeit, és monda néki: Építs házat 
magadnak Jeruzsálemben és lakjál ott; és onnét ne menj ki se ide, se tova. 

Mert valamely nap kimenéndesz, és általmenéndesz a Kidron patakján, 
tudd meg, hogy meg kel! halnod, a te véred lészen tennen fejeden. 

És monda Sémei a királynak: Tetszik nékem e beszéd; amiképpen szólott 
az én uram, a király, akképpen cselekszik a te szolgád; és sok ideig lakék 
Sémei Jeruzsálemben. 

Lőn azonban három esztendő múlva, hogy Sémeinek két szolgája elszökött 
Akhishoz, Maaka fiához, a gáthbeli királyhoz; és hírül adák Sémeinek, 
mondván: ímé a te szolgáid Gáthban vannak. 

Ekkor felkelt Sémei, és megnyergelé szamarát, és elméne Gáthba 
Akhishoz, hogy megkeresse az ő szolgáit. Oda érvén Sémei, meghozá szolgáit 
Gáthból." (36—40. vers.) 

"És parancsok a király Bénájának, a Jójada fiának, aki elméne és levágá 
Sémeit, és meghala. És az ország megerősödék Salamon kezében." (46. vers.) 

A Királyok könyve ezután arról tudósít, hogy Salamon szövetséget kötött 
Egyiptom királyával, és feleségül vette annak lányát. A biblia természetesen 
elhallgatja az egyiptomi uralkodó nevét, illetve — mint mindig — a Fáraó 
névvel jelöli. Ez azonban nem név, hanem az egyiptomi királyok címe. A 
lakodalom — a biblia szerint — Jeruzsálemben volt. 

Ebben az időben Salamon palotát emelt magának, hozzáfogott a templom 
építéséhez, és fővárosát fallal vette körül. Míg a templom el nem készült, a 
király Gibeonban végezte ájtatosságát, ahol az ország legfőbb szentélye volt. 
Itt ruházta fel Jehova bölcsességgel, mégpedig álmában. 

Eléggé furcsa történet ez. 

"Megjelenek Gibeonban az Úr Salamonnak azon éjjel álmában, és monda 
az Isten: Kérj, amit akarsz, hogy adjak néked. 

És monda Salamon: Te a te szolgáddal, az én atyámmal, Dáviddal nagy 
irgalmasságot cselekedtél, amiképpen ő is járt előtted híven, igazán és hozzád 
egyenes szívvel, és megtartottad néki ezt a nagy irgalmasságot, hogy néki fiat 
adtál, aki az ő királyi székében ül, amint e mai napon megtetszik. 

És most, óh én Uram Istenem, te tetted a te szolgádat királlyá, Dávid, az én 
atyám helyett. Én pedig kicsiny gyermek vagyok, nem tudok kimenni és 
bejönni. 

És a te szolgád a te néped között van, amelyet te magadnak választottál, 


nagy nép ez, amely meg nem számláltathatik, meg sem írattathatik a sokaság 
miatt. 

Adj azért a te szolgádnak értelmes szívet, hogy tudja átélni a te népedet, és 
tudjon választást tenni a jó és gonosz között; mert kicsoda kormányozhatja ezt 
a te nagy népedet? 

És tetszék e beszéd az Úrnak, hogy Salamon ilyen dolgot kért. 

Monda azért az Isten néki: Mivelhogy ezt kérted tőlem, és nem kértél 
magadnak hosszú életet, sem nem kértél gazdagságot, sem pedig nem kérted a 
te ellenségidnek lelkét; hanem bölcsességet kértél az ítélettételre: 

Ímé a te beszéded szerint cselekszem; ímé adok néked bölcs és értelmes 
szívet, úgy hogy hozzád hasonló nem volt te előtted, és utánad sem támad 
olyan, mint te. 

Sőt még amit nem kértél, azt is megadom néked, gazdagságot és 
dicsőséget; úgy hogy a királyok között nem lesz hozzád hasonló senki minden 
te idődben. 

És ha az én utaimon járandasz, megőrizvén az én végzéseimet és 
parancsolatimat, amiképpen járt a te atyád Dávid; meghosszabbítom életed 
idejét. 

És mikor felserkent Salamon, ímé álom volt." (3, 5—15.) 

A hivatalos szöveg, amelyet az egyház hitelesnek nyilvánít, nem hagy 
kétséget afelől, hogy álom volt. Isten nem várta meg, míg Ábrahám, Jákob és 
a többiek elaludjanak s akkor jelent meg előttük, amikor azok ébren voltak — 
Salamonnak most csak álmában mutatkozik. Ám legyen! De hogyan derült ez 
ki? Salamon mesélte el álmát egy másik zsidónak? Az álom története szájról 
szájra szállt, s így jutott el egészen a Királyok könyvének szerzőjéig, aki a 
babiloni fogság idején élt? ... Furcsa, ugyebár? 

A teológusok azt állítják — s ez egyik kedvelt tételük —, hogy isten álombéli 
megjelenése csakúgy isteni megnyilatkozás. Az egyház elismer isteni és 
ördögi álmokat. Az ember álma — hangoztatják a papok — bizonyos esetben 
természetfeletti befolyás eredménye lehet, és nem a véletlen következménye. 
Fogadjuk el egyelőre ezt a tételt. Isten valóban megjelent Salamonnak. Ez 
azonban nem cáfolja azt, hogy Salamon aludt, ennélfogva nem volt tudatában 
annak, amit álmában mondott vagy cselekedett. Ha maga a pápa azt álmodná 
egy éjjel, hogy ő szabadkőműves, és heves tőrdöfésekkel átszúrja a szentelt 
ostyát — akkor egyetlen bíborosának sem jutna eszébe bűnéül felróni ezt. Ha 
Salamon álmában a dicsőséget és a gazdagságot választotta volna, ez az 
égvilágon semmilyen következménnyel nem járhatott volna számára — ez a 
napnál is világosabb. Helyesebb lett volna, ha isten a kérdések feltevése után 
időt ad Salamonnak, míg az felébred. Akkor — az álom hatása alatt — saját 
lelkiismerete alapján adja meg a választ. Ha éber állapotban a bölcsességet 


választja és megveti a többit — ez nagy érdem lett volna. Mivel álmodott, a 
válasza nem ér semmit. A páratlan Jehovát mégis elbűvölte. Ez a legfurcsább 
az egészben! 

Salamon az álomban kért és kapott bölcsességével — hamarosan csodálatba 
ejtette az izraelitákat. 

Közismert az az ítélet, amelyet a két anya ügyében hozott. Egyébként ez az 
egyetlen tény, amelyet a biblia e rendkívüli bölcsesség igazolására említ. 
Történt, hogy három napon belül két asszony gyermeket szült egy háznak 
ugyanabban a szobájában, s az egyik csecsemő meghalt. Az egyik anya azzal 
vádolja a másikat, hogy éjszaka ellopta az ő élő fiát, és a saját holt gyermeke 
helyébe tette, akit vigyázatlanságból agyonnyomott. A vitás ügyet a király elé 
terjesztették, amikor az visszatért Jeruzsálembe. A csecsemő kicserélésével 
vádolt anya védekezésül hazugnak nevezi a másikat, és megesküszik, hogy a 
bíróság elé hozott élő gyermek valóban az övé. A másik pedig éppoly hevesen 
fogadkozik, hogy igazat mond s magának követeli a csecsemőt. Akkor 
Salamon kardot hozat és megparancsolja, vágják ketté a gyermeket, és 
mindegyik anyának adják oda a felét. Az igazi anya a szánalomtól rémülten 
kiált fel. 

Nem akarja, hogy kicsinyét megöljék, inkább azt kéri, hogy hagyják annál, 
aki elvette. Ez viszont elárulja magát szavaival: helyesen ítélt a király, a 
gyermek ne legyen se a tiéd, se az enyém — osszák ketté! Salamon parancsa 
tehát valójában csak próba volt. Végleges ítéletet hoz, amellyel visszaadja az 
élő gyermeket az igazi anyának. (3, 16—28.) 

A hivők mindenkor elragadtatással hallgatják, valahányszor a pap 
szentbeszéd közben ezt a történetet idézi. Pedig Salamonnak nem kellett volna 
a gyermek kettévágásának szörnyű próbájához folyamodnia, hanem csupán az 
első, útjába kerülő  szülésznőhöz fordulnia, és az könnyűszerrel 
megállapíthatta volna, melyik csecsemő született előző nap, s melyik már 
négynapos. De ne kötekedjünk, inkább üdvözöljük Dávid fiának bölcsességét. 

Csupán annyit jegyzünk meg, hogy temérdek effajta anekdota van, és 
mindig — bármely korban és országban — akadtak olyan jólelkű, éles eszű 
törvénytudók, sőt egyszerű falusi bírók is, akik túltettek volna Salamonon. 

Megelégszünk azzal, hogy két esetet idézünk, amely legalább annyira 
mulatságos, mint a csecsemő kétfelé osztása. A szóban forgó bírák azonban 
nem részesültek Jehovától a bölcsesség álombéli ajándékában! 

Egy ember felmászott a templom harangtornyának csúcsára, hogy 
megjavítson valamit. Szerencsétlenségére lepottyant. Csodálatos módon nem 
történt baja. Azonban rázuhant egy másik emberre és azt agyonzúzta. A 
szörnyethalt rokonai bíró elé idézték a toronyból lezuhant embert. 
Gyilkossággal vádolták, és azt követelték, hogy ha nem is halálra, de legalább 


tetemes kártérítésre ítéljék. Az ügy törvény elé került. Valami elégtételt kellett 
adni a szerencsétlenül járt hozzátartozóinak. A bíró viszont úgy vélte, hogy 
semmiképpen sem szabad büntetést kiszabnia olyan emberölésért, amely 
nemcsak akaratlanul történt, hanem kizárólag egy végzetes baleset váratlan 
következménye. A bíró tehát, mint mesélik, úgy rendelkezett, hogy az elhunyt 
rokonai közül a legádázabb pereskedő, aki a legbőszebben kardoskodott a 
bosszú mellett, másszék fel szintén a harangtorony csúcsára és ugorjék le 
onnan a vádlottra, akinek pontosan azon a helyen kell állnia, ahol az elhunyt 
életét vesztette. Felesleges említeni, hogy ádáz perlekedő azon nyomban 
felhagyott a képtelen hajszával. 

A másik érdekes eset egy pogány bíróval történt. Egy görög ifjú 
beleszeretett Theognida hetérába," és feltette magában, csinos összeget ajánl 
neki, hogy a kedvese legyen. Miközben a szükséges pénz összegyűjtésén 
fáradozott, egy éjszaka azt álmodta, hogy övé lett Theognida, s élvezte bájait. 
Amikor azonban felébredt az ifjú, nevetségesnek találta, hogy kis híján 
adósságba keveredett a szép hölgyért, és addig töprengett, míg szenvedélye 
végképp lelohadt. Barátainak elmesélte tervét, álmát, s azt is, hogy lemondott 
Theognida kegyeiről. A hetéra pedig, akit bosszantott, hogy a fiatalember 
elállt ígéretétől, bíró elé idéztette, s követelte a pénzét. Azt állította, joga van 
arra az összegre, amelyet a fiatalember neki szándékozott felajánlani, mert ő 
egyszerre kigyógyította szenvedélyéből és kielégítette a vágyát. A bíró ugyan 
nem volt Salamon, de mégis olyan ítéletet hozott, amely előtt papjaink csak 
fejet hajthatnak: ez a pogány — akit pedig Jehova nem világosított meg — 
elrendelte, hogy ... az ifjú görög hozza el egy erszényben az ígért összeget, s 
hajítsa azt egy medencébe, a hetéra pedig érje be az aranypénzek csengésével 
és színével, mint ahogyan volt imádója is képzelt gyönyörűséget élvezett. 

Fogadjunk, hogy ha a szentlélek, aki kedveli a sikamlós történeteket, 
gondolt volna erre, akkor beleszövi a bibliába, és ezt is "bölcs" Salamon 
javára írja! 

A két anya közti igazságtevésről szóló anekdota után a Királyok könyve 
áttér Salamon legfőbb udvari méltóságainak felsorolására. Az olvasó 
bizonyára nem veszi rossznéven, ha megkíméljük ettől az unalmas listától. Az 
utána következő beszámolóban viszont akad néhány érdekes apróság Dávid 
fiának dicsőségéről és gazdagságáról. 

"És Júda és Izrael megsokasodott, olyan sok volt, mint a tenger mellett való 
fövény, és ettek, ittak és vigadtak. 

Salamon pedig uralkodék minden országokon a folyóvíztől fogva egész a 
filiszteusok földéig és Egyiptomnak határáig, és ajándékokat hoznak vala, és 





44 Az ókori Athén és Korinthosz prostituáltjai, akik nagy szerepet játszottak a közéletben, 
jártasak voltak a legfontosabb művészeti, irodalmi, politikai kérdésekben. — Szerk. 


szolgálnak vala Salamonnak, életének minden idejében." (4, 20—21.) 

Itt aztán valóban elveti a sulykot a szentlélek, hiszen már nem vagyunk 
olyan távoli korban, amelyről a történetíróknak semmilyen adatuk sincs. Ki 
hallott valaha is arról, hogy a zsidók uralma az Eufrátesztől egészen a 
Földközi-tengerig terjedt? Igaz, hogy útonállás révén sikerült megszerezniük 
egy kis országot, amely Palesztina sziklái és barlangjai között húzódott, s a 
beersebai sivatagtól egészen Dánig terjedt. Semmi sem bizonyítja, hogy 
Salamon akárcsak egyetlen mérföldnyi területet is meghódított volna 
háborúban, vagy bármi más módon. Ellenkezőleg: az egyiptomi királynak 
voltak jókora birtokai Palesztinában. Több kanaáni tartomány nem 
engedelmeskedett Salamonnak. Hol van hát ez az állítólagos nagy hatalom? 

"És Salamon eledele naponként ez vala: harminc véka zsemlyeliszt és 
hatvan véka közönséges liszt; 

Tíz hizlalt ökör, húsz fűvön járt ökör és száz juh; a szarvasokon, őzeken, 
bivalokon és hizlalt madarakon kívül." (22—23. vers.) Teringettét! Micsoda 
étvágya lehetett! ... Az udvarnokoknak, akiket Salamon asztalával megtisztelt, 
bizonyára nem kellett félniük, hogy éhenhalnak ilyen étrenden!... Egyes 
teológusok, akiket zavarba ejtett a nyilvánvaló túlzás (kilencven véka liszt és 
harminc ökör naponta, a többit nem is számítva!), azt hangoztatták, hogy 
Salamon a babiloni királyok mintájára szolgáit is vendégül látta, s a szent 
szöveg így értendő. A bökkenő csak az, hogy a zsidó király Babilónia királya 
mellett olyasféle volt, mint az  yvetot-iPt kiskirály Franciaország 
uralkodójához képest. 

"És Salamonnak volt negyvenezer szekérbe való lova az istállókban, és 
tizenkétezer lovagja." (26. vers.) Ez a negyvenezer istálló" még a 
kilencvenezer véka liszten is túltesz! Calmet atya ugyan azt állítja, hogy nem 
istállót, hanem kancát kell érteni rajta. Ne vitatkozzunk ilyen apróságon: 
legyen Salamonnak negyvenezer kancája! .. . 

"Úgy hogy a Salamon bölcsessége nagyobb volt, mint a napkelet minden 
fiainak bölcsessége és Egyiptomnak egész bölcsessége. Sőt bölcsebb volt 
minden embereknél, még az ezráhita Ethánnál is, és Hémánnál, Kálkólnál és 
Dárdánál, a Máhol fiainál; és híre-neve vala minden nemzetségek között 
körös-körül. 

És szerze háromezer példabeszédet, és az ő énekeinek száma ezer és öt 
volt." (30—32. vers.) 

Természetesen soha senki nem hallott erről az Ethánról, Hémánról, 
Kálkólról és Dárdáról, akiket a szent szerző oly váratlanul Salamonhoz 

hasonlít és idéz, mégpedig olyan rendületlen magabiztossággal, mintha 
páratlan bölcsességükről világszerte híres, kiváló személyiségekről volna szó. 
Az ismeretlen hírességek rögeszmeszerű emlegetése — amely időről időre 
felbukkan a szentírásban — az egyik legjellegzetesebb tünete ennek a szertelen 
hazudozásnak, amely — a pártatlan megfigyelő szemében -— a biblia fő vonása. 
Ami a háromezer példabeszédet és az ezeröt éneket illeti, fennmaradt néhány. 
Adná isten — írja Voltaire —, hogy ez a király mindig csak héber ódákat költött 
volna, ahelyett hogy meggyilkolja a saját fivérét! 

Most elérkezünk a híres-nevezetes jeruzsálemi templomhoz, amelynek 
építésére Salamon hét évet fordított. (6, 38.) Ez a nevezetes ügy a Királyok 
első könyvének négy fejezetét tölti meg. Futtában áttekintjük a lényeget. 

"És Hirám, Tirus királya elküldé az ő szolgáit Salamonhoz, mikor 
meghallotta, hogy őt kenték királlyá az ő atyja helyett; mert Hirám szerette 
Dávidot teljes életében. 

És külde Salamon Hirámhoz, ezt izenvén néki: 

Te tudod, hogy Dávid az én atyám nem építhete házat az Úrnak az ő 
Istenének nevének a háborúk miatt, amelyekkel őt körülvették vala, mígnem 
az Úr az ő lábainak talpa alá vetette azokat; 

De most az Úr az én Istenem nékem nyugodalmat adott mindenfelől, úgy 
hogy semmi ellenségem és senkitől semmi bántásom nincs. 

Ímé azt gondoltam magamban, hogy házat építek az Úrnak az én 
Istenemnek nevének, amiképpen szólott az Úr Dávidnak, az én atyámnak, ezt 
mondván: A te fiad, akit helyetted ültettek a te királyi székedbe, ő építi meg 
azt a házat az én nevemnek. 

Most azért parancsold meg, hogy vágjanak nékem cédrusfákat a 
Libanonon. Az én szolgáim is együtt lesznek a te szolgáiddal; a te szolgáidnak 
pedig jutalmát megadom néked mind aszerint, amit mondándasz; mert tudod, 
hogy nincsen mi közöttünk olyan ember, aki a favágáshoz úgy értene, mint a 
sidonbeliek." (5, 1—6.) 

"Ada azért Hirám Salamonnak cédrusfákat és fenyőfákat, minden 
kívánsága szerint. 

Salamon pedig ada Hirámnak húszezer véka búzát az ő háznépének 
táplálására, és húszezer kórus sajtolt olajat. Ezt adja vala Salamon Hirámnak 
esztendőről esztendőre." (10-11. vers.) 

"Salamon király pedig robotosokat szedete az egész Izraelből; és 
harmincezer ember lőn robotossá. 

Akiket azután elkülde a Libanonra, minden hónapra tíz-tízezer embert 
egymás után. Egy hónapig a Libanon hegyén valának, két hónapig az ő 
házoknál. Adónirám vala pedig a robotosok feje. 

Ezenkívül Salamonnak hetvenezer teherhordozója, és nyolcvanezer 


kőfaragója volt a hegyen. 

A pallérok fejedelmein kívül, akikre Salamon a munkának igazgatását bízta 
volt, akik háromezerén és háromszázan valának, akik a munkálkodó népet 
szorgalmaztatták. 

És megparancsolá a király, hogy nagy és drága köveket vágjanak ki, 
nevezetesen faragott köveket a ház fundamentumául. 

Melyeket kifaragának a Salamon kőmívesei és a Hirám ácsai és a 
gibleusok; és elkészítek a fákat és a köveket a ház építéséhez." (13-18. vers.) 

"És a ház, amelyet Salamon király az Úrnak építe, hatvan sing hosszú, húsz 
sing széles és harminc sing magas volt." (6, 2.) 

(A zsidóknál használatos sing 52 centiméternek felelt meg, akárcsak az 
egyiptomi, így hát az épület, a bibliai szöveg szerint, 31 méter hosszú, 10 és 
1/2 méter széles és 15 és 1/2 méter magas lehetett.) 

"És építe a házon ablakokat is lezárt rostélyzattal. 

És építe a ház falaira emeleteket körös-körül, a háza falai körül a szent 
helyen és a szentek szentjén, és készíte mellékhelyiségeket körül. 

Az alsó emelet belső szélessége öt sing, a középső szélessége hat sing és a 
harmadik szélessége hét sing volt, és bemélyedéseket építe a ház körül 
kívülről, hogy az emeletek gerendái ne nyúljanak be a ház falaiba." (4-6. 
vers.) 

"És megépíté az emeleteket az egész ház körül, amelyeknek magasságok 
öt-öt sing volt, és a házhoz cédrusfagerendákkal ragasztattak." (10. vers.) 

"És a szentek-szentjét építé a ház belső részében, hogy abba helyeztesse az 
Úr szövetségének ládáját. 

A szentek-szentje belső részének a hossza vala húsz sing, a szélessége is 
húsz sing, a magassága is húsz sing. . . 

És csinált a szentek-szentjébe két tíz sing magas kerubot olajfából. 

És öt sing volt az egyik kerub szárnya, és öt sing a másik kerub szárnya is." 
(19—20., 23—24. vers.) 

"Azután a maga házát építé Salamon tizenhárom esztendeig, amely alatt 
elvégezé az ő házát egészen." (7, 1.) 

"És elkülde Salamon király, és elhozatá Hirámot Tirusból. 

Ez egy özvegy asszonynak volt a fia a Nafthali nemzetségéből; az ő atyja 
pedig tirusbeli rézmíves ember vala; és ez teli vala bölcsességgel, értelemmel 
és tudománnyal, hogy tudna csinálni mindenféle mívet rézből. Ki mikor 
Salamon királyhoz jött, minden mívet megcsinála néki. 

És formála két rézoszlopot." (13—15. vers.) 

"És felállítá az oszlopokat a templom tornácában; és felállítá a jobb 
oszlopot, és nevezé annak nevét Jákinnak, és felállítá a bal oszlopot, és nevezé 
annak nevét Boáznak." (21. vers.) 


"És csinála egy öntött tengert, mely egyik szélétől fogva a másik széléig tíz 
sing volt, körös-körül kerek, és öt sing magas, és a kerületit harminc sing 
zsinór érte vala körül." (23. vers.) 

"És tizenkét ökrön állott, három északra fordulva, három nyugotra, három 
délre és három naptámadatra, és a tenger fölül rajtok, hatok pedig mind 
befelé." (25. vers.) 

"És ilyenképpen elvégeztetek az egész mű, amelyet Salamon király csinála 
az Úrnak házához." (51. vers.) 

"Akkor összegyűjté Salamon az Izrael véneit és a nemzetségeknek minden 
fejeit, az Izrael fiai atyjaiknak fejedelmeit Salamon királyhoz Jeruzsálembe, 
hogy az Úr szövetségének ládáját felvigyék a Dávid városából, mely a Sión. 

Mikor pedig eljöttek mindnyájan az Izrael vénei: felvevék a papok a ládát, 

És bevivék a papok az Úr szövetségének ládáját az ő helyére a ház belső 
részébe, a szentek-szentjébe, a kerubok szárnyai alá. 

És a király és az egész Izrael ővele, áldozatokat áldozának az Úr előtt. 

És Salamon áldozék hálaadó áldozatul, amelyet áldozék az Úrnak: 
huszonkétezer ökröt, százhúszezer juhot. És ekképpen szentelek fel az Úr 
házát a király és az Izrael minden fiai." 

(8. fej. 1, 3, 6, 62—63. vers.) 

A négy fejezetben közölt részletek egytől egyig olyan túlzottak, hogy az 
olvasó már arra gondol, vajon abban az időben a Kidron helyett nem a 
Garonne folydogált Jeruzsálemben — a hetvenkedő Gascogne" folyója! Az 
isteni elbeszélés úgy szertefoszlik, mint a köd, ha a legcsekélyebb vizsgálat 
alá vesszük. 

Száznyolcvanháromezer-háromszáz ember dolgozik — nem számítva az 
utánuk következő kőműveseket és egyéb munkásokat — a puszta 
előkészületeken, egy olyan templom építésénél, amelynek alig tíz és fél 
méteres homlokzata lesz, valamint harmincegy és fél méter a hossza! Ezek az 
építők, szám szerint harmincezren, hetvenezren, illetve nyolcvanezren, hét 
esztendőt fordítanak egy műalkotás elkészítésére, amely mindössze három 
emelet magas, és összesen háromszázhuszonöt négyzetméter felületű! Ezekre 
a számadatokra égnek áll a haja bárkinek, aki csak valamit konyít az 
építészethez. Hiszen legfeljebb ötven munkás szükséges ahhoz, hogy négy-öt 
hónap alatt megépítsen egy ekkora méretű, díszes házat. Salamon temérdek 
munkása tehát címeres naplopó volt, vagy pedig a király, mérhetetlen 
gazdagsága ellenére, ocsmány zsugori lehetett, s a munkások sohasem kapták 
meg bérüket s így csaknem állandóan dologtalanul lebzseltek. Azonfelül a 
Királyok könyvében szereplő méretek nem egyeznek sem a Krónika 

könyvének, sem pedig Ezékiel próféta adataival. Valamennyi ellentmond a 
Josephus Flavius által megadott méretekkel. A zsidó szerzők közléseiben 
mutatkozó különbségek egyedül is elegendők volnának ahhoz, hogy 
bizalmatlanságot keltsenek még akkor is, ha maga a hivatalos szöveg nem 
volna nevetséges hencegés. 

A szerzők még kevésbé értenek egyet a fantasztikus templom 
keletkezésének idejében. A Királyok könyve szerint négyszáznyolcvan évvel 
az Egyiptomból való menekülés után épült; Josephus Flavius szerint 
ötszázkilencvenkét esztendővel utána. Az újkori teológusok pedig húsz 
különböző véleményt képviselnek. Ez a kérdés nem olyan fontos; szent 
könyvben azonban nem árt a pontosság. 

Egyébként nehezen állja meg az ember, hogy harsány hahotára ne 
fakadjon, amikor a ház körül futó emeletekről olvas, amelyek fölfelé haladva 
egyre kijjebb állanak, s az alsó emelet egy méterrel keskenyebb a felsőnél. Ez 
valósággal hajmeresztő! És a lezárt rostélyzatú oldalablakok, amelyek belül 
szélesek és kifelé keskenyek — ez aztán a mulatságos ötlet! Micsoda épület! 
Ezek után nehéz volna feltételezni, hogy Salamon  építkezéseinek 
főfelügyelője holmi Michelangelo vagy Bramante" lett volna. 

A templom felszentelésének ünnepsége méltóképp fejezi be az építkezés 
történetét és a bámulatos műalkotás ismertetését. Bizony nem lehetett gyakran 
efféle áldozatokat bemutatni, mert akkor — hamarosan éhkoppra jutottak 
volna! Ha minden hízott ökörre négyszáz fontot számítunk, akkor nyolcmillió- 
nyolcszázezer font marhahús, azonkívül egymillió-kétszázezer font juhhús 
égett el teljesen hasztalanul, pusztán Zebaoth isteni orrának gyönyörűségére! 
És ez a tízmillió font hús csak Salamon égő áldozata! A biblia világosan közli 
(8, 5.), hogy Izrael gyermekei, akik valamennyien királyuk köré sereglettek, 
oly nagy mennyiségű kisebb-nagyobb háziállatot áldoztak fel, hogy azok 
"meg sem számláltathatnának, sem pedig meg nem írattathatnának". A 
huszonkétezer ökör és százhúszezer juh, amelyet az uralkodó ölt le, külön, a 
63. versben szerepel. 

Ha a jóisten még ezek után sem lett volna elégedett, akkor ugyancsak 
nehéz természete lehetett!. .. Ezért "megjelenek az Úr Salamonnak másodszor 
is, amiként megjelent volt néki Gibeonban". (9, 2.) Ez az isteni 
megnyilatkozás ugyancsak álom formájában történt, mint az előző. Dávid fia — 
úgy látszik — megelégedett ennyivel, s nem kért kézzelfoghatóbb isteni 
megnyilatkozást. Ne keressünk kivetni valót benne. Jehova azzal jutalmazta a 
királyt, hogy kis beszédet intézett hozzá, amikor az éppen aludt. A szózat 
ezekkel az egyszerű szavakkal foglalható össze: ha te és a te néped továbbra is 
tisztel engem, akkor minden rendben lesz nálatok; de ha rajtam kívül más 

isteneknek is hódolsz alattvalóiddal együtt, akkor nem viszitek el szárazon, jól 
vigyázzatok! (Régi nóta.) 

A templom építéséhez "...Hirám, Tirus királya adott volt ajándékban 
Salamonnak cédrusfákat, fenyőfákat, aranyat egész kívánsága szerint: ada 
Salamon király Hirámnak húsz várost Galileának földén. 

És kiméne Hirám Tirusból, hogy megnézze azokat a városokat, amelyeket 
Salamon néki ada, de nem tetszettek azok néki. 

És monda: Miféle városok ezek, atyámfia, amelyeket nékem adtál? És 
Kabul földnek nevezé azokat mind e mai napig." (9, 11—13.) 

Fogalmunk sincs róla, honnan vette Dávid fia ezt a húsz várost, hogy 
ajándék gyanánt átnyújtsa Hirám barátjának. Szamaria nem létezett, Jerikó 
csupán nyomorúságos sárfészek volt; Sikhem, Béthel még nem épült újjá — 
erre csak Jeroboám idején került sor. 

"És hajókat is csináltata Salamon király Esiongáberben, amely Elót mellett 
van a Veres tenger partján, az Edom földén. 

És elküldé Hirám az ő szolgáit a hajókon, akik jó hajósok és a tengeren 
jártasak valának, a Salamon szolgáival. 

És egész Ofirig ménének, és hozának onnét négyszázhúsz tálentom 
aranyat, és vivék azt Salamon királyhoz." (26—28. vers.) 

Hogy a hivők elhiggyenek egy ilyen képtelenséget — hogy Salamon király 
hajóhad tulajdonosa volt —, meg kellett jelölni legalább egy tengeri kikötőt, 
amely országához tartozott. A szerző nem merte a Földközi-tenger partjára 
helyezni. E vidék valamennyi kikötője akkoriban ugyanis a föníciaiaké és a 
filiszteusoké volt (Gáza, Askalon, Jaffa, Dor, Tirus és Szidon). Esiongáber 
kikötője viszont (amelyet a Szinai-félszigettől keletre, a Vörös-tengerből 
nyúló Elathi-öböl végébe rejtett) — egy másik országhoz tartozott. Esiongáber 
a földrajzban pontosan ugyanolyan értékű volt, mint a híres-nevezetes Ethán, 
Hémán, Kálkól és Dárda bölcsek (lásd előbb) a történelemben. 

Ami a salamoni flotta ofiri expedícióját illeti — ez az ország egyébként a 
legjobb szándékú történetírók és földrajztudósok szorgos kutatása ellenére 
sem került elő —, ez az előző fejezetekben vázolt gazdagsághoz és pompához 
képest bizony szánalmas eredménnyel járt. Felszerelni egy hajóhadat, amely 
aztán négyszázhúsz talentum arannyal tér vissza — bizony ez édeskevés, 
tisztelt fejedelem! Tudjuk, hogy egy ezüst talentum átlagosan 5000 francia 
frankot ért, és az ókori pénzrendszerekben az arany értéke tizenkét és 
félszerese volt az ezüstének. Így hát a királyi hajóhad ofiri zsákmánya 
manapság mintegy huszonhat millió franknak felelne meg. Milyen gyatra 
eredmény egy olyan nagyúr számára, akinek negyvenezer istállója volt 
udvartartásának lovaihoz, s aki jámbor szeszélyének kielégítésére egyetlen 
áldozat alkalmával ötmillió kilogramm húst égetett el! Vonjuk le ebből a 

huszonhat millióból a vállalkozás költségeit, amely — ha a teológusoknak hinni 
lehet — két esztendeig tartott. A tiszta haszon olyan csekély összegre 
zsugorodik, hogy — őszintén szólva — nem érdemes nevezetes eseménynek 
minősíteni Salamon uralkodásának ezt az epizódját. Szegény szentlélek! 
magunk közt legyen mondva, vannak pillanataid, amikor mélyre hanyatlasz, s 
már nem éred el egyes tréfáid magas színvonalát, amelyek kolosszális 
vakmerőségükkel valóban gyönyörűséget szereznek az olvasónak. 

Olvasóink megnyugtatására gyorsan közöljük, hogy az isteni galamb 
később észbe kapott: mégpedig a Krónika második könyvének 9. fejezetében, 
amely az ószövetség fontos része s éppoly szent és hiteles, akárcsak a többi. Itt 
megtudjuk, hogy "vala pedig mértéke az aranynak, amely esztendőnként bejő 
vala Salamonnak, hatszázhatvanhat tálentom arany". (13. vers.) 

"És csináltatott a király egy nagy királyiszéket elefántcsontból, és 
beboríttatá azt finom arannyal. 

Hat lépcsője volt a széknek, és arany zsámolya a székhez erősítve, és 
támaszai valának mindkét felől az ülés mellett, és két oroszlán állott a karok 
mellett. 

És tizenkét oroszlán áll vala ott a hat lépcsőn mindkét felől. Senki soha 
olyant nem csinált egyetlen országban sem." (17—19. vers.) 

"És Salamon királynak összes ivóedényei aranyból valának; a Libanon erdő 
házának is összes edényei tiszta aranyból valának; nem vala az ezüstnek 
semmi becse a Salamon idejében." (20. vers.) 

"Mert hajói voltak a királynak, amelyek Társisba jártak a Hirám szolgáival 
együtt. Minden három esztendőben egyszer ménének a hajók Társisba, honnan 
aranyat, ezüstöt, elefántcsontot, majmokat és pávákat hoznak vala. 

És felülmúlta Salamon király e földnek minden királyait gazdagságban és 
bölcsességben. 

És e földnek minden királyai kívánnak vala szembe lenni Salamonnal, 
hogy hallhatnák az ő bölcsességét, amelyet Isten adott vala az ő szívébe." (21— 
23. vers.) 

"És a király Jeruzsálemben olyanná tévé az ezüstöt, mint a köveket, és a 
cédrusfákat úgy elszaporítá, mint a vad fügefákat, amelyek nevekednek a 
mezőségen bőséggel." (27. vers.) 

Ez aztán remek! ... A Krónika első könyve (29. fej.) egyébként kijelenti, 
hogy Salamonnak cseppet sem lebecsülendő örökség jutott atyjától, Dávidtól. 
Sok ezer talentum arany, azonkívül aranydrachma, réz-, ezüsttalentum stb., 
garmadával. Voltaire szórakozásból összeadta mindezt és átszámította korának 
pénzegységére. 

"Az, amit Dávid örökül hagyott Salamonra — írja Voltaire —, a biblia szerint 
kereken tízmilliárd tallér, tizennyolc milliárd francia livre. Salamon szintén 


tekintélyes összegre valót szedett össze. Nevetséges látvány, hogy egy melk, 
azaz zsidó kiskirály harminchat milliárd francia frankkal, vagy kilenc milliárd 
német tallérral, vagy másfél milliárd angol font sterlinggel rendelkezzék.§9- 
Undorító ez a sok gyermekes túlzás, mindez az apokalipszisbeli, égből 
alászálló mennyei Jeruzsálemre emlékeztet, amelyet a jámbor Justinus 
egyházatya egymás után negyven éjszakán át látott: falai jáspisból voltak, a 
város aranyból, alapjai drcágakőből, a kapuk pedig igazgyöngyből!" 

Az imént olvastuk, hogy a biblia szerint a földnek minden királyai 
látogatóba jöttek Jeruzsálembe, hogy megcsodálják Salamont és ajándékokat 
hozzanak neki. Megjegyezhetné valaki, hogy a szent szerző néhány ismert 
királyt is említhetett volna. Ez igen igen jó lenne. A pontos idézet azonban 
roppant kényes dolog. Bármilyen megrögzött lódító volt is a galamb, mégis 
szükségét érezte, hogy a bizonytalanság homályában maradjon, nehogy 
lelepleződjék a turpisság. Mivel legalább egy valakit meg kellett említeni az 
utazgató uralkodók közül (enélkül az együgyű, derék hivők öröme csak 
félakkora volna), a szent biblia elébük tálalta egy hatalmas királynő, Séba 
királynője emlékezetes látogatásának történetét. A Királyok első könyvének 
10. fejezete javarészt ezzel az eseménnyel foglalkozik, és hasonlóképp a 
Krónika második könyvének 9. fejezete. Ami Séba országát illeti, amelynek 
ez a hölgy uralkodónője volt, ez bizony számos tudós vitára adott okot a 
teológusok között. Szerencsétlenségre azonban az ellentmondó elmefuttatások 
közül egyik sem tudta pontosan megállapítani, vajon milyen égtájon lehetett 
ez az ország. 

Nos hát, "A Séba királynéasszonya pedig hallván Salamonnak hírét és az 
Úr nevét, eljöve, hogy megkísértgesse őt nehéz kérdésekkel. 

És bejöve Jeruzsálembe igen nagy sereggel és tevékkel, amelyek hoznak 
vala fűszerszámokat, igen sok aranyat és drágaköveket, és Salamonhoz méné, 
és szóla mindenekről, amelyek szívén voltak. 

És Salamon megfelelt néki mindenre, semmi sem volt a király előtt 
elrejtve, amire ne tudott volna néki felelni. 

És amikor látta Séba királynéasszonya Salamonnak minden bölcsességét, 
és a házat, amelyet épített vala, 

És az ő asztalának étkeit, és szolgáinak lakásait, és szolgái udvarlásának 
módját, és azok öltözeteit, és pohárszékeit, és az ő áldozatját, amellyel az 
Úrnak házában áldozott: a lélegzete is elállott; 

És monda a királynak: Mind igaz, amit az én földemben hallottam volt a te 
dolgaid felől és a te bölcsességedről, 

De én hinni sem akartam azokat a beszédeket, míg én magam el nem 

jöttem, és szemeimmel nem láttam. És ímé nékem a felét sem beszélték el: te 
meghaladtad bölcsességgel és jósággal a hírt, amelyet hallottam felőled." (10, 
1—7.) 

Séba királynője, mielőtt elbúcsúzott vendéglátójától, ritka és drága 
ajándékokat adott át neki, amelyeket magával hozott. Mindezt százhúsz 
talentum arannyal tetézte. (10. vers.) A lovagias Salamon király pedig 
valósággal elhalmozta ajándékokkal: 

"És Salamon király ada a Séba királynéasszonyának mindent, amit csak 
kívánt és kért tőle, azokon kívül, amelyeket gazdagságához képest ada 
Salamon király néki." (13. vers.) 

Ekkora dicsőség múlhatatlanul végzetes hatással volt Salamon lelkiüdvére. 
Isten bölcsességet adományozott neki, s ezt nem is vette vissza tőle; a biblia 
azonban a hanyatlás kezdetének minősíti Dávid fiának baráti kapcsolatait az 
egyiptomiakkal, hitteusokkal, ammonitákkal, Szidóniákkal stb. Ezek tehát 
rossz társaságnak számítottak. 

Azután "Salamon király pedig megszerete sok idegen asszonyt, mégpedig a 
Faraó leányán kívül a moábiták, ammoniták, edomiták, sidonbeliek és 
hitteusok leányait. 

Olyan népek közül, akik felől azt mondotta volt az Úr az Izrael fiainak: Ne 
menjetek hozzájok, és őket se engedjétek magatokhoz jőni, bizonyára az ő 
isteneitek után hajtják a ti szíveteket. Ezekhez ragaszkodék Salamon 
szeretettel. 

És valának néki feleségei, hétszáz királynéasszony és háromszáz ágyas; és 
az ő feleségei elhajták az ő szívét." (11, 1—3.) 

Jehova kétségtelenül jó szemmel nézte, hogy számos pátriárkája és 
prófétája több feleséget tartott. Dávid bizonyára bőven élt az isteni 
engedelemmel. Salamon azonban — őszintén szólva — elvetette a sulykot. Ezer 
asszony, akit mind szenvedélyesen szeretett, tehát nemcsak dísznek voltak 
mellette! Ezer asszony, akit szüntelenül kitüntetett kegyeivel!... Ugyancsak 
fárasztó lehetett. . . 

S megtörtént az, aminek történnie kellett — amit Jehova egyébként előre 
tudott, hiszen mint isten mindenki másnál jobban ismerte a jövőt —: Salamon, 
hogy kedvében járjon a hétszáz idegen hercegnő-feleségnek, áldozott 
isteneiknek. Egy Jeruzsálem melletti hegyen templomot épített Kámosnak, a 
moábiták istenének, egy másik hegyen pedig Milkótnnak és Móloknak, az 
ammoniták isteneinek, Astoret, a sidoniak istene szintén hódolatban részesült. 
(4-8. vers.) 

A jóisten pedig — aki a világ őskorában Ádám és Éva bűnéül rótta fel, hogy 
meg akarták tanulni a jó és a gonosz megkülönböztetését — elragadtatással 
vette tudomásul, amikor Salamon ugyanerre törekedett. Ezernyi áldás 


kíséretében teljesítette kívánságát. Ne törődjünk most azzal, hogy ez a 
pálfordulás szerfelett különös egy természetfeletti lénynél, akit a teológusok 
végtelenül bölcsnek nyilvánítanak, s vizsgáljuk csak a puszta tényt. Salamon 
isten kegyelméből teljes mértékben rendelkezett a jó és a gonosz 
megkülönböztetésének képességével, amelyet isten Ádámtól megtagadott. 
Magatartása tehát teljességgel érthetetlen, s a biblia megint csak 
ellentmondásba keveredik önmagával. 

Vagy pedig egyszerűen történelmi adalékot kell látnunk ebben. A 
zsidóknak ez idő tájt ugyanis még nem volt határozottan kialakult vallásuk — s 
ez látszik a legvalószínűbbnek. Ellenkező esetben a szent szerző nem közölte 
volna előzőleg, hogy Jákob és Ézsaú bálványimádó nőt vett feleségül. Sámson 
sem hozott volna filiszteus lányt a házhoz; Jefte pedig nem állította volna, 
hogy a moábita nép jogosan birtokolja azt, amit istenétől, Kámostól kapott. A 
valláskritikusok ezen ellentmondások alapján jelentik ki, hogy a zsidók 
könyvei közül nyilván egyik sem íródott akkor abban a formában, ahogyan 
ránk maradt. Salamon uralkodása alatt pedig, amikor az izraeliták még csak 
alig számítottak önálló népnek, teljesen közömbös volt, vajon királyuk 
Kámost, Astoretet, Milkómot, Molokot, Adonajt, Jehovát imádja, vagy egy 
más nevű istent. 

Akárhogy is volt, a biblia szerint Jehova roppantul haragudott. Emiatt 
harmadízben is megjelent. Ez alkalommal azonban nem esik említés arról, 
hogy a jóisten álomban mutatkozott volna. Mozgalmas jelenet következik : a 
mindenható heves szemrehányásokat intéz a bölcs Salamonhoz, akinek 
bölcsessége megszűnt, jóllehet az említett mindenható nem fosztotta meg tőle. 
Dávid fia alapos fejmosást kap! 

"Monda azért az Úr Salamonnak: Miután ez történt veled, és nem őrizted 
meg az én szövetségemet és az én rendelésimet, amelyeket parancsoltam 
néked: elszakasztván elszakasztom tőled az országot, és adom a te 
szolgádnak." (11. vers.) 

A jóisten annyira dühbe gurult, hogy valósággal összevissza zagyvái; 
minthogy nyomban hozzáteszi: 

"Mindazáltal míg élsz, nem cselekszem ezt Dávidért a te atyádért; hanem a 
te fiadnak kezétől szakasztom el azt." (12. vers.) Jegyezzük meg, hogy a 
szóban forgó fiú, akinek neve Roboám, eddig a pillanatig semmilyen bűnt 
nem követett el, legalábbis a biblia szövege szerint. Ha pedig hű marad 
Jehovához, akkor miért ő tartsa a hátát, mikor Salamon volt az egyetlen 
bűnös? Ha viszont trónra jutása után ugyanazokba a hibákba esik, mint az 
apja, akkor majd megbűnhődik saját magáért. Miért mondja akkor Jehova 
Salamonnak, hogy a fia lakol meg érte?... Csakugyan azt kell hinni, hogy 
amikor a jóisten bölcsességet adott Dávid fiának, jómagának egy szemernyit 


sem tartott meg belőle. 

Isten tehát határozottan kijelentette Salamonnak, hogy az ő életében nem 
osztja meg királyságát. A biblia azonban ehhez is mindjárt hozzátesz valamit: 

"És ellenséget támaszta az Úr Salamonra, az Edombeli Hadádot, aki az 
Edombeli királyi nemből való vala." (14. vers.) 

Ennek a Hadadnak a rövid története önmagában is homlokegyenest 
ellentmond az előbb vázolt eseményeknek. Végképp agyalágyult volt már a 
szent szerző, hogy leírta mindazt, amit a füllentő galamb a szájába rágott?! Az 
elbeszélés szerint Hadad még egészen kisfiú volt s Edomban élt, amikor Dávid 
főparancsnoka, Joáb lemészárolta ennek az országnak a férfilakosságát. A fiú 
apjának néhány szolgájával együtt szerencsésen megmenekült a vérfürdő elől 
s Egyiptomba szökött. A fáraó menedéket adott neki, barátságába fogadta, 
házat és nagy falusi birtokot ajándékozott neki. Hadad annyira megnyerte az 
egyiptomi uralkodó kegyét, hogy az hozzáadta feleségül a királyné nővérét. A 
szentírás eddig sohasem közölte egyetlen fáraó nevét. Most azonban 
megemlíti az uralkodó feleségéét: Táfnesnek hívták. Szükséges-e hozzátenni, 
hogy egyetlen történetíró sem szólt róla? Nos hát, Hadad a fáraó sógora lett. 
Ne feledkezzünk meg róla, kérem szépen, hogy mindez Dávid uralkodása alatt 
történt. Azután elbeszéli a szerző, hogy amikor Hadad értesült Dávid 
haláláról, majd hamarosan Joáb pusztulásáról is — elbúcsúzott az egyiptomi 
királytól, visszatért Edomba, s attól fogva a zsidók ellenségei közé tartozott, 
akiket isten felhasznált Salamon ellen, hogy megbüntesse bálványimádásáért. 
Hadad sok borsot tört Salamon orra alá. (15—22. vers.) 

A bibliának ugyanebből a fejezetéből azt is megtudjuk (4. vers.), hogy 
Dávid fia "mikor megvénült", elpártolt Jehova tisztelésétől és versenytársait, 
az idegen isteneket imádta. Később pedig kitűnik (42. vers), hogy összesen 
negyven esztendeig uralkodott. Tegyük fel, ha úgy tetszik, hogy Salamon 
hűsége Jehovához harminc évig tartott, uralkodásának utolsó tíz esztendeje 
pedig bűnöktől volt terhes. Akkor azonban Hadad, isten ostora, a fáraó sógora 
létére több mint harminc esztendeig nem tudott Salamon trónra lépéséről, s ez 
annál inkább lehetetlen, mivel Salamon uralkodásának kezdetén nőül vette az 
egyiptomi király leányát, Hadad közeli rokonát. Vagy pedig Hadad nem 
vesztegette az idejét, s mindjárt Salamon megkoronázása után tűzzel-vassal 
dúlta végig Izrael országát? Akkor azonban roppant különösnek látszik a 
bibliának az a megállapítása, hogy Salamon bűnéért már harminc évvel a bűn 
elkövetése előtt lakolt. 

Itt van azonban egy másik, még pontosabb adat: 

"És támaszta az Isten néki más más ellensé get is, Rézont, az Eljada fiát, aki 
elfutott vala Hadazétertől, a sóbabeli királytól, az ő urától. 

És hadakozó férfiakat gyűjtött maga mellé, és ő vala a sereg hadnagya, 


mikor megölé őket Dávid; azután Damaskusba menvén ott lakának, és 
uralkodának Damaskusban. 

És ellensége volt Izraelnek Salamonnak egész életében, a nyomorúságon 
kívül, amelyet Hadad szerze, és gyűlölte Izraelt, és uralkodott Síriában." (23— 
25. vers.) 

Ez a Rézon, szíriai király — aki annyi keserűséget okozott Salamonnak, 
júdai uralkodásának egész tartama alatt — szereplésével napnál is világosabban 
bizonyítja a következő tényeket: 1. Salamon, ez a bölcs és kezdetben oly 
istenfélő fejedelem még ártatlanul előre bűnhődött azokért a vétkekért, 
amelyeket csak öreg napjaiban követett el; 2. a szent szerző fura 
ellentmondásba keveredik önmagával, hiszen előzőleg (4, 21.) azt állította, 
hogy Salamon uralma az Eufrátesztől a Földközi-tengerig terjedt. 

Az egyiptomi fáraó veje, aki még hatszázkilencvenkilenc más királynak is 
veje volt, saját alattvalóival is eleget civakodott. 

"Azután Jeroboám, a Nébát fia, Seredából való Efrateus, — akinek anyja 
Sérua, egy özvegyasszony volt, — a Salamon szolgája emelte fel kezét a király 
ellen. 

Annak pedig, amiért felemelte kezét a király ellen, ez volt az oka: Mikor 
Salamon megépítette Millót, és berakatta az ő atyjának, a Dávid városának 
romlását. 

Jeroboám erős férfiú vala; és látván Salamon, hogy az szolgája az ő 
dolgában szorgalmatos, reá bízá a József háza egész gondviselésének terhét. 

És történt ebben az időben, hogy mikor kiment egyszer Jeroboám 
Jeruzsálemből, találkozék az úton Ahijával, a silóbeli prófétával, és rajta új 
köpönyeg volt, és csak ketten valának a mezőn együtt. 

És megragadván Ahija az új ruhát, amely azon volt, hasítá azt tizenkét 
részre. 

És monda Jeroboámnak: Vedd el magadnak a tíz részt; mert ezt mondja az 
Úr, Izrael Istene: Ímé elszakasztom ez országot Salamon kezétől, és néked 
adom a tíz nemzetséget; 

Egy nemzetséget hagyok pedig őnála az én szolgámért Dávidért, és 
Jeruzsálem városáért, amelyet magamnak választottam az Izrael minden 
nemzetségei közül." (11, 26—32.) 

Láttuk már, hogy egy levita tizenkét darabra vagdalta az ágyasát, mert az 
belehalt, amikor egyetlen éjszakán hétszáz akasztófavirág erőszakolta meg 
Gibeában. Most pedig egy próféta szaggatja tizenkét részre a köpenyét 
(szerencsére csak a saját köpenyét), hogy tudassa Jeroboámmal: Isten 
engedelmével fellázadhat, és Izrael tizenkét törzse közül tíznek ő 
parancsolhat. 

Ez az Ahija próféta — jegyzi meg Voltaire — összeesküvést szőhetett volna 


Salamon ellen e lázadóval anélkül is, hogy egy vadonatúj, jóféle köpenyébe 
került volna. Annál is inkább, mivel Izrael istene nem sok köpenyt adott 
prófétáinak, hiszen ruhatáruk köztudomásúan szegényes volt. A hálás 
Jeroboám nyilván megtérítette neki a köpeny értékét! 

Egy másik megjegyzés, amelyet nem mulaszthatunk el: a három ellenség 
közül, akit isten Salamonnal szemben támasztott, egyedül Jeroboám tört ellene 
akkor, amikor a király már elhagyta hitét. Mégis éppen Jeroboám volt az 
egyetlen, aki kudarcot vallott. A másik kettő derekasan helybenhagyta Dávid 
fiát, és megalázó vereséget mért rá. Jeroboám felkelése viszont nem sikerült. 

"Igyekszik vala pedig Salamon megölni Jeroboámot; ezért felkelvén 
Jeroboám, futa Egyiptomba, Sésákhoz, az égyiptombeli királyhoz, és ott volt 
Egyiptomban, Salamon haláláig." (40. vers.) 

A 11. fejezet végül is közli, hogy elhunyt az uralkodó, akinek hétszáz 
hitvese és háromszáz ágyasa volt, de egyetlen szóval sem említi, hogy 
Salamon utolsó napjaiban megbékélt-e Zebaoth-tal? A teológusok sokat 
vitatkoztak ezen a kérdésen, vajon Salamon elkárhozott-e vagy nem; a 
vélemények megoszlanak. 

Egy másik, szembetűnő s igen sajnálatos hiány az, hogy a szent szerző 
mélyen hallgat a dicsőséges zsidó király temérdek házasságáról. Végtére is 
nagyon könnyű kijelenteni, hogy Salamonnak hétszáz törvényes felesége volt, 
s egytől egyig külföldi hercegnő, akik a földkerekség különböző királyi 
családjaiból származtak és mindenféle "bűnös" vallást követtek. Nagyon 
örülne viszont az olvasó, ha néhány részletet hallhatna a menyegzői 
szertartásokról és az ezekkel járó ünnepségekről. Ha Salamon tíz esztendeig 
hitehagyott volt (ami roppant hosszú idő), akkor — mivel hétszáz törvényes 
felesége volt — évente negyvenhat ízben lépett királyi nászra valamelyik 
hercegnővel, vagyis körülbelül minden hétre jutott egy esküvő. Ebből kitűnik, 
hogy ebben az országban tíz éven át egymást érték a nyilvános ünnepségek, az 
apósok tiszteletére rendezett fogadások. Milyen kár, hogy akkoriban még nem 
létezett a Gothai Almanach, amely részletesen felsorolta volna ezeket az 
uralkodóházakat, amelyeknek száma már abban az időben is sok százra rúgott! 

Végezetül nem fejezhetjük be Salamon történetét anélkül, hogy ne 
emlékeznénk meg a neki tulajdonított négy könyvről, amely szintén a 
bibliához tartozik. Ezek: a Példabeszédek, a Salamon bölcsessége, a 
Prédikátor könyve és az Énekek éneke. 

E művek közül az első bizonyos erkölcsi elveket és szabályokat tartalmaz, 
amelyek a mai kifinomult elmék számára olykor közönségeseknek, 
alantasaknak, összefüggésteleneknek látszanak. Az egész nem egyéb, mint 
válogatás és rendszer nélkül összeszedett, ízléstelen halmaz. Nem lehet 
elhinni, hogy egy felvilágosult király olyan bölcs mondásokat gyűjtött volna 


csokorba, amelyek között egyetlenegy sem szól a kormányformáról, a 
politikáról, az udvaroncok erkölcseiről, az udvar szokásairól. A mai 
gondolkodók csodálkozva látják, hogy hosszú fejezetekben másról sem esik 
szó, mint szajhákról, akik az utcai járókelőket hívogatják be magukhoz. Joggal 
háborodnak fel az efféle bölcsességeken: "A nadálynak két leánya van: 
addsza, addsza! E három nem elégszik meg; négyen nem mondják: elég; 

A sír és a meddő asszony, a föld meg nem elégszik a vízzel, és a tűz nem 
mondja: elég!" (30, 15—16.) 

"E három megfoghatatlan előttem, és e négy dolgot nem tudom: 

A keselyűnek útját az égben, a kígyónak útját a kősziklán, a hajónak 
nyomát a mély tengerben, és a férfiúnak útját a leányzóval." (18-19. vers.) 

"E négy apró állata van a földnek, amelyek bölcsek, elmések: 

A hangyák erőtlen nép, mégis megkeresik nyárban a magok eledelét; 

A marmoták nem hatalmas nép, mégis kősziklán csinálják az ő házokat; 

Királyuk nincs a sáskáknak, mindazáltal mindnyájan szép renddel mennek 
ki; : 

A pókot kézzel megfoghatod, mégis ott van a királyok palotáiban." (24—28. 
vers.) 

Az effajta badarságokat egy nagy királynak, a legbölcsebb halandónak 
tulajdoníthatja bárki? (Voltaire: "Filozófiai szótár.") 

A Példabeszédek szerzőjéül még Ésaiást, Elzást, Sobnát, Eljacint, Jóskét is 
tartják, más prófétákkal együtt. 

A Salamon bölcsessége komolyabb ízlésre valló mű. Salamonnak 
tulajdonítják, de még Jézusnak, Sirákh fiának, s a biblosi Philónnak is. Bárki 
legyen írója, abban az időben feltehetően még nem volt meg Mózes öt könyve. 
A 10. fejezetben ugyanis az áll, hogy Ábrahám a vízözön idején akarta 
feláldozni Izsákot, másutt pedig József pátriárka egyiptomi királyként 
szerepel. A legfurább azonban az, amikor ugyanebben a fejezetben azt állítja a 
szerző, hogy az ő korában még látható a sóbálvány, amellyé Lót felesége 
változott. A bibliakritikusok még inkább azt kifogásolják, hogy ez a könyv 
közhelyek roppant unalmas tömkelege. Tekintetbe kell venniük azonban, hogy 
az efféle művek nem az ékesszólás hiú szabályai szerint készülnek, oktatás 
céljából íródnak, nem pedig azért, hogy tetszést keltsenek. Az olvasónak 
valósággal le kell küzdenie ellenszenvét. (Voltaire: "Filozófiai szótár".) 

A Prédikátor könyve, amelyet szintén Salamon számlájára írnak, merőben 
más természetű és stílusú írás. A mű szerzője nyilván csalódott a nagyság 
ábrándjaiban, megcsömörlött a gyönyöröktől és megutálta a tudományt. 
Egyesek szerint szkeptikus lehetett, aki lépten-nyomon azt ismételgeti, hogy 
az igaz és az istentelen ugyanazon véletlenek játékától függ, hogy az ember 
semmivel sem különb az állatnál, s jobb meg sem születni, mint létezni. Nincs 


semmiféle más élet, s az egyetlen jó és okos dolog az, ha az ember békében 
élvezi munkája gyümölcsét, a szeretett asszony oldalán. 

Lehetséges, hogy Salamon valamelyik feleségének mondotta mindezt. 
Állítólag ezek az ő ellenvetései, amelyeket önmagának tett. Elvei azonban, 
amelyek kissé szabadosnak látszanak, egyáltalán nem hasonlítanak ezekhez az 
ellenvetésekhez. Gúnyt űz a szerzőből az, aki műveiből az ellenkezőjét akarja 
kihámozni annak, amit saját maga mond. (Voltaire: "Filozófiai Szótár" .) 

Ami azonban az "Énekek éneké"-t illeti, ez megérdemli, hogy elejétől 
végéig közöljük mind a nyolc fejezetét." 


1 
1 Legszebb éneke Salamonnak. 


2 Csókolj meg szád csókjával, 
mert bornál jobb a szerelmed. 


3 Édes az olajod illata, 
a neved is csurranó olajnak illata, 
kedvelnek érte a lányok. 


4 Vonj magaddal, futnék mögötted! 
Termébe bevitt a király. 
Ujjongunk ott és vigadunk teveled, 
hisz bornál részegítőbb a szerelmed. 
Méltán szeret, ki téged szeret. 


5 Fekete vagyok, 
de széptermetű, 
jeruzsálemi lányok, 
mint Kédár sátrai, 
mint Salamon szőnyegsátrai. 


6 Ne vessetek meg azért, 
hogy ily fekete vagyok, 
hogy így megperzselt a nap. 
Anyám fiai rám igen megharagudtak, 
tettek szőlőskertek őrzőjévé, 
a magam szőlejét nem őrizhettem. 


50 Énekek éneke. Ford. Bernáth István. Magyar Helikon 1962. 


7 "Mondd meg nekem, 
kit lelkem szeret, 
juhaid merre füveiteted, 
és délben 
merre heverteted, 
mert mért kóboroljak, 
mint az elleplezettek, 
társaidnak nyájai közt?" 


8 "Ha nem tudnád, hogy merre, 
te legszebb asszony, 
vedd utadat a nyáj nyomában, 
s hol a pásztorsátrak állnak, 
oda hajtsd ki gödölyéid." 


9 Mint a fáraó fogatában 
futó kancaló, 
olyan vagy, kedvesem. 


10 Mily szép az arcod 
gyönggyel átszőtt fürtjeid közt 
és nyakad a gyöngyfüzérben. 


11 Veretek még néked aranykösöntyüt is, 
ezüstszögekkel. 


12 Míg pamlagán nyugszik a király, 
illatát árasztja nárdusom! 


13 Mirha-csokor, ha melleim közt pihen, 
olyan az én szerelmesem. 


14 Ciprusfürt Én-Gedi szőlőskertjeiben, 
olyan az én szerelmesem. 


15 Mily szép is vagy, kedvesem, 
mily szép, 
galambok a szemeid. 


16 Mily szép is vagy, szerelmesem, 
az arcod mily gyönyörű! 


17 Házunkban cédrusból a gerendák, 
ciprusból a mennyezet 
s üde rét füve az ágyunk. 


2 


1 Sárónnak nárcisza 
és völgynek lilioma vagyok. 


2 Mint liliom a bogáncsok között, 
olyan a kedvesem a lányok között. 


3 Mint almafa az erdő fái között, 
olyan szerelmesem a férfiak között. 
Árnyékában ülni igen vágyom én, 
gyümölcse édes ínyemnek. 


4 Vigyetek engem a bornak házába 
és tűzzétek fölém a szerelem zászlaját! 


5 Tápláljatok engem mazsolás kaláccsal, 
üdítsetek almával fel engem, 
mert betege vagyok én a szerelemnek. 


6 Balkarja a fejem alatt, 
jobbkarjával ölel engem. 


7 A réti gazellák s a szarvasünők nevére 
esdve kérlek, jeruzsálemi lányok, titeket 
ne keltsétek 
és ne keltegessétek 
a szerelmet, míg maga is nem kél! 


8 Hallod a hangját? 
Már jő is emitt! 
Táncol a hegyeken 
s a halmokon szökell által. 


9 Olyan a szerelmesem, 
mint a gazella s a szarvas fia. 
Már itt is áll kőfalunk mögött, 
Tekint be az ablakon, 
kutat be a rácson. 


10 Megszólal a szerelmesem, mondja nékem: 
"Kedvesem, szépségem, kelj fel és jöjj! 


11 Nézd, íme, elvonult a tél, 
elhúztak, tovaszálltak az esők. 


12 A rügyek felütik fejüket, 
ideje metszeni a szőlőt. 


13 Hallik földünkön gerleszó, 
telik édes ízzel a füge zsenge gyümölcs 
és illatozik virágjában a szőlő. 


14 Ó galambom, 
szikla hasadékában, 
lépcsős rejtekében, 
mutasd nékem arcod, 
hallasd vélem hangod, 
mert a hangod édes 
és arcod gyönyörű! 


15 Fogjátok meg a rókát, 
a rókafiakat, 
a kertet szétdulják, 
mikor virágban áll. 


16 Enyém vagy, szerelmesem, s én tiéd, 
ki a liliomok közt legeltetsz. 


17 Elszáll majd a széllel a nap 
s eldőlnek az árnyak, 
térj akkor meg 


a szirteket átszökellve, 
s légy, mint a gazella s a szarvas fia 
az illatozó hegyekben. 


3 


1 Kerestem ágyamban éjszaka őt, 
kit lelkem szeret, 
kerestem s nem találtam. 


2 Felkelek és bejárom a várost, 
az utcákat, 
a tereket, 
és keresem, kit lelkem szeret — 
kerestem, de nem találtam. 


3 Rámleltek akkor az őrök, 
a várost kerülők. 
"Láttátok-e őt, kit lelkem szeret?" 


4 Alighogy odahagytam őket, 
megtaláltam őt, kit lelkem szeret. 
És magamhoz vontam, 

s el nem bocsátottam, 
vittem őt anyám házába el, 
annak termébe, ki vélem megfogant. 


5 A réti gazellák s a szarvasünők nevére 
esdve kérlek, jeruzsálemi lányok, titeket, 
ne keltsétek 
és ne keltegessétek 
a szerelmet, mig maga is nem kél! 


6 Mi jő fel itt a sivatagból? 
Akár egy füstoszlop, olyan, 
a füstje tömjént s mirhát illatoztat, 
kalmároknak minden drága fűszerét. 


7 Salamon gyaloghintója jő itt, 
hatvan erős férfi kiséri, 


Jiszráél legerősebbjei. 


8 Kardnak tudósa 
és próbált harcos mindegyik, 
ott függ kardjuk oldalukon 
az éj veszedelmei ellen. 


9 Gyaloghintót készíttetett magának 
Salamon király 
libanoni fából. 


10 Tétette oszlopait ezüstből, 
kárpitját aranyból, párnáját bíborból, 
szövetjét szerelemmel kihimezték 
a jeruzsálemi lányok. 


11 Gyertek elő, Cijjón lányai, 
nézzétek a királyt, Salamont, 
fején a koronája, 
amellyel anyja koronázta 
a násznak napján, 
napján szivbeli örömének. 

1 Szép vagy, kedvesem, 
de szép is vagy, 
galambok a szemeid 
két hajfonatod közt. 
Hajad, 
mint a kecskék nyája, 
mely hömpölyög le Gíleád hegyéről. 


2 Fogaid, 
mint nyirott birkanyáj, 
fürösztésből feljövő; 
hordoz ikret mindegyikük, 
és egyetlent se vetél el. 


3 Mint skarlátszín fonál az ajkad, 


és édes a beszéded. 

Mint gránátalma gerezdje 
a halántékod 

két hajfonatod közt. 


4 Nyakad, 
mint Dávidnak tornya, 
díszesen magaslik, 
ezer pajzsok száma rajta, 
és mind hősök fegyvere. 


5 Két melled 
két szarvasborjú, 
egy ünőnek ikrei, 
kik liliomok közt füvelnek. 


6 Elszáll majd széllel a nap 
s eldőlnek az árnyak, 
megtérek akkor a mirhának hegyére 
s a tömjénnek halmára. 


7 Mindenben oly szép vagy, kedvesem, 
oly egészen hibátlan. 


8 Gyere, kedvesem, Libanon hegyéről, 
gyere vélem Libanon hegyéről, 
tekints le Amáná csúcsáról, 

Szenír és Hermón sziklafokáról, 
oroszlánok szirti tanyájáról, 
leopárdok hegyeiről. 


9 Kishugom, kedvesem, megbabonáztál, 
szemed egyetlen pillantásával, 
nyakláncod egyetlen szemével elbűvöltél. 


10 Mily jó a szerelmed, kishugom, kedvesem, 
bornál jobb a szerelmed, 


olajod illata jobb a balzsamokénál. 


11 Ajkadról, kedvesem, szinméz csordul, 


méz és tej van a nyelveden, 
ruhádnak illata, miként Libanon illata. 


12 Elzárt kert vagy, kishugom, kedvesem, 
elzárt kert vagy, 
lepecsételt forrás. 


13 Gyümölccsel rakott gránátalma kert 
a te hajtásaid. 


14 Nárdussal és hennavirággal, 
nárdussal és sáfránnyal rakott kert, 
illatos nád áll benne és cimetfa, 
és mindenféle tömjéntadó fa, 
mirha és áloé, 
ezernyi fűszeres virág. 


15 Buzog ott kerti forrás, 
élő vizeknek kútja, 
lecsordulván Libanon hegyéről. 


16 Támadj fel, északi szél, serkenj, déli szél, 
ébresszed kertemet, áradjon illata! 
Te meg gyere kertedbe, szerelmesem, 
és egyél a pompás gyümölcsből! 

1 Megyek is kertembe, kishugom, kedvesem, 
tépek mirhát és fűszeres virágot, 
eszem mézemet és hozzá datolyámat, 
iszom boromat és hozzá tejemet is. 
Egyetek, barátaim, és igyatok, igyatok, 
és teljetek be ti is a szerelemmel! 


2 Aludtam épp, csak szivem virrasztott, 


mikor egy hang szólt, szerelmesem zörgetett: 


"Nyisd meg nékem, 
kishugom, kedvesem, 
galambom, 


csodaszépem. 
Harmat lepte be hajamat, 
éjnek permete fürtjeimét." 


3 "Köntösömet már levetettem, 
öltözzem újra fel? 
Lábam is megmostam, 
bepiszkitsam megint?" 


4 Szerelmesem akkor 
benyújtotta kezét a hasadékon, 
s én egész bensőmben megremegtem. 


5 Felkeltem, hogy megnyissak neki, 
és kezemről mirha illata áradt, 
ujjaimról mirha csöppent 
az ajtó reteszére. 

Lelkem ellankadt szavától. 


6 Meg is nyitottam szerelmesemnek, 
de ő már nem volt ott, tovatűnt. 
Kerestem őt, de nem találtam, 
kiáltottam, de nem felelt. 


7 Rámleltek akkor az őrök, 
a várost kerülők, 
ütlegeltek, 
megsebeztek, 
letépték fátylamat 
a kőbástyák őrizői. 


8 A réti gazellák s a szarvasünők nevére 
esdve kérlek, jeruzsálemi lányok, titeket, 
ha rátalálnátok szerelmesemre, 
mondjátok neki, 
hogy epesztő szerelem betege vagyok. 


9 "Miben különb a szerelmesed, 
te legszebb asszony, 
miben különb a szerelmesed, 


hogy minket ily esdve kérsz?" 


10 "Az én szerelmesem fehér s piros, 
zászló tízezrek fölött. 


11 Feje sugárzó arany, 
omló fürtjei 
hollófeketék. 


12 Szeme 
vizparti galambpár, 
tejben fürdő, 
mederben ülő. 


13 Orcája 
mint illatos ágyas, 
fűszert termő; 
ajaka liliom, 
mirha-illatot lehellő. 


14 Karja 
aranyrud, csupa társis-gyöngyös; 
dereka 
zafírral ékes elefántcsont tömb. 


15 Combja 
márványoszlop, arany lábazaton; 
termete, 
mint a Libanon, 
sudár, akár a cédrus. 


16 Mézédes az inye 
s egészében kívánatos. 
Ilyen az én szerelmesem, 
ilyen ő, a kedvesem, 
jeruzsálemi lányok." 

1 "Hová ment a szerelmesed, 


te legszebb asszony, 
hová tért a szerelmesed, 
hadd keressük veled együtt!" 


2 "Kertjébe ment a szerelmesem, 
balzsamillatu ágyások közé, 
ott gyönyörködik, 
liliomot ott tépeget." 


3 Enyém vagy, szerelmesem, s én tiéd, 
ki a liliomok közt legeltetsz. 


4 Szép vagy, kedvesem, miként Tirca, 
gyönyörű vagy, mint Jeruzsálem, 
és reszkettető, mint a lobogós hadi tábor 


5 Forditsd is el tőlem szemed, 
mert elbűvölsz zavaromban. 
Hajad, 
mint a kecskék nyája, 
mely hömpölyög le Gíleád hegyéről. 


6 Fogaid, 
mint fürösztésből feljövő 
nyája anyajuhoknak, 
hordoz ikret mindegyikük 
és egyetlent se vetél el. 


7 Mint gránátalma gerezdje, 
a halántékod 
két hajfonatod közt. 


8 Hatvanan vannak a királynék, 
nyolcvanan az ágyasok 
és a szolgálólányok számolatlan. 


9 De egy ő, a galambom, 
az én csodaszépem, 
anyjának egyetlenje ő, 
egyetlenje annak, aki szülte. 


Nézzétek őt, lányok, 
s szerencséltessétek, 
királynék, ágyasok, dicsőítsétek! 


10 Ki volna az, ki lepillant, mint a hajnal, 
szépséges, mint a hold, 
fényes, mint a nap 
és reszkettető, mint a lobogós hadi tábor? 


11 Dióskertek völgyébe leszálltam, 
néztem, a rügy fakad-e már, 
néztem, virágzik-e a szőlő 
és hajt-e bimbót a gránátalmafa? 


12 Nem is tudom, hogyan, 
mint nemes népem szekerei, 
szivem ugy dobogott. 


7 


1 Fordulj, pördülj, Sulammit, 
pördülj, fordulj, hadd lássunk! 
Mit néztek ti Sulammit táncán? 
Az ő tánca tábori körtánc. 


2 Mily szépen lépdelsz sarudban, 
nemes lány! 
Ringadozó csípőd 
dús ékszer, mesteri munka. 


3 Köldököd 
kerekded edény, 
kevert bort rejt örökkön; 
hasad 
liliommal szegett búzaasztag. 


4 Két melled 
két szarvasborjú, egy ünőnek ikrei. 


5 Nyakad 


elefántcsontból való torony, 
két szemed, 

mint a hesboni tavak 

a város népes kapujánál. 
Orrod libanoni kőszál, 

néz Damaszkusz iránt. 


6 Fejed, 
mint Kármel hegye, 
és fürtjeid 
bibor fonatok, 
befonnak egy királyt is. 


7 Mily szép, mily édes 
a szerelem e gyönyörűségben! 


8 Termeted, 
akár a pálmafáé, 
és melleid, 
miképp annak gyümölcse. 


9 És mondom is: 
Felhágok a pálmafára, 
és megragadom gyümölcsét. 
Immár valóban a melleid, 
miképp a pálma gyümölcse, 
immár a lélegzeted, 
mint a gránátalmák illata. 


10 Csókod, miképp a jó bor, 
mely szétcsordul szerelmesed ajkán, 
s melytől az alvó ajkai is szólnak. 


11 Én a szerelmesemé vagyok, 
ő érettem epekszik. 


12 Jöjj, szerelmesem, 
gyere, menjünk a mezőre, 
aludjunk odakint. 


13 Ébredjünk fel a kertekben, 
és nézzük, virágzik-e a szőlő, 
nézzük, szeme látszik-e már, 
s bimbóznak-e a gránátalmafák? 
Ott adom majd néked szerelmemet. 


14 Illatoznak odakint a mandragórák, 
ajtónk előtt kosárnyi édes gyümölcs, 
olyik friss, olyik már aszú, 
szerelmesem, mind néked tartogattam. 

1 Vajha édes bátyám volnál, 
ki anyámnak mellét szoptad, 
ha künn találnálak, megcsókolnálak, 
szégyent nem hozna rám! 


2 Téged magammal vonnálak, 
anyám házába vezetnélek, 
hogy engem ott taníts, 
fűszeres, kevert borral kínálnálak, 
gránátalmám nedveivel. 


3 Balkarja a fejem alatt, 
jobbkarjával ölel engem. 


4 A réti gazellák s a szarvasünők nevére 
esdve kérlek, jeruzsálemi lányok, titeket, 
ne keltsétek 
és ne keltegessétek 
a szerelmet, míg maga is nem kél! 


5 Ki jő fel itt a sivatagból, 
hozzásimulva szerelmeséhez? 
Az almafa alatt keltettelek fel, 
ott esett meg anyád is veled, 
ott esett meg, ki világra szült. 


6 Tégy engem, mint pecsétet, szívedre, 


mint pecsétet, karodra, 

mert erős, mint a halál, a szerelem, 
mint a sir, oly hatalmas a féltés, 
parazsa tűznek parazsa, 

isteni láng. 


7 Áradó nagy viz el nem olthatja 
a szerelmet, 
folyamok árja el nem sodorhatja! 
Ha ki háza minden vagyonát 
odaadja a szerelemért, 
akkor is csak gúnnyal gúnyoltatik. 


8 Kicsiny még a mi húgunk, 
nincs még néki melle, 
mit teszünk majd ama napon, 
mikor kérni fogják? 


9 Ha kőbástya ő, 
ezüsttoronnyal védjük, 
ha ajtó ő, cédruslappal zárjuk. 


10 Kőbástya vagyok én, 
mint a tornyok, ugy állnak 
a melleim, 
nézhetsz ezért engem egyesség-hozónak. 


11 Szőleje volt Salamonnak 
Baál Hammónban, 
őrizők gondjára bízta, 
gyümölcséért bárki megadhat 
ezer ezüstpénzt. 


12 Ez az én szőlőm már az enyém, 
az ezer ezüstpénz a tiéd, Salamon, 
a kétszáz meg az őrizőké. 


13 Hallasd a hangod, 
ki a kertekben lakozol, 
barátaid figyelnek rád. 


14 Gyere, fuss, szerelmesem, 
légy, mint a gazella, 
vagy mint a szarvas fia 
a balzsamillatú hegyekben! 


Így hangzik tehát, szépségének teljes pompájában, az ószövetségi híres "Sir 
hassírím" (Énekek éneke), amelyről annyit vitatkoztak. A babonától mentes 
elmék számára teljesen világos, hogy ez a szilaj rapszódia, mely minden 
valószínűség szerint az érzéki örömök magasztalására íródott, nem egyéb, 
mint egy keleti háremrománc — a kor ízlése szerint. A teológusok azonban — 
zsidók és katolikusok egyaránt — egészen másként értelmezik! 

Az előbbiek csökönyösen kitartanak amellett, hogy a költő által ábrázolt 
kedves — Jehova megszemélyesítője, szeretett mátkája pedig Izrael népét 
jelképezi. Ezt az értelmezést részletesen kifejtették a "Targum" kaldeus 
szájhagyomány-gyűjtemény magyarázói, ahol az "Énekek éneke" úgy 
szerepel, mint a zsidó nép allegorikus története az egyiptomi kivonulástól 
egészen a Messiás eljöveteléig és a harmadik templom megépítéséig. E 
változat igazolására latba vetették mindazokat a bonyolult megoldásokat, 
amelyeket a Talmud szövegmagyarázó rendszere előteremthet. A szavaknak 
számértékükre való csökkentését, egyforma hangzású kifejezések 
behelyettesítését stb. A középkori zsidóság jelentősen kimunkálta ezeket az 
első kísérleteket, anélkül, hogy eltávolodott volna az alapgondolattól. Kánoni 
és liturgikus értelemmel ruházta fel, s beiktatta szertartásrendjébe. A szörnyű 
üldözés, amely oly gyakran sújtotta a zsidókat, hozzájárult ahhoz, hogy ez a 
felfogás kifejezett nemzeti és egyéni jellegre tett szert. Salamon költeménye 
valóságos szellemi védőbástyává lett az üldözöttek számára, e köré szőtték 
reményeiket, óhajaikat. 

Ezen allegorikus és teljesen vallási magyarázat mellett azonban egy másik, 
metafizikai és filozófiai változat is található a zsidók körében. A XIII. 
században például Ibn Kaspe az "Énekek éneké"-t az aktív értelem — 
intellectus ágens — és a passzív vagy anyagi értelem — intellectus materiális — 
közti egység jelképes ábrázolásának tekintette. A XVIII. században pedig 
Mendelssohn egy új iskolát alapított, amely nem veti el végképp az 
allegorikus értelmezést, viszont nagy fontosságot tulajdonít a szó szerinti 
magyarázatnak. Ezáltal az allegória nemzeti jellegű maradt, de elveszítette 
vallási értelmét. 

Ami a katolikus teológusokat illeti, ők teljesen kiforgatták a zsidó 
teológusok magyarázatát. Halálos komolysággal azt állítják, hogy ez az 
erotikus költemény a legszentebb sugallat gyümölcse, prófétai mű, amely 


merész alakban festi Jézus Krisztus szerelmét egyháza iránt, valamint az 
egyház szerelmét isteni alapítója iránt, akit mátkájának tekint. Sikamlósságát 
pedig megtisztítja a misztikus értelem, s csak a rosszindulatú vagy hitetlen 
elmék ütközhetnek meg rajta. 

Az első, ilyesfajta misztikus értelmezés Origenészhez"!" nyúlik vissza, aki 
terjedelmes magyarázatot írt az "Énekek éneké"-ről. Mulatságos az a tény, 
hogy e remek elmeszülemény egy olyan egyházatyát dicsér, akinek 
kasztrációja csaknem olyan híres volt, akár Abélard-é.?t" Az eunuch-sorsra 
jutott . Origenész . nyomdokain indult el valamennyi keresztény 
szövegmagyarázó, az egész szent papi had — élén a bámulatos csűrő-csavaró 
Bossuet-val örömtől repesett, hogy elhitethetik az együgyű hívőkkel a biblia 
legszörnyűbb zagyvaságát. 

E leleményes fogás révén az "Énekek éneké"-t a zárdákban elmélkedés 
tárgyául szánják a tétlen szemlélődésben tespedő apácáknak. Nem nehéz 
kitalálni, milyen hatást tesz ezekre a fal közé zárt, szerencsétlen teremtésekre, 
akiknek többé-kevésbé hisztériába hajló miszticizmusa elragadtatással veszi 
tudomásul, hogy ők — külön-külön — Jézus Krisztus mátkái, mint ahogyan az 
egyház általánosságban Krisztus hitvese. A szegény eszelős apácák 
elmélkedésük során önmagukat képzelik az egyháznak, az imádott férj 
hitvesének helyébe. 

A papok, hogy még inkább hiszékeny nyájuk elméjébe véssék légből 
kapott magyarázatukat, címmel látták el az "Énekek éneké"-nek nyolc 
fejezetét. Most, hogy ismerjük a szöveget, kellőképp értékelni fogjuk e címek 
becsét, amelyeket Origenész óta biggyesztett hozzá a papi furfang. Meg lehet 
pukkadni a nevetéstől! 

1. fejezet. A menyasszony szerelme vőlegénye iránt, s a vőlegény szerelme 
menyasszonya iránt. 

2. fejezet. Az egyház szavai Jézus Krisztusról. 

3. fejezet. Az egyház keresi Jézus Krisztust, és örömmel rátalál. 

4. fejezet. A menyasszony szépsége, misztikus és képletes kifejezésekkel 
leírva. 

5. fejezet. A menyasszony sajnálkozása, amiért nem felelt kellőképp a 
vőlegény hívó szavára; a vőlegény szépsége. 

6. fejezet. Párbeszéd Jézus Krisztus és az egyház között. 

7. fejezet. A menyasszony szépségének újabb misztikus leírása; az egyház 
hű szerelme Jézus Krisztus iránt. 

8. fejezet. Az egyház szerelme Jézus Krisztus iránt, és Jézus Krisztus 





51 Origenész (185—254) görög egyházatya, bibliamagyarázó. — Szerk. 
52 Pierre Abélard (1079-1142) francia filozófus és teológus, akinek Héloise iránti 
szerelmét irodalmilag is feldolgozták. — Szerk. 


szerelme az egyház iránt. 

Voltaire megállapításával zárjuk vizsgálódásunk e pontját: 

"Mivel az sÉnekek énekéc-t egyesek Jézus Krisztus és egyháza 
házasságának örök allegóriája gyanánt tekintik, meg kell vallanunk, hogy ez 
az allegória egy kissé elveti a sulykot, s nemigen érthető, mit érthet az egyház 
a szerzőnek azon a kitételén, hogy kishúgának nincs még melle." 


TIZENNEGYEDIK FEJEZET 


A zsidók két országa: Izrael és Júda 


Salamon trónjának örököse Roboám volt. Eleinte úgy látszott, minden 
szabályosan, rendben megy, mint a karikacsapás, hiszen az imént közölte 
velünk a szerző, hogy az izraeliták sohasem voltak olyan boldogok, mint 
Salamon uralkodása alatt, amikor valósággal folyt az arany, s olyan jólétben 
élt a nép, hogy az utcákon gurult az ezüst, s rajta tapodtak. . . 

Az isteni galambnak azonban gyenge a memóriája, vagy pedig tréfát űz a 
jámbor hívőkből. Most ugyanis arról tudósít, hogy a Sikemben összegyűlt 
zsidó nép a következőképpen szólt Salamon fiához: 

"A te atyád igen megnehezítette a mi igánkat, de te most könnyebbítsd meg 
atyádnak kemény szolgálatát, és a nehéz igát, amelyet mireánk vetett, és 
szolgálunk néked." (Királyok első könyve, 12, 4.) 

Roboám meghányta-vetette a dolgot a vénekkel, akik apjának tanácsadói 
voltak. Ezek elismerték, hogy az adók valóban igen súlyosak, s úgy 
vélekedtek, bölcs cselekedet lenne csökkenteni terhüket, hogy a nemzet 
továbbra is ragaszkodjék Dávid családjához. Az új király azonban 
tanácskozott az ifjakkal is, akikkel együtt nevelkedett, s ezek ellenkező nézetet 
vallottak. (6—10. vers.) így hát, amikor a nép képviselői eljöttek Roboám 
válaszáért, így felelt: 

"Az én kisujjam vastagabb az én atyám derekánál. 

Most azért, ha az én atyám reátok nehéz igát vetett, én még nehezebbé 
teszem a ti igátokat; ha az én atyám ostorral fékezett titeket, én skorpiókkal 
ostorozlak benneteket." (10-11. vers.) 

Ez a beszéd nemigen volt alkalmas arra, hogy Roboám megnyerje népének 
rokonszenvét; a biblia azonban sietve közli, hogy "ezt az Úr fordította ekként, 
hogy megerősítse az ő beszédét, amelyet szólott volt az Úr a silóbeli Ahija 
által Jeroboámnak, a Nébát fiának". (15. vers.) 

Tehát maga isten sugallta Roboám ifjú barátainak rossz tanácsait, és ő 
vakította el az új királyt annyira, hogy ilyen badarságokat beszélt! A nép 


elégedetlen volt, és zúgolódva tért vissza sátraiba. Amikor pedig Roboám 
elküldte Adorám adófelügyelőt, hogy beszedje az esedékes adót, népe 
megkövezte a király emberét. Több sem kellett Roboámnak, hogy kereket 
oldjon, gyorsan szekérre ült és Jeruzsálembe menekült. (18. vers.) 

"És lőn, mikor meghallotta az egész Izrael, hogy megjött Jeroboám, érette 
küldvén, hívaták őt a gyülekezetbe, és királlyá tevék őt az egész Izraelen; 
senki pedig nem követé Dávidnak házát, hanem csak egyedül a Júda 
nemzetsége. 

És mikor megérkezett Roboám Jeruzsálembe, összegyűjté Júda egész házit 
és Benjámin nemzetségét, százgnyolcvanezer válogatott hadra való férfiút, 
hogy hadakozzanak az Izrael házával, és visszanyerjék az országot 
Roboámnak, a Salamon fiának." (20-21. vers.) 

Megint csupa nevetséges túlzás! Egy hitvány kiskirály, aki egy barbár kis 
nemzet egytizedének parancsolt, tarthatott-e vajon száznyolcvanezer főnyi 
sereget? 

"De az Isten beszéde lőn Sémájához, az Isten emberéhez, mondván: 

Ezt mondjad Roboámnak, a Salamon fiának, a Júda királyának, és az egész 
Júda és Benjámin házának, és a többi népnek, mondván: 

Azt mondja az Úr: Fel ne menjetek, és ne hadakozzatok a ti atyátokfiai 
ellen, az Izrael ellen; térjetek meg ki-ki a maga házába, mert éntőlem lett e 
dolog. És ők engedének az Úr beszédének, és visszatérvén, elmenének az Úr 
beszéde szerint." (22—24. vers.) így hát a zsidó királyság két országra szakadt. 
Attól fogva az egyiket Izraelnek nevezték s itt Jeroboám uralkodott, a másikat 
pedig Júdának, és Roboám volt a királya. Síkem, ahol a zsidó nemzet 
összegyűlt és tolmácsolta sérelmeit Salamon fiának, feltehetően még nem is 
létezett mint város. A bibliában ugyanis ez áll: "Jeroboám pedig megépíté 
Síkemet az Efraim hegyén, és abban lakék; és onnét kimenvén, építé Pénuelt." 
(25. vers.) 

Az olvasó bizonyára azt hiszi, hogy Jeroboám a ajdani szolga hálás volt 
Jehovának, amiért az királysággal jutalmazta? Szó sincs róla. Sietve két 
aranyborjút csináltatott, az egyiket Béthelben, a másikat Dánban állította fel, s 
így szólt Izrael népéhez: "Sok nektek Jeruzsálembe felmennetek: Imhol 
vannak a te isteneid, óh Izrael, akik téged kihoztak Egyiptomnak földéből." S 
Izrael népe nem kérdezősködött többet. Jeroboám más bálványtemplomokat is 
építtetett. Áldozópapokat nevezett ki, akik nem Lévi családjából származtak, s 
maga is áldozatokat mutatott be. (28—33. vers.) 

Ha az elbeszélés igaz, akkor újabb bizonyítékot nyújt arra, hogy a zsidó 
vallás akkoriban még nem alakult ki teljesen. Ez a parányi nép nyilvánvalóan 
minduntalan változtatta szertartásait — a páratlan egyiptomi kivonulástól fogva 
egészen Ezsdrás koráig. Jegyezzük meg mellesleg ezt a furcsa kedvtelést: 


borjú mint az istenség megtestesítője! . .. Nem felejtettük el, hogy annak idején 
Áron aranyborjúja huszonháromezer ember életébe került; így hát valószínű, 
hogy Adonaj úristen — vagy Jehova, Shaddai, Zebaoth, avagy Jhao — most 
negyven-hatezer izraelitát tesz el láb alól Jeroboám két borja miatt. Azonban 
egészen másként ütött ki a dolog, mint látni fogjuk. 

"És ímé Isten embere jőve Júdából Béthelbe (Josephus Flavius szerint 
Addo próféta), az Úrnak intésére, és Jeroboám ott állott az oltár mellett, hogy 
tömjént gyújtson. 

És kiálta az oltár ellen az Úr intése szerint, és monda: Oltár, oltár! ezt 
mondja az Úr: ímé egy fiú születik a Dávid házából, akinek neve Józsiás 
lészen, aki megáldozza rajtad a magaslatok papjait, akik most terajtad 
tömjéneznek, és emberek csontjait égetik meg rajtad. 

És ugyanazon napon csudát tőn, mondván: E lészen jegye, hogy az Úr 
mondotta légyen ezt: ímé az oltár meghasad, és kiomol a hamu, mely rajta 
van. 

És mikor meghallotta a király az Isten emberének beszédét, amelyet kiáltott 
vala az oltár ellen Béthelben, kinyújtá Jeroboám az ő kezét az oltártól, 
mondván: Fogjátok meg őt. És megszárada az ő keze, amelyet kinyújtott volt 
ellene, és nem tudta azt magához visszavonni. 

És meghasadt az oltár, és kiomlott a hamu az oltárról a jel szerint, amelyet 
tett vala az Isten embere az Úrnak beszéde által. 

És szóla a király, és monda az Isten emberének : Könyörögj az Úrnak a te 
Istenednek, és imádkozz érettem, hogy ismét hozzám hajoljon az én kezem. És 
mikor könyörgött az Isten embere az Úrnak, visszahajla a király keze, és olyan 
lőn, mint azelőtt. 

És monda a király az Isten emberének: Jere haza velem és egyél ebédet, 
meg akarlak ajándékozni." (13, 1—7.) 

A látnok Addo azonban, aki nyilván igen határozott utasításokat kapott 
Jehovától, visszautasította az ebédmeghívást és az ajándékot, s útnak indult, 
hogy hazatérjen Júda országába; de "elméne más úton, és nem téré meg azon 
az úton, amelyen Béthelbe ment". (10. vers.) 

A csodálatos módon elszáradt kéz bizony csekélység azokhoz a csodákhoz 
képest, amelyekről eddig olvastunk; szerencsére Illés prófétával hamarosan 
kárpótolhatjuk magunkat. Az pedig, hogy Júda embereinek tilos volt 
Jeroboám birtokain étkezniük, Izrael országának kicsiny területét bizonyítja. 
Egy jó gyalogos könnyűszerrel megtehette, hogy Samariában reggelizett és 
Jeruzsálemben vacsorázott. Egy próféta — aki rendszerint mértékletességhez 
szokott remete volt — még inkább meglehetett a bétheli ebéd nélkül, hiszen ez 
a helység még Samariánál is közelebb esik Jeruzsálemhez. 

"És lakozék Béthelben egy vén próféta, akihez eljővén az ő fia, elbeszélé 


az ő atyjának mindazt a dolgot, amelyet aznap az Isten embere cselekedett volt 
Béthelben, és a beszédeket, amelyeket szólott vala a királynak; és elbeszélek 
azokat az ő atyjoknak. 

Akkor monda nékik az ő atyjok: Mely úton ment el? És megmutaták az ő 
fiai az utat, amelyen elment volt az Isten embere, aki Júdából jött. 

És monda az ő fiainak: Nyergeljétek meg nékem a szamarat; és mikor 
megnyergelék néki a szamarat, felük reá, 

És elméne az Isten embere utána, és megtalálá őt egy cserfa alatt ülve, és 
monda néki: Te vagy-é amaz Isten embere, aki Júdából jöttél? És monda: Én 
vagyok. 

Akkor monda néki: Jere haza velem és egyél kenyeret. 

De az felele: Nem mehetek vissza veled, be sem mehetek veled; nem 
eszem kenyeret, vizet sem iszom veled e helyen; 

Mert meg van nékem az Úrnak beszédével parancsolva: Ne egyél kenyeret, 
vizet se igyál ott, és ne térj azon az úton vissza, amelyen oda menéndesz. 

És felele az néki: Én is olyan próféta vagyok mint te, és nékem angyal 
szólott az Úrnak beszédével, mondván: Hozd vissza őt veled a te házadba, 
hogy kenyeret egyék és vizet igyék. És ekképpen hazuda néki. 

Megtére azért vele, és kenyeret evek az ő házában, és vizet ivék." (11—19. 
vers.) 

Említést érdemel, hogy mihelyt valaki Izraelben vagy Júdában prófétának 
mondta magát, mindjárt hitelt adtak szavának. Láttuk, hogy Saul idején 
például csőstül akadtak próféták. Amint a derék bétheli aggastyán kijelentette 
Addónak, hogy ő a próféta — kollégája — Addo nyomban elhitte, és leült az 
asztalához. 

"Mikor pedig az asztalnál ülének: lőn az Úr beszéde a prófétához, aki őt 
visszahozta vala, 

És kiálta az Isten emberének, aki Júdából jött vala, ezt mondván: Ezt 
mondja az Úr: Mivelhogy engedetlen voltál az Úr szájának, és meg nem 
tartottad a parancsolatot, amelyet néked az Úr a te Istened parancsolt volt; 

Hanem visszatértél, és kenyeret ettél és vizet ittál azon a helyen, amely 
felől azt mondotta vala néked: Ne egyél ott kenyeret, vizet se igyál: Nem 
temettetik a te tested a te atyáid sírjába. 

És miután evett kenyeret és ivott, megnyergelék a szamarat a prófétának, 
akit visszahozott vala. 

És mikor elment, egy oroszlán találá őt az úton, amely megölé őt." 

Az oroszlánt nyilván Jehova küldte; a jóisten bizony eléggé furcsa utasítást 
adott a szörnyű fenevadnak. 

"És az ő teste az úton fekszik vala, és mind a szamár, mind az oroszlán a 
holttest mellett állanak vala. 


És ímé az arra menő emberek láták az úton heverő testet, és az oroszlánt a 
holttest mellett állani; és elmenvén, elbeszélek a városban, amelyben a vén 
próféta lakott." 

Bizony, volt okuk a csodálkozásra! 

"Amit mikor meghallott a próféta, aki visszahozta vala őt az útról, monda: 
Az Isten embere az, aki engedetlen volt az Úr szájának; ezért adta az Úr őt az 
oroszlánnak, és az törte össze és ölte meg őt, az Úrnak beszéde szerint, 
amelyet szólott volt néki." 

Nos, kedves olvasó, vajon mit tett volna az öreg bétheli jós helyén? 
Bizonyára óvakodott volna attól, hogy megkaparintsa a próféta kartárs tetemét 
az oroszlán karmai közül, ugyebár? Addo csak abban volt vétkes, hogy elhitte 
a látomás történetét, amelyet az öreg jós mesélt neki, és ha ilyen kegyetlenül 
lakolt, akkor ámítóját valószínűleg még szörnyűbb büntetés éri. "És szóla az ő 
fiainak, mondván: Nyergeljétek meg nékem a szamarat. És felnyergelték. 

És ő elment és megtalálá a holttestet az útfélre vetve, és a szamarat és az 
oroszlánt a holttest mellett állva. Az oroszlán nem evett a holtból, és a 
szamarat sem tépte szét. 

És felvéve a próféta az Isten emberének holttestét, és feltévé azt a 
szamárra, és visszahozá azt, és beméne a városba a vén próféta, hogy ott 
sirassa és eltemesse őt. 

És eltemeté a holtat a maga sírboltjába, és siraták őt: Ah szerelmes 
atyámfia! 

És miután eltemette őt, szóla az ő fiainak, mondván: Ha meghalok, ebbe a 
sírba temessetek engem is, amelybe az Isten embere temettetett, tetemimet 
tegyétek az ő tetemei mellé." (20-31. vers.) 

Így hangzik a szerencsétlen Addo bús története, akinek csak azt lehet a 
szemére vetni, hogy megéhezve, rossz helyen étkezett, mivel hitelt adott 
próféta kartársa szavának, aki istentelen tréfát űzött vele, s aztán ép bőrrel 
megúszta — a szerencsefia! Szegény Addo, mint látható, nem volt fontos 
személyiség ezen a világon. Ha nem történt volna ez a kalandja, az őrt álló 
oroszlánnal és szamárral, az utókornak bizony fogalma sem volna róla. 

Hát Jeroboámmal mi lett?... Azt lehetne hinni, hogy ez a meglepő eset az 
elszáradó, majd újjáéledő kezével bizonyára kigyógyította az aranyborjú 
imádásából; különben pedig eléggé szönyű volt Addo nyomorúságos 
pusztulása, amelyről ő is értesült... Nos — akár hisszük, akár nem — ez a 
félkegyelmű Jeroboám még most "sem tért meg ... az ő gonosz útjáról, hanem 
ismét papokat rendele a nép aljából a magaslatokra, és aki akarja vala, azt 
szentelé fel, hogy legyen a magaslatok papja". (33. vers.) 

Világos, hogy ekkora megátalkodottság példás büntetést érdemelt. 

Kire sújtott hát az isteni bosszú?... Jeroboámra?... Nem! Hanem zsenge 


fiacskájára, a kis Abijára. A csecsemő váratlanul megbetegedett. Jeroboámnak 
egy ötlete támadt: most kell tanácsot kérni Ahija prófétától — gondolta —, aki 
annak idején tíz részt adott neki a köpenyéből, megjósolva a trónra lépését. Itt 
aztán egyenesen fantasztikus logikátlansággal jár el Izrael királya! Jól tudja, 
mit jelent Jehova mindenhatósága és a prófétára átruházott hatalom, s 
miközben Ahijához fordul a lurkó gyógyulása érdekében, mégis azt 
fontolgatja, hogy becsapja a csalhatatlan szent embert. Feleségét, a királynét 
Silóba küldi, mégpedig álruhában, nehogy Ahija felismerje. Úgy képzeli, 
hitvese csak általánosságban fog beszélni valamilyen beteg gyermekről. Nos 
hát, Jeroboámné asszony álruhában megérkezik Silóba. Ráadásul azt is közli a 
biblia (14, 4.), hogy "Ahija azonban már nem látott; mert meghomályosodtak 
az ő szemei a vénség miatt". Az álöltözet tehát minden tekintetben teljesen 
fölösleges volt. 

"És az Úr monda Ahijának: Imé a Jeroboám felesége jött hozzád, hogy 
valamit kérdjen tőled az ő fia felől, mert beteg; te azért így s így szólj néki (!). 
És mikor bement, másnak tetteté magát. 

De mikor meghallotta Ahija az ő lábainak zörejét, amint az ajtóhoz 
közelgete, monda: Jöjj be Jeroboám felesége; miért tetteted magadat másnak? 
Én tehozzád kemény követséggel küldettem." (5-6. vers.) 

Ezután hosszú szónoklat következik, keserű szemrehányások zúdulnak 
Jeroboám fejére az aranyborjú miatt, vészes jóslatok hangzanak el a királyi 
családról, amely elveszíti majd a trónt, s még a beteg csecsemő, az orvosi 
konzílium tárgya sem marad ki a játékból. 

Ahija utolsó szavai a következők: 

"Te pedig kelj fel, és menj haza, mert amint belépsz a városba, meghal a 
gyermek." (12. vers.) 

A szerencsétlen királyné a bánattól sújtva visszatért IThirsába, ahol akkor az 
udvar tartózkodott. "És mikor a ház küszöbén belépett, meghalt a gyermek." 
(17. vers.) Gondoljuk csak meg, hogy némi talpraesettséggel Jeroboámné 
asszony elkerülhette volna a katasztrófát! Nem kelfett volna mást tennie, mint 
gólyalábon pipiskedve bevonulnia, s akkor lába nem tapodta volna a város 
földjét — a teremburáját! Az anyai szeretet azonban nem gondolhat 
mindenre... 

A Királyok könyve ezután utal a Krónika könyvére, amelyből megtudjuk 
(II. könyv, 13. fej.), hogy Abija, Roboám fia, Júda királya hadat viselt 
Jeroboám ellen. "Azért felkészüle Abija a háborúra négyszázezer válogatott 
harcosból álló sereggel; és Jeroboám vele szembeszállott nyolcszázezer 
válogatott harcosból álló sereggel... Az izraeliták közül seb miatt ötszázezer 
válogatott férfi esett el." Brr! Micsoda vérfürdő! 

Jeroboám végül, miután huszonkét esztendeig űzte az uralkodói 


mesterséget, "elaluvék az ő atyáival"; a jóisten pedig, aki betegség révén 
eltüntette a kis Abiját, a másik fiúról megfeledkezett — s most ez a Nádáb 
lépett trónra. (20. vers.) 

Ami Roboámot, Júda királyát illeti, Zebaoth szemében ő sem viselkedett 
jobban Jeroboámnál. 

"Júda is gonoszul cselekedék az Úr szemei előtt, és sokkal nagyobb haragra 
indíták őt az ő vétkeikkel, amelyekkel vetkeztek, mint atyáik azokkal, 
amelyeket ők cselekedtek volt. 

Mert ők is építenek magoknak magaslatokat, és faragott képeket és 
Aserákat minden magas halmon, és minden zöldellő fa alatt. 

És valának férfi paráznák is az országban, és cselekedének a pogányok 
minden utálatos vétkei szerint, akiket az Úr kiűzött volt az Izrael fiai előtt." 
(22-24. vers.) 

"És lőn Roboám király ötödik esztendejében, feljött Sisak, az égyiptombeli 
király Jeruzsálem ellen. 

És elvivé az Úr házának kincseit, és a király házának kincseit, és mindent, 
ami csak elvihető volt; elvitte mind az arany paizsokat is, amelyeket Salamon 
csináltatott." (25—26. vers.) 

Voltaire a következő megjegyzést fűzte ehhez: 

"Júda oroszlánja, amelynek kormánypálcája nemigen ficánkolt, amíg ez a 
silóbeli próféta el nem jött, most úgy érzi, alaposan megnyirbálták a karmait, 
és a kormánypálcája sem olyan hatalmas. Szavahihető tudósok azt állítják, 
hogy ez a Sisák a nagy Szézosztrisz volt. Más tekintélyes tudósok szerint 
Szézosztrisz ezer évvel Sisak előtt született. Még tekintélyesebb tudósok pedig 
azt bizonygatják, hogy Szézosztrisz sosem élt. Van egy ok, amely amellett 
szól, hogy nem Szézosztrisz rabolta ki Jeruzsálemet: ugyanis nem fosztotta ki 
Síkemet, Jerikót, Samariát, sem a két eretnek aranyborjút. Hérodotosz szerint 
pedig ez a nagy Szézosztrisz az egész földkerekséget feldúlta." 

Roboám utóda fia, Abija volt. Csak három évig uralkodott, de nem 
vesztegette az idejét, hiszen a Krónika könyve szerint egyetlen csatában 
ötszázezer embert ölt meg Izrael seregéből. 

"És nem jutott többé erőhöz Jeroboám Abija idejében, hanem megveré őt 
az Úr, és meghala. 

Abija pedig hatalmassá lőn, és vett vala magának tizennégy feleséget, 
akiktől nemze huszonkét fiút és tizenhat leányt." (Krónika második könyve, 
13, 20-21.) 

Számoljunk csak egy kicsit! A Királyok első könyve szerint Abija három 
esztendeig uralkodott Jeruzsálemben. (15, 2.) Az első esztendőben győzelmet 
aratott Jeroboámon; ugyan mit szól ahhoz a kedves olvasó, hogy Abija 
tizennégy felesége alig két esztendő alatt huszonkét fiút és tizenhat leányt 


hozott a világra?... Ez aztán bezzeg csodálatos kor lehetett! 

A Királyok első könyvének 15. fejezetében két ellentmondó verset 
találunk. 

Abija "három esztendeig uralkodott Jeruzsálemben. Az ő anyjának neve 
Maaka, az Abisálom leánya". (2. vers.) 

Huszonkét fia közül Asa követte a trónon Abiját. 

"És uralkodék negyvenegy esztendeig Jeruzsálemben; és az ő anyjának 
Maaka vala neve, az Abisálom leánya." (10. vers.) Pedig ezt tisztázni kellene: 
Maaka királyné nem lehetett egyszerre anyja és nagyanyja az ifjú Asa 
királynak. 

Bárhogyan történt is, a kiskorú Asa mellett Maaka kormányzott. Ezek 
aztán szép idők voltak! Abisálom leánya nemcsak megrögzött iszákos, hanem 
még pompa, bálványt is emeltetett, s azt imádta. Az aranyborjú kiment a 
divatból. Szerencséje azonban "Dávidért adott néki az Úr szövétneket 
Jeruzsálemben". S ez a szövetnek az ifjú Asa király volt. 

"És Asa azt cselekedé, ami kedves volt az Úr szemei előtt, mint Dávid az ő 
atyja. 

Mert kiveszte a férfiú paráznákat az országból; és lerontá mind a 
bálványokat, amelyeket csináltak volt az ő atyái. 

És Maakát az ő anyját is megfosztá a királynéságtól, mivelhogy egy 
iszonyú bálványt csináltatott a berekben; és elrontá Asa az ő halványát, és 
megégeté azt a Kidron pataknál. 

De ha a magaslatokat nem rontották is le, mégis Asának szíve tökéletes 
volt az Úrhoz életének minden napjaiban." (Királyok első könyve, 15, 11—14.) 

És vajon jutalmat kapott-e Asa?... Mindjárt megláthatjuk... Először, ha 
hihetünk a Krónika könyvének, egy ellenséges betörést kellett szétzúznia, 
mégpedig micsoda támadást! 

"Vala pedig az Asa serege, amely paizst és kopját visel vala, Júdából 
háromszázezer; — és —— Benjáminból  paizst viselők és kézívesek 
kétszáznyolcvanezeren valának; mindezek erős vitézek. 

És kijőve ő ellenök a szerecsen Zérah, ezerszer ezer emberrel és háromszáz 
szekérrel, és méné Marásáig. 

Kiméne Asa is őellene, és viadalhoz készülének a Sefáta völgyében, 
Marésa mellett." (Krónika második könyve, 8—10. vers.) 

"Megveré azért az Úr a szerecseneket Asa és Júda előtt, és elfutának a 
szerecsenek. 

És üldözé őket Asa az ő seregével Gerárig, és elhullanak a szerecsenek 
közül sokan, hogy közülök senki sem marada életben." (12—13. vers.) 

Ez az epizód annál bámulatosabb, mert Etiópia — ahonnan a biblia a 
szerecseneket származtatja — igen messzire esik Jeruzsálemtől. Az 


ötszáznyolcvanezer főnyi sereg, amelyet csupán két törzs állított ki, éppen 
olyan csodálatos, mint a támadók milliós hada. Az pedig rejtély, hogyan 
engedhette át ezt a barbár hordát országa területén az egyiptomi király, Sisak 
vagy Szézosztrisz... Hacsak az etiópok nem léggömbön utaztak! ... 

A jóisten másik jutalomban is részesítette kiváló barátját, Asát: 
"vénségében megbetegedett a lábaira" (Királyok első könyve, 15, 23.). A szent 
szerző e tekintetben fukarkodik a magyarázattal. A lábbajnak nyilván nem volt 
más célja, mint hogy tetézze a derék Asa érdemeit. Negyven évi uralkodása 
után megpihent atyái kebelén, és helyére fia, Jósafát lépett. (24. vers.) 

Lássuk csak, mi történt közben Izrael királyságban. 

Nádáb, Jeroboám fia, jára az ő atyjának útján és annak vétkében". (26. 
vers.) Uralma csak két évig tartott. Egy bizonyos Baása, az Issakhár 
nemzetségéből, összeesküvést szőtt ellene, és Nádáb elveszítette trónját és az 
életét is. (27—28. vers.) Baása természetesen királlyá kiáltatta ki magát. 
Huszonnégy esztendeig uralkodott, s ezalatt éppoly csúnyán viselkedett 
Zebaoth irányában, mint Jeroboám és Nádáb (33—34. vers.) A jóisten pedig 
megelégelte az istentelenséget, tárgyalásba elegyedett egy bizonyos Jéhuval, s 
közölte vele, hogy elhatározta a Baása-dinasztia megsemmisítését. Ez utóbbi, 
szokás szerint, békésen jobblétre szenderült az ágyában, Ela nevezetű fiát 
azonban alig két évi uralkodás után megölte egy bizonyos Zimri. (16, 10.) 
Zimri áldozatának helyébe lépett, lemészárolta Baása egész családját, "minden 
rokonságával és barátaival együtt és nem hagyott belőle még csak egy ebet 
sem". (11. vers.) Zimri uralkodása rövid ideig tartott: mindössze hét napig. 
(15. vers.) Omri állt a felkelés élére, és Zimri, aki végleg eljátszotta isten 
ostorának szerepét, öngyilkosságot követett el. (18. vers.) Omri tizenkét 
esztendeig uralkodott. (23. vers.) Omri uralkodásának hatodik esztendejében 
"megvevé áron a Samaria hegyét Sémertől két tálentom ezüstön; és építe a 
hegyre, és nevezé a várost, amelyet építe, Sémernek, a hegy urának nevéről, 
Samariának". (24. vers.) Ez idő tájt építette újra fel Jerikó városát is a bétheli 
Hiel. (34. vers.) Jegyezzük meg: ezeknek a hatalmas izraeli királyoknak, akik 
olyan óriási seregeket tartottak, egyetlen valamirevaló városuk sem volt 
Samaria, Jerikó és Síkem megépülte előtt. Jerikó fontos bástya lehetett az 
arabok és a szíriaiak betöréseivel szemben. Józsué tehát igen rossz politikát 
követett, amikor földig lerombolta. A Jerikóra zúdított átok nyilván hatályát 
vesztette; hiszen a jóslat szerint ez a város sohasem épülhet újjá romjaiból. 

Most pedig elérkeztünk Akhábhoz, az istentelen Akhábhoz, Omri fiához. 
Ettől a hercegtől kezdve — akinek nevét átokkal kell említeniük a szentírást 
betűző gyermekeknek -— ismét érdekessé válik a biblia. Most lép színre a 
páratlan Illés próféta is, ez a rendkívüli ember, akinek nem volt betevő falatja 
a földön"és az égbe kocsikázott tüzes szekéren, amelyet tűzből való lovak 


vontak. 

"Akháb pedig, az Omri fia uralkodni kezde Izraelen, Asának a júdabeli 
királynak harmincnyolcadik esztendejében; és uralkodék Akháb, az Omri fia, 
Izraelen Samariában huszonkét esztendeig. 

És gonoszabbul cselekedék Akháb, az Omri fia az Úr szemei előtt 
mindazoknál, akik ő előtte voltak. 

Mert nem elégedék meg azzal, hogy Jeroboámnak a Nébát fiának bűneiben 
járjon, hanem elméne és feleségül vévé magának Jézabelt, Ethbaálnak a 
sídonbeli királynak leányát, és elmenvén, a Baálnak szolgála, és meghajtá 
magát annak." (29-31. vers.) 

Dávidnak megbocsátotta isten, hogy házasságot kötött Bethsabéval, miután 
meggyilkoltatta a férjét. Nem nézte rossz szemmel Salamon és az egyiptomi 
királylány nászát sem. Amikor viszont Akháb feleségül merte venni Jézabelt, 
a szidoni király lányát — ez már jóvátehetetlen bűn volt! 

Könnyen érthető, hogy egy ennyire megátalkodott király nem elégedhetett 
meg közönséges aranyborjakkal a szentségtörő istentiszteleteihez. Akháb 
csakugyan "oltárt emele a Baálnak a Baál házában, amelyet Samariában 
épített". (32. vers.) De Akháb nemcsak Baálnak hódolt — most reszkessen a 
kedves olvasó: "És csinált Akháb Aserát is, és jobban haragra indítá Akháb az 
Urat, Izrael Istenét, mint az Izrael valamennyi királya, akik ő előtte voltak." 
(33. vers.) 

Ezek után nem lehet kétséges, hogy Jézabel királyi férjeura merő 
rosszindulatból cselekedett, és gyönyörűségét lelte abban, ha haragra gerjeszti 
a jóistent. 

Egy rendkívüli prófétára volt szükség. Zebaoth úristen Thesbites Illést 
jelölte ki, hogy szembeszálljon a megrögzött istentelen Akhábbal. 

"És szóla Thesbites Illés, a Gileád lakói közül, Akhábnak: Él az Úr, az 
Izrael Istene, aki előtt állok, hogy ez esztendőkben sem harmat, sem eső nem 
lészen; hanem csak az én beszédem szerint." (17, 1.) Illés ezután 
méltóságteljesen eltávozott. Azt azonban nem közli a biblia, hogyan fogadta 
Akháb ezt a bejelentést. 

"És lőn az Úrnak beszéde őhozzá, mondván: 

Megj el innét, és menj napkelet felé, és rejtezzél el a Kérith patakja mellett, 
mely a Jordán felé folyik. 

És a patakból lesz néked italod; a hollóknak pedig megparancsoltam, hogy 
tápláljanak téged ott. 

Elméne azért, és az Úrnak beszéde szerint cselekedék; és elméne és leüle a 
Kérith patakja mellett, amely a Jordán felé folyik. 

És a hollók hoztak néki kenyeret és húst reggel és este, és a patakból ivott." 
(2-6. vers.) 


Az az ötlet, hogy a hollók táplálják a szenteket, később megismétlődik a 
pusztai remeték történeteiben. Pál remetét például hatvan éven át egy holló 
táplálta egy thébai barlangban. Mindennap fél kenyeret hozott neki a csőrében. 
Pál alig száztizenhárom esztendős volt, amikor a kilencvenéves Antal remete 
meglátogatta. S akkor a holló egy egész kenyeret hozott a két szent ebédjéhez. 

Ez pedig szentigaz, mivelhogy Jeromos egyházatya a becsületszavát adta 
rá! 

Térjünk vissza Illéshez. 

"És lőn néhány nap múlva, hogy kiszáradt a patak; mert nem volt eső a 
földre. 

És lőn az Úrnak beszéde őhozzá, mondván: 

Kelj fel, és menj el Sareptába, amely Sídonhoz tartozik, és légy ott; ímé 
megparancsoltam ott egy özvegyasszonynak, hogy gondoskodjék rólad. 

És felkelvén, elméne Sareptába, és mikor a város kapujához érkezett, ímé 
egy özvegyasszony volt ott, aki fát szedegetett, és megszólítván azt, monda 
néki: Hozz, kérlek, egy kevés vizet nékem valami edényben, hogy igyam. De 
mikor az elment, hogy vizet hozzon, utána kiáltott, és monda néki: Hozz, 
kérlek, egy falat kenyeret is kezedben. 

Az pedig monda: El az ÚT, a te Istened, hogy nincs semmi sült kenyerem, 
csak egy marok lisztecském van a vékában, és egy kevés olajom a korsóban, 
és most egy kis fát szedegetek, és haza megyek, és megkészítem azt 
magamnak és az én fiamnak, hogy megegyük és azután meghaljunk. 

Monda pedig néki Illés: Ne félj, menj el, cselekedjél a te beszéded szerint; 
de mindazáltal nékem süss abból először egy kis pogácsát, és hozd ide; 
magadnak és a te fiadnak pedig azután süss; 

Mert azt mondja az Úr, Izrael Istene, hogy sem a vékabeli liszt el nem 
fogy, sem a korsóbeli olaj meg nem kévésül addig, míg az Úr esőt ád a 
földnek színére. 

És ő elméne, és az Illés beszéde szerint cselekedék, és evek mind ő, mind 
amaz, mind annak háznépe, naponként. 

A vékabeli liszt nem fogyott el, sem pedig a korsóbeli olaj nem kevesült 
meg, az Úrnak beszéde szerint, amelyet szólott Illés által." (7—16. vers.) 

"És lőn ezek után, hogy megbetegedék a ház gazdasszonyának fia, és az ő 
betegsége felette nagy vala, annyira, hogy már a lélegzete is elállott. 

Monda azért Illésnek: Mit vétettem ellened istennek embere? Azért jöttél 
hozzám, hogy eszembe juttassad álnokságomat, és megöljed az én fiamat? 

És monda néki: Add ide a te fiadat. És ő elvévé azt az ő kebeléről, és 
felvivé a felházba, amelyben ő lakik vala, és az ő ágyára fekteté. 

Akkor kiálta az Úrhoz, és monda: Én uram, Istenem, nyomorúságot hozol 
erre az özvegyre is, akinél én lakom, hogy az ő fiát megölöd? 


És ráborult háromszor a gyermekre, és felkiáltott az Úrhoz, mondván: Én 
uram, Istenem, térítsd vissza e gyermek lelkét őbelé! 

És meghallgatta az Úr Illés szavát, és megtért a gyermekbe a lélek, és 
megélede. 

És felvévén Illés a gyermeket, alávivé őt a felházból a házba, és adá őt az 
anyjának, és monda Illés: Lássad, él a te fiad! 

És monda az asszony Illésnek: Most tudtam meg, hogy te Isten embere 
vagy, és hogy az Úrnak beszéde a te ajkadon: igazság." (17—24. vers.) 

Az utolsó verssor szerint úgy fest a dolog, mintha az özvegy megtért volna; 
hiszen mint sídoni, nyilván a föníciaiak vallását követte, s az imént láthattuk, 
hogy isten, aki először az Izrael királyságbeli eretnekekhez küldötte prófétáját, 
hirtelen visszahívta onnan, s a hitetlenekhez küldte. A próféta igen éles eszű 
ember lehetett, hiszen első pillantásra kitalálta, hogy a fát gyűjtögető asszony 
özvegy. Valaki talán meglepőnek találja, hogy a próféta mindjárt magának 
követelte a szegény asszony utolsó falat kenyerét. Úgy látszik azonban, hogy 
az özvegy — bár a hamis föníciai istenekben hitt — mégis jobban bízott az 
Izrael istenének nevében szóló ismeretlen szavában, mint amennyire maga a 
próféta bízott a saját Jehovájában. Ez azonban csak látszat, mondják majd a 
teológusok. Illés próbára tette az asszonyt, és éppen azért történt csoda az 
érdekében, mert habozás nélkül hitt a prófétának. Ha megtagadja az utolsó 
falat kenyerét Illéstől, úgy nem lett volna csoda. Akkor nem valósult volna 
meg az, amit isten prófétájának megjósolt? Fölösleges tovább firtatni. Hiszen 
a természetfeletti dolgoknak éppen az a sajátosságuk, hogy érthetetlenek. 

Alaposabb vizsgálatot érdemel az a körülmény, hogy Jehova csodákat 
művelt olyan népeknél is, amelyek nem hódoltak neki és még e csodák láttán 
sem fogadták el vallását. A biblia például nem közli határozottan, hogy a 
sareptai özvegy a zsidó hitre tért. A megfigyelés alapján ismét hang súlyozták 
a tudósok, hogy az ókori népek mind elismertek valamilyen legfőbb istent, aki 
hatalmának egy részét átadta kegyeltjeinek — az egyiptomi mágusoknak, vagy 
a perzsa, babiloni mágusoknak, vagy a szamaritánus eretnekeknek, sőt még 
Bálám-féle bálvány-imádóknak is. Ezek a vallástörténészek azt is hozzáfűzik, 
hogy valamennyien megőrizték szertartásaikat, vallásukat, másodrendű 
isteneiket, az egyetemes fő istent pedig országok szerint változó néven 
imádták. Ez magyarázatot adhat arra is, hogy a fáraó, aki látta Mózes csodáit 
és elismerte istenének hatalmát, mégsem változtatta meg vallását, a sareptai 
özvegy pedig elismerhette az Illés által segítségül hívott örökkévaló isten 
erejét, de ehhez nem kellett zsidóvá lennie. A tudósok e megjegyzéseik révén 
természetesen egyáltalán nem szándékoznak hitelesnek elismerni a különféle 
csodákról szóló történeteket, csak magyarázattal szolgálnak — mint az előbb 
idéztük —, hogy az olvasó megismerhesse azokat a viszonyokat, amelyek 


között e csodálatos történetek születhettek. 

"És lőn sok idő múltán, a harmadik esztendőben, az Úrnak beszéde 
Illéshez, mondván: Menj el, mutasd meg magadat Akhábnak, és esőt adok a 
föld színére." (18, 1.) 

Tehát három évig egyetlen csepp eső sem hullott a földre! 

"És elméne Illés, hogy megmutassa magát Akhábnak. Nagy éhség volt 
pedig Samanában." (2. vers.) 

Három esztendei szárazság után ez magától értetődik; de miért pusztított 
nagyobb éhség Samariában, mint másutt? 

"És Akháb hívatá Abdiást, aki az ő házának gondviselője volt. (Abdiás 
pedig felette igen féli vala az Urat; 

Mert mikor Jézabel megölette az Úr prófétáját, Abdiás száz prófétát vett 
oltalmába, és rejtette el ötvenenként egy-egy barlangba, és ott táplálta őket 
kenyérrel és vízzel.) 

És monda Akháb Abdiásnak: Menj el az országba szerén-szerte a vizek 
forrásaihoz és a patakokhoz, hogyha valami füvet találhatnánk, hogy a lovakat 
és öszvéreket megtarthatnánk életben, és ne hagynánk a barmokat mindenestől 
elpusztulni. 

Eloszták azért magok közt a földet, amelyen ki-ki elmenjen. Akháb 
egyedül ment az egyik úton, és Abdiás is egyedül ment a másik úton." (3-6. 
vers.) 

Nehezen képzelhető, hogy egy király elhagyja a palotáját és elindul füvet 
szedni, állatai számára. A szolgáit kellett volna inkább megbíznia ezzel a 
feladattal. Erre azonban azt válaszolhatná valaki, hogy a három aszályos 
esztendőt végzetszerűen követő szörnyű ínség miatt Akháb király minden 
bizonnyal elbocsátotta egész személyzetét és csak udvarmesterét tartotta meg. 
A legkülönösebb az, hogy még egyáltalán voltak kutak, patakok és folyók; a 
legelők természetesen eső híján eltűntek. Ha az égből nem hullott semmilyen 
csapadék, akkor mi táplálta ezeket a vízforrásokat? Mulatságos arra gondolni 
is, hogy a bibliát olvasó és minden betűjét elfogadó ájtatos hívekben fel sem 
merülnek az efféle kérdések. 

Menjünk tovább. Abdiás a fű keresése közben találkozik Illéssel, leborul 
előtte, és a próféta megbízza, hogy jelentse Akhábnak közeli látogatását. Ez a 
kívánság különösképp zavarba ejti Abdiást, s a következőképp okoskodik: 

"És most te azt mondod: Menj el, mondd meg a te uradnak: Imé itt van 
Illés. 

Ha most elmegyek tőled, téged pedig olyan helyre ragad el az Úrnak Lelke, 
amelyet én nem tudok, és én elmegyek, hogy megmondjam Akhábnak, és ha ő 
téged nem talál meg, engem öl meg; pedig a te szolgád féli az Urat 
gyermekségétől fogva." (11-12. vers.) 


A derék Abdiás szemlátomást annyira félt Jehovától, hogy csapdára 
gyanakodott. Illés azonban szerencsére megnyugtatta, és a mindenható nevére 
megfogadta, hogy még aznap jelentkezik Akháb királynál. (15. vers.) 

"Elméne azért Abdiás Akháb eleibe, és megjelenté ezt néki, és eleibe méné 
Akháb Illésnek. 

És mikor meglátta Akháb Illést, monda Akháb néki: Te vagy-é az Izrael 
megháborítója? 

Ő pedig monda: Nem én háborítottam meg az Izraelt, hanem te és a te 
atyád háza, azzal, hogy elhagytátok az Úrnak parancsolatit, és a Baál után 
jártatok. 

Most azért küldj el, gyüjtsd hozzám az egész Izraelt a Kármel hegyre, és a 
Baál négyszázötven prófétáját, és az Aserának négyszáz prófétáját, akik a 
Jézabel asztaláról élnek. 

És elkülde Akháb mind az egész Izrael fiaihoz, és egybegyűjté a prófétákat 
a Kármel hegyre. 

És odamenvén Illés az egész sokasághoz, monda: Meddig sántikáltok 
kétfelé? Ha az Úr az Isten, kövessétek őt; ha pedig Baál, kövessétek azt. És 
nem felelt neki a nép csak egy szót sem." (18, 16—21.) 

"Akkor monda Illés a népnek: Én maradtam meg csak egyedül az Úr 
prófétái közül; míg a Baál prófétái négyszázötvenen vannak; 

Adjatok azért nekünk két tulkot, és ők válasszák magoknak az egyik tulkot, 
amelyet vagdaljanak darabokra, és rakják a fákra; de tüzet ne tegyenek alája; 
én pedig a másikat készítem el, amelyet a fákra rakok, de tüzet én sem teszek 
alája. 

Akkor hívjátok segítségül a ti istenteknek nevét, és én is segítségül hívom 
az Úrnak nevét; és amely isten tűz által felel, az az Isten. És felelvén az egész 
sokaság, monda: Jó lesz! 

És monda Illés a Baál prófétáinak: Válasszátok el magatoknak az egyik 
tulkot, és készítsétek el ti először; mert ti többen vagytok, és hívjátok 
segítségül a ti istenteknek nevét, de tüzet ne tegyetek alája." (22—25. vers.) 

"És vevék a tulkot, amelyet nékik adott, és azt elkészítek, és segítségül 
hívák a Baálnak nevét reggeltől fogva délig, mondván: Baál! hallgass meg 
minket! De nem jött szó, sem felelet. És ott sántikáltak az oltár körül, amelyet 
készítettek. 

Mikor pedig már dél lett, elkezdte őket gúnyolni Illés, azt mondván: 
Kiáltsatok hangosabban, hiszen isten! Talán elmélkedik, vagy félrement, vagy 
úton van, vagy talán aluszik, és felserken. 

És elkezdtek hangosan kiabálni és az ő szokásuk szerint késekkel és 
borotvákkal metélték magokat, míg csak ki nem csordult a vérök." (26—28. 
vers.) 


A kritikusok hangsúlyozzák, hogy a Kármel hegy a sídoniak területén volt, 
a sídoni királyság pedig Izraeltől független ország; hiszen éppen az előbb 
olvastuk, hogy Jézabel a sídoni királynak, Ethbaálnak a lánya. Hihetetlen, 
hogy Akháb alattvalói egy másik ország területén fekvő helyen gyűltek össze, 
hogy jelen legyenek az Illés által kívánt próbatételen. A Kármel hegy tehát 
csak az isteni galamb földrajzi baklövése folytán szerepel az elbeszélésben. A 
tudósok még azt is megállapítják, hogy ha hiszünk az epizód hitelességében és 
elfogadjuk a fenti történetet, akkor Illés ajánlatának egyhangú, azonnali 
elfogadása nyilvánvalóan az izraeliták jóhiszeműségét bizonyítja. Nyilvánvaló 
az is, hogy papjaik — a biblia szerinti hamis próféták — éppannyira bíztak 
Baálban, mint Illés Jehovában, mivel összevagdalták magukat és vérüket 
ontották, hogy elnyerjék az égi tüzet. 

Helyesebb azonban, ha ezekből a nevetséges, légből kapott történetekből 
csak bizonyos megállapításokat vonunk le, amelyek a zsidó nép története 
szempontjából érdekesek. Ezekhez a tényékhez úgy jutunk, ha előbb 
megszabadítjuk a bibliai anekdotákat a többé-kevésbé bámulatos csodák 
burkától. Az egészből egyszerűen az derül ki, hogy Izrael népe és Júda népe 
ugyanazt az istent imádta, de különböző néven. Izraelben aranyborjúk voltak. 
Júdának is voltak aranyökrei, amelyeket Salamon helyezett a szentélybe, 
mielőtt Sisak feldúlta Jeruzsálemet és a templomot. A szövegből kitűnik, hogy 
Izrael valójában nem imádta ezeket a borjúkat, mert csak Baálnak hódolt. Ez a 
Bal, Bel vagy Baál szó pedig "úristent" jelentett, akárcsak Adonaj, Eloa, 
Zebaoth, Shaddai, Jehova. A szertartások, az áldozatok szakasztott ugyanazok 
voltak, csak az érdekek különböztek. Izrael eretneksége tehát csak abban 
rejlett, hogy az izraeliták nem akarták pénzüket Jeruzsálembe hordani, amely 
Júda törzsének birtokában volt. 

"Mikor pedig a dél elmúlt, prófétáim kezdtek egész az esteli áldozatig; de 
akkor sem lett szó, se felelet, se meghallgattatás. 

Akkor monda Illés az egész sokaságnak: Jöjjetek énhozzám. És hozzá 
méné az egész sokaság, és megépíté az Úr oltárát, amely leromboltatott volt. 

És vőn Illés tizenkét követ, a Jákob fiai nemzetségeinek száma szerint, 
akiknek az Isten azt mondotta volt: Izrael legyen a te neved. 

És oltárt építe a kövekből az Úr nevében, és egy árkot húzott az oltár körül, 
amelybe két véka vetni való mag férne. 

És odakészíté a fát és felvagdalá a tulkot, és felraká azt a fára; 

És monda: Töltsétek meg négy vedret vízzel, és öntsétek az égő áldozatra 
és a fára. Monda ismét: Tegyétek ezt még egyszer! És másodszor is azt tevék. 
Monda még is: Harmadszor is tegyétek meg! És harmadszor is azt mívelék; 

Úgy, hogy a víz lecsurgott az oltárról, és még az árok is tele lett vízzel. 

És amikor eljött az esteli áldozás ideje, odalépett Illés próféta, és monda: 


Oh Uram, Ábrahámnak, Izsáknak és Izraelnek Istene, hadd ismerjék meg a 
mai napon, hogy te vagy Isten az Izraelben, és hogy én te szolgád vagyok, és 
hogy mindezeket a te parancsolatodból cselekedtem. 

Hallgass meg engem, Uram, hallgass meg engem, hogy tudja meg e nép, 
hogy te, az Úr vagy az Isten, és te fordítod vissza az ő szívókét! 

Akkor alászálla az Úr tüze, és megemészté az égő áldozatot, a fát, a 
köveket, és a port, és felnyalta a vizet, amely az árokban volt. 

Mikor ezt látta az egész sokaság, arcra borult, és monda: Az Úr az Isten! az 
Úr az Isten! 

És monda Illés nékik: Fogjátok meg a Baál prófétáit; senki el ne szaladjon 
közülök! És megfogák őket, és alávivé őket Illés a Kison patakja mellé, és 
megüölé ott őket." (29—40. vers.) 

Egyes tudósok azt állítják, hogy Illés csupán jelképes személy, és sohasem 
élt. De ha létezett, akkor a bibliakritikusok szerint nem volt nála kegyetlenebb 
zsidó, hiszen — a szöveg szerint — Baál papjai éppúgy ragaszkodtak a saját 
istenükhöz, mint ő a maga istenéhez, és hitük éppoly erős volt, mint az övé. 
Hívek voltak istenükhöz és királyukhoz. 

Ezért tehát szörnyű igazságtalanság halállal sújtani őket. Hogyan tűrhette 
kivégzésüket Izrael királya? Hiszen ezáltal önmagát marasztalta el! 

Azonkívül Illés logikusan azt remélhette, hogy ez a páratlan csoda, amikor 
a derült égből lecsapó villám egy szempillantás alatt felperzselt ökröt, fát, 
követ, sőt még az árok vizét is felszárította — mindez gondolkodóba ejti az 
eretnek papokat s feltétlenül megtéríti őket. Tehát az lett volna a feladata, 
hogy gondjaiba vegye az eltévedt bárányokat — arra törekedjék, hogy a 
bűnösök megtérjenek, ne pedig meghaljanak. 

Miután Baál papjait a Kison patakba fojtatta, "monda Illés Akhábnak: 
Eredj fel, egyél és igyál, mert nagy esőnek zúgása hallszik." (41. vers.) 

Nem felejtettük el, hogy valamennyi nép, s különösen Izrael, immár három 
esztendeje epedve várta a jótékony esőt. Illés tehát örvendetes hírt közölt 
Akhábbal; de lódított, amikor azt állította, hogy zápor zúgását hallja, hiszen az 
égvilágon semmit sem hallott — mint ez alább kiderül. 

"És felment Akháb, hogy egyék és igyék. Illés pedig felment a Kármel 
hegy tetejére, és leborula a földre, és az ő orcáját az ő két térde közé tévé." 
(42. vers.) 

Ez a próféta ifjúkorában talán bohóc volt! 

"És monda az ő szolgájának: Menj fel, és nézz a tenger felé. És felment, és 
arrafelé nézett, és monda: Nincsen semmi. És monda Illés: Menj vissza 
hétszer. 

És lőn hetedúttal, monda a szolga: ímé egy kis felhőcske, mint egy 
embernek a tenyere, jő fel a tengerből. Akkor monda: Menj fel, mondd meg 


Akhábnak: Fogj be és menj le, hogy meg ne késleljen az eső. 

És lőn azonközben, hogy besötétedett az ég a fellegektől és a széltől, és 
nagy eső lett. Akháb pedig szekérre ült és elment Jezréelbe. 

És lőn az Úr keze Illésen, és felövezvén az ő derekát, még Akháb előtt 
futott el Jezréel felé." (43-46. vers.) 

Festői látvány lehetett, amikor a próféta esernyő nélkül, inaszakadtából 
rohant a királyi szekér előtt! 

"És Akháb elbeszélé Jézabelnek mindazokat, amelyeket Illés cselekedett és 
a többiek között, hogy hogyan ölte meg mind a prófétákat fegyverrel. 

És követet külde Jézabel Illéshez, mondván: Ezt cselekedjék velem az 
istenek és úgy segéljenek, ha holnap ilyenkor úgy nem cselekszem a te 
életeddel, mint ahogy te cselekedtél azoknak életekkel mind egyig. 

Amit mikor megértett, felkelvén elméne, vigyázván az ő életére. És méné 
Beersebába, amely Júdában volt; és otthagyá az ő szolgáját. 

Ő pedig elméne a pusztába egynapi járóföldre, és elmenvén leüle egy 
fenyőfa alá, és könyörgött, hogy hadd haljon meg, és monda: Elég! Most oh 
Uram, vedd el az én lelkemet; mert nem vagyok jobb az én atyáimnál!" (19, 
1—4.) 

Itt két dolog ejti bámulatba az olvasót. Először Jézabel királyné balgasága, 
aki hírnök útján figyelmeztette Illést, hogy elhatározta, másnap megöleti — s 
így huszonnégyórai időt adott neki a menekülésre. Másodszor pedig ennek a 
kemény legénynek a hirtelen gyávasága, aki ennyire megrettent egy asszony 
fenyegetőzésétől, holott képes volt holtakat feltámasztani, és kedvére 
rendelkezett az ég fellegeivel és villámaival. 

"És lefeküvék és elaluvék a fenyőfa alatt. És ímé angyal illeté őt, és monda 
néki: Kelj fel, egyél. 

És mikor körülnézett, ímé fejénél vala egy szén között sült pogácsa és egy 
pohár víz. És evek és ivek, és ismét lefeküvék. 

És az Úr angyala eljött másodszor is és megilleté őt és monda: Kelj fel, 
egyél; mert erőd felett való utad van. 

És ő felkelt, és evett és ivott; és méné annak az ételnek erejével negyven 
nap és negyven éjjel egész az Isten hegyéig, Hórebig." (5—8. vers.) 

Amikor a szent galamb ezt a szívderítő históriát diktálta a szent szerzőnek, 
nyilván teljesen megfeledkezett arról, hogy amikor Mózes történetét sugallta, 
úgy tüntette fel a dolgot, mintha a zsidók harmincnyolc évig gyalogoltak volna 
a Hóreb-hegyétől Beerseba környékéig. El tudjuk képzelni, hogy valamilyen 
jámbor asszony meglepődhet ezen az ellentmondáson, és megkérdezi 
lelkiatyját. Azt hiszik talán, hogy a gyóntatópap zavarba esnék? Ó dehogy! 
Egy csuhás mindig talál választ a hiszékeny báránykának. 

- A  Hóreb-hegytől Beersebáig —- jelentené ki méltósággal — 


háromszáznegyvenhétszer hosszabb az út, mint Beersebától a Hóreb-hegyig; 
ezért gyalogolt Mózes harmincnyolc esztendeig, Illés pedig negyven napig, az 
isten igéje szerint, amely csalhatatlan s bennünket sem ejthet tévedésbe. 

A hűséges bárány pedig nem kérdezősködne többet, hanem annál jobban 
csodálná a bibliát, minél érthetetlenebb. 

Bármekkora volt is az út, sajnálnunk kell, hogy a beersebai angyal nem írta 
le valahol annak a pogácsának a receptjét, amely negyven napra elegendő 
táplálék volt egy turista számára. Ha Illésnek nem árulta el, akkor legalább 
Tarasconi Tartarinnek elmondhatta volna, aki bizonyára belakott volna ebből a 
csodálatos süteményből, mielőtt bámulatos kirándulásaira indul. 

Ez az út, amely ilyen csodálatos módon kezdődött, nyilvánvalóan még sok 
más meglepetést is tartogatott Illés számára. 

Amikor isten prófétája a Hóreb-hegyre ért, "beméne ott egy barlangba, és 
ott hála. És ímé lőn az Úrnak beszéde ő hozzá, és monda néki: Mit csinálsz itt 
Illés?" (9. vers.) 

Illés semmiféle pontos utasítást nem kapott az angyaltól. Csak annyit 
tudott, hogy a Hóreb-hegyre kell mennie. Arról fogalma sem volt, mi az út 
célja. A jóisten kérdése tehát igen különösnek látszik. Illés így mentegetődzik: 
"...mert elhagyták a te szövetségedet az Izrael fiai, a te oltáraidat lerontották, 
és a te prófétáidat fegyverrel megölték, és csak én egyedül maradtam, és 
engem is halálra keresnek!" (10. vers.) 

Jegyezzük meg mellesleg, hogy Illés lódított Jehova úristennek: ő nem 
Izrael gyermekeitől félt, hanem Jézabel asszonyságtól, akit nem is említ. Izrael 
gyermekei az imént — hogy a kedvére cselekedjenek — a Kison patakba 
vetették Baál valamennyi papját. Tehát Illésnek egyáltalán nem kell tartania 
tőlük! A hitehagyás pedig, melyet felhánytorgat, már régi dolog! A nép, amely 
tanúja volt a Kármel hegyén véghezvitt csodának, így kiáltott fel: Éljen 
Adonaj! Jehova éppúgy tudta, hogy a közhangulat a javára fordult, akár Illés. 
A próféta csakugyan a vakvilágba beszél. 

Jehova ügyet sem vet a válaszra. Így felel: 

"Jöjj ki és állj meg ezen a hegyen, az Úr előtt. És ímé ott az Úr volt 
elmenendő. És az Úr előtt megyén vala nagy erős szél, amely a hegyeket 
megszaggatta és meghasogatta a kősziklákat az Úr előtt; de az Úr nem vala 
abban a szélben. És a szél után földindulás lett, de az Úr nem volt a 
földindulásban sem." (11. vers.) 

Képzeljék el Illést a táncot járó hegycsúcson. Szép látvány lenne, ha 
messziről távcsővel gyönyörködhetnének benne. És ez még nem minden! 

"És a földindulás után tűz jőve, de nem volt az Úr a tűzben sem. És a tűz 
után egy halk és szelíd hang hallatszék." (12. vers.) Ne nevessenek: isten 
ebben a szelíd fuvallatban rejtezett. 


"És mikor Illés ezt hallotta, befedé az ő arcát palástjával, és kimenvén, 
megálla a barlang ajtajában, és ímé szózat lőn őhozzá, amely ezt monda: Mit 
csinálsz itt Illés?" (13. vers.) 

A próféta szóról szóra megismétli előbbi válaszát. 

"És monda az Úr néki: Menj el, térj vissza a te utadon a pusztán át 
Damaskusba, és mikor oda jutándasz, kenjed királlyá Hazáéit Síriában: 

És Jéhut, a Nimsi fiát kenjed királlyá Izraelben, és Ehzeust az 
Abelméholabeli Sáfát fiát pedig kenjed prófétává a te helyedbe. És lészen, 
hogy aki megmenekedik Hazáel fegyverétől, azt Jéhu öli meg, és aki 
megmenekedik a Jéhu fegyverétől, azt Elizeus öli meg." (15-17. vers.) 

A biblia e részét soha senki sem tudta megmagyarázni, mert sehol sem 
derül ki, hogy Elizeust valóban felkenték, és hogy leszúrta volna azokat, akik 
megmenekültek Jéhu kardjától. 

Illés "elmenvén onnét, megtalálá Elizeust, a Sáfát fiát, amint szántott 
tizenkét járom ökörrel, és ő maga a tizenkettedikkel volt; és Illés hozzá méné, 
és az ő palástját reá veté. És ő elhagyván az ökröket, Illés után futott, és 
monda: Kérlek, hadd csókoljam meg az én atyámat és az én anyámat, és 
azután követlek." (19-20. vers.) 

Így lett Elizeus Illés szolgájává, minden rendű és rangú felkenés nélkül. 

A Királyok első könyvének 20. fejezete beszámol egy háborúról, amelyet 
Síria királya, Benhadád — újabb ismeretlen nagyság — nem mindennapi 
ürüggyel üzent meg Izrael királyának. Ez a Benhadád egy szép napon hírnököt 
küldött Akhábhoz és közölte: A feleségeid férje és gyermekeid atyja akarok 
lenni; tehát add nekem azonnal feleségeidet, gyermekeidet, s egyúttal sok 
pénzt és sok aranyat is adj. (5. vers.) Akháb erre összehívta Izrael véneit, és 
így szólt hozzájuk: 

— Úgy vélem, ez a fejedelem gúnyt űz belőlem. 

A vének pedig felelték: 

— Uram, ne hallgass Benhadádra, ne teljesítsd kérését. 

Amikor Benhadád látta, hogy kérelmét visszautasítják, éktelen haragra 
gyúlt, és megesküdött, hogy Izrael fővárosát egy maréknyi porrá változtatja. 
Hadüzenet következett, szörnyű csatát vívtak; Akháb győzött, akit Jehova — 
nem tudni, mi okból — váratlanul pártfogásába vett. Benhadád Afek városába 
menekült, "és ott bolyongott a városban kamaráról kamarára". Végül mégis 
Akháb kezére jutott, aki nyilván bolondnak tartotta s megkímélte életét. Isten 
pedig megbánta, hogy győzelemre segítette Akhábot. Érdekes, ugye?! 

Ezután következik Nábót közismert históriája. Ennek a Nábótnak szőleje 
volt Jezréelben, Akháb palotájának tőszomszédságában. A király olyan 
kedvező ajánlatot tett a derék Nábótnak, amely manapság bárkit levenne a 
lábáról. Akháb ugyanis azért akarta megvásárolni a szőlőt, hogy kertté alakítsa 


át. Hajlandó volt megfizetni Nábótnak, alku nélkül, akármennyit is kért, vagy 
— ha ez neki jobban megfelel — egy másik, sokkal értékesebb szőlőt adni 
helyette. Nábót azonban visszautasította a király kezdeményezését. Ez a szőlő 
az apjától maradt rá, és ő megtartja, még az ördöggel szemben is! Akháb 
annyira elkeseredett a paraszti konokság okozta kudarcán, hogy enni-inni sem 
volt kedve. Erre Jézabel felbérelt gazfickókkal megköveztette Nábótot, s 
azután azt tanácsolta Akhábnak, foglalja el az áhított szőlőt. Ezek az 
események beavatkozásra kényszerítették Illést, Jehova prófétáját. Akháb a 
fenyegetések hallatán megszaggatta ruháit, s egy ideig szőrzsákban sétált 
fővárosában. (21. fej.) 

Az Akháb halálát megelőző események megérik, hogy teljes 
részletességgel idézzük őket, a szent szöveg nyomán. Érdekes olvasmány a 
Királyok első könyvének 22. fejezete, amely nemcsak a földi, hanem az égi 
fejleményeket is ismerteti. Egy bizonyos Mikeás — foglalkozására nézve 
próféta — szerepel itt, aki részt vesz Jehovának a mennyek országában tartott 
nagy tanácskozásán, és szemtanúként beszámol róla; nála pontosabb tudósító 
senki sem lehet, mindjárt meglátják! 

"És három esztendő lefolyt úgy, hogy nem volt hadakozás a síriabeliek és 
az Izrael között. 

De a harmadik esztendőben aláméne Josafát, Júda királya az Izrael 
királyához." (1—2. vers.) 

Jó, ha tudjuk, hogy Josafát, az erényes Asa fia, maga is példás jámborságot 
tanúsított Jehova irányában. Júda uralma idején Josafátot és Ezékiás királyt — 
akiről később esik szó — mintaszerű fejedelem gyanánt idézték a papok. Az is 
igaz, hogy a jámbor Josafát kitűnő baráti kapcsolatot tartott fenn az istentelen 
Akhábbal. Cseppet sem ütközött meg Akháb és Jézabel bálványimádásán, 
olyannyira, hogy Athália leányuk kezét megkérte saját fia, Jórám számára — s 
a frigy létrejött. Jézabel királyné egyébként roppant termékeny volt, márpedig 
Jehova úristennek Ábrahámhoz és Jákobhoz intézett szavaiból tudjuk, hogy a 
népes család a legszebb isteni áldások egyike. Akháb és Jézabel tehát, 
bálványimádásuk ellenére, isten kegyeltjei voltak, hiszen — mint később 
kitűnik — hetvenkét fiuk született, nem számítva a leányokat, akik közül 
Athália volt a legidősebb! 

A jámbor Josafát tehát látogatóba ment apóstársához, Akhábhoz. 

"Akkor monda az Izrael királya az ő szolgáinak: Nem tudjátok-é, hogy 
Rámoth Gileád a miénk? És mi hallgatunk és nem vesszük vissza azt Síria 
királyától?" (3. vers.) 

Három évvel azelőtt, Benhadád szíriai királlyal vívott háborúja idején 
Akháb kiirtotta ellenségeit, és akkor valóban nem jutott eszébe, hogy 
visszaszerezze Rámoth Gileád izraeli várost! Micsoda hanyagság! 


"És monda Josafátnak: Feljössz-é velem e hadba Rámoth Gileád ellen? 
Felele Josafát az Izrael királyának: Úgy én; mint te, úgy az én népem, mint a 
te néped; úgy az én lovaim, mint a te lovaid." (4. vers.) 

Ejha! Milyen nyájas volt Júda jámbor királya az istentelen Akháb iránt! 

Josafát mint buzgó hivő mégis azt tanácsolta, hogy előbb érdeklődjenek 
Jehovánál, vajon jó szemmel nézi-e ezt a vállalkozást. 

"És monda Josafát az Izrael királyának: Kérdezősködjél még ma az Úr 
beszéde után. 

És összegyűjté az Izrael királya a prófétákat, közel négyszáz férfiút, és 
monda nékik: Elmenjek-é Rámoth Gileád ellen hadba, vagy elhagyjam? És 
mondának: Menj fel, mert az Úr kezébe adja azt a királynak." (5—6. vers.) 

Mint láthatjuk, prófétában nem volt hiány a zsidóknál. Josafát azonban úgy 
vélte, hogy ennyi sem elég. Azt szerette volna, ha egyetlen próféta sem 
hiányzik a tanácskozásról. Ezért "monda Josafát: Nincs itt már több prófétája 
az Úrnak, hogy attól is tudakozódhatnánk? 

És monda az Izrael királya Josafátnak: Még van egy férfiú, aki által 
megkérdhetjük az Urat, Mikeás, ajemla fia: de én gyűlölöm őt, mert soha nem 
jövendöl nékem jót, hanem mindig csak rosszat. És monda Josafát: Ne 
beszéljen így a király! 

És előszólíta az Izrael királya egy udvari szolgát, és monda: Hívd ide 
hamar Mikeást, ajemla fiát." (7—9. vers.) 

"És ott ült az Izrael királya és Josafát, Júda királya, ruhákba öltözötten, 
mindenik a maga trónusán Samaria kapuja előtt a térségen, és a próféták mind 
ott jövendöltek előttük. 

És Sédékiás, a Kénaána fia, vasszarvakat készített, és monda: Ezt mondja 
az Úr: Ezekkel ökleled a síriabelieket, míg meg nem emészted őket. 

És a próféták is mindnyájan ekképpen jövendöltek, mondván: Menj fel 
Rámoth Gileád ellen, és jó szerencséd lesz; mert azt az Úr a király kezébe 
adja." (10-12. vers.) 

Megjegyezzük, hogy Sédékiás próféta kellemes dolgokat jósolhatott volna 
a két királynak anélkül is, hogy két vasszarvat biggyeszt a fejére. Pompás 
látvány lehetett volna, ha a többi próféta és a hadsereg valamennyi tisztje is 
szarvval ékesíti magát a véleménynyilvánításhoz! 

A Mikeáshoz küldött hírnök megállapította, hogy a próféta hajlandó eljönni 
és ígérete szerint pontosan Jehova szavát fogja tolmácsolni. Amikor Mikeás a 
két király színe elé járult, ugyanúgy kezdte, mint a többiek: "Menj fel Rámoth 
Gileád ellen, és jó szerencséd lesz; mert azt az Úr a király kezébe adja." (13— 
15. vers.) 

Akháb igencsak elcsodálkozott ezen a kellemes jóslaton, minthogy 
Mikeástól származott, ezért nem is hagyta annyiban. 


"És monda néki a király: Még hányszor kényszerítselek téged, hogy az 
igaznál egyebet ne mondj nékem az Úr nevében? 

És monda: Látám az egész Izraelt szétszéledve a hegyeken, mint a juhokat, 
amelyeknek nincsen pásztoruk. És monda az Úr: Nincsen ezeknek urok? 
Térjen vissza ki-ki az ő házához békességben. 

És monda az Izrael királya Josafátnak: Nemde nem megmondottam-é 
néked, hogy soha jót nékem nem jövendöl, hanem csak rosszat." (16-18. 
vers.) 

Most már csak azt kellett kideríteni, hogy a többi próféta miért mondott 
kedvező jóslatot. Vajon a négyszáznak volt-e igaza Mikeással szemben, vagy 
Mikeásnak a négyszázzal szemben? 

Újra Mikeás vette át a szót, és most már igazán csodálatos dolgok 
következtek. 

"Azért halld meg most az Úr beszédét: Látám az Urat az ő székiben ülni, és 
az egész mennyei sereget az ő jobb és bal keze felől mellette állani. 

És monda az Úr: Kicsoda csalja meg Akhábot, hogy felmenjen és 
elvesszen Rámoth Gileádnál? És ki egyet, ki mást szól vala hozzá. 

Akkor előjőve egy lélek, aki az Úr eleibe álla, és monda: Én akarom 
megcsalni őt. Az Úr pedig monda néki: Miképpen? 

És felele: Kimegyek és hazug lélek leszek minden ő prófétáinak szájában. 
Akkor monda az Úr: Csald meg és győzd meg: menj ki, és cselekedjél úgy. 

Ímé az Úr a hazugságok lelkét adta mindezeknek a te prófétáidnak szájába; 
és az Úr szólott veszedelmes dolgot ellened." (19-23. vers.) 

Nos mit szólnak ehhez az anekdotához? Remek figura ez a Jehova, aki 
angyalaival együtt azon mesterkedik, miként szedje rá az embereket? Lord 
Bolingbroke, a bibliának ehhez a részéhez fűzött megjegyzéseiben rámutat, 
hogy ez az "Iliász" egyik epizódjának (II. könyv) gyatra utánzata. Ott Jupiter — 
hogy mindenáron növelje Achilles dicsőségét Agamemnon rovására — hazug 
álommal csapja be Agamemnont. 

"Lehetséges — írja az angol gondolkodó —, hogy mivel a zsidó könyvek igen 
későn keletkeztek, a héber legendákat összegyűjtő pap ezt a homéroszi 
legendát dolgozta át. Hiszen — az egész biblia tanúsága szerint — a zsidók 
istene ugyancsak alulmarad a görögökével szemben. Majdnem mindig 
vereséget szenved, csak az áldozati ajándékokon jár az esze, s népe mindig az 
éhhalál szélén áll. Hiába van állandóan jelen és beszél személyesen, semmit 
sem ér el, amit szeretne. Ha templomot építenek neki, beállít holmi Sisak, 
egyiptomi király, kifosztja és mindent magával visz. Ha álomban bölcsességet 
ad Salamonnak, akkor ez a Salamon gúnyt űz belőle és elhagyja más 
istenekért. Ha odaadja népének az ígéret földjét, akkor ez a nép 
rabszolgasorban sínylődik ott, Józsué halálától fogva egészen Saul uralmáig. 


Nincs még egy isten vagy nép, amely szerencsétlenebb volna. A héber mesék 
összeállítói hiába hivatkoznak arra, hogy a zsidók hitetlenségük miatt voltak 
mindig ilyen nyomorultak. A mi anglikán papjaink is ugyanezt mondhatnák az 
írekről meg a skót hegylakókról, akik szintén nyomorúságban élnek — pedig 
ezek igen ájtatosak. Mi sem könnyebb, mint ezt hangoztatni: Ha vereséget 
szenvedtél, ha balsors sújt, ennek az az oka, hogy nem voltál eléggé vallásos; 
ha több pénzt adnál az egyháznak, akkor győznél, ügyeidet siker koronázná. 
Ez az ocsmány babona igen régi. Bejárta az egész világot. Minden vallás 
papjainak jelszava volt, s valamennyi népnél a papokat gazdagította, az emberi 
ostobaság rovására." 

A próféták azonban, akiket Mikeás meghazudtolt, ellenszegültek. Sédékiás, 
a vasszarvakkal ékes férfiú, pofon vágta Mikeást (24. vers.), ez utóbbi pedig 
ráadásul börtönbe került. (27. vers.) Ezután Akháb hadba indult, hogy 
visszafoglalja a síriaiaktól Rámoth Gileádot, és Júda királya csatlakozott 
hozzá. (29. vers.) Ebből arra következtethetünk, hogy a jámbor Josafát jobban 
hitt a négyszáz prófétának, mint a páratlan Mikeásnak. 

A bibliai történet szerint azonban Izrael királya mégsem volt teljesen biztos 
a dolgában. "És monda az Izrael királya Josafátnak: Megváltoztatom ruhámat, 
és úgy megyek a viadalra, te pedig öltözzél fel ruhádba. És elváltoztatá ruháját 
az Izrael királya, és úgy méné a viadalra." (30. vers.) 

Akháb szándéka nagyon is átlátszó volt. Felmerül a kérdés, mennyire naiv 
lehetett a derék Josafát, még apóstársának bejelentése után is! 

"Síria királya pedig  megparancsolá az ő szekerei harminckét 
fejedelmeinek, mondván: Ne vívjatok se kicsinnyel, se naggyal, hanem 
egyedül csak az Izrael királya ellen vívjatok. 

És amikor meglátták a szekerek fejedelmei Josafátot, mondának: Nyilván 
ez az Izrael királya: és reá rohanván, vívának ellene. De Josafát elkezdett 
kiáltani. 

Mikor pedig látták a szekerek fejedelmei, hogy nem az Izrael királya, ott 
hagyták. 

Egy ember pedig csak úgy találomra kilövé az ő kézívét, és találá az Izrael 
királyát a páncél és a kapocs között." (31—34. vers.) 

Így pusztult el Jézabel férje; "és meghalt este felé, és a vér a sebből a 
szekérbe csörgött". (35. vers.) 

A szent szerző azt is közli Akhábról, hogy "elefántcsontból építtetett ház"- 
at (39. vers.), részletekkel azonban nem szolgál. 

Utána legidősebb fia, Akházia következett a trónon. Rövid történetét a 
Királyok "második könyvének 1. fejezete beszéli el. Ez mindjárt 
szerencsétlenséggel kezdődik: "És mikor Akházia kibukott az ő felházának 
korlátján Samariában, és megbetegedék". (2. vers.) Magyarázat híján 


kénytelenek vagyunk azt feltételezni, hogy ez az uralkodó hajlott az 
iszákosságra. — Bizonyára palotájának legfelső emeletén lakott. A 
szerencsétlenség estéjén kétségtelenül a szokottnál is részegebb volt, és 
valószínűleg azért sétált ki az ablakon, mert boros szekrénynek vélte és 
kinyitotta. A korhelyek istene azonban megóvta Akháziát attól, hogy 
szörnyethaljon. A király mégis aggódott állapota miatt, és szerette volna tudni, 
vajon meggyógyul-e. Ebben a helyzetben az Ekronban imádott Baálzebub (a 
későbbi Belzebub) istenséghez fordult, s ezen Illés szerfelett megbotránkozott. 

"Az Úrnak angyala pedig szóla Thesbites Illésnek: Kelj fel, menj el eleibe a 
samaria-beli király követeinek, és szólj nékik: Nincs-é Isten Izraelben, hogy 
Baálzebubhoz, az Ekron istenéhez mentek tanácsot kérdeni? 

Azért azt mondja az Úr: Az ágyból, amelyben fekszel, fel nem kelsz, 
hanem kétség nélkül meghalsz. És elméne Illés." (3-4. vers.) 

A követek közölték Akháziával Illés szavait, de nem tudták pontosan 
tájékoztatni a vészpróféta kilétéről. 

Akházia "monda nékik: Milyen volt az a férfiú, aki élőtökbe jött volt, és 
ezeket a beszédeket szólá nektek? 

És felelének néki: Egy szőrruhás ember, derekán bőr övvel felövezve. 
Akkor monda: Thesbites Illés volt. 

És hozzá külde egy ötven ember előtt járó főembert, az alatta való ötven 
emberrel. És mikor ez hozzá felment, ott ült fenn a hegy tetején, és monda 
néki: Isten embere, a király azt parancsolja: Jöjj le! 

Felelvén Illés, monda az ötven ember előtt járó főembernek: Ha én Isten 
embere vagyok, szálljon tűz alá az égből, és emésszen meg téged és az alattad 
való ötven embert. És tűz szállá alá az égből, és megemészté őt és az ő ötven 
emberét." (7—10. vers.) 

Ekkor Akházia egy másik kapitányt küldött Illéshez, szintén ötven katona 
kíséretében; s pontosan megismétlődött az előző jelenet. (11—12. vers.) Ezt 
követte a harmadik kapitány. 

"És újra elküldött egy harmadik ötven ember előtt járó főembert is, az ő 
ötven emberével együtt, és felmenvén ez az ötven ember előtt járó főember, 
elméne és térdre borult Illés előtt, és könyörögvén néki, monda: Oh Isten 
embere, kérlek, legyen becsülete a te szemeid előtt az én lelkemnek, és 
ezeknek a te szolgáidnak, ez ötven ember lelkének! 

Imé tűz szállott le az égből és megemészté az ötven ember előtt való elébbi 
két főembert az ő ötven emberével egybe: Most azért legyen becsülete az én 
lelkemnek a te szemeid előtt! 

Ekkor szóla az Úr angyala Illésnek: Menj alá vele, ne félj semmit tőle. És ő 
felkelvén aláméne vele a királyhoz. 

És szóla néki: Ezt mondja az Úr: Amiért követeket küldöttéi tanácsot 


kérdeni Baál-zebubhoz, Ekron istenéhez, mintha nem volna Izraelben Isten, 
akinek a beszédéből tanácsot kérdhetnél: azért fel nem kelsz ez ágyból, 
amelyben fekszel, hanem kétség nélkül meghalsz. 

És meghalt az Úrnak beszéde szerint, amelyet szólott Illés, és uralkodék 
Jórám őhelyette. Jórámnak, a Josafát fiának, a júdabéli királynak második 
esztendejében; mert Akháziának nem volt fia." 

(13-17. vers.) 

Lord Bolingbroke a következő megjegyzéseket fűzi ehhez az epizódhoz: 
"Ez az Illés, aki két ízben villámmal sújtja agyon a király küldötte kapitányt és 
a kíséretében, levő egy-egy szakasz katonát, csakis kitalált személy lehet; 
hiszen ha  villámcsapásokkal tudott vagdalkozni, akkor feltétlenül 
meghódította volna az egész földkerekséget — csak végigsétál rajta egyetlen 
szolgájával. Ugyanezt mondják mindig a varázslóknak: Ha bizonyosak 
vagytok benne, hogy az ördög, akivel szövetkeztek, minden parancsotokat 
teljesíti, akkor miért nem parancsoljátok meg neki, hogy adja nektek a világ 
minden országát, minden pénzét és minden asszonyát? Illésnek is ugyanezt 
lehetett volna mondani: Az imént mennykőcsapással megöltél két kapitányt és 
két szakasz katonát, és gyáván, ostobán menekülsz, amikor Jézabel királyné 
felakasztással fenyeget! Hát nem tudod villámmal sújtani Jézabelt is, mint a 
két szegény kapitányt? Miféle felháborító ellentmondás az, amely hol istent, 
hol fajankót csinál belőled? Van-e értelmes ember, aki elviseli ezeket a 
visszataszító meséket, amelyek a szánalom kacaját és a rémület borzongását 
keltik az olvasóban?" 

Ráadásul a villám általi kettős gyilkosság oka sem érthető. A szent 
szövegben sehol sem esik szó róla, hogy Akházia börtönbe akarta volna vetni 
Illést. Amikor ez utóbbi rászánja magát, hogy eleget tesz a király hívásának és 
felkeresi, az uralkodó előtt is megismétli baljós jövendölését — s azután 
nyugodtan távozik. Azonkívül, ha Akházia valóban Mikeás sorsára akarta 
volna juttatni Illést, akkor nem kellene tűzzel elpusztítani százkét teljesen 
ártatlan katonát, akik csak a parancsnak engedelmeskedtek. Elegendő lett 
volna hirtelen és múló bénulás által tehetetlenségre kárhoztatni őket — ez 
éppoly bámulatos csoda, akár a villámcsapás. 

Ami pedig Akháziát, Josafátot és a két Jórámot illeti, az isteni könyv itt egy 
tárgybeli ellentmondást tartalmaz, amelyet helyénvaló megemlíteni — annyira 
szembeszökő. 

A Királyok első könyvének 22. fejezetében ez áll: "És Josafát, az Asa fia 
lett királlyá Júdában, Akhábnak, az Izrael királyának negyedik esztendejében. 

Esjosafát harmincöt esztendős volt, mikor uralkodni kezdett, és huszonöt 
esztendeig uralkodott Jeruzsálemben." (41—42. vers.) Később, ugyanebben a 
fejezetben, ez áll: "És elaluvék Josafát az ő atyáival; és eltemettetek az ő 


atyáival az ő atyjának, Dávidnak városában; és az ő fia, Jórám, uralkodék 
helyette." (51. vers.) Ez a Jórám, Júda királya nem más, mint Akháb 
leányának, Atháliának férje. "Akházia pedig, az Akháb fia kezde uralkodni 
Izraelen . Samariában, — Josafátnak, a Júda királyának tizenhetedik 
esztendejében, és uralkodék Izraelben két esztendeig." (52. vers.) 

Ennél világosabb, pontosabb nem is lehetne a szöveg. Mivel pedig később 
közli a biblia, hogy Akháziának nem volt fia, és fivére követte a trónon, 
ennélfogva világos, mint a nap, hogy ez a Jórám, izraeli király, Josafát 
uralkodásának tizenkilencedik évében lépett trónra; vagyis amikor Josafátnak 
még hat esztendeje volt hátra, más szóval hat évvel előbb, mintsem trónra 
jutott Jórám, Júda királya, Josafátnak fia és Atháliának férje. 

Lehetetlen tehát összeegyeztetni a Királyok első könyvének 22. fejezetét a 
második könyv I. fejezetével, amelynek 17. verse ezt közli velünk: 
"Uralkodék Jórám (Akházia fivére és utóda. — Szerző.) . . Jórámnak, a Josafát 
fiának, a júdabeli királynak második esztendejében; mert Akháziának nem 
volt fia." Minthogy a júdai Jórám nyolc évvel Akháb halála után követte a 
trónon atyját, Josafátot (a 22. fej., 42., 51. és 52. verse szerint), miként 
uralkodhatott már két éve, amikor sógora, az izraeli Jórám, Akházia örökébe 
lépett, aki szintén sógora volt? 

Ez már meghökkentő ellentmondás. De várjunk csak!... Valamivel tovább, 
a Királyok második könyve 3. fejezetének legelején azt olvashatjuk: "Jórám 
pedig, az Akháb fia kezde uralkodni Izraelen Samariában Josafátnak, a Júda 
királyának tizennyolcadik esztendejében, és uralkodék tizenkét esztendeig." 
(1. vers.) Ez aztán páratlan! Az ellentmondás immár háromszoros. Ez az újabb 
vers egy évre csökkenti Akházia uralkodását, amelyet az első könyv 22. 
fejezetének 52. verse két évben állapított meg; az első ellentmondás pedig 
(első könyv, 1, 17.) nyolc évvel hosszabbította meg ennek a fejedelemnek az 
uralkodását, aki oly híressé vált azáltal, hogy rejtélyes módon kipottyant a 
magas ablakból! Ne vesse szemünkre senki, hogy ilyen hosszasan taglaljuk a 
szent szerző vaskos otrombaságait. Ezek ugyanis igazolják, mennyire 
hanyagul jártak el az ostoba, szörnyűséges és trágár bibliát kiagyaló papok, 
akik még annyi fáradságot sem vettek, hogy újra átolvassák! Ezalatt nagy 
csoda készült. 

"És lőn, mikor az Úr Illést fel akará vinni a szélvész által mennyekbe: 
elméne Illés és Elizeus Gilgálból. 

És monda Illés Elizeusnak: Maradj itt, kérlek, mert az Úr Béthelbe küldött 
engem. És felele Elizeus: ÉL az Úr, és a te lelked, hogy el nem hagylak téged! 
És mikor lein énének Béthel felé: 

Kijövének a próféták fiai, akik Béthelben valának, Elizeushoz, és 
mondának néki: Nem tudod-é, hogy e mai napon az Úr elragadja a te uradat 


tőled? És monda: Tudom én is, hallgassatok. 

És monda néki Illés: Elizeus! Maradj itt, kérlek; mert az Úr engem Jerikóba 
küldött. Ő azonban monda: Él az Úr és a te lelked, hogy el nem hagylak téged. 
És mikor elmenének Jerikóba: 

A próféták fiai, akik Jerikóban valának, Elizeushoz jövének, és mondának 
néki: Nem tudod-é, hogy e mai napon az Úr a te uradat elragadja tőled? És ő 
monda: Én is tudom, hallgassatok. 

Azután monda néki Illés: Maradj itt, kérlek, mert az Úr engem a Jordán 
mellé küldött. De ő felele: ÉL az Úr és a te lelked, hogy el nem hagylak téged. 
És elmenének együtt mindketten. 

Ötven férfiú pedig a próféták fiai közül utánok menvén, velők szemben 
messze megállának, mikor ők ketten a Jordán mellett megállottak." (2, 1—7. 
vers.) 

"És foga Illés az ő palástját, és összehajtva azt, megüté azzal a vizet; és az 
kétfelé válék; úgy, hogy mind a ketten szárazon ménének át rajta. 

És mikor általmentek, monda Illés Elizeusnak: Kérj tőlem, mit cselekedjem 
veled, mielőtt tőled elragadtatom. És monda Elizeus: Legyen, kérlek, a 
tebenned való léleknek kettős mértéke énrajtam. 

És ő monda: Nehéz dolgot kértél; mégis, ha majd meglátandasz engem, 
mikor tőled elragadtatom, meglesz, amit kérsz: ha pedig meg nem látándasz, 
rem lesz meg. 

És lőn, amikor ménének és menvén beszélgetének, ímé egy tüzes szekér 
tüzes lovakkal elválasztá őket egymástól. És felméne Illés a szélvészben az 
égbe." (8-11. vers.) 

"Elizeus pedig ezt látván, kiált vala: Édes atyám, édes atyám! Izrael 
szekerei és lovagjai! És nem látá őt többé. És vévé a maga ruháit, és két részre 
szakasztá azokat. 

És felemelé az Illés palástját, amely róla leesett, és visszatért, és megállóit 
a Jordán partján. 

És vévé az Illés palástját, amely róla leesett, s azzal megüté a vizet, és 
monda: Hol van az ÚT, az Illés Istene? És mikor ő is megütötte a vizet, kétfelé 
válék az; és általméne Elizeus." (12—14. vers.) 

Itt önként kívánkozik néhány kérdés: 

— Mivel Jehova úgy határozott, hogy Illést elevenen, testestül-lelkestül az 
égbe ragadja, mint hajdan Énókhot, miért kényszerítette arra, hogy előbb 
teljesen céltalanul jókora sétát tegyen Gilgáltól Béthelig, Bétheltől Jerikóig, 
Jerikótól pedig a Jordánig? Azonkívül miért kellett átkelnie a Jordánon? A 
tüzes szekér, amelybe Illés beszállt, nem vehette volna fel utasát éppúgy a 
folyó jobb partján, mint a bal parton? 

— Mi az a léleknek kettős mértéke, amelyet Elizeus kér? És végül megkapta 


azt, amit kért? A szöveg ugyanis azt állítja, hogy Elizeus eleinte szemmel 
követte a magasba emelkedő Illést, de nyomban hozzáteszi — Elizeus furcsa 
kiáltozása után —, hogy többé nem látta őt. Ez nem fér össze. 

— Minthogy a teológusok tökéletesnek tartják a tiszta szellemeket, akik 
szerintük a mennyei birodalmat lakják, szerintük nincs csodálatosabb a 
paradicsomban élő, a minden anyagitól megszabadult leieknél. Vajon Énókh 
és Illés kettős esete nem mond-e homlokegyenest ellent ennek a tételnek? Mit 
kezdhetett földi porhüvelyével ez a pátriárka és ez a próféta odafönn, a 
természetfölöttiség és anyagtalanság végtelen birodalmában? Miért nagyobb 
ezáltal Énókh és Illés dicsősége a többi választotténál, hiszen a túlvilág 
lakóinál egyremegy, hogy van-e emberi alakjuk, testük, vagy nincs? így hát, 
amikor Illés és Mózes az égben társalog egymással, akkor ez a társalgás egy 
puszta gondolatot kifejező, testetlen lélek és egy élő test között folyik, amely 
szájával beszél, hangokat ad ki, míg tiszta szellemtársa meg sem mukkan? 

Végül pedig a tüzes szekér, a tüzes lovak, a forgószél, sőt Illés neve is (a 
görög héliosz - nap szóval rokon) arra a gondolatra indította lord 
Bolingbroke-ot és Boulanger-t, hogy Illés kalandja csupán a nap szekerén 
kocsizó Phaeton históriájának utánzata. Phaeton meséje egyiptomi eredetű, s 
legalább erkölcsnemesítő célzatú, leleplezi a becsvágy veszélyeit. De mit 
jelent Illés szekere? A bibliaírók — állapítja meg lord Bolingbroke — mindig 
csak otromba, ügyetlen plagizátorok voltak. 

Elizeus tehát örökölte Illés palástját és lelkének legalább egy részét, hacsak 
nem kapott dupla adagot belőle. A próféták fiai leborultak előtte. (15. vers.) 
Jerikóban pedig egy marék sót dobva a vízbe, örök időre ihatóvá tette a város 
kútjait. (19-22. vers.) Elizeus azonban később még jelesebb tetteket művelt. 

"Felméne azután onnét Béthelbe; és mikor az úton felfelé méné, apró 
gyermekek jövének ki a városból, akik őt csúfolják vala, ezt mondván: Jöjj fel, 
kopasz, jöjj fel, kopasz! 

És hátratekintvén és meglátván őket, megátkozá őket az Úr nevében, és az 
erdőkből két nőstény medve jővén ki, szétszaggata közülük negyvenkét 
gyermeket." (23—24. vers.) 

"Ha ez a történet igaz — jegyzi meg lord Bolingbroke —, akkor Elizeus egy 
hirtelen meggazdagodott szolgához hasonlít, aki bosszút áll mindenkin, aki 
gúnyt űz belőle. Hogyan?! Gyalázatos pap-szolga, te negyvenkét ártatlan 
gyermeket vetnél medvék prédájául, pusztán azért, mert azok kopasznak 
neveztek! Szerencsére Béthel környékén nincs semmilyen erdő, és medve sem 
akad Palesztinában. Ez túlságosan meleg vidék. A mese képtelensége enyhíti 
szörnyűségét." 

Ehhez még hozzátehetjük, hogy a két kiéhezett medve, amely együltében 
felfalt negyvenkét lurkót, ha nem is erdőből, de bizonyára legalább valami 


héber csapszékből jött elő, ahol étvágygerjesztőül jókora adag pálinkát 
küldhetett le a torkán. 

A Királyok második könyvének 3. fejezete — miután az 1. fejezet 
közlésével ellentétben, még életben levőnek tünteti fel a derék Josafát királyt — 
elmeséli, hogy Mésa uraság, a moábiták királya, Akháb haláláig évente 
százezer "gyapjas" bárányt és százezer kost fizetett Izraelnek adóba. Amikor 
Akházia került trónra, Mésa úr helyesnek vélte, ha megszünteti az adófizetést; 
a fivére után Izrael trónjára lépő Jórám azonban tüstént követelte a moábita 
bárányokat és juhokat. Mésa visszautasító válaszára Jórám hadat indított, s két 
szövetségese — Júda királya, Josafát és Edom királya — támogatta. 

"És mikor hét napig bolyongtak az úton, nem volt vize sem a tábornak, sem 
a velők volt barmoknak. 

Akkor monda az Izrael királya: Jaj, jaj: az Úr azért hívta egybe e három 
királyt, hogy a Moáb kezébe adja őket! 

És monda Josafát: Nincs itt az Úr prófétái közül egy sem, hogy általa 
tanácsot kérhetnénk az Úrtól? És felele egy az Izrael királyának szolgái közül, 
és monda: Itt van Elizeus, a Sáfát fia, aki Illésnek kezeire vizet tölt vala. 

És monda Josafát: Nála van az Úrnak beszéde. És alámenének hozzá az 
Izrael királya és Josafát és az Edom királya." (9-12. vers.) 

Jegyezzük meg, hogy Akháb fia és Edom királya nem vallotta Jehova hitét. 
Erről lord Bolingbroke a következőt írta: 

"Ha három király — egy katolikus és két protestáns — együtt felkeresne egy 
kapucinust, hogy esőért könyörögjön — vajon mit szólnának az emberek az 
efféle badarsághoz? És ha egy kapucinus szerzetes efféle dajkamesét jegyezne 
fel rendjének évkönyveiben, nem bizonyítaná ezzel csak a régi szólásmondás 
igazságát: Locsog, mint egy szerzetes?" 

"És monda Elizeus az Izrael királyának: Mi közöm van hozzád? Megj a te 
atyádnak és anyádnak prófétáihoz! És monda néki az Izrael királya: Ne utasíts 
el: mert az Úr gyűjtötte össze ezt a három királyt, hogy a Moáb kezébe adja 
őket. 

És monda Elizeus: Él a Seregek Ura, aki előtt állok, ha nem nézném 
Josafátnak, a Júda királyának személyét, bizony téged nem néznélek, és rád 
sem tekintenék; 

Hozzatok ide egy énekest. És mikor énekelt előtte az éneklő, az Úrnak keze 
lőn őrajta." (13—15. vers.) 

Bosszantó, hogy a szent szerző nem közli, milyen hangszerkíséret kellett 
ahhoz, hogy Illés utódját megszállja az ihlet s jósolni tudjon. 

"És monda: Ezt mondja az Úr: Csináljatok itt és ott e patakon árkokat. 

Mert ezt mondja az Úr: Nem láttok sem szelet, sem esőt, és mégis e patak 
megtelik vízzel, hogy ihattok mind ti, mind a ti nyájatok és barmaitok. 


Kevés pedig még ez az Úr szemei előtt, hanem a Moábot is kezetekbe adja. 

És megvesztek minden kulcsos várost és minden szép várost, és minden 
jótermő fát kivagdaltok, és minden kútfőt betöltőtök, és minden jó 
szántóföldet behánytok kövekkel." (16-19. vers.) 

A jóisten szabta feltételek között nem érthető, mire lehetett jó a győzelem; 
hiszen az izraeliták egyedül azért üzentek hadat a moábitáknak, hogy 
kikényszerítsék az eddig adóval fizetett évi százezer bárányt és ugyanannyi 
juhot. Ha a győzelmet teljes pusztítás követi, akkor az izraeliták végképp 
elesnek a kívánt adótól. 

"És lőn reggel, amikor áldozatot szoktak tenni, ímé vizek jőnek vala Edom 
útjáról, és megtelek a föld vízzel." (20. vers.) 

A jóslat második része éppúgy teljesült, mint az első: az izraeli táborra 
rontó moábiták csúfos vereséget szenvedtek. 

"De mikor az Izrael táborához jutottak, felkeltek az izraeliták, és megverték 
a moábitákat, és azok megfutamodtak előttök; betörtek hozzájok és leverték 
Moábot. 

És városaikat lerontották, és a jó szántóföldekre ki-ki követ hányt, és 
elborították azt kövekkel, és minden kútfőt behánytak, és minden jótermő fát 
kivágtak, úgy hogy csak Kir-Haréset kőfalait hagyták fenn; de körülvevék azt 
is a parittyások, és lerontották. 

Látván pedig a Moáb királya, hogy legyőzettetik a viadalban, maga mellé 
vett hétszáz fegyverfogó férfiút, hogy keresztül törjenek az Edom királyához; 
de nem bírtak. 

Akkor vévé az ő elsőszülött fiát, aki őhelyette uralkodandó volt, és égő 
áldozatul megáldozá a kőfalon. Mely dolog felett az Izrael népe igen 
felháborodék, és elmenének onnét, és megtérének az ő földjökbe." (24—27. 
vers.) 

Ez a bárgyú história nézetem szerint párját ritkítja a maga nemében, s nem 
szorul semmiféle magyarázatra. 

Elizeus ezután kisebb változtatásokkal megismétli Illés csodáit. Például 
találkozik egy próféta fiának özvegyével (a helyet nem jelöli meg a biblia), aki 
elpanaszolja, hogy elhunyt férje adósságokat hagyott, s mivel ő nem tudja 
kifizetni, a hitelezők el akarják venni a két fiát és rabszolgának eladni. (4, 1.) 
Elizeus arra kéri az özvegyet, mondja meg, van-e valamije a házában. Az 
özvegy így felel: "A te szolgálóleányod házában nincs egyéb, csak egy korsó 
olaj." (2. vers.) Több sem kell Elizeusnak: meghagyja az asszonynak, kérjen 
kölcsön szomszédaitól bármilyen üres korsókat, azután pedig zárkózzék be 
házába gyermekeivel együtt és a korsóból öntsön olajat a többi edénybe. Nem 
nehéz kitalálnii hogy csoda történik: az özvegyasszony  korsója 
kiapadhatatlanná válik. A derék asszony álmélkodva keresi fel Elizeust, hogy 


köszönetet mondjon. Isten embere így szól hozzá: "Menj el, add el az olajat, 
és fizesd ki hiteleződet; te pedig és a te fiaid éljetek a maradékából." (7. vers.) 

Ez a csoda nem azért figyelemre méltó, mert hasonlít arra, amelyet Illés a 
sareptai özvegy érdekében művelt: hanem mivel Elizeusnak ez alkalommal 
már nem volt szüksége muzsikára. 

"És történt ebben az időben, hogy Elizeus Súnembe ment. Ott volt egy 
gazdag asszony, aki tartóztatá őt, hogy nála egyék kenyeret. És lőn, hogy 
valamikor csak arra járt, betért oda, hogy kenyeret egyék. 

És monda az asszony a férjének: Imé úgy veszem észre, hogy az az Isten 
embere, aki szüntelen erre jár által, szent ember; 

Csináljunk, kérlek, egy kicsiny felházat, és tegyünk abba néki egy ágyat, 
asztalt, széket és gyertyatartót, hogy mikor hozzánk jön, hadd térjen oda. 

És történt egy napon, hogy oda ment Elizeus, és megszállott a felházban, és 
megpihent ott. 

És monda Géházinak, az ő szolgájának: Hívd ide azt a súnemitát. Előhívá 
azért azt, és az eleibe álla. 

Megmondotta volt pedig néki: Mondd meg néki: Imé nagy 
szorgalmatossággal szolgálsz nekünk, mit kívánsz, hogy cselekedjem veled? 
Nincs-é valami mondani valód a király előtt, vagy a sereg fővezére előtt? És 
monda az: Én az én nemzetségem között békességgel lakom. 

Monda Elizeus: Mit lehetne tehát érette tennünk? Felele Géházi: Nincs fia 
és a férje vén ember (!). 

És monda: Hívd ide! És amikor oda hívta, megállott az ajtóban. 

És monda Elizeus: Esztendő ilyenkorra fiút fogsz ölelni. És monda az: Ne, 
édes uram, Isten embere, ne mondj képtelen dolgot a te szolgálóleányodnak! 

És teherbe esek az asszony és fiat szült abban az időben, amelyet 
megmondott volt Elizeus." (4, 8—17.) 

Ebben az elbeszélésben egy különös dolog tűnik fel: Elizeus, mióta ennél 
az ájtatos hölgynél vendégeskedik, nem árulja el, hogy rossz viszonyban van a 
királlyal (a Gilboá hegy tövében elterülő Súnám, Issakhár törzsének birtoka 
volt, és az izraeli királysághoz tartozott). Hogy megkedveltesse magát, buzgón 
felajánlja szolgálatait Jórámnál, mintha kegyencei közé tartozna, holott 
nemrég jelentette ki arcátlanul ugyanennek a királynak, hogy látni sem akarja, 
sem pedig beszélni vele!... Bizonyára azt is észrevette az olvasó, a szöveg 
nem állítja határozottan, hogy a próféta volt az apja az ájtatos asszony 
gyermekének. A szerző azonban sejteti. Semmi sem vall ugyanis arra, hogy az 
öreg férj újra erőre kapott. A történet folytatása során viszont a jámbor öregúr 
szerepel apa gyanánt. Talán ugyanolyan atya volt, mint amilyen Jézusnak 
József?... 

"De mikor megnőtt a gyermek, történt, hogy egy napon kiment az ő 


atyjához, az aratókhoz. 

És monda az ő atyjának: Jaj fejem, jaj fejem! És monda az ő atyja a 
szolgának: Vidd el őt az anyjához. 

Ki mikor felvette őt, vivé az anyjához, és az az ölében tartá délig, és akkor 
meghalt. 

És felméne az asszony, és az Isten emberének ágyára tévé őt, és az ajtót 
bezárván kijőve onnét. 

És előhívatá az ő férjét és monda: Kérlek, küldj ide nékem egyet a szolgák 
közül és egy szamarat, hadd menjek el hamar az Isten emberéhez, és mindjárt 
megjövök. 

És az monda: Miért mégy őhozzá, ma nincs sem újhold, sem szombat? 
Felele az: Csak hagyd rám! 

És megnyergelé a szamarat, és monda a szolgának: Hajtsd és siess, ne 
késlelj engem a menésben, hanem ha mondandóm néked. 

És elmenvén, juta az Isten emberéhez a Kármel hegyére. És mikor meglátá 
őt az Isten embere távolról, monda Géházinak, az ő szolgájának: Imé a 
súnémita ez! 

Fuss, kérlek eleibe, és kérdezd meg tőle, ha békességben van-é mind ő, 
mind az ő férje, mind az ő gyermeke? Monda az: Békességben! 

Mikor pedig az Isten emberéhez jutott a hegyre, átölelte az ő lábait; de 
Géházi odament, hogy elűzze őt, az Isten embere azonban így szólt: Hagyj 
békét néki, mert megkeseredett az ő szíve, és az Úr eltitkolta tőlem, és nem 
jelentette meg nékem. 

És monda az: Vajon én kértem-é fiat az én uramtól? Nemde nem mondám- 
é néked: Ne csalj meg engemet? 

És monda Elizeus Géházinak: Övezd fel derekadat, és vedd kezedbe az én 
pálcámat, és menj el, ha valakivel találkozol, ne köszönj néki, és annak is, aki 
köszön néked, ne felelj, és az én pálcámat tedd a gyermek arcára. 

De a gyermeknek anyja monda: Él az Úr és él a te lelked, hogy el nem 
hagylak téged. Felkele azért és követé őt. 

Géházi pedig már előttök elment volt, és a pálcát a gyermek arcára fekteté, 
de nem szólott és nem is eszmélt rá a gyermek. Azért visszatért eleibe, és 
megmondá néki, mondván: Nem támadt fel a gyermek." (18-31. vers.) 

Felmerül a kérdés, miért küldte Elizeus a szolgáját, hogy a botjával 
feltámassza a gyermeket, hiszen mint próféta tudta: Géházi nem járhat 
sikerrel. Az is talány, vajon miért hagyta meg neki, hogy senkinek se 
köszönjön az úton. Így persze gyorsabban célhoz ért, de minek rohanjon 
annyira, mikor úgysem csinálhat semmit? Ez aztán hiábavaló hókuszpókusz! 

"És bement Elizeus a házba, és ímé a gyermek ott feküdt halva az ő ágyán. 

És bement, és bezárta az ajtót magára és a gyermekre, és könyörgött az 


Urnak. 

És az ágyra felhágván, a gyermekre feküdt, és az ő száját a gyermek szájára 
tévé, szemeit szemeire, kezeit kezeire, és ráborult, és megmelegedék a 
gyermek teste. 

Azután felállott, és egyszer alá és fel járt a házban, majd újra felment és 
reáborult. Akkor a gyermek prüsszente vagy hétszer, és felnyitá szemeit a 
gyermek. 

Ő pedig szólítá Géházit, és monda: Hívd ide a súnémitát. És odahívá azt. 
És mikor oda ment, monda: Vedd a te fiadat. 

Ki mikor bement, lábához esek, és leborula a földre, és az ő fiát fogván, 
kiméne." (32—37. vers.) 

A bibliakritikusok kifigurázzák Elizeus e csodatételét, amely alig 
különbözik Illés csodájától. A hittudósok azonban azt állítják, hogy ebben 
misztikus értelem rejlik. A kicsinyekhez kell alkalmazkodni, hogy jót 
cselekedjünk velük. Bizonyos egyházatyák még tüzetesebben megvizsgálták 
ezt az epizódot. 

Szerintük legfontosabb a bot mozzanata, a bot, amely Géházi kezében nem 
volt képes csodát műveim, mert ennek sikere egyedül Elizeus kiváltsága. 
Géházi és a bot a zsidó vallást jelképezi, amelynek isten nem engedi meg az 
emberiség feltámasztását; Elizeus viszont a római egyházat személyesíti meg, 
amely mindenkor sikeresen tevékenykedik az emberiség  boldogítása 
érdekében — mint ez köztudomású. 

Még nem fejeztük be Elizeus kacagtató kalandjait. 

"Azután visszament Elizeus Gilgálba. Éhség vala pedig akkor az 
országban." (38. vers.) 

Megint, mindig csak éhség! Ez ismét csak azt bizonyítja, hogy a 
gyönyörűséges Kánaán tar hegyeivel, barlangjaival, szakadékaival, a Sodoma- 
tóval meg a homokos és köves sivatagával egyetemben mégsem volt annyira 
termékeny, mint azt a jóisten annak idején Mózes által népének megjósolta! 

"És a próféták fiai ő vele laktak vala. És monda az ő szolgájának: Tedd fel 
a nagy fazekat, és főzz valami főzeléket a próféták fiainak. 

Kiméne azért egy a mezőre, hogy paréjt szedjen. És holmi vad indákra 
találván, tele szedé az ő ruháját azokról sártökkel, és mikor hazament, 
belevagdalta a fazékba főzeléknek; de nem tudta, hogy mi az?" (38-39. vers.) 

A sártök rendkívül keserű kis tökfajta, amelyet az orvostudomány egykor 
hashajtónak használt, de igen rossz íze miatt lemondtak alkalmazásáról. Ebből 
látható, milyen pompás ételt kotyvasztott buzgón Elizeus, gilgáli barátainak. 

"Mikor azután feladták a férfiaknak, hogy egyenek, és ők enni kezdenek a 
főzelékből, felkiáltanak és mondának: Halál van a fazékban, Isten embere! És 
nem bírták megenni. 


Ő pedig monda: Hozzatok lisztet. És beleveté azt a fazékba, és monda: Add 
fel immár a népnek, hadd egyenek. És nem volt már semmi rossz a fazékban." 
(40—41. vers.) 

"Jőve pedig egy férfi Baál Sálisából, és hoz vala az Isten emberének első 
zsengék kenyereit, húsz árpakenyeret, és megzsendült gabonafejeket az ő 
ruhájában; de ő monda: Add a népnek, hadd egyenek. 

Felele az ő szolgája: Minek adjam ezt száz embernek? Ő pedig monda 
ismét: Add a népnek, hadd egyenek, mert ezt mondja az Úr: Esznek és még 
marad is. 

És Ő eleikbe adá, és evének, és még maradt is belőle, az Úrnak beszéde 
szerint." (42—44. vers.) 

Ebben a csodában az a legnevezetesebb, hogy később Krisztus utánozta; 
akkor azonban Elizeus már régóta halott volt és a földben pihent, s így nem 
indíthatott plágium miatt pert ellene. 

Az 5. fejezet Naámán történetével foglalkozik. Ez megint olyan ember, aki 
a biblia tanúsága szerint közismert lehetett — de egyetlen történetíró sem 
említi. 

"És Naámán, a síriai király seregének fővezére, az ő ura előtt igen nagy 
férfiú és nagyrabecsült volt, mert általa szabadította volt meg az Úr Síriát; és 
az a férfi vitéz hős, de bélpoklos volt. : 

Egyszer portyázó csapatok mentek ki Síriából, s azok Izrael országából egy 
kis leányt vittek el foglyul, és ez Naámán feleségének szolgált. 

És monda ez az ő asszonyának". Vajha az én uram szembe lenne azzal a 
prófétával, aki Samariában van, kétség nélkül meggyógyítaná őt az ő 
bélpoklosságából." (1—3. vers.) 

E szavak a tábornok fülébe jutottak, szabadságot kért a királytól, és meg is 
kapta. Síria királya azonkívül megígérte: baráti levelet küld Izrael királyának, 
hogy szíves fogadtatásban részesítse országában Naámánt. A fővezér el is 
indult, és tíz talentum ezüstöt, hatezer aranyat és tíz váltás ruhát vitt magával. 
(4—5. vers.) A szíriai király azonban összekeverte a dolgot; amikor ugyanis 
Jórám, Izrael királya felbontotta a levelet, ezt olvasta benne: "Mikor e levél 
hozzád érkezik, ímé az én szolgámat, Naámánt azért küldöttem hozzád, hogy 
őt gyógyítsd meg bélpoklosságából." (6. vers.) Érthető, hogy Jórám elképedt e 
sorok olvastán; az azonban már kevésbé érthető, amit — megint csak a biblia 
szerint — e hírre cselekedett: "De amikor elolvasta az Izrael királya a levelet, 
megszaggatá az ő ruháit és monda: Isten vagyok-é én, hogy öljek és 
elevenítsek, hogy ez énhozzám küld, hogy gyógyítsam meg e férfiút az ő 
bélpoklosságából? Vegyétek eszetekbe és lássátok, hogy csak okot keres 
ellenem." (7. vers.) 

Elizeus szerencsére tudomást szerzett a történtekről, és megüzente 


Jórámnak, hogy csak küldje el hozzá Naámánt. Előírása szerint a derék 
tábornok hétszer megfúrdött a Jordánban, és teljesen megszabadult a leprától: 
"Beméne azért a Jordánba, és belemeríté magát abba hétszer az Isten 
emberének beszéde szerint, és megújult az ő teste, mint egy kis gyermek teste, 
és megtisztult." (14. vers.) Az igazat megvallva, Naámán eleinte meglepődött 
a próféta receptjén: nem is gondolt arra, hogy pusztán holmi fürdő miatt 
idejöjjön olyan messziről. Úgy vélte, Damaszkusz környékén is akadnak szép 
folyók, ahol gyógyulást találhat, de megmagyarázták neki, hogy ezek a folyók 
nem rendelkeznek a Jordán hatóerejével, mely Elizeus erényéből fakad. A 
tábornok, mihelyt meggyógyult, felkereste a prófétát és köszönetet mondott: 
"ímé, most tudom már, hogy nincsen az egész földön Isten, csak Izraelben! 
Azért most vedd el, kérlek, ez ajándékot a te szolgádtól." Elizeus azonban — 
Naámán nyomatékos kérése ellenére — visszautasította. 

"És monda Naámán: Ha nem; adj kérlek a te szolgádnak e földből annyit, 
amennyit elbír két öszvér; mert a te szolgád többé égő áldozattal, vagy egyéb 
áldozattal nem áldozik idegen isteneknek, hanem csak az Úrnak. Ebben a 
dologban legyen az Úr kegyelmes a te szolgádnak, hogy mikor bemegy az én 
uram a Rimmon templomába, hogy ott imádkozzék, és ő az én kezemre 
támaszkodik, ha akkor én is meghajlok a Rimmon templomában: azt, hogy én 
meghajlok a Rimmon templomában, bocsássa meg az Úr a te szolgádnak 
ebben a dologban. 

És monda néki Elizeus: Eredj el békességgel." (17—19. vers.) 

Elizeus önzetlensége azonban nem volt ínyére Géházinak, a szolgájának. 
Amikor Naámán eltávozott, Géházi utána sietett, utolérte a mezőn, és így szólt 
hozzá: 

— Elizeus, az én uram, semmit nem kívánt saját magának. Az imént 
azonban két ifjú érkezett hozzá Efraimból, igen szegény próféták fiai. Elizeus 
ezért arra kér, adj nekem, e fiatalok részére, egy tálentom ezüstöt és két váltás 
ruhát. 

Naámán az egy helyett örömest két tálentomot adott Géházinak, és két 
ruhát. Amikor Géházi hazatért, megbűnhődött mohóságáért. A bélpoklosság, 
amelytől Naámán szerencsésen megszabadult, most rászállt. (22—27. vers.) 

Elizeus még számos csodát művelt. Egy szép napon, a szent szerző által a 
"próféták fiai" bizonytalan kifejezéssel jelölt személyek egyike éppen a Jordán 
partján tartózkodott, és fát vágott. 

"És történt, hogy mikor egy közülök egy fát levágna, a fejsze beesék a 
vízbe. Akkor kiálta és monda: Jaj, jaj! ... 

És monda az Isten embere: Hová esett? És mikor megmutatta néki a helyet, 
levágott egy fát és utána dobta, és a fejsze feljött a víz színére." (6, 5—6.) 

A próféta fiának nem volt más tennivalója, mint hogy kifogja és ráillessze a 


nyélre. A csoda még szebb lett volna, ha a fejsze pengéje magától a helyére 
kerül. 

Egy másik csoda szintén tanúsítja, mennyire pártolta Jehova Elizeust: 

"Síria királya pedig hadat indított Izrael ellen, és tanácsot tartván az ő 
szolgáival, monda: Itt meg itt lesz az én táborom. 

És elkülde az Isten embere az Izrael királyához, mondván: Vigyázz, ne 
hagyd el ezt a helyet, mert ott akarnak a síriaiak betörni. És elkülde az Izrael 
királya arra a helyre, amelyről néki az Isten embere szólott, és őt megintette 
volt, és vigyázott magára nem egyszer, sem kétszer. 

És felháborodott ezen a síriai király szíve, és összegyűjtvén az ő szolgáit, 
monda nékik: Miért nem mondjátok meg nékem, ki tart közülünk az Izrael 
királyával?! 

Akkor monda egy az ő szolgái közül: Nem úgy uram király, hanem Elizeus 
próféta, aki Izraelben van, jelenti meg az Izrael királyának a beszédeket, 
amelyeket te a te titkos házadban beszélsz. 

És monda: Menjetek el és nézzétek meg, hol van, hogy utána küldjék és 
elhozassam őt. És megjelenték néki, mondván: ímé Dotánban van. 

Akkor lovakat, szekereket és nagy sereget külde oda, akik elmenének éjjel, 
és körülvevék a várost. 

Felkelvén pedig jókor reggel az Isten emberének szolgája, kiméne, és ímé 
seregek vették körül a várost, és lovak és szekerek. És monda néki az ő 
szolgája: Jaj, jaj, édes uram! mit cselekedjünk? 

Felele ő: Ne félj. Mert többen vannak, akik velünk vannak, mint akik 
ővelök. 

És imádkozott Elizeus és monda: Óh Uram! Nyisd meg kérlek az ő 
szemeit, hadd lásson. És megnyitá az Úr a szolga szemeit és láta, és ímé a 
hegy rakva volt tüzes lovagokkal és szekerekkel Elizeus körül. 

És mikor azok hozzá lementek, könyörgött Elizeus az Úrnak, mondván: 
Verd meg ezt a népet vaksággal! És megveré őket vaksággal az Elizeus 
kívánsága szerint." (8—18. vers.) 

A kaland itt már a legbolondosabb komédiává válik, amiről csak álmodni 
lehet. Képzeljük el ezeket a hirtelen vaksággal sújtott, szerencsétlen katonákat 
— tiszteket és közlegényeket egyaránt. Ne feledjük, hogy igen népes 
hadseregről van szó, hiszen a próféta lakóhelyéül szolgáló várost teljesen 
körülzárták, és gyalogság, lovasság és harci szekerek is felvonultak. Nos hát, 
ha ilyen csoda történhetett, akkor a szeme világa elvesztésén kétségbeesett sok 
ezer ember nyilván nem gondolhatott egyébre, mint hogy megszüntessék az 
ostromot és irgalomért esdekeljenek az izraelitákhoz, akiknek országába 
betörtek. Bizonyára könyörögtek, hogy vigyék haza őket, s még örülhettek, ha 
ilyen olcsón megússzák. De szó sincs ilyesmiről. A biblia szerint, a vak 


csapatok továbbra is arra törekedtek, hogy elfogják Elizeust. És ekkor a szent 
szerző egy olyan kolosszális badarságot próbál elhitetni a hívőkkel, amely 
párját ritkítja valamennyi között, amit a hiszékeny nyájukból gúnyt űző papok 
valaha is kieszeltek: Elizeus maga ajánlkozik, hogy a szíriai tiszteket és 
katonákat... Elizeus keresésére vezeti; a bolond vakok ráállnak, és a próféta 
magával hurcolja őket, míg csak az ország fővárosába nem érnek — ahol a 
szíriaiak fogságba esnek. Ez olyan képtelen badarság, hogy megint idéznünk 
kell az isteni szöveget. 

"És monda nékik Elizeus: Nem ez az út, sem ez a város; jertek el én 
utánam, és ahhoz a férfiúhoz vezetlek titeket, akit kerestek. És élvezeté őket 
Samariába." (19. vers.) Képzeljék el, amint a csapatok libasorban vonulnak a 
próféta után. Gondolják el, hogy miközben Dótánból Samariába ballagnak 
ezek a vakok, mindegyik az előtte haladó kabarjának szárnyát fogja. A sok 
ezres tömeg élén botorkáló pedig Elizeus ruhájának szegélyébe kapaszkodik. 
Ezek után mondja meg az olvasó, van-e olyan vallás, amely ennél bohóbban 
űzne gúnyt saját követőinek hitéből! 

"És mikor bementek Samariába, monda Elizeus: Óh Uram, nyisd meg ezek 
szemeit, hogy lássanak. És megnyitá az Úr az ő szemeiket és látának, és íme 
Samaria közepében voltak." (20. vers.) 

De minden jó, ha a vége jó; mindjárt megállapíthatjuk, hogy Elizeus ezen a 
napon nagylelkűen viselkedett, és nem élt vissza diadalával. 

"Az Izrael királya pedig mikor látta őket, monda Elizeusnak: Vágván 
vágassam-é őket, atyám? 

És monda: Ne vágasd. Le szoktad-é vágatni azokat, akiket karddal vagy 
kézívvel fogsz el? Adj nékik kenyeret és vizet, hogy egyenek és igyanak, és 
elmenjenek az ő urokhoz. 

És nagy lakomát szerzett nékik; és miután ettek és ittak, elbocsátá őket. Ok 
pedig elmenének az ő urokhoz; és ettől fogva többé nem jöttek a síriai 
portyázó csapatok az Izrael földjére." (21—23. vers.) 

Amit most olvastunk, azt azonnal megcáfolja a történet folytatása. Ez aztán 
derék, tisztelt szentírás! A 23. vers azt állítja, hogy Elizeus nemeslelkűsége 
következtében az izraeli királyság örök időre békében élt a szíriai 
királysággal. De nézzük csak a 24. verset: 

"És lőn ezek után, hogy Benhadád, Síria királya összegyűjté egész seregét, 
és felment és megszállottá Samariát." 

A papok, hogy ne kelljen sokat magyarázkodniuk e roppant bárgyú 
ellentmondások miatt,  szentírás-kézikönyveikben csak a  szíriaiak 
megvakításának csodáját említik. 

Benhadád tehát ismét színre lépett: ez ugyanaz a Benhadád, akit Akháb 
király futni hagyott, ha talán emlékszik rá az olvasó. 


"És igen nagy ínség lett Samariában, mert addig tartották megszállva a 
várost, míg egy szamárfej nyolcvan ezüst, és egy véka galambganéj öt ezüst 
lett." Szóról szóra így áll a 25. versben. 

"És mikor az Izrael királya a kőfalon széjjeljára, egy asszony kiálta őhozzá, 
mondván: Légy segítséggel, uram király! 

A király monda: Ha nem segít meg téged az Isten, hogyan segítselek én 
meg? A szérűről vagy a sajtóról? 

És monda néki a király: Mit akarsz? Monda az: Ez az asszony azt mondta 
nékem. Add ide a te fiadat, hogy együk meg őt ma, az én fiamat pedig holnap 
esszük meg. 

És megfőztük az én fiamat, és megettük őt. Mikor azután másnapra azt 
mondtam néki: Add ide a te fiadat, hogy azt is együk meg, ő elrejté az ő fiát. 

Mikor pedig hallotta a király az asszonynak beszédét, megszaggatá az ő 
ruháit, amint a kőfalon járt, és meglátta a nép, hogy ímé alól zsákruha van az ő 
testén (?). És monda: Úgy cselekedjék velem az Isten és úgy segéljen, ha 
Elizeusnak, a Sáfát fiának feje ma rajta marad!" (26—31. vers.) 

"Elizeus pedig ott ült az ő házában, és együtt ültek vele a vének. És 
elküldött a király egy férfit maga előtt. Mielőtt azonban hozzá jutott volna a 
követ, monda Elizeus a véneknek: Látjátok-é, hogy az a gyilkos hogyan küld 
ide, hogy a fejemet vétesse? Vigyázzatok, hogy mikor ide ér a követ, zárjátok 
be az ajtót és szorítsátok meg őt az ajtóban: ímé az ő ura lábainak dobogása 
követi őt. 

És mikor még így beszélne velők, már a követ leérkezett hozzá és 
nyomában a király, és monda: ímé ilyen veszedelem származott az Úrtól; 
várjak-é még tovább az Úrra?" (32—33. vers.) 

Bár Elizeus volt az éhség oka, szerencsére azonban hamarosan gyökeresen 
megváltoztatta a helyzetet. Gyönyörködjünk a fejleményekben. 

"És monda Elizeus: Halljátok meg az Úr beszédét. Ezt mondja az Úr: 
Holnap ilyenkor egy köböl zsemlyelisztet egy sikluson, és két köböl árpát egy 
sikluson vesznek Samaria kapujában." (7, 1.) 

"Mert az Úr azt cselekedte volt, hogy a síriabeliek tábora szekerek zörgését 
és lovak dobogását, és nagy sereg robogását hallotta, és mondának 
egymásnak: ímé az Izrael királya bérbe fogadta meg ellenünk a Hitteusok 
királyit és az égyiptombeliek királyit, hogy ellenünk jöjjenek. 

És felkelvén elfutának alkonyatkor, és elhagyák mind sátoraikat, mind 
lovaikat, mind szamaraikat, amint a tábor volt, és elfutának, csakhogy életöket 
megmenthessék." (6—7. vers.) 

"Kiment a nép, és kirabolta a síriabeliek táborát, és egy köböl 
zsemlyelisztet egy sikluson, és két köböl árpát egy sikluson vettek, az Úrnak 
beszéde szerint." (16. vers.) 


A 8. fejezet közlése szerint a súnémita asszony, akinek gyermekét Elizeus 
feltámasztotta, hét évet a filiszteusoknál töltött, hogy ne kelljen az éhségtől 
szenvednie. Ezután  Hazáéi kapitány története következik. Ennek 
megértéséhez emlékezzünk vissza arra, hogy amikor Illés (nem Elizeus, kérem 
szépen!) a Hóreb-hegyen tartózkodott, Jehova — aki oda rendelte — a 
földrengés és a kősziklák közül előtörő lángok elülte után így szólt hozzá: 
"Menj el, térj vissza a te utadon a pusztán át (negyven napi és negyven 
éjszakai gyaloglás. — Szerző.) Damaskusba, és mikor oda jutándasz, kenjed 
királlyá Hazáéit Síriában. 

És Jéhut, a Nimsi fiát kenjed királlyá Izraelben, stb." (Királyok első 
könyve, 19, 15-16.) 

A biblia nem fárad azzal, hogy megmagyarázza, miért nem kente fel Illés 
sem Hazáelt, sem Jéhut. Az imént tolmácsolt szavakat a jóisten nyilatkoztatta 
ki, tehát nem férhet kétség hozzájuk — és punktum. Most Elizeusnál tartunk. A 
szent szerzőnek pedig hirtelen eszébe jut Hazáéi és Jéhu. Így most teszi jóvá 
mulasztását, hiszen Elizeus éppen kéznél van. Végre megtudjuk, mi lett ezzel 
a Hazáellel! 

"És Elizeus elment Damaskusba, Benhadád pedig, Síria királya beteg volt, 
és hírül adták néki, mondván: Az Isten embere ide jött. 

És monda a király Hazáelnek: Végy ajándékot kezedbe, és menj eleibe az 
Isten emberének, és kérdj tanácsot az Úrtól ő általa, mondván: 
Meggyógyulok-é ebből a betegségből? 

És eleibe ment Hazáel, és ajándékokat vitt kezében mindenféle drága 
damaskusi jószágból negyven teve terhét, és elment, és megállott előtte, és így 
szólt: A te fiad, Benhadád, Síria királya, az küldött engem hozzád, mondván: 
Vajon meggyógyulok-é ebből a betegségből? 

Felele néki Elizeus: Menj el, mondd meg néki: Nem maradsz életben, mert 
megjelentette nékem az Úr, hogy halált hal." (Királyok második könyve, 8, 7— 
10.) 

Az ember azt sem tudja, ébren van-e vagy álmodik, amikor efféle 
badarságokat olvas. Elizeus tudja istentől, hogy Benhadád meg fog halni, de 
akkor miért mondja Hazáelnek, hogy gyógyulással biztassa urát?" Próféta 
létére miért hazudozik Elizeus? Ezt nem magyarázza meg a biblia. Ennyi 
ostobaság hajmeresztő. És még ezt nevezik egy vallás legfőbb kútfejének!... 

"És mereven ránézett Hazáelre, mígnem zavarba jött; végre sírni kezdett az 
Isten embere. 

És monda Hazáel: Miért sír az én Uram? És felele: Mert tudom a 
veszedelmet, amelyet az Izrael fiaira hozol; az ő erős városait megégeted, az ő 

ifjait fegyverrel levágatod, és kis gyermekeiket a földhöz vered, és terhes 
asszonyait ketté vágod." (11-12. vers.) 

Azt hiszem, ha bárki így beszélne önökhöz, és bizonyosak volnának a 
próféták jóslatainak igazságában, akkor megrettenve visszahőkölnének e 
beszéd hallatán; s mit gondolnak, hogyan válaszolt Hazáéi kapitány? 

"És monda Hazáéi: Kicsoda a te szolgád, ez az eb, hogy ilyen nagy 
dolgokat cselekednék? És felele Elizeus: Megjelentette nékem az Úr, hogy te 
leszel Síria királya. 

És elméne Elizeustól, és beméne az ő urához, és az monda néki: Mit 
mondott Elizeus? és monda: Azt mondta, hogy meggyógyulsz. 

Másnap azonban elővett egy takarót és bemártván azt vízbe, ráteríté az ő 
arcára, és meghalt: és uralkodék Hazáéi ő helyette." (13—15. vers.) 

A korona megszerzésének ez a módja roppant egyszerű. Mint láthatjuk, 
Benhadád örökösei közül senki sem tiltakozott. 

A fejezet végéből megtudjuk, hogy az öreg Josafát életének utolsó éveiben 
megosztotta uralmát fiával, Jórámmal, aki Athália férje volt. Ez egy kissé 
ellentmond annak, amit előzőleg olvastunk, hiszen a Királyok első könyvében 
(22, 51.) az áll, hogy ez a Jórám, Júda királya, csak apjának halála után lépett 
trónra. De ha ki kellene térnünk a biblia valamennyi fonákságára, akkor sosem 
érnének a végére! 

Jórám, Júda királya, rossz úton járt. Szakasztott úgy, mint sógora, az izraeli 
Jórám, ő is minden tőle telhetőt elkövetett, hogy borsot törjön Jehova orra alá. 
Meg is bűnhődött érte. Az edomiták fellázadtak és megszüntették az 
adófizetést. A júdai Jórám harminckét éves volt, amikor trónra jutott — mint a 
szövegben áll —, és nyolc esztendeig uralkodott. Halála pedig az izraeli Jórám 
uralkodásának tizenkettedik évére esett. A júdai Jórámot Atháliától született 
fia, Akházia követte. Huszonkét éves korában kapta meg atyja koronáját, de 
nem imádta Jehovát, és csak egy esztendeig maradt a trónon. Szövetkezett 
nagybátyjával, az izraeli 

Jórámmal, s hadat indítottak Hazáéi síriai király ellen; Hazáéi azonban 
mindkettőjüket megverte. 

"Akkor visszatért Jórám király, hogy meggyógyíttassa magát Jezréelben a 
sebekből, amelyeket rajta a síriabeliek Ráma alatt ütöttek, mikor Hazáéi, Síria 
királya ellen harcolt. Akházia pedig, a Jórám fia, Júda királya aláméne, hogy 
meglátogassa Jórámot, az Akháb fiát Jezréelben, ahol az betegen feküdt." (29. 
vers.) 

Hamarosan megint reszkethet a kedves olvasó, mert isten akaratából 
szörnyű vérontás készül. 

"Elizeus próféta pedig szólíta egyet a próféták fiai közül, és monda néki: 
Övezd fel derekadat és vedd kezedbe e korsócska olajat, és menj el Rámóth 


Gileádba. 

És menj be oda, és nézd meg, hol van Jéhu, Josafátnak, a Nimsi fiának fia. 
Mikor pedig oda érsz, költsd fel őt az ő atyjafiai közül, és vidd be a belső 
kamrába. 

És vedd elő e korsócska olajat, és töltsd az ő fejére, ezt mondván: Azt 
mondja az Ur: Téged kentelek királlyá Izraelen! És az ajtót kinyitván, fuss el, 
és semmit ott ne időzz." (9, 1—3.) 

A próféta-csemete, aki Elizeus szolgálatában Géházi helyébe lépett, el is 
ment hát Rámóthba, és híven végrehajtotta az utasításokat. Jéhu kapitány 
pedig magánkívül volt az álmélkodástól. Mihelyt azonban megkapta 
olajadagját, azt gondolta magában, hogy ez a felkenés csakugyan komoly 
dolog lehet, s elmesélte a történteket a helyőrség többi tisztjének. 

"Akkor nagy sietséggel ki-ki mind vévé az ő ruháját, és alája terítették a 
grádics felső részére, és megfúvatták a harsonákat, és ki-kiálták: Jéhu 
uralkodik! 

Így ütött pártot Jéhu, Josafátnak, a Nimsi fiának fia, Jórám ellen. Jórám 
pedig ott táborozott volt Rámóth Gileád alatt az egész Izraellel, Hazáéi, Síria 
királya ellen." (13—14. vers.) 

Most pedig újra visszahullottunk a véget nem érő gyilkosságok 
szörnyűséges útvesztőjébe. Láttuk Hazáéi istentől kapott, borzalmas 
küldetését, amely Benhadád megölésével kezdődött és a legiszonyúbb 
mészárlásokkal folytatódik. Szíria új királya kisgyermekek fejét fogja 
szétzúzni és terhes asszonyok hasát vágja fel. Jéhu is parancsot kapott, hogy 
vérben gázoljon. A Jórámok, Akháziák és a többi herceg bűne az volt, hogy 
Adonaj helyett Baált imádták. Így tanít a biblia vallási türelemre. 

Miután a fellázadt Rámóth Gileád-i helyőrség királlyá kiáltotta ki, 
"befogatott Jéhu, és elment Jezréelbe, ahol Jórám feküdt, és ahová Akházia is, 
a Júda királya lement volt, hogy meglátogassa Jórámot. 

Mikor pedig az őrálló, aki Jezréelben a tornyon állott, meglátta Jéhu 
seregét, hogy jő, monda: Valami sereget látok. Akkor monda Jórám: Válassz 
egy lovat és küldj eléjök, és mondja ezt: Békességes-é a dolog?" (16-17. 
vers.) 

A hírnök nem tért vissza, mire Jórám egy másikat küldött, de annak sem 
látta többé a színét. 

"Akkor monda Jórám: Fogjatok be! És befogván az ő szekerét, kiméne 
Jórám, az Izrael királya és Akházia, a Júda királya, mindenik a maga szekerén, 
Jéhu eleibe és a jezréelbeli Nábót mezején találkoztak vele. 

És mikor meglátta Jórám Jéhut, monda: Békességes-é a dolog, Jéhu? Felele 
ő: Mit békesség?! Mikor Jézabelnek, a te anyádnak paráznasága és varázslása 
mind nagyobb lesz." (21-22. vers.) 


Hogy a Jézabel királyné szemérmetlenségére vonatkozó vádat a maga teljes 
gyönyörűségében élvezhessük, előbb egy kis kronológiai számítást végzünk, a 
biblia szövege alapján. Hány éves lehetett akkor Akháb özvegye? Hiszen 
Athália anyja volt, ez pedig száz esztendő körül járt!... Arról nem esik 
említés, hogy a két hölgy hány éves korában ment férjhez. Tegyük fel, hogy 
Akháb lánya csupán tizenöt esztendős volt, amikor összeadták a júdai 
Jórámmal, Josafát fiával. Azt már tudjuk, hogy ez a Jórám nem volt Jehova 
híve; a Krónika második könyve (21. fej.) a büntetését is közli: 

"Felindítá azért az Úr Jórám ellen a filiszteusok és az arábiabeliek elméjét, 
akik a szerecsenekkel határosak valának. 

És feljövének Júda ellen és megtámadván őt, zsákmányul vivék mindazt a 
vagyont, ami a király házában található volt, sőt fiait és feleségeit is, és nem 
maradt néki más fia, csak Joákház, a legkisebbik. És mindezek után megveré 
őt az Úr felette nagy bélbajjal, mely gyógyíthatatlan vala. 

És ez így volt napról napra, egészen a második év végéig, midőn belei 
kifolytak a betegség miatt, és meghala nagy kínokban." (16-19. vers.) 

A 22. fejezet pedig a következő becses tájékoztatással kezdődik: 

"És királlyá tevék Jeruzsálem lakosai helyette az ő legkisebb fiát Akháziát; 
mert az idősebbeket mind megölték azok, akik az arábiabeliekkel jöttek vala a 
táborba. Uralkodék azért Akházia, Jórámnak, a Júda királyának fia. 

Akházia negyvenkét esztendős volt, mikor királlyá lett, és egy esztendeig 
uralkodék Jeruzsálemben. Anyjának neve Athália volt, aki az Omri leánya 
vala." (1—2. vers.) 

A Királyok második könyvének 10. fejezete a 14. versben közli Akházia 
fivéreinek számát: Negyvenketten voltak. Most pedig összegezzük az 
adatokat. 

Athália legkorábban tizenötéves korában ment férjhez, s egy esztendő 
múlva szülhette első fiát. Tegyük fel, hogy csak fiai voltak, hiszen a biblia 
nem említi a királyné leánygyermekeit. Akházia a negyvenharmadik volt a 
sorban, tehát Athália ötvennyolc éves lehetett, amikor a világra hozta. 
Ennélfogva pontosan százéves, midőn Akházia negyvenkét esztendős korában 
trónra lépett. Ebből pedig az következik, hogy Athália anyja, Jézabel legalább 
százhuszadik évében járt, amikor parázna életmódra adta magát. Könnyen 
érthető, hogy az öreg Jézabelnek ugyancsak latba kellett vetnie "varázslatait", 
ha ebben a korban még el akarta csavarni a szerelmes férfiak fejét! 

Jéhu válasza nemigen volt alkalmas Jézabel fiának megnyugtatására. 

"Akkor megfordítá Jórám az ő kezét és futni kezde, és monda Akháziának: 
árulás ez, Akházia! 

Jéhu pedig meghúzván az ívét, Jórámot hátba lövé a lapockák között úgy, 
hogy a szívén ment át a nyíl, és lerogyott a szekérben." (Királyok második 


könyve, 9, 23—24.) 

Akházia, Júda királya, szintén elmenekült. 

"De Jéhu utána menvén, monda: Ezt is vágjátok le a szekérben, és 
megsebesítek őt a Gur hágójánál, amelyJibleám mellett van: és ő Megiddóba 
menekülvén, ott meghalt." (27. vers.) 

Most pedig Jézabelre került a sor. 

"És mikor Jéhu Jezréelbe ment és Jézabel ezt meghallotta, arcát 
megékesítette kenettel, felékesítette fejét, és kitámaszkodott az ablakon." (30. 
vers.) Ez a százhúsz esztendős vénasszony még a saját bájaiban reménykedett, 
hogy elcsábítsa a bitorlót! "És mikor Jéhu bevonult a kapun, monda: Békesség 
van-é, oh Zimri! Uradnak gyilkosa?" (31. vers.) 

Emlékezhetünk rá, hogy Zimri, miután lemészárolta Baása királyt és egész 
háza népét, csupán hét napig uralkodott, és Omri sikeres lázadásának hírére 
öngyilkosságot követett el. 

"Ő pedig (Jéhu. — Szerk.) feltekintve az ablakra, monda: 

Ki van ott velem? Ki? És alátekintett két vagy három főember. 

És monda azoknak: Vessétek alá őt. És alávetek, é az ő vére 
szétfecskendezett a falra és a lovakra, és eltapodtatá őt. 

Bemenvén pedig oda, evett és ivott, és monda: Nézzetek utána annak az 
átkozottnak és temessétek el; hiszen mégis csak király leánya. 

De mikor kimentek, hogy eltemetnék őt, már semmit sem találtak belőle, 
csak a koponyáját, a lábait és a keze fejeit. 

És visszamenvén, megmondák néki, és ő monda: Ez az Úr beszéde, 
amelyet szólott az ő szolgája, Thesbites Illés által, mondván: 

Az ebek eszik meg Jézabel testét a Jezréel földén. 

És olyan lesz Jezréel földén a Jézabel teste, mint a mezőn a ganéj, úgy, 
hogy senki meg nem mondhatja: Ez Jézabel!" (32—37. vers.) Tudjuk azonban, 
hogy Jézabelnek igen sok gyermeke volt. Jórámnak pedig fivérei maradtak, 
akik követhették a trónon. 

" Akhábnak pedig hetven fia volt Samariában. És levelet írt Jéhu, és elküldé 
azt Samariába Jezréel fejedelmeihez, a vénekhez, és az Akháb fiainak 
tutoraihoz."" (10. fej., 1. vers.) A levelek azt a parancsot tartalmazták, hogy 
irtsák ki mind egy szálig a hercegeket. "És mikor a levél hozzájok jutott, 
vevék a király fiait, és megölték a hetven férfiút, és fejeiket kosarakba rakták, 
és őhozzá küldték Jezréelbe." (7. vers.) 

Jéhu ezenkívül Akháb házának valamennyi barátját és főemberét is eltette 
láb alól. (11. vers.) 

"És felkelvén, elindult és elment Samariába. De útközben volt a pásztorok 
juhnyíró háza, 

És itt Akháziának, a Júda királyának atyjafiaira talált Jéhu, és monda: Kik 
vagytok? És felelének azok: Akházia atyjafiai vagyunk, és alájöttünk, hogy 
köszöntsük a király gyermekeit és a királyné fiait. 

Ő pedig monda: Fogjátok meg őket elevenen. És megfogták őket elevenen, 
és megölték őket a juhnyíróház kútja mellett, negyvenkét férfiút: és 
egyetlenegyet sem hagyott meg közülök." (12—14. vers.) 

Nem árt, ha megemlítjük, hogy Athália c negyvenkét fiát már egyszer 
megölték az arabok, hiszen Akházia, a negyvenharmadik és a legfiatalabb 
ivadék, csak ennek révén foglalhatta el atyja trónját... Ó! Ez a kegyetlen Jéhu! 
Még a hazajáró lelkeket is meggyilkolta! . . . 

Ha az olvasó azt hiszi, hogy most már vége a históriának, ugyancsak téved. 
Jéhu bejelentette, hogy nagy ünnepséget rendez Baál tiszteletére. 

"Most azért hívjátok hozzám a Baál minden prófétáit, minden papját és 
minden szolgáját; senki el ne maradjon; mert nagy áldozatot akarok tenni a 
Baálnak; valaki elmarad, meg kell halni annak. Jéhu pedig ezt álnokságból 
cselekedte, hogy elveszítse a Baál tisztelőit. 

És monda Jéhu: Szenteljetek ünnepet Baálnak. És kikiálták. 

És szétküldött Jéhu egész Izraelbe, és eljövének mind a Baál tisztelői, és 
senki el nem maradt, aki el nem jött volna, és bemenének a Baál templomába, 
és megtelek a Baál temploma minden zugában." (19—21. vers.) 

Mialatt pedig áldozatokat mutattak be Jehova vetélytárs-istenének, Jéhu 
csapatai körülvették a templomot. 

"Mikor pedig elvégezték az égő áldozatot, monda Jéhu a vitézeknek és a 
hadnagyoknak: Menjetek be, vágjátok le őket, csak egy is közülök meg ne 
meneküljön! És levágták őket fegyver élével, és elhányták az ő holttestöket a 
vitézek és a hadnagyok. Azután elmentek a Baál templomának városába. 

És kihordván a Baál templomának bálványait, megégetek azokat. 

És lerontották a Baál képét is templomostól együtt, és azt árnyékszékké 
tették mind e mai napig. 

Így veszté ki Jéhu a Baált Izraelből." (25—28. vers.) 

Most pedig támaszkodjék neki jól a falnak, kedves olvasó, nehogy hanyatt 
essék. A 29. vers ugyanis így hangzik: 

"De Jeroboámnak, a Nébát fiának bűneitől, aki vétekbe ejté az Izraelt, nem 
szakadt el Jéhu az aranyborjúktól melyek Béthelben és Dánban valának." 

Érthetetlen eljárás ez Jéhu úr részéről, ugyebár?... Ejha! Itt van még egy 
idézet: 

"És monda az Úr Jéhunak: Amiért szorgalmatosan megcselekedted azt, ami 
nékem tetszett, és az én szívem kívánsága szerint cselekedtél az Akháb 
házával: azért a te fiaid negyedízig ülnek az Izrael királyi székiben. 

De Jéhu mégsem igyekezett azon, hogy az Úrnak, Izrael Istenének 


törvényében járjon teljes szívéből, mert nem szakadt el a Jeroboám bűneitől, 
aki bűnbe ejtette az Izraelt." (30-31. vers.) 

Akárhogyan volt is, a bitorló Jéhu huszonnyolc esztendeig uralkodott; 
amikor meghalt, Joákház nevű fiára hagyta a koronát. (35—36. vers.) 

A szent szerző teljesen belemerült Jéhu hősi tetteinek fejtegetésébe, és 
elhanyagolta Atháliát. A 11. fejezetben szerencsére pótolja mulasztását. A 
bitorló uralomra jutása miatt Akháb leánya szomorú sorsra jutott. Néhány nap 
alatt ugyanis meggyilkolták anyját: Jézabelt, fivérét, az izraeli Jorámot s még 
hetven fivérét, fiát, Akháziát, valamint még negyvenkét fiát. Jeruzsálem 
királynéjának csak unokái maradtak, Akházia gyermekei. S vajon mit tett, 
hogy megóvja őket Jéhu dühétől? Maga ölte meg valamennyiüket. "És 
Athália, Akházia anyja, mikor látta, hogy fia meghalt, felkelt és az egész 
királyi magot megölette." (1. vers.) Csak a bibliában fordul elő ilyen képtelen 
bosszú! Voltaire a következő megállapítást tette erről: 

"Athália, a kis Joás nagyanyja, a szentírás szerint Jeruzsálemben megöli 
valamennyi unokáját, az egyetlen Joás kivételével, aki elmenekült. Athália 
majdnem százéves lehetett, s egyébként semmiféle érdeke nem fűződhetett 
ehhez a tömeggyilkossághoz. Ezeket az állítólagos gyilkosságokat pusztán 
kedvtelésből követte el, s azért, hogy ürügyet szolgáltasson Jójada főpapnak 
az ő megölésére. Izrael és Júda királyainak ebben a korszakában olyan 
öldöklési és mészárlási jeleneteket láthatunk, amelyekhez foghatót legfeljebb 
a görények történetében lehetne találni, ha valamilyen baromfíudvárbeli kakas 
megírta volna a történetüket." 

Ráadásul a bibliában mindig a képtelenségek vannak túlsúlyban. Hogyan 
menekült meg az általános vérfürdő elől Akházia legkisebb fia? Nagynénje, 
Jóséba mentette meg, aki elrejtette. De kicsoda ez a Jóséba? Akházia nővére 
és Athália leánya (Királyok második könyve, 11, 2.); azonkívül Jójada főpap 
felesége (Krónika második könyve, 22, 11.) Az istentelenségéről híres Athália 
a királyné tehát, aki csak Baálnak hódolt, leányát Jehova főpapjához adta 
feleségül! És a kis Joás titokban a templomban nevelkedett. Hat éven át 
Athália egyedül uralkodott (Királyok második könyve, 11, 3.), és fogalma sem 
volt vejének ellene irányuló, tartós összeesküvéséről. A hetedik esztendőben 
azután Jójada összehívta Jehova hűséges hadvezéreit, megmutatta nekik 
Akházia ifjú fiát, s királlyá kiáltatta ki. Atháliát pedig, aki a történtekre 
odaszaladt, megölték a Dávid palotájának istállóihoz vezető úton. (16. vers.) 
Ez alkalommal lemészárolták Matthánt, Baál főpapját, Jójada vetélytársát is. 
(18. vers.) 

A Királyok második könyvének 12. fejezete Joás  uralkodásával 
foglalkozik, amely bizony nem volt valami fényes. Egyetlen érdekes 
mozzanata a perselyezés dicső intézményének feltalálása, amely Jójada 


főpaptól származott. A templom ugyanis javításra szorult. Joás már előbb 
kijelentette, hogy ez a papok feladata, s evégből különböző összegeket 
kapnak, akár általános adókivetés, akár a hívek adakozása révén. Joás 
uralmának huszonharmadik évében azonban még semmiféle tatarozás nem 
történt, holott a papok állandóan behajtották járandóságukat. (6. vers.) A 
király ezért elhatározta, hogy rendet teremt. Úgy rendelkezett, hogy a papok 
többé nem kaphatnak közvetlenül pénzt, s ennélfogva a tatarozás terhe sem 
hárul többé rájuk. 

"És Jójada pap vett egy ládát, és annak a fedelén csinált egy nyílást, és 
helyezteté azt az oltár mellé jobbfelől, amely felől az Úr házába bemennek, 
hogy abba töltsenek a papok, a templom küszöbinek őrizői minden pénzt, 
amelyet az Úr házába hoznak. 

És mikor látták, hogy sok pénz van a ládában, felment a király íródeákja a 
főpappal együtt, csomóba kötötték és megszámlálták a pénzt, amely az Úr 
házában találtatott. 

És a megmért pénzt a munka vezetőinek kezeibe adták, akik az Úr házához 
voltak rendelve, és ezek kiadták azt az ácsoknak és építőknek, akik a házon 
dolgoztak." (9-11. vers.) 

Látható, hogy a persely feltalálása nélkül a templom javítása sohasem 
készült volna el. 

A Királyok könyvéből az derül ki, hogy Joás istenfélő uralkodó volt. A 
Krónika könyve szerint azonban mégis rosszul végezte. (Második könyv, 24. 
fej.) Visszaállította az Aserák és más hamis istenek bálványainak tiszteletét. 
Meg is botránkozott ezen Zakariás, aki apjának, Jójadának halála után Jehova 
főpapja lett. Joás felbőszült Zakariás szemrehányásain, s megköveztette a 
főpapot a templom előcsarnokában (21. vers.), Joást viszont két szolgája ölte 
meg: Zabád és Józabád. (26. vers.) Ez a király negyven esztendeig uralkodott. 
A trónon fia, Amásia követte. 

Visszatérve a Királyok könyvéhez, megtudjuk, hogy Izraelben a rettegett 
Jéhu utóda a fia, Joákház volt, aki tizenhét évig tartó uralkodása alatt gúnyt 
űzött Jehovából. Fel is dúlták országát a síriai királyok: előbb Hazáéi, majd a 
fia, Benhadád. Hogy az izraelitákat miszlikbe aprították, ez még semmi! A 
következő versből ítélhetünk a helyzetről: "Pedig nem hagyattatott meg 
Joákháznak több nép, mint ötven lovag, tíz szekér és tízezer gyalogos; a többit 
mind megölte Síria királya, és olyanná tette, mint a cséplő pora." (Királyok 
második könyve, 13, 7.) 

Joákház után fia, Joás következett, akit nem szabad összetéveszteni a másik 
Joással, Júda királyával. Az izraeli Joás, Jéhu unokája, hadat indított Amásia, 
a júdai Joás fia ellen, ízzé-porrá zúzta Bethsémesnél, négyszáz singnyi rést 
ütött Jeruzsálem falán, és kifosztotta a templom és a királyi ház kincsestárát. 


Az izraeli Joás uralkodása idején halt meg Elizeus próféta. 

"És megbetegedett Élizeus olyan betegséggel, amelybe bele is halt, és 
lement hozzá Joás, az Izrael királya, és arcára borulván sírt és monda: Édes 
atyám, édes atyám! Izrael szekerei és lovagjai!" (13, 14.) 

Immár másodszor találkozunk a bibliában ezzel a furcsa felkiáltással, de 
semmiféle magyarázatot nem ad rá a szent szerző. Különben nem is fontos. 
Folytassuk. 

"És monda néki Elizeus: Végy kézívet és nyilakat. És ő kézívet és nyilakat 
vett kezébe. 

Akkor monda az Izrael királyának: Fogd meg kezeddel a kézívet. És ő 
megfogván azt kezével, Elizeus is rátette kezeit a király kezeire; 

És monda: Nyisd ki az ablakot napkelet felől. És mikor kinyitotta, monda 
Elizeus: Lőjj! És lőtt. Akkor monda: Az Úrnak győzedelmes nyila ez, 
győzedelmes nyíl a síria-beliek ellen; mert megvered a síriabelieket Afekben a 
megsemmisülésig. 

Monda azután: Vedd fel a nyilakat. És felvette. Ő pedig monda az Izrael 
királyának: Lőjj a földbe, és bele lőtt a földbe háromszor; azután abbahagyta. 

Akkor megharaguvék reá az Isten embere, és monda: Ötször vagy hatszor 
kellett volna lőnöd, akkor megverted volna a síriabelieket a megsemmisülésig; 
de így már csak háromszor vered meg a síriabelieket. 

Azután meghalt Elizeus, és eltemették." (15—20. vers.) 

Nézetünk szerint hiába próbálná megérteni bárki, hogy Izrael királya — 
akinek férfi alattvalói az előző kormányzat alatt ezerötven főre fogyatkoztak — 
vajon miképpen irtotta volna ki a szíriaiakat, ha három helyett hat nyilat lő a 
földbe. Elizeus tehát nemcsak azt tudta, aminek történnie kell, hanem azt is, 
ami nem fog történni. Hát ez pompás! 

"A moábita portyázó csapatok pedig az országba törtek a következő 
esztendőben. 

És történt, hogy egy embert temettek, és mikor meglátták a csapatokat, 
gyorsan odatették azt az embert az Elizeus sírjába; de amint odajutott és 
hozzáért az Elizeus tetemeihez, megelevenedett és lábaira állott." (20-21. 
vers.) A portyázó moábitáknak nyilván inukba szállt a bátorságuk, és kereket 
oldottak. 

Az örökké elégedetlen bibliakritikusok megint csak kifogásokat tesznek. 
Azt kérdezik, miért nem támasztotta fel Jehova magát Elizeust, ahelyett, hogy 
életre keltett egy teljesen ismeretlen és cseppet sem érdekes salabaktert, akit 
véletlenül a próféta sírjába vetettek. Felteszik a kérdést, hogyan lehetett ez a 
sír egy év múltán még mindig nyitva — ami igen kapóra jött. Azt firtatják, mi 
történt ezzel a feltámasztott emberrel, és csodálkoznak rajta, hogy egy ilyen 
rendkívüli esemény után, a második életében sem tartotta fontosnak, hogy 


hírnevet szerezzen magának. Végül pedig, ha Elizeus csontjaiban ilyen 
titokzatos erő rejlett, akkor ugyan miért nem gondoltak többé ennek 
felhasználására. Hiszen e csontváz révén — ha a módszer általánossá válik — 
valamennyien halhatatlanok lehetnénk! 

Elizeus halálától az izraeli és a júdai királyság végéig olyan politikai 
zűrzavar honolt, hogy az olvasó nehezen ismerheti ki magát benne, hacsak 
nincs a szeme előtt a királyok trónöröklési táblázata. 

Izraelben: Joást fia, II. Jeroboám követi, aki negyvenegy évig uralkodik 
(14, 23.); II. Jeroboám utóda fia, Zakariás (29. vers.), Jéhu utolsó ivadéka, aki 
csupán hat hónapig király. (15, 8.) Egy Sallum nevű hadvezér megöli (10. 
vers.), megszerzi a trónt, de csak egy hónapig ülhet rajta (13. vers.), mivel 
meggyilkolja Menáhem - egy másik, szerencsésebb hadvezér, aki tíz 
esztendeig uralkodik. (17. vers.) Ezalatt adót fizet Púinak, Assíria királyának. 
(19-20. vers.) Menáhem békésen hal meg a saját ágyában, követője Pekája 
nevű fia (22. vers.), két évig kormányoz. (23. vers.) Őt Péka hadvezér teszi el 
láb alól (25. vers.), trónra lép és húsz évig marad uralmon (27. vers.); ezalatt 
hadakozik Tiglát-Piléser assír királlyal, s a háborúban elveszíti egész Galileát 
és Natthali törzsét, amelynek tagjait szolgaságba hurcolják. (29. vers.) Végül 
Hóseás megdönti Péka uralmát, és megöli. (30. vers.) Ezután ő kormányoz 
kilenc évig (17, 1.), de azután foglyul ejti Salmanassár, assír király, aki három 
évi ostrom után elfoglalja Samariát (5. vers), és elpusztítja Izrael királyságot. 
Hóseást és volt alattvalóit rabságba hurcolják és szétszórják Halába, Háborba 
és a médek városaiba. (6. vers.) 

Júdában: Amásia huszonkilenc esztendei uralkodás után (14, 2.), Lákisban 
összeesküvők áldozatául esik (19. vers), és a koronát a nép Amásia fiának, a 
tizenhat éves Azáriának juttatja, s ez ötvenkét esztendeig uralkodik 
Jeruzsálemben. (15, 2.) Utána fia, Jótám kerül a trónra (7. vers.), és tizenhat 
éven át uralkodik. (33. vers.) E jámbor királyt Akház nevű fia követi (16, 1.), 
aki szintén tizenhat évig kormányoz, de istentelen (2. vers.), és azzal válik 
nevezetessé, hogy szövetkezik Tiglát-Piléser assír királlyal, Péka izraeli és 
Réczin síriai király ellen. (5-9. vers.) Akház utóda fia, Ezékiás (20. vers.), 
példásan istenfélő uralkodó -— akiről még lesz néhány szavunk — s 
huszonkilenc évig kormányoz. (18, 2.) Erre az időre esik Izrael királyságának 
feldúlása. Fia, Manasse (21, 1.) lép ezután trónra és ötvenöt évig uralkodik, s a 
leggyalázatosabb tetteket követi el, amelyek mélységesen elszomorítják 
Jehovát. (2. vers.) Utána fia, Amon kerül trónra (19. vers.), s atyjának rossz 
példáját követi. (20. vers.) Két év múlva azonban szolgái meggyilkolják. 
Jósiás nevű fia lép örökébe (26. vers.), és harmincegy esztendeig (22, 1.) 
jámborán uralkodik. Csatában esik el, Nékó egyiptomi fáraó keze által. A 
jámbor, de balszerencsés Jósiást egyik fia, Joakház követi, akit a nép királlyá 


ken fel. (23, 29-30.) Csupán három évig uralkodik (31. vers.), és Nékó 
fogságába esve, Egyiptomban hal meg. (34. vers.) Nékó ezután Jósiás egy 
másik fiát, Joakimot ülteti trónra, s az tizenegy évig kormányoz. (36. vers.) 
Ennek utóda a fia, Joákin, akit a biblia Jekoniásnak is nevez, de uralma csak 
három hónapig tart (24, 8.): Nabukodonozor, Babilónia királya ugyanis betör 
Júda országába, kirabolja a templomot, és sok foglyot visz magával, köztük 
Joákint is (10-16. vers.), és helyette a nagybátyját, Mattaniát ülteti trónra. (17. 
vers.) Ez utóbbi Sédékiás néven vált ismertté, s Júda utolsó királya volt. 
Uralkodásának tizenegyedik esztendejében (25, 2.) ugyanis Nabukodonozor 
hadai — tizennyolc hónapi ostrom után — elfoglalták Jeruzsálemet (4. vers.), a 
királyi hercegeket lemészárolták, Sédékiást megvakították és kettős 
vasbilincsbe verve, népének maradékával együtt babiloni fogságba hurcolták. 
(7. vers.) Nabukodonozor pedig felgyújtotta Salamon templomát és a palotát, s 
romba döntötte Jeruzsálemet. (9—10. vers.) 

"Tehát így oldódik meg a zsidó történelem legjelentősebb fejezete — írja 
Voltaire. — Előbb elpusztul az izraeli királyság tíz törzse, hamarosan pedig 
fogságba esik a másik két törzs. Ez az eredménye a javukra végrehajtott sok- 
sok csodának. A keresztény bölcsek fájdalommal látják ősatyáik balsorsát, 
akik az üdvösség útját egyengették számukra. A szkeptikusok pedig titkos 
örömmel szemlélik egy nép csaknem teljes megsemmisülését, amelyet 
bálványimádásra hajló babonások, kicsapongók, útonállók, vérszomjas, ostoba 
és könyörtelen zsarnokok hitvány tömegének tekintenek. Ez a fordulat új 
helyzetet teremt, új szereplőket vet fel. Ugyan miféle népek és asszír királyok 
lehettek azok, akik oly messziről jöttek ide, hogy rátörjenek egy kis népre, 
amely Cocle-Szíria közelében lakott, Dán és Beersébe között, egy körülbelül 
ötven mérföld hosszú és tizenöt mérföld széles területen, s azt remélte, hogy 
kiterjesztheti uralmát az Eufráteszig, a Földközi-tenger és a Vörös-tenger 
mellékére?" 

Azon epizódok között, amelyek némi vidámsággal fűszerezik a zsidók e 
viszontagságos korszakának évkönyveit, elsősorban Tóbiás történetét kell 
említeni. Ez abban az időben keletkezett, amikor Izrael királysága megdőlt, 
lakossága fogságban sínylődött. 

Ez a história nem található sem a Királyok könyvében, sem a Krónika 
könyvében. Külön szerepel azoknak a műveknek a csoportjában, amelyeket a 
zsidók tisztelnek ugyan, de nem tartják közvetlenül isteni sugallatúaknak. A 
katolikusok viszont elismerik Tóbiás könyvét. A tridenti zsinat kánoni 
könyvnek nyilvánította. Ez szükségessé teszi, hogy legalább kivonatosan 
közöljük az ószövetségről nyújtott általános áttekintésünk során. 

"Tóbiás Neftáli törzséből és abból a városából való volt (mely felső 
Galileában Náász-szon felett terül el, azon az úton túl, mely Széfet városától 


balra, nyugat felé vezet). — Szalmanaszárnak az asszírok királyának idejében 
lett fogollyá, de a fogságban sem tért le az igazság útjáról." 

Így kezdődik Tóbiás könyve." E sorok olvasásakor élénken sajnáljuk, hogy 
az említett Szalmanaszár nem készíttetett megbízható térképet országairól. Így 
csak nagy nehezen lehet kideríteni, hogy a Tigris menti Ninive királya létére, 
miként tudott átröppenni a babiloni királyság fölött, hogy rabláncra fűzze a 
Jordán partjának lakóit és egészen a Kaspi-tenger környékéig kiterjessze 
hódításait. Ez szakasztott olyan, mintha a Konstantinápolyban uralkodó 
szultán, basi-bozukjaival egyetemben könnyedén átugrana Ausztrián és 
foglyul ejtené s birodalmába hurcolná Poroszország lakosságát. De menjünk 
tovább. 

"Így tehát eljárt mindazokhoz, akik a fogságban voltak, és üdvös 
intelmeket adott nekik. 

Amikor aztán egyszer eljutott Rágesbe, a médek városába, s abból a 
pénzből, amellyel őt a király megtisztelte, éppen tíz ezüst talentum volt nála. 

És nemzetének nagy sokadalma közepette szűkölködni látta Gábelust, aki 
az ő törzséből való volt, kezeírása ellenében odaadta neki az említett 
ezüstmennyiséget." (1, 15—17.) 

Csodálatos, hogy egy fogoly ilyen bőkezű ajándékot kapjon a népét 
rabszolgaságban tartó uralkodótól, hiszen tíz talentum ezüst nem kevesebb, 
mint ötvenezer frank, mai pénzben. Ez minden bizonnyal nagy összeg lehetett 
egy mosónő férjének. Tóbiás felesége, Anna ugyanis vászonfehérítéssel és 
javítással foglalkozott. (2. fej.) Valóban nem győzi bámulni az ember ezt a 
Tóbiást, aki elmegy a Ninivétől négyszáz mérföldre eső Rágesbe, hogy 
kölcsönadjon ötvenezer frankot a koldusszegény Gábelus zsidónak, aki 
valószínűleg sohasem tudja visszaadni! Ez túlságosan szép. 

"Tóbiás azonban jobban félte Istent, mint a királyt, azért titokban 
összeszedegette a legyilkoltak holttesteit, házában eldugta és éjfél körül 
eltemette őket. 

Történt pedig, hogy egyik nap fáradtan érkezett haza a temetésről, lefeküdt 
a fal mellé és elaludt." 

(2. 9-10.) 

Ezt teszi egy olyan gazdag ember, aki ötvenezer frankot ad kölcsön 
Rágesben! Hát miért nem a szobájában pihent le? 

"Miközben aludt, a madárfészekből meleg ganéj hullott a szemeDe és 
megvakult." (11. vers.) 

A természetrajzban jártas bírálók szerint a madárgané senkit sem vakíthat 
meg. Tóbiásnak legfeljebb csak sürgősen meg kellett volna mosakodnia. 

közöljük. — Szerk. 


"Történt pedig ugyanazon a napon, hogy Sára, Ráguel lánya, Rágesben, a 
médek városában, atyjának egyik szolgálóleánya részéről becsmérlést hallott; 
hét férfiúnak adták ugyanis feleségül, de egy Ásmodeus nevű gonosz lélek, 
mihelyt beléptek hozzá, megölte őket. 

Mikor pedig megfeddette a leányt hibájáért, ez ily módon válaszolt neki: 
Ne lássunk tőled soha fiút vagy leányt a földön, te férjeid gyilkosa! 

Tán engem is meg akarsz ölni, amint már hét férfiút megöltél? Erre a szóra 
Sára elvonult házának felső kamrájába, és három nap meg három éjjel sem 
nem evett, sem nem ivott, hanem állhatatosan imádkozott és könnyek között 
könyörgött az Istenhez, hogy szabadítsa meg ettől a gyalázattól. 

Történt pedig, hogy a harmadik napon, amikor befejezte könyörgő imáját, 
áldotta az Urat. 

Ilyképpen: Áldott a te neved, atyáinknak Istene, ki ha megharagszol is, 
irgalmasságot gyakorolsz, és a sanyarúság idején megbocsátod a bűnöket 
azoknak, akik kérlelnek téged. 

Feléd fordítom, Uram, orcámat, hozzád emelem szememet. 

Kérlek, Uram, oldj fel engem e gyalázat kötelékéből, avagy ragadj el 
végképp a földről." (3, 7—15.) 

A bibliakritikusok megállapítják, hogy a zsidók addig sohasem hallottak 
semmiféle ördögről vagy gonosz lélekről; a jó és a gonosz szellemeket 
Perzsiában eszeltek ki Zoroaszter vallásának a követői. E hit tanítása szerint 
két, egyforma hatalmú isten létezik: az egyik Ormuzd, a jó kútfeje, a másik 
pedig Ahrimán, a rossz forrása. Mindkét isten seregnyi jótét léleknek, illetve 
gonosz szellemnek parancsol. Perzsiából ezek a démonok KaMHeába 
vándoroltak, és végül Görögországban telepedtek meg, ahol Platón bőkezűen 
minden embernek adott egy jó és egy rossz szellemet. Shamaddai, akit 
Ásmodeusnak fordítanak, a főördögök egyike volt. Calmet benedekrendi atya, 
Ásmodeushoz fűzött magyarázataiban kijelenti, hogy az ördögöknek többféle 
csoportját ismerjük: vannak vezér és főszellemek, és vannak alárendelt, 
alantas szellemek. Tehát minden egyöntetűen arra vall, a bibliát alkotó 
különböző könyvek tanúsága alapján, hogy a zsidók mindig csak utánzók 
voltak. Sorra átvették szomszédaik és uraik vallási szertartásait, de nemcsak a 
szertartásaikat, hanem a legendáikat is. Így például a médek és az asszírok 
fogságából visszatérve, magukkal hozták a perzsa és a kaldeus legendákat és 
hozzátoldották a saját dogmáikhoz. 

Azok a kifejezések, amelyeket Tóbiás könyvének szerzője használ, azt 
sejtetik, hogy Ásmodeus szerelmes volt Sárába és féltékeny keci ett rá. Ez a 
gondolat megfelel a szellemekről, tündérekről, angyalokról, ókori istenekről 
szóló tanításnak. Valamennyien földi lányokat szerettek. Mózes első 
könyvében már láthattuk, hogy az isten fiai vagy angyalai emberek lányait 


szerették, és óriás gyermekeket nemzettek. 

Ez a hely nem alkalmas arra, hogy elismételjük mindazt, amit a teológusok 
összeírtak a férfi és nő alakban megjelenő szellemekről és lidércekről, a 
képzeletbeli egyesülésekből született csodálatos emberekről, a száz- meg 
százféle módon a fiúk és leányok testébe behatoló különféle ördögökről; 
megidézésük és elűzésük módszereiről; az effajta temérdek babonáról, 
amelyet az ámítok minden korban az ostobák becsapására használtak fel. 
Mindez túl messzire vezet. Ez lesz a tárgya egy másik művemnek, amely "A 
hit furcsaságai" címen fog megjelenni. 

"Abban az időben mindkettőnek (Tóbiásnak és Sárának. — Szerk.) a 
könyörgése meghallgatásra talált a fölséges Isten dicsőséges színe előtt. 

És Ráfáel, az Isten szent angyala azt a küldetést kapta, hogy gyógyítsa meg 
mindkettőjüket, akik egyidőben mondották el imádságukat az Úr színe előtt." 
(24-25. vers.) 

Ráfáel feladata volt az is, hogy Sárát férjhez adja Tóbiás fiához, 
Ásmodeust, a gonosz szellemet pedig megbéklyózza; mivel isten úgy 
rendelkezett, hogy az ifjú Tóbiásnak van joga nőül venni Sárát. 

Ez az első eset, hogy a szentírás a nevén említ egy angyalt. A 
bibliamagyarázók egyöntetűen elismerik, hogy az angyalok nevei kaldeus 
eredetűek: Rafael, isten orvosa; Uriel, isten tüze; Azrael, isten nemzetsége; 
Mihály, istenhez hasonlatos; Gábriel, isten embere. A perzsa angyalok 
egészen más névre hallgattak: Mah, Kur, Dubadur, Bahman stb. A zsidók a 
kaldeusok és nem a perzsák rabságában éltek, így a kaldeusok angyalait és 
ördögeit vették át, s egészen újfajta szellemvilágot teremtettek maguknak, 
amelyre azelőtt nem is gondoltak. Láthatjuk tehát, hogy ennél a népnél 
minden megváltozik, amint urait változtatja. Amikor a zsidók a kanaániak 
igájában sínylődnek, átveszik isteneiket; mihelyt az asszíroknak nevezett 
királyok foglyai, az ő jótevő és gonosz angyalaikat tisztelik. 

"Közben Tóbiás, mivel úgy gondolta, hogy könyörgése meghallgatásra 
talál és meg fog halni, magához hívta fiát, Tóbiást, és így szólt hozzá: 
Hallgasd meg fiam ajkamnak igéit és vésd őket mélyen a szívedbe. 

Ha majd magához szólítja az Isten lelkemet, temesd el testemet, légy 
tisztelettel anyád iránt élte minden napján." (4, 1—3.) 

Ezután hosszú szónoklat következik, amely így végződik: 

"Arra is figyelmeztetlek, fiam, hogy amikor még kicsi voltál, tíz talentum 
ezüstöt adtam Gábelusnak, Rágesben, a médek városában; keze írása nálam 
van." (21. vers.) 

Azután Tóbiás átadja fiának a Gábelus által aláírt adóslevelet (5, 3.), és azt 
ajánlja, keressen magának útitársat. (4. vers.) 

"Tóbiás erre kiment és találkozott egy viruló ifjúval, aki felövezve és 


mintegy útra készen állott ott. 

Minthogy pedig nem tudta, hogy az Isten angyala az, köszöntötte őt és így 
szólt: Honnét való vagy, jó ifjú? 

Erre ő így felelt: Izrael fiai közül való vagyok. Tóbiás így szólt hozzá: 
Tudod-e azt az utat, amely a médek országába visz? 

Ő így felelt neki: Tudom, gyakran járom minden útját, megszálltam már 
Gábelus testvérünknél is, aki Rágesben lakik, a médek városában, mely az 
ekbatánai hegységben van." (5—8. vers.) 

Mennyire kapóra jött mindez! Az ifjabb Tóbiás mindjárt bemutatta apjának 
az útra öltözött fiatalembert. Ez kijelentette, hogy Azariásnak hívják, és a nagy 
Ananiás nemzetségéből származik. (15. vers.) Az öreg Tóbiás történetesen 
ismerte Ananiást, aki szegről-végről rokona is volt. Ezután a gyámolító 
útitársnak járó bért vitatták meg. Tóbiás megkérdezte, vajon elegendő lész-e 
napi egy drachma, az útravalón kívül, akárcsak a fia számára. Megígérte 
továbbá, hogy ha sikerrel térnek vissza, még meg is toldja valamivel. Ebben 
meg is egyeztek. 

Igen furcsa, hogy a zsidó Tóbiás, aki akkor Ninivében lakott, nem zsidó, és 
nem is méd pénzben számolt. A drachma ugyanis görög pénzegység. Az ifjú 
Tóbiás tehát útnak indult az ál-Azariással, és "elkísérte őt kutyája is". 

Elképzelhető, hogy az utazás nem zajlott le kaland nélkül. 

Tóbiás "első szálláshelye a Tigris folyó mellett volt. 

Mikor kiment, hogy megmossa lábát, íme előjött egy igen nagy hal, és el 
akarta nyelni. 

Tóbiás megijedt tőle, és hangos szóval így kiáltott: Uram, reám támad! 

Odaszólt erre az angyal: Ragadd meg kopoltyúját és húzd magadhoz! Ő 
megtette, s kihúzta a szárazra, és az elkezdett ficánkolni lába előtt." (6, 1—4.) 

Rejtély, hogy egy ilyen hatalmas hal, amely fel tud falni egy embert, 
miként tűrhette ezt? Hogy kurtán-furcsán megragadják a kopoltyújánál fogva, 
mint valami nyulacskát, amelyet a fülénél fogva akasztanak fel? Ilyen apróság 
azonban nem ejti zavarba a teológusokat. Nyilvánvaló, hogy akkora édesvízi 
halak nem léteznek. Bizonyára Jehova telepítette kivételesen a folyóba ezt a 
szörnyű jószágot. Egyenesen erre az alkalomra teremtődött, isteni beavatkozás 
műve, s ezért felesleges kutatni, vajon milyen fajtához tartozott ez a vízi 
szörny. 

Az angyal ezután meghagyta az ifjú Tóbiásnak, hogy bontsa fel a halat és 
tegye félre a szívét, a máját és az epéjét. FE művelet elvégeztével megsütötték a 
halat, és a két útitárs egészen Ekbatánig belőle táplálkozott. "Akkoron Tóbiás 
kérdést intézett az angyalhoz és monda neki: Kérlek, Azariás testvér, mondd 
meg nekem, milyen gyógyító erejük van azoknak a részeknek, amelyeket 
félretétettél velem a halból? 


Feleletül az angyal ezt mondotta neki: Ha szívéből egy kis darabot parázsra 
helyezel, ennek a füstje a gonosz lelkek minden fajtáját kiűzi férfiból és nőből 
egyaránt, úgy hogy nem közeledik többé feléjük. 

Az epe pedig arra jó, hogy bekenjék vele a szemet, ha hályog van rajta, és 
az meggyógyul." (7—9. vers.) 

Majd Ráfáel azt tanácsolta az ifjú Tóbiásnak, hogy rokonánál, Ráguelnél 
kérjen szállást és vegye feleségül a lányát. Ez utóbbit illetően Tóbiás 
ugyancsak habozott. 

"Tóbiás erre így válaszolt: Úgy hallom, hogy hét férfiúnak adták, és azok 
meghaltak, sőt azt is hallottam, hogy a gonosz lélek ölte meg őket. 

Attól félek, hogy ugyanaz megtörténhetnék velem is, és így, mint hogy 
szüleim egyetlené vagyok, öregségüket szomorúság közepette juttatnám az 
alvilágba. 

Erre Ráfáel angyal monda neki: Hallgass ide, s én megmutatom neked, kik 
azok, akiken a gonosz léleknek hatalma van." (14-16. vers.) 

"Mindjárt az első éjszakán pedig égesd el a hal máját, és a gonosz lélek 
elmenekül." (19. vers.) 

E szavak hallatán bizalom ébredt Tóbiásban, egy csapásra beleszeretett 
Sárába, és szívébe zárta. Jegyezzük meg, hogy a fiatal Tóbiás még nem is látta 
lányrokonát! 

"Betértek tehát Ráguelhez, és Ráguel örömmel fogadta őket. 

Amint pedig rátekintett Ráguel Tóbiásra, monda feleségének, Annának: 
Mennyire hasonlít ez az ifjú nővérem fiához!" (7, 1-2.) 

Az ifjú Tóbiás felfedi kilétét. Összeölelkeznek, nagy lakomát csapnak, 
Tóbiás azonban nem hajlandó az ételekhez nyúlni, hacsak Ráguel azon 
nyomban hozzá nem adja a leányát. Ráguel azt feleli, hogy szívesen 
beleegyezik. Mégis szükségesnek tartja közölni a fiatalemberrel a 
nászéjszakán meghalt hét férj szörnyű históriáját. Tóbiás azonban kitart 
elhatározása mellett, és kijelenti, hogy ő nem fél semmitől. 

Ráguel "erre megfogta leánya jobbját, belehelyezte Tóbiás jobbjába és így 
szólt: Legyen veletek Ábrahám Istene, Izsák Istene meg Jákob Istene, ő 
kössön össze benneteket és teljesítse áldását rajtatok. 

Majd lapot vett elő, és elkészítették a házasságlevelet." (15-16, vers.) 
Éljetek boldogul! 

"Közben Ráguel magához szólította feleségét, Annát, és meghagyta neki, 
rendezzen be egy másik hálókamrát. 

Mikor oda bevezette leányát, Sárát és az könnyezett, így szólt hozzá: 
Bátorság, leányom! Az ég Ura örvendeztessen meg téged kárpótlásul azért a 
szomorúságért, melyet elszenvedtél." (18-20. vers.) 

"Amikor azután befejezték a lakomát, bevezették hozzá az ifjút. 


Tóbiás pedig megemlékezve az angyal szavairól, kivett tarisznyájából egy 
darab májat és azt tüzes parázsra helyezte. 

Erre Ráfáel angyal megragadta a gonosz lelket, és Felső-Egyiptom 
pusztájában megbilincselte." (8, 1—3.) 

Egyes hittudósok azon tűnődtek, hogy ha Ásmodeus ördögöt meg is 
bilincselték, de vajon pontosan hol történt az eset — roppant fontos kérdés! 
Megoldására tengernyi tintát pocsékoltak. A legnagyobb szélhámosok az 
egyik egyiptomi kolostorban élő barátok, akik egy igen mély kutat 
mutogatnak a zarándokoknak, s azt állítják, hogy Ráfáel itt kötözte meg 
ellenfelét, és az még most is ott tartózkodik. Némi adomány fejében a jámbor 
szerzetesek azt is megengedik, hogy a zarándok követ dobjon vagy néhány 
csepp szenteltvizet szórjon a kútba, s így növelje a tehetetlenségre kárhoztatott 
démon kínszenvedését. 

Miután a gonosz lélek eltávozott a szobából, Tóbiás letérdelt az ágyon és 
így fohászkodott: 

"Te tudod, Uram, hogy nem élvezetvágyból teszem nővéremet 
feleségemmé, hanem tisztán csak az utódok után való vágyból, hogy áldassék 
bennük neved örökkön-örökké. 

Sára pedig így szólt: Könyörülj rajtunk, Uram, könyörülj rajtunk, hogy 
együtt öregedjünk meg egészségben mind a ketten." (9—10. vers.) 

Ezután lefeküdtek és az első éjszakán békésen aludtak. 

Ezalatt Ráguel, aki bizonyos volt benne, hogy Tóbiás nem ússza meg ép 
bőrrel, sírt ásatott a kertben. (11. vers.) Amikor azonban másnap reggel 
megtudta, hogy veje ép és egészséges, leírhatatlan öröm fogta el. 
Megparancsolta szolgáinak, temessék be az árkot, és úgy határozott, hogy a 
lakodalom két hétig tartson. 

"Átengedte pedig egyúttal Ráguel Tóbiásnak a felerészt mindenből, amivel 
rendelkezett, és írást adott, hogy haláluk után a megmaradt másik fél rész is 
Tóbiás tulajdona lesz." (24. vers.) 

A menyegző alatt Ráfáel angyal, aki már visszatért Felső-Egyiptomból, 
Azariás képében megjárta Rágest; az adós Gábelus sikerrel intézte ügyeit, és 
könnyűszerrel visszaadta a tíz talentumot, amelyet az öreg Tóbiástól kapott. 
(9. fej.) 

Végül Tóbiás, ifjú felesége, angyali útitársa és kutyája visszaérkezett 
Ninivébe, ahol az öreg vak már-már kétségbeesett. 

"Ekkor Tóbiás vett a hal epéjéből és megkente atyja szemét. 

Körülbelül egy félóráig tartott, és a hályog, mint valami tojáshártya, 
kezdett leválni szeméről. 

Tóbiás megfogta, lehúzta szeméről és azonnal visszakapta látását." (11, 
13—15.) 


Nem maradt más hátra, mint hogy Azariás megkapja ígért bérét; ő azonban 
visszautasította a drachmákat, s közölte, hogy ő Ráfáel, a mennyei ranglétra 
hét főangyalának egyike — és eltűnt, mint a kámfor. (12. fej.) 

Mialatt az izraeli zsidók Ninivében, Rágesben, Ekbatánában és más méd 
városokban raboskodtak — bár a szegény rabok szolgákat, nyájakat és nagy 
házat tarthattak, mint Ráguel, mások pedig ötvenezer frankot adtak kölcsön 
könnyűszerrel a jóbarátjuknak, mint Tóbiás — eközben Júda királysága 
továbbra is fennállt. Eleinte a jámbor Ezékiás kormányzott, aki vallási 
kérdésben nem értette a tréfát. 

"Ő rontotta le a magaslatokat, törte el az oszlopokat, és vágta ki az Aserát, 
és törte össze az érckígyót is, amelyet Mózes csinált; mert mind az ideig az 
Izrael fiai jó illatot tettek annak, és nevezték azt Nékhustánnak." (Királyok 
második könyve, 18, 4.) 

A jóisten ezért győzelemre segítette a filiszteusok ellen. Jehova azonban 
bizonyos esetekben csak félig-meddig részesítette pártfogásában Ezékiást. 
Uralkodásának tizennegyedik évében például országába betört Sénakhérib, 
Szalmanaszár fia, és Júda uralkodója csak úgy tudta elérni a megszállás 
megszüntetését, hogy háromszáz talentum ezüstöt és harminc talentum aranyat 
fizetett Ninive királyának. (14. vers.) 

"És Ezékiás oda adott minden ezüstöt, amely találtatott az Úr házában és a 
király házának kincsei között. 

Ugyanebben az időben fosztotta meg Ezékiás az Úr templomának ajtait és 
az ajtók félfáit, amelyeket Ezékiás, Júda királya maga boríttatott be, és oda 
adta azokat Assíria királyának." (15—16. vers.) 

E fosztogatás után Sénakhérib békén hagyhatta volna Ezékiást. De szó 
sincs róla! Hamarosan újabb támadást indított. Egy bizonyos Rabsakét fogas 
kérdéssel Ezékiáshoz küldött, közben pedig seregével körülzárta Jeruzsákmet. 
A kérdés a következőképp hangzott: "Micsoda bizodalom ez, amelyben te 
bizakodtál?" (19. vers.) Ha ugyanis Jehovában bíztál, ez nem ment meg téged. 

Ezékiás három  békekövetet küldött Rabsakéhoz. Amikor ezek 
meghallották e fura beszédet, így szóltak: 

"Beszélj, kérlek, a te szolgáddal síriai nyelven, mert jól értjük; és ne beszélj 
velünk zsidóul e nép füle hallatára, amely a kőfalon van." (26. vers.) 

Rabsaké azonban erre még arcátlanabb lett. 

"Vajon a te uradhoz, vagy tehozzád küldött-é engem az én uram, hogy 
elmondjam e dolgokat, avagy nem inkább e férfiakhoz-é, akik a kőfalon ülnek, 
hogy azután veletek együtt egyék meg a saját ganéjokat, és igyák meg a saját 
vizeletöket?" (27. vers.) 

Ezékiás nyilván nem bízott túlságosan Jehovában, mivel mindjárt a 
legelején ellenállás nélkül tűrte, hogy kirabolják. Ésaiás próféta azonban — aki 


éppen abban az időben élt — bátorságot öntött belé, s ami a legfontosabb, a 
jóisten is a zsidók segítségére sietett. 

"És azon az éjszakán kijött az Úr angyala, és levágott az assíriabeli 
táborban száznyolcvanötezeret, és mikor jó reggel felkeltek, ímé mindenütt 
holttestek hevertek. 

És elindult, és elment, és visszafordult Sénakhérib, Assíria királya, és 
Ninivében maradt." (19, 35—36.) 

A biblia azután közli, hogy Sénakhéribet megölte két fia, Adramélek és 
Sarézer, s a gyilkosság után Örményországba menekültek. Sénakhérib egy 
másik fia, Esárhaddon lépett a trónra. (37. vers.) A következő fejezetben a 
szent szerző arról tudósít, hogy Ezékiás uralkodása utolsó esztendeiben 
szövetséget kötött Berodákh Baladán babiloni királlyal. (20, 12.) Ezek az 
állítások azonban egyáltalán nem egyeznek meg a régészeknek az asszír 
királyságokra vonatkozó felfedezéseivel. A híres khorsabadi palota — amelyet 
1842-ben tárt fel Botta, " moszuli francia konzul — felirataiból ugyanis kitűnik, 
hogy Berodákh Baladánt ugyanez a Szalma-naszár Sénakhérib atyja — űzte el 
Kaldeából, miután legyőzte a betlakini csatában (i. e. 709-ben). E győzelem 
után pedig Szalma-naszár elfoglalta Babilont, és az országot a ninivei 
királysághoz csatolta. Ugyan miként lehetett Ezékiás ennek a Berodákh 
Baladánnak a szövetségese, Esárhaddonnak, Sénakhérib fiának uralkodása 
idején, hiszen ez a babiloni király elveszítette birtokait a ninivei uralkodóval, 
Esárhaddon nagyapjával vívott háborújában. 

Ha pedig nem kívánjuk figyelembe venni a tudósok felfedezéseit, és inkább 
kizárólag a bibliára támaszkodunk, akkor is önként kívánkozik egy 
megjegyzés. Jehova ugyanis, aki Ésaiás próféta által kijelentette Ezékiásnak: 
"És megoltalmazom e várost, hogy megtartsam azt, énérettem és Dávidért, az 
én szolgámért" (19, 34.) — könnyen megtehette volna, hogy nem várja meg 
Sénakhérib második támadását. Mindenható lévén, oltalma alá vette 
Jeruzsálemet s így helyesebb lett volna mindjárt megvédelmeznie, és nem 
engedni meg Sénakhéribnek, hogy elhurcolja az ország javait és az isten 
hajlékául szolgáló templom kincseit. Az is érthetetlen, hogy Zebaoth úristen, 
aki ünnepélyesen Júda törzse oltalmazójának nyilvánította magát, és öldöklő 
angyala által egyetlen éjszakán száznyolcvanötezer asszírt pusztított el — miért 
hagyta cserben néhány év múlva ezt a törzset, amelynek kormánypálcája örök 
időre uralkodásra hivatott, miért engedte meg a legszentebb szentély 
elpusztítását egy másik asszír had által, és tűrte békésen Júda és Benjámin 
törzsének és a sok levitának fogságba vetését. . . 

Ezékiással kapcsolatban még egy tényt kell közölnünk, amely érdeklődésre 





56 Botta, Paul Emile (1802—1870), olasz születésű francia archeológus, konzul. Feltárta 
Ninive romjait. — Szerk. 


tarthat számot. Ez a herceg huszonöt éves korában került trónra, és sorsának 
könyvébe azt írta isten, hogy harminckilencedik évében hal meg. Bizonyos 
körülmények folytán azonban Jehova kitörölte a mennyei főkönyv e lapját, és 
azt írta helyébe, hogy Ezékiás ötvennégy esztendős koráig fog élni. 

Ezékiás tehát királyságának tizennegyedik évében megbetegedett, 
minthogy ez is meg volt írva odafönt, még mielőtt a mennyei törlőgumi 
működésbe lépett. Júda királya nem hívatott orvost. Ez merőben fölösleges lett 
volna, hiszen kéznél volt Ésaiás próféta, az isten elhatározásáról teljesen 
tájékozott szent ember. 

Amikor Ésaiás megtudta, milyen célból kíván tanácskozni vele a királyi 
beteg, nyomban odasietett. 

"Ésaiás próféta, az Ámós fia, monda néki: Azt mondja az Úr: Rendeld el 
házadat, mert meghalsz és nem élsz. 

Akkor arccal a falhoz fordult, és könyörgött az Úrnak, mondván: 

Óh Uram, emlékezzél meg róla, hogy te előtted hűséggel és tökéletes 
szívvel jártam, és hogy azt cselekedtem, ami jó volt a te szemeid előtt. És sírt 
Ezékiás nagy sírással. 

Azonban Ésaiás még alig ért a város közepére, "7" mikor az Úr beszéde lőn 
őhozzá, mondván: 

Menj vissza és mondd meg Ezékiásnak, az én népem fejedelmének: Azt 
mondja az Úr, Dávidnak, a te atyádnak Istene: Meghallgattam a te 
imádságodat, láttam a te könnyhulla tásidat, ímé én meggyógyítlak téged, 
harmadnapra felmégy az Úr házába; 

És a te idődet tizenöt esztendővel meghosszabbítóm." (20, 1—6.) 

Lord Bolingbroke tréfásan említi a zsidó isten rendelkezéseinek 
ingatagságát, és felveti a kérdést, vajon milyen alakban jelenhetett meg, 
amikor ott az előszoba közepén tudatta Ésaiással akaratának megváltoztatását. 

Ésaiás a legcsekélyebb álmélkodás nélkül teljesítette új megbízatását. A 
haldoklót azonban nyilván nem nyugtatta meg túlságosan a két ellentmondó 
jövendölés. 

"És mikor azt kérdezé Ezékiás Ésaiástól: Mi lesz a jele, hogy meggyógyít 
engem az Úr, és hogy harmadnapra felmehetek az Úr házába? 

Felele Ésaiás: Ez legyen jeled az Úrtól, hogy ő megcselekszi ezt a dolgot, 
amelyről szólott néked: Előremenjen-é az árnyék tíz grádiccsal, vagy 
visszatérjen-é tíz grádiccsal? 

És felele Ezékiás: Könnyű az árnyéknak tíz grádiccsal alábbszállani. Ne 
úgy, hanem menjen hátra az az árnyék tíz grádiccsal. 

És könyörgött Ésaiás próféta az Úrhoz, és visszatéríté az árnyékot Akház 
napóráján, azokon a grádicsokon, amelyeken már aláment volt, tíz grádiccsal." 

(8-11. vers.) 

"És monda Ésaiás: Hozzatok egy kötés száraz fügét ide. És hozának, és azt 
a kelevényre kötötték, és meggyógyult." (7. vers.) 

A hitetlenkedő bibliakritikusok tömege ízekre szedi a fügeköteg és a 
megkergült napóra históriáját. Azt állítják, hogy vagy csekélység volt Ezékiás 
betegsége, s egyszerű fügeflastrom is elmulasztotta; vagy pedig pusztán az 
isteni hatalom ereje eszközölte ki a halál küszöbén levő király gyógyulását — 
és akkor ez a füge nyilvánvalóan fölösleges. Ami pedig a napóra történetét 
illeti, Ezékiás, a bírálók szemében sült bolondnak látszik, amikor megállapítja, 
hogy az árnyéknak könnyebb előremennie, mint hátra. Hiszen mindkét 
esetben egyformán megszegi a természeti törvényeket, és egyaránt megbontja 
az égi rendet. Azonkívül, az árnyék hátrálása Akház napóráján nyilván nem 
egyéb, mint Józsué csodájának retusált másolata. A teológusok viszont 
habozás nélkül elhiszik, hogy a nap megállt Józsué számára, és hátrált Ezékiás 
kedvéért. Ugyanez az Ésaiás próféta, jövendöléseinek könyvében — a 38. 
fejezetben — visszatér erre az esetre, és világosan kijelenti: "A nap visszatért 
tíz fokkal"; Ésaiás azonban próféta létére nyilvánvalóan nagy bakot lőtt. 
Hiszen az árnyék mindig a nappal szemben áll, és ha a nap keleten van, az 
árnyék nyugat felé mutat. Akház napóráján az árnyék csak akkor hátrálhatott 
tíz fokkal reggel felé, ha a nap tíz fokkal előbbre haladt, este felé. Az árnyék 
olyan mozgása a számlapon — mint ezt a szent szerző közli — gyakorlatilag 
lehetetlen — még ha a csoda lehetőségét is elismernénk. Mindezt fontolóra 
véve, aznap bizonyára kétszer olyan hosszú volt a nappal, az éjszaka pedig 
teljesen elmaradt! 

A korra jellemző, különös események közül is kiválik azonban Ésaiás 
halála. Ez a férfi, aki a megtestesült csoda volt, semmilyen csodát sem tudott 
művelni azon a napon, amikor saját élete forgott veszélyben. 

Ezékiás fia és utóda, Manasse, ugyanis erősen kételkedett a napóra 
trükkjében, s éppoly istentelen volt, mint amennyire vakbuzgó az apja. 
Manasse meg akart győződni róla, vajon Esaiás a saját épségének megóvására 
is tartogat-e holmi fügét. Ezért elfogatta a prófétát, és megparancsolta, hogy 
fűrészeljék ketté. 

A szerencsétlen Ésaiást úgy kettényiszálták, mint egy közönséges deszkát. 
Sem Ráfáel, sem más angyal nem sietett segítségére. 

Meglehet, hogy hűséges szolgájának kínszenvedése idején Jehova éppen 
egy másik bolygó ügyeivel foglalatoskodott. 

Ha már e zavaros időszaknál tartunk, amely Júda királyságának bukását 
megelőzte, Juditról is kell beszélnünk, akinek páratlan hőstette örök időre 
híressé vált, s egy külön könyv tárgya. Ez az epizód annyira közismert, hogy 
elegendő néhány sorban vázolnunk. 


A biblia által pontosan meg nem határozott időben — de nem sokkal Júda 
királyságának pusztulása előtt — a történetírók és a földrajztudósok előtt 
teljesen ismeretlen Bethulia városát vette ostrom alá Nabukodonozor 
hadserege. Parancsnoka Holofernes tábornok volt, aki az asszír okmányokban 
sehol sem szerepel. Ez a Holofernes elvágta a várost vízzel ellátó csatornákat, 
úgy hogy az ostromlottak szomjúságukban úgy öltögették a nyelvüket, akár a 
pulikutyák nyáron. A helyzet tűrhetetlenné vált. Akkor egy Judit nevű szép 
bethuliai özvegyasszony — akinek férje árpaaratás idején, napszúrástól halt 
meg -— vállalkozott a haza megmentésére. Evégből felöltötte legszebb ruháját, 
meghintette magát bódító illatszerekkel és öreg néger szolgálója kíséretében 
az ostromlók táborába indult. Holofernes, aki mint a katonanép általában, 
rajongott a szépnemért, meghívta Juditot, hogy édes kettesben a sátorában 
ebédeljen vele. Nagy dínomdánomot csaptak, sűrűn ürítgették a poharakat, sőt 
a csemegénél már bókokat mondtak egymásnak. A lakoma után pedig, míg 
Holofernes elégedetten heverészett nyoszolyáján, Judit szaporán felkapott egy 
vágószerszámot és egyetlen nyisszantással lenyakazta a tábornokot. Mondja 
valaki ezek után, hogy a szerelemtől nem veszíti el néha a fejét az ember! 
Azután Judit, anélkül, hogy bárki is látta volna, visszatért a városba. Szerccsen 
komornája zsákba rejtette Holofernes fejét. Nabukodonozor fővezérének 
kobakját Bethulia falára tűzték, s amikor az ostromlók megpillantották, 
hanyatt-homlok kereket oldottak, eszükbe sem jutott, hogy egy másik 
parancsnok zászlaja alá álljanak. 

Megelégszünk annyival, hogy idézzük Voltaire megjegyzéseit erről a 
bibliai epizódról : 

"Bármely földrajztudós nagy zavarban volna Bethulia helyét illetően: 
egyesek Jeruzsálemtől negyven mérföldre északra helyezik, mások néhány 
mérfölddel délre képzelik. Egy tisztességes asszony azonban még nehezebben 
tudná igazolni a szépséges Judit viselkedését. Egy hadvezérrel enyeleg, s 
azután levágja a fejét — ez bizony nem ildomos dolog. Majd véres kezével a 
vértől csöpögő fejet egy szatyorba dugja, és szolgálójával békésen átsétál egy 
ötvenezer főnyi hadseregen keresztül, s egyetlen őrszem sem állítja meg — ez 
aztán nem mindennapi eset. 

Még páratlanabb az a tény, hogy e pompás hőstett után még százöt évig 
néhai férjének házában élt, mint ezt a 16. fejezet 28. verse közli. Ha 
feltesszük, hogy a vakmerő tett elkövetésekor harminc esztendős volt, akkor 
tehát százharmincöt évet élt. Calmet atya azzal a megállapítással próbálja 
tisztázni a helyzetet, hogy Judit hatvanöt esztendős volt, amikor rendkívüli 
szépsége megigéztc Holofernest. Ez a legszebb kor a férfi fejek elcsavarására 
és lenyisszantására. A szöveg azonban újabb nehézség elé állítja az olvasót. 
Megállapítja, hogy Judit életében senki sem háborgatta Izraelt; 


szerencsétlenségre pedig ez éppen a legnagyobb csapások időszaka volt." 

Egyébként szó szerinti fordításban így hangzik ez a részlet: "Eltének egész 
tartama alatt pedig, sőt még halála után sem volt sok évig senki sem, ki 
háborgatta volna Izraelt." (Judit könyve, 16, 30.) 

Ez a szöveg megint csak azt bizonyítja, hogy a biblia isteni sugallója 
milyen önhittséggel űz gúnyt a jámbor hívekből. Ha elfogadjuk Calmet 
benedekrendi szerzetes és a katolikus teológusok magyarázatát, amely szerint 
Holofernes megölésekor Judit hatvanöt esztendős volt (ami a szövegben sehol 
sem szerepel), és a 28. vers értelmében összesen százöt évet élt, nem pedig 
százöt évet e hőstette után — akkor is negyven évi időköz maradt az állítólagos 
cselekedet és a hősnő halála között. Ha pedig egybevetjük a Királyok könyvét 
(a Júda utolsó királyairól szóló fejezeteket) az asszír birodalmak történetéről 
való adatainkkal — akkor nagyszerű bizonyítékot kapunk arra, mennyire hamis 
Judit históriája. 

Sénakhérib második fia, Esárhaddon — akiről az imént esett szó — egy 
személyben Ninive és Babilon királya volt, miután nagyatyja, Szalmanaszár, a 
szárgonida dinasztia feje, elűzte Babilonból Berodákh Baladán királyt, 
Nabonassár utolsó ivadékát. Esárhaddon fővárosul megtartotta Ninivét, 
Babilonban pedig satrapát nevezett ki: Sédékiást. Ez utóbbi azonban 
Esárhaddon halálakor (i. e. 608) függetlennek nyilvánította országát, és 
ellenkirályként uralkodott Babilonban, V. Tiglat-Piléserral — Sénakhérib 
harmadik fiával és Esárhaddon utódával — szemben, valamint VI. Szárdanapal 
ninivei királlyal szemben (i. e. 660—647). Végül II. Asszurdanil (görög nevén 
Kiniladán), aki apját, VI. Szárdanapalt követte a trónon, elfoglalta Babilont, 
mégpedig uralkodásának legelső évében — vagyis 647-ben — és újra satrapákat 
nevezett ki. II. Asszurdanil idejére esik Nékó fáraó betörése, aki — hogy 
megütközzék az asszírokkal — átvonult Júdán s a megiddói csatában halálra 
sebezte a jámbor Jósiást, Manasse unokáját és Ezékiás dédunokáját, Júda 
királyát. Ugyanebben az időben uralkodott egyébként Médiában I. 
Kiakszáresz (i. e. 635-—595), aki kiirtotta a szkíták ázsiai maradványait. 
Története egyébként megtalálható Hérodotosznál II. Asszurdanil fia, VII. 
Szárdanapal uralma alatt — aki utolsó volt ezen a néven és Ninive királyai 
között — Nabopolasszár babiloni satrapa függetlennek nyilvánította magát és 
szövetséget kötött Kiakszáresz méd királlyal, akinek leánya nőül ment a 
satrapa fiához, Nebukadnezárhoz (a bibliában Nabukodonozor néven 
szerepel). 606-ban Kiakszáresz támogatásával Nabapolasszár elfoglalja 
Ninivét. V. Szárdanapal meghal, Ninivét lerombolják, így ér véget az általunk 
ismert, második asszír birodalom. Nabopolasszár — felesége a történelemben 

híres Niktorisz egyiptomi hercegnő -— megalapítja a harmadik asszír 
birodalmat, az úgynevezett kaldeus-babiloni királyságot. Niktorisz pazar 
épületekkel ékesíti Babilont, az új birodalom fővárosát, Nebukadnezár 
trónörökös pedig — miután az Eufrátesz menti Karkhemiszben legyőzte Nékó 
fáraót — szintén részt kapott a hatalomból. 

Ebben az időben támadta meg Nebukadnezár először Júdát, hogy 
megbüntesse Joakim királyt, Jósiás fiát, amiért Nékó pártjára állt az 
asszírokkal szemben; Jeruzsálem megváltja magát, a lakosság egy részét 
azonban Babilonba hurcolják, ekkor kezdődik a hetven évi fogság, s Júda 
királysága ezután már csak tizenkilenc esztendeig áll fenn. Nebukadnezár első 
júdai hadjáratának adatai tehát — amelyeket a Királyok második könyve is 
elismer (24. fej.) — semmiképp sem egyeznek mindazzal, amit a biblia Judittal 
kapcsolatban közöl. Ha Holofernes epizódja erre az időszakra esik, akkor 
Nebukadnezár kétségtelenül bosszút állt volna első diadalmas hadjárata 
idején. 

Az ezután következő történelmi adatok sem egyeznek. I. e. 601-ben 
Jeremiás intelmei ellenére — aki sejtette, hogy Júda királysága hamarosan 
éppoly gyászos véget ér, mint Izrael — Joakim megszünteti az adófizetést 
Nebukadnezárnak. A zsidó kiskirály tehát fellázadt. Vajon erre az időre tehető 
Holofernes hadjárata? Nem, mivel a zsidó fegyverek nemigen ragyognak 
ezekben az években! Az asszírok négy esztendeig dúlják a zsidók földjét, 
majd Nebukadnezár bevonul Jeruzsálembe (most foglalják el másodszor a 
szent várost a babiloni hadak), megöleti Joakimot és fiát ülteti helyére, aki a 
Joákin  vagyjekoniás névre hallgat. Három hónap múltán azonban 
Nebukadnezár meggondolja magát. Joákin-Jekoniás a foglyok közé kerül, 
akiket az asszírok a templom kifosztása után Babilonba visznek. A győztes 
pedig Mattaniát, Jekoniás anyai nagybátyját teszi királlyá a trónfosztott és 
fogságba hajtott ifjú fejedelem helyébe. Nebukadnezár az új király nevét 
Sédékiásra változtatja (579). Erre a korszakra sem tehető Judit dicső története, 
ugyebár? 

A következő kilenc esztendőbe sem illik, amely a pusztulás időszaka volt 
Júda számára. Az asszír iga most nehezedett a legsúlyosabban az izraelita 
lakosság maradékára, amelyet Jeruzsálemben Júda és Benjámin törzsének más 
városaiban hagytak. 588-ban végül Apriesz fáraó a tirusiakkal viselt 
szerencsés háborúja után ráveszi Sédékiást, hogy rázza le a babiloni igát. 
Apriesz azonban vereséget szenved hazájában, Egyiptomban, és a diadalmas 
hadjáratáról visszatérő Nebukadnezár harmadízben ostrom alá veszi 
Jeruzsálemet. Judit hőstette nyilván nem ebben az időpontban történt, hiszen 
megint Izrael ellenségei arattak győzelmet. Ekkor volt a tizennyolc hónapos 
ostrom, mely Jeruzsálem bevételével és Júda királyság bukásával végződött (ti. 


e. 587): az asszírok ugyanis a július 9-ről 10-re virradó éjjelen a falon tört 
résen keresztül bevonultak Dávid városába. A templomot és a palotát 
lerombolták, a középületeket és a magánházakat felgyújtották, a bástyákat 
lebontották. A királyi családot lemészárolták, Sédékiás kivételével. Őt 
megvakították és láncra verve babiloni fogságba hurcolták, a még életben 
maradt zsidókkal együtt. 

Tehát az i. e. 606 és 587 közötti időben Nebukadnezár szüntelenül Júda 
ostora volt. Seregei csakis ebben az időszakban törtek be a zsidó területre, és 
mindig győzelmet arattak, akár személyesen vezette őket, akár tábornokai. Ezt 
kifejezetten elismeri a Királyok könyve a bibliában. Mivel Judit könyve azt 
állítja, hogy a hősnő Nebukadnezár egyik tábornoka ellen követte el 
állítólagos merész tettét, s mivel Asszíriának nem volt más Nebukadnezár 
(Nabukodonozor) nevű királya — így hát Judit könyve első sorától az utolsóig 
vakmerő hazugság. Voltaire joggal állapította meg, hogy a teológusok által 
Judit ideje gyanánt megjelölt kor éppen a zsidó nemzet legnagyobb 
katasztrófáinak kora volt. 

"Judit egyes hívei — folytatja Voltaire — azt hangoztatták, hogy kalandjában 
volt valami igazság, mivel a zsidók évente megülték a csodálatos asszony 
ünnepét. Mások viszont azt felelték erre, hogy ha a zsidók évi tizenkét ünnepet 
tartanának Judit tiszteletére, ez sem bizonyítana semmit. 

A görögök hiába tartották volna meg a trójai faló ünnepét, akkor is éppoly 
nevetséges hazugság volna, hogy Iróját e nagy faló által foglalták el. A 
görögök és a régi rómaiak csaknem minden ünnepe mesebeli kalandokat 
örökített meg. Castor és Pollux bizonyára nem termett elő sem az égből, sem a 
pokolból, hogy egy római sereg élére álljon, s mégis megünnepelték ezt a szép 
csodát. Megülték Rhea Sylvia vesztaszűz ünnepét, akinek álmában Mars isten 
két fiút (Romulust és Remust) nemzett, holott a latinok akkor még nem 
ismerték sem Mars istent, sem a vesztaszűzeket. Rómában és éppúgy 
Athénben minden regének ünnepe volt. Minden műemléket valamilyen 
turpisság  szentesítésére emeltek. S minél szentebbek voltak, annál 
bizonyosabban nevetségesek. 

De ne keressünk példákat túlságosan messze: vajon nem ismerjük-e a shét 
alvóx meséjét a görög egyházban, valamint a tizenegy szűz meséjét a római 
egyházban? Vajon nálunk Nyugaton nem akad nevezetesebb esemény, mint a 
vízkereszt meg a három király, Gáspár, Menyhért és Boldizsár, akik egy 
csillagtól vezérelve, gyalogszerrel jönnek messzi keletről Bethlehem 
falucskába? Ugyanez elmondható Juditról és Holofernesről is. 

Van azonban egy még helyesebb válasz: valótlanság az, hogy a zsidók 
valaha is megtartották volna Judit ünnepét. Egy Jean Nanni nevezetű hamisító, 
domonkosrendi szerzetes — aki Viterbói Annius néven vált ismertté — 


nyomatta ki a XVI. században Philo9t és Berosius9rt állítólagos műveit, 
amelyek említést tesznek erről az állítólagos ünnepről. Így hát ezernyi 
különböző hiedelem alakult ki: s minél nevetségesebbek, annál divatosabbak 
voltak. A világon az xEzeregyéjszakax mesevilága uralkodik." 


TIZENÖTÖDIK FEJEZET 
Fogságban és fogság után 


A jövendölések könyvei — például Ésaiásé és  Jeremiásé laposak, 
szellemtelenek és nagyon unalmasak. Megjegyezhetjük, hogy csakis azok a 
pontosan tárgyalt események, amelyeket bizonyára utólag beszélnek el. Az 
állítólag előre megírt történetek csakis fölöslegesen ismételgetik a biblia más 
fejezeteit. Ami a jövendölések többségét illeti, ezek a bizonytalanok. Ez 
lehetővé teszi, hogy a papok a maguk módján, sőt, saját érdekeik szerint 
magyarázzák őket és az események alakulása alapján változtassák 
magyarázatukat. Nem időzünk sokáig e kitérőnél; csak az olvasó idejét 
vesztegetnénk, szakasztott úgy, mintha Dávid Zsoltárainak magyarázatába 
fognánk, amelyek szintén a bibliához tartoznak. 

A "Szórakoztató biblia" befejezéséül az utolsó fejezetben összegyűjtjük 
mindazokat az egyházilag hitelesnek minősített epizódokat, amelyek többé- 
kevésbé dogmaszerűen a zsidó nép történelmét alkotják, a jeruzsálemi 
templom Nebukadnezár által történt lerombolásától fogva egészen Jézus 
Krisztus születéséig. A keresztények számára ezzel végződik az ószövetség. 
Az olvasó így válogatást kap a legérdekesebb és legkülönösebb 
szemelvényekből Dániel korától kezdve, akinek kalandjai Nebukadnezár és 
utódai idejére esnek. 

Dániel könyve mindenekelőtt azt mondja el, hogy Nebukadnezár király 
Babilonban, eunuchjai között négy előkelő származású zsidó ifjút neveltetett, 
akiket a legszebbek közül válogatott ki. Aspenáz, az eunuchok főnöke, 
Meltsárnak, a helyettesének gondjaira bízta a négy ifjút: Dánielt, Sidrákot, 
Misákot és Abednégót. A szövegben nem áll kifejezetten, hogy kiherélték 
őket, de az értelemből elég világosan kitűnik. Ez a nevelés azonban csodálatos 
módon hasznára vált a fiataloknak, és Nebukadnezár, aki vizsgának vetette alá 
őket, elismerte, hogy tízszerte műveltebbek és tanultabbak, mint saját 





59 Philo, Judaeus (i. e. 20-i. sz. 54) alexandriai hellén zsidó bölcsész. A görög filozófia és 
a zsidó hit összeegyeztetésén fáradozott. 

60 Berosius (i. e. III. sz.) khaldeus pap, megírta Khaldea és Asszíria történetét; műve nem 
maradt ránk. 


országának jövendőmondói és csillagjósai. (1. fej.) 

Egy napon, vagy inkább egy éjszakán, Nebukadnezár álmot látott, s ez 
annyira zavarba ejtette, hogy felébredésekor nem tudott visszaemlékezni rá. 
Maga elé rendelte valamennyi kaldeus mágust, és felszólította őket, hogy: 1. 
derítsék ki, mit álmodott; 2. fejtsék meg az álmát. Ezek azt felelték, hogy a 
probléma első része megoldhatatlan; de ha a királynak sikerülne 
visszaemlékeznie az álomra, akkor megfejtése számukra a világ legkönnyebb 
dolga lenne. Nebukadnezár válaszul halálra ítélte az összes mágust. A 
kivégzés már-már megkezdődött, és hasonló sors várt a négy ifjú zsidóra is, 
akiket pedig nem is hívtak meg a királyi tanácsba — amikor Dániel kijelentette, 
vállalja, hogy eszébe juttatja Nebukadnezárnak az álmát és pontos 
magyarázatot is ad rá. Ezek után felidézte a király álmát: Nebukadnezár egy 
nagy szobrot látott, amelynek feje aranyból volt, melle és karja ezüstből, hasa 
és csípője rézből, lába vasból, lábfeje pedig részint vasból, részint agyagból. 
Hirtelen egy kis kődarab vált le a közeli hegyről, ráhullott a szobor lábára és 
széttörte, úgyhogy az egész alkotmány összeomlott, a kis kövecske pedig nagy 
heggyé nőtt, és betöltötte az egész földet. Dániel pedig a következő 
magyarázatot adta: az aranyfej Nebukadnezár személyesen, Nebukadnezár 
után ezüst — vagyis kisebb — királyság emelkedik fel. Utána egy harmadik, réz- 
királyság, amely uralkodik az egész világon. Negyedszer félig vasból, félig 
agyagból lesz egy királyság, vagyis felerészt erős, felerészt gyenge lesz. 
Akkor pedig isten egy ötödik királyságot támaszt, amely szétzúzza és 
elpusztítja a többit, s örökké tart. Nebukadnezár elámult ekkora tudományon, 
leborult az ifjú Dániel előtt, elhalmozta ajándékkal és a babiloni tartomány 
kormányzójává nevezte ki. A biblia legalább ezt állítja (2. fej.), a régészek 
ugyanis soha semmi effélére nem bukkantak az asszír feliratokban. 

Nem sokkal később Nebukadnezár a babiloni tartománybeli Dura mezején 
egy hatvan sing magas és hat sing széles, színarany szobrot emeltetett, s 
felavatásának napjára egybehívta valamennyi satrapát, bírót, hivatalnokot, 
felügyelőt, adószedőt, tanácsost, tartományi kormányzót stb. A szobortól 
bizonyos távolságra pedig hatalmas kemencét építtetett, amelyben tűz lángolt. 
A király nevében hírnök adta tudtul, hogy mindenki, aki nem borul le az 
aranyszobor előtt, a láng martaléka lesz. Sidrák, Misák és Abednégó nem volt 
hajlandó erre. Nebukadnezár éktelen haragra gerjedt, megparancsolta, hogy a 
szokottnál hétszer több tüzelőt tegyenek a kemencébe, és beledobatta a három 
zsidó fiút. A kemence annyira perzselt, hogy az áldozatokat belevető szolgák 
is elevenen megégtek, amint közeledtek hozzá. Nebukadnezár roppant 
meglepetésére azonban négy fiatalember sétálgatott nyugodtan a kemece 
belsejében, s fittyet hányt a lángoknak. A négy közül egyik pedig isten fiához 
hasonlított. Nebukadnezár akkor felkérte Sidrákot, Misákot és Abednégéót, 


hogy hagyják el a kemencét; ezt meg is tették. A satrapák, bírók, kormányzók, 
tanácsosok stb., és maga a király is bámulva nézték ezeket az embereket, 
akiknek "egy hajszáluk sem égett meg, és az ő alsó ruháik meg nem változtak, 
és a tűz szaga sem járta át őket". Nebukadnezár azon nyomban rendeletet adott 
ki, amelynek értelmében mindenkit, aki rosszat mond a zsidók istenéről, 
darabokra tépnek és házát lerombolják. (3. fej.) 

A 4. fejezet az ostobaság netovábbja. A papok azt mesélik, hogy 
Nebukadnezár hét évre állattá változott. Éppen a bibliában kell ezt az epizódot 
olvasni! Dániel könyvében az asszír királynak adja át a szót, és Nebukadnezár 
maga meséli el a vele történteket. 

"Én Nabukodonozor békében valék az én házamban, és virágzó az én 
palotámban. 

Álmot láték és megrettente engem, és a gondolatok az én ágyamban, és az 
én fejemnek látásai megháborítának engem." (4, 1—2.) 

És így tovább, harmincnégy versen keresztül! A biblia egész fejezetét 
Nebukadnezár szerkesztette! Ez az án gyöngyszem a javából; a lódító 
szentlélek semmiféle hazugságot nem restell elhitetni a hivőkkel... Nos hát, 
Nebukadnezár elmeséli, hogy álmában óriási fát látott, amelynek csúcsa az 
égig ért, ágain pedig a föld minden madara tanyázott. Egyszerre csak egy 
szent ereszkedett le a felhőből, és megparancsolta, hogy vágja ki ezt a fát, s 
csak a törzsét és a gyökereit hagyja meg. A maradványokat kösse össze 
vasláncokkal, a törzset és a gyökereket öntözze harmattal, és hét évre 
állatszívet adjon a fa törzsének és gyökereinek. Nebukadnezár elmondja, hogy 
meghányta-vetette a dolgot Dániellel, és a próféta mindenekelőtt feltárta, hogy 
ez a fa az ő királyi személye. Az álom többi része pedig azt jelenti, hogy 
elveszíti trónját és hét évre állattá változik. Elbeszélését folytatva, 
Nebukadnezár közli, hogy egy napon, amikor palotája teraszán sétált és 
Babilon pompás látványában gyönyörködött, csakugyan egy hangot hallott, 
amely hírül adta bukását, és nyomban kiűzték palotájából. Mindenki 
kicsúfolta, és kénytelen volt a mezőre menekülni; itt füvet tépegetett, s hét 
esztendőn át nem volt más tápláléka. Egész testét ökörszőr és sastoll borította 
el. Körmei olyanok lettek, mint a ragadozó madarak karmai. A hetedik 
esztendő végén azonban — tudósítja Nebukadnezár — "szemeimet az égre 
emelem, és az én értelmem visszajőve, és áldám a felséges Istent, és dicsérém 
és dicsőítem az örökké élőt, kinek hatalma örökkévaló hatalom és országa 
nemzedékről nemzedékre áll. — És az én tanácsosaim és főembereim 
fölkeresének engem, és visszahelyeztettem az én országomban, és rendkívüli 
nagyság adatott nékem." (4, 31—33.) Bosszantó, hogy ez a Nebukadnezár nem 
árulta el, ki uralkodott helyette. Magától értetődik, hogy a tudósok az 
égvilágon semmi olyasmit sem fedeztek fel, ami Nabopolasszár fiának 


állítólagos — trónfosztására és hét év múltán történt állítólagos 
visszahelyeztetésére utalnak. 

Az 5. fejezetben Dániel újra átveszi a szót, és elmeséli bámulatos kalandját, 
amelyet Belsazár lakomája néven ismerünk. A szerző több ízben kijelenti, 
hogy ez a Belsazár Nebukadnezár fia volt. Történt hát, hogy ez az asszír király 
ezer főemberének díszvacsorát rendezett, és csemegéül — puszta szeszélyből — 
vendégeit azokból a szent edényekből kínálta itallal, amelyeket atyja a 
jeruzsálemi templomból hozott el. Akkor hirtelen egy kéz jelent meg és 
ismeretlen nyelvű betűket rótt a falra. Belsazár rémületében összehívatta 
Kaldea csillagjósait, jövendőmondóit, legnagyobb tudósait. Arany nyakéket, 
skarlát köntöst és birodalma egyharmadát ígérte annak, aki elsőnek fejti meg a 
titokzatos írást és megmagyarázza értelmét. Senki sem tudta ezt megtenni. A 
királynénak szerencsére eszébe jutott Dániel. A próféta megérkezett, és 
szemrebbenés nélkül e szavakat olvasta le a falról: Mene, Tekel, Ufarszin. 
Azután — bár nem közölte, milyen nyelven íródtak — a gyülekezet roppant 
csodálkozására, így fordította le őket: "Mene, azaz számba vette Isten a te 
országlásodat és véget vet annak. — Tekel, azaz megmérettél a mérlegen és 
híjával találtattál. — Peresz, azaz elosztatott a te országod és adatott a 
médeknek és perzsáknak." Belsazár mint szótartó férfiú azonnal skarlát 
köntösbe öltöztette Dánielt, arany nyaklánccal ékesítette, és hírnök útján legott 
kihirdettette, hogy országának harmadrésze ezentúl a próféta uralma alá kerül. 
A fejezet nyomban véget is ér, mégpedig e két verssel: "Ugyanazon az 
éjszakán megöletek Belsazár, a kaldeusok királya. 

És a méd Dárius foglalá el az országot mintegy hatvankét esztendős 
korában." (30-31. vers.) 

Belsazár lakomájának történetecskéje nem is olyan rossz ötlet. Tudjuk, 
mekkora sikere volt. A téma roppant vonzó a festők számára, és bőségesen ki 
is aknázták. Hány derék ember hitte el, hogy mindez megtörtént! 
Szerencsétlenségre azonban a történelem határozottan ellentmond a bibliának. 
Mindenekelőtt semmiféle Belsazár nem szerepel sehol a babiloni uralkodók 
között. Nebukadnezár (Nabukodonozor) i. e. 561-ben halt meg, és maradt egy 
fia — Evilmerodákh, aki 561-—556-ban uralkodott — és egy leánya, aki 
Nergalsarassár (Neriglissor) felesége lett. Ez utóbbi meggyilkolta sógorát, 
magához ragadta a királyi hatalmat, de egy esztendő múlva (i. e. 555) elesett a 
Kürosz perzsa királlyal vívott csatában. A korona azonban egyelőre 
Nebukadnezár családjában maradt: először unokája, Laboroszoarhodoszra — 
Evilmerodákh fiára — szállt, de ez csak néhány hónapig viselte, másodszor 
Nabonidoszra, Nebukadnezár öccsének fiára, akit egyes szerzők Szemirámisz 
ivadékának tüntetnek fel, mivel összetévesztik ezt a királynét Niktorisszal, 
Nebukadnezár jeles anyjával. Nabonidosz azonban, aki 555-től 538-ig 


kormányzott és az utolsó babiloni király volt a Nabopolasszár-dinasztiából, 
nyilvánvalóan nem az a fejedelem, akit a biblia Belsazárnak nevez. Dániel 
könyve ugyanis határozottan közli, hogy ez a Belsazár Nebukadnezár fia, és 
azt is megemlíti, hogy meghalt azon az éjszakán, amikor Dareiosz elfoglalta 
Babilont. Kürosz viszont, aki 560-ban követte atyját, I. Kambüzeszt a perzsa 
trónon, s akinek anyja Mandane, Asztiagesz méd király leánya és I. 
Kiakszáresznek — Nabukodonozor apósának — unokája volt, ez a Kürosz 536- 
ban egyesítette Média és Perzsia koronáját. Erre II. Kiakszáresz halála adott 
módot, aki anyja nagybátyja és apósa volt, mivel Bardáne nevű egyetlen 
leánya Kürosz felesége lett. Így hát Kürosz és nem Dareiosz foglalta el 538- 
ban Babilont, és vetett véget Nabonidosz uralmának, aki nyilvánvalóan nem 
azonos Belsazárral. 

Igaz ugyan, hogy Babilon huszonkét esztendő múlva újra elesett, s ez 
alkalommal I. Dareiosz vette be. Egyes furfangos teológusok azt próbálják 
elhitetni, hogy az e korszakban uralkodó babiloni király a bibliabeli Belsazár. 
Ez a tétel azonban nem állja meg a helyét, mihelyt alaposabban 
megvizsgáljuk. Közismert tény, hogy Kürosz, miután megszerezte Perzsia, 
Módia, Asszíria és Lydia koronáját (544-ben megdöntötte Kroizosz király 
uralmát), mindezeknek az államoknak az egyesítése révén megalapította a 
nagy perzsa birodalmat és egész Nyugat-Ázsiára kiterjesztette azt. A trónon 
fia, II. Kambüzesz követte, a birodalomhoz csatolta Egyiptomot, amelyet 525- 
ben foglalt el, de hamarosan — 522-ben - meghalt. Kambüzesznek 
köztudomásúan nem volt gyermeke, és ezért a korona Szmerdisz nevű fivérére 
szállt. Ezt azonban orvul meggyilkolták a médiai mágusok, és egyik társukat 
csempészték a helyébe, s az hét hónapig uralkodott. A csalás azonban kiderült, 
a perzsa urak összeesküvést szőttek, legyilkolták a mágusokat és az ál- 
Szmerdiszt (521). A koronát Dareiosznak adták, aki Kürosz kétszeres veje volt 
(feleségül vette Atossza és Ariszthone nevű lányait), és I. Dareiosz, 
Hüsztaszpisz fia néven vált híressé. Ez történelem! Dareiosz, aki i. e. 521— 
486-ban uralkodott, húsz helytartóságra osztotta birodalmát. Igaz, hogy a 
babiloni satrapa, Nabu-Imtuk és fia, Belsa-russzur egy időre függetlennek 
nyilvánította magát, Dareiosz azonban visszafoglalta Babilont (516). De 
miként lehetne azt állítani, hogy ez a Belsarusszur azonos Belsazárral? Hiszen 
ez a király csak egy fellázadt satrapa volt, és nem Nebukadnezár saját fia, 
holott a biblia határozottan és több helyütt ezt állítja róla. Nebukadnezár és 
Belsarusszur között kilenc király uralkodott Babilonon. Dániel könyvének 
következő fejezeteiben egyébként úgy szerepel a próféta, mint akit Dareiosz 
és Kürosz megtartott legmagasabb tisztségeiben. A szöveg szerint a két király 
egy időben uralkodott, az egyik a médeken, a másik a perzsákon. Pedig 
valójában egymás után, de egy személyben kormányozták a médeket és a 


perzsákat, s Kürosz és veje, Dareiosz uralma között még a hódító Kambüzesz 
és az ál-Szmerdisz is hatalmon volt. 

Vitathatatlan, hogy Babilon eleste, amely véget vetett a kaldeus-babiloni 
birodalomnak (Nabopolasszár dinasztiájának), 538-ban történt, vagyis amikor 
Kürosz elfoglalta a várost. Ezért más teológusok azt a feltevést kockáztatják 
meg, hogy a Kürosz seregeit vezető Dareiosz — aki veje volt Kürosznak — 
voltaképpen apósa nevében foglalta el az országot. A teológusok szerint ez 
burkoltan benne van az 5. fejezet 31. versében, amelyet előbb már idéztünk. 
Hozzáfűzik azt a feltevést is, hogy bizonyára Kürosz maradt az egész új 
perzsa birodalom legfőbb uralkodója, de valószínűleg különleges hatalommal 
ruházta fel vejét, Dareioszt, nevezetesen királlyá nevezte ki Kaldeában, vagyis 
Belsazár országaiban — amelyek fővárosa Babilon volt. E hiedelem igazolására 
a 6. fejezet 28. versére és a 9. fejezet 1. versére hivatkoznak: "És ennek a 
Dánielnek jó szerencsés dolga lőn a Dárius országában és a perzsa Czírus 
(Kürosz) országában." (6, 28.) — "Dárius-nak, az Asverus fiának első 
esztendejében, aki a médiabeliek nemzetségéből vala, aki királlyá tétetett vala 
a kaldeusok országán." (9, 1.) 

Dániel elbeszélése tehát - hangoztatják -  összeegyeztethető a 
történelemmel. 

Érthető, hogy a papok, akik Dánielt az egyik legnagyobb prófétának 
tartják, akinek isten valaha is megnyilatkozott, mindenáron igazolni akarják 
bármiféle kétkedéssel szemben. Nyilvánvaló, hogy ha ez a zsidó író hamisan 
beszélte el azokat a múltbeli eseményeket, amelyeknek tanúja és egyik 
főszereplője volt, akkor annál kevésbé számíthat hitelre a jövőbeli 
eseményekről szóló jóslataiban. Mivel pedig ezek a Messiásra és egyházára 
vonatkozó jövendölések rendkívül fontosak a kereszténység számára, amely 
az itt előre megjósolt vallásnak nyilvánítja magát — semmi esetre sem szabad 
megengednie, hogy Dánielt csaláson érjék. 

De a végzet játéka közbeszólt. Dániel, ez a hebehurgya fecsegő és 
nagyzoló, azt hitte, hogy csak a zsidó nép legalsó rétege számára ír, tudatlan 
honfitársainak, akik nem szállhatnak vitába a levitákkal egy történelmi 
problémáról. Ezért eszelte ki ezeket a legendákat Holofernesről, Belsazárról 
meg a többi, hasonló epizódot, amely mind roppantul hízeleg a szegény zsidók 
önérzetének, akiket valójában kegyetlenül sanyargattak különféle legyőzőik. 
A Juditok hősiességéről meg a Dánielek és Eszterek felmagasztaltatásáról 
szóló badarságok jólesőn csiklandozták a nemzeti büszkeséget, némi 
vigasztalást nyújtottak a hosszú fogság után a szolgaságból végre kiszabadult, 
legyőzött zsidóknak. Ekkor íródtak ezek a szertelen fantáziából fakadó 
könyvek, és szerzőjük nem sejtette, hogy egy napon összeomlik az egész 
hazug tákolmány, s lelepleződik minden idők papjainak cinikus 


rosszhiszeműsége és hazugsága. 

A hittudósok utolsó érve, amellyel menteni próbálják Dánielt a csalás vádja 
alól Dareiosszal és Kürosszal kapcsolatban — semmivel sem helytállóbb többi 
hipotézisüknél. Dareiosz nem király fia volt, hanem egy Hüsztaszpisz nevű 
perzsa nagyúré. Tehát nem lehetett Asvérus ivadéka, aki különben is csak egy 
újabb képzeletbeli király, akit a biblia eszelt ki: Perzsia és Média állítólagos 
uralkodója, aki a zsidó Esztert vette feleségül. Dareiosz nem a médek 
fajtájából származott; éppen ellenkezőleg. Kürosz halála után ugyanis — aki 
mindenkor a perzsa befolyást juttatta érvényre az új birodalomban — a médiai 
mágusok Kambüzesz egyiptomi hadjáratát használták fel a hatalom 
megszerzésére, és sikerült is egy időre az ál-Szmerdiszt trónra ültetniük. 
Éppen a méd befolyás kiküszöbölésére szerveztek felkelést a perzsa nagyurak, 
gyilkolták le a mágusokat és párthíveiket, s adták a koronát a perzsa vérből 
származó Dareiosznak, Hüsztaszpisz fiának. Végül pedig Dareiosz sohasem 
volt külön csak Babilon királya. Amikor fejére került a korona, Kürosz és 
Kambüzesz törvényes utóda gyanánt uralkodott, a hatalmas perzsa birodalom 
feje lett, egy személyben királya a tulajdonképpeni Perzsiának, valamint 
Médiának, Lydiának, Kaldeának, Baktriának és Egyiptomnak. 

Belsazár szívderítő históriája után Dániel elmeséli (6. fej.), hogy Dareiosz a 
kaldeai királyságot százhúsz helytartóságra osztotta, és a százhúsz satrapa 
fölébe három kormányzót rendelt, akik közül ő maga, Dániel, volt a legelső. A 
többi kormányzó és a százhúsz satrapa azonban megirigyelte a Dánielnek 
jutott óriási hatalmat, és vesztére esküdött. Azt eszeltek ki, hogy rendeletet 
adatnak ki Dareiosszal, amely szerint harminc napon át — minden más isten 
mellőzésével — csak a király személyét kell imádni és hozzá kell imádkozni. 
Dániel természetesen nem törődött ezzel a rendelettel, továbbra is Jehovához 
fohászkodott. Amikor emiatt feljelentették Dareiosznál "miniszterelnökét", 
akit nagyon kedvelt, az uralkodó felismerte tanácsadói kelepcéjét. Királyi 
szava azonban kötelezte, így hát megparancsolta, hogy Dánielt vessék egy 
oroszlánokkal teli verembe. Dareiosz, aki eleinte híven ragaszkodott 
országának isteneihez, mindazonáltal többé-kevésbé bízott Jehovában is. 

"Erre szóla a király, és előhozák Dánielt, és vetek az oroszlánok vermébe. 
Szóla a király, és monda Dánielnek: A te Istened, akinek te szüntelen 
szolgálsz, ő szabadítson meg téged! És hozának egy követ, és oda tevék a 
verem szájára, és megpecsétlé a király az ő gyűrűjével és az ő főembereinek 
gyűrűivel, hogy semmi meg ne változtassák Dánielre nézve. 

Erre eltávozék a király az ő palotájába, és étien tölte az éjszakát, és 
vigasságtevő szerszámokat sem hozata eléje; kerülte őt az álom. 

Hajnalban a király azonnal felkele még szürkületkor, és sietve az 
oroszlánok verméhez méné. 


És mikor közel ére a veremhez, szomorú szóval kiálta Dánielnek: szóla a 
király, és monda Dánielnek: Dániel! az élő Istennek szolgája, a te Istened, 
akinek te szüntelen szolgálsz, meg  tudott-é szabadítani téged az 
oroszlánoktól? 

Akkor Dániel szóla a királynak: Király, örökké élj! 

Az én Istenem elbocsátá az ő angyalát, és bezárá az oroszlánok száját és 
nem árthattak nékem; mert ártatlannak találtattam ő előtte, és te előtted sem 
követtem el, oh király, semmi vétket. 

Akkor a király igen örvende, és Dánielt kihozatá a veremből. És kivevék 
Dánielt a veremből, és semmi sérelem nem találtaték ő rajta; mert hitt az ő 
Istenében. 

És parancsok a király, és előhozák azokat a férfiakat, akik Dánielt vádolák, 
és az oroszlánok vermébe vettetének mind ők, mind fiaik és feleségeik; és 
még a verem fenekére sem jutának, amikor rajok rontanak az oroszlánok és 
minden csontjokat összezúzták. 

Akkor Dárius király íra minden népnek, nemzetnek és nyelvnek, akik az 
egész földön lakozának: Békességtek bőséges legyen! 

Éntőlem adatott ez a végzés, hogy az én birodalmamnak minden 
országában féljék és rettegjék a Dániel Istenét; mert ő az élő Isten, és örökké 
megmarad, és az ő országa meg nem romol, és uralkodása mind végig 
megtart." (16—26. vers.) 

A zsidó népet valóban teljes tudatlanságban tarthatták vezetői a többi 
népek sorsáról, és a leviták, akik ezeket a szent könyveket írták, szörnyen 
arcátlanok lehettek — azért akadnak a bibliában ilyen vakmerő állítások, 
amelyek homlokegyenest ellentmondanak a történelemnek. Méghogy 
Dareiosz Jehova hitére tért! És királyi rendelettel államvallássá nyilvánította a 
zsidó hitet! S ezt a rendkívüli politikai és vallási jelentőségű eseményt királyi 
levelekkel a világ minden népének tudomására hozta! Ki mer kigondolni egy 
ilyen szemérmetlen hazugságot? Lehetségesnek tartaná-e bárki, ha a biblia 
nem maradt volna fenn?... Hogy Dareiosz hódolt Zebaoth-Jehova-Adonaj- 
nak, ugyanaz a Dareiosz, aki mérhetetlen kincseivel hozzájárul az epheszoszi 
Dianatemplom létrehozásához! Ez a híres pogány szentély ugyanis, amelynek 
építése i. e. 620 táján kezdődött és időszámításunk kétszázhuszadik 
esztendejében fejeződött be, valamennyi nyugat-ázsiai állam közös költségén 
készült el... (Plinius szerint) Dániel viszont, Dareiosz állítólagos első 
minisztere, könyvének tizennégy fejezetében egyetlen szóval sem említi 
Dareiosznak a görögök ellen viselt hadjáratát; ő sohasem hallott erről a 
hatalmas háborúról! Még a marathoni csatáról sincs tudomása! ... 

Dániel könyvének 7-12. fejezetei azokkal az álmokkal foglalkoznak, 
amelyeket az író szerint a próféta látott, és jövendöléseket tartalmaznak. Ha 


igazmondó szerzőtől származtak volna ezek az álornképek, akkor sem volna 
semmiféle értékük. Egy lódító tollából azonban — aki gátlástalanul azt mesélte, 
hogy ő a babiloni tartomány kormányzója volt Nebukadnezár uralma alatt, 
később pedig Dareiosz első minisztere lett — ezek az állítólagos jövendölések 
és látomások még nem is érdekesek. Ugyan mit érdekel bennünket, hogy 
Dániel álmában látott-e vagy nem látott sasszárnyú oroszlánt, három óriási 
szemfogáról nevezetes medvét, négyfejű és hátán négy madárszárnnyal 
ékeskedő párducot, meg egy leírhatatlan fenevadat, amelynek tíz szarva és 
vasfogai voltak? Mit érdekel bennünket, hogy ez az arcátlan hazudozó 
általános feltámadást jósol? Mindez ugyanannyit ér, akár egy jöttment 
kártyavető asszony badar fecsegése. E képtelen oldalak olvastán az ember 
csak megutálhatja a papokat, akik ilyesmihez folyamodnak a hívek 
elbutítására, és szánalmat érez azok iránt, akik mérhetetlen ostobaságukban 
csodálatos sugallatnak tekintik ezeket a nevetséges bárgyúságokat. 

A 13. fejezet" elbeszéli, hogyan mentette meg Dániel egy erényes 
asszony életét, akit két vén zsivány halálra ítéltetett, s miként leplezte le a 
vádaskodók rágalmait és végeztette ki őket áldozatuk helyett. A jelenet 
Babilonban játszódik, a fogság idején. Hősnője egy bizonyos Zsuzsanna, egy 
Joakim nevezetű zsidó felesége. 

Ez a Zsuzsanna igen szép asszony volt, s nem kevésbé hű a férjéhez. 
Történt pedig, hogy két koros hivatalnok, aki olykor néhány szóra benézett a 
férjéhez, heves szenvedélyre lobbant iránta. 

"Mert szégyelltek egymásnak elmondani vágyukat, hogy hálni akarnak 
vele; de napról napra figyelmesebben leselkedtek, hogy őt lássák." (13, 11-— 
12.) 

A véletlen egy napon arra késztette őket, hogy kölcsönösen megvallják 
egymásnak bűnös szerelmüket. Akkor elhatározták, egyetértésben járnak el, 
hogy megnyerjék a szépasszonyt. Ezért elrejtőztek a kertben, ahová Zsuzsanna 
néha fürödni járt. Megvárták, amikor elküldte szolgálóit és meztelenre 
vetkőzött. Akkor a két vén ember hirtelen előbukkant, s követelte, hogy 
Zsuzsanna engedjen tisztátalan gerjedelmüknek. Ha ellenkeznék, akkor — 
azzal fenyegetőztek — elhíresztelik: rajtakapták a szeretőjével. Zsuzsanna sírt, 
de ellenállt. A két öreg bíró erre lármát csapott, összecsődítette a ház népét, a 
szomszédokat, és addig-addig heveskedett, hogy másnapra népgyűlést hívtak 
össze Joakim háza elé. 

Ugyan micsoda fura fogság volt ez! A zsidókat hadifoglyokként Babilonba 
deportálták, és a hatóság megengedi nekik, hogy tanácskozó gyűlést tartsanak, 
törvényt üljenek — szakasztott úgy, mintha otthon volnának Jeruzsálemben! 





61 A Károli-féle Biblia-fordításban Dániel könyvének csak 1—12. fejezete szerepel; ezért a 
13-14. fejezetet a Káldi-féle fordításból idézzük. 


Inkább azt hihetne az ember, hogy a két babiloni hivatalnok által 
házasságtöréssel vádolt Zsuzsannát rendes babiloni bíróság elé állítják, a 
Nabukodonozor kaldeus bírái elé. Az eset ugyanis Dániel ifjúkorában történt. 

A babiloni fogságban sínylődő zsidók tehát egytől egyig, teljesen szabadon 
összegyűltek a megadott időpontban. Zsuzsanna megjelent a népgyűlés színe 
előtt. A két öreg babiloni bíró fenntartotta vádját. Mindegyik Joakim 
feleségének fejére tette a kezét, s úgy esküdött meg, hogy rajtakapta a kertben 
a fürdő ürügyén meztelenre vetkőzött asszonyt, amint egy fiatalemberrel 
szerelmeskedett. Ók nem tudták elfogni az ifjút, mert — mint állították — 
erősebb volt náluk, így hát a házasságtörés tettestársa kereket oldott. Az 
asszony tagadott, de nem árulta el, hogy a két vén lókötő miért tanúskodik 
hamisan ellene, hanem hangos szóval Jehovához fohászkodott, azt 
bizonygatva, hogy ártatlanul ítélték el. A nép ugyanis hitt a rágalmazóknak, és 
úgy döntött, hogy Zsuzsannának el kell pusztulnia. 

Már-már hozzáláttak az ítélet végrehajtásához, amikor a tömegből szót kért 
az ifjú Dániel. Meg is kapta az engedélyt, s nekifogott, hogy bebizonyítsa 
Zsuzsanna ártatlanságát, holott életében először látta. Kérelmére a két vádlót 
különválasztották. Az egyiket újra hívatták, s Dániel a következőképpen 
kezdte el furfangos vallatását: 

"Te megátalkodott vén gonosztevő! Most jött el ama bűneid büntetése, 
melyeket a múltban elkövettél, amikor igazságtalan ítéleteket hoztál, 
elnyomtad az ártatlanokat és szabadon eresztetted a bűnösöket, noha az Úr azt 
mondotta: Az ártatlant és az igazat meg ne öld! 

Nos tehát, ha láttad őt, mondd meg, milyen fa alatt láttad őket egymással 
beszélgetni? Ő azt felelte: Mézgafa alatt. 

Dániel pedig mondotta: Valóban önnön fejed ellen követted el a 
hazugságot, mert íme az Isten angyala az ő parancsára kettéhasít téged! " (52— 
55. Vers.) 

Talán úgy vélheti valaki, hogy Dánielnek — mielőtt hazugnak bélyegezné 
az első hamis tanút — meg kellett volna várnia a másik tanú ellentmondó 
vallomását, hiszen egyedül ez az ellentmondás bizonyíthatja be, hogy a 
vádaskodók rágalmaztak. De hát egy olyan fiatalember, aki később leolvassa a 
falról és megfejti a nem emberi nyelven írott szavakat, nyilván nem 
ugyanolyan, mint a többi közönséges halandó. 

"Aztán félreállította őt, és előhozatta a másikat és mondotta neki: Te 
Kánaánnak és nem Júdának ivadéka! A szépség elvette eszedet és a vágy 
megrontotta szívedet. 

Így cselekedtetek Izrael leányaival, és azok félve szóba álltak veletek; de 
Júda leánya nem engedett gonoszságtoknak. 

Nos tehát mondd meg nekem, milyen fa alatt kaptad őket rajta, hogy 


beszélgettek egymással? Ő felelte: Tölgyfa alatt." (56—58. vers.) 

A tárgyalás véget ért, a hamis tanúzás lelepleződött. A két öreg babiloni 
hivatalnok nyilván példás büntetést érdemelt. De ki ítélkezett ezután fölöttük? 
A biblia állítása szerint az ítéletet a fogoly zsidók népgyűlése hozta és hajtotta 
végre! 

"Ekkor az egész gyülekezet nagy szóval felkiáltott, és áldották az Istent, ki 
megmenti a benne bízókat. 

Aztán reárontottak a két vénre (mert Dániel a saját szájukból reájuk 
bizonyította, hogy hamis tanúságot mondtak), és úgy cselekedtek velük, ahogy 
ők cselekedtek gonoszságukban felebarátjuk ellen, hogy Mózes törvénye 
szerint járjanak el: megölték őket, és az ártatlan vér megszabadult azon a 
napon." (60—62. vers.) 

Ha feltesszük, hogy ez a történet igaz és az ítéletet csakugyan 
végrehajtották, akkor a két vén kópé bizonyára megérdemelte a sorsát. De 
bármennyire méltatlanok voltak is az irgalomra, éppoly bizonyos, hogy ügyük 
elbírálása a babiloni törvényszékek hatáskörébe tartozott. Ez a megoldás tehát 
egymagában elegendő a bibliai elbeszélés hazugságának kimutatására. 
Hihetetlen ugyanis, hogy Nebukadnezár hivatalnokai eltűrték volna, hogy két 
— bár vitathatatlanul bűnös — társukat elítélje és kivégezze a szolgasorban 
tartott hadifoglyok gyülekezete. Lehetetlenség, hogy a Babilonban fogságban 
élő zsidók szabadon és nyilvánosan alkalmazhatlak volna Mózes törvényét két 
babiloni állami tisztviselőre, két hivatalos személyiségre, akik uraik és 
elnyomóik sorába tartoztak. Zsuzsanna s a vének históriája még a leginkább 
elfogadott történetek közül való! A művészet is sorompóba állt 
népszerűsítésére. Tiszteletre méltó hagyománynak számít, amelyet az emberek 
többsége elhisz. Valóban nem olvassuk eleget a bibliát — mondhatjuk —, hiszen 
aki figyelmesen olvassa, abban feltétlenül megvetés és kétség ébred iránta: 
annyira cinikusan bárgyúak a dajkameséi! 

Dániel könyvének 13. fejezete egy kirívó történelmi hazugsággal végződik: 

"Mikor Asztiáges király megtért atyáihoz, a perzsa Círus (Kyrosz) vette át 
országát." (65. vers.) 

"Dániel pedig a király asztaltársa volt, és nagyobb tiszteletben részesült 
minden barátjánál." (14. fej., 1. vers.) 

A könyvet író levita még azt sem tudja, hogy az i. e. 559-ben elhunyt 
Asztiágcsz médiai király után — akinek Mandane nevű leánya Kürosz anyja 
volt — egyetlen fia, II. Kiakszárcsz lépett trónra és huszonhárom évig 
uralkodott. A levitának arról sincs tudomása, hogy Kiakszáresz halála után (i. 
e. 536) örökölte Kürosz — egy személyben unokafivére és veje — Média 
koronáját, amelyet a perzsa koronával egyesített. II. Kiakszáresznek ugyanis 
nem maradt férfi ivadéka. A 14. fejezet nyilván sokat ígérő, ha már ilyen 


vaskos lódítás vezeti be. 

Megtudjuk belőle, hogy Kürosz egy Bel nevű bálványt imádott 
Babilonban. Ezt számos magyarázó Baállal azonosítja. Bel avagy Baál papjai 
mármost azt állították, hogy bálványuk éjjel felfalja mindazokat az étkeket, 
amelyeket a hivők napközben oltárára tesznek. A biblia el akarja hitetni az 
olvasóval, Kürosz annyira együgyű volt, hogy hitelt adott egy ilyen címeres 
badarságnak, sőt még Dánielt is megpróbálta meggyőzni róla. 

"Mondotta neki a király: Te Beit nem tekinted élő istennek? Nem látod-e, 
mennyit eszik és iszik naponkint? 

Dániel mosolyogva mondotta: Király, ne ámítsd magadat! Hiszen ez belül 
agyagból, kívül pedig rézből van, és nem eszik sohasem." (5-6. vers.) 

Dániel megsajnálta az együgyű Küroszt, és rávette, hogy tegyen próbát. A 
szokásos módon húsféléket és bort hozattak Bel oltárára, és eltávolították az 
áldozópapokat. Azután Dániel — a király jelenlétében — hamut hintett a földre, 
majd mindketten elmentek és Kürosz gondosan lepecsételte valamennyi ajtót. 
A papoknak azonban volt egy rejtekajtajuk az oltár alatt. Éjszaka ezen a titkos 
járaton keresztül odaosontak, és valamennyi élelmiszert elvitték, hogy családi 
körben bekebelezzék. Másnap a hamuban látható nyomok könnyűszerrel 
leleplezték a csalást. Kürosz éktelen haragra gerjedt, amikor rájött, hogy 
hosszú ideig becsapták. Bel valamennyi papját feleségestül, gyermekestül 
megölette, a bálványt pedig Dánielnek adta, aki a templommal együtt 
lerombolta. 

"Volt azon a helyen egy nagy sárkány is, és azt is imádták a babiloniak." 
(22. vers.) 

Kürosz pedig így szólt Dánielhez: Ez a szörny nem holt anyagból való 
bálvány, hanem bizonnyal élő, tehát isten. Dániel arra kérte a királyt, engedje 
meg csupán azt, hogy kard és bot nélkül harcba szálljon ezzel a sárkánnyal. 
Kürosz beleegyezett. 

"Vett erre Dániel szurkot, hajat és szőrt és azt összefőzte, darabokra gyúrta 
és beadogatta a sárkány szájába, és megpukkadt a sárkány. Ekkor ő azt 
mondotta: íme, mit imádtatok!" (26. vers.) 

A nép zúgolódott a sárkány halála miatt. A fenyegető zendülés 
lecsendesítésére Kürosz a nevezetes oroszlánverembe vettette Dánielt. A 
király és a babiloniak nyilván tudták, hogy Dánielt nem falják fel a fenevadak, 
hiszen ez a kaland egy ízben már megesett. A szent szerző azonban itt a 
legkomikusabb módon belezavarodik saját hazugságaiba. Először még 
Dareiosz idején vetik Dánielt az oroszlánverembe, s ez a király csak egy 
éjszakára hagyja ott. Ez alkalommal Dániel hat napot és hat éjszakát tölt a 
vadállatok között; mert a második csodának még hajmeresztőbbnek kellett 
lennie, mint amilyen az első volt. 


"A veremben hét oroszlán volt; naponkint két testet és két juhot adtak 
nekik, de ekkor nem adtak nekik semmit sem, hogy falják fel Dánielt." (31. 
vers.) 

Most tehát istennek nemcsak meg kellett óvnia prófétáját az oroszlánok 
karmaitól és fogaitól, hanem táplálnia is. Így hát ez minden bizonnyal páratlan 
csoda lesz! Az epizód folytatása tehát még bámulatosabb, mint amit eddig 
olvashattunk. 

"Júdában volt ekkor Habakuk a próféta. Ez éppen megfőzte a főzeléket, 
beleaprította a tálba a kenyeret, és kiment a mezőre, hogy elvigye az 
aratóknak. 

Az Úr angyala azonban így szólt Habakuknak: Vidd el ezt az ebédet, mely 
a kezedben van, Babilonba Dánielnek, ki az oroszlánok vermében van. 

Mondotta erre Habakuk: Uram, Babilont én még nem láttam, és a vermet 
sem ismerem. 

Erre az Úr angyala megragadta őt üstökénél és elvitte hajánál fogva, és 
letette szellemének erejével Babilonban a verem fölé. 

És kiáltott Habakuk, mondván: Dániel, az Isten szolgája! vedd az ebédet, 
melyet az Isten neked küld! 

Mondotta erre Dániel: Megemlékeztél rólam, Istenem, mert nem hagyod el 
azokat, kik szeretnek téged. 

Aztán felkelt Dániel és evett, az Úr angyala pedig azonnal visszavitte 
Habakukot lakóhelyére. 

A hetedik napon aztán elment a király, hogy meggyászolja Dánielt. Amikor 
a veremhez ért, betekintett, és íme Dániel ott ült az oroszlánok között." (32— 
39. vers.) 

Kürosz természetesen — akárcsak Dareiosz — felhozatta Dánielt a veremből 
és ellenségeit vettette bele, s az oroszlánok nyomban felfalták őket. Kürosz 
oroszlánvermének — csodája tehát — sokszorosan felülmúlja  Dareiosz 
oroszlánvermének csodáját. Csakhogy van egy kis bökkenő, amelyre a 
bibliakritikusok hívják fel a figyelmet. Dareiosz ugyanis kilenc évvel Kürosz 
halála után lépett trónra; tehát amikor a szentlélek ezeket a badarságokat 
diktálta a levita szerzőnek, megfeledkezett az időrendről s belezavarodott, és 
szeleburdian egyszerűen megcserélte a két király uralkodásának sorrendjét! 

Ezékiel — Ésaiás, Jeremiás és Dániel mellett — a négy nagy próféta egyike; 
jövendöléseit a Kébár folyó (?) partján írta, ahol raboskodott. Míg Dániel 
megrögzött füllentő, Ezékiel viszont bolondnak látszik. Negyvennyolc 
fejezetből álló könyve csupa szertelen csapongás. Elmeséli a többi között, 
hogy látott (de nem álmában) négy állatot, amelynek emberi teste és négy 
szárnya, borjúlába és négy arca volt: ember-, ökör-, oroszlán- és sasarca. 
Külsejük olyan, mintha merő lángból volnának. Ide-oda járkáltak; mellettük 


pedig kerekek futottak, amelyek roppant magasak voltak és tele szemekkel. (1. 
fej.) Ez a leírás képet ad a szerző zilált elmeállapotáról. 

A próféta elmeséli, mit cselekedett isten parancsára. Egy napon megevett 
egy könyvet, amely sirámokat és átkokat tartalmazott. (2. fej.) Egy idő múlva 
pedig háromszázkilencven napon keresztül a bal oldalán feküdt, hogy 
levezekelje az izraeli királyság vétkeit, majd pedig negyven napig a jobb 
oldalán pihent, Júda királyság bűneinek jóvátételére. (4. fej.) E kettős vezeklés 
időtartama alatt azonkívül furcsa szendvicset evett reggelire. Jehova 
személyesen rendelte számára ezt az önsanyargatást: 

"És ételedet árpa-lepény formájában egyed, és emberi ganéj tőzegénél 
süssed azt szemök láttára." (12. vers.) 

A próféta azonban megundorodott ettől a tápláléktól, és isten étrendi 
változást engedélyezett: 

"Nézd, marhaganéjt engedek néked emberi tőzeg helyett, hogy annál süsd 
meg a te kenyeredet." (15. vers.) 

Más alkalommal, amikor Ezékiel egy házban volt és el akart távozni, nem 
az ajtón távozott, mint más közönséges halandó — hanem lyukat vágott a falon 
és ezen keresztül sétált ki, minden cókmókjával együtt. (12, 7.) A 37. 
fejezetben Ezékiel arról tudósít, hogy amikor egyszer egy szikkadt emberi 
csontokkal teli mezőn őgyelgett, szónoklat útján életre keltette a holtakat. 

Ezékiel könyvének van egy részlete, amely a legnagyobb felháborodást 
keltette a bibliakritikusok körében, és a leginkább zavarba ejtette a 
teológusokat: mégpedig a két parázna nővérről, Oholáról és Oholibáról szóló 
példázat. Hogy  megbélyegezze Izrael hitetlenségét és Júda vallási 
közömbösségét — amely bizonyos időszakokban mutatkozott —, Ezékiel a 
legocsmányabb trágárságokat közli Jehova szájából. 

"És mikor feltakarta paráznaságait (Oholiba) és feltakarta szemérmét, 
eltávozék az én lelkem őtőle, amint az ő nénjétől (Oholától) lelkem eltávozott 
vala. 

És megsokasítá paráznaságait, megemlékezvén ifjúságának napjairól, 
mikor Egyiptom földjén paráználkodott. 

És fölgerjede azok bujálkodóihoz, kiknek teste olyan, mint a szamarok 
teste, és folyásuk, mint lovak folyása." (23, 18—20.) 

Micsoda szégyenletes hasonlatok akadnak a bibliában, példázat örve alatt, s 
a papok szerint csodálatos misztikus értelem rejlik bennük! Miszticizmus? 
Nevetséges! Vajon ilyen disznóságokat kell irkálni annak tolmácsolására, 
hogy Izrael és Júda nem tanúsított kellő jámborságot Jehova iránt? . . . 

Egy másik próféta, aki gyönyörűséggel vájkál az illetlen dolgokban: 
Hóseás. Megtörtént eseményeket beszél el, és — bár azt állítja, hogy látomásai 
vannak Jehovától — ugyancsak ocsmány részletekkel toldja meg őket. 


Ez a Hóseás a szamaritánusok földjén született, s mégis a jeruzsálemi 
vallásnak hódolt. A biblia az istennek való engedelmesség mintaképe gyanánt 
idézi; de milyen különös parancsokat ad neki isten! . . . 

"Amikor beszélni kezde az Úr Hóseással, monda az Úr Hóseásnak: Menj, 
végy magadnak parázna feleséget és parázna gyermekeket; mert 
paráználkodván paráználkodik e föld, nem követvén az Urat." (1, 2.) 

Így próbálja menteni önmagát a derék férfiú, amiért erkölcstelen életű nőt 
vett feleségül. Ha hihetünk a próféta szavainak, istentől később azt az utasítást 
kapta, hogy háljon egyik barátjának feleségével, de csak akkor, ha az asszony 
már megcsalta a férjét. 

"És monda az Úr nékem: Menj el újra, szeress egy asszonyt, akit szeret az 
ő társa és mégis házasságtörő; amint az Úr is szereti Izrael fiait, bár ők idegen 
istenekhez fordulnak, és szeretik a szőlős-kalácsokat. 

És megszerzém azt magamnak tizenöt ezüstön és egy hómer árpán és egy 
letek árpán. 

És mondám néki: Sok ideig ülsz nálam; nem paráználkodol és nem leszel 
férfié; én is így leszek te irántad." (3, 1—3.) 

Csak azt a következtetést lehet levonni a bibliában oly gyakran előforduló 
erkölcstelen részletekből, hogy "isten népe" züllött csőcselék volt, amely nem 
riadt vissza semmilyen ocsmányságtól; egyúttal pedig megrögzött korhelyek 
gyülekezete — ha hihetünk egy másik szent próféta, a szent életű Jóel 
szavainak: 

"Serkenjetek fel részegek és sírjatok, és jajgassatok mind ti borivók a 
mustért, mert elvétetett az a ti szátoktól!" (Jóel könyve, 1, 5.) 

Eszter könyve kétségtelenül azoknak a műveknek a csoportjába tartozik, 
amelyek a zsidó önérzeten ejtett sebek begyógyítására íródtak. Láthattuk, 
hogy Dániel önhitten azt állította, hogy Dareiosz első minisztere volt, akinek 
apjaként egy állítólagos Ahasvérust említett. Egy másik — nem kevésbé 
arcátlan — levita pedig nem átallotta megírni ennek a képzeletbeli 
Ahasvérusnak a történetét, s olyan uralkodónak tette meg, akinek birodalma 
"Indiától fogva Szerecsenországig százhuszonhét tartományon" át terjed, 
fővárosa Szúza — a király pedig zsidó nőt vett feleségül. 

A biblia szerint ez a történetírók előtt ismeretlen Ahasvérus uralkodásának 
harmadik esztendejében páratlan lakomát rendezett, amely száznyolcvan napig 
tartott. (Eszter könyve, 1, 4.) A huzamos étkezés vége felé a fejedelem hét 
napig vendégül látta Szúza egész lakosságát, a leggazdagabbtól a 
legszegényebbig. (5. vers.) A népi bankett hetedik napján a király — aki az 
elfogyasztott bor hatására a szokottnál vidámabb volt — megparancsolta 
eunuchjainak, "hogy hozzák el Vástit, a királynét, a király elé, királyi 
koronával, hogy megmutassa a népeknek és fejedelmeknek az ő szépségét; 


mert szép arcú vala". (11. vers.) 

Vásti azonban nem volt hajlandó országvilág előtt meztelenre vetkőzni. A 
király éktelen haragra gerjedt. Hét bölccsel tanácskozott. Végül is eltaszította 
hitvesét, és koronáját királyi rendelettel a legszebb szűznek ígérte, aki 
megtetszik neki. Hégai foeunuch őrizete alatt sok-sok fiatal leányt gyűjtöttek 
össze, és sorjában mindegyiknek egy próbaéjszakát kellett töltenie őfelsége 
ágyában. 

"Vala egy zsidó férfiú Susán (Szúza) várában, akinek neve Márdokeus, 
Jáirnak fia, aki Simei fia, aki Kis fia, Benjámin nemzetségéből, 

Aki Jeruzsálemből fogva vitetett el a száműzött néppel, amely elvitetett 
Jekóniással, Júda királyával együtt, akit rabságba vitt el Nabukodonozor, 
babiloni király. 

És ez gondviselője volt Hadassának, azaz Eszternek, az ő nagybátyja 
leányának; mert sem atyja, sem anyja nem volt, és a leány szép alakú és szép 
ábrázatú vala, s mikor meghalt az ő atyja és anyja, Márdokeus leánya gyanánt 
magához fogadá. 

Lőn pedig, mikor a király parancsa és rendelete kihirdettetett és sok leány 
gyűjtetett Susán várába, Hégai keze alá, akkor felvétetett Eszter is a király 
házába, Hágainak, az asszonyok őrének keze alá. 

És tetszett a leány az ő szemeinek és kegyébe fogadá, és siete néki szépítő 
szereket adni, és kiadni az ő részét és hét leányzót, akit néki a király házából 
kellé kiszemelni, és vivé őt és az ő szolgálóleányait az asszonyok legjobb 
házába. 

Meg nem monda Eszter az ő nemzetségét és származását; mert Márdokeus 
meghagyta néki, hogy meg ne mondja. 

Márdokeus pedig minden nap járt az asszonyok házának pitvara előtt, hogy 
tudakozódjék Eszter hogyléte felől, és hogy mi történik vele. 

Mikor pedig eljött az ideje minden leánynak, hogy bemenne Ahasvérus 
királyhoz, miután asszonyok törvénye szerint tizenkét hónapig bántak vele 
(mert ennyi időbe telik az ő szépítésök, hat hónapig mirtusolajjal és hat 
hónapig illatos szerekkel és asszonyi szépítő szerekkel): 

Akkor így ment a leány a királyhoz: Mindent, amit kívánt, megadtak néki, 
hogy menjen azzal az asszonyok házából a király házáig; 

Este bement és reggel visszatért az asszonyok második házába, 
Sahásgáznak, a király udvarmesterének, a hálótársak őrzőjének kezei alá; nem 
jött többé a királyhoz, csak ha kívánta őt a király, és nevén hívták. 

Mikor azért eljött az ideje Eszternek, a Márdokeus nagybátyja, Abihail 
leányának, akit leánya gyanánt fogadott, hogy bemenne a királyhoz, nem 
kívánt mást, mint amit Hégai, a király udvarmestere, az asszonyok őrzője 
mondott néki, és kedves vala Eszter mindenki szemei előtt, aki őt látá. 


És felviteték Eszter Ahasvérus királyhoz, az ő királyi házába, a tizedik 
hónapban, ez a Tébet hónapja, országlásának hetedik évében. 

És a király Esztert minden asszonynál inkább szerété, és minden leánynál 
nagyobb kedvet és kegyelmet nyert ő előtte, és tette a királyi koronát az ő 
fejére, és királynévá tette Vásti helyett." (2. fej., 517. vers.) 

Egy idő múlva az Agág nemzetségbeli Hámán, Hammedáta fia lett a király 
főminisztere. Ez a Hámán igen kevély ember volt, és azt kívánta, hogy 
mindenki térdet hajtson előtte. Csupán Márdokeus merészelt szembeszállni 
ezzel a rendelkezéssel. A miniszter dühében rávette a királyt, hogy elrendelje 
valamennyi zsidó lemészárlását. Hámán éles elméje dacára sem talált más 
módot Márdokeus megbüntetésére. Mialatt azonban a gyilkos rendelet eljutott 
a tartományok kormányzóságaihoz, Márdokeus figyelmeztette Esztert, s ez 
hívás nélkül felkereste a királyt — ami igen súlyos bűnnek számított. Bárki, aki 
kéretlenül a király elé járult, ezáltal kimondta önnönmaga halálos ítéletét, 
hacsak a király — a vakmerőség megbocsátása jeléül — nem nyújtotta feléje 
arany kormánypálcáját. Eszter vállalta a kockázatot. Ahasvérus elámult, de 
nyomban elragadtatással nyújtotta kormánypálcáját a bájos királyné felé, és 
megkérdezte tőle, mit kíván; sőt, még a fele királyságát is felajánlotta. Eszter 
arra kérte a királyt, hogy Hámánnal együtt tisztelje meg asztalát. Az ebéd le is 
zajlott, és a kíváncsiságtól furdalt Ahasvérus a csemegénél megismételte 
ajánlatát az ország kettéosztásáról. Eszter elhárította a kegyet, viszont arra 
kérte királyi férjét, tisztelje meg másnap is asztalát, megint Hámán 
kíséretében. Ez utóbbi roppant büszke volt, hogy a királyné ekkora 
tisztességben részesíti, s el is dicsekedett vele felesége, Zéres, és valamennyi 
barátja előtt. Márdokeus hajthatatlansága azonban jobban fájt, mint valaha; 
ezért ötven sing magas akasztófát emeltetett, és elhatározta magában, hogy 
felkötteti a gyűlölt zsidót, akiről nem tudta, hogy a királyné rokona. (3., 4. és 
5. fej.) 

Történt pedig, hogy Ahasvérus ezen az éjszakán — mivel nem jött álom a 
szemére — szórakoztatásul felolvastatta magának országa krónikáit. Így 
alkalmasint megtudta, hogy két eunuchja, Bigtána és Térés annak idején 
összeesküvést szőtt az élete ellen, de a titkos tervet leleplezte a hatóságok előtt 
egy bizonyos Márdokeus, aki így megmentette az ő királyi életét. Ahasvérus 
megkérdezte, vajon milyen jutalmat kapott ez a Márdokeus. Azt válaszolták, 
hogy nem kapott semmit. Ezért másnap reggel, amikor Hámán megjelent, az 
uralkodó így szólt hozzá: 

— Hámán, adj nekem tanácsot. Mit kellene cselekedni egy olyan ember el, 
akit a király rendkívüli tisztességben akar részesíteni? 

Hámán azt hitte, róla van szó, s így felelt: 

— Királyom, ezt az embert királyi palástodba kell öltöztetni, fejére tenni 


koronádat, felültetni lovadra; aztán végigvezetni fővárosod utcáin, s a paripa 
kantárszárát egyik főembered tartsa, és ezt kiáltsa a népnek: 

Íme a férfiú, akinek a király örök időre tisztességet kíván birodalmában! 
Akkor felelte a király: 

— Igazad van; nos hát, keresd fel Márdokeust, és vezesd végig a városon, 
mint az imént mondtad. 

Hámán pedig kénytelen volt engedelmeskedni. Képzelhetjük, mennyire 
nem szívesen tette! (6. fej.) 

S amikor a királyné megerősítette, hogy fajtájának egyik ellensége 
mindannyiuk kiirtásán mesterkedik, és ezért könyörög a legmagasabb 
kegyelemért — Ahasvérus, aki meglepett Eszter királyné panasza, értetlenül 
így kiáltott fel: 

— Ki az és hol, aki annak a fajnak a kiirtására tör, amelyhez a számomra oly 
kedves Eszter királyné tartozik? 

Eszter így felelt: 

— Ez az ellenség, fajtám sanyargatója, nem más, mint az itt jelenlevő 
gonosz Hámán. 

Hámán meghökken, a király haragra gerjed; belép egy eunuch és jelenti, 
hogy a Márdokeusnak szánt magas bitófát a miniszter rendeletére állították. 
Megoldás: Ahasvérus megparancsolja, hogy Hámánt akasszák fel a 
magaállította bitófára; a királyi parancsot legott végrehajtják, és Márdokeust 
nevezik ki miniszterelnöknek. (7. és 8. fej.) 

A király beleegyezésével Eszter és Márdokeus közzé teszik, hogy a 
zsidóknak, akiknek legyilkolását Hámán az Adár hónap tízenharmadik napjára 
tűzte ki, joguk lesz e napon és a következő napon megölni bárkit, aki a 
fogságuk kezdete óta bántalmazta őket. Ekként nyolcszáz személyt 
pusztítottak el Szuzában és hetvenötezret a királyság más városaiban. Adár 
tizenötödik napján az izraeliták országszerte nagy dínomdánomot csaptak. 
Eszter rendeletet adott ki, amely szerint ezentúl a zsidók minden esztendőben 
megünneplik ezeket az eseményeket. (9. fej.) Ezek a Purim ünnepek, 
amelyeket manapság is megtartanak az izraeliták: egy napi böjt az Eszter- 
legendában leírt rettegés és imádság emlékére, és két napi mulatság az 
állítólagos öldöklés emlékére. 

Így hangzik Eszter meséje, amelyet a papok szentírás rangjára emeltek, 
úgyhogy kiáltó valószínűtlensége ellenére is hinni kell benne. A szent legenda 
mégiscsak szemérmetlenséggel kezdődik: ha ugyanis Vásti királyné azért lett 
kegyvesztett, mert nem akart anyaszült meztelenül megjelenni Ahasvérus 
főurai és alattvalói előtt, akkor nyilvánvaló, hogy a szép Eszter, amikor beállt 
Vásti utódjelöltjeinek sorába, hajlandó volt engedelmeskedni a király 
szeszélyének. A bírálók azt is megjegyzik, hogy a török vagy a marokkói 


szultán, a perzsa sah, a nagymogul, a kínai császár csak olyan lányt fogadott 
háremébe, akinek ismerte származását és beszerezte a megfelelő igazolásokat 
születési helyéről. A szultán istállóiban egyetlen arab paripa sem akad, 
amelynek származási táblázata ne volna a főistállómester kezében. Miként 
lehetséges tehát, hogy Ahasvérus ne tájékozódott volna egy olyan leány 
hazájáról, családjáról, vallásáról, akit ünnepélyesen feleségül vett és 
királynévá koronáztatott?... Ami pedig ezt a Hámánt illeti, aki ki akar irtatni 
egy egész nemzetet, mert egy bizonyos tagja nem hajlandó leborulni előtte, a 
többi, lemészárlásra ítélt zsidó azonban megadja neki a kívánt tisztességet — az 
igazat megvallva, ilyen nevetséges és szörnyű ostobaság soha senkinek nem 
jutott az eszébe. Másrészt pedig, ha — a biblia nyomán — elfogadjuk, hogy 
Eszternek zsidó származását titkolva sikerült királynévá lennie és megtartania 
a koronát, akkor e magas méltóság dicsőségét ugyancsak csorbítja, ha a 
nemzeti önérzet szempontjából vizsgáljuk. Ráadásul nem értjük, miként 
tarthatta bűnösnek Ahasvérus Hámánt abban, hogy zsidó származása miatt 
meg akarta gyilkolni a kedvenc feleségét, Esztert — mikor éppenséggel senki 
sem tudta, milyen fajtához tartozik a királyné!... Végül pedig — a mese 
befejezéséül — a szelíd Eszter visszataszító kegyetlensége ocsmánysággal 
tetézi a nevetségest. 

"Jól tudjuk — írja Voltaire —, hogy Eszter meséjének van egy csábító oldala: 
egy fogoly nő, aki királyné lesz és megmenti honfitársait a haláltól — ez regény 
vagy tragédia témájául alkalmas. De mennyire elrontja a temérdek 
ellentmondás és képtelenség! Mennyire beszennyezi Eszter barbársága, amely 
éppúgy ellentmond neme erkölcsének, mint a valószínűségnek!" 

Ezsdrás és Nehémiás révén elérkezünk isten népének felszabadulásához. A 
biblia fantasztikus időszámítását követve, a zsidók szerencsétlen sorsa 
nagymértékben enyhült Dárius apjának, Ahasvérusnak uralkodása alatt — ne 
feledjük el, hogy Dárius valójában Hisztaszpesz perzsa nagyúr fia volt, aki 
soha, sehol nem uralkodott —, valamint Dárius országlása idején, aki első 
miniszterelnökéül a zsidó Dánielt választotta, mint ahogy Ahasvérus a zsidó 
Márdokeust. Mint láthattuk, a biblia Kyrosz uralkodását Dáriusé után helyezi, 
ha Dániel próféta könyvét vizsgáljuk. Viszont ha Ezsdrás próféta könyvét 
vesszük elő, ebben Kyrosz után következik Ahasvérus, majd Artaxerxes, 
végül Dárius. (Ezsdrás könyve, 7. fej.) Ez az újabb trónutódlási rend éppúgy 
nem felel meg a történelemnek, mint a másik. Micsoda zagyvaság! Micsoda 
zűrzavar! Mindennek tetejébe Ezsdrás és Nehémiás, az a két próféta, akire a 
papok a jeruzsálemi visszatérés körülményeinek megállapításában 
támaszkodnak — még egymásnak is ellentmond. Ezsdrás szerint Kyrosz volt 
az, aki trónra jutásának legelső évében engedélyezte Izrael gyermekeinek a 
szabad visszatérést Júdeába, és rendeletben hirdette ki, hogy Jehova 


megparancsolta neki jeruzsálemi templomának újjáépítését. A zsidók tehát 
Zorobábel vezetésével visszatérnek hazájukba. Az építkezés Ahasvérus és 
Artaxerxes uralkodása idején sajnálatos módon félbeszakad, mivel a zsidók 
távollétében országukban letelepedett különféle népek nehézségeket 
támasztottak. Nem sokkal Dárius trónra lépése után végre megszűnt ez az 
ellenségeskedés, s uralkodásának hatodik esztendejében elkészült a templom. 
Nehémiás szerint viszont nem  Kyrosz, hanem  Artaxerxes idején, 
kormányzásának huszadik évében kaptak engedélyt a zsidók arra, hogy 
visszatérjenek Jeruzsálembe és újjáépítsék romjaiból" a várost. A felszabadult 
nép élére Zorobábel állt. A területükre betolakodott népek által támasztott 
nehézségeket győzelmesen leküzdötték a zsidók, akik egyik kezükben a 
vakolókanállal dolgoztak, míg a másikkal a kardot forgatták. E szent szerző 
végül megemlíti, hogy a templom helyreállításának befejezésekor, Artaxerxes 
uralkodásának harminckettedik évében ő Babilonba utazott. (Nehémiás 
könyve, 13, 6.) Ezsdrás pedig azt állítja könyvében, hogy a Júdeába való 
visszatéréskor Nehémiás is elkísérte Zorobábelt, s ez Kyrosz idején történt. 
Hangsúlyozza továbbá, hogy egy második hazatelepülés is volt Artaxerxes 
idején, de uralkodásának nem a huszadik, hanem a hetedik évében, és 
kijelenti, hogy ekkor ő maga, Ezsdrás vezette honfitársait. Próbálja valaki 
kihámozni az igazságot e nyilvánvaló ellentmondások közül! ... 

Ezsdrás, Nehémiás és Eszter könyve után a papok Jób könyvét iktatják a 
bibliába. Ez egy olyan történetet mesél el, amelynek időpontja sehol sem 
szerepel. A históriát röviden így foglalhatjuk össze: 

Élt Úz földén (?) egy dúsgazdag ember, aki isten hűséges szolgája volt. 
Történt egy napon a mennyei birodalomban, az angyalok hónában, hogy isten 
így szólt a közöttük levő sátánhoz: 

— Hát te honnét jössz? 

Az pedig így felelt Jehovának: 

— Sétálni voltam a földön, ide-oda járkáltam. 

Isten így folytatta: 

— Ha így áll a dolog, akkor bizonyára találkoztál szolgámmal, Jobbal, 
akihez fogható jámbor nincs még egy a földön. 

A sátán visszavágott: 

— Azért jámbor, mert elhalmoztad javakkal; de vedd csak vissza tőle a 
kincseit, és majd meglátod, micsoda átkokat szór! 

Jehova nem akart személyesen bánatot okozni hűséges szolgájának; viszont 
felhatalmazta a sátánt, hogy kedvére sanyargassa. 

— Mindenféle csapással sújthatod — szólt a gonosz angyalhoz — a halál 
kivételével. 

Sátán úr élt is az engedéllyel. Először egy arab törzs ellopja Jób 500 pár 


ökrét és 500 szamarát; villám sújtja nyájait (7000 juh) és a pásztorokkal együtt 
elpusztítja valamennyit; kaldeus lovasok elragadják 3000 tevéjét és őreiket 
kardélre hányják; végül a tomboló sivatagi szél feldönti a házat, ahol hét fia és 
három leánya éppen javában borozgatott, s romjai alá temeti őket. Jób egymás 
után értesül mindezekről a csapásokról: de jólelkű ember lévén, térdre hull és 
így kiált fel: 

"Mezítelen jöttem ki az én anyámnak méhéből, és mezítelen térek oda 
vissza. Az Úr adta, az Úr vette el. Áldott legyen az Úrnak neve!" (Jób könyve, 
1, 21.) 

A sátán azonban nem adta fel a harcot. A szerencsétlen Jóbot csakhamar 
undok fekély borította el, amely feje búbjától talpáig elharapózott. 
Trágyadombon ülve, egy törött bögre cserepeivel fogta fel a nyílt sebeiből 
csorgó bűzös folyadékot. Még felesége is szidalmazta; Jób azonban 
megnyugvással válaszolt: 

"Ha már a jót elvettük Istentől, a rosszat nem vennők-é el?" (2, 10.) 

Három barátja, Elifáz, Bildád és Czófár értesült szerencsétlenségéről és 
eljött, hogy meglátogassa; "és ülének vele hét napon és hét éjszakán a földön, 
és nem szóla egyetlen egy szót egyik sem, mert látják vala, hogy igen nagy az 
ő fájdalma". (3. vers.) 

Jób azonban hirtelen heves panaszra fakad nyomorúsága miatt; elátkozza a 
napot, amikor született. 

"Miért is nem haltam meg fogantatásomkor; miért is ki nem múltam, 
mihelyt megszülettem?" (3, 11.) 

És harsány kiáltozással halálért rimánkodik. Panaszai töltik meg a 3. 
fejezet 26. versét. Mivel azonban ellentétben vannak a könyv főtémájával, a 
szentírás-kézikönyvekben nem esik említés róluk. Valóban elég volna, ha a 
könyv itt véget érne. A sátán — amely mintegy fogadásfélét kötött Jehovával — 
győzött. Hiszen Jób türelmét vesztve, szemrehányást tesz istennek, amiért a 
világra küldte és most nem veszi magához. 

Elifáz, Bildád és Czófár akkor leckéztetni kezdi Jóbot; megalázzák s fejére 
olvassák, hogy a balsors csak a gonoszakat sújtja. Jób istent hívja 
ártatlanságának tanújául, és azt hangoztatja, hogy igazságtalanul szenved. Jób 
és barátainak párbeszéde huszonkilenc fejezeten át tart. A 32. fejezetben 
egyszerre csak új beszélgető társ bukkan fel: Elihu. Ez fiatalabb a többinél, s 
nem azért veszi át a szót, hogy vádolja Jóbot, mivel bűnei révén megérdemelte 
a Jehova szabta szigorú büntetést. Figyelmeztetni akarja, hogy túlságosan 
kevélyen bizonygatta ártatlanságát, hiszen — mint mondja — egyetlen halandó 
sem áltathatja magát azzal, hogy kifürkészheti isten ítéleteit és mindenkor 
teljesen tisztán áll előtte. 

Azután Jehova személyesen jelenik meg a forgószélben. Miután megrótta 


az ifjú Elihut elbizakodott állításáért, hatalmának bizonyságául felidéz néhány 
csodát. Jób elismeri, hogy áthágta önnön gyengeségének és tudatlanságának 
korlátait. Isten elégedetten veszi tudomásul meghódolását, kigyógyítja minden 
bajából, és kétszeresen pótolja elveszett javait. Mindenhatóságának tanúságául 
Jehova szónoklatában két rendkívüli állatot említ: a behemótot és a leviathánt; 
fantasztikus leírásuk két fejezetre terjed. A sátán már szóba sem kerül. Az 
utolsó — negyvenkettedik — fejezetből megtudjuk, hogy Jóbnak még két fia és 
három leánya született és száznegyven esztendeig élt a szörnyű 
megpróbáltatás után. 

Jób könyve szemlátomást nem valami érdekfeszítő. A bibliakritikusok 
kiemelik egy sajátos vonását: a sátán, aki most először szerepel, itt a jó 
angyalok között sürög-forog az égben, s fogadást köt, hogy a jámbor Jób az 
átkozódás súlyos bűnébe esik, ha nyomor és betegség sújtja. Isten pedig rááll 
az alkura, azt remélve, hogy hűséges szolgája mindenkor béketűrő marad. 
Jehova tehát nem ismeri a jövőt és téved sejtéseiben, hiszen Jób csakugyan 
átkozódásra vetemedik. 

Mint láthattuk, a bibliában négy nagy próféta szerepel, akik állítólag egy- 
egy könyv szerzői. De akad benne néhány olyan könyv is, amelyet feltehetően 
a kis próféták írtak — szám szerint tizenketten. Nevük: Hóseás (akitől idéztünk 
egy rövid szemelvényt), Jóel, Ámos, Abdiás, Jónás, Mikeás, Náhum, 
Habakuk, Sofóniás, Aggeus, Zakariás és Malakiás. Vitathatatlanul Jónás az 
egyetlen közülük, aki említést érdemel; "a tizenkét kis próféta története — 
állapítja meg Calmet benedekrendi szerzetes — nem nyújt semmi olyat 
számunkra, ami megközelítőleg annyi csodás elemet tartalmazna, mint Jónás 
élete". 

Jónás galileai volt és Zebulon nemzetségéből származott. A magyarázók 
szerint II. Jeroboám izraeli király idején élt. Egy napon parancsot kapott 
Jehovától, hogy Ninive bálványimádó lakói közé menjen prédikálni. 
Egyébként ő volt az egyetlen, aki ilyen küldetést kapott. Vajon milyen 
nyelven hirdette az igét? — kérdi Voltaire, aki egyúttal azt is megjegyzi, hogy 
Jónás hazájától Ninive négyszáz mérföldre esett. Feltehetőleg Jónás is gyenge 
sikerre számított, mivel ahelyett, hogy Ninivébe ment volna, szaporán az 
ellenkező irányba inait: lesietett Jáfó tengeri kikötőbe, és miután kifizette a 
viteldíjat, felszállt egy Tarsisba induló hajóra. 

A tengeren hirtelen szörnyű vihar támad, amely csodálatos módon álomba 
ringatja Jónást. A megrettent matrózok mindenekelőtt a vízbe dobálják az 
egész rakományt. A hajó könnyebb lett ugyan, de mégjobban hányódik. Akkor 
a fő hajókalauz felkelti Jónást és kérve kéri, fohászkodjon Jehovához, hogy 
csendesítse le a förgeteget. Jónás azonban nem tesz semmit. A tenger 
mindjobban háborog, s a matrózok sorsot húznak, hogy megtudják, melyik 


utas vagy a személyzet melyik tagja okozta a vihart. A sors Jónásra esik; a 
vízbe vetik s azon nyomban eláll a vihar. A nyakas próféta éppen jókorát 
kortyintott a vízből, amikor egy északi-sarki cethal, amely véletlenül a 
Földközi-tengeren kószált, odavetődik, kitátotta a száját és lenyelte. 

Jónás nem számított erre az újabb kalandra; mivel azonban nem tehetett 
egyebet, várakozó álláspontra helyezkedett különös hajlékában. A biblia 
közlése szerint három napot és három éjszakát töltött a cethal gyomrában, és 
közben egy meglehetősen hosszú dicshimnuszt zengett Jehovához. Ez utóbbi, 
aki pusztán meg akarta leckéztetni prófétáját, utasította a szörnyű halat, hogy 
vesse ki magából Jónást. A bálna engedelmeskedett, és kitette Jónást egy 
partra. Manapság is mutogatják a helyet, ahol a cethal kiköpte a prófétát. A 
teológusok azonban nem tudják egyöntetűen megállapítani, vajon kiokádta-e 
Jónást, avagy a hátsó részén át távozott a próféta. 

A hitetlen kritikusok azt állítják, hogy ez az elbeszélés a görög regék 
utánzata. Homérosz egy tengeri szörnyről beszél, amely Héraklészre rontott. 
Likofron elmeséli, hogy Héraklész három napon és három éjszakán át maradt 
a hasában, és a szörnyeteg májával táplálkozott, melyet előzőleg roston 
megsütött. A három nap elteltével pedig győztesen távozott börtönéből. 
Héraklész meséje szemlátomást nem marad el Jónásé mögött. A pogány 
mitológiában találkozunk Árion történetével is. Ót a tengerbe vetették a 
hajósok, egy delfin azonban megmentette és hátán vitte Leszbosz szigetére. Ez 
a kaland azonban nem ér fel Jónás és Héraklész históriájával. 

Amikor Jónás kikerült a cethal gyomrából, Ninivébe ment, és isten 
nevében közölte a lakosokkal városuk közeli pusztulását. A biblia szerint az 
utcákon sétálgatott s így kiáltozott: "Még negyven nap, és elpusztul Ninive!" 
(Jónás könyve, 3, 4.) 

Az egyszerű szavaknak bámulatos hatásuk volt: 

"A niniveiek pedig hivének Istenben, és böjtöt hirdetének, és nagyjaiktól 
fogva kicsinyeikig zsákba öltözének. 

És eljuta a beszéd Ninive királyához, és felkele királyi székéből, és leveté 
magáról az ő királyi ruháját, és zsákba borítkozék, és üle a porba. 

És kiáltanak és szólának Ninivében, a királynak és főembereinek 
akaratából, mondván: Emberek és barmok, ökrök és juhok; semmit meg ne 
kóstoljanak, ne legeljenek és vizet se igyanak! 

Hanem öltözzenek zsákba az emberek és barmok, és kiáltsanak az Istenhez 
erősen, és térjen meg kiki az ő gonosz útáról és az erőszakosságból, amely az 
ő kezökben van!" (5—8. vers.) 

Minthogy az egész lakosság megtért, isten meghatódott az őszinte 
bűnbánaton, s Jónás jóslata nem teljesült. Ninivét csak jóval később dúlták fel 
és döntötték romba. 


Jónás bosszankodott amiatt, hogy üres hetvenkedőnek tarthatják; odábbállt 
Ninivéből és egy sivatagba menekült. Kegyetlen hőség volt, a látóhatáron 
pedig sehol egyetlen bokor. 

"Az Úr Isten pedig egy tököt rendele, és felnőve az Jónás fölé, hogy 
árnyékot tartson feje fölött és megoltalmazza őt a hévség bántásától. És nagy 
örömmel örvendezek Jónás a tök miatt. 

De másnapra férget rendele az Isten hajnalköltekor, és megszúrá az a tököt, 
és elszárada. 

És lőn napköltekor, hogy tikkasztó keleti szelet rendele Isten, és a nap 
rátűzött a Jónás fejére, és ő elbágyada. Kíváná azért magának a halált, és 
monda: Jobb halnom, mint élnem! 

És monda az Isten Jónásnak: Avagy méltán haragszol-é a tök miatt? És 
monda: Méltán haragszom, mind halálig! 

Az Úr pedig monda: Te szánod a tököt, amelyért nem fáradtál és amelyet 
nem neveltél, amely egy éjjel támadt és más éjjel elveszett: 

Én pedig ne szánjam Ninivét, a nagy várost, amelyben több van 
tizenkétszer tízezer embernél, akik nem tudnak különbséget tenni jobb és bal 
kezük között, és barom is sok van?!" (4, 6—11.) 

Ezzel az isteni elmésséggel végződik Jónás könyve, amely négy fejezetből 
áll. Gyatra befejezés! A tök csodája bizony édeskevés a cethalhoz képest. 

Elérkeztünk tehát a zsidó nép Jézus Krisztus előtti történetének utolsó 
szakaszához. Az Ószövetség a Makkabeusok négy könyvével zárul. 

Az első nyolc vers Nagy Sándornak III. Dárius fölött aratott győzelmét 
tárgyalja és közli, hogy a több országon uralkodó macedón király még 
életében felosztotta óriási birodalmát hadvezérei között, majd meghalt. 
Másrészt, egy zsidó legenda alapján az is fennmaradt (Josephus Flavius, XI. 
könyv, 8. fej.), hogy amikor a hódító Jeruzsálemhez közeledett, Jaddus zsidó 
főpap elébe járul, s megmutatta azokat az állítólagos jövendöléseket, amelyek 
szerint az egész világ meghódol Sándor előtt. A hízelgés iránt fogékony Nagy 
Sándor állítólag megkímélte Jeruzsálemet. 

Júdea abban az időben papi uralom alatt állt: a nép bizonyos 
függetlenségben élt, nem háborgatták a szomszédos országok, és királya sem 
volt. A papok kormányozták a népet és intézték a közigazgatást. A zsidók 
számára szakasztott ugyanaz volt a helyzet, mintha királyuk lett volna, mert a 
főpapnak tizedet és adót is fizettek. 

Nem tudjuk, mennyi ideig tartott ez a viszonylagos függetlenség. A 
Makkabeusok könyveiből, amelyeknek szerzőjét nem ismerjük, kitűnik, hogy 
a zsidók nemigen  dicsekedhettek Nagy Sándor utódaihoz fűződő 
kapcsolataikkal. A helyzet e változását a biblia a következő keserű 
megállapítással veszi tudomásul: "Tizenkét esztendeig uralkodott Sándor, 


aztán meghalt: 

És szolgái kormányozni kezdtek, ki-ki a maga helyén. 

Halála után pedig mindannyian koronát tettek fejükre, s utánuk fiaik is, sok 
esztendőn át. Meg is sokasodott a baj az országban. 

Belőlük egy gonosz sarj támadt: Antiokhosz Epiphánész." (Makkabeusok I. 
könyve, 1, 8—11.)? 

Amikor Szíriában a görög Szeleukida-dinasztia uralkodott, az izraeliták 
megint szerencsétlen időket éltek. A szent szerző ugyan néhány csoda 
elbeszélésével igyekszik emelni isten választott népének tekintélyét, holott ez 
a nép ismét hűbéres-sorban sínylődött. 

Akárcsak az Otestamentum többi része, a Makkabeusok könyvei is 
bővelkednek ellentmondásokban és vaskos történelmi tévedésekben. Olyan 
összevisszaságban beszélik el az eseményeket, hogy lehetetlen szétválasztani 
az igazat a hamistól, főként ha az ember fejezetről fejezetre követi a 
történteket. Voltaire azonban nagy türelemmel összegyűjtötte mindazokat az 
érveket, amelyeket a kritikusok a biblia ezen utolsó könyveinek hitelességével 
és igazmondásával szemben támasztanak; végezetül mi sem tehetünk jobbat, 
mint hogy kivonatosan ismertetjük megállapításait. 

"I. Mindenekelőtt el kell vetni azt az állítást — írja Voltaire —, hogy a hét 
Makkabeus-fivér és anyjuk vértanúhalált halt (a kínzások következtében, mert 
nem voltak hajlandók disznóhúst enni); hiszen erről nem esik említés az első 
könyvben, amely pedig időben messze túljut Antiokhosz Epiphánész 
(Dicsőséges) korán. Maltatiásnak, a Makkabeusok atyjának csak öt fia volt, 
akik egytől egyig kitüntették magukat a haza védelmében. A második könyv a 
Makkabeusok kínhalálát írja le (7. fej.), de szerzője nem árulja el, melyik 
városban rendezte Antiokhosz ezt a barbár kivégzést. Pedig megmondaná, ha 
igaz volna. Antiokhosz egyébként teljesen képtelennek látszik egy ilyen 
kegyetlen, gyáva és oktalan cselekedet elkövetésére. Igen nagy uralkodó volt, 
s Rómában nevelkedett. Méltónak bizonyult neveltetéséhez, bátor volt és 
művelt, kegyes a győzelemben és végtelenül nyájas. Csupán túlságos 
közvetlenségét róják fel. Ebben a római főemberek zöméhez hasonlított, 
akiknek az volt a szokásuk, hogy a szavazatok megnyerése érdekében 
leereszkedtek a néphez. A Dicsőséges cím, amellyel Ázsia felruházta, s 
amelyet az utókor megőriz, találó válasz azokra a sérelmekre, amelyeket a 
zsidók zúdítottak emlékére. 

Jeruzsálem Antiokhosz terjedelmes szíriai birtokai közé ékelődött. A 
zsidók fellázadtak ellene. Az uralkodó, miután legyőzte Egyiptomot, 
visszatért, hogy megbüntesse a zsidókat. Mivel vallásuk örökös ürügyül 
szolgált e nép zendüléseire és kegyetlenkedésére, Antiokhosz elunta 

türelmességét — amely csak lovat adott alájuk —, s végül elrendelte, hogy 
ezentúl csak egyetlen vallás legyen birodalmában: Szíria isteneinek hite. 
Elvette tehát a lázadók hitét és pénzét: ami számukra egyformán nagy baj volt. 
Antiokhosz másként járt el Egyiptomban, amelyet fegyverrel hódított meg. 
Ezt az országot páratlan nagylelkűséggel visszaadta királyának, s ehhez csak 
Nagy Sándornak állítólag Porus? iránt tanúsított nemes bánásmódja fogható. 
Ha tehát a zsidók iránt szigorúbb volt, akkor nyilván kényszerítették rá. A 
szamáriaiak engedelmeskedtek; Jeruzsálem azonban dacolt vele; innen eredt 
ez a véres háború, melyben Makkabeus Júdás és négy fivére — a biblia 
tanúsága szerint — igen kicsiny hadsereggel oly nagyszerű tetteket hajtott 
végre. Az állítólagos hét Makkabeus-testvér és apjuk vértanúsága tehát puszta 
regény. 

II. A regényes szerző azzal a kijelentéssel kezdi hazugságait, hogy Nagy 
Sándor még életében felosztotta országait hadvezérei között. Ez a baklövés, 
amelyet szükségtelen cáfolni, képet nyújt a szerző tájékozottságáról. 

III. A Makkabeusok I. könyvében vázolt események csaknem mind éppoly 
fantasztikusak. Eszerint Makkabeus Júdás, mikor barlangról barlangra osonva 
harcolt Júdea egyik zugában, a rómaiak szövetségét kereste. (8. fej.) 
yHallottak ugyanis harcaikról, meg Galatiában véghezvitt hőstetteikről; arról 
tudniillik, hogy ezt leigázták és adófizetőjükké tették.x (2. vers.) Nos, Galatia 
népét még nem igázták le a rómaiak; ezt csak Cornelius Scipio végezte el. 

IV. A könyv ezután azt közli, hogy Nagy Antiokhoszt — Antiokhosz 
Epiphánész apját — a rómaiak selfogták elevenenx. Ez nyilvánvaló tévedés: 
ezt a királyt Lucius Scipio győzte le, aki az Asiaticus melléknevet kapta. 
Antiokhosz azonban nem volt hadifogoly; békét kötött, visszavonult perzsiai 
birtokaira, és megfizette a háború költségeit. Láthatjuk, hogy ez a zsidó szerző 
tájékozatlan a világ többi részének eseményeiről, s összevissza beszél 
olyasmiről, amiről fogalma sincs. 

V. A Makkabeusok könyvének írója hozzáfűzi, hogy ezt a Nagy 
Antiokhoszt arra kényszerítették, sengedje át az indusok, a médek és a lídiaiak 
országátc. (8. vers.) Ez már több a soknál. Érthetetlen ekkora arcátlanság. Kár, 
hogy a zsidó szerző nem tette hozzá Kínát meg Japánt is! 

VI. Azután — mivel jól tájékozottnak óhajt látszani a római kormányzatról 
— azt állítja, hogy ott egy emberre bízzák évente azt a tisztet, hogy 
kormányozza egész országukat. (16. vers.) A tudatlan szerző arról sem hallott, 
hogy Rómának két consulja volt. 

VII. Makkabeus Júdás és fivérei — ha hihetünk az írónak — követséget 
küldenek a római senatushoz; a követek pedig a következő szónoklatot vágják 
ki: Makkabeus Júdás, az ő testvérei, és a zsidók népe küldött minket 

hozzátok, hogy barátságot és szövetséget kössünk veletek.x (20. vers.) Ez 
körülbelül olyan, mintha San Marino köztársaság egyik pártvezére követeket 
küldene a török szultánhoz, hogy szövetséget kössön vele. A rómaiak válasza 
pedig — a biblia szerint — nem kevésbé különös. Ha valóban követség érkezett 
Rómába egy elismert palesztinai köztársaságból, ha Róma ünnepélyes 
szerződést írt alá Jeruzsálemmel, akkor Titus Livius és más történetírók 
említést tettek volna róla. A zsidó gőg mindig túlzásokra vetemedett. Ennél 
nevetségesebb dolgot nemigen eszelt ki. 

VIII. Hamarosan egy újabb hetvenkedő állítás következik: a zsidók és a 
spártaiak képzelt rokonsága. A szerző feltételezése szerint egy Arius nevű 
spártai király a következő levelet írta III. Óniás zsidó főpaphoz: sA 
spártaiakra és a zsidókra vonatkozólag azt találták megírva egy okmányon, 
hogy ők testvérek és Ábrahám nemzetségéből származnak. Mivel ezt most 
már tudjuk, legyetek szívesek és értesítsetek minket hogylétetekről. A magunk 
részéről máris ezt írjuk nektek: A mi barmaink és jószágunk a tietek, a tietek 
pedig a mienk. Ki is adtuk a parancsot, hogy értesítsenek erről titeket.x (12, 
21-23.) Az ilyen józan észtől elrugaszkodott sületlenségeket nem is 
tárgyalhatjuk komolyan. Olyasféle ez, mintha Arleguin egyszerre csak 
plébánosnak adná ki magát, s amikor a bíró rábizonyítja a turpisságot, így 
válaszol: sUram, én azt hittem, hogy plébános vagyok. Nem érdemes azt 
bizonygatni, hogy Spártának sohasem volt Arius nevű királya, különben pedig 
III. Óniás főpap korában már egyáltalán nem uralkodtak ott királyok. 
Fölösleges időpazarlás volna annak bebizonyítása is, hogy Ábrahám éppoly 
ismeretlen volt Spártában és Athénben, mint Rómában. 

IX. Ezekhez a bárgyú, gyermeteg históriákhoz most hozzáfűzzük 
Heliodorosz csodálatos kalandját, amelyet a Makkabeusok II. könyvének 3. 
fejezete beszél el. Szeleukosz Filopátor — Antiokhosz Epiphánész bátyja és 
elődje —, Szíria, Perzsia, Fönícia és Palesztina királya, értesül egy zsidó 
templomgondnoktól, hogy a szentélyben óriási kincs van. Szeleukosznak 
pénzre van szüksége a háborúihoz, s elküldi érte egyik tisztjét, Heliodoroszt. 
Szakasztott úgy tett, mint jó néhány évszázaddal később I. Ferenc francia 
király, aki elkérte a Szent Márton-templom aranyrácsát. Heliodorosz eljár 
megbízatásában, s megállapodik Óniás főpappal. Miközben a templomban 
tárgyalnak, hatalmas paripa száll le az égből, s rajta egy aranytól csillogó 
lovas ül. A mén előbb mellső patáival Heliodorosz felé vágott, majd két, 
vesszőnyalábbal felfegyverkezett angyal — aki lovászi szolgálatot teljesített a a 
paripa mellett — derekasan elcsépeli Heliodoroszt. Óniás főpap nagy kegyesen 
imádkozik érte. A két angyal abbahagyja a verést, és így szól a tiszthez: Hálát 
adhatsz Óniásnak, ha ő nem imádkozik, halálra püföltünk volna. Ezután a két 
angyal eltűnt. 


Az nem derül ki, vajon a verés után Óniás főpap megegyezett-e Szeleukosz 
királlyal és kölcsönzött-e neki néhány garast. 

Ez a csoda annál inkább arcátlanságnak látszik a bibliakritikusok 
szemében, mivel Sésák (Szuszakim) egyiptomi fáraó, Nebukadnezar, Ázsia 
ura, Antiokhosz Epiphanész, Ptolemaiosz Szótér, a nagy Pompeius, Crassus, 
Kleopátra királynő, Titus császár mind vitt némi pénzt a zsidó szentélyből, és 
mégsem korbácsolták meg egyiket sem az angyalok. Egy szent életű szerzetes 
ugyan látta, amint Martel Károly lelkét az ördögök csónakon a pokolba 
szállították, s közben szüntelenül ostorozták, hogy megbüntessék a szaracénok 
legyőzőjét, amiért elsajátított egyet-mást a Saint-Denis apátság kincsestárából. 

Az ilyen esetek azonban ritkán fordulnak elő. 

X. Mellőzünk egy sereg anakronizmust, tévedést, felcserélést, tudatlan 
dajkamesét — amelyek valósággal hemzsegnek a Makkabeusok könyveiben -, 
hogy mielőbb eljussunk Antiokhosz Epiphánész halálához, amelyet a II. 
könyv 11. fejezete ír le. Olyan valótlanságok, képtelenségek és sértő 
kijelentések vannak itt egy rakáson, hogy csak szánalmat ébresztenek. A 
szerző szerint Antiokhosz azért vonul be Perszepoliszba, hogy kifossza a 
várost és a templomot. Hiszen közismert tény, hogy ezt a fővárost, amelyet a 
görögök neveztek Perszepolisznak, Nagy Sándor már lerombolta. A zsidók 
mindenkor elszigetelten éltek a többi nemzet között és csak saját érdekeikkel 
és saját országukkal törődtek, s így könnyen meglehet, hogy nem szereztek 
tudomást a kínai és az indiai törtérielem sorsfordulatairól. Hogy nem tudhatták 
azt sem, hogy ez a város — melyet csak a görögök neveztek Perszepolisznak — 
már százhatvan éve nem létezik? Igazi neve Szesztekar volt. Ha egy 
jeruzsálemi zsidó, vagyis ázsiai ember írta volna a Makkabeusok könyveit, 
akkor nem említette volna a perzsa királyok tartózkodási helyét olyan néven, 
amely egyes-egyedül a görög könyvekben szerepel. Ebből arra lehet 
következtetni, hogy az Ótestamentum ezen utolsó könyveit csakis valamelyik 
alexandriai hellenista zsidó írhatta, aki szónoki babérokra pályázott. 

Van egy másik ok is a kétkedésre. Az első könyvben az áll, hogy 
Antiokhosz Epiphánész meg akarta szerezni azokat az arany pajzsokat, 
amelyeket Nagy Sándor az Ekbatána, azaz Rágesz felé vezető úton fekvő 
Elimaisz városban hagyott, e vidéken meghalt bánatában, amikor arról 
értesült, hogy csapataival szemben Júdeában ellenállást tanúsítottak a 
Makkabeusok. A második könyv viszont azt állítja, hogy a király leesett 
szekeréről; olyan súlyos zúzódásokat szenvedett, hogy teste elüszkösödött; 
húsában férgek nyüzsögtek; s akkor bocsánatot kért a zsidók istenétől. Itt van 
az ismert verssor, amelyet annyiszor idéznek: sMajd az Úrhoz imádkozott a 
gonosz. De az már nem könyörült meg rajta.x (9, 13.) A szerző hozzáfűzi: 
Antiokhosz megfogadta Jehovának, hogy zsidó hitre tér. Ez az utolsó közlés 


éppen eleget mond: mintha V. Károly megfogadta volna, hogy törökké lesz! 

A Makkabeusok III. könyvéről csak néhány szót ejtünk, a IV.-kel pedig 
nem foglalkozunk, minthogy mindkét könyvet egyhangúan apokrif írásnak 
tekintik. 

Íme, egy rövid történet a III. könyvből. A cselekmény Egyiptomban 
játszódik. Ptolemaiosz Filopátor király haragszik a zsidókra, akik jelentős 
kereskedelmet folytatnak országaiban. Népszámlálást rendel el, és kiderül — 
Philon szerint —, hogy egymilliónyian vannak. Ezt az egymillió embert az 
alexandriai lóversenypályára terelik. A király rendeletet tesz közzé. Eszerint 
valamennyiüket elefántok martalékául vetik, hogy azok összetiporják őket. A 
látványosság kitűzött időpontjában a népe sorsán őrködő isten mély álmot 
küld a királyra. Amikor Ptolemaiosz felébred, másnapra halasztja az ügyet. 
Akkor azonban isten megfosztja emlékezőtehetségétől. Ptolemaiosz mindent 
elfelejt. A harmadik napon végül feleszmél, és előkészíti a zsidókat meg az 
elefántokat az eseményre. A műsorszám már-már elkezdődött, amikor hirtelen 
megnyílt az ég kapuja, és két angyal szállott le. Az elefántokat a kísérő 
katonák ellen vezették, s az állatok széttiporták a harcosokat, a zsidók 
megmenekültek, a király pedig megtért. . . 

Milyen mulatságosan írták a történelmet abban az országban!" 

Végül, ha nagy vonásokban át akarjuk tekinteni a Makkabeusok bibliai 
történetét, a következőképpen foglalhatjuk össze: 

Antiokhosz Epiphanész uralkodása idején Matatiás zsidó pap megöli egy 
honfitársát, aki a szíriai isteneknek áldoz — s ezzel jelt ad az általános 
felkelésre. Matatiás öt fia: János, Simon, Júdás, Eleázár és Jónatás szintén 
bátran viselkedik. Egész Júda felkel, mindenből fegyvert kovácsolnak. 
Matatiás legkiválóbb fia, Makkabeus Júdás, a lázadás élére áll és szétzúzza a 
királyi hadakat. Nem elégszik meg a hadvezérséggel; követi a főpapi 
méltóságban Menelaust, aki a Nagy Sándorhoz törleszkedő, híres Jaddus 
ivadéka. Júdás győzelmet arat Apolloniosz ellen Szamária környékén, legyőzi 
Széront Betnoronnál, valamint Antiokhosz három másik tábornokát is: 
Ptolemaioszt, Nikánort és Gorgiászt. 

Antiokhosz Epiphanész után fia, Antiokhosz Eupátor uralkodott. Ebben az 
időben Makkabeus Eleázár kevesebb szerencsével járt, mint fivére, Júdás: az 
egyik csata hevében megpillantott az ellenség sorai között egy királyi 
jelvényekkel ékesített elefántot, s azt gondolva, hogy a király ül rajta, 
nekirontott. 

Az állat azonban ormányával megragadta a jámbor zsidót, és úgy 
kettétörte, mint valami szalmaszálat. 

Démétriosz Szótér uralma alatt — aki Antiokhosz Eupátor nagybátyja és 
utóda volt — Makkabeus Júdás ismét diadalt arat a Bakkhidész vezette szír 


seregen, s két ízben Nikánor hadán; ez utóbbi menekülés közben elpusztult. 
Bakkhidész újabb hadjárata során azonban Júdás 3000 embere 22 000 
katonával került szembe. Ez alkalommal nem jutott eszébe Jehovának, hogy 
öldöklő angyalt küldjön népe segítségére, s így a Makkabeusok rémülten 
szétszéledtek és sorsára hagyták vezérüket, aki halálát lelte az ellenség 
csapásaitól. Így végezte életét a híres Makkabeus Júdás. Főpapi és hadvezéri 
kettős tisztében két fivére követte sorjában: Jónatás és Simon. 

Voltaire nyomán megjegyezhetjük, hogy a Makkabeusok trónra kerülése 
megcáfolta Júda törzse prófétáinak jövendöléseit Dávid házának annyit 
hangoztatott örök dicsőségéről és uralmáról. 

A Makkabeusok ugyanis Lévi nemzetségéből származtak, egyszerű 
áldozópapok voltak Modinban, egy Holt-tenger környéki kis faluban, s 
váratlan fordulat révén emelkedtek papi, majd királyi méltóságra. 

Dávid nemzetségéből már senki sem élt. A fogság óta legalábbis egyetlen 
zsidó könyv sem említi ennek az uralkodónak bármely leszármazottját, pedig 
áttanulmányoztuk mindegyiket. 

A levita Matatiás gyermekei tehát — akiket előbb Makkabeusoknak, azután 
Hasmoneusoknak neveztek — kezükbe ragadták a tömjénfústölőt és a 
kormánypálcát, de vesztükre tették. Unokáik bűnökkel szennyezték be az 
oltárt és a trónt, s barbár politikát folytattak, ami végképp tönkretette 
országukat. Bár kezdettől fogva a főpapi tisztet töltötték be, mégis adót 
fizettek a szír királyoknak. Antiokhosz Eupátor kiegyezett velük, de 
mindenkor alattvalóknak tekintették őket. Azonkívül ezek a szent hősök 
egymással is torzsalkodtak. Makkabeus Júdás legifjabb öccsét, Simont, két 
fiával együtt meggyilkolta veje, Ptolemaiosz jerikói kormányzó, aki a 
hatalomra tört. 

Ennek a Simon főpapnak a fia, Hirkánus — maga is főpap — megpróbált 
fellázadni Antiokhosz Szidetész ellen. A szír király ostrom alá vette a főpapot 
Jeruzsálemben, s Jehova nem sietett papjának segítségére, mivel Hirkánus 
állítólag pénzzel békítette meg a királyt. De honnan vette a pénzt Hirkánus 
főpap? Ez itt a bökkenő, amin lépten-nyomon fennakad a józan olvasó. Vajon 
honnan származhattak ezek az állítólagos kincsek, amelyek minduntalan 
előkerültek ebből az annyiszor kifosztott jeruzsálemi templomból? Josephus 
Flavius bátran azt állította, hogy Hirkánus felnyittatta Dávid sírját, és 
háromezer talentumot talált benne. Ugyanígy kincseket sejtettek Kürosz, 
Rusztán, Nagy Sándor, Nagy Károly sírboltjában. Nem is olyan régen történt, 
hogy egy naiv francia miniszter, aki bízott egy szélhámos vagy bolond 
varázslónő csodás erejű varázsvesszejében, kincseket remélt lelni a francia 
királyok Saint-Denis-i kriptáiban. Bármiképp volt is, Hirkánus meghódolt és 
kegyelmet kapott. 


Ugyanez a Hirkánus a szíriai zavargásokat felhasználva, végül elfoglalta 
Jeruzsálem örök ellenségét, Szamáriát, melyet később Heródes újjáépíttetett és 
Sebasténak nevezett el. A szamáraiak visszavonultak Szikhembe, amelyet 
manapság Nábulusznak hívnak. Még közelebb kerültek Jeruzsálemhez, és 
annál engesztelhetetlenebb gyűlölet lángolt isten választott népének e két 
része között. Jeruzsálem, Szikhem, Jerikó, Szamária, amely annyi hűhót 
keltett mifelénk s oly kevéssé ismert a Keleten, egytől egyig csak szegény kis 
szomszédvárosok voltak, s lakóik messze földön próbáltak szerencsét, akár az 
örmények, a párszik, a banianok." 

A túlzó hazafiságtól mámoros Josephus Flavius nem mulasztja el 
megjegyezni, hogy ez a Makkabeus Hirkánus hódító és próféta volt, és isten 
gyakran négyszemközt szólt hozzá. Ha hitelt adhatunk Josephus Flavius 
kijelentésének, akkor mindjárt vitathatatlan bizonyíték is akad Hirkánus 
prófétai mivoltára: két fia ugyanis az álnokság, a kapzsiság és a kegyetlenség 
szörnyszülötte volt, ő pedig megjósolta nekik, hogy ha ilyen megrögzött 
bűnösök maradnak, akkor esetleg rosszul végezhetik. A két semmirekellőt 
Arisztobulosznak és Antigonosznak hívták. A zsidók hiúságból már görög 
neveket vettek fel. Egy éjszaka isten meglátogatta Hirkánust, és lefestette 
előtte egy másik fiának arcképét, aki eleinte csupán a Janneás (János becéző 
alakja) névre hallgatott, később azonban öntelten felvette a Sándor nevet 
nyilván Nagy Sándor nyomán. 

— Ez a fiú egy napon főpapi öröködbe lép — mondotta Jehova. 

Hirkánus, a jeles családapa, az isteni szózatban a közelgő bitorlás 
hatalomjelét sejtette, és sietve halálba küldte Jankó nevű csemetéjét: "nehogy 
valóra váljék a jóslat", mint a történetíró mondja. Ez a Janneás vagy Jankó 
azonban nyilván nem halt meg egészen, vagy pedig isten feltámasztotta, mert 
nemsokára főpapként és Jeruzsálem uraként látjuk viszont. 

Addig is nézzük meg, mi történt a két hőn szeretett fivérrel, 
Arisztobulosszal és Antigonosszal, atyjuk, Hirkánus halála után. Arisztobulosz 
pap a templomban megöleti testvérét, Antigonosz papot, saját anyját pedig 
tömlöcben fojtatja meg. És ugyanerről az Arisztobuloszról — az első 
Makkabeusról, aki felvette a zsidók királyának címét — állítja Josephus 
Flavius, hogy igen szelíd uralkodó volt! 

Ebben a korban Júdát két vallási szekta versengése háborgatta, s mindkettő 
hamarosan politikai párttá alakult. Az egyik volt a farizeusok pártja — ez a név 
a héber "különvált" szóból ered, mivel a farizeusok a néptől való elkülönülésre 
törekedtek. A másik pedig a szadukeusoké, akik vezérükről, Szádokról kapták 
nevüket — ezek holmi zsidó epikureusok voltak, akik aprólékos gonddal 
ragaszkodtak Mózes öt könyvének betűjéhez, nem ismerték el a lélek 


64 Párszi — óperzsa vallás híve. Banian — indiai szekta. 


halhatatlanságát s ennélfogva a poklot és a paradicsomot sem, még kevésbé a 
feltámadást. Ezzel szemben a farizeusok Mózes törvényéhez hozzátfűzték a 
szájhagyományt, amelynek alapján elfogadták a  lélekvándorlást, a 
lélekvándorlás tanába pedig még mindenféle hiedelmeket illesztettek bele. 
Ekként azt vallották, hogy a gonosz szellemek behatolhatnak az emberek 
testébe. Minden ismeretlen betegségben démoni megszállottságot láttak. A 
farizeusok találták ki az ördögöket és az ördögűzést. Egyikük tákolta össze a 
"Salamon kulcsa" című művet, az okkultizmus szent könyvét. 

A farizeusokat mint tudós törvénymagyarázókat tisztelték. Az emberek 
iparkodtak elsajátítani titkos tanításaikat. A farizeusok ugyanis a feltámadást 
és a mennyek birodalmát hirdették. 

Volt egy harmadik szekta is, az esszénusoké. Ezek közösségben éltek, és a 
világtól elvonulva, a gyakorlati erényeknek, a mértékletességnek és a 
munkának hódoltak, s eléggé jól megfértek a különféle perzsa vallásokkal. 

A Makkabeusok előbb a szadukeusokat pártolták a farizeusokkal szemben, 
főként azért, mert az utóbbiak voltak a legbefolyásosabb párt, és igyekeztek 
részt venni a közügyekben. 

I. Arisztobulosz halála után fivére, Jankó-Sándor feltámad és örökébe lép. 
Eddig bizonyára börtönben tartották, nem ölték meg. Mindjárt feleségül veszi 
Szalomét, azaz Arisztobulosz özvegyét, és nevét Alexanderra változtatja. 

Főként erre az időszakra esik az egyiptomi Ptolemaidák és a szíriai 
Szeleukidák közti viszály Palesztina birtokáért. A két ország uralkodói közti 
pörlekedés Nagy Sándor halála óta folyt, s hol kiéleződött, hol enyhült. A 
zsidó nép valamennyire megerősödött urainak sorozatos katasztrófái 
következtében. A kis nemzetet kormányzó papok évről évre változtatták 
pártállásukat, és az erősebb fél szolgálatába álltak. Janneás-Sándor papi 
pályafutását azzal kezdte, hogy meggyilkolta utolsó fivérét, s ez bizony nem 
támadt fel, mint jómaga. Josephus Flavius nem közli ennek a testvérnek a 
nevét, és ez nem is fontos a hosszú bűnlajstromban. Janneásnak az ázsiai 
zavargások következtében sikerül uralmon maradnia; kormányzata egyszerre 
papi, demokratikus és arisztokratikus volt — tökéletes anarchia. 

Josephus arról tudósít, hogy egy napon a templomban összegyűlt nép 
almával és citrommal dobálta meg Janneás főpapot, amikor az államfőnek 
nyilvánította magát, s az újdonsült Sándor hatezer embert öletett meg saját 
népéből. A mészárlást tíz esztendőn át tartó tömeggyilkosság követte. 

De vajon kinek fizettek adót a zsidók ebben az időben? Melyik uralkodó 
tekintette birtokának ezt a tartományt? Josephus éppen erről hallgat; úgy 
látszik, azt akarja elhitetni, hogy Júda szabad és szuverén tartomány volt. 
Pedig bizonyos, hogy az egyiptomi és a szíriai királyok versengtek 
birtoklásáért, egészen addig, amíg megjelentek a rómaiak és bekebelezték. 


Janneás után, aki annyira méltatlan volt Sándor nagy nevére, kilenc éven át 
özvegye, Szalome-Alexandra gyakorolta a hatalmat kiskorú fiai nevében. A 
kormányzást teljesen a farizeusokra bízta, és szemet hunyt erőszakos 
cselekményeik fölött, amelyeket ellenfeleikkel, a szadukeusokkal szemben 
követtek el. Alexandra halála végképp szabad teret nyitott a két szekta 
politikai és vallási vetélkedése számára. Polgárháború dúlt a kicsiny 
országban, amely még tíz mérföld hosszú sem volt. Janneás főpap legidősebb 
fia, II. Hirkánus a farizeusok élére állt, a kisebbik fiú, II. Arisztobulosz pedig a 
szadukeusok vezére lett. Így Júdának egy helyett két királya volt. A két 
szemben álló fivér Jerikó mezőváros közelében ütközött meg, de seregeik nem 
számláltak három-, négy-, öt-vagy hatszázezer főt. Akkoriban már nem mertek 
ekkora lódítást megkockáztatni. Ezt még a túlzásokra hajlamos Josephus is 
restellte volna. A két zsidó hadsereg csupán három-négyezer katonából állt. 
Hirkánus vereséget szenvedett, és Arisztobulosz maradt az úr a csatatéren. 

Ebben az időszakban a rómaiak -—- akik nem sokat törődtek a 
Makkabeusokhoz fűződő, állítólagos baráti kapcsolatukkal — győzelmesen 
nyomultak előre Kisázsiában, Szíriában, s egészen a Kaukázusig jutottak. A 
Szeleukidák már nem léteztek. Tigran örmény király — Mithridatész apósa — 
hódította meg birtokaik egy részét. Pompeius legyőzte Tigrant; majd 
öngyilkosságra kényszerítette Mithridatészt, s római tartománnyá változtatta 
Szíriát. A Makkabeusok könyvei nem említik ezt a nagy államférfiút, sem 
Lucullust, sem Sullát. Ezen nem is csodálkozhatunk. 

Hirkánus, akit fivére, Arisztobulosz elűzött, egy Aretasz nevű arab 
törzsfőnökhöz menekült. Jeruzsálem mindig olyan kis pont lehetett, hogy ez a 
haramiavezér ostrom alá vette Arisztobuloszt a városban. Pompeius akkor 
Alsó-Szíriában — tartózkodott. — Arisztobulosz — megszerezte — az egyik 
hadvezérének, Scaurusnak pártfogását. Ez megparancsolta a beduin főnöknek, 
hogy szüntesse meg az ostromot és többé ne háborgassa a rómaiak birtokait. 
Szíriát s így Palesztinát ugyanis bekebelezték a római birodalomba. Ez az 
egyetlen szövetségi szerződés, amelyet a római köztársaság Júdával köthetett. 

Josephus Flavius leírja, hogy Arisztobulosz pompás ajándékkal igyekezett 
megnyerni Pompeius pártfogását. Sztrabon is beszél erről az ajándékról, 
amely állítólag egy arany szőlőtő volt, de nem Arisztobulosznak, hanem 
Janneás-Sándornak tulajdonítja. Akármint volt is, a főpapi méltóságért 
versengő két fivér, Arisztobulosz és Hirkánus, peres ügyét a hadjáraton levő 
Pompeius elé terjesztette. Ez utóbbi éppen dönteni készült, amikor 
Arisztobulosz kereket oldott. Ez arra mutat, hogy az ajándékba küldött arany 
szőlőtő nemigen befolyásolta a döntőbírót. Janneás ifjabbik sarja pedig azóta 
inkább Dávid fővárosának sáncaiban bizakodott. Pompeius valóban ostrom alá 
fogta Jeruzsálemet. Ez a város védelem szempontjából köztudomásúan kitűnő 


fekvésű; ügyes hadmérnök kezében a Kelet egyik legerősebb bástyája lehetne; 
legalábbis a szakadékokkal körülvett, meredek hegycsúcson épült templom 
bevehetetlen fellegvárrá változtatható. Pompeius kénytelen volt csaknem 
három hónapot fordítani hadigépei előkészítésére és  felvonultatására. 
Segítségükkel rést tört a várfalon és benyomult a városba. Sulla diktátor egyik 
fia hágott fel elsőnek a várba. Jeruzsálem elfoglalásának napját még 
emlékezetesebbé tette az a körülmény, hogy Cicero konzulsága alatt történt (i. 
e. 63). Josephus Flavius szerint tizenkétezer zsidót öltek meg a templomban; 
el is hinnénk, ha nem túlozna mindig. De nem hihetünk neki, amikor olyasmit 
állít, hogy kétezer talentum ezüstöt találtak itt, s a győztes még tízezer 
talentumot zsákmányolt a városban. Hiszen ezt a templomot annyiszor s olyan 
könnyedén elfoglalták, annyiszor kifosztották és feldúlták, hogy lehetetlenség 
lett volna kétezer talentum ezüstöt ott tartam — ami körülbelül tizenkétmillió 
franknak felel meg mai francia pénzben. Még különösebb az a feltevés, hogy 
egy ilyen kicsiny, ennyire kimerült és szegény országra valaki tízezer 
talentum, vagyis majdnem hatvanmillió frank hadisarcot vessen ki! ... Erre 
azonban nem gondolnak azok, akik kritika nélkül olvassák a bibliát és 
könnyelműen szajkózzák a dajkameséket. Az értelmes ember csak vállat von, 
amikor látja, hogy Sándor csak harminc talentumot tudott összeszedni 
Júdában, amikor hadba vonult Dareiosz ellen, most pedig egyszerre 
tizenkétezer talentum akad a zsidók pénztáraiban, azon a háromezren kívül, 
amelyet állítólag Dávid sírjában találtak. 

Az bizonyos, hogy Pompeius saját maga számára nem zsákmányolt 
semmit, és beérte azzal, hogy megfizettette a zsidókkal expedíciójának 
költségeit, amely nagyszabású kisázsiai hadjáratának mellékhajtása volt. 
Cicero dicsérően emlékezik meg erről az önzetlenségről. Rollin azonban 
("Római történelem", XVI. kötet) azt írja, hogy Pompeiusnak semmi sem 
sikerült, mióta szentségtörő kíváncsisággal behatolt a zsidó nép szentélyébe. 
Voltaire azt válaszolja erre, hogy Pompeius aligha tudta, hogy oda tilos 
belépni; ez a tilalom a zsidókra vonatkozhatott, de nem Pompeiusra. Az ácsok, 
az asztalosok és más mesteremberek mindannyiszor bementek, amikor 
javításra volt szükség. Azt is hozzáfűzhetjük, hogy valamikor régen a 
frigyláda jelenléte szentté tette ezt a helyet, az isteni láda azonban 
Nebukadnezár idejében elveszett. Caesar nyilván éppúgy megfordult ebben a 
harminc láb hosszú helyiségben, mint Pompeius, s bizonnyal ugyanolyan 
kíváncsiság furdalta, hogy megnézze. Mivel pedig Pompeius vereséget 
szenvedett Caesartól a pharszaloszi csatában, akkor ez esetleg a jeruzsálemi 
kíváncsiskodás miatt történt. Kétségtelenül azonban más okok is 
közrejátszottak ennél a kudarcnál, és Caesar lángelméje is sokat nyomott a 
latban. Megjegyezhetjük még azt is, hogy sokkal nagyobb szentségtörés 


megölni tizenkétezer embert egy templomban, mint belépni egy szentélybe, 
ahol az égvilágon semmi sincs. (Voltaire: "A zsidó történelem áttekintése.") 
Ráadásul Pompeius elfogta Arisztobuloszt és hadifogolyként Rómába küldte. 
Az i. e. 49. esztendőben ezenkívül parancsot adott szíriai helytartójának, a 
Scipiók ivadékának, hogy fejezze le Arisztobulosz idősebb fiát, aki felvette a 
Sándor nevet és a királyi címet. Ez az esemény végképp megmutatja, miféle 
"uralkodók közti szerződés" volt az, amellyel a zsidók a rómaiakkal 
kapcsolatban kérkedtek, és mennyire lehet építeni e történetek íróinak 
elbeszélésére. Végül — hogy az utolsó ecsetvonást is megtegyük a képen és 
megmutassuk, milyen tiszteletet táplált a római birodalom a zsidók iránt — 
elegendő, ha közöljük, hogy néhány évvel később (i. e. 38-ban) Marcus 
Antonius triumvir Antiochiában egy másik zsidó királyt, Antigonoszt — 
Arisztobulosz fiát — a rabszolgák kínhalálára ítélte: megkorbácsoltatta és 
keresztre feszíttette. 

Ez idő tájt adományozta a római szenátus a királyi címet az edomita 
Heródesnek, Antipator fiának, Júda helytartójának, aki II. Hirkánus leányát, 
Marianmét vette nőül. Heródes körülbelül negyven évig uralkodott Róma 
pártfogásával, és zsarnoki uralma alatt sínylődtek zsidó alattvalói. 


kk 


Így végződik az ószövetség. 

Jelenlegi feladatunkat teljesítettük. Egy idő múlva új kiadásban adjuk közre 
a "Jézus életé"-t, amely tizenhat éve jelent meg. A "Szórakoztató biblia" régi 
változata, mely megelőzte az újszövetség e humoros bírálatát, akkor még csak 
puszta játék, vidám tréfák füzére volt, FridRick barátunk kacagtató rajzai 
köré. Akkor úgy látszott, a klerikalizmus végképp tehetetlenségre van 
árhoztatva, s nem maradt egyéb tennivalónk, mint hogy felderítsük a 
legyőzöttek táborát és magunk győződjünk meg róla, vajon milyen szerep jut a 
dogma utolsó bajnokai jóhiszeműségének. Közelről akartuk látni, hogy a 
romba hulló oltár csakugyan olyan papokat sorolhat katonái közé, akik 
hisznek az egyház tanításában. Ezt az érdekes kísérletet annak köszönhetjük, 
hogy az egyház a végsőkig visszaél tagjainak hiszékenységé-vel. 

Mielőtt azonban közölnénk e vizsgálat eredményeit, szükségesnek tartjuk, 
hogy — mivel a klerikális párt újra felütötte a fejét — ismét kezünkbe vegyük 
régi munkatársunk e komikus rajzalbumát, és átdolgozott, teljes kritikát 
készítsünk a badarság e remekéről, amelyet bibliának neveznek. Végezetül 
még egy megjegyzést teszünk, amely bizonyára csodálatot kelt 
szabadgondolkodó olvasóink körében, pedig a tizenegy évig folytatott, 
személyes  vizsgálódásunk során megállapított igazságot tolmácsolja. 


Bármennyire ostoba is a biblia, mégis akadnak papok, sőt értelmes papok is, 
akik jóhiszeműen igaznak, hitelesnek tartják, és akiknek elméje nem ütközik 
meg a szentírás hazug szerzőinek legfantasztikusabb meséin. Ezek a páratlanul 
naiv emberek nemcsak azt hiszik el, hogy a cethal lenyelte Jónást, hanem még 
azt is elhinnék, hogy Jónás nyelte le a cethalat — ha az isteni galamb ezt 
diktálta volna valamelyik botcsinálta "szent szerzőnek", prófétának. 

Mindebből az a végkövetkeztetés vonható le, hogy a vallásos hit az 
őrültség egyik válfaja. 


